
Cuvânt înainte 

în 10 decembrie 2005 am reuşit, cu ajutorul Bunului Dumnezeu, să 
scot ediţia a Il-a a cărţii pe care am scris-o în amintirea şi spre cinstirea 
eroului martir Ionel Golea, coleg de liceu, de facultate, camarad şi cel mai 
bun prieten al meu. 

în anul 1948 el reuşise să treacă graniţa spre Apus, prin Iugoslavia. 
N-a rămas însă mult timp în “lumea liberă”. Căci în 1951 s-a întors în ţară, 
cu un grup de camarazi, paraşutaţi de un avion N.A.T.O., în codrul Fetea din 
judeţul Sibiu. 

Au fost arestaţi prin trădare, în septembrie 1953, condamnaţi la 
moarte şi executaţi în 3 noiembrie 1953, în locul numit Valea Piersicilor - 
din grădina penitenciarului Jilava. 

Se ştie bine de către toţi foştii deţinuţi politic că din ghearele 
Securităţii nu se putea scăpa decât ori recunoscând toate acuzaţiile din 
timpul bestialelor anchete, ori înnebunind, ori murind. Nelu Golea s-a 
eliberat prin moarte! 

Foarte puţini norocoşi, supravieţuitori ai generaţiei de la 1948, au 
scăpat din infernul beciurilor securităţii şi al închisorilor de extenninare la 
care au fost supuşi. Şi aceştia constituie azi mărturii vii ale crimelor comise 
de către securiştii trădători de neam, care trăiesc şi sunt convinşi că 
niciodată nu vor răspunde de aceste fărădelegi. 

Atunci când alţii se considerau “cuminţi”, suportând fără murmur şi 
şovăire jugul înrobirii unui regim “ilegitim şi criminal”, tineretul acestei 
ţări, elevi şi studenţi, a constituit nucleele de rezistenţă armată din munţii 
ţării noastre. Şi tot tinerii au fost aceia care, în timpul revoluţiei din 
decembrie 1989, şi-au dat viaţa, cu piepturile goale, în faţa celor ce apărau 
regimul comunist, “teroriştii”, strigând “Jos comunismul!”, “Vom muri şi 
vom fi liberi!”. Alături de aceşti eroi martiri ne facem datoria de onoare de 
a-i aminti şi pe cei bătuţi sau lichidaţi de către mineri (n.n. securişti), 
datorită participării la fenomenul Piaţa Universităţii. 

Prima grijă a celor ce au “furat” revoluţia a fost ca să marginalizeze, 
să elimine pe cei ce ar fi putut readuce ţara pe făgaşul unei adevărate 
democraţii, restabilind instituţiile care să lupte pentru cunoaşterea 
adevărului privind regimul comunist, cu pedepsirea criminalilor şi 
reabilitarea victimelor acestui regim. Şi această luptă obsesivă a rămas 
preocuparea lor de zi cu zi. 

Acum suntem siguri, noi, puţinii supravieţuitori din infernul 
securităţii, că, dacă în cei 18 ani de după Revoluţia din decembrie 1989 nu 
s-a făcut procesul comunismului, fiindcă nu s-a vrut din partea guvernanţilor 
neocomunişti post-decembrişti, nici nu se va mai face cu adevărat vreodată. 
Cel puţin atâta timp cât noi, luptătorii anticomunişti, nu vom dispărea, 
pentru a nu mai exista martori vii ai infernului comunist. Şi nici călăii noştri 
nu vor mai fi. In felul acesta, nimeni nu va mai putea fi reabilitat, dar nici 
nimeni nu va mai putea fi pedepsit pentru crimele pe care le-a săvârşit 
împotriva eroilor şi a martirilor creştini ai neamului românesc. 

Rămânem statornici în convingerile şi speranţele noastre de salvare 
din acest dezastru şi din mocirla în care zăcem, căci “cu noi este 
Dumnezeu”, crez ce constituie deviza invincibilităţii rezistenţei noastre. 

Ne rugăm pentru sufletele eroilor şi ale martirilor neamului nostru, 
având convingerea că va veni şi ziua când jertfa lor va fi cinstită cum se 
cuvine de către urmaşii beneficiari ai eroismului şi ai sacrificiului lor 
suprem. 

Dr. Teofil Mija 

Prefaţă 

Cartea, în efemerul popas al acestei lumi, a devenit un obiect de lux, 
fiind concurată de mijloacele mecaniciste de comunicare, care însă nu o pot 
totuşi înlocui, datorită şi faptului că atât cei care elaborează idei, cât şi cei 
care le receptează nu-i stăpânesc capcanele. 

De aceea, ea - cartea - se încăpăţânează să-şi facă prezenţa, 
prilejuind oamenilor să se întâlnească, să schimbe opinii, să socializeze, 
desprinzându-se de tendinţa materialistă a robotizării. 

Aceste gânduri m-au năpădit în momentul în care am primit spre 
lectură cartea doctorului Teofil Mija, „Generaţia neînfrântă”, pe care nu am 
lăsat-o din mână decât în momentul finalizării. 

Interesul meu captivat de conţinut, în timp ce o parcurgeam, era 
dublat şi de factorul subiectiv al regăsirii în conţinutul ei a unor crâmpeie 
din propria-mi viaţă. 

Autorul îşi împarte mărturisirile în trei perioade şi anume: de la 23 
august 1944 la 25 mai 1950 (data arestării sale), apoi 25 mai 1950 - 31 iulie 
1964 (când a fost eliberat) şi, în sfârşit, din 1964 până în prezent. 

Dintru început până la ultimul rând, firul călăuzitor al vieţii sale a 
fost credinţa nestrămutată în Dumnezeu, singura „Fiinţă” care nu l-a părăsit 
şi pe care a invocat-o pennanent, Cerându-I ajutorul sau mulţumindu-I că 1- 
a salvat. 

“Când depăn aceste amintiri - scrie autorul - mă conving şi mai 
mult că nu prin puterile mele, oricât aş fi fost de puternic, am reuşit să 
supravieţuiesc atunci când ajungeam în pragul disperării. A fost numai 
Dumnezeu, care pe toate le-a rânduit spre supravieţuirea mea şi Căruia I-am 
promis în fiecare moment că, dacă voi rămâne în viaţă, mă voi ruga în toate 
rugăciunile mele pentru sufletele tuturor eroilor neamului românesc şi că voi 
ajuta din toate puterile mele pe semenii noştri căzuţi în nenorocire.” 

Mărturiile sale, care sunt o profesiune de credinţă, poartă cititorul de 
la stări şi situaţii dramatice, cutremurătoare, la încrâncenări cu ocupantul 
sovietic, de la supravieţuire la împlinirea unor idealuri în care a crezut şi s-a 
structurat caracterial. 

Doctorul Teofil Mija cunoştea comunismul nu numai din lecture, ci 
şi din relatările celor ce luptaseră în Răsărit, astfel încât nu i-a fost greu să 
se alăture, după 23 august 1944, bătrânilor şi tinerilor care au constituit 

formaţiuni de rezistenţă armată împotriva comunismului instalat în urma 
invaziei din Răsărit. 

îşi poartă statutul de “fugar” timp de doi ani, trecând la un moment 
dat, printre urmăritorii doctorului Boeriu, fără a fi recunoscut, traversând o 
baltă mocirloasă, strecurându-se sleit de puteri şi ajungând, în final, la 
Bucureşti, unde va fi arestat. 

Condamnat politic la trei ani de închisoare, cunoaşte “Canalul 
Morţii” Dunăre - Marea Neagră, după care însă este rejudecat, primind 15 
ani de “muncă silnică”. 

îşi continuă detenţia în Aiud şi Gherla, dar nu oricum, ci din izolare 
în izolare, în „Zarcă”, Aiudul “oferindu-i”, în ianuarie 1964, o ultimă 
tentativă exterminatoare, într-o celulă unde trebuia să suporte gerul, după ce 
fusese lăsat numai în cămaşă şi indispensabili. 

„Ieşind după şapte zile din celula morţii - ne spune doctorul - şi 
ajungând iarăşi în celula de izolare din Zarcă, cu rogojina pe podea, şi cu 
oblonul de scânduri la fereastră, mi-am luat un legământ faţă de Dumnezeu, 
Salvatorul meu, pe care mă străduiesc să-l respect în zilele cât voi mai avea 
de trăit pe pământ. (...) M-am legat prin jurământ în faţa lui Dumnezeu că, 
dacă voi rămâne în viaţă, mă voi ruga necontenit pentru sufletele 
camarazilor şi ale tuturor eroilor creştini ai neamului românesc şi că voi 
ajuta din toate puterile pe semenii noştri căzuţi în nenorocire”. 

Doctorul Tefil Mija îşi încheie cei 15 ani de detenţie, sfârşit 
fiziceşte, însă viguros spiritual, coborând în halta Bratei din trenul ce venea 
de la Teiuş, târându-şi către casa părintească paşii lipsiţi de putere, care abia 
mai puteau purta cele 47 de kilograme, cât mai avea fostul viguros trup de 
1,75 metri. 

La 28 februarie 1965 se căsătoreşte cu Lidia, fiică de preot greco- 
catolic, fost la rândul său deţinut politic la Canal. 

Prima sa angajare este ca asistent medical la Spitalul Orăşenesc 
Mediaş, unde însă prestează activitate de medic, pentru ca în 1968 să fie 
re înmatriculat în anul VI la Facultatea de Medicină din Cluj, pe care o 
termină cu nota 10, absolvind în 1972, cu aceeaşi notă, şi Facultatea de 
Biologie. 

în Clinica de Obstretică şi Ginecologie din Cluj, în timp ce-şi făcea 
stagiul pentru anul VI, medicii se confruntă cu un caz mai mult decât dificil, 
şi anume o sarcină în luna a IV-a, pacienta suferind şi de epilepsie. Acum 
doctorul Mija oferă cititorului o lecţie demnă de prezentat intr-un 

amfiteatru adecvat. Bolnava, după operaţia de cezariană, face o criză de 
epilepsie. Doctorilor alarmaţi, disperaţi, Teofil Mija le sugerează chemarea 
unui internist care să confirme diagnosticul său de edem pulmonar. Acesta, 
adus imediat, atestă diagnosticul iar femeia este salvată. După un an, pe 
când doctorul Mija se afla la Mediaş, fosta pacientă poposeşte la uşa lui, 
însoţită de un unchi, colonel de aviaţie, şi se repede să-i sărute mina. 
IMPRESIONANT! 

în anul 1969 doctorul Mija ia în primire Circa Sanitară din comuna 
Laslea, unde, la 3 ianuarie 1971, trece „pe lângă un mare pericol, de care 
numai Bunul Dumnezeu m-a scăpat”, povesteşte doctorul. Este o relatare 
disperată a unei naşteri ce poate constitui un caz antologic, totul derulându- 
se contracronometru, în care alternează hazardul cu priceperea, ghinionul cu 
norocul, imprudenţa cu şansa, în urma cărora sunt salvate două suflete de 
“crin”, mamă şi copil, cu ajutorul lui Dumnezeu, „Care m-a scăpat de o 
mare nenorocire, ce ar fi putut întrerupe cariera mea de medic”. 

După străduinţe, tergiversări, amânări de ani de zile, doctorul Teofil 
Mija îşi susţine Teza de Doctorat la 2 iulie 1982, în Cluj. Recenzia 
Ministerului Sănătăţii, un adevărat certificat de calitate, îi consemnează 
titlul de doctor în ştiinţe medicale, care stârneşte un ropot de aplauze al 
celor prezenţi. în continuare, profesorul de epidemiologie, dr. Paina, se 
adresează publicului: 

“Domnilor, opriţi-vă cu felicitările şi mulţumirile. Acestea nu trebuie 
adresate colegului nostru, Dr. Mija, ci soţiei sale. Uitaţi-vă pe ultima bancă 
din amfiteatru, acolo este o doamnă mai mică de statură, care plânge şi nu-şi 
mai poate opri plânsul. A plâns de bucurie şi în timpul când el ne-a făcut 
prezentarea tezei, şi în mod sigur are de ce plânge acum de bucurie, căci 
doctorul Mija, acest NEASTÂMPĂRAT (subl. n.), care, în timp de cinci 
ani, până a reuşit să ne prezinte această teză de valoare cum rar am mai 
întâlnit în ultimul timp, ne-a necăjit chiar şi pe noi aici, atunci vă puteţi 
închipui ce i-a făcut soţiei sale în această perioadă, care era obligată, iertaţi- 
mă că spun încă o dată, să-l rabde şi să-l ajute pe acest NEASTÂMPĂRAT 
(subl. n.).” 

După 1992, numele doctorului Teofil Mija este legat şi de înfiinţarea 
Dipensarului Policlinic “fără plată” din Braşov, rezervat familiilor sărace cu 
un venit lunar sub salariul minim pe economie, foştilor deţinuţi politic 
luptători anticomunişti, veteranilor de război şi membrilor Asociaţiei “15 
noiembrie 1987”. Neobosit, doctorul Mija pune bazele Căminului de Bătrâni 

“Cristiana” din Săcele şi ale Cantinei de Ajutor pentru săraci din aceeaşi 
localitate, luptând neobosit la dotarea acestora şi supraveghiind buna lor 
desfăşurare în îndeplinirea rolului social pentru care au fost create. 

De-a lungul cărţii sale, doctorul Teofil Mija a invocat numele 
"Generaţiei 1948”, pe care o defineşte excepţional Mircea Dumitrescu, intr- 
un text redat în anexele acestei cărţi. “Istoria unui neam este în mare măsură 
răspunsul pe care acesta îl dă provocărilor mediului înconjurător. Dacă un 
astfel de răspuns nu există, identitatea naţională s-a pierdut. Generaţiile 
eroice ale neamului nostru au modelat sufletul acestuia, au creat cultură, 
legislaţie, filozofie şi au dat în esenţă răspunsul naţional la chemarea Lui 
Iius: Creştinismul românesc”, scrie inspirat colegul nostru de generaţie. 

Doctorul Teofil Mija şi-a respectat cu prisosinţă LEGĂMÂNTUL 
FAŢĂ DE DIVINITATE, care nu a constituit, din fericire pentru el, o 
formulare abstractă, ci un mod de viaţă, împlinindu-şi cu abnegaţie şi 
dăruire un rol activ faţă de toţi oamenii pe care soarta i-a scos în calea lui, şi 
în mod sigur faţă de alţii care îl vor mai căuta. 

TRAIAN POPESCU - fost deţinut politic, 
supravieţuitor al „experimentului Piteşti”. 

I. începutul luptelor anticomuniste 

Nu fiţi luptători fără să vă fi adaptat şi perfecţionat 
o tehnică a contactului cu Dumnezeu. 

Vasile Posteucă 

După 23 august 1944, odată cu invazia annatelor sovietice, care 
pârjoleau tot pe unde treceau, s-au înfiinţat, în majoritatea comunelor din 
Transilvania, gărzi naţionale pentru a salva avutul şi a ascunde femeile în 
păduri, ca să nu fie violate de hoardele învingătoare. 

Am înfiinţat şi în comuna mea Bratei, din judeţul Târnava Mare (la 
şase kilometri distanţă de Mediaş, pe şoseaua naţională), o astfel de 
formaţiune alcătuită din bătrânii satului, din invalizii de pe front şi din 
feciori de 15-18 ani. Menţionăm că aceste gărzi naţionale comunale au 
constituit primele formaţiuni de rezistenţă armată din ţara noastră împotriva 
comunismului. 

Odată cu înfiinţarea acestor gărzi, un grup de studenţi târnăveneni, în 
frunte cu eroul martir anticomunist Ionel Golea, ne-am angajat fără rezerve, 
cu toate puterile noastre fizice, psihice şi morale, în lupta armată pentru 
apărarea şi salvarea ţării şi a neamului românesc din robia comunistă. 

Ştiam toţi prea bine că lupta noastră este inegală, dar tot atât de bine 
ştiam că până la urmă vom învinge, chiar dacă unii dintre noi îşi vor pierde 
viaţa în această luptă. Dorinţa noastră era să luptăm din toate puterile 
împotriva comunismului ateu şi distrugător de ţări şi neamuri. 

Ne-am rugat fără încetare lui Dumnezeu ca să ne ajute în toate 
acţiunile pe care le-am întreprins în această luptă şi am fost convinşi că 
Dumnezeu ne va ajuta şi nu ne va părăsi, atâta timp cât scopul nostru era 
apărarea bisericii creştine în faţa ateismului comunist. Şi Dumnezeu nu ne-a 
părăsit nici atunci când puterile şi rezistenţa noastră erau încercate şi 
solicitate peste limitele înţelegerii raţionale - încredinţându-ne şi rămânând 
doar în grija Providenţei - care întotdeauna a intervenit şi ne-a salvat în 
astfel de momente. 

Despre câteva dintre aceste momente grele din viaţa mea voi încerca 
să relatez în continuare, momente în care eu am simţit mereu ajutorul 
salvator al lui Dumnezeu. 

In cartea “Noi nu am avut tinereţe” am dat doar câteva explicaţii 
privind locul şi timpul când am fost nevoit să trec prin astfel de încercări. 


15 

Toate acestea au însă un numitor comun şi au constituit examene pe care nu 
le-aş fi putut absolvi fără ajutorul lui Dumnezeu. Prin toate acestea am 
trecut cu riscul vieţii mele, dar numai Dumnezeu a fost Cel care m-a salvat. 
El singur ne-a ocrotit şi ne-a înfrăţit în lupta noastră anticomunistă. Aceasta- 
i convingerea neclintită a mea şi a generaţiei de studenţi de la 1948, 
încleştaţi în lupta pe viaţă şi pe moarte cu forţele satanice ale infernului 
comunist, care urmăreau ştergerea identităţii neamului românesc. 

In acţiunile de apărare întreprinse de garda naţională din comuna 
noastră am alungat soldaţii ruşi rătăciţi noaptea prin gospodăriile noastre, în 
căutare de pradă şi de femei. Reuşeam să-i fugărim, trăgând după ei cu 
armele pe care le aveam în dotare. Am dezarmat chiar ostaşi dezertori 
sovietici, predându-i postului de jandarmi. 

Centrul de rezistenţă armată anticomunistă din codrul Fetea l-am 
înfiinţat noi, studenţii tâmăveneni, în octombrie-noiembrie 1944. Este 
printre primele centre de rezistenţă armată anticomunistă ce au luat fiinţă de 
o parte şi de alta a Munţilor Carpaţi, începând din Bucovina până la Dunăre, 
la Porţile de Fier. 

In timp ce annatele sovietice se scurgeau încet spre Berlin, noi 
riscam să trecem cu armament pentru dotarea Centrului din Fetea. 

In toamna anului 1944, camarazii mei au trecut pe şosea, parcurgând 
distanţa Sighişoara-Fetea, circa 35 kilometri, cu o căruţă cu cai, încărcată cu 
arme pentru dotarea Centrului din Fetea. 

Toţi câţi făceam parte din Centrul Fetea eram înarmaţi cu pistoale 
mitralieră sau pistolete, hotărâţi să ne apărăm viaţa. Dumnezeu ne-a ferit de 
a ajunge în astfel de momente. 

Aparatul de radio emisie-recepţie de care dispuneam trebuia să fie 
dus mereu în alte comune, ceea ce presupunea un mare risc la transportul 
acestuia. In primăvara anului 1945, un prieten sas, Ştefan Breitner, din garda 
naţională a comunei noastre, înglobată în Centrul Fetea, a transportat 
aparatul de radio de emisie-recepţie de la o casă conspirativă săsească până 
la locul de întâlnire cu mine. Acolo îl aşteptam ca să-mi predea acest aparat, 
înainte de a ne întâlni, respectivul prieten s-a întâlnit cu un alt consătean, 
care a observat că transportă un geamantan greu. Consăteanul, Ioan 
Ibăşfălean, făcuse armata la jandarmi şi se ocupa în continuare cu 
supravegherea consătenilor. Eu mă aflam la o distanţă de circa 20 de metri 
de locul unde fostul jandarm se întâlnise cu tânărul Breitner, şi-l luase la 
întrebări, vrând să-i confişte geamantanul în care se afla aparatul de radio. 

Dacă acest aparat ajungea pe mâna jandarmilor şi apoi în posesia ruşilor, vă 
puteţi da seama ce ne aştepta pe toţi câţi eram angajaţi în lupta 
anticomunistă la acea oră. Am reacţionat prompt, strigându-1 pe nume pe 
fostul jandarm, somându-1 să-l lase liber pe prietenul meu, fiindcă 
geamantanul îmi aparţine. Bineînţeles că jandannul a cedat, nedorind să 
ajungă cu mine la un conflict deschis, el ştiind bine că la acea oră eram 
înarmat. 

Elita românească interbelică a intuit instalarea ateo-comunismului 
distrugător de neamuri şi ţări şi peste neamul şi ţara noastră. Ea a luptat până 
la jertfa supremă pentru a se opune ateo-comunismului. 

„De vor intra trupele ruseşti pe la noi şi vor ieşi învingătoare în 
numele Diavolului, cine poate crede, unde este mintea care să susţină că ele 
vor pleca de la noi înainte de a ne sataniza, adică bolşeviza.” (Din circulara 
avertisment a Căpitanului, din 1936) 


17 




Dr. Teofil MIJA 


Generaţia neînfrântă 


II. Salvat din mâna NKVD-ului 

Tu eşti Dumnezeu Carele faci minuni! 

Psalmul 76 

în primăvara anului 1946 eu a trebuit să preiau camera din Mediaş 
ce fusese folosită pentru întâlniri ale curierilor mişcării de rezistenţă din 
întreaga ţară. Am căzut de acord cu proprietarul Daniel Schmidt, care-i 
pierduse pe toţi cei trei fii ai săi pe frontul din Rusia, ca eu să închiriez în 
continuare această cameră de pe strada Octavian Goga nr. 4. în acest scop 
am încheiat un contract de închiriere. M-am prezentat apoi cu acel contract 
la Poliţia Mediaş pentru a-1 înregistra. La acel birou lucra o doamnă pe care 
o cunoşteam foarte bine, doamna Lupu. Ea nu cunoştea activitatea noastră 
de rezistenţă anticomunistă şi m-a rugat să trec mai întâi pe la biroul şefului 
Siguranţei din Mediaş, pentru ca acesta să pună pe contract o viză de 
aprobare. 

Ajuns în faţa biroului şefului Siguranţei, domnul comisar Gleja, am 
constatat că mai erau acolo alte câteva persoane, care stăteau şi aşteptau la 
rând ca să intre în acel birou. M-am aşezat şi eu ultimul în rând. în 
momentul următor a apărut şeful postului de jandarmi din comuna noastră, 
plutonierul Piscanu. Acesta m-a luat de mână şi m-a rugat să plec cu dânsul. 
Nu m-am împotrivit. Am ieşit amândoi din clădirea Poliţiei, am traversat 
parcul oraşului şi am ajuns într-o stradă lăturalnică şi liniştită unde mi-a zis: 

- Ce căutaţi în biroul acela? 

Eu i-am explicat fără nicio ezitare motivul real, căci îl ştiam de om 
cumsecade. Cât timp a fost şef de post de jandarmi în Bratei, pe timpul 
războiului a apelat de multe ori la familia noastră pentru diferite ajutoare 
materiale, iar eu îi rezolvasem de câteva ori probleme de asistenţă medicală. 
Apoi el a continuat să-mi spună: 

- Dumnezeu v-a scăpat. Bine că v-am întâlnit eu înainte de-a intra la 
şeful Siguranţei. De mai bine de trei săptămâni s-a trimis o adresă la toate 
posturile de jandarmi şi de poliţie din ţară, ca să fiţi identificat şi arestat. 
Sunteţi urmărit pentru ajutor medical acordat soldaţilor gennani. Numai ei 
ştiu cum au scăpat ca să nu cadă în încercuirea frontului de la Iaşi. Acum 
stau ascunşi pe la diferite familii de saşi sau prin pădurile din jurul 
Mediaşului (în codrul Fetea am ascuns şi noi în acea perioadă pe un tânăr 
militar gennan, pe nume Klaus). A fost arestat dintre ei un căpitan, nu ştim 

în ce împrejurări, iar ancheta i-au făcut-o ruşii. A fost supus la torturi 
groaznice după metode asiatico-ruseşti, aproape distrugându-1. Dosarul său 
cu numele tuturor complicilor (gazde şi tăinuitori) se află de o săptămână pe 
biroul şefului Siguranţei. Pe urmele dumneavoastră e toată jandarmeria şi 
poliţia. Dacă nu veţi fi găsit încă două-trei zile, dosarul trebuie închis. 
Căpitanul şi ceilalţi soldaţi germani care au mai fost arestaţi vor fi preluaţi 
de ruşi şi trimişi în Siberia, dacă nu cumva vor fi executaţi pe drum. 
Cetăţenii români acuzaţi de a fi fost gazde şi tăinuitori unnează a fi judecaţi 
de Tribunalul nostru, ca fiind complicii acestui căpitan. Bine că nu aţi 
apucat să intraţi în acel birou, fiindcă şeful Siguranţei v-ar fi identificat 
foarte uşor şi ar fi fost vai de dumneavoastră. 

Eram convins că omul acesta spune adevărul. Eu îi tratasem în 
timpul verii anterioare pe mulţi dintre aceşti ostaşi germani, dar în acelaşi 
timp îmi dădeam seama şi de riscul enorm pe care şi-l asumase acest 
plutonier de jandarmi ca să-mi salveze viaţa. 

Curând după aceea mi-am dat seama că aceasta a fost pentru mine o 
salvare miraculoasă, pe care numai Dumnezeu Atotputernicul a făcut-o 
posibilă. 

După 23 august 1944, odată cu trădarea şi ruperea frontului din 
Moldova, urmată de cotropirea ţării noastre de către hoardele bolşevice, o 
parte dintre ofiţerii şi soldaţii români şi germani a reuşit să scape din 
încercuire, trecând Carpaţii în Transilvania, înspre Gennania, sperând că vor 
putea face joncţiunea cu trupele germane în retragere spre Apus. Nereuşind 
să ajungă la întâlnire, cei mai mulţi dintre soldaţii gennani, rămaşi pe 
teritoriul ţării noastre, şi-au găsit adăpost la familiile de saşi de pe Tâmave. 
S-au constituit chiar şi unele grupuri mai mari cărora li s-au alăturat şi 
soldaţii germani, ce reuşiseră să evadeze din coloanele de prizonieri mânate 
spre Siberia. Acestor grupuri li s-au adăugat şi saşi din Transilvania, care 
fuseseră înrolaţi în armata germană şi care stătuseră ascunşi pe la rude, 
prieteni şi alţi români de bine, care îi apăraseră de pericolul de a fi luaţi 
prizonieri de trupele ruseşti răzbunătoare. 

în vara anului 1945, regiunea Târnavelor, în special satele din jurul 
Mediaşului, era împânzită cu aceşti bieţi ostaşi germani, care jinduiau după 
vreo şansă de-a ajunge acasă în Gennania. Alături de familiile de saşi care-i 
găzduiau pe aceşti ostaşi germani au fost şi familii de români săvârşind 
aceeaşi faptă bună, din elementara obligaţie creştinească şi din firescul 
sentiment de solidaritate umană, conştienţi fiind de riscul asumat. 

Cel mai numeros grup de soldaţi gennani fugari fusese sub comanda 
căpitanului arestat şi ajuns în ghearele ruşilor. Căpitanul dirija retragerea 
spre patrie a celor din grupul său. El era recunoscut de toţi ai săi ca cel mai 
autoritar şi respectat, în ciuda anarhiei care domnea atunci peste tot în 
Europa de Răsărit. 

Legătura cu acest căpitan mi-a stabilit-o un vânător sas, pe nume 
Weber, din comuna Valea Viilor, satul Moţiş, din apropiere de Copşa Mică. 

La 31 decembrie 1946 mă pregăteam să plec din Mediaş acasă la 
Bratei, pentru a sărbători Revelionul în familie. înainte de plecare, am trecut 
pe la un atelier de cizmărie pentru a-mi ridica o pereche de bocanci daţi la 
reparat. Acolo l-am întâlnit pe sergentul major Orza, ajutorul plutonierului 
de jandarmi Piscanu, salvatorul meu de la Poliţia din Mediaş, în luna 
ianuarie a acelui an. 

Bucuroşi de întâlnire şi că aveam acelaşi drum de parcurs pe jos, 
şase kilometri până în comuna Bratei, profitând şi de faptul că amândoi 
trebuia să mai zăbovim în Mediaş încă vreo jumătate de oră, l-am invitat la 
bodega din vecinătate, la un pahar de vin fiert, invitaţie pe care a primit-o cu 
plăcere şi imediat. De-abia ne-am aşezat la o masă, când pe uşă şi-a făcut 
apariţia căpitanul Marinescu, şeful sectorului de jandanni din Mediaş, care 
îşi avea reşedinţa chiar la etajul acelei clădiri. Subalternul şi-a salutat 
respectuos superiorul, iar acesta s-a îndreptat spre masa noastră. La 
obişnuitele prezentări, domnul Orza a mai adăugat că eu sunt student 
medicinist şi sunt din comuna Bratei. Ofiţerul, vădit surprins şi mirat, m-a 
privit cu un aer de complicitate şi a exclamat: 

- Bine, domnule Mija, că nu ne-am întâlnit cu un an în urmă. Dacă 
aţi şti cât v-am căutat atunci şi nu v-am putut identifica! Acum în mod sigur 
nu vă vom mai preda ruşilor, indiferent ce aţi face. Ne-am învăţat şi noi 
minte, ştiind că după dumneavoastră urmează să fim noi arestaţi, jandarmii 
şi poliţiştii. 

Eu am mai comandat pentru toţi trei câte o cană de vin fiert şi 
discuţiile au continuat despre situaţia din ţară după ocupaţia sovietică. După 
un ceas ne-am despărţit, promiţându-ne să ne mai întâlnim, ceea ce însă nu 
s-a mai întâmplat, căci în vara următoare căpitanul a fost epurat din cadrele 
active ale armatei, rămânându-i opţiunea de a deveni securist ori de a fi 
arestat ca fost jandarm. 

Drumul până la Bratei, împreună cu domnul Orza, mi s-a părut scurt. 
Am avut totuşi timp să discutăm şi să aflu despre ordinul sosit cu un an în 

urmă la postul de jandarmi Bratei, pentru identificarea şi arestarea mea, 
ordin pe care atunci aceşti jandarmi au refuzat să-l execute, nevrând să mă 
predea ruşilor. Am rămas în bune relaţii cu aceşti doi subofiţeri de jandarmi 
din comuna noastră, păstrându-le preţuire şi recunoştinţă. 

După eliberarea mea de la Aiud, în 1964, am aflat că amândoi au 
fost înlăturaţi din cadrele jandarmeriei, găsindu-şi ocupaţii civile. Acum 
erau bucuroşi şi împăcaţi că destinul i-a scutit de a deveni slugi şi călăi în 
slujba comuniştilor. 

Ceea ce nu reuşisem să-i convingem noi pe jandanni şi pe poliţişti, 
până la invazia, cotropirea şi înrobirea ţării şi a neamului românesc de către 
iniţiatorii şi stăpânii infernului comunist, şi anume de a fi şi a rămâne 
oameni de omenie şi cu dragoste de neam şi de ţară, au reuşit să o facă ruşii 
prin cozile noastre de topor. 

III. Ziua Sfântului Nicolae - 1945 

Cine este Dumnezeu mare ca Dumnezeul nostru? 

Psalmul 76 

La începutul lunii decembrie 1945, împreună cu Nelu Golea, ne-am 
întors la Iaşi ca să ne retragem restul de acte de la Facultatea de Medicină, 
pentru a ne continua studiile la Cluj. De fapt, nici nu mai puteam rămâne la 
Iaşi, unde unii dintre foştii noştri colegi cu orientări de stânga ajunseseră 
mari activişti la comunişti, dirijând arestările printre studenţii anticomunişti. 

Când ne-am întors la Iaşi, întreaga ţară gemea sub călcâiul 
muscalilor. Era perioada prelungită a întoarcerii de la Berlin a armatelor 
sovietice victorioase. Peste tot pe unde treceau făceau popasuri din care nu 
le mai venea să se urnească. Ţara era jefuită de ultimele bogaţii, sleită de 
ultimele puteri. Se călătorea foarte greu dintr-o parte în alta a ţării. Toate 
mijloacele de transport erau rechiziţionate şi folosite în interesul ruşilor. 
Prin gări, doar ici-colo mai întâlneai câte un călător civil, de regulă câte un 
negustoraş obraznic, intrat în graţiile bolşevicilor de la prima lor întâlnire. 

Aceasta era situaţia şi în gara Iaşi, în Moldova, şi în toată Ţara 
Românească, jefuită, începând a fi presărată cu gropi comune de viteji şi de 
mucenici valahi. 

In gara Iaşi am căzut atunci şi eu victimă jafurilor ruseşti. Erau 
despuiaţi românii de bani, ceasuri, cercei şi alte bijuterii, haine şi orice alt 
obiect tentant pentru cotropitorul barbar. Noroc că nu aveam pe atunci nici 
bani, nici ceas. Am scăpat cu fuga din faţa balalaicei ceasovoiului. 

Pe atunci nu se putea opune rezistenţă armatei ruseşti, fiindcă ei erau 
numeroşi ca frunza şi ca iarba şi sprijiniţi din interior, mai ales de evrei şi de 
ţigani. In perioada aceea s-au săvârşit cele mai multe crime împotriva fiinţei 
noastre naţionale. 

De revederea Iaşilor mă leagă o întâmplare incredibilă, dar 
adevărată: salvarea de la moartea sigură a lui Nelu Golea şi a mea, datorită 
Providenţei, intervenţiei îngerilor noştri păzitori, care ne-au trezit din somn 
cu câteva minute înainte de a fi striviţi între vagoanele automotorului CFR - 
în care noi plecasem din Iaşi spre Bucureşti. 

Părăsisem cu Nelu gara Iaşi, urcându-ne pe acoperişul unui tren 
automotor CFR, compus din două vagoane, ce parcurgea distanţa Iaşi - 

Bucureşti. Era 6 decembrie 1945 - sărbătoarea Sfântului Nicolae, ziua 
onomastică a părinţilor noştri, amândoi pe numele de Nicolae. 

Cele două vagoane ale rapidului automotor erau ocupate de ofiţeri şi 
soldaţi ruşi. Printre aceştia erau şi câţiva civili mai curajoşi sau alţii absolut 
nevoiţi să călătorească spre Bucureşti. Menţionăm că pe atunci se călătorea 
în Moldova numai cu trenuri ruseşti. în această provincie românească 
începuseră pe atunci să bântuie seceta, foamea şi păduchii care transmiteau 
tifosul exantematic, moartea! Bieţii moldoveni, uscaţi şi vineţi de foame, 
cocoţaţi pe acoperişurile vagoanelor, călătoreau până departe, în Banat, 
Oltenia şi Transilvania, ca să ducă un căuş de boabe copiilor lor, care se 
sfârşeau strop cu strop în braţele mamelor lor neputincioase. în acest timp, 
căminele, hotelurile şi casele mai mari erau rechiziţionate (ocupate cu forţa) 
de către armata roşie, care se lăfăia în toate bunătăţile, iar bieţii români 
dormeau pe peroanele gărilor, istoviţi, plini de păduchi şi de râie, 
deznădăjduiţi. 

Plecând din Iaşi la ora şapte dimineaţa, ne-am ocupat şi noi un loc pe 
acoperişul vagoanelor. Am călătorit toată ziua pe un ger cumplit, ajungând 
spre seară, pe la ora 17, în apropiere de gara Periş. Cabina mecanicilor 
automotorului era ticsită de călători civili români. Probabil cu aceşti călători 
protejaţi mecanicii mai gustaseră şi ei din renumitele vinuri moldoveneşti. 
Acest fapt contribuise, pe lângă întunericul şi ceaţa ce reduceau mult 
vizibilitatea, ca să nu observe în timp util câteva vagoane decuplate din 
garnitura unui tren de marfă ce trecuse înaintea noastră, pe aceeaşi linie 
ferată, în aceeaşi direcţie de mers. Impactul a fost inevitabil şi s-a produs 
când mecanicul de abia reuşise să reducă viteza de la 100 km/h la 80 km/h. 
Coliziunea a fost totuşi atât de puternică, încât buloanele groase, care fixau 
motorul Diesel pe şasiu, s-au secţionat, iar motorul, cu toată greutatea lui, s- 
a deplasat spre cabina de comandă, ticsită de lume. 

în cele două vagoane ale automotorului, bagajele au căzut de pe 
poliţe pe călători, unii fiind grav accidentaţi, cu fracturi de mâini sau de 
picioare, capete sparte etc. Un vacann de ţipete, spaimă, durere, disperare. 
Şi totuşi, chiar şi din această tragică situaţie, s-au putut observa câţiva 
călători îmbrăcaţi în uniforme militare, purtând în ambele mâini 
geamantane, îndepărtându-se de locul accidentului. Până la sosirea unui tren 
sanitar de intervenţie, Nelu şi cu mine am acordat primul ajutor răniţilor, 
atât cât am putut şi cât ne-am priceput. 

Şi acum să vă relatez cum am scăpat noi doi teferi din această 
ciocnire de trenuri. Călătorind ziua întreagă pe acoperişul vagonului, 
obosiţi, flămânzi şi răzbiţi de un ger năprasnic, ne-am găsit un loc de dormit 
la îmbinarea celor două vagoane. Fiind întinşi pe al doilea vagon şi având 
servietele goale drept perne, stăteam rezemaţi cu capetele de barele de fier 
de la marginea primului vagon. 

Cu câteva minute înainte de ciocnire, Nelu s-a trezit dintr-un vis 
frumos şi m-a trezit şi pe mine ca să mi-1 povestească. Mi-a spus că i-a 
apărut în vis o femeie frumoasă, îmbrăcată în alb, care i s-a recomandat ca 
mama sa, ce decedase când el era copil mic şi pe care nici nu o cunoscuse. 
Mama sa l-a rugat să ne schimbăm poziţia în care ne aflam şi să trecem pe 
acoperişul primului vagon, unde este mai cald. Şi fără nicio altă discuţie, 
printr-un gest aproape automat, reflex, ambii ne-am schimbat poziţia, 
părăsind-o pe cea dintâi, când eram rezemaţi cu capul de barele de fier de la 
cuplarea celor două vagoane. Şi, în timp ce Nelu îşi continua povestirea, 
după ce eram deja desprinşi din prima poziţie şi Nelu continua să vorbească 
despre sărbătorirea tatălui său în casa părintească, am fost aruncaţi prin 
alunecare din partea din urmă a primului vagon, oprindu-ne la distanţă de 
doi metri de poziţia în care ne aflaserăm, tot pe acoperişul vagonului, dar 
intr-un grup de ofiţeri români, obligaţi să călătorească şi ei în aceleaşi 
condiţii ca şi noi. 

Şi astfel Bunul Dumnezeu, trimiţându-ne pe îngerul nostru păzitor 
prin visul lui Nelu, ne-a salvat încă o dată de la o moarte sigură, care ar fi 
survenit în cazul în care nu ne-am fi schimbat poziţia în care ne aflam, cu 
capetele noastre sprijinite între cele două bare de fier de la îmbinarea celor 
două vagoane. 

IV. Călugărul care mi-a citit în „Cartea vieţii” 

Un om şi un neam suni om şi neam 
atâta cât au înţeles din Evanghelie 
Simion Mehedinţi 

în primăvara anului 1948, ajunsesem medic de circumscripţie 
sanitară rurală în comuna Săcel, judeţul Maramureş. Deşi nu terminasem 
încă Facultatea de Medicină, ministrul sănătăţii de atunci, doamna 
profesoară Florica Bagdasar (ce moştenise acest post după decesul soţului 
său, renumitul profesor Dumitru Bagdasar, care trecuse de partea 
comuniştilor), ne-a numit pe câţiva studenţi medicinişti, interni de spital, 
care luaserăm parte la campania de combatere a tifosului exantematic din 
judeţul Maramureş, ca medici de circumscripţie, cu obligaţia de a ne rezolva 
situaţia examenului de absolvire în mai-iunie. Pe atunci nu erau medici 
suficienţi ca să asigure sănătatea publică în comunele din judeţul 
Maramureş. Soluţia adoptată de Ministerul Sănătăţii, de a completa aceste 
posturi cu viitori medici din acea promoţie s-a dovedit a fi bine-venită. 

Eram în postul Paştilor. în calendar, Paştile dinl948 cădeau în 1 mai. 
Eu am revenit la Cluj într-o zi de sâmbătă, urmând a mă întoarce în 
Maramureş după două zile. 

Colegul de liceu şi camaradul Aurel Ursu, care absolvise deja 
Politehnica în 1947 (erau numai cinci ani de studiu, nu şase ca la Medicină), 
a făcut o vizită la Cluj, la ceilalţi doi colegi sighişoreni, Golea şi Păcurariu. 
Aceştia i-au prilejuit lui Aurel o vizită la un călugăr domiciliat în cartierul 
Pata al Clujului, călugăr ce avea darul de a citi în „Cartea vieţii”. 

Acest călugăr pătrundea în tainele sufletului celui ce i se adresa cu 
diferite necazuri. Colegii mei, Golea şi Păcurariu, încurajaţi şi de faptul că 
Aurel rămăsese ferm convins că acest călugăr îi spusese multe lucruri 
adevărate din viaţa sa, m-au detenninat şi pe mine să-i fac o vizită 
călugărului. Şi m-am dus şi eu să-l văd. Stătea într-o casă cu două camere 
mici, ce dădeau cu ferestrele spre curte. Era zi de duminică, pe la orele 2 
după-masa. Am bătut la uşă şi am intrat în prima cameră, unde m-a primit 
acel călugăr cu o faţă zâmbitoare, liniştit. Purta o barbă mare, blondă, avea 
ochi albaştri, cu o privire aproape hipnotizantă; tip cerebral, scump la vorbă. 
M-a poftit în camera mare. într-un colţ al încăperii erau două candele 
aprinse. Icoanele acopereau aproape toţi pereţii, camera semănând a chilie 

călugărească. Prin colţurile odăii, maldăre de cărţi. în mijlocul camerei era 
un pupitru cu un loc de îngenunchere. Mi-am dat uşor seama că este un 
călugăr refugiat, fie din Basarabia, fie din Serbia, care a reuşit totuşi să mai 
salveze câte ceva dintr-o mănăstire, pentru a-1 ajuta la oficierea Sfintei 
Liturghii. 

A scos o carte mare, groasă şi grea, şi mi-a cerut să o deschid. în 
continuare, el nu şi-a mai dezlipit privirea de la faţa mea şi a început a-mi 
spune: 

- Sunteţi încă student medicinist. După terminare facultăţii nu veţi 
face chirurgie. Veţi studia bolile trupului. Vă place să citiţi orice, să mergeţi 
la spectacole. Iubiţi viaţa. Aveţi foarte mulţi prieteni buni şi sinceri care va 
iubesc. Ştiţi să vă purtaţi frumos cu bolnavii şi faceţi tot ce se poate ca să-i 
ajutaţi şi să le salvaţi vieţile. în următoarele 2-3 zile veţi face o călătorie în 
nordul ţării. Veţi trece pe la Ilva Mare, Ilva Mică (drumul meu de întoarcere 
în Maramureş trecea prin apropierea acestor două localităţi). Sunteţi foarte 
încărcat sufleteşte, prea mult îngrijorat de ce se va întâmpla cu 
dumneavoastră şi prietenii dumneavoastră peste puţin timp. Veţi trece prin 
încercări foarte grele, mult mai grele decât examenele de la Medicină, dar 
veţi scăpa cu viaţă! Aveţi un înger păzitor bun, care nu vă va părăsi nici 
atunci când dumneavoastră veţi fi la un pas de a vă pierde nădejdea. Dar 
pentru asta, trebuie să rămâneţi cu sufletul curat ca şi acum şi, mai ales, să 
vă rugaţi neîncetat Bunului Dumnezeu ca să vă ajute. Să nu vă temeţi de 
nimic atât timp cât veţi rămâne legat de Dumnezeu prin rugăciune. Sunteţi 
pregătit sufleteşte chiar şi să vă daţi viaţa pentru lupta în care sunteţi 
angajat, dar Dumnezeu vă va salva din toate situaţiile grele prin care veţi 
trece mereu în toată viaţa dumneavoastră. Ştiu că mai aveţi o mare greutate 
în suflet: aţi vrea cu tot dinadinsul să aveţi acum şi soţie, şi copii. Să vă luaţi 
deocamdată gândul de la aşa ceva. Viitoare dumneavoastră soţie este acum 
prea mică, se joacă încă în ţărână. Deocamdată atât vi se arată, dar, când mai 
veniţi prin Cluj, mai treceţi pe la mine. 

Mi-a întins mâna apoi m-a binecuvântat pe creştet. 

După ce am ieşit din cameră, m-a oprit şi a scos din dulapul de 
bucătărie un pachet de circa două kilograme, spunându-mi: 

- De dimineaţă a trecut pe la mine o doamnă foarte bogată, care a 
asistat la Sfânta Liturghie. Ea mi-a dăruit acest pachet cu prăjituri. N-am 
vrut să o refuz, amintindu-i că acum este postul Paştilor. Dacă ea nu ştie 
acest lucru şi îşi poate permite să mănânce orice, eu sunt călugăr şi postesc. 

Vă rog să primiţi dumneavoastră acest pachet cu prăjituri şi să le mâncaţi 
împreună cu prietenii şi colegii din camera dumneavoastră, vă dau eu 
această dezlegare. 

I-am mulţumit şi ne-am despărţit pentru totdeauna. 

Trebuie să recunosc că ceea ce mi-a spus corespundea adevărului în 
ceea ce privea situaţia mea de atunci. Am prins curaj şi credeam, doream să 
cred, că ceea ce mi-a spus despre viitor să fie adevărat. Dar eram ferm 
convins atunci că ceea ce-mi spusese în legătură cu căsătoria mea era greşit, 
era neadevărat. La ora aceea eram logodit cu o colegă, urmând ca în cursul 
acelei veri să ne căsătorim. Aveam toate pregătirile făcute în acest scop, 
trebuia să fixăm doar data căsătoriei. 

M-am întors în camera noastră studenţească, numită de noi 
„Gheţăria”, pentru că niciodată nu reuşisem, în timpul iernii, să facem foc în 
sobă. Eram acolo împreună şase colegi medicinişti, camarazi de de luptă 
anticomunistă, încălziţi permanent în suflet de idealul nostru creştin şi 
românesc. 

Le-am povestit prietenilor ceea ce mi-a spus preotul-călugăr, apoi 
ne-am ospătat pe săturate din prăjiturile foarte bune dăruite de el, de care 
noi nu am prea avut parte în timpul studenţiei. 

Nu înţelegeam cum a putut citi greşit din „Cartea vieţii” mele că 
soţia mea era o copilă ce „se joacă în nisip”, când eu eram atât de convins că 
peste două, cel mult trei luni, mă voi căsători cu logodnica mea, de care 
eram convins că nimic pe lume nu ne va mai putea despărţi. 

Au trecut ani mulţi şi grei pe care acel preot-călugăr mi i-a prevestit. 
Eram încă în viaţă şi am scăpat ca prin minune din infernul închisorilor 
comuniste, după perioada de 17 ani în care „noi nu am avut tinereţe”. 

Eram convins de existenţa şi ajutorul lui Dumnezeu, pe care l-am 
primit în acea perioadă de atâtea ori când am dat mâna cu moartea, puterile 
mele de apărare fiind slabe. Dar am supravieţuit, aşa că eram tot atât de 
convins că şi în continuare îngerul meu păzitor mă va însoţi ca propria-mi 
umbră şi mă va ajuta să depăşesc situaţiile grele. 

După 13 ani de aşteptare zadarnică, fără a avea nicio veste despre 
mine, fosta mea logodnică nu a mai putut rezista insistenţelor familiei de a 
mă aştepta, fiind aproape toţi siguri că eu am murit în închisoare. 

A doua zi după eliberarea mea din Aiud, în 2 august 1964, am plecat 
la Bucureşti să o caut. Avea deja un copil de un an în braţe. Nu pot descrie 

revederea noastră, după 15 ani de la ultima despărţire. O verişoară a mea, 
Jenica Popovici, a fost martoră la acea insuportabilă scenă. 

Dumnezeu mi-a scos în cale, chiar spre sfârşitul acelui an, pe actuala 
soţie, predestinată a-mi deveni îngerul păzitor al vieţii mele, alături de cel 
nevăzut, pe care l-am simţit cum mi-a întins o mână salvatoare în toate 
încercările grele din viaţă, şi sunt convins că mă va proteja şi în continuare, 
cât timp voi mai trăi pe pământ. 

V. 15 mai 1848 - 15 mai 1948 

Atunci când unii s-au considerat „cuminţi”, 
acceptând şi suportând fără murmur şi şovăire 
jugul înrobirii unui regim criminal, generaţia 
studenţilor 1948 s-a opus, alegând calea luptei 

până la jertfa supremă. 

Data de 15 mai 1848 a însemnat răsăritul soarelui pentru neamul 
românesc, căci de veacuri acest neam şi-a dorit şi a luptat pentru a se elibera 
de tiraniile străine şi de a-şi îndeplini visul milenar de înstăpânire între 
graniţele sale fireşti în care Dumnezeu l-a hărăzit. Dar abia Unirea cea Mare 
din 1918 l-a realizat. 

15 mai 1948 a fost o zi aleasă nu la întâmplare de cei fără-de-lege, 
comuniştii şi slugile lor, trădători de neam şi ţară, pentru a ne batjocori exact 
cu ocazia acestui centenar. 

A fost ziua îngenuncherii românilor în faţă diavolilor anticrişti. In 
acea zi s-a pronunţat sentinţa răstignirii neamului pe crucea durerii, a 
disperării, dar şi a învierii ce va să vie. Atunci a început în România dansul 
Satanei, triumful Salomeei. Plânsete şi scrâşnirea dinţilor, dureri, tăceri, 
rugăciuni şi resemnări, teroare, legea bunului plac şi infiltrarea fricii, anna 
invincibilă a securităţii în neamul românesc, timp de aproape jumătate de 
secol. 

Delaţiunea, ura de clasă, vrajba, dezbinarea, asasinatul fizic şi moral 
prin tortură, metode îndelung experimentate cu eficienţă în arsenalul KGB- 
ist, sunt instrumentele şi argumentele sigure cu care duşmanii de veacuri ai 
neamului nostru operează furibund şi pustiitor cu efecte sigure la 
exterminarea lentă, dar foarte bine dirijată şi susţinută asupra elitelor 
noastre, de distrugere a tot ce au reuşit să creeze aceste elite în perioada 
interbelică, asigurându-se astfel drumul spre comunizare, proletarizare, 
animalizare. 

In noaptea de 14/15 mai 1948, securitatea regimului comunist din 
România a arestat 15000 de luptători anticomunişti. Printre aceştia a fost şi 
un număr de 1500 de studenţi, numărul lor ajungând la finele anului 1948 la 
2000 . 


29 




Dr. Teofil MIJA 


Generaţia neînfrântă 


S-au făcut multe arestări şi printre elevii din Frăţiile de Cruce 
(FDC), ajungând la sfârşitul anului 1948 la 1000 de elevi FDC-işti 
întemniţaţi. 

In acea noapte de pomină, poliţia politică a descins şi în camera 
noastră din Cluj, „Gheţăria”, dar niciunul dintre noi, cei şase locatari, nu 
eram în noaptea aceea acolo. Este adevărat că, până la urmă, niciunul nu a 
scăpat de arestare. 

Sunt la ora actuală singurul supravieţuitor din cei şase colegi de 
cameră de la „Gheţăria”, respectiv Ioan Golea, Axente Păcurariu, Ştefan 
Popa, Cornel Pop şi Pintea Bubu. 

Dacă în acea noapte de 15 mai 1948 eu am reuşit să scap nearestat, 
de atunci începe pentru mine viaţa de „fugar”, plină de primejdii, din care 
numai Dumnezeu avea să mă salveze. 

Previziunile şi temerile noastre privind înrobirea comunistă au fost 
confirmate prin acte istorice, prin cei 50 de ani de regim al întunericului 
comunist din ţara noastră, în contrast cu istoria falsificată scrisă de 
comunişti şi de uneltele lor imbecilizate. 

In viitorul calendar al durerilor şi al jertfelor neamului românesc, 
ziua de 15 mai 1948 va rămâne în amintirea noastră şi a generaţiilor viitoare 
ca o zi de doliu naţional, dar în acelaşi timp şi de cinstire, de omagiere a 
tuturor victimelor comunismului, executate de către securiştii călăi. 

Eu am scăpat de arestările din 15 mai 1948 numai cu ajutorul lui 
Dumnezeu şi am rămas în libertatea confiscată de comunişti până în 25 mai 
1950. 

Doamne, Dumnezeule, primeşte jertfa eroilor şi martirilor neamului 
românesc. 

VI. Devastarea camerei mele din Mediaş 

Pervertirea instinctului de proprietate 
îi transformă pe oameni în neoameni. 

în 1948, când poliţia mă urmărea pentru a mă aresta, camera mea din 
Mediaş, strada Octavian Goga nr. 4, a fost ocupată luni de zile de către 
poliţişti pândari, aceştia distrugând şi furând tot ce au găsit acolo. Aceşti 
securişti au aşteptat în zadar întoarcerea mea acolo, dar nu fără profit 
personal. Au furat tot ce au găsit. Printre altele, întreaga mea bibliotecă, 
circa 2000 de cărţi, în majoritate capodopere ale literaturii universale şi 
naţionale. Unele dintre acestea erau în ediţie princeps: Eminescu, Goga, 
Coşbuc. în locuinţa mea se mai aflau tratate de medicină în limbile franceză 
şi germană, obiecte de îmbrăcăminte, veselă, mobilă etc. 

După eliberarea din închisorile comuniste în 1964, întrucât nu 
fusesem condamnat cu confiscarea averii, am făcut un memoriu pe care l-am 
depus atât la securitatea din Mediaş, cât şi la Ministerul de Interne, cerând 
să fiu despăgubit cu suma de 40.000 lei (la valoarea din 1964) pentru tot ce 
mi-a fost furat din cameră. Nu am primit niciun răspuns nici până azi. încă 
mai aştept! Persoane din Mediaş care-au avut nenorocul să cunoască beciul 
securităţii din Mediaş, în 1953, mi-au relatat că la acea dată se foloseau la 
WC file din tratatele mele de medicină. 

în toamna anului 1965 am fost angajat la dispensarul medical al 
întreprinderii de Construcţii (TRCL) Mediaş. întreprinderea era amplasată 
în lunca Târnavei. De acolo se putea vedea foarte bine fosta mea locuinţă 
din dealul ce străjuieşte oraşul Mediaş. Pe acel deal era situată şi fosta mea 
locuinţă, supravegheată în 1948 de către securitate. 

într-o zi am trecut pe la magazia întreprinderii, unde era angajat 
muncitor necalificat socrul meu, preotul Vaier Stoian, un preot adevărat, 
care a executat o condamnare politică de cinci ani la “Canalul morţii” 
Dunăre-Marea Neagră - Siberia României. A fost răpit din sânul familiei, 
având cinci copii minori. Soţia sa, preoteasa, mama acestor copii, 
învăţătoare (nepoată a luptătorului ardelean Axente Sever), a murit la foarte 
scurt timp după arestarea soţului ei. 

Şeful magazioner al cărui subaltern devenise socrul meu era un 
oarecare Bozeşan, fost plutonier la securitate şi cu siguranţă şi în continuare 
cu aceaşi funcţie de Iudă, ingrată şi criminală, la noul său loc de muncă. 

Stând toţi trei de vorbă în faţa magaziei, Bozeşan începuse a se lăuda cu 
activităţile sale de securist. La un moment dat, ne-a arătat casa din deal unde 
locuisem eu în timpul studenţiei şi a început a spune: 

- Vedeţi casa aceea din deal cu mansardă şi înconjurată de brazi? 
Acolo, în vara anului 1948, luni în şir am stat la pândă zi şi noapte, 
aşteptând să apară un bandit, student, ce locuia acolo. Mi se pare că era 
student la medicină, după câte am fost informaţi, un duşman înrăit ce 
uneltea împotriva clasei muncitoare. N-am avut norocul să-l prindem noi, 
dar am aflat că a fost arestat şi că ar fi murit în puşcărie. Şi dacă l-am fi 
prins noi, ar fi avut aceeaşi soartă. 

Socrul meu, care cunoştea adevărul, şi-a încrucişat privirile cu ale 
mele. Niciunul din noi doi n-a mai putut scoate vreun cuvânt. Doar Bozeşan 
îşi etala mai departe ticăloşiile şi crimele. 

Am fost convinşi amândoi, socrul meu şi cu mine, că în acel moment 
gândeam la fel: 

- Doamne, cum îi mai poţi răbda, şi până când? 

VII. In Cluj, prima urmărire, prima scăpare din încercuire 

Cred în destinul neamului nostru. 

Mircea Eliade 

Cu două săptămâni înaintea Rusaliilor din 1948 am plecat din 
Maramureş la Cluj, pentru rezolvarea unor probleme personale, de serviciu 
şi de luptă anticomunistă. Acolo, după cum am mai spus, au început în 
noaptea de 15 mai 1948 arestările şi în rândul studenţilor anticomunişti. 
Trebuia, după planurile şi calculele comuniştilor, să fie arestată 
„reacţiunea”, adică toţi românii bănuiţi a fi anticomunişti. Pentru a fi 
exterminată. 

Pericolul arestărilor creştea în raport cu numărul arestaţilor, 
deoarece, prin noile metode poliţieneşti, securitatea KGB-istă, folosind 
inimaginabile torturi, reuşea să stoarcă informaţii care să permită noi 
arestări. 

împreună cu Nelu Golea ne-am strecurat cu multă precauţie prin 
cartierul Universităţii, dar convinşi că nu putem lipsi de pe listele celor 
propuşi a fi arestaţi. Trecând prin faţa Piaţa Libertăţii, ne-am trezit cu un 
copoi care ne urmărea. Cum amândoi eram bine pregătiţi şi înarmaţi pentru 
a înfrunta şi a scăpa din astfel de situaţii şi de a nu ajunge vii în mâinile lor, 
ne-am oprit brusc în faţa unei vitrine pentru a surprinde reacţia 
urmăritorului. S-a oprit şi el la distanţa cuvenită. Am plecat, a pornit şi el 
după noi. Eram acum siguri că fusesem reperaţi şi, deci, urmăriţi. Trebuia să 
acţionăm rapid, înainte ca el să ne poată semnaliza altor copoi, ca să ne 
înconjoare şi să ne ia ca din oală. Am intrat pe strada Gheorghe Doja, foarte 
aglomerată la acea oră, când lumea se întorcea de la serviciu. Această stradă 
ducea spre Poştă şi Piaţa Mihai Viteazul. Ne-am înţeles ca în cel mai 
aglomerat punct să ne despărţim, apucând fiecare în altă direcţie, urmând să 
ne întâlnim la o anumită adresă, dacă va fi să scăpăm cu bine. Ne-am mai 
oprit încă o dată în faţa unei vitrine. Copoiul se apropia tot mai mult de noi. 
Profitând de întâlnirea a două autobuze, Nelu s-a strecurat printre ele pe 
celălalt trotuar. Copoiul, experimentat, şi-a dat seama că l-am recunoscut şi 
că noi vom încerca să profităm de aglomeraţia din strada destul de îngustă. 
A traversat şi el strada imediat după trecerea celor două autobuze. Dar, 
totuşi, cu suficientă întârziere ca să-l fi scăpat din ochi pe Nelu, care reuşise 
să câştige timp şi distanţă, putând apoi să o ia la fugă pe străzile 

întortocheate din spatele magazinului Sora. Eu am profitat de deruta 
poliţistului şi prin aglomeraţia trotuarului m-am întors în Piaţa Libertăţii. 
Aici, protejat de mulţime, m-am urcat în primul autobuz care mi-a ieşit în 
cale. După 2-3 staţii, am coborât. Străzile periferice erau mai liniştite şi mai 
puţin aglomerate. Pe cale ocolită am ajuns la locul întâlnirii. 

Ne aflam în camera unei eleve de clasa a VUI-a, dintr-o comună 
vecină cu satul meu. Ambele localităţi erau în apropierea Mediaşului. In 
prezenţa ei am început a povesti de cele petrecute după ce ne despărţiserăm, 
emoţiile prin care am trecut, hotărâţi să nu cădem în mâna urmăritorului. 
Am mulţumit împreună lui Dumnezeu, care ne-a ajutat să scăpăm cu bine 
din ghearele poliţiei. 

Eleva ne-a oferit camera ei ca ascunzătoare, ea urmând să se mute în 
camera proprietăresei. Ne-a bucurat mult bunăvoinţa, înţelegerea şi 
ospitalitatea acestei fete, dar noi trebuia să îndeplinim în continuare şi alte 
misiuni. Nelu a plecat în Sibiu, urmând să plec şi eu acolo la data şi locul pe 
care le-am stabilit împreună. Nu ştiam atunci că ne despărţeam amândoi 
ultima dată pe acest pământ. 

Eu m-am întors în ziua următoare la dispensarul Săcel- Maramureş. 
Mi-am ras atunci mustaţa pe care o purtam în semn de doliu după 23 august 
1944, pentru a mă putea strecura mai uşor prin gară la plecarea din Cluj, 
oraşul studenţiei şi al luptelor noastre anticomuniste. Şi nici Clujul nu l-am 
mai revăzut decât în anul 1965, după o absenţă de 17 ani. 

Şi înspre Maramureş am mai mulţumit încă o data lui Dumnezeu şi 
îngerului meu păzitor pentru că m-au mai salvat o dată dintr-o grea situaţie. 

VIII. O noapte de neuitat 

Tăria sufletească este pusă la încercare 
astfel: să ai curajul să stai drept în faţa 
adversarului, chiar şi dacă cerul s-ar nărui. 

Să poţi să surâzi în faţa necazurilor. 
Să poţi să spui nu când răul te ispiteşte 

J.P. Vaswani 

Era sâmbătă, cu o săptămână înainte de sărbătoarea Rusaliilor din 
1948. Din primăvara acelui an au început lucrările de construcţie la şantierul 
Salva-Vişeu: printr-o cale ferată trebuia legat Maramureşul de ţară, respectiv 
de judeţul Bistriţa-Năsăud (Salva - Vişeu). 

Se ştie prea bine că pe aceste şantiere, zise „ale tineretului”, munca 
era doar un pretext pentru „brigadierii” respectivi; obiectivul principal era ca 
regimul comunist să se consolideze după 23 august 1944, să cultive ura şi 
lupta de clasă în rândul acestor tineri, din care şi-au recrutat activiştii de 
partid, nomenclatura şi securiştii criminali. 

La aceste tabere de muncă erau trimişi cei care nu au fost în stare să 
înveţe o meserie, să îşi câştige existenţa prin muncă cinstită, nemaivorbind 
de frecventarea şi absolvirea unor şcoli superioare, într-un cuvânt 
„neisprăviţi”. 

Ca medic de circumscripţie în comuna Săcel-Sălişte, de pe Valea 
Izei, eram obligat împreună cu colegul meu, medic la aceeaşi circumscripţie, 
dr. Vlad Gheorghe, să acordăm asistenţă medicală în mod „voluntar” 
brigadierilor ce construiau linia ferată de pe teritoriul comunei noastre. Dr. 
Vlad Gheorghe era fratele eroului anticomunist Vlad Vasile. Ambii 
proveneau dintr-o familie de maramureşeni din Dragomireşti, din care 
făceau parte patru fraţi. Cel mai mare a murit pe frontul rusesc, iar ceilalţi au 
avut parte de infernul închisorilor comuniste. 

Sâmbăta despre care am relatat mai sus a coincis cu sosirea unor 
medici „voluntari” pe şantier, odată cu brigăzile de elevi şi studenţi, care 
erau obligaţi să presteze muncă „voluntară” pe un şantier al tineretului- 
condiţie pentru înscriere în anul următor de şcolarizare. 

Aceste evenimente au coincis şi cu fuga mea de la dispensarul 
Săcel-Sălişte, prin care Dumnezeu mi-a salvat încă o dată viaţa. 


35 




Dr. Teofil MIJA 


Generaţia neînfrântă 


în acea zi de sâmbătă se efectua plata salariilor muncitorilor de pe 
şantier. Cum o parte dintre acei muncitori angajaţi proveneau şi din 
comunele Moisei şi Borşa, conducerea a hotărât ca doi funcţionari să se 
deplaseze cu un camion în cele două comune pentru plata salariilor. 

Am profitat de această ocazie pentru a pleca şi eu cu un camion la 
Borşa spre a mă întâlni cu dr. Emil Boieriu. Acesta era mazilit din Cluj, 
fiind asistent universitar, şi a căzut victima primelor epurări pe care le-au 
făcut comuniştii în rândul cadrelor universităţii clujene în toamna anului 

1947. El era cunoscut pentru atitudinea sa naţionalistă şi anticomunistă. 

După ce am ajuns la Borşa, m-am despărţit de cei cu care venisem 

cu camionul, îndreptându-mă spre fostele cazărmi de grăniceri, construite de 
regimul hortist maghiar în timpul ocupaţiei Transilvaniei în perioada 1940- 
1944. 

Dr. Boieriu, căsătorit de o lună, îşi avea locuinţa într-o vilă din acest 
complex format din vreo 10 corpuri de clădiri. El era medic acum la Borşa. 
Fuseserăm amândoi numiţi cu acelaşi decret ministerial, în luna martie 

1948. în noaptea precedentă, un grup de poliţişti sosiţi de la Sighet, în frunte 
cu şeful lor, Stern, o brută sadică, a înconjurat clădirea în care locuia familia 
dr. Boieriu. Au forţat uşa de la parter şi l-au surprins pe medic la etajul I, 
declarându-1 arestat. Apoi, poliţiştii au trecut la percheziţionarea 
apartamentului. Ca să-şi sărbătorească victoria, au obligat-o pe soţia 
medicului să le întindă masa şi să-i servească cu mâncare şi băutură. Dr. 
Boieriu a cerut poliţiştilor să-i permită să întocmească un proces verbal 
pentru cărţile şi obiectele ce aparţineau dispensarului, iar Stern a fost de 
acord cu această propunere. Dr. Boieriu se strecura şi în camera alăturată, de 
unde aducea cărţi şi obiecte pentru inventariere. La un moment dat, 
profitând de buna dispoziţie şi nesupravegherea copoilor, a deschis fereastra 
camerei vecine şi a sărit de la etaj în curte. Şi cu un „Doamne, ajută!” dus a 
fost! De acolo, sub protecţia întunericului, s-a îndreptat spre podul mare de 
peste Vişeu, ce desparte comuna Borşa în două: partea de nord, cu singura 
ieşire numai spre Ucraina, şi partea de sud, cu ieşire spre restul ţării. 

Menţionez că Borşa este comuna cea mai întinsă din ţară, având o 
lungime de peste 15 km. Pe atunci nu ne venea să credem că toate drumurile 
noastre duc la închisoarea Aiud. Şi totuşi, dr. Boieriu a reuşit să ocolească 
acest drum, rămânând „fugar” în satul său din judeţul Făgăraş, Vad-Poiana 
Narciselor. 

Cum era şi firesc, eu nu ştiam nimic din tot ceea ce s-a întâmplat în 
noaptea şi în ziua aceea la Borşa. Când am ajuns eu la „cazărmi”, soarele se 
afla spre asfinţit. Din şoseaua principală m-am abătut pe o alee laterală, ce 
ducea la locuinţa dr. Boieriu, acum ocupată de poliţişti. Soţia lui Boieriu era 
ţinută ostatică în locul lui. A fost condamnată la ani grei de închisoare, 
pentru simplul motiv că era căsătorită cu un mare „bandit”, duşman înrăit al 
clasei muncitoare. Şi ştiau ei bine ce ştiau, fiindcă dr. Boieriu era la acea oră 
organizatorul rezistenţei anticomuniste din Transilvania de Nord. 

Un civil mi-a apărut în faţă de nu ştiu unde şi m-a oprit, întrebându- 
mă: 

- Pe cine căutaţi, pe dr. Boieriu? 

- Da, i-am răspuns eu. 

- Fugiţi imediat de aici, şi pe nerăsuflate a continuat: terenul este 
împânzit cu poliţişti şi jandarmi. Azi noapte au venit poliţişti din Sighet ca 
să-l aresteze pe doctor, iar el a sărit de la etaj, reuşind să dispară. în locul lui 
au arestat-o pe nevastă-sa, care este sus, păzită de poliţişti. Dispăreţi repede 
de aici! 

Atât a reuşit să îmi spună acest străin binefăcător şi nu mai ştiu 
încotro a luat-o. 

Nu ştiu când am făcut stânga-mprejur şi m-am trezit din nou în 
şosea. Deocamdată scăpasem de primul pericol. începusem să-mi dau seama 
că respectivul străin nu era chiar atât de străin pentru mine. îl mai văzusem 
şi cu alte ocazii, când trecusem pe la dr. Boieriu; probabil făcea parte din 
personalul dispensarului. Mai târziu, am aflat în închisoare de la dr. Boieriu 
că respectivul străin binevoitor era într-adevăr un angajat al dispensarului 
din Borşa. 

Nu pot uita, după ce fusese arestat în 1962, cum a fost adus de 
colonelul călău Crăciun, comandantul închisorii Aiud din timpul reeducării, 
ca să ne întâlnim într-o sală de reeducare, ca să mă convingă că, deşi târziu, 
nici dr. Boieriu nu le-a scăpat. Vroia colonelul Crăciun ca dr. Boieriu şi cu 
mine să acceptăm reeducarea. Rezultatul aceste revederi a fost că eu am 
ajuns din nou în Zarcă. Dar nici dr. Boieriu nu a scăpat mai uşor, având 
ocazia şi el să cunoască Zarea. 

Ajuns din nou în şosea, m-am străduit să ies cât mai repede din zona 
înţesată cu poliţişti şi jandarmi aflaţi în căutarea evadatului. Apoi, trebuia să 
trec cât mai repede podul de peste Vişeu şi să ajung la gara Borşa. De acolo, 
pe şosea, mai aveam de parcurs o distanţă de şapte kilometri până în 

comuna Moisei. Apoi tot pe şosea, alţi şapte kilometri, trecând versantul ce 
desparte Valea Vişeului de Valea Izei, ca să cobor în comuna Săcel la 
dispensar, unde bănuiam că încercase să ajungă dr. Boieriu. La repezeală am 
rupt în bucăţele scrisoarea ce trebuia să o predau dr. Boieriu, aruncând apoi 
totul într-o băltoacă. Când m-am apropiat de pod, am observat că acesta era 
păzit de doi subofiţeri de jandanni, care stăteau liniştiţi de vorbă chiar la 
mijlocul podului. Poate că nu de mult se postaseră acolo, pentru că eu nu-i 
întâlnisem la trecerea spre „cazărmi”. 

M-am hotărât să încerc să trec podul. Mi-am zis un „Doamne, 
ajută!” şi, ca orice alt cetăţean, am trecut şi eu peste pod. Jandannii nu m-au 
oprit. Probabil că salopeta mea de „brigadier”, în care eram îmbrăcat atunci, 
mi-a fost salvarea, ei crezând că sunt brigadier de la şantierul Salva - Vişeu. 

în continuare, pe şosea, atent mereu să nu apară poliţişti sau 
jandarmi, am grăbit pasul atât cât să nu pară că fug. N-am întâlnit pe şosea 
decât săteni grăbiţi spre casele lor Aveam grijă să le răspund la unicul şi 
tradiţionalul lor salut: 

- Lăudat să fie Iisus! 

- în veci, amin! 

Până la gară aveam de parcurs mai bine de trei kilometri. Se 
înserase. Prin ferestrele mici ale caselor lor de munte, destul de distanţate 
între ele, începea să răzbată şi câte o licărire de lumină de la opaiţe sau 
lămpi cu petrol. 

Am ajuns la gară. Dinspre Moisei pe mijlocul şoselei se apropia un 
grup de civili şi militari. Eram sigur că era o patrulă dintre cele răspândite în 
căutarea doctorului Boieriu. Eram mai aproape de clădirea gării decât ei. 
Am grăbit pasul şi am intrat în prima cameră pe care am găsit-o deschisă - 
biroul impiegatului de mişcare. 

Dau „bună seara” şi, făcând pe călătorul, îl întreb când va pleca 
primul tren spre Sighet. „La ora trei noaptea”, mi-a răspuns impiegatul. Şi 
cum acesta era ocupat scriind ceva intr-un registru, mi-am aprins o ţigară şi 
m-am aşezat pe o bancă intr-un colţ al biroului. în acel moment uşa se 
deschide şi năvălesc în birou trei civili şi doi plutonieri de jandarmi. Era 
patrula pe care o văzusem venind dinspre Moisei. Fără a da bineţe, au 
început direct discuţia cu impiegatul, ca de la stăpân la slugă, din care mi-a 
fost uşor să deduc că şeful acestei patrule era chiar Stern, şeful Miliţiei 
Sighet. Faţa sa de hienă, obosită de nesomn, părea şi mai hidoasă decât a 
unei jivine jigărite şi flămânde, în căutare de pradă pe care de o zi şi o 

noapte o tot adulmecau. Ceilalţi doi civili erau tot după chipul şi asemănarea 
lui Stern, doar plutonierii păreau mai relaxaţi, mai rutinaţi în exerciţiul 
funcţiunii. Sunt sigur că Stern a observat din primul moment prezenţa mea 
colo. Era convins însă că nu eram eu cel evadat, şi nu mi-a acordat nicio 
atenţie. Eu am început însă să-mi simt bătăile inimii ca pe un clopot de 
catedrală. Mă treceau sudorile, care începuseră să-mi curgă şiroaie pe 
spinare. 

După câteva întrebări puse impiegatului, Stern a trecut la a da 

ordine: 

- Să vină aici imediat acarul de dimineaţă care a văzut un străin 
trecând grăbit pe la semafor! 

- Este aici, a răspuns impiegatul, am trimis în sat după el şi acum vă 
aşteaptă. 

Impiegatul a ieşit din birou ca să-l cheme pe acar şi, după câteva 
clipe, care mi s-au părut ore, s-a întors însoţit de un fecior de ţăran, înalt, 
zvelt, blond cu ochi albaştri, chipeş şi plin de sănătate, un adevărat urmaş de 
dac. Era îmbrăcat cu un veston de CFR-ist. El era acarul. La intrarea în 
birou a dat cuvenitele bineţe. Stern îl întrebă pe un ton poruncitor: 

- Ia spune, mă, cum arăta omul pe care azi dimineaţă l-ai văzut 
trecând grăbit prin faţa semaforului? 

- Nu pot să-mi dau seama bine, era încă întuneric şi nu i-am văzut 
faţa, răspunse acarul. 

- Dar ai spus că purta bluză kaki, încercă să-l ajute unul dintre civili. 

- Da, aşa mi s-a părut îngână din nou acarul. 

- Purta bască pe cap?, întrebă din nou Stern. 

- N-am văzut bine, răspunse şi mai stingher acarul. 

Era evident că flăcăul trecuse deja de partea celui urmărit, încercând 
să nege totul. 

O ultimă încercare a lui Stern. Scoase dintr-un dosar o fotografie a 
doctorului Boieriu şi o arătă acarului, dar în aşa fel încât să poată fi văzută 
de toţi cei prezenţi. Dintr-o privire aruncată pe furiş am recunoscut 
fotografia. Era el, doctorul Boieriu, aşa cum îl ştiam eu: faţa dârză, ochii 
pătrunzători, sprâncene stufoase, aproape unite, părul cârlionţat. 

Acarul de la care Stern aştepta un răspuns, n-a mai scos niciun 
cuvânt. In mod sigur regreta acum că a scăpat în timpul zilei nişte vorbe în 
plus, când a comentat cu consătenii săi care aflaseră şi ei ce se întâmplase cu 
dr. Boieriu. 

Fotografia trecu apoi din mână în mână, cei doi plutonieri 
examinând-o cu mai multă atenţie, probabil că o vedeau pentru prima dată. 

Aproape fără sa-mi dau seama mi-am aprins şi a doua ţigară. îmi 
simţeam transpiraţia curgând şiroaie pe tot trupul. 

Stern a început a da ultimele ordine: 

- La noapte, la ora trei, după plecarea trenului din gară spre Sighet, 
să fie oprit după ce va trece de semafor. Acolo vor aştepta pregătiţi poliţişti 
şi jandarmi, care vor înconjura trenul şi vor legitima pe toţi călătorii suspecţi 
din tren. 

Dar cum nici Stern nu credea prea mult în succesul acestei acţiuni, a 
continuat: 

- N-ar fi exclus ca banditul, chiar în noaptea asta, după ce va fi trecut 
podul peste Vişeu, să fi plecat spre Săcel, unde are un coleg prieten, bandit 
ca şi el, la dispensar (acela eram eu - n.a.). Dar oricum, nu se va scăpa 
niciunul. Până mâine dimineaţă suntem la Săcel şi vom pune mâna pe 
amândoi. 

Stern vorbea cu atâta siguranţă ca şi când ne-ar fi prins deja. 
Impiegatul, care probabil ţinea şi locul şefului de gară, n-a mai îndrăznit să 
scoată niciun cuvânt, iar acarul cu atât mai puţin. 

între timp, unul dintre plutonierii de jandanni, ultimul care 
examinase fotografia, s-a apropiat de mine, cel nebăgat în seamă până 
atunci, având loc între noi următorul dialog pe care nu-1 voi putea uita 
niciodată: 

- Sunteţi brigadier? 

- DA. 

- De la şantier? 

-DA. 

Aceşti doi DA mi-au salvat viaţa. Orice alte întrebări sau răspunsuri 
mi-ar fi putut fi atunci fatale. Şi plutonierul a mai adăugat: 

- Nu pentru altceva, dar am discutat aici... 

Un simplu gest cu mâna, un gest scurt, că de altceva nu aş mai fi fost 
capabil în acel moment, prin care am dat de înţeles plutonierului că pe mine 
nu mă interesează cele discutate acolo, după care plutonierul s-a îndepărtat 
de mine, apropiindu-se de grupul lui. 

Atunci, fără nicio tăgadă, a fost mâna salvatoare a lui Dumnezeu! Eu 
sunt convins că bătăliile câştigate sunt numai cu ajutorul lui Dumnezeu, aşa 
cum spuneau şi strămoşii noştri: „Nimic fără Dumnezeu”. Cu această ocazie 

mi-am întărit definitiv convingerea că, în momentele cruciale, ajutorul lui 
Dumnezeu este decisiv. Şi, ori de câte ori aud acum pe cineva lăudându-se 
cu merite personale în câştigare unor bătălii, am senzaţia că sună fals, a 
doagă spartă. 

Chiar în acel moment, când eu eram martor al planurilor duşmanilor 
de a mă aresta, n-a fost oare Providenţa, mâna lui Dumnezeu, care m-a 
ocrotit şi mă ocroteşte? Eram acolo, în faţa lor, şi cine altul decât Dumnezeu 
le-a putut întuneca minţile, ca să nu-şi îndrepte privirile spre mine, ca astfel 
să scap şi din această capcană cu bine? Dumnezeu este cel ce îi scapă din 
primejdii pe cei ce cred în el. Pe cei ce încearcă a trăi cu adevărat 
creştineşte. Sunt acele momente rare în viaţă, când enigma omului se 
dezleagă într-o ipostază întreită: să-L cunoşti pe Dumnezeu, pe aproapele 
tău şi pe tine însuţi. A-l cunoaşte pe Dumnezeu înseamnă a-L iubi: 
„DUMNEZEU ESTE IUBIRE !” 

Pentru mine, acea întâlnire a fost un astfel de moment. Aşa cum se 
spune în Pateric: „Pentru un om nu există decât două drumuri: sau cu 
Dumnezeu, sau cu diavolul”. 

Această alternativă se poate aplica mai ales celor ce-au fost 
confruntaţi cu infernul comunist, unii trecând şi prin închisorile acestora. 
Acolo mai mult decât oriunde au avut prilejul să-L cunoască pe Dumnezeu, 
pe aproapele lor şi pe ei înşişi. De aceea, la sfârşitul acestui calvar, cei ce 1- 
au îndurat pot face afirmaţia că l-au cunoscut pe Dumnezeu, că Dumnezeu 
există. 

Şi încă o mărturisire: până atunci nu credeam că rugăciunea se poate 
rosti şi singură, dar atunci m-am convins. Când suferinţele şi limitele 
noastre ne depăşesc, atunci rugăciunea răsare salvatoare din străfundurile 
fiinţei noastre: Doamne, miluieşte-mă! Doamne, miluieşte-mă! Doamne, 
miluieşte-mă!... 

Sunt convins, de asemenea, că nimeni nu va putea reda ceea ce am 
simţit noi când am fost torturaţi, înfometaţi, tremurând şi dârdâind de frig, 
umiliţi în fel şi chip, în urma unui experiment satanic plănuit de către 
duşmanii lui Hristos şi ai neamului românesc. 

Dar mai este un adevăr: nu suntem şi nu am fost atât de tari ca să 
putem urma exemplul Mântuitorului, ca atunci când ne torturau şi ne 
batjocoreau să fi putut şi noi spune „Doamne, iartă-i, că nu ştiu ce fac!”. 
Asta poate şi pentru faptul că eram conştienţi că torţionarii noştri ştiau prea 
bine ce fac şi mai ales pentru cine fac. 

Echipa lui Stern a ieşit împreună cu impiegatul, dar nu înainte de a 
trage nişte înjurături la adresa bandiţilor, duşmani ai clasei muncitoare. 

Rămas în birou numai eu cu acarul, parcă ne simţeam unul pe altul 
cât de tulburaţi eram după cele auzite din partea poliţiştilor, în special a lui 
Stern. 

Acarul mi-a cerut o ţigară, l-am servit, am mai aprins şi eu una. 
Amândoi păream mai liniştiţi. Şi, fără a mă întreba nimic acarul, a început 
să-i dea drumul nădufului din suflet, vărsându-şi tot oful ce-1 avea împotriva 
comuniştilor. L-a descris apoi pe dr. Boieriu ca pe un om bun, medic cu 
suflet, bine pregătit profesional, aşa cum el nu a mai cunoscut un alt medic 
în Borşa. El nu putea să înţeleagă ce se petrece în ţara noastră, ca tocmai un 
om ca doctorul Boieriu să fie făcut „bandit”. Şi de către cine? Dacă şi 
Boieriu este bandit, atunci cine mai era om cumsecade? Şi acarul, 
nemaiputându-se stăpâni, i-a dat drumul unui blestem împotriva tuturor 
trădătorilor şi jigodiilor, încheind cu o suită de înjurături tipic 
maramureşene, după care a mai adăugat: 

- Sunt convins că doctorul Boieriu nu se lasă prins de aceşti ticăloşi, 
că doar eu l-am cunoscut bine şi ştiu că este deştept şi drept şi că Dumnezeu 
îl va ajuta! 

Acarul a avut dreptate, căci Dumnezeu l-a ajutat pe doctorul Boieriu 
să rămână nearestat până în 1962, când la Aiud a început reeducarea, fiind 
scutit de toate umilinţele şi suferinţele iadului persecuţiilor şi închisorilor 
comuniste din 1948 până în 1962. 

In timp ce acarul îşi vărsa amarul, eu ţeseam planuri cum să scap din 
încercuire şi l-am întrebat: 

- Unde se poate găsi ceva de mâncare? Trebuie să rămân aici până 
dimineaţă la plecarea trenului spre Sighet. 

- Veniţi cu mine, vă duc la restaurant chiar în faţa gării, unde veţi 
găsi şi mâncare, şi băutură. 

- Mulţumesc, i-am răspuns eu, ştiu restaurantul, apoi am ieşit singur 
din birou. 

Peste drum de gara era restaurantul, însă toată haita celor cinci, după 
ieşirea din biroul gării, a intrat în restaurant. M-am întors în birou, unde 
acarul începuse să facă curăţenie. I-am spus că merg la restaurant mai târziu, 
că am timp suficient, şi că mă voi plimba puţin pe peronul gării. 

Am reuşit să mă îndepărtez cu mare atenţie şi mai mult de gară, 
coborând spre un teren mlăştinos, unde mi-am scos repede de la piept actele 

personale, le-am rupt şi le-am îngropat în acea mlaştină cât de adânc am 
putut. Am rămas numai cu pistolul, pe care îl purtam camuflat la brâu. Eram 
alt om, aşa că am mai prins şi ceva curaj. Nu mai aveam asupra mea acte 
compromiţătoare şi niciun act de identitate. Am mai mers încă vreo 10 metri 
şi mi-am dat seama că atât magazia gării cât şi restaurantul rămăseseră mult 
în urma mea. Mă aflam singur în direcţia Moisei. Puteam încerca să ies la 
şosea. Zis şi făcut. 

Ajuns în şosea, mi-am mai făcut o cruce, am mai rostit un „Tatăl 
nostru” şi un „Doamne, ajută!” şi am pornit cu paşi grăbiţi spre Moisei. 
Casele au început să se rărească. Mă simţeam mai singur ca oricând, dar 
aveam convingerea că Dumnezeu nu mă va lăsa. Pe atunci credeam că, 
odată ce voi fi arestat, nu mai am ce aştepta de la comunişti, că mă vor 
omorî după diabolicele metode de a stinge viaţa picătură cu picătură, pentru 
a-mi prelungi astfel suferinţa. Purtam în permanenţă pistolul şi eram hotărât 
să fac orice ca să nu cad viu în mâinile criminalilor securişti. Ştiam prea 
bine ce mă va aştepta de atunci înainte, iar în cei doi ani în care am rămas 
„fugar” (1948 - 1950) m-am salvat de la oribilele torturi, crime şi bestialităţi 
ce au avut loc în securităţile şi închisorile comuniste în acea perioadă. Aşa 
se face că am scăpat şi de iadul din închisoarea Piteşti, unde, dacă aş fi ajuns 
în acea perioadă, nu ştiu ce soartă aş fi avut, dar în niciun caz bună. După 
1950 am avut şi eu parte de securităţi şi temniţe comuniste, majoritatea 
anilor de detenţie petrecându-i în Zarea de la Aiud. Totuşi, trebuie să 
mulţumesc cât timp voi mai trăi lui Dumnezeu, că m-a ajutat să nu cad în 
mâinile lor în acea perioadă. 

După ce m-am eliberat, în 1964, am făcut eforturi disperate pentru a- 
mi reface situaţia profesională şi materială. Apoi am făcut alţi şase ani de 
studii pentru încă o facultate - Biologia, o teză de doctorat în ştiinţe 
medicale, nenumărate cursuri şi examene, lucrări şi referate la Asociaţia 
Ştiinţelor Medicale. Am rezistat totuşi şicanelor diabolic meşteşugite de 
securişti şi tentativelor de a mă marginaliza. Dar ceea ce a fost şi mai greu 
de suportat a fost faptul că securiştii erau ajutaţi în permanenţă în uneltirile 
lor de câţiva colegi, nulităţi profesionale patentate, pe care n-aş fi vrut să-i 
văd cât de mult s-au ticăloşit. Unii dintre aceştia regretau chiar faptul că nu 
am pierit de-a binelea, ca să nu le mai văd compromisurile cu regimul 
criminal comunist. Aproape toţi aceştia au fost promovaţi în funcţii 
administrative şi politice de „şefi” pe singurul criteriu de promovare valabil 
atunci - „carnetul de partid”, şi în mod sigur colaborarea cu securitatea. 

Peste toate acestea, îmi stăruie mereu în minte chinuitoarea 
întrebare: „Unde sunt cei ce nu mai sunt ?”. Pentru ei, cei ce îşi dorm 
somnul de veci fie în morminte fără cruci, fie în gropi comune, fie în locuri 
tăinuite de criminalii securişti şi încă necunoscute de noi, pentru toţi aceşti 
eroi martiri, noi, supravieţuitorii, avem multe obligaţii testamentare de 
îndeplinit. în primul rând va trebui să spunem întregului neam românesc 
pentru ce au luptat ei până la jertfa supremă, cine şi de ce i-a masacrat şi i-a 
ucis, pentru ce au fost necesare toate aceste sacrificii şi jertfe şi ce putem 
face noi pentru ca în viitor să nu se mai repete aşa ceva. 

Istoria va trebui să înregistreze toate crimele comuniştilor din 
această jumătate de veac, pentru ca făptuitorii lor să rămână cu stigmatul de 
trădători de neam pe frunte, iar victimele lor să fie recunoscute ca eroi ai 
neamului, din generaţie în generaţie. 

Dar să mă întorc la acea noapte de pomină, fără egal în viaţa mea. 

Nu cred că am parcurs mai mult de un kilometru de drum spre 
Moisei, când deodată zăresc apropiindu-se o căruţă cu cai, mergând la pas. 
în căruţă erau militari, desigur jandarmi. Se apropiau încet de mine, îi 
auzeam vorbind. Probabil mergeau în Borşa, la raport, sau poate erau noi 
ajutoare chemate pentru scotocirea şi încercuirea zonei. 

Fără a sta prea mult pe gânduri, am sărit peste gard într-o grădină cu 
un lan de ovăz. Am căzut direct într-o băltoacă, astfel încât m-am udat bine. 
Am rămas nemişcat până ce a trecut căruţa. Când au trecut prin dreptul meu, 
am putut distinge bine prin gard că erau şase militari. în continuare, am 
constatat că sărisem într-un şanţ plin cu apă şi noroi. M-am ridicat şi m-am 
îndreptat spre mijlocul grădinii, unde m-am odihnit puţin pe un bolovan de 
piatră. M-am hotărât să nu mai cobor pe şosea, pentru a evita astfel de 
întâlniri nedorite. Voi lua-o, deci, peste munţi, prin pădure, până la Moisei. 
Trebuia să ajung pe vârful versantului ce despărţea Valea Vişeului de Valea 
Izei, căci de acolo îmi va fi mai uşor să cobor în hotarul comunei Săcel. 
Eram convins că în acel teritoriu mă voi putea descurca mai bine, chiar şi 
prin întuneric. M-am mai examinat încă o dată, ca înaintea unei mari bătălii. 
Trebuia să încerc neapărat să scap din încercuire şi credeam cu tărie că 
Dumnezeu mă va ajuta. 

Purtam atunci o pereche de bocanci de vânători de munte, care erau 
în bună stare, ceea ce mi-a fost de mare ajutor, dar noaptea aceea le-a venit 
şi lor de hac. De la o vreme, simţeam apa cum clipocea în ei, apoi talpa 
ruptă, pe unde intra şi ieşea apa în voie. Ca îmbrăcăminte aveam doar 

salopeta de brigadier, care s-a dovedit a-mi fi fost salvatoare. Era din pânză 
de doc, de culoare maro. Capul îmi era descoperit. Şi aşa, am pornit din nou 
la drum. Nu puteam găsi nicio cărare prin pădurea deasă, şi chiar dacă ar fi 
existat vreuna, tot nu mi-ar fi fost de niciun folos, eu trebuind să urc spre 
culme. Mă înfundam tot mai mult în desişuri de pădure, prin teren uneori 
mlăştinos, alteori stâncos, cu tufişuri înalte, cu spini şi cu urzici, ochiuri de 
apă etc. Mi-au ieşit în cale pârâuri de munte, cu ape repezi şi reci ca gheaţa, 
câteodată apa ajungându-mi până la genunchi. încercând să urc malurile 
acestor pârâuri, de multe ori cădeam, alegându-mă şi cu câte un strat gros de 
noroi în părul capului. Urcuşul devenea din ce în ce mai greu. Transpiraţiei, 
abundente la început, acum parcă îi secase izvorul. Simţeam totuşi uneori că 
parcă aveam sloiuri de gheaţă pe spinare, ca apoi să mă cuprindă o sete 
chinuitoare. Mă ardea fierbinţeala gurii şi a buzelor. Din când în când, îmi 
umezeam buzele în rouă ierbii şi astfel reuşeam să-mi mai potolesc setea. 
Mă ispitea un mic popas, ca să-mi refac puterile, dar raţiunea îmi ordona că 
n-am voie să cedez, pentru că dacă rămân locului câteva minute, nu mă voi 
mai putea urni la drum. Oboseala îmi sfâşia întreg corpul, dar făceam 
eforturi cu ultimele puteri ca să nu mă dau bătut. Cu cât puterile voiau să 
mă părăsească, cu atât îmi creştea îndârjirea şi voinţa de a rezista. încercam 
să apreciez distanţa parcursă după luminile din case, care erau din ce în ce 
mai îndepărtate. Dar spre miezul nopţii au dispărut şi aceste singure repere 
de orientare. Fără să îmi dau seama, pe dinaintea ochilor minţii a început să 
mi se perinde tot firul vieţii mele, mai ales speranţele şi idealurile 
neîmplinite. Şi pentru ce toate acestea? Pentru că am dorit şi eu, alături de 
atâţia alţi feciori cinstiţi curajoşi ai acestui neam românesc, să nu trădez 
sacrificiile şi jertfele eroilor şi martirilor săi. Pentru asta eram hăitui în miez 
de noapte. Şi de către cine? 

Şi aşa, nevrând să cedez, am urcat, uneori pe brânci. Cădeam şi mă 
ridicam iar. Urcam mai mult agăţându-mă de crengile sau de ierburile mai 
înalte, dar nu voiam să cedez ispitei de a mă lăsa copleşit, învins. Mă rugam 
lui Dumnezeu ca şi de data aceasta să mă ajute, ca să scap cu bine, să ajung 
la Săcel înaintea poliţiştilor şi să-l pot salva pe camaradul Boieriu. 

Acum, când scriu aceste amintiri, constat cât de adânc mi-au rămas 
întipărite în minte acele suferinţe pe care le-am trăit atunci prin pădurea 
cufundată în noapte, plină de hăţişuri, pieptişuri de piatră, întuneric de iad. 
Le trăiesc şi acum parcă aievea. 

Nu mi-au ieşit în cale fiare sălbatice, dar simţeam cum îmi dau 
târcoale fiarele cu chip de om. Aveam în tot acest timp convingerea că 
Dumnezeu nu mă va părăsi. 

Când a început să se crape de ziuă, pe la orele 3 - 4 am ajuns pe 
culmea despărţitoare a văilor Vişeu şi Iza. în sfârşit, acum puteam coborî 
spre Săcel. 

Odată cu răsăritul soarelui, după o noapte atât de neagră, începeau să 
se strecoare şuviţe de lumină. Sub un cer senin, puteam zări limpede, 
ambele văi şerpuind în zare. Privind la cer, mi-am adus aminte de 
formularea lui Kant despre ceea ce va rămâne pururi o enigmă pentru om: 
„Cerul înstelat deasupra noastră şi conştiinţa morală din adâncul nostru”. 

Eram în situaţia alpinistului ajuns în vârful muntelui, dar lipsit de 
posibilitatea de a-mi odihni trupul istovit şi de a trăi, în câteva momente, 
bucuria reuşitei, deoarece marile primejdii nu îmi dădeau răgaz, întrucât de- 
abia începeau. 

La vreo 200 de metri am zărit conturul şoselei care cobora spre 
Săcel. Mi-am zis atunci că trebuie să risc şi să cobor pe şosea, ca să ajung 
cât mai repede la dispensar. 

Pericolul consta în a mă întâlni pe drum cu şoferi de camioane sau 
de alte utilaje de la şantier. Oricum, eram deja pe hotarul circumscripţiei 
mele, mă puteam orienta şi apăra mai bine. 

Am luat-o pe şosea la vale. Dar bocancii nu vroiau să mă mai 
slujească. Erau sparţi, unul cu talpa găurită, celălalt cu ea desprinsă. Aşa am 
început să cobor. Eram de nerecunoscut. Pe pantele cu înclinaţie mai mare, 
grăbeam atât de mult pasul, încât mă trezeam fugind. Foloseam toate 
scurtăturile perpendiculare pe serpentinele şoselei, ca să reduc distanţa şi să 
câştig cât mai mult timp. Atunci m-am convins, prima dată în viaţă, că se 
poate merge şi dormind. Peste voinţa mea mi se închideau ochii, pe câte o 
porţiune de drum mai domoală, şi mă trezeam brusc, când mă abăteam de la 
direcţia fixată. 

în tot drumul nu am întâlnit decât două camioane care se străduiau 
să urce culmea dealului. Le-am observat din timp şi m-am abătut cu grijă 
din calea lor. 

După vreo oră bună de coborâre pe „scurtături”, am ajuns la 
marginea satului Săcel. Am ocolit câteva grădini şi prin alta am pătruns în 
curtea unde ştiam că locuiesc cei trei prieteni ai mei, camarazi, ingineri 

constructori de la şantier. Unul dintre ei era făgărăşan, fost coleg şi prieten 
bun cu dr. Boieriu. 

Cum voi fi apărut şi arătat în faţa lor în zorii acelei zile de duminică, 
nu îmi pot da seama. De altfel, acesta era ultimul lucru care m-ar fi putut 
interesa atunci. Ştiu că eram plin de noroi din creştet până în tălpi, cu faţa şi 
mâinile murdare şi zgâriate ca după o luptă cu pisici. 

Am mai avut atâta energie în glas cât să-l rog pe prietenul nostru 
comun să alerge la dispensar, să vadă dacă nu cumva a sosit acolo Dr. 
Boieriu. Am cerut apoi apă, dar nu mai ştiu cât am băut. Prietenul nostru tni- 
a răspuns că nu mai e cazul să meargă la dispensar. Dr. Boieriu trecuse deja 
pe la ei şi în prezent se află într-un adăpost sigur, pe care ei îl aveau deja 
pregătit în acest scop. în ceea ce privea siguranţa mea, ei vor răspunde de 
mine, cu condiţia să rămân „numai în grija lor”. Atât îmi amintesc din 
discuţiile avute atunci cu aceşti camarazi. 

Am simţit atunci, ca prin vis, cum m-au dezbrăcat, m-au descălţat, 
mi-au schimbat lenjeria cu alta curată şi uscată şi m-au aşezat într-un pat. 
M-am trezit numai spre seară, toţi trei fiind în jurul meu, aşteptând să dau 
un semn de viaţă. Aveam febră, făcusem o congestie pulmonară. 

în dimineaţa acelei zile şi încă de două ori în cursul următoarei 
săptămâni, Stern împreună cu dulăii săi a dat târcoale dispensarului nostru. 
Nu ştiu dacă chiar atunci, sau ceva mai târziu, şi-au dat seama că şi pe 
„banditul” de la dispensarul Săcel l-au scăpat din gheare, şi încă din gara 
Borşa. 

Peste o săptămână am părăsit definitiv Maramureşul. Adio, 
Maramureş voivodal, cu locuitorii tăi minunaţi şi atât de buni români, cu 
pitorescul şi cu farmecul tău de neuitat, atât de încântător! 

De-abia în 1984 am reuşit să mă întorc pe acele meleaguri. Şi peste 
Maramureş domnea acelaşi univers concentraţionar. în plus era doar 
monumentul de la Moisei, unde am îngenuncheat cu soţia şi familia Ursu, 
am plâns şi ne-am rugat. 

IX. In gara Mediaş mi se pregătise arestarea 

Dumnezeule, spre ajutorul meu ia aminte! 

Doamne, să-mi ajuţi mie grăbeşte-te! Să 
se întoarcă înapoi şi să se ruşineze cei ce-mi 

voiesc mie rele. 

Psalmul 69 

In sâmbăta Rusaliilor din 1948, cu ajutorul Bunului Dumnezeu, am 
reuşit să ies din încercuirea colonelului Stern din Maramureş şi să plec cu un 
tren accelerat din gara Telciu, jud. Bistriţa - Năsăud, la Mediaş. 

In momentul arestării mele, în 25 mai 1950, în mod sigur unul din 
cei doi însoţitori ai lui Stern, ajuns între timp la MAI - Bucureşti, mi-a spus 
hotărât, fără a mă mai legitima (deşi aveam acte false), următoarele: 

- Aoleu, Teofile, ai căzut ca musca-n lapte, de acum nu ne vei mai 
scăpa, aşa cum ai scăpat în Maramureş. 

Probabil primiseră ceva reproşuri de la superiorii lor, căci prea cu 
multă ură şi duşmănie proletară s-a aruncat asupra mea. Şi ce-am păţit eu de 
această dată nu am mai împărţit cu nimeni şi nici nu i-aş dori nimănui. 

In Mediaş era o vestită şi unică familie de croitori de costume 
naţionale de Sălişte - Nicolae şi Eufimia Păcurariu (mătuşa mea). Aveau o 
familie grea, cu şapte copii. Fata cea mai mare, Eufimia, verişoară, de o 
vârstă cu mine, era bolnavă de TBC. Pentru a putea fi izolată de ceilalţi fraţi 
ai ei mai mici, eu i-am pus la dispoziţie camera mea studenţească din 
Mediaş. 

La Cluj eram foarte ocupat cu probleme profesionale şi cu acţiuni ala 
luptei noastre anticomuniste, aşa că nu mai reuşeam să vin pe acasă şi să mă 
opresc şi pe la Mediaş, decât în trecere şi pentru o scurtă vizită. 

In noaptea de 15 mai 1948 a fost arestat la Mediaş unul dintre cei 
mai cinstiţi, mai credincioşi şi mai respectaţi funcţionari ai Primăriei, un 
model de om de omenie. Şi, în continuare, poliţia de atunci a comis a doua 
crimă de neiertat prin intimidare, ademeneli, promisiuni şi poate chiar 
torturi, în mod sigur, însă, i-au promis unicului fiu al acelei familii că, dacă 
îi ajută să mă aresteze pe mine, o să-l elibereze pe tatăl său din închisoare, 
spunându-i că acesta este nevinovat, singurul vinovat de arestarea tatălui său 
fiind eu. Şi astfel, acest student a acceptat colaborarea cu poliţia ca turnător; 


48 




Dr. Teofil MIJA 


Generaţia neînfrântă 


şi turnător a rămas şi ca inginer, şi în mod sigur toată viaţa, ca toţi cei ce fac 
pact cu diavolul, din ghearele căruia nu se mai pot elibera decât morţi! 

Acest student mă cunoştea foarte bine pentru relaţiile cordiale ce le 
aveam cu ai săi, aceştia devenind a doua mea familie. El s-a dus la 
verişoara, pe care o ştia că ocupa camera mea din Mediaş, şi nu i-a fost greu 
să afle de la ea, care nu îl putea crede de rea-credinţă, că eu voi veni în 
Sâmbăta Rusaliilor acasă şi că voi trece sigur prin Mediaş, oprindu-mă pe la 
acea locuinţă. 

Camera mea a fost ocupată după Rusalii de către poliţişti, care nu au 
mai părăsit-o timp de doi ani, până la data arestării mele. Pe verişoara mea 
au sechestrat-o, obligându-o să se mute într-o cameră a proprietarilor, şi nu 
i-au mai permis să ia legătura nici măcar cu familia sa, ameninţând-o că, 
dacă va divulga prezenţa poliţiştilor acolo, o vor aresta şi pe ea. 

Poliţia fiind sigură că în Sâmbăta Rusaliilor eu voi coborî în gara 
Mediaş, a apelat la doi consăteni ai mei, singurii care mă puteau recunoaşte, 
căci până la acea dată eu nu mai avusesem de-a face cu poliţia din Mediaş 
şi, deci, niciun poliţist nu ştia cum arăt. Dar cei doi consăteni mă cunoşteau 
bine. Unul era Mircea Bălău, fost coleg în primele două clase de liceu - dar 
cum cartea era prea grea pentru el, s-a transferat ucenic la atelierele 
Societăţii de Gaz Metan, fiind printre primii cumpăraţi de securitate cu grad 
de căpitan. După eliberarea mea, în 1964, am locuit o scurtă perioadă în 
acelaşi bloc, pe aceeaşi scară. Ne întâlneam doar din întâmplare, foarte rar, 
dar niciodată nu i-am reproşat purtarea de iudă. Celălalt, Gheorghe 
Munteanu, pe care îl ştiam sergent de stradă la Poliţia Mediaş, a fost 
cumpărat şi el de securitate şi securist a murit. La eliberarea mea era deja 
chemat la Dreapta Judecată, ca să-şi răscumpere fărădelegile. 

Menţionez că în călătoria cu trenul de la Telciu la Mediaş, în gara 
Teiuş m-am întâlnit cu Popa Ştefan, camaradul de cameră de la Gheţăria din 
Cluj. Este eroul martir căzut în luptele cu securiştii din Munţii Apuseni - în 
primăvara lui 1949. 

Eu plecasem în ianuarie 1949 din acest centru de rezistenţă armată 
anticomunistă la Bucureşti, din ordinul comandamentului de atunci al luptei 
anticomuniste. 

Centrul din Munţii Apuseni a fost condus de maiorul Dabija, acolo 
fiind înrolaţi mulţi dintre studenţii clujeni - alături de ţărani, preoţi, militari 
şi alte categorii sociale hotărâte să apere ţara şi neamul de întunericul 
comunismului ateu, impus de hoardele sovietice înrobitoare. Dar un alt 

maior, Oniga, din comuna Micoşlaca de lângă Aiud, aşa precum altădată 
Iuda a însoţit pe oştenii care aveau ordin să-l aresteze pe Iisus Hristos, tot 
astfel şi acest iudă al vremurilor noastre i-a condus pe securiştii care i-au 
înconjurat pe o parte din luptătorii anticomunişti ce făceau parte din grupul 
maiorului Dabija. Luptătorii au opus rezistenţă până la ultimul cartuş, dar în 
cele din urmă au fost învinşi în luptă. Unii dintre aceştia au rămas morţi pe 
acel câmp de bătălie. Printre ei era şi Ştefan Popa, al cărui trup a rămas trei 
zile în comuna Intre Galde, unde au fost aduşi elevi de la şcoala din 
localitate ca să-l vadă răpus pe acel „bandit” - care era de fapt un erou 
martir al neamului românesc. 

A urmat unul dintre cele mai mari loturi de arestări şi condamnaţi, 
dintre care şapte au fost condamnaţi la moarte şi executaţi sub comanda 
călăului de securitate Gheorghe Crăciun, cel ce va conduce în perioada 1960 
- 1964 reeducarea de la Aiud, în calitate de comandant al acelui penitenciar. 
Aiudul rămăsese ultima redută de deţinuţi politici, în majoritate legionari, ce 
trebuiau extenninaţi conform planurilor „ocultei”. 

In 1994, un paznic de cimitir din Sibiu, a anunţat Asociaţia Foştilor 
Deţinuţi Politic că el bănuieşte că ar fi o groapă comună la marginea 
cimitirului, unde atunci erau tufişuri şi bălării. Camarazii supravieţuitori din 
Sibiu şi Alba au făcut săpături şi au descoperit groapa comună unde fuseseră 
aruncaţi unul peste altul cei împuşcaţi pe marginea gropii, având lanţuri la 
picioare. 

In august 1994 li s-a făcut acelor şapte eroi martiri o înmormântare 
creştinească, la care am participat camarazi din toată ţara. 

Dacă n-aş fi plecat în ianuarie 1949 la Bucureşti din grupul 
luptătorilor anticomunişti din Munţii Apuseni, aş fi ajuns şi eu, în mod 
sigur, în aceeaşi groapă comună. 

Aşa cum am spus, în gara Teiuş m-am întâlnit cu Ştefan Popa. El s-a 
oferit să mă însoţească până la Mediaş şi mi-a dat veşti despre toate 
arestările ce se petrecuseră după 15 mai în Blaj, Mediaş şi Sibiu. Erau toţi 
luptători anticomunişti urmăriţi şi în pericol de a fi arestaţi în orice moment. 

M-a însoţit până la Blaj. Vroia să vină chiar până la Mediaş ca să mă 
apere în caz de pericol. El era bine înannat, dar l-am convins că şi eu sunt la 
fel de înarmat şi mă pot apăra, chiar cu preţul vieţii. 

Ne-am despărţit în tren la Blaj, eu continuându-mi singur călătoria 
până la Mediaş. Eram în primul vagon după locomotivă. Trecând trenul prin 
faţa gării, i-am zărit pe cei doi consăteni. Erau la mică distanţă unul de altul, 

atenţi la toţi călătorii ce coborau din tren. Nefiind prea mulţi călători în gară, 
m-ar fi putut uşor repera şi aresta. 

X. Scurt popas la Mediaş, Bratei şi Biertan 

Domnul va judeca pe popoare; judecă-mă, 
Doamne, după dreptatea mea şi după 
nevinovăţia mea. Sfârşească-se răutatea 
păcătoşilor şi întăreşte pe cel drept. 

Psalmul 7 


Când trenul se pregătea de plecare eu am coborât pe partea cealaltă 
în dosul gării şi, în timp ce trenul se punea în mişcare, eu, la adăpostul 
vagoanelor ce se îndepărtau tot mai mult, am reuşit să ies în afara gării să 
apuc pe o stradă lăturalnică. De aici, atent în toate părţile, am reuşit să intru 
în curtea mătuşii mele, croitoreasa de costume naţionale din Sălişte. Nu 
aveam ca bagaj decât servieta aproape goală. 

Când m-a văzut mătuşa, şi-a amestecat lacrimile de bucurie cu cele 
de durere şi mă strângea la piept ca pe propriul copil. 

Din întâmplare, şi spre norocul nostru, mătuşa era singură acasă la 
ora aceea. Mi-a povestit cum locuinţa din str. O. Goga este supravegheată de 
poliţie, care mă aşteaptă să le cad în plasă, cum verişoara, fiica ei cea mare, 
este sechestrată acolo, nemaiavând voie să plece sau să discute cu nimeni 
despre faptul că poliţiştii s-au instalat acolo. Aflase despre situaţia de acolo 
de la proprietăreasa casei, care reuşise să se strecoare şi să-i comunice toate 
acestea. 

Când mătuşa s-a mai dezmeticit, primul lucru a fost să-mi găsească 
în casă o ascunzătoare, ca să nu fiu găsit de copii când se vor întoarce acasă. 
Vroia ba să mă urc în pod, ba să cobor în pivniţă sau chiar să mă ascund 
după un dulap din camera unde copii nu prea intrau. Am asigurat-o însă pe 
mătuşa mea că cel mai bine pentru mine este să rămân în grădină, de unde, 
la nevoie, să pot dispărea mai uşor. Ba şi mai mult, că eu nu doresc să rămân 
la dânşii decât până se înserează, ca, apoi, să merg până în comuna mea 
Bratei, de unde voi lua în aceeaşi noapte un drum pe cărări numai de noi 
ştiute. 

Am rugat-o însă să-l anunţe pe un alt văr de-al nostru, ce avea o casă 
la marginea Mediaşului, pe şoseaua spre Agnita, şi care ştiam că are căruţă 
cu cai. Acesta moştenise casa bunicilor săi în comuna noastră şi nu voia să o 
înstrăineze, fiindcă aici îşi petrecea sărbătorile, refugiindu-se din vacarmul 

Mediaşului. Zis şi făcut. Pe la ora 9 seara, vărul nostru, Octavian Vlăduţ, a 
venit cu căruţa cu cai, a oprit în faţa casei mătuşii şi eu am reuşit să mă urc 
în căruţa neobservat de nimeni. 

Am întors capul şi am surprins-o pe mătuşa mea plângând. în căruţă 
erau amândoi soţii, care oricum ar fi mers în seara aceea la Bratei, fiind 
Ajunul Rusaliilor. 

Şoseaua era aproape pustie, nu ne-am întâlnit nici cu oameni, nici cu 
maşini. Prin sat eu am stat acoperit cu o pătură ca orice obiect transportat. 

Am trecut prin faţa casei noastre, unde era linişte şi întuneric. între 
casa noastră şi a rudelor noastre mai erau două curţi. Ajunşi cu bine, am 
aflat că ţiganii din sat dau seara târcoale prin grădina noastră, doar-doar voi 
face greşeala de a mă abate spre casă prin grădină. 

Fiind ajunul Rusaliilor, orice gospodar din satul nostru se pregătea 
ca pentru o mare sărbătoare. La fel erau pregătite şi aceste rude ale mele. Se 
făcuse miezul nopţii şi noi ne ospătam încă cu mâncarea şi băutura 
tradiţională a ţăranilor târnăveni. Tocană din carne de vită, salată verde şi 
cozonaci cu vin de cea mai bună calitate. Era ultima noapte petrecută 
împreună, căci după 17 ani, la reîntoarcerea mea în sat, pe vărul meu nu 1- 
am mai găsit în viaţă. 

I-am rugat să nu spună nimănui că eu am trecut prin sat, chiar nici 
mamei, căci faptul de a mă fi găzduit pe mine ca „fugar”, deşi rudă 
apropiată, se pedepsea cu închisoare. Dar nu şi-au ţinut promisiunea de a 
păstra acest secret, căci în toamnă, când eu am reuşit să mai trec încă odată 
prin sat şi să o văd pe mama, dânsa mi-a spus că a aflat nu după mult timp 
de trecerea mea prin sat, în drum spre nenea Zaharia din Fetea. 

După miezul nopţii, toţi am căzut de acord ca să dormim măcar până 
se crapă de ziuă, când eu hotărâsem să plec la drum. Ei au adormit uşor, iar 
eu am rămas treaz în camera de dinainte, copleşit şi îngrijorat de ce se va 
alege de noi toţi, în urma acestei încleştări pe viaţă şi pe moarte cu forţele 
satanice. 

încă nu se crăpase de ziuă, când eu i-am trezit şi i-am anunţat că e 
mai bine să plec mai devreme, fiindcă voi avea un drum lung de străbătut. 
Ne-am îmbrăţişat, ne-am sărutat şi am trăit aievea aceeaşi scenă de la noi 
din sat, când mamele se despărţeau de feciorii lor ce plecau pe front. 

Vegetaţia nu crescuse bine pe câmp. Era de-abia pe la mijlocul lunii 
iunie. Cunoşteam bine drumul pe care aveam să-l străbat; îl puteam 
parcurge şi pe întuneric şi cu ochii închişi, fiindcă îl străbătusem de multe 

ori până la o mătuşă şi la alte rude ale noastre din comuna Biertan. Este 
vorba de o soră mai mică din cele cinci ale mamei, care se măritase cu Ion 
Popovici, un văr din fraţi al episcopului ortodox Nicolae Popovici de la 
Oradea, care, din cauza faptului că s-a opus comunismului, a fost surghiunit 
la mănăstirea Suzana, din judeţul Prahova, unde curând a şi murit. Am 
trecut peste trei dealuri şi trei văi, ocolind comunele Aţei şi Dupuş, pe cărări 
numai de noi ştiute, de cei ce după 23 august 1944 am înfiinţat şi am 
organizat, dacă nu primul, în mod sigur printre primele centre de rezistenţă 
armată anticomunistă din ţara noastră (probabil după cele din Bucovina). 

Fiind duminică dimineaţa şi mare sărbătoare, uliţele satului erau 
aproape pustii. N-am întâlnit pe nimeni şi am reuşit să mă strecor uşor în 
casa mătuşii şi a cumnatului Ion Popovici, care era un om înţelept şi ţăran de 
frunte din sat, îndeplinind până la acea dată tot timpul funcţia de agent 
agricol al comunei. 

Rudele mele aveau şi doi copii, un băiat şi o fată, ambii sub 10 ani, 
bine educaţi de părinţii lor, ca să ştie să tacă în privinţa trecătorilor prin casa 
lor. Naşul lor a fost Ion Munteanu, şeful unei organizaţii ce cuprindea pe toţi 
ţăranii cinstiţi, patrioţi şi buni creştini din comuna Biertan, care era vestită 
în tot judeţul pentru păstrarea tradiţiilor creştine şi româneşti. De aici 
plecase preotul Terente Radu, care a reuşit să-i convingă pe ţărani de trăirea 
în duh legionar. Fratele său, Feonte Radu, de asemenea teolog, a reuşit să 
se impună în rândurile luptătorilor anticomunişti. A supravieţuit prigoanelor 
şi închisorilor din 1941 până în 1964. A fost pentru noi toţi, câţi l-au 
cunoscut în închisoare şi după aceea în libertate, un model de creştin şi bun 
român, care şi-a dăruit întreaga viaţă luptei de rezistenţă anticomunistă. A 
supravieţuit cu ajutorul lui Dumnezeu, are 93 de ani şi e stabilit la Sibiu. 
Străbunii şi părinţii săi au înfiinţat cătunul Fetea, unde noi am reuşit, în 
2003, să ridicăm un monument pentru eroii martiri căzuţi în lupta de 
rezistenţă anticomunistă pe aceste meleaguri. 

După ce ne-am liniştit emoţiile întâlnirii, am explicat neamurilor 
mele că nu e bine să rămân mult timp la dânşii căci, fiindu-mi rude 
apropiate, ar putea să mă caute şi acolo poliţia să mă aresteze. Fe-am mai 
spus că voi merge pentru o zi şi o noapte la alte rude din sat, unde aş putea 
rămâne mai în siguranţă, ca să treacă timpul mai uşor până ce voi pleca la 
Sibiu ca să mă întâlnesc cu Nelu Golea, la data şi locul stabilit de noi încă 
de când eram la Cluj. 

Mi-am schimbat hainele cele „domneşti” cu un rând complet de 
„haine ţărăneşti”, mi-am păstrat doar pistolul, iar servieta mi-am schimbat-o 
cu o traistă cu merinde, aşa că eram gata de drum. 

Am plecat când trăgeau clopotele de intrare în biserică, ştiind bine că 
noi românii nu plecăm chiar atunci, ci pe rând, unul câte unul, până la trasul 
clopotelor de ieşire din biserică, spre deosebire de saşi, care umpleau uliţa 
toţi îndreptându-se deodată spre biserică la primul zăngănit de clopot. Am 
profitat de faptul că erau puţini oameni pe uliţă la acea oră, aşa că am plecat 
amândoi spre biserică, dar am ajuns la o casă săsească în piaţa comunei, 
care fusese cândva reşedinţa episcopului evanghelic (de acolo mutându-se la 
Sibiu). în acea casă locuia o verişoară a mea, absolventă de gimnaziu, 
căsătorită cu brigadierul silvic din comună, care, la acea oră, era respectat ca 
autoritate comunală. Ne-am bucurat în primul moment de reîntâlnire. Nu 
aveau copii, nefiind de mult timp căsătoriţi, dar s-au mirat amândoi când m- 
au văzut îmbrăcat ca ţăran. Le-am spus adevărul pe care ei nu-1 cunoşteau şi 
aveam încredere deplină în acest brigadier - căci de-abia după 1948 
securiştii i-au obligat pe pădurari, brigadieri şi ingineri silvici să devină 
colaboratorii lor, adică turnători pentru prinderea „bandiţilor” ce 
împânziseră munţii şi pădurile ţării, organizaţi în grupuri armate de 
rezistenţă anticomunistă. 

Am convenit chiar de la început ca eu să rămân ascuns într-o cameră 
pentru a nu afla nimeni despre existenţa mea acolo. Ei însă au găsit o soluţie 
mai bună. După ce s-au întors de la biserică, au încuiat portiţa curţii, 
făcându-i pe eventualii vizitatori să-i creadă plecaţi de acasă. 

Ziua a trecut pe nesimţite. Nu mai terminam a ne depăna amintirile 
din copilărie, petrecută împreună la bunicii noştri cu peste 30 de nepoţi. 

După ce s-a înserat, brigadierul a ieşit să vadă ce mai este nou prin 
comună. N-a durat prea mult lipsa lui de acasă, s-a întors grăbit şi puţin 
îngrijorat, spunând că o maşină cu poliţişti şi-a făcut apariţia în sat. în grabă 
am ieşit în grădină, de unde eu puteam în caz de pericol să ajung în hotarul 
ce avea o pădure la mică distanţă. Părerea lui a fost să rămân ascuns în şură, 
dar nu în şura curţii lor, ci am trecut împreună, prin grădini, la a treia şură 
dintr-o curte, de unde el ştia că proprietarii lipseau pentru câteva zile. 

Am rămas liniştit în acea ascunzătoare, atent ca un iepure şi cu 
degetul pe trăgaciul pistolului. 

Peste vreo două ore i-am auzit glasul şi parola convenită între noi şi 
ne-am întors liniştiţi acasă, el povestindu-mi ce s-a întâmplat. 

Poliţiştii veniseră în comună ca să facă percheziţie la doi săteni 
bănuiţi că ar face comerţ cu talpă şi cu piele, comerţ clandestin din care se 
câştiga bine pe atunci, fiindcă ruşii ne prădaseră de toate bogăţiile noastre, 
inclusiv de piele şi talpă. Brigadierul nu era străin de acest comerţ, era şi el 
implicat în astfel de afaceri, dar nu avea nimic depozitat la el acasă, ci la 
prieteni consăteni. Un poliţist zis prieten a trecut şi pe la el ca să-l salute şi 
să îi spună pentru ce se afla la acea oră în comuna lor. O fi avut numai 
bănuiala sau chiar certitudinea că şi el e amestecat în astfel de comerţ ilicit - 
n-am mai aflat niciodată. Când am revenit după 17 ani, verişoara mea 
murise de cancer, după o grea şi îndelungată suferinţă, iar el era recăsătorit 
cu altă femeie şi stabilit în Mediaş. 

XI. Statutul de „fugar” 

„Nuplânge mamă că mă duc 
în codru, să mă fac haiduc. 
Şi nici nu plânge că rămâi 
Fără feciorul tău din tâi ” 
Hristo Boteev 


A doua zi după-amiaza, am aranjat în aşa fel timpul ca eu să ajung în 
gară la Dumbrăveni, la 12 kilometri distanţă de comuna Biertan, ca să iau un 
tren personal, numit de noi „Ţugui”, spre Sibiu. 

Am plecat din Biertan toţi trei cu căruţa lor cu doi cai frumoşi şi bine 
îngrijiţi - parcurgând la trap aproape tot drumul până la gara Dumbrăveni. 
Brigadierul mi-a cumpărat bilet. Ne-am despărţit ca nişte prieteni buni şi 
rude - ei urându-mi sănătate şi reuşită în lupta noastră, iar eu mulţumindu-le 
pentru tot ajutorul ce mi l-au dat. 

Ajuns după o jumătate de oră la Sighişoara, liniştit şi nereperat de 
copoi, m-am dus la biroul de informaţii să aflu ora primului trenuleţ ce pleca 
prin Agnita la Sibiu. Dar surpriză, nenoroc, sau nu ştiu cum să numesc acest 
prim obstacol de a nu ajunge la Sibiu să mă întâlnesc cu Nelu Golea, de 
unde împreună să luăm calea exilului. Era întreruptă circulaţia pe acea linie 
ferată din cauza inundaţiilor care au avariat două poduri. Ca să mă întorc şi 
să trec din nou prin gara Mediaş, nu mai aveam curajul să încerc, ştiind bine 
că poliţiştii sunt convinşi că în această perioadă trebuie să fiu în Mediaş (aşa 
cum bine îi informase studentul agronom, fost prieten) şi că efectivele 
poliţieneşti sigur erau încă în alarmă, făcând efortul de a mă aresta cu orice 
preţ. 

Pe atunci nu mă puteam gândi la consecinţele binefăcătoare ale 
acestui prim eşec în drumul întâlnirii cu Nelu Golea. în mod sigur am fi 
trecut amândoi graniţa cu orice risc, dar şi mai sigur, tot amândoi ne-am fi 
întors paraşutaţi de avioane N.A.T.O. în 1951 - arestaţi în 1953 şi 
condamnaţi împreună la moarte. 

Ieşisem din gara Sighişoara. Era seară, întuneric şi nu ştiam încotro 
să o apuc. Deodată un gând bun şi salvator pe care eu nu îl avusesem în 
planurile mele până atunci: să merg şi să rămân peste noapte la familia rudă 

prin alianţă cu mine, la care mai stătusem în gazdă şi când eram în clasa a 
VUI-a de liceu, pe care îl absolvisem, la Sighişoara, în anul 1942. 

Şi am pornit, parcă împins din spate de cineva pe care nu-1 vedeam, 
dar îl simţeam pe aproape, parcurgând distanţa de la gară, de-a lungul 
Sighişoarei, cale de vreo trei kilometri pe jos, parcă plin de un curaj care nu 
ştiam de unde vine, fără să simt nicio oboseală şi nici să mă intereseze pe 
cine întâlnesc pe drum. După mai bine de trei sferturi de oră am ajuns în 
cartierul mărginaş al Sighişoarei, uliţa Şaeşului, Str. Zaharie Boiu nr. 48, aşa 
cum sunt majoritatea cartierelor de români din oraşele săseşti şi ungureşti, 
căci, deşi în Transilvania românii erau majoritari în proporţie de 75%, ei 
locuiau aproape în exclusivitate la sate. 

Portiţa curţii nu era încuiată, am intrat în tindă, unde era lumina 
aprinsă. Aici mai rămăseseră bunicuţa şi fata ei, Florica (măritată cu ruda 
mea Zaheu Munteanu, din Dârlos) şi fetiţa lor Olguţa, în vârstă de vreo 
şapte ani. Ce se întâmplase? în noaptea de Rusalii, poliţiştii din Sighişoara îl 
arestaseră pe Zaheu. După 23 august 1944 a fost internat un timp în lagărul 
de la Caracal. A nu se uita că din acel prim guvern de după 23 august 1944, 
mai făceau parte, alături de comunişti, şi socialiştii, liberalii şi ţărăniştii. 

Peste drum de casa acestei familii locuia un zugrav, pe nume Cezar, 
care a ajuns ofiţer de securitate şi care a participat la arestarea vecinului său, 
pe care în mod sigur îl urmărise în tot ce făcea şi până atunci, trăind liniştit 
din această slujbă de criminal al semenilor săi cu care, aparent, păstra relaţii 
de prietenie. 

Le-am povestit cum am ajuns acolo, de ce nu am putut pleca direct 
la Sibiu, aşa că îmi pare rău că am căzut şi eu pacoste pe capul lor, dar voi 
pleca imediat în altă parte, ca să nu revină poliţia pentru percheziţie şi să mă 
la ei. 

Bunicuţa şi-a împreunat mâinile ca pentru rugăciune, le-a îndreptat 
spre cer şi mi-a spus, cu toată hotărârea, din inima ei curată şi credincios 
trăitoare: 

- De aici nu mai pleci, aici rămâi cu noi, că tâlharii de poliţişti nu se 
vor mai întoarce în casa noastră. L-au luat pe Zaheu şi astfel şi-au făcut 
norma. Cu noi nu mai au nimic şi n-au de ce să mai vină la noi. 

Bunicuţa îmi spunea acestea cu atâta convingere, încât nu puteam 
găsi nici eu în acel moment altă soluţie. 

Am căzut la înţelegere. Voi rămâne colo până se va relua circulaţia 
pe calea ferată Sighişoara - Agnita - Sibiu. Voi locui în şură, într-o 

ascunzătoare pe care o voi face cu ieşire spre grădină, şi de acolo în pădure. 
Doar trebuie să fie adevărat proverbul „Codru-i frate cu românul”. Nu 
vroiam să rămân în nicio cameră din casă pentru a nu mă vedea fetiţa, care 
nu putea încă să priceapă ce e voie şi ce nu e voie de vorbit despre cei din 
casă. 

Bunicuţa mi-a pus şi ea o condiţie: să mă rog cât pot de mult, căci 
numai rugăciunea poate fi salvatoare în primejdii. Şi chiar în acea seară mi-a 
dat o Psaltire din timpul regelui Carol I, pe care am reuşit să o citesc în 
întregime, alegându-mi câţiva psalmi pe care i-am învăţat pe de rost, încât 
nici azi nu i-am uitat. 

Trecuse aproape o săptămână de când eram la bunicuţa şi circulaţia 
pe linia ferată încă nu se reluase. Pierdusem ziua de întâlnire cu Nelu Golea 
şi totodată legătura cu alţi camarazi, din cauza multelor arestări, poliţia 
reuşind prin torturi meşteşugite, insuportabile, să afle tot mai mulţi camarazi 
angajaţi în lupta de rezistenţă annată anticomunistă. 

Ce se întâmplase în această perioadă la Sibiu? 

Pierdusem timpul şi locul întâlnirii. 

Cinci din cei şase colegi şi camarazi de cameră de la Gheţăria din 
Cluj trebuia să ne întâlnim la Sibiu şi să hotărâm ce o să facem în viitor. 
Popa Ştefan nu trebuia să vină la Sibiu, eu în tren i-am spus că voi pleca la 
Sibiu, el nu ştia de această întâlnire a noastră, având o altă misiune, iar când 
ne-am reîntâlnit împreună în grupul condus de la maiorul Dabija, el m-a 
informat de cele întâmplate la Sibiu, căci legătura cu Sibiul îi rămăsese lui. 

Golea, Păcurariu şi Bubu Pintea (nu e sigur dacă nu a fost acolo şi 
Pop Cornel, zis Puiu) s-au dus într-o seară în casa unei familii de legionari, 
care era sub observaţia Securităţii. După ce au intrat toţi în casă, securiştii 
au înconjurat clădirea şi unul dintre ei a intrat acolo, somându-i să depună 
armele că sunt înconjuraţi de securişti. Golea, fără a sta prea mult pe 
gânduri, a scos pistolul şi a tras în bec, făcând întuneric în cameră. Tot 
Golea a descărcat apoi încărcătorul de cartuşe în abdomenul securistului din 
cameră. I-am uitat numele securistului, oricum era cu ,,-escu” în coadă. 
După ce s-a însănătoşit, a devenit şeful arestului de la securitatea din Sibiu. 
Acoperiţi de gloanţele trase din unul dintre cele două pistoale ale lui Golea, 
Păcurariu a reuşit să scape din încercuire şi să-şi piardă urma prin oraş. 
Bubu Pintea a fost împuşcat de securişti în picior, nu a mai putut fugi şi a 
fost arestat, dus la Blaj, unde făcuse liceul şi desfăşurase cea mai mare parte 
din activitatea sa anticomunistă. Acolo, într-o noapte, a fost scos pe malul 

Tâmavei şi împuşcat de către un căpitan de securitate ucigaş, ce se numea 
Mathe. Nici acum nu sunt sigur dacă al patrulea, Puiu Pop, a fost acolo. 

După doi ani, când am fost şi eu arestat, anchetatorii au folosit toate 
argumentele lor contondente să recunosc că şi eu am fost la Sibiu, atunci 
când Golea şi Păcurariu au scăpat din încercuire. Bineînţeles că eu mă 
luptam în anchetă să nu recunosc fapte despre care aveau dovezi sigure, 
nicidecum cele pe care nu le-am făcut. 

Axente Păcurariu a fost mai târziu arestat, tot în Sibiu, dus la 
securitate, de unde a reuşit să evadeze. A fost prins şi arestat din nou, scos 
în curtea Securităţii din Sibiu, pus la zid şi împuşcat fără nicio condamnare 
juridică, la fel ca şi Bubu Pintea. 

Nelu Golea a reuşit să iasă din încercuirea din Sibiu, apoi a putut în 
scurt timp să treacă în Serbia, împreună cu fratele său, Traian Golea, şi cu 
un student, frate al soţiei lui Traian. 

Dacă ajungeam atunci la Sibiu, ori aş fi avut soarta lui Păcurariu şi 
Bubu Pintea, ori aş fi scăpat odată cu Golea din încercuire, aş fi trecut şi eu 
graniţa în Serbia împreună cu ei, apoi, în mod şi mai sigur, aş fi venit şi eu 
paraşutat în ţară în 1951 şi aş fi avut aceeaşi soartă ca şi toţi cei paraşutaţi 
din avioanele N.A.T.O., ca să continuăm lupta anticomunistă în România, 
căci la acea oră rămăseseră nearestaţi numai luptătorii din grupurile de 
rezistenţă annată din munţi. Iar dacă nu aş fi fost arestat în 25 mai 1950, în 
mod sigur aş fi fost arestat împreună cu toţi camarazii cu care am activat în 
Bucureşti până la arestarea mea. 

Arestaţi au fost toţi cei care au luat legătura cu paraşutaţii Golea şi 
Samoilă, după sosirea acestora în ţară, în 1951. 

Aş fi fost şi eu arestat odată cu aceştia, aşa cum au fost colegii mei 
de la Cluj, Mihai Vlad şi Ioan Buda, care vor fi de asemenea condamnaţi la 
moarte şi executaţi, împreună cu Golea şi Samoilă. 

Acum, când scriu aceste dureroase amintiri despre despărţirea pentru 
totdeauna de cei mai buni colegi, prieteni şi camarazi ai mei de luptă 
anticomunistă, eu nu găsesc altă explicaţie, oricât m-aş strădui, decât că 
Bunul Dumnezeu a fost Singurul care m-a călăuzit pe tot drumul vieţii mele. 
El m-a ajutat să rămân singurul supravieţuitor din toţi aceşti eroi martiri 
căzuţi în lupta cu forţele satanice ale ateismului comunist, apărat de 
securişti, ucigaşii celor mai buni români. 

Vreau să adaug că la Căminul de Bătrâni al Asociaţiei Cristiana, pe 
care l-au înfiinţat un grup de medici fără arginţi, vin diferiţi reporteri tineri 

de pe la televiziunile comerciale, ziare şi reviste. După ce stăm de vorbă şi 
văd realizările pe care le-am obţinut, unii dintre aceştia, care îmi cunosc 
foarte bine şi datele biografice, îmi pun următoarea întrebare: 

- Domnule doctor, dumneavoastră credeţi în Dumnezeu? 

- Nu, le răspund eu - iar ei se bucură şi mă întrerup zicând: 

- Nici nu se putea ca un om de ştiinţă ca dumneavoastră să creadă în 
Dumnezeu. 

însă eu îmi continui răspunsul: 

- Ai dreptate. Eu nu cred în Dumnezeu, ci eu sunt convins că există 
Dumnezeu. 

Şi pleacă parcă puţin ruşinaţi. 

îmi amintesc că la o şedinţă a Centrului Studenţesc „Ion Moţa” din 
Cluj, la care a participat şi domnul Nistor Chioreanu, în anul 1947, acesta 
ne-a spus: „Dacă vor mai veni din nou vremuri de prigoană pentru noi şi nu 
vom mai putea să împărtăşim şi altora crezul nostru legionar, de viaţă 
creştină şi naţionalistă, să-l trăim măcar în familiile noastre, să-l păstrăm şi 
să-l transmitem copiilor noştri, şi dacă vom face astfel, vom putea muri 
împăcaţi că tot am reuşit să realizăm ceva pentru salvarea acestui neam atât 
de greu încercat şi chinuit.” 

Trebuie să recunoaştem că numai Dumnezeu ştie de ce a împărţit 
diferit între noi acest destin al supravieţuirii. 

Iar eu m-am legat prin jurământ în faţa lui Dumnezeu, în momentele 
cele mai grele şi disperate din lupta noastră anticomunistă, că, dacă voi 
rămâne în viaţă, mă voi ruga neostenit pentru sufletele tuturor eroilor martiri 
ai neamului românesc, şi că voi ajuta din toate puterile mele pe semenii 
noştri căzuţi în suferinţă. 

Dar ne-a rămas o întrebare în minte şi în suflete, aşa cum spunea 
adeseori prietenul, camaradul şi colegul meu de clasă din liceu, Ursu Aurel: 
„Sunt multe amintiri care îşi păstrează fiorul şi câteodată revolta şi chiar 
marea întrebare la care nimeni nu a găsit răspunsul: De ce ei, şi nu şi noi? 
Sau de ce numai ei, şi nu toţi cei care au fost însufleţiţi de aceleaşi idealuri, 
care au visat acelaşi răsărit de soare pentru neam?” 

XII. Reluarea legăturii cu Şerban Secu. Fugar în Bucureşti 

Scoală, Doamne, mântuieşte-mă, Dumnezeul meu, 
că Tu ai bătui pe toţi cei ce mă vrăjmăşesc în deşert. 

Psalmul 3 

Valul de arestări din lunile mai-iunie 1948 se mai potolise. Beciurile 
securităţilor judeţene erau pline peste măsură. Pe atunci mai exista încă prin 
poliţie şi ici-colo câte un om cu suflet care îşi dădea seama că, odată cu 
înfiinţarea securităţii statului, rămânerea lor în serviciu este condiţionată de 
acceptarea aplicării duşmanilor clasei muncitoare de măsuri bestiale de 
exterminare, conform principiilor luptei de clasă şi diabolicei uri proletare. 
De la aceştia mai puteam afla veşti despre cei arestaţi. 

Pierdusem legătura cu Golea. La Sibiu n-am mai putut ajunge. Eram 
sigur că o parte dintre colegii din Cluj a reuşit să treacă graniţa în 
Iugoslavia, dar cei mai mulţi, de bună seamă, erau deja arestaţi, iar cei 
rămaşi, «fugarii», stăteau ascunşi pe la rude sau prieteni ori plecaţi la 
grupurile de rezistenţă annată din Munţii Carpaţi sau Apuseni. 

Salvarea mea a fost că am reuşit să iau legătura cu Dina Teglariu - 
şefa studentelor legionare din Cluj, o camaradă de un curaj rar întâlnit la 
vreun băiat. Cred că a fost singura care, timp de doi ani până ce a fost 
arestată, nu a stat în vreo ascunzătoare, ci în tot acest timp a colindat ţara în 
lung şi în lat, refăcând legăturile între cei rămaşi nearestaţi. Ne cunoşteam 
foarte bine din perioada studenţiei de la Cluj: inteligentă, cultă, suflet curat, 
de eroină înnăscută, de o credinţă în Dumnezeu rar întâlnită. 

Găsea soluţii şi căi sigure de a ieşi din încercuirea securiştilor. Eu n- 
am spus nimic despre trecerea mea pe la grupul de luptători armaţi din 
Munţii Apuseni, condus de maiorul Dabija. Şi sigur nici nu s-ar fi aflat 
vreodată, dacă ea nu ar fi scris în lacrima prigoanei ” - o carte care 
cuprinde activitatea eroinelor şi martirelor legionare în lupta anticomunistă, 
că, dintr-o astfel de încercuire a unor camarade şi soţii de membri din grupul 
maiorului Dabija, le-am eliberat printr-o acţiune annată împotriva 
securiştilor atacatori. 

Prin ea am reuşit şi eu să ajung din nou în legătură cu grupurile de 
luptători rămaşi nearestaţi şi retraşi în Munţii Apuseni, printre care se aflau 
şi foarte mulţi studenţi, colegi de la Cluj, printre aceştia şi colegul 
medicinist Titus Onea. 

în ianuarie 1949, Şerban Secu, coleg mai mare de la liceul din 
Dumbrăveni, împreună cu fostul meu şef F.D.C. de la acest liceu, 
Constantin Voichin, rămăseseră printre puţinele vârfuri legionare nearestate. 
Ei m-au luat din Munţii Apuseni şi m-au adus la Bucureşti, unde, în urma 
arestărilor din 1948 rămăseseră foarte puţini dintre cei care ajutau în 
activitatea de „Curieraf’, pentru refacerea legăturilor din ţară. 

La Aiud, la familia Hanu, m-am întâlnit cu Şerban Secu. La 
Bucureşti căzuseră, la 27 decembrie 1948, într-o casă capcană, la debitul de 
tutun al Dochiţei de pe calea Griviţei, mai mulţi dintre camarazii 
colaboratori ai lui Şerban. Trebuiau refăcute legăturile din ţară. Şerban mi-a 
făcut legătura la Bucureşti cu inginerul Ion Bucşan, camarad şi coleg de 
facultate cu Traian Golea, unchi al Nadiei, soţia lui Traian. Tatăl Nadiei, 
frate cu inginerul Bucşan, fusese deportat de ruşi în Siberia în timpul 
ocupaţiei Basarabiei din 1940 - 1941, şi a murit după un an la Cercul Polar. 

Spre sfârşitul lunii februarie 1949, atât Şerban, cât şi Voichin au fost 
arestaţi. La locul stabilit de noi pentru întâlnire, eu am continuat să trec 
zilnic încă vreo lună, în speranţă că va apărea măcar unul dintre ei, dar am 
aşteptat în zadar. Niciunul dintre ei nu a mai apărut, dar niciunul dintre ei nu 
a divulgat locul nostru de întâlnire, în insuportabilele şi bestialele anchete de 
la securitate. Şi astfel am scăpat nearestat şi de data aceasta. A fost Bunul 
Dumnezeu alături de mine, care m-a salvat de atâtea ori, în momentele grele 
prin care am trecut. 

Pe Voichin l-am zărit o dată la închisoarea din Aiud, prin fereastra 
celulei din Zarcă, cu ocazia aducerii celor din celular la baia din curtea 
Zărcii. Eu, fiind izolat în Zarcă, nu am mai reuşit să vorbesc niciodată cu el, 
chiar nici după eliberarea noastră din închisoare. Nu am putut afla nici până 
azi împrejurările în care au fost arestaţi. 

Şerban a fost condamnat la moarte şi executat. A mai căzut o stea! 
El era una dintre speranţele mişcării anticomuniste, neînfricat luptător şi bun 
organizator, respectat şi iubit de toţi câţi l-am cunoscut. întreaga familie din 
Dumbrăveni a lui Şerban Secu a fost complet distrusă. A rămas o mamă 
îndoliată, îmbătrânită prea de timpuriu, dar cu speranţa până în clipa când a 
închis ochii că fiul ei drag, Şerban, n-a murit. 

Cine va reuşi oare să imortalizeze legendara figură a lui Şerban 
Secu? Casa lor părintească din Dumbrăveni a fost complet demolată. în 
locul ei s-a construit o clădire pentru P.T.T.R., astfel încât să dispară orice 
urmă a familiei Secu din Dumbrăveni. Fratele lui Şerban, Bucur Secu, a fost 

şi el condamnat 15 ani, iar la scurt timp după eliberarea sa, în 1964, a fost 
rearestat şi a dispărut pentru totdeauna. 

Plecarea mea din Munţii Apuseni mi-a fost, de asemenea, salvatoare, 
în luna martie a aceluiaşi an, grupul de comandă al maiorului Dabija a fost 
încercuit de securişti, prin trădarea maiorului Oniga din comuna Micoşlaca 
de pe Mureş. S-au dat lupte ca pe front între securişti şi luptătorii 
anticomunişti, aceştia din urmă luptând până la ultimul cartuş. Printre cei 
căzuţi în luptă a fost şi Ştefan Popa, unul dintre cei şase colegi de la locuinţa 
noastră studenţească din Cluj. Acest erou martir era feciorul preotului din 
comuna Decea, de pe Mureş, frate cu Aurel Popa, zis Popicu, trecut prin 
lagărele din Gennania în perioada 1941-1944 şi supravieţuitor al infernului 
din Piteşti. Un frate al lor a fost întemniţat în timpul guvernării 
antonesciene, când generatul Antonescu a declarat război şi Fraţilor de 
Cruce aruncându-i cu miile în închisori sau trimiţându-i pe front cu 
batalioanele de reeducare de la Sărata. 

Nu bănuiam, în ianuarie 1949, când m-am despărţit în gara Teiuş de 
Ştefan Popa, că este ultima oară când ne mai vedeam pe acest pământ. 
Corpul lui neînsufleţit a rămas trei zile în locul numit „între Galde”, şi apoi, 
probabil aruncat în vreo groapă comună sau în vreun mormânt fără cruce. 

Dacă n-aş fi plecat în ianuarie 1949 la Bucureşti, aş fi fost în mod 
sigur şi eu prins în încercuire în luptele care s-au dat cu securiştii şi azi n-aş 
mai fi putut face aceste mărturisiri. A fost încă o dată cu mine Dumnezeu. 
Deşi eram şi eu pregătit de jertfa supremă alături de ceilalţi eroi martiri din 
acel centru armat de rezistenţa anticomunistă, totuşi Dumnezeu nu a cerut şi 
nu mi-a primit nici acum jertfa mea, la fel ca de atâtea alte ori, începând din 
23 august 1944, ziua trădării naţionale şi a înrobirii neamului nostru pentru 
o perioadă de 50 de ani şi chiar până astăzi. 

în cartea pe care am scris-o, având titlul „Noi nu am avut tinereţe ”, 
apărută în anul 2005, am redat în anexe şi scrisoarea colonelului călău Gh. 
Crăciun, prin care raportează Direcţiunii Generale a Securităţii Statului, 
respectiv directorului Securităţii Statului, (tovarăşul colonel Dulgheru, alias 
Dulberger) următoarele: 

Raportăm că în dimineaţa zilei de 28 octombrie 1949, în urma 
respingerii cererilor de graţiere a celor 7 condamnaţi la moarte din lotul 
Dabija, şi anume: Dabija Nicolae, Onea Titus, Scridon Ioan, Opriţă 
Gheorghe, Mihălţan Traian, Raţiu Augustin şi Bolfea Silvestru, susnumiţii 

au fost ridicaţi din penitenciar la orele 4.50 - fără a li se spune motivul şi 
au fost transportaţi de organele noastre la locul execuţiei. 

La orele 5 au fost aşezaţi în linie condamnaţii Dabija Nicolae şi 
Scridon Ioan, cărora li s-a citit degradarea, primul din gradul de maior, iar 
al doilea din gradul de plutonier de rezervă. După aceea, au fost aşezaţi în 
linie şi ceilalţi condamnaţi, iar procurorul militar le-a făcut cunoscută 
respingerea cererii de graţiere şi că, în consecinţă, condamnarea la moarte 
a rămas definitivă. 

După aceasta, condamnaţii au fost legaţi la ochi, în care moment 
Dabija s-a exprimat că el nu vrea să fie legat la ochi şi cere să-i fie 
îndeplinită această dorinţă. Au fost aşezaţi pe locul execuţiei şi, înainte de 
deschiderea focului, condamnaţii au început pe rând să se mai manifeste 
prin anumite exprimări astfel: condamnatul Mihălţan a spus «Cu aceeaşi 
monedă vă vom plăti», Bolfea Silvestru a spus: «Doamne, ajută!» iar 
Dabija a strigat «Trăiască România!». 

A urmat apoi împuşcarea lor, după care medicul legist a confirmat 
moartea tuturor celor 7 executaţi. 

Atât tovarăşul It. colonel care a citit degradarea celor doi 
condamnaţi, cât şi procurorul, au avut o atitudine demnă. 

Plutonul de execuţie s-a comportat conform instrucţiunilor primite 
de la comandantul de pluton, care după execuţie a spus soldaţilor: 
«Tovarăşi, ne-am îndeplinit datoria faţă de clasa muncitoare» (n.n. - nu 
faţă de neamul românesc, pe care acum îl omorâm!!!) 

Cadavrele celor 7 au fost transportate de la locul execuţiei şi au fost 
îngropate de către organele de miliţie şi securitate sub supravegherea 
discretă a noastră. 

Execuţia celor 7 a decurs în ordine, asistenţii fiind comandanţii 
militari din Sibiu, avocaţii apărători şi membri din biroul judeţean PMR 
Sibiu. 

Paza a fost în tot timpul asigurată de către organele noastre, ajutate 
de către organele de miliţie: 

Lt. colonel de securitate Lt. de securitate 

Semnat Gh. Crăciun Semnat V. Nistor 

Am ţinut să transcriu în întregime acest raport, pentru ca să înţeleagă 
încă odată cei ce susţin că nu pot condamna regimul comunist şi câinii lui de 

pază - securiştii - fiindcă lipsesc probe juridice. (Doamne, cum îi mai poţi 
răbda şi ţine printre noi pe călăii neamului românesc?) 

Pe lângă cele şapte condamnări la moarte din lotul Dabija, au fost 
date atunci şi peste 200 de condamnări (conform actelor din justiţie). 
Acestora li se alătură în plus şi cei împuşcaţi, căzuţi în luptă cu securiştii, 
cei împuşcaţi fără condamnare, cei morţi în beciurile securităţii Sibiu, al 
căror tartor era tot călăul colonel Gh. Crăciun - reeducatorul din închisoarea 
Aiud, 1962-1964 - cel ce a conceput şi aplicat extenninarea prin foame, frig 
şi izolare a elitei din această închisoare. 

Şi azi, citind un astfel de document, te cutremuri de ceea ce au fost 
în stare să facă acei securişti trădători de neam şi criminali fără egal. 

Maiorul Nicolae Dabija a înţeles, mai înainte decât mulţi alţii, că 
neamurile au datoria sfântă să lupte pentru existenţa şi libertatea lor, când 
vrăjmaşii le pun în primejdie existenţa. 

In faţa puhoiului comunist, care ameninţa să ne desfiinţeze ca naţie, 
n-a pregetat. I-a strâns în jurul său pe cei care puneau fiinţa neamului mai 
presus de propria lor viaţă, au pus mâna pe arme şi au înscris în Cartea 
Sfântă a Naţiunii Române o pagină nepieritoare a luptelor de la Muntele 
Mare, în 1949. 

Vânduţi ca Hristos de un Iuda al vremurilor noastre în mâna 
securităţii, şapte dintre luptători au fost condamnaţi la moarte şi executaţi în 
întunericul nopţii - asasinii se tem de lumina zilei. Eroii au fost azvârliţi ca 
nişte câini într-o groapă comună din Dumbrava Sibiului. 

Dumnezeu a rânduit, însă, ca după o jumătate de veac să fie 
descoperit locul unde s-a săvârşit asasinatul. Osemintele au fost deshumate, 
făcându-li-se înmormântarea creştinească la care am luat parte toţi 
supravieţuitorii terorii comuniste. 

Aceştia sunt eroii şi martirii care au scris istoria din acea perioadă, 
prin jertfa lor supremă. Despre aceştia trebuie să înveţe din manualele de 
istorie elevii români. Numai astfel am mai putea spera în supravieţuirea 
noastră ca Neam şi Ţară, împlinindu-se destinul hărăzit Dumnezeu! 

Ajuns la Bucureşti, pe la sfârşitul lunii ianuarie 1949, am comentat, 
la o întâlnire cu Şerban Secu şi Voichin, legea prin care se introducea 
pedeapsa cu moartea pentru uneltire împotriva ordinii comuniste, care se 
înstăpânise bine în ţară. 

Ştiam ce ne aşteaptă dacă vom cădea vii în ghearele securităţii. 
Fixasem o oră de întâlnire de-a lungul străzii Gr. Alexandrescu, unde se afla 
Spitalul de Pediatrie. 

După câteva întâlniri nu a mai apărut la acea oră nici Şerban Secu şi 
nici Voichim. Nu-mi venea să cred că ar fi putut fi arestaţi. Şi totuşi... 

Timp de aproape o lună de zile am trecut la ora respectivă pe strada 
Gr. Alexandrescu, dar nu l-am mai întâlnit pe niciunul. Eram sigur că 
amândoi fuseseră arestaţi. 

în închisoare fiind şi eu, am aflat că Şerban Secu a fost condamnat la 
moarte şi executat, iar pe Voichin l-am zărit o dată în închisoare, când erau 
aduşi la baie cei din celular. Noi, cei din Zarcă, puteam privi, cu mare risc, 
prin gratiile ferestrelor, pe aceia ce veneau la baia vecină cu Zarea. 

Nu l-am mai întâlnit şi nici n-am mai aflat nimic despre dânsul, nici 
după eliberarea noastră. 

Dacă unul dintre cei doi ar fi recunoscut la anchetă că eu mă aflam la 
Bucureşti nearestat, şi mai ales despre locul şi ora la care stabiliserăm 
întâlnirile noastre, alta ar fi fost soarta mea. Am avut parte, aşadar, de o 
nouă izbăvire providenţială, rămânând liber încă un an şi jumătate, până am 
fost şi eu arestat. 

în perioada de circa o lună, cât am fost la dispoziţia lui Şerban Secu 
şi a lui Voichin, am cunoscut printre alţii şi un legionar de nădejde, pe care 
poliţia nu-1 avea în evidenţă şi deci rămăsese nearestat. Era şef de lucrări la 
Facultatea de Agronomie şi locuia în fosta vilă a mareşalului Antonescu din 
Băneasa, trecută acum în patrimoniul acestei Facultăţi. Era unchiul soţiei lui 
Traian Golea, fratele lui Nelu Golea, ambii ajunşi în acea perioadă în 
Iugoslavia, tot comunistă. Tito rămăsese tot la ordinele Moscovei, dar 
reuşise în 1948 să-i înşele pe englezi şi americani, declarându-se formal rupt 
de Moscova, dovadă că şi după ce Gorbaciov a încercat prin Perestroica să 
mai umanizeze regimul comunist din Rusia, Iugoslavia a rămas şi mai 
comunistă. 

Inginerul Ion Bucşan - cel ce ocupa o cameră în vila lui Antonescu 
din Băneasa, nu numai că ne-a pus această cameră la dispoziţie studenţilor 
„fugari” în Bucureşti, dar căzuse şi în sarcina lui ca să ne ajute, asigurându- 
ne hrana zilnică pentru a putea supravieţui. 

între timp legăturile dintre studenţii camarazi legionari din Iaşi, din 
Cluj şi cei din Bucureşti erau complet refăcute şi căzuserăm toţi de acord în 
primăvara anului 1950 ca să încercăm să trecem în grupuri mici graniţa în 


67 




Dr. Teofil MIJA 


Generaţia neînfrântă 


Bulgaria cu sprijinul unor macedoneni care să ne asigure şi trecerea graniţei 
în Grecia, în lumea liberă. 

Aşteptam lunile iulie-august, când şi sub protecţia vegetaţiei mari de 
pe câmp să ne putem mai uşor strecura spre Grecia. Legătura cu respectivul 
macedonean o aveam numai eu şi s-a pierdut odată cu arestarea mea. 

Nu dorim nimănui statutul de fugar pe care l-am avut noi în 
Bucureşti. Menţionez doar că în toată această perioadă niciunul dintre noi 
nu s-a urcat în niciun mijloc de transport, fiind obligaţi să facem drumul pe 
jos, atenţi la fiecare colţ de stradă la uniforme militare sau de poliţie. Erau 
zile când parcurgeam pe jos şi distanţe din cartierul Militari până în comuna 
Voluntari. 

In afara camerei inginerului Ion Bucşan, fiecare dintre noi mai avea 
şi alte gazde, la care însă nu puteam rămâne decât o zi, cel mult două. 

Eu am fost şi de această dată cel norocos, fiindcă aveam multe rude 
în Bucureşti, mai apropiate sau mai îndepărtate, precum şi cunoştinţe şi 
prieteni buni la care puteam apela cu toată convingerea că şi ei au rămas cu 
aceleaşi sentimente anticomuniste, însă nu şi le puteau manifesta pentru a 
nu-şi pierde serviciul. Ba şi mai mult, din cauza atâtor arestări, unele chiar 
din familie sau ale unor prieteni apropiaţi, deveniseră destul de atenţi la tot 
ce vorbeau în public, unde niciodată nu ştiau câţi au ajuns colaboratori ai 
securităţii - turnători. 

Pot afirma însă cu toată convingerea că nimeni dintre rudele mele 
sau prietenii mei nu mi-a dat de înţeles că ar fi mai bine să evit vizitele sau 
întâlnirile cu ei, ca să nu le periclitez libertatea. Ba şi mai mult, toţi, fără 
excepţie, se angajaseră în ajutorul pe care mi-1 ofereau să participe la lupta 
noastră anticomunistă. Şi ca în orice fenomen în care există acţiune, apare şi 
reacţiunea, pot spune că în general reacţiunea anticomunistă la acea oră era 
cel puţin tot atât de puternică şi generalizată, întreţinută ca răspuns la 
teroarea şi frica pe care securiştii încercau pe toate căile şi prin toate 
metodele diabolice să o infiltreze şi să o genereze în toţi românii. 

Se poate spune pe drept cuvânt că atunci era generalizată speranţa: 
„Vin americanii!”. Bineînţeles, ca să ne scape de ruşi şi de cozile lor de 
topor: activiştii de partid, nomenclaturiştii şi securiştii. Aceasta era doar o 
dorinţă, la fel de generalizată ca şi ignoranţa care ne stăpâneşte şi astăzi, 
nevrând să recunoaştem că tocmai americanii ne vânduseră ruşilor, la Yalta, 
pentru 50 de ani! 

Grupul nostru de studenţi fugari, şi ca prin minune încă nearestaţi, 
deşi eram toţi daţi în unnărire generală, şi-a consolidat legăturile, şi, atât cât 
puteam, încercam să rămânem egali cu noi înşine, cu toate obligaţiile şi 
datoriile ce ne reveneau în continuarea luptei anticomuniste - în momentul 
şi condiţiile de atunci. 

Din Universitatea clujeană cei mai activi, menţinând legătura cu acei 
camarazi ce rămăseseră nearestaţi în această regiune, erau doctorul Ioan 
Buda şi studentul Mihai Vlad, ambii arestaţi în 1953 cu lotul legionarilor 
paraşutaţi, toţi condamnaţi la moarte şi executaţi. 

Din Iaşi şi pentru legăturile cu Moldova era responsabil colegul meu 
Cristache Ştefănescu, care reuşise să-şi dea examenul de anul VI în mai 
1948, dar n-a putut rămâne în postul de medic intern la Clinica Chirurgicală 
a profesorului Chipailă. în unna anchetelor, prin torturi inimaginabile 
aplicate studenţilor ieşeni, ajunşi în penitenciarul de groază Suceava, cu 
nişte securişti călăi care i-au întrecut şi pe stăpânii lor, diavolii, s-au aflat în 
anchetă şi numele celor ce rămăseseră necunoscuţi, printre care şi doctorul 
Cristache Ştefănescu. 

Norocul lui a fost că în 1951 a fost şi el arestat şi condamnat, cu 
puţin înainte de a lua Golea legătura cu cei ce rămăseseră şi activau în 
Bucureşti. în mod sigur ar fi făcut şi el parte din acest lot, împreună cu 
doctorul Buda şi studentul Vlad, împărtăşind aceeaşi soartă: condamnarea la 
moarte şi executarea. 

Doctorul Ştefănescu reuşise să scape nearestat în 1948, sărind de la 
etajul I al clinicii, atunci când securiştii l-au depistat în Clinica Chirurgicală, 
unnând a fi arestat. 

Pentru Bucureşti încercasem eu să mai refac legăturile pierdute în 
urma arestărilor din 1948, ajutat de Ioan Bucşan, căruia îi revenise şi 
menţinerea legăturilor cu Dobrogea. 

Bucşan a căzut şi el în 1953 cu lotul celor paraşutaţi, distrus fizic şi 
psihic în ancheta ce a urmat, condamnat la muncă silnică pe viaţă, eliberat în 
urma decretului de graţiere pentru toţi deţinuţii politici din 1964, şi decedat 
la scurt timp după eliberare. 

Cine ar mai putea spune despre mine că eu nu am scăpat cu viaţă din 
toate aceste nenorociri ce s-au abătut împotriva grupului nostru din 
Bucureşti decât numai cu ajutorul lui Dumnezeu? Dacă n-aş fi fost arestat în 
1950, în mod sigur aş fi fost arestat în 1953, condamnat la moarte şi 

executat în lotul celor 13 condamnaţi la moarte şi executaţi, în frunte cu 
Golea şi Samoilă, doctorul Buda şi studentul Vlad. 

Mi-a părut foarte rău că „am căzut ca musca-n lapte”, în 25 mai 
1950, într-o casă capcană a securităţii. Eram foarte revoltat pe mine însumi 
că deşi îmi luasem toate măsurile ca să rezolv cu bine această situaţie în care 
m-a implicat Ştefănescu - cu preotul Matei, reprezentantul Vaticanului la 
Iaşi şi cei doi polonezi care făceau spionaj pentru francezi, despre a căror 
activitate eu eram complet străin - am fost arestat. Nu-mi puteam da seama 
atunci că este din nou mâna întinsă de îngerul meu păzitor trimis de 
Dumnezeu pentru a mă salva de nenorocirea în care vor cădea după doi ani 
doctorul Buda şi studentul Vlad - colegii, camarazii şi prietenii mei buni cu 
care am împărţit necazurile de fugari timp de un an şi jumătate în Bucureşti. 

Am mai spus-o şi o repet, nu doresc nimănui să mai aibă statutul de 
fugar aşa cum l-am avut noi la Bucureşti în perioada 1949-1950. 

Totuşi, în acele situaţii anonnale de viaţă prin care treceam noi 
atunci, fiecare ne-am păstrat curăţenia sufletească şi ne-am rugat zilnic 
Bunului Dumnezeu ca să ne ajute să scăpăm cu bine şi din grelele încercări 
ce depăşeau forţele noastre fizice şi psihice de rezistenţă. 

Fiecare dintre noi aveam gazde sigure care ne primeau şi ne 
adăposteau, ne încurajau în lupta noastră şi ne ajutau şi cu bani. Ziua o 
petreceam prin oraş - cunoşteam toate străzile Bucureştiului, toate 
bisericile, în care zilnic intram şi ne rugam, cerând lui Dumnezeu să ne ajute 
şi să nu ne abandoneze în mâna securiştilor, să evităm trecerea prin faţa lor. 

Observam de la distanţă patrulele ce operau razii şi le ocoleam. 
Obişnuiam să apărem pe stradă doar câte doi împreună, eu şi studentul Vlad, 
cu care am împărţit toate necazurile, multe, şi prea puţinele bucurii. Ceilalţi 
aveau fiecare grupul lor, iar întâlnirile dintre noi se făceau din zece în zece 
zile fixe din calendar, în două locuri prestabilite, unul dintre acestea fiind în 
împrejurimile bisericii Sfântul Gheorghe. 

Toţi aveam acte false de identitate şi toţi purtam pistol, cu excepţia 
studentului Vlad. Eram hotărâţi să ne apărăm viaţa şi să nu cădem vii în 
mâinile securiştilor, despre care ştiam bine că ne-ar ucide. 

Unele dintre cunoştinţele noastre m-au recomandat pe la prieteni ca 
fiind tâmplar, angajat la un atelier particular din Bucureşti, iar în timpul 
liber mă ocupam cu reparatul de mobilă pe la diferite familii, respectiv 
mese, scaune, paturi, dulapuri etc. Fiind copil de ţăran, mă pricepeam de 
acasă la dulgherit de la tatăl meu, care fusese dulgher şi agricultor. Această 

meserie am practicat-o la Bucureşti cu succes, câştigând sume de bani 
modeste. Toate acestea le făceam cu ucenicul meu tâmplar, studentul Vlad, 
băiat şi el de ţărani din Maramureş, comuna Drogomireşti, dintr-o familie cu 
cinci feciori. Colegul meu, doctorul Vlad Gheorghe, de la Circumscripţia 
sanitară Săcel - Maramureş, a făcut şi el ani grei de închisoare, unde s-a 
îmbolnăvit, decedând curând după eliberare. 

Tot împreună cu Vlad Mihai am mai lucrat şi ca hamali în Gara de 
Nord, angajaţi de patroni de ocazie. 

O perioadă mai lungă am lucrat împreună la trierea cărţilor din 
subsolul Ministerului Culturii. După 23 august 1944, au fost retrase 
bibliotecile din unele ambasade române din ţările apusene. Din Grecia a fost 
retrasă întreaga bibliotecă de la unicul gimnaziu românesc pentru 
macedoneni. Erau acolo cărţi de mare valoare, ediţii princeps ale clasicilor 
noştri, cărţile doctorului Paulescu, cel căruia doi canadieni i-au furat 
premiul Nobel pentru descoperirea insulinei, “Medicina Socială” a 
renumitului profesor Ioan Banu, de la Facultatea de Medicină din Cluj etc. 

In afara acestor ocupaţii ocazionale, timpul liber ni-1 petreceam 
ascultând radioul, aşteptând să ni se spună că vin americanii. 

Citeam pe apucate cărţi de istorie, de literatură universală, dar mai 
ales Vieţile Sfinţilor, scrise de Lascarov Moldoveanu, scrierile pe care le-am 
sustras din subsolul Ministerului Culturii, ca să nu ajungă la incinerare. 

Mătuşa Elena, gazda mea de bază, era foarte credincioasă şi făcea 
zilnic acte de milostenie pentru biserici, călugări şi călugăriţe, oameni 
săraci, cum eram şi noi. Ea îi invita pe rând la masa de amiază şi pe 
camarazii fugari. 

Tatăl mătuşii era frate cu bunicul meu, un luptător român din timpul 
asupririi austro-maghiare din Transilvania. Temându-se bătrânul de a fi 
arestat şi asasinat, într-o noapte şi-a luat soţia şi cei opt copii, trecând cu ei 
graniţa în România. Aici, în judeţul Buzău, s-au stabilit pe moşia unui boier, 
efectuând munci agricole pentru a-şi câştiga cele necesare. 

După Unirea cea Mare, mătuşa Elena (cea mai mare dintre fraţi) a 
ajuns la Bucureşti, învăţând meseria de coafeză. După doi ani avea deja 
prăvălie proprie, iar după alţi doi îi adusese şi pe ceilalţi şapte fraţi în 
Bucureşti. Mătuşa avea pe atunci 25 de ani, nu ştia să scrie, decât să-şi 
semneze numele, însă avea un spirit comercial deosebit, reuşind ca în cinci 
ani să înfiinţeze cinci prăvălii, dintre care un atelier de cizmărie pentru unul 
dintre fraţi. Zilnic îşi petrecea timpul între prăvălii şi biserică. Avea contabil 

ce ţinea registrul de casă (venituri şi cheltuieli) şi locuia într-o casă veche, la 
intersecţia dintre Bulevardul Carol cu Calea Moşilor, colţ şi cu strada 
Latină. Acolo, noi puteam intra în siguranţă la orice oră din zi sau noapte, 
circulaţia fiind în acel sector central continuă şi intensă. 

Pe atunci mătuşa era căsătorită şi avea doi copii, verii mei, Puiu şi 
Mara - măritată Mălineanu. Puiu era elev în clasa a Vil-a la Seminarul 
Teologic. Visul şi dorinţa mătuşii, ca a oricărei mame ţărance din Ardeal, 
era să-şi vadă copilul ajuns preot. N-a mai reuşit, căci după 1948 seminarul 
a fost desfiinţat, Puiu transferându-se pentru clasa a VUI-a la liceul Mihai 
Viteazul. Mara, cântăreaţă de muzică uşoară, s-a căsătorit la terminarea 
liceului cu compozitorul Henri Lazarovici - Mălineanu. Ultimul ei soţ a fost 
compozitorul Florentin Delmar, decedat, iar ea a rămas văduvă şi a avut de 
tras consecinţe ca angajată la teatrul de revistă Tănase, unde directorul 
aplica politica de cadre comunistă. 

Mă simţeam în această familie ca acasă, mătuşa ştiind rostul nostru 
prin Bucureşti şi încercând să ne ocrotească şi să ne încurajeze. Stătea pe 
atunci foarte bine din punct de vedere material (financiar), dar mai apoi 
prăvăliile i-au fost naţionalizate, mătuşa ajungând să facă un an de 
închisoare la Jilava pentru că m-a găzduit pe mine, deci pentru omisiune de 
denunţ. 

XIII. Arestarea 

Nu mă voi teme de mii de popoare 
care împrejur mă împresoară. 

Psalmul 3 

Aşa cum am mai spus, am fost arestat pe data de 25 mai 1950, într-o 
casă capcană a securităţii pe str. Viespari nr. 12 (în faţa spitalului 
Colentina). 

Dacă aş fi reuşit să scap până creştea vegetaţia pe câmp, prin 
legăturile ce le aveam eu cu o familie de macedoneni, puteam trece cu 
ajutorul lor frontiera în Bulgaria şi de acolo în Grecia. Singur inginerul 
Bucşan ştia de acest plan, dar după arestarea mea a rămas nerealizat, fiindcă 
nu reuşisem să-i dau şi legătura cu familia de macedoneni. 

în luna mai 1950 a căzut pe mâna securităţii din Bucureşti reţeaua 
anticomunistă romano-catolică, condusă de părintele Matei, de la episcopia 
din Iaşi. El a fost condamnat la moarte şi executat. Legătura noastră cu 
această reţea era întreţinută prin Dr. Ştefănescu. 

Părintele Matei avea legătură şi cu o reţea de polonezi, angrenată la 
rândul ei într-o altă reţea de spionaj cu francezii din exterior. Eu eram 
complet străin de obiectivele şi legăturile lor, aceştia lucrând pe cont 
propriu. Ei aveau în dotare şi un aparat de radio emisie-recepţie. Cum 
duşmanul nostru comun era acelaşi, comunismul, bineînţeles că ne ajutam, 
mai ales că toţi aveam acelaşi statut de fugari. 

Aşa se face că după arestarea părintelui Matei, care locuia împreună 
cu Dr. Ştefănescu, fiind buni prieteni, acesta a venit la mine în aceeaşi zi, 
anunţându-mă că părintele Matei nu s-a mai întors de la întâlnirea unde 
plecase şi probabil că a fost arestat. I-am recomandat colegului Ştefănescu 
să nu mai treacă pe la acea adresă şi să vină să doannă cu mine la mătuşa 
mea, a cărei adresă o cunoştea bine, până vom găsi o altă rezolvare. Dar 
Ştefănescu nu a mai venit în seara aceea la mătuşa, apărând doar în 
dimineaţa următoare, plin de sânge, obosit şi spunându-mi: „Uite ce am 
păţit. M-am întors la casa respectivă - iartă-mă că nu te-am ascultat, dar 
acolo în camera alăturată era logodnica mea (eu nu ştiam despre aceasta) şi 
m-am dus să-mi iau rămas bun. Dar pe la miezul nopţii a bătut securitatea în 
uşă ca să deschidem. Eu am avut timp doar atât cât să sar pe fereastră într-o 
curte vecină şi apoi să mă strecor în strada cealaltă, care nu era 

supravegheată şi să o iau pe jos pe străzi, ajungând până în Bucureştii Noi. 
De acolo mă întorc acum. îmi pare rău, dar acum e prea târziu”. 

Menţionez că acum era a doua oară când doctorul Ştefănescu a sărit 
de la primul etaj pe fereastră ca să scape de arestare, şi a scăpat. Prima dată, 
în vara 1948, a sărit de la primul etaj al Clinicii chirurgicale din Iaşi. 

Bineînţeles că pedeapsa pe care şi-o primise pentru neascultare m-a 
scutit pe mine de a-i mai face reproşuri. Din contră, i-am spus să se spele de 
sângele ce-i curse dintr-o rănire a mâinii, am mâncat împreună dejunul 
oferit de mătuşa, după care i-am arătat patul şi l-am rugat să se culce şi să se 
liniştească. Dar el mi-a spus că la ora 12 vor veni la părintele Matei doi 
polonezi, dintre care unul era căsătorit, iar soţia sa este gravidă în luna a 
VUI-a. L-am întrebat dacă ştie drumul pe care vor veni cei doi polonezi ca 
să mergem în întâmpinarea lor şi să-i împiedecăm de a mai ajunge la camera 
părintelui Matei. 

Ştefănescu ştia bine pe unde vor veni. Am plecat amândoi ca să-i 
oprim de a ajunge în camera unde în mod sigur îi aşteptau securiştii pentru 
a-i aresta pe vizitatori. 

Când le-am spus polonezilor cele întâmplate cu părintele Matei, 
aceştia au rămas muţi de mirare. în mod sigur nu aveau experienţa noastră 
de luptă anticomunistă şi probabil că niciodată nu ajunseseră atât de aproape 
de arestare ca în acel moment. 

în primul rând ei trebuiau să-şi găsească alte gazde decât cele pe care 
le ştia şi părintele Matei, conştienţi fiind că probabil nu va putea rezista 
până la capăt torturilor din timpul anchetelor şi îi va declara şi pe ei, cu 
locuinţele lor cu tot. 

Pentru Ştefănescu problema unui nou adăpost s-a rezolvat mai uşor, 
eu luându-1 cu mine pe la gazdele ce le aveam prin Bucureşti. Pentru cei doi 
ingineri polonezi am găsit o cameră la un student, Victor Constantin, fiu de 
preot din Craiova, fost ofiţer (epurat), atunci student la Facultatea de Drept 
din Bucureşti. Acolo au rămas la început cei doi ingineri polonezi. Victor a 
dormit în acel timp la vărul său Ion (Jean) Constantin, un bun prieten al 
meu. 

Le-am interzis polonezilor de a ieşi din acel adăpost până ce eu voi 
reuşi să le procur acte false de identitate, precum şi să le găsesc posibilităţi 
de a pleca din Bucureşti. Totuşi, după trei zile, unul dintre ei a ieşit la o 
întâlnire de la care nu s-a mai întors. După câte am aflat ulterior, avea o 
întâlnire cu un student de la Iaşi, pe nume Gheorghiu, băiatul unui profesor 

universitar ieşean, despre care polonezii nu ştiau că între timp devenise 
omul securităţii. întâlnirea a fost regizată, respectivul inginer polonez a fost 
arestat şi în aceeaşi zi securiştii au arestat şi familia celui căsătorit - cu 
femeia gravidă în luna a VUI-a. 

în cameră s-au instalat patru securişti înannaţi. Eu, neştiind cele 
întâmplate, şi contând pe promisiunea lor că nu vor părăsi adăpostul, am 
mers a doua zi la acea adresă, ca să le duc merinde şi să le spun că în două- 
trei zile vor putea părăsi Bucureştiul, cu acte de identitate false. 

Am bătut discret în uşă semnalul convenit şi uşa s-a deschis. în 
cameră era întuneric. Uşa s-a închis, lumina s-a aprins şi eu m-am trezit în 
faţa a patru namile, haidamaci, toţi cu pistoale îndreptate spre mine. Aşa am 
fost arestat. Seara a trecut pe acasă şi Victor, care a avut aceeaşi soartă ca şi 
mine. Ni s-au pus cătuşe la mâini şi ochelari negri de tablă pe ochi, fiind 
conduşi cu o maşină neagră la arestul Ministerului de Interne. 

A fost pentru mine prima zi în acei ultimi doi ani de fugar, când nu 
am avut pistolul asupra mea. Ştiam prea bine că soarta celor arestaţi cu arma 
în mână este împuşcarea fără milă din partea securiştilor. în ziua aceea, fiind 
foarte cald în Bucureşti, eu am plecat de la mătuşa numai într-o salopetă de 
vară, în care nu aveam cum să camuflez pistolul. De obicei îl purtam la 
brâu, în faţă, toate cămăşile mele având pete de rugină în acel loc. 

Cu toate că pe drum spre securitate l-am rugat pe Victor să spună 
orice despre mine, dar să nu pomenească nimic despre vărul său Jean 
Constantin, el a refuzat, necunoscându-i pe securişti şi sperând că dacă va 
declara în anchetă tot adevărul, aceştia îl vor elibera. Este o victimă a 
noastră, căci a fost condamnat la 10 ani pentru găzduire de „bandiţi” şi 
omisiune de denunţ. A murit în timpul detenţiei la minele de plumb de la 
Baia Sprie. Inginerul polonez, posesorul aparatului de radio emisie-recepţie, 
a fost condamnat la moarte şi executat. Soţia sa a fost condamnată la ani 
grei de închisoare, unde a şi născut. Celălalt inginer polonez a fost 
condamnat la 25 ani de muncă silnică. L-am întâlnit în închisoarea Aiud şi 
de la el am aflat tragicul sfârşit datorat neascultării. 

Când depăn aceste amintiri, mă conving şi mai mult că nu prin 
puterile mele, oricât aş fi fost de puternic, am reuşit să supravieţuiesc atunci 
când ajungeam în pragul disperării. A fost numai Dumnezeu care pe toate 
le-a orânduit spre supravieţuirea mea şi Căruia I-am promis în fiecare 
moment, că dacă voi rămâne în viaţă, mă voi ruga în toate rugăciunile mele 

pentru sufletele tuturor eroilor neamului românesc şi că voi ajuta din toate 
puterile mele pe semenii noştri căzuţi în nenorocire. 

XIV. Condamnarea 

Istovitu-s-a sufletul meu de supărare, întăreşte-mă 
întru cuvintele tale. Depărtează de la mine calea 
nedreptăţii şi cu legea Ta mă miluieşte. 

Psalmul 118 

La data arestării eu aveam deja o condamnare (în lipsă) de 15 ani 
muncă silnică, cu lotul studenţilor anticomunişti de la Cluj, condamnat în 
primăvara anului 1949. 

Aceeaşi pedeapsă maximă de 15 ani, conform Codului penal al 
vremii, se dăduse tuturor studenţilor pe care până atunci securitatea nu 
reuşise să-i aresteze: Nelu Golea, Grigore Nicoară, Vlad Vasile, Popa 
Eugen, Ion Gavrilă şi alţii. 

Pentru condamnare, formase acum un lot din trei condamnaţi în 
lipsă. Alături de mine era Mihai Maga, medicinist, condamnat la 10 ani, şi 
Nogea, student teolog, condamnat la 7 ani. 

Acest lot de trei ne-am întâlnit pentru prima dată în ziua rejudecării 
proceselor noastre, în anticamera ce dădea în sala de şedinţă a Tribunalului 
Militar Cluj. Paza pentru noi a fost lăsată pe seama unui plutonier vârstnic, 
probabil în pragul pensionării, un om încă cumsecade. S-a făcut că nu ne 
vede când eu mă străduiam să-i conving pe camarazii mei să aibă curajul şi 
să nu recunoască absolut nimic din cele recunoscute şi declarate la 
securitate. Să susţină hotărât că toate acele declaraţii li s-au smuls prin 
torturi insuportabile. S-au lăsat greu convinşi, de teama de a nu fi întorşi la 
securitate şi supuşi iarăşi aceloraşi torturi bestiale, reluându-se anchetele 
prin aceleaşi metode de convingere. în cele din urmă m-au ascultat şi fiecare 
a spus că nu recunoaşte declaraţiile date la securitate, care le-au fost smulse 
prin bătăi, schingiuiri şi torturi. 

Bineînţeles că aceeaşi atitudine am adoptat-o şi eu. Preşedintele 
completului de judecată, colonelul Bunescu, un magistrat din vechea gardă, 
care, la puţin timp după procesul nostru, a fost arestat şi el de comunişti, s-a 
comportat în tot timpul procesului ca un român adevărat. 

El a început interogatoriul meu astfel: 

- Sper că dumneata ai să recunoşti cele declarate în anchetă, uite, ai 
un dosar cât capul dumnitale de mare. 

A făcut această afirmaţie pe un ton astfel nuanţat, din care eu am 
dedus că în acel moment parcă el se temea ca nu cumva eu să adopt altă 
atitudine decât a celorlalţi camarazi ai mei şi să recunosc declaraţiile de la 
dosar date la anchetă securiştilor. Parcă am simţit cum s-a liniştit în 
momentul când nici eu nu am vrut să recunosc nimic din declaraţiile date la 
securitate. 

Nogea avea avocat plătit de părinţii săi, care erau din Satu Mare. 
Acesta a pledat ca un fricos, cerând instanţei să-i reducă clientului său 
pedeapsa de la 7 ani la 5 ani - pedeapsă ce se mai redusese şi mai înainte în 
astfel de cazuri. 

Maga şi cu mine am avut avocat din oficiu, pe tovarăşul Haimovici. 
Apărarea lui pentru noi s-a rezumat la o singură frază, dar acuzatoare: 
Onorat tribunal, vă rog să aveţi în vedere că aceşti studenţi sunt intelectuali 
şi au putut să-şi dea seama de gravitatea faptelor pe care le-au comis. 

La ultimul cuvânt ce ni s-a dat nouă, acuzaţilor, cei doi colegi au 
vorbit mai puţin, fiecare accentuând că îşi menţine numai declaraţia în faţa 
instanţei, respingând categoric acuzaţiile fonnulate de securitate. 

Când mi-a venit rândul mie, m-a lăsat să vorbesc cam un sfert de 
oră, timp în care am combătut cu argumente câteva capete de acuzare ce mi 
se aduceau, toate bazate numai pe atitudini: antimuncitorească, 
antidemocrată şi antirusă. 

Când am revenit în cameră, unde aşteptam pronunţarea sentinţei, 
bătrânul plutonier, sub paza căruia eram şi care asistase şi el în sală la 
proces, ne-a lăsat să comunicăm în voie şi de-abia ne stăpâneam lacrimile 
care începuseră să curgă şiroaie pe obraji. Am simţit atunci că plutonierul 
nostru ne-a trimis tainic un sentiment încurajator. Probabil că acel om nu-şi 
vânduse de tot sufletul. Dar şi mai încurajatoare a fost Sfânta Cruce, pe care 
tribunalele o mai păstrau, şi căreia m-am rugat să ne ajute să scăpăm cu 
bine. 

După circa 30 de minute, am fost din nou introduşi în sala de şedinţe 
şi procurorul ne-a citit sentinţele: 

Nogea: 1 an de închisoare corecţională, dar, cum executase deja mai 
mult de un an de detenţie la securitate, a fost eliberat chiar în aceeaşi zi. 

Maga: 1 an şi două luni de închisoare corecţională. Şi el executase 
deja mai mult decât era condamnat, însă exista pe atunci o procedură pe care 
noi o cunoşteam şi anume: toţi cei condamnaţi peste un an, să nu fie 
eliberaţi la data expirării pedepsei, ci să fie trimişi în lagăre de muncă. 

Mija: 3 ani de închisoare corecţională. 

Procurorul ne-a anunţat că avem dreptul să facem recurs, ceea ce nici 
unul dintre noi nu a mai făcut. 

Nogea a plecat acasă, iar pe Maga şi pe mine nu ne-au mai întors la 
securitate, ci ne-au trecut direct în închisoarea tribunalului, aflată în aceeaşi 
clădire. 

Bucuria noastră a fost atunci de nedescris şi iarăşi i-am mulţumit 
Bunului Dumnezeu pentru că după atâtea suferinţe, cu bătăi şi torturi 
meşteşugite la securitate, ne-am apropiat de libertatea pe care o simţeam 
cum vine spre noi, ştiind că trei ani de condamnare vor trece mai uşor în 
închisoare decât în securitate. 

Ţin să precizez că după ancheta de la securitatea Bucureşti am fost 
predat Clujului, cu un dosar foarte voluminos, aşa cum remarcase şi 
colonelul Bunescu. îmi dădeam seama că în cei doi ani, rămas în libertate, 
faţă de colegii mei arestaţi din 1948, probabil că securiştii erau sătui de 
sângele victimelor lor, iar ceea ce aflaseră de la cei două mii de studenţi 
arestaţi şi anchetaţi nu mai prezenta interes deosebit pentru ei, fiind convinşi 
că toţi gândim şi simţim la fel, că nu vrem instalarea comunismului în ţara 
noastră, aşa că o declaraţie în plus de acelaşi fel pentru ei nu mai conta. 

Cei doi oameni de la securitatea din Cluj, cărora le-am fost transferat 
ca un plocon, respectiv Bainer şi Gruia (alias Grumberg), nu au mai reluat 
ancheta mea, considerând că cei de la Bucureşti au stors toate infonnaţiile 
ce le mai puteau fi de folos de la mine sau poate că nu îndrăzneau să verifice 
concluziile puse de cei de la Bucureşti. 

Dar, ca să-i ţin minte cât trăiesc, mi-au aplicat şi mie reţeta lor 
originală, respectiv „Plaja”. Aceasta însemna că deţinutul, dezbrăcat, rămas 
numai în chiloţi, fără ciorapi, era împins într-o cameră de la subsol, cu 
gheaţă pe jos, gheaţă pe pereţi, cu geamul deschis (în decembrie!), unde 
oricât ai fi fost de rezistent (călit în chip sportiv) nu se putea rezista mai 
mult de o jumătate de oră, după care îţi pierdeai cunoştinţa. Miliţianul, care 
pândea în tot acest timp la vizită, te ridica de jos şi te ţâra în cabinetul unuia 
din cei doi călăi şi te înveleau în covorul persan din birou, începând să te 
bată până te trezeai. 

Iar azi tovarăşul colonel Bainer se plimbă zâmbitor prin Cluj, iar 
Grumberg probabil prin Tel-Aviv sau prin USA. 

Când noii veniţi intrau într-o celulă cu deţinuţi cu vechime, acolo, 
exista în mod sigur o singură întrebare: Când vin americanii?, întrebare de 

care n-am scăpat nici noi. Le-am relatat că după informaţiile ce circulă pe 
afară, americanii vor veni cât de curând. Era aceasta o pilulă de optimism, 
care să le întărească speranţa, deci şi rezistenţa. 

Bucuria lui Maga şi a mea pentru pedepsele mici pe care le 
primiserăm la Tribunal a fost de scurtă durată, căci ne păştea o mare 
nenorocire, care s-ar fi putut transforma chiar într-o tragedie. 

In timpul nopţii, Maga a făcut o criză de edem pulmonar, căci fusese 
supus la securitatea din Cluj la torturi groaznice, ce i-au distrus inima. 
Emoţiile din timpul zilei, un adevărat stres pentru noi, cei ce jucam în faţa 
Tribunalului, ultima noastră încercare de salvare, care s-ar fi putut termina şi 
cu întoarcerea noastră în iadul beciurilor de la securitatea din Cluj, au 
contribuit în mod sigur la declanşarea edemului pulmonar. 

Fiind nou venit în această închisoare şi necunoscând rigorile ei, am 
început să bat în uşă ca un disperat, de am ridicat în picioare tot 
penitenciarul. O astfel de îndrăzneală s-ar fi lăsat la oricare alt penitenciar 
cu o izolare sau carceră pentru mine, dacă nu şi cu o bătaie soră cu moartea. 

Spre norocul nostru, ofiţerul de serviciu, singurul care avea voie să 
deschidă o celulă în timpul nopţii, era o cunoştinţă bună de a mea, persoana 
prin care eu avusesem legătură cu această închisoare în perioada 1946-1948. 
Cu ajutorul şi cu complicitatea sa, reuşeam să introduc ajutoare şi 
corespondenţă pentru camarazii noştri. 

Deschizând uşa celulei - ne-am trezit din nou faţă în faţă , dar fără a 
schiţa niciunul vreun gest că ne cunoşteam. M-a întrebat: ce trebuie făcut? I- 
am cerut voie să-mi permită să duc bolnavul la cabinetul medical al 
închisorii, care era aproape de celula noastră, şi dânsa mi-a dat acea 
aprobare. Acolo am găsit trusa de seringi şi fiole de strofantină, pe care le- 
am administrat bolnavului, plus o emisie de sânge din vena antebraţului. 

Până dimineaţă când a venit medicul închisorii (dr. Itu, ginecolog de 
la clinica universitară), pe care îl ştiam din timpul studenţiei, camaradul 
Maga era deja salvat de la o moarte sigură. Dar numai de acea dată, fiindcă 
după despărţirea noastră, am aflat că ar mai fi repetat acea criză, care i-a fost 
fatală. 

Gestul ofiţerului de serviciu, Doamna Peşteanu, merită să fie 
cunoscut ca un exemplu de omenie, devenind unicat pentru temnicerii de 
atunci. 

XV. Cum am scăpat de iadul din Piteşti 

Domnul va judeca pe popoare. 

Judecă-mă Doamne după dreptatea 
mea şi după nevinovăţia mea. 

Sfârşească-se răutatea păcătoşilor şi 
în tăreşte pe cel drept. 

Psalmul 7 

în luna februarie 1951, am fost trimis de la Penitenciarul Cluj la 
Penitenciarul Aiud pentru continuarea executării pedepsei de trei ani. 
Aiudul era atunci aproape în totalitate populat cu legionari şi criminali de 
război (eroi de pe frontul anticomunist rusesc). 

Ofiţerul politruc al penitenciarului Cluj era un oarecare tânăr, pe 
nume Pop. El făcea repartiţia la penitenciarele de execuţie pentru 
continuarea pedepsei, după profesiuni şi apartenenţă politică, astfel: 
studenţii la Piteşti, elevii la Târgşor, femeile la Mislea, ţăranii şi muncitorii 
la Gherla, iar legionarii la Aiud. El ştia la acea oră ce se petrecea cu 
studenţii la Piteşti, pentru că toţi securiştii şi în mod sigur ofiţerii politici din 
penitenciare erau la curent cu noua metodă de reeducare tip Macarenko, 
aplicată şi studenţilor de la Piteşti. Poate unii dintre aceşti politruci fuseseră 
chiar la Piteşti, ca să asiste pe viu la acea unică experienţă de spălare a 
creierului. 

Acea metodă fusese practicată în Rusia, încă din timpul ţarului Petru 
cel Mare, care s-a distrat ucigându-şi unicul fiu, în beciul palatului din 
Petrograd, după ce l-a supus la cele mai cumplite şi inimaginabile torturi. 

Ofiţerul politruc Pop, însoţit de această dată de doamna Peşteanu, 
care ţinea dosarele noastre, ale celor triaţi de Pop pentru plecarea în alte 
dispensare, treceau din celulă în celulă, verificau identitatea deţinuţilor 
propuşi pentru transfer şi-i anunţau pe cei repartizaţi la alte penitenciare ca 
să-şi pregătească bagajele de drum, indicându-le şi închisoarea la care 
fuseseră repartizaţi. Când mi-a venit rândul, politrucul, ştiind bine că eu am 
fost condamnat cu lotul studenţilor din Cluj, mi-a spus că mă favorizează 
repartizându-mă la Piteşti, unde studenţii au un regim preferenţial de 
reeducare, pentru a deveni cetăţeni de încredere ai regimului. Menţionez că, 
după scandalul din prima noapte, pe care l-am făcut ca să vină ofiţerul de 

serviciu să deschidă uşa pentru a-1 salva pe camaradul Maga, personalul 
penitenciarului mă cunoştea ca fiind medic. 

Fără să-mi dau seama, probabil din străfundul fiinţei mele şi al 
instinctului de apărare, în mod sigur însă inspirat de îngerul meu păzitor şi 
salvator, am mai învins încă o dată (a nu ştiu câta oară) şi m-am opus 
repartizării mele la Piteşti. Am susţinut, şi aceasta era realitatea, că eu nu 
mai sunt student, că am fost medic de circumscripţie în comuna Săcel, 
judeţul Maramureş, numit cu decizie dată direct de Ministerul Sănătăţii (în 
mod sigur acest act era şi la dosarul meu de deţinut). 

Ofiţerul Pop a încercat să mă convingă că dacă nu accept Piteştiul, 
nu am altă alternativă decât să fiu trimis la închisoarea de la Aiud, de unde 
nu voi mai scăpa cu viaţă. Acest argument al său, în loc să mă convingă să 
accept Piteştiul, parcă şi mai mult m-a îndârjit să refuz. A urmat un moment 
de complicitate între doamna Peşteanu şi politrucul Pop, apoi acesta, 
întorcându-se spre mine, cu un ton hotărât şi ameninţător mi-a spus: „Bine, 
atunci o să vă trimit ia Aiud, dar o să regretaţi că aţi refuzat să vă 
reeducaţi! ’’ 

Mai târziu, după ce am aflat despre iadul închisorii din Piteşti, unde 
au fost masacraţi 1000 de studenţi legionari, prin spălarea creierului, mi-am 
dat seama şi am fost încă o dată convins că a intervenit direct Providenţa, 
salvându-mă iar de la moarte, şi i-am mulţumit Bunului Dumnezeu şi 
binefăcătoarei mele, doamna Peşteanu, care acum un an, încă trăia în Cluj, 
aproape oarbă. 

Ajuns în Aiud, am fost repartizat pe celular, fiindcă aveam pedeapsă 
mică, rar întâlnită printre deţinuţii Aiudului. 

Despre iadul închisorii Piteşti au scris o parte dintre colegii şi 
prietenii mei cărora Dumnezeu le-a salvat viaţa din reeducare: Viorel 
Gheorghiţă, Marişca Costin, Gheorghe Stănescu, Dumitru Bordeianu, Dr. 
Ion Munteanu, Nicolae Călinescu, Prof. Boldur Lăţescu, Sergiu 
Mandinescu, Virgil Constantinescu, Emilian Brânzei, Costache Oprişan 
(„Postume”), Virgil Maxim, Ion Ianolide, Ion Păunescu, Eugen Şahan, 
Aurel Vişovan, Aurel Obreja, Nae Purcărea, Octavian Tomuţă, Mihai 
Timariu, Traian Popescu, Dr. Nicu Ioniţă etc. 

In 10 noiembrie 1954 a avut loc procesul Ţurcanu. Toţi cei 24 
inculpaţi au fost condamnaţi la moarte. 

în 10 aprilie 1957 a avut loc procesul ofiţerilor politruci călăi. Au 
fost condamnaţi următorii: 

Tudor Sepianu - 8 ani - fost inspector şef al Direcţiei 
Penitenciarelor 

Alexandru Dumitrescu - 7 ani - fost director al Penitenciarului 

Piteşti 

Gheorghe Sucegan - 7 ani - ofiţer politic, Gherla 
Constantin Avădanei - 6 ani - ofiţer politic, Gherla 
Viorel Bărbosu - 5 ani - medicul închisorii Gherla 
Nu există nicio dovadă ca aceştia şi-au executat pedepsele. Acest 
proces a fost o mascaradă. 

XVI. „Canalul Morţii” 

„Al Tău suni eu, mântuieşte-mă, că 
îndreptările Tale am căutat. Pe mine 
m-au aşteptat păcătoşii ca să mă piardă. 

Mărturiile Tale am priceput. în veac nu 
voi uita îndreptările Tale că într-însele 
m-ai viat, Doamne. ” 
Psalm 118 

La începutul lunii martie 1951 am fost trimis la Canalul Dunăre - 
Marea Neagră - Canalul Morţii, Siberia României - înfiinţat de regimul 
comunist pentru extenninarea reacţiunii anticomuniste, de fapt elita 
neamului românesc. 

Eram un lot de 100 de persoane, toţi cu pedepse până la 10 ani. 
Deţinuţii cu peste 10 ani erau trimişi la minele de plumb din Maramureş: 
Baia Sprie, Cavnic şi Nistru. 

Ajuns în Colonia de muncă Poarta Albă (aşa se numea acest lagăr de 
exterminare), după şase luni de muncă forţată la roabă şi la lopată („Am 
spart Dobrogea cu lopata”, vers dintr-o poezie despre Canal), am fost propus 
de dr. Cârstea, care se elibera, ca să-i iau locul la cabinetul medical de 
medicina generală al Policlinicii Coloniei Poarta Albă. Mă cunoşteam bine 
cu dr. Cârstea, fiindcă împreună rezistaserăm şi supravieţuiserăm dintr-un 
alt iad, Jilava, în vara anului 1950, la celula 6. Această închisoare era 
patronată pe atunci de alţi doi călăi, maiorul Maromet (bulgar) şi plutonierul 
Ivănică (ţigan). 

Dr. Cârstea avusese şi el o pedeapsă mică, de numai trei ani. Nici nu 
ştia pentru ce fusese condamnat. Ca medic, fusese cu un spital militar pe 
front. Era cadru didactic la Facultatea de Medicină din Bucureşti. 

Policlinica din Poarta Albă era încadrată numai cu medici deţinuţi, la 
toate specialităţile medicale. Şeful oficial al acestei policlinici era un sergent 
major sanitar securist, pe nume Paraschiv. Nu era un om rău, avea încă bun 
simţ şi semna fără ezitare orice act medical îi prezentam noi. Eram convins 
că nu-şi dă seama de responsabilităţile ce i se încredinţaseră şi pe care şi le 
asumase. 

Cum am ajuns eu acolo, la acea policlinică? După propunerea ce mi- 
a făcut-o domnul doctor Cârstea, m-am dus direct la Radu Leonte, teolog, 

care intrase în închisoare încă din 1941. Leonte era un om înţelept, bun şi cu 
multă experienţă în raporturile cu comuniştii. I-am prezentat situaţia şi 
oferta ce mi s-a făcut de a ajunge medic la Policlinica din această colonie. In 
acelaşi timp, i-am enumerat şi motivele pentru care refuzam acea ofertă. 

- Care sunt acelea? m-a întrebat el. 

- Trei sunt cele importante, şi am început să i le înşir: 

1) Eu nu pot să apar aici ca medic, din moment ce nici diploma nu 
mi-am luat-o încă. Aici sunt medici renumiţi, cadre universitare, bătrâni etc., 
iar eu nu-mi pot permite să trec înaintea acestora. 

2) Nu se poate ca politrucul să nu-mi ceară informaţii, ceea ce eu nu 
voi putea accepta. 

- Atât, mi-a spus domnul Radu. Al treilea nu trebuie să mi-1 mai 
spui, că ţi-1 spun eu. Te duci şi îi spui doctorului Cârstea că accepţi postul. 
Rămâi acolo cât poţi, până când îţi cer infonnaţii. Atunci vei pleca şi va 
veni altul în locul tău. Acest post nu trebuie să-l pierdem. 

Şi aşa, am acceptat. 

Este imposibil de descris infernul din acea colonie de muncă forţată. 
Am încercat şi eu să schiţez în cartea mea, „Noi nu am avut tinereţe”, câteva 
momente ale acelui calvar. 

Se spunea că Gheorghiu-Dej a înfiinţat „Canalul morţii” la ordinul 
lui Stalin, deoarece noi nu aveam Siberia, ca ruşii, pentru extenninarea 
duşmanului de clasă. Şi într-adevăr acest Canal al Morţii a fost înfiinţat cu 
unicul scop de a extermina elita neamului românesc, a rezistenţei 
anticomuniste. Acolo oamenii ajungeau sleiţi de puteri, extenuaţi la maxim, 
distrofici de gradul III şi erau exterminaţi. 

Pe şantier se lucra în trei schimburi a câte opt ore. 

Toţi medicii din policlinică eram solidari şi ne străduiam să-i ajutăm 
cu tot ce puteam pe cei căzuţi în suferinţă. Ajutorul salvator era atunci când 
reuşeam să-i convingem pe politruci, numai noi ştim cum, să accepte 
evacuarea de pe şantier a celor căzuţi şi reîntoarcerea la închisorile de unde 
fuseseră aduşi sau uneori chiar la spitalul închisorii Văcăreşti - spital al 
MAI. 

Această tactică ne-a reuşit până într-o zi când toporul şi-a găsit 

coada. 

Era pe la sfârşitul lunii februarie 1952, într-o zi geroasă de 
Dobrogea, ca în Tristia lui Ovidiu, cu un vânt năpraznic de stepă, venit, ca 
toate relele, din Răsărit. In acea după-amiază ne-au adus la policlinica de pe 

şantier, din schimbul I, vreo zece oameni îngheţaţi de frig, dintre care vreo 
şase în stare foarte gravă, unul fiind deja în comă. 

Cu toate eforturile depuse la policlinică de toţi medicii, pe cel adus 
în stare de comă nu l-am mai putut salva. Era un ţăran de 39 de ani, Gavrilă 
Pelecaci, tatăl a cinci copii minori, din judeţul Arad, trimis la Canal pentru 
câteva baniţe de grâu lipsă la cote. 

După îmbrăcăminte se putea uşor deduce că fusese arestat în timpul 
verii: pantofi scâlciaţi, cu talpa ruptă, nişte resturi de ciorapi, chiloţi şi 
cămaşa numai petece, fără mâneci, cu pantaloni şi haine de vară din doc şi o 
bască pe cap. Aşa fusese obligat să muncească la Canal, iar la talia lui de 
1,90 cm - rămăsese numai piele şi os, un schelet ambulant. Aşezat intr-un 
sicriu improvizat din scânduri uzate, părea lipit de fundul sicriului, cu 
abdomenul lipit de şira spinării, fără niciun gram de ţesut celulo-adipos. 

Completarea certificatului de deces mi-a revenit mie, deci şi 
stabilirea diagnosticului cauzator de moarte. M-am sfătuit cu medicul 
acceptat de noi ca şef al Policlinicii, dr. Mihăilescu, fost medic militar, 
chirurg renumit, colonel, fost director al Spitalului Militar Central din 
Bucureşti. Eu am stabilit diagnosticul de distrofie grad III, degeraturi 
multiple. I-am atras atenţia domnului dr. Mihăilescu ce consecinţe vor urma 
pentru noi, scriind pe hârtie acest adevăr. Şi el a fost de acord cu 
diagnosticul stabilit de mine. Ne-am asumat toate riscurile şi consecinţele. 
Adevărul trebuia spus şi mai ales trebuia scris. 

Eram sigur că acest diagnostic, care dovedea ultima degradare a 
fiinţei umane, nu va fi admis de politrucii Canalului. Am întocmit 
certificatul de deces, iar sergentul major sanitar securist Paraschiv l-a 
semnat. In mod sigur acesta nu ştia ce însemna acest diagnostic. Apoi am 
aşteptat deznodământul. 

Au trecut o zi, două, trei, iar în a cincea zi a apărut la policlinică un 
medic civil de la serviciul de Medicină Legală Constanţa, însoţit de 
Paraschiv. Medicul civil era un fost coleg al meu de an de la Facultatea de 
Medicină din Iaşi, un tovarăş comunist basarabean, dr. Horhogea. 

Cred că Paraschiv nu a sesizat că noi ne cunoştem şi că, 
reîntâlnindu-ne în astfel de condiţii, niciunul dintre noi nu putea scoate, în 
primele momente, vreun cuvânt. Revenindu-şi primul, colegul meu ne-a 
spus că are ordin să verifice cauza morţii deţinutului Pelecaci, deoarece 
diagnosticul pus pe certificatul de deces trebuie schimbat, şi ne-a întrebat: 

- Cum se poată să moară oameni la Canal de foame şi de frig? 

El s-a arătat de-a dreptul revoltat de această îndrăzneală şi greşeală a 
noastră. Cred că, în acel moment, Paraschiv şi-a dat seama de ceea ce 
semnase. 

Drept răspuns l-am invitat pe fostul meu coleg, acum medic legist, să 
vadă cadavrul. în prezenţa lui Paraschiv am ridicat capacul sicriului. Ceea 
ce a văzut atunci colegul meu legist sunt sigur că nu a mai văzut niciodată 
nici până atunci şi nici după aceea, în toată cariera lui de medic legist. Am 
acoperit cadavrul. în noaptea următoare sicriul decedatului a dispărut din 
capătul de coridor al policlinicii unde îl depozitasem. 

Cadavrele erau scoase din Colonie cu o căruţă trasă de doi măgari şi 
înmormântate de deţinuţi de drept comun, în timpul nopţii. La început n-au 
fost cimitire la canal - cadavrele erau aruncate la întâmplare şi acoperite cu 
pământ adus cu buldozerele, ca să li se piardă urma. 

Nu ştim dacă au schimbat diagnosticul stabilit de mine şi avizat de 
doctorul Mihăilescu. Mai mult ca sigur au întocmit un nou certificat de 
deces, pentru a se pierde orice act acuzator despre genocidul săvârşit de 
regimul comunist la Canalul Morţii. 

După vreo săptămână, brigadierul-şef al coloniei, pe nume 
Domeanu, un fost ofiţer devenit turnător, m-a luat din policlinică, unde eu 
dormeam împreună cu bolnavii, şi m-a dus la brigada disciplinară, înfiinţată 
cu scopul mărturisit de exterminare pentru cei ce aveau nenorocul să ajungă 
acolo. Tartorul (brigadierul acestor deţinuţi) era fostul colonel Haralambie, 
învăţător dintr-o comună din judeţul Buzău, condamnat de drept comun 
pentru furt de echipamente militare (hamuri, ghete etc.) de la divizia Tudor 
Vladimirescu, cea care a fost formată de Ana Pauker, în timpul războiului, 
din prizonieri de război trecuţi în tabăra ruşilor. El fusese colonel în această 
formaţie militară trădătoare, iar la Canal îşi continua misiunea primită de la 
duşmanii ţării noastre. 

Medicul legist n-a mai scos niciun cuvânt, ci a făcut stânga-mprejur 
şi a plecat însoţit de Paraschiv. 

Menţionez că, după decembrie 1989, am fost de două ori la 
Asociaţia Foştilor Deţinuţi Politic din Arad, încercând să aflu de familia lui 
Gavrilă Pelecaci, pentru a le spune copiilor cum a murit tatăl lor la Canal. 
Pelecaci nu era în evidenţă la Asociaţie, nu ştia nimeni despre acest caz. 
Aceasta, fiindcă ţăranii condamnaţi pentru „cote” erau consideraţi sabotori 
şi, deci, deţinuţi de drept comun. 

Nu am mai putut să aflu niciodată dacă Dr. Mihăilescu a păţit ceva. 
De altfel, el nu avea nicio vină, eu singur completasem certificatul de deces 
pe care Paraschiv doar îl semnase. 

Ţin să menţionez că la câteva zile după transferul meu în brigada 
disciplinară a lui Haralambie a venit la Poarta Albă colonelul Albon, 
comandantul securist al Canalului, fost croitor din Turda, o stârpitură 
degenerată care îşi găsise menirea de călău, singura care i se potrivea. După 
un scandal şi o prelucrare a medicilor din policlinică, Albon i-a pedepsit cu 
zece nopţi de carceră. Ziua erau de serviciu, iar noaptea la carceră. Aceasta 
din cauză că au tolerat în mijlocul lor un „bandit”, care a încercat să 
compromită măreaţa operă de construire a Canalului şi a comunismului în 
ţara noastră. 

In brigada disciplinară Haralambie era atotputernic. Avea libertatea 
de a extermina prin orice mijloace pe cei ce aveau nenorocul să ajungă 
acolo. La acea oră predominau în acea brigadă elevi fedecişti, pedepsiţi 
pentru crima de a fi cântat, în baraca lor, colinde în ajunul Crăciunului din 
1951. 

Ori de câte ori reuşeau aceşti elevi, având vârste cuprinse între 13 şi 
18 ani, să ajungă la mine în Policlinică, se întorceau cu bilete de scutire de 
muncă, aprobate şi semnate de Paraschiv, fără niciun comentariu. Când 
elevii prezentau lui Haralambie aceste bilete de scutiri de muncă, acesta îi 
primea întotdeauna cu înjurături, atât pentru ei, cât şi la adresa medicului de 
la care au obţinut aceste scutiri, şi încheia astfel: ,y4ici o să vă beau sângele, 
al vostru şi al medicului vostru!”. Aşa că vă puteţi închipui cu ce sentimente 
m-a luat în primire Haralambie! 

Aveam nevoie din nou de ajutorul salvator al Bunului Dumnezeu, 
prin îngerul meu păzitor. Şi eram la fel de convins că Dumnezeu nu mă va 
părăsi şi de acea dată. Şi atunci, raţional, ar fi trebuit să spun: până aici am 
ajuns, mai departe numai Dumnezeu mă mai poate salva. Şi de data această 
convingerea mea este că Dumnezeu m-a salvat chiar din prima zi când am 
ieşit la lucru pe şantier. 

Brigada noastră ieşea la lucru cu o pază specială: un ofiţer, doi 
subofiţeri, patru soldaţi, toţi securişti, împreună cu doi câini lupi, dresaţi în 
stil securist, care asigurau paza noastră. Eram comasaţi pe şantier, împreună 
cu brigada disciplinară a „hoţilor”, cei condamnaţi ca fiind criminali. 

Şeful conducător al acestei brigăzi era vestitul criminal, fiorosul 
Stănciugel, cel care, înaintea lui Dorneanu, îndeplinise în colonie funcţia de 
brigadier-şef. 

Stănciugel era pe atunci cel mai temut şi cunoscut brigadier, nu 
numai în Poarta Albă, ci şi pe întreg traseul Canalului, pentru bătăile şi 
crimele comise în calitate de brigadier-şef. Umbla toată ziua prin colonie cu 
o coadă de lopată în mână şi lovea fără niciun motiv pe deţinuţii pe care îi 
întâlnea în cale. El este cel care l-a omorât acolo în bătaie pe un deţinut 
politic, fost ofiţer aviator, numit Rambela, aruncându-1 într-o groapă cu var. 
Stănciugel şi-a recunoscut această crimă, care nu a mai contat pe lângă 
celelalte câteva pentru care era condamnat: soţie, soacră, mamă etc. 

Despre acest caz s-au făcut referiri, dar numai în prima lună a anului 
1990, căci ulterior redactorii ziarelor „libere şi independente”, inclusiv cei 
de la România Liberă, au refuzat să mai publice informaţii despre crimele 
comise de comunişti la Canal. 

După ce am ajuns în prima zi de muncă pe şantier, Stănciugel a dat 
cu ochii de mine. Mare i-a fost mirarea când a văzut că şi eu am ajuns în 
brigada de exterminare. Mă cunoştea foarte bine, fiindcă eu l-am tratat de o 
pneumonie, care îi pusese viaţa în pericol şi nimeni din colonie nu i-ar fi 
regretat sfârşitul. In cartea mea, „Noi nu am avut tinereţe”, am relatat pe larg 
îmbolnăvirea lui Stănciugel şi tot ce am făcut eu ca medic deţinut la 
policlinica Poarta Albă, ca să-l salvez. 

Ferindu-se de Haralambie, cu multă precauţie, Stănciugel s-a 
apropiat de mine şi mi-a spus: „nu vă temeţi, domnule doctor, cât voi fi eu 
aici, vă voi ajuta ca să scăpaţi, dar feriţi-vă de Haralambie”. 

Pentru mine, această promisiune a celui mai fioros criminal din 
Colonie era lesne de înţeles. II salvasem de la moarte atunci când era 
aproape în comă, cu insuficienţă respiratorie, el, o namilă de 120 de 
kilograme, când numai eu ştiu cum am procurat fiolele de penicilină pe care 
i le-am administrat, fiindcă a refuzat internarea la infirmerie, la baracă, timp 
de o săptămână. Acesta era motivul recunoştinţei sale. 

Şi Stănciugel s-a ţinut de cuvânt. In fiecare dimineaţă îmi alegea 
hârleţul cel mai ascuţit (fusese fierar în libertate) şi, profitând de orice 
neatenţie a lui Haralambie, se apropia de mine, îmi lua hârleţul din mână şi, 
în scurt timp, cu forţa lui de Hercules bine furajat, îmi făcea jumătate din 
norma ce ne era impusă: 4 nr de pământ săpat şi aruncat în vagon de la 

talpa traversei, în opt ore, iar pentru noi, cei din brigada disciplinară, norma 
era dublă. 

Şi am rezistat astfel o lună de zile în care rugăciunea mea şi a 
celorlalţi camarazi supuşi aici exterminării era aproape continuă - toţi fiind 
convinşi că de aici numai Dumnezeu ne mai poate salva. Şi aşa a fost. 

Canalul 

de Robert Cahuleanu (Andrei Ciurunga) 

Aici am stat şi-am sângerat cu anii 
Şi ne-am scuipat plămânii în ţărână 
Aici ne-am logodit cu bolovanii 
Câte-un picior uitat sau câte o mână. 

Pe-aceste văi şi dealuri dobrogene 
Am dat cu veacuri înapoi lumina. 

Amare bezne-am aşternut pe gene 
Şi le-am gustat în inimi rădăcina. 

Aprinşi sub biciul vântului fierbinte, 

Bolnavi şi goi pe ger şi pe ninsoare, 

Am presărat cu mii de oseminte 
Meleagul dintre Dunăre şi Mare. 

Trudind, flămânzi de soare şi de pâine, 
înjurături şi pumni ne-au fost răsplata. 

Să facem drum vapoarelor de mâine, 

Am spintecat Dobrogea cu lopata. 

Istoria noastră, cea din lacrimi toarsă, 

Va ţine minte şi-ntre foi va strânge 
Acest cumplit Danubiu care varsă 
Pe trei guri apă şi pe-a patra sânge. 

Iar cântecele noastre de robie 
Vor ctitori, cu anii care vin, 

în cărţile pe care le vom scrie, 
O nouă Tristie la Pontul Euxin. 

XVII. Din nou la Aiud 

Mâna Ta să mă izbăvească 
că poruncile Tale am ales. 

Psalmul 118 

După vreo lună de zile, pe la sfârşitul lunii martie 1952, am fost dus 
cu tot bagajul în poarta Coloniei, pus în lanţuri şi trimis cu o dubă la Jilava. 
Eram convins că până aici a fost rezistenţa mea şi i-am mulţumit Bunului 
Dumnezeu că m-a salvat şi de la Canalul Morţii. 

La Jilava, la camera de trecere, i-am întâlnit pe studentul craiovean 
Aurelian Guţă, pe părintele Adrian Cărăuşu şi pe doctorul Cepi, toţi puşi în 
lanţuri, evacuaţi de la închisoarea-spital de tuberculoză Târgu Ocna, pentru 
că se opuseseră reeducării pe care unii studenţi, veniţi de la închisoarea din 
Piteşti, au avut misiunea de a o extinde şi printre acei bolnavi. 

îmi apărea acum mai clar şi mie motivul evacuării din Poarta Albă. 

împreună, tuspatru, cu lanţuri la picioare, am ajuns direct într-o 
celulă din Zarea Aiudului, unde ni s-a aplicat un regim sever timp de încă 
şase luni. 

Abia după trecerea acestei perioade, am fost scoşi la grefă pentru 
încarcerare. 

în timp ce grefierul îmi completa o fişă cu datele personale, fiind 
probabil mai puţin criminal şi bestie decât toţi temnicerii securişti din Aiud, 
a lăsat, ca din întâmplare, la o mică distanţă, atât cât să pot citi bine, 
scrisoarea adresată de Ministrul de Interne către Colonia de muncă nr. 3 
Poarta Albă, în baza căreia mă găseam acum izolat în Zarea din Aiud. Am 
citit-o şi i-am reţinut conţinutul pentru tot restul vieţii. 

„Veţi izola imediat cu regim sever pe deţinutul Mija Teofil. Cu 
prima dubă va fi trimis la penitenciarul Aiud, cu tot cu bagajul personal şi 
bunurile de valoare ce-i aparţin! 

Pe timpul transportului va fi supravegheat în mod special. La 
penitenciarul Aiud va rămâne în izolare timp de şase luni cu regim sever. 
Nu va mai fi scos la niciun fel de muncă exterioară până la terminarea 
pedepsei”. 

Deci asta era! De acum puteam sta liniştit la Zarcă. Ştiam de ce! 
Asta era deocamdată răsplata pentru completarea cu diagnosticul adevărat 
de deces al unui deţinut politic exterminat la Canal. Dar pedeapsa nu s-a 

limitat numai la atât, fiindcă de-abia acum începea a doua tură de suferinţă, 
având ca scop exterminarea mea. 

Mai târziu, trecând ani de zile prin torturile şi izolările insuportabile, 
mi-am dat seama de ce nu mi-au luat viaţa atunci când eram în mâinile lor şi 
comisesem greşeala de neiertat de a spune adevărul despre crimele pe care 
le comiteau securiştii de la Canal. Răzbunarea lor era să nu ne lase să murim 
uşor, scăpând de suferinţele insuportabile, ci, din contră, regimul de 
exterminare pe care ni l-au aplicat comuniştii, prin slugile lor credincioase - 
securiştii - a fost ca suferinţa noastră să dureze o perioadă cât mai lungă şi 
cât mai insuportabilă. Aceasta era reţeta născută în întunericul ocultelor, o 
reţetă bine studiată de specialişti, aplicată pentru exterminarea românilor, în 
special a tineretului (elevi şi studenţi), garanţia viitorului oricărui neam. 

In Zarcă am rămas până în septembrie 1953. îmi expirase pedeapsa 
de trei ani, în 25 mai 1953, dar nu m-au pus în libertate. Mulţi 
supravieţuitori din Zarcă au scris despre condiţiile şi regimul de exterminare 
pe care l-au aplicat comuniştii celor ce au avut nenorocul să treacă pe acolo. 
Am scris şi eu în cartea mea. Aici erau foştii miniştri ai guvernului 
Antonescu şi chiar şi cei din perioada interbelică. Majoritatea generalilor şi 
coloneilor Armatei Române ce au luptat împotriva comunismului au fost 
stigmatizaţi cu eticheta de „criminali de război” şi acolo şi-au găsit sfârşitul. 
O însemnată parte a elitei noastre interbelice a fost extenninată la Aiud, în 
Zarcă. 

Noi, cei patru aruncaţi în Zarcă, în primăvara lui 1952, n-am fi avut 
ce căuta în Zarcă, dar faptul că am refuzat compromisul cu regimul, colegii 
mei refuzând reeducarea de la Târgu Ocna, iar eu scriind în acte oficiale 
crimele comise de comunişti, au fost suficiente motive ca să ne treacă şi pe 
noi în rândul celor propuşi pentru exterminare lentă, dar sigură, şi deci să 
ajungem în Zarcă. 

Pe la sfârşitul lunii septembrie 1953, împreună cu dl. prof. Pătraşcu, 
am fost duşi din nou la MAI - Bucureşti. Am fost amândoi puşi în aceeaşi 
cătuşă, cu ochelari de tablă neagră pe ochi, aruncaţi pe banca din spate a 
unui autoturism Buick, însoţiţi de patru securişti civili. 

Stând în poarta închisorii, cu faţa la perete, înainte de a ne urca în 
maşina - autoturism, domnul profesor m-a întrebat cine sunt. I-am răspuns, 
iar el a adăugat: 

- Să ştii că ne duc pe amândoi la Interne. S-au întors paraşutaţi Golea 
şi Samoilă. Săptămâna trecută am fost la securitate la Cluj. 

Aceste şoapte au fost salvatoare pentru mine. Ştiam ce mă aşteaptă... 

Acum, după atâta experienţă de viaţă, îmi dau şi mai mult seama de 
valoarea informaţiei pentru cel ce o are cu câteva minute înaintea 
adversarilor. 

Şi trebuie să recunosc că salvarea mea din această anchetă i-o 
datorez în primul rând informaţiei pe care mi-a dat-o domnul profesor 
Pătraşcu, stând cu faţa la perete, în poarta închisorii din Aiud. 

Era deci clar că securitatea se va strădui să ne implice şi pe noi în 
procesul paraşutaţilor legionari, Golea şi Samoilă. 

Cunoscând intenţiile securiştilor, ştiam deja ce atitudine să adoptăm. 
A fost ultima mea întâlnire cu domnul profesor Pătraşcu. Pe mine m-au 
trimis după un an şi junătate de anchetă la MAI (când am cunoscut şi talpa 
iadului, al doilea subsol cu celule, cu aer condiţionat), la închisoarea din 
Oradea. 

Am aflat apoi că, în vara anului 1956, l-au adus şi pe dânsul de la 
MAI, iarăşi în Zarcă. De data aceasta transportat pe targă, fiindcă nu se mai 
putea mişca. La ce torturi groaznice fusese supus, în timpul anchetei din 
perioada 1953-1956, se putea uşor deduce după starea în care ajunsese, 
rămânând imobilizat la pat până în ziua eliberării, în august 1964. 

Nu cred să fi fost cineva dintre supravieţuitori eliberaţi pe poarta 
închisorii Aiud, în 1964, care să fi fost atât de mult anchetat şi torturat 
precum Nicolae Pătraşcu. Şi ce n-au reuşit prin anchetă şi torturi în cei 17 
ani de detenţie au reuşit, într-un sfert de oră, în ziua de 25 octombrie 1968, 
securiştii, asasinându-1 în propria locuinţă din Sibiu în cel mai bestial şi 
criminal mod. Asasinarea sa a fost relatată de inginerul Brahonschi, bun 
prieten cu familia Pătraşcu, într-un articol trimis spre publicare presei 
centrale din Bucureşti. Este de menţionat că toate ziarele „libere şi 
independente” au refuzat să-l publice după Decembrie 1989. 

Cu această moarte de martir şi-a încununat şi el crezul de erou şi de 
martir pentru Dumnezeu şi neamul său. 

Fie-i ţărâna uşoară şi amintirea lui din neam în neam! 

Metodele de anchetă, cu tot tabietul, de data aceasta fiind a doua 
oară când treceam prin astfel de torturi la MAI, nu au mai avut rezultatul 
scontat de anchetatori. Presiunile făcute de anchetatori ca să recunosc că cei 
arestaţi împreună cu Golea şi Samoilă, respectiv inginerul Ion Bucşan, 
doctorul Ion Buda şi studentul Vlad Vasile, au fost cunoscuţi de mine şi că 
am activat împreună la Bucureşti, până la arestarea mea, că eu am continuat 

împreună cu aceştia activitatea legionară, respectiv lupta anticomunistă până 
la venirea lui Ion Golea şi, apoi, am lucrat împreună la împlinirea aceloraşi 
obiective, toate acestea nu au dus la rezultatul dorit de anchetatori. Am cerut 
în tot timpul ca să fiu confruntat cu Ion Golea, în speranţa că, printr-un 
semn, aş putea să-l fac să înţeleagă, că în faţa evidenţei chiar, nu numai a 
trucurilor anchetatorilor, singura zeiţă salvatoare pentru noi se numeşte NU. 
Anchetatorul şi-a dat seama pentru ce refuz orice declaraţie, înainte de 
confruntarea cu Golea, aşa că orice metodă de a mă face să declar ceea ce 
voia anchetatorul s-a dovedit ineficace. Şi sunt convins că, şi de data 
aceasta, îngerul meu păzitor mi-a dat tăria de a rezista fizic şi psihic ca să nu 
cad în capcana lor, să fiu târât în procesul camarazilor mei, şi n-aş fi fost 
departe de a avea aceeaşi soartă ca şi doctorul Buda sau studentul Vlad, 
condamnaţi la moarte şi executaţi împreună cu Golea, cu Samoilă şi cu 
ceilalţi paraşutaţi şi tăinuitori ai acestora: în total 13 eroi morţi, 13 morminte 
fără cruci sau poate o groapă comună în Valea Piersicilor, din curtea 
închisorii Jilava. Atitudinea mea de a nu recunoaşte faptele, care m-ar fi 
inclus şi pe mine în procesul legionarilor paraşutaţi, m-a costat scump. Mi-a 
spus direct anchetatorul că nu-şi mai pierde timpul cu mine, pentru că are el 
ac de cojocul meu. Mi-a spus că ştia bine ce am făcut la canal, că am 
încercat, prin diagnosticele puse de mine deţinuţilor, să compromit MAI-ul, 
că am refuzat reeducarea etc. Aşa că tot n-am să le scap din mână de data 
aceasta şi, intr-adevăr, după aproape un an şi jumătate de anchetă, greu de 
suportat, au găsit soluţii „de rezolvare”. Procurorul General al republicii, nu 
mai ştiu care era pe atunci, mi-a făcut recurs în supraveghere, cerându-mi 
prelungirea pedepsei de la 3 la 15 ani. Motivul: tribunalul din Cluj n-a ţinut 
seama de gradul de periculozitate al individului şi al faptelor lui. 

In 6 ianuarie 1955 m-am trezit transportat de la M.A.I. la Tribunalul 
Militar din Oradea. 

XVIII. Procesul de la Tribunalul Oradea 

Ajutorul meu de la Domnul, Cel ce a făcut cerul şi pământul. 

Psalmul 120 

Nu voi uita niciodată această Sfântă zi de Bobotează, în care 
priveam, printre gratiile ferestrelor dubei - tren, defileul Crişului de la 
Huedin, troienit de zăpada argintie. 

I-am mulţumit încă o dată lui Dumnezeu că am scăpat teafăr, după 
aproape un an şi jumătate de anchetă neîntreruptă la M.A.I. Bucureşti. 

Şi Bunul Dumnezeu nu m-a lăsat nici de această dată. 

La închisoarea Tribunalului Militar Oradea am fost introdus într-o 
celulă cu vreo 20 de deţinuţi, toţi aşteptându-şi data procesului. Şi pentru 
noi, după atâţia ani de găzduire nedorită prin închisorile comuniste, şi mai 
ales la Canalul Morţii, aproape pe oriunde treceam întâlneam camarazi 
cunoscuţi sau alte persoane despre care auzisem în această perioadă, aşa 
cum auziseră şi ei despre noi. Aşa se face că şi în acea celulă a închisorii din 
Oradea, chiar şeful camerei era un consătean de-al meu (o rudă mai 
îndepărtată), Achim Munteanu. El fusese maistru la atelierele CFR Cluj, în 
1933, când avusese o altercaţie cu un subaltern leneş şi nepriceput la nimic, 
colonelul de securitate de mai târziu Gheorghe Crăciun, şeful regiunii Sibiu, 
care, personal, s-a deplasat în Bratei când l-a arestat pe fostul său şef. 

Mare noroc am avut cu Achim Munteanu, pentru că el, fiind 
proaspăt arestat, avea rezerve de ţesut celular adipos, aşa că mi-a dat zilnic 
din porţia sa de mâncare, pentru a-mi reface organismul după regimul sever 
de la securitate. 

în 16 februarie 1955 am fost scos din celulă şi dus direct în sala de 
şedinţe a Tribunalului Militar Oradea, în faţa unui complet de judecată, în 
care numai procurorul era cu nume românesc. Pe acesta mi-1 aminteam din 
perioada studenţiei de la Cluj. Fusese un depravat înscris la Facultatea de 
Drept. 

Nu ştiam despre ce este vorba, nimeni nu îmi spusese nimic despre 
un nou proces. 

Preşedintele a anunţat în deschiderea şedinţei: 

- Aici luăm un supliment de interogatoriu. 

Şi a început procedura obişnuită, într-o formă prescurtată şi mai 
grăbită, pentru că sentinţa mea era deja dată de securitate. 

Faţă de ceea ce ştiam eu, din activitatea Centrului Studenţesc Cluj, 
au apărut şi unele acuzaţii halucinante, smulse cu cleştele înroşit de la 
colegii mei, în timpul reeducării. 

Tragi-comicul a început odată cu intrarea procurorului în scenă. Era 
foarte revoltat că la toate întrebările puse de preşedinte, eu aveam un singur 
răspuns monosilabic: NU. 

Acesta a continuat, referindu-se la fapte şi întâmplări necunoscute şi 
cu care eu nu aveam nicio tangenţă. Intre altele a spus: 

- Este cald încă sângele celor de la atelierele Griviţa, din 1933. 
Aceşti bandiţi şi criminali sunt vinovaţi de toate relele, căci vor din nou să 
verse sângele clasei muncitoare. 

Atunci n-am ştiut că mama se afla pe o bancă în sală, însoţită de o 
soră a sa mai mică, mătuşa Maria, văduvă de război, rămasă cu şase copii 
orfani de tată. 

Avocatul din oficiu, pe care îl chema Pop, o anunţase pe mama 
despre acest nou proces. Desigur că mama l-a răsplătit cum se cuvine. Dar şi 
el s-a achitat onorabil de această ingrată sarcină, cu mult peste aşteptările 
mele. 

Din pledoaria avocatului Pop am aflat că nu a avut timp să cerceteze 
dosarul, în timpul foarte scurt ce i s-a pus la dispoziţie înainte de începerea 
procesului. Dar a reţinut din recursul procurorului RPR că deţinutul nu s-a 
reeducat în perioada cât a stat în închisoare şi că prima instanţă nu a ţinut 
seama de periculozitatea inculpatului şi a faptelor sale. 

Pe marginea acestor acuzaţii avocatul a spus că acest recurs este 
ilegal şi nemotivat juridic. Mare curaj a avut acel avocat! El a susţinut că 
recursul trebuia făcut în termen legal sau măcar în cei trei ani în care mi-am 
executat pedeapsa, nicidecum după doi ani de la expirarea condamnării 
iniţiale. 

Cât priveşte nereeducarea, el a susţinut că eu nu am avut timpul 
material ca să pot dovedi dacă m-am reeducat sau nu, de reeducare dându-se 
dovadă nu în închisoare, ci după punerea în libertate a deţinutului, ceea ce 
mie nu mi s-a permis, fiind ţinut abuziv încă doi ani în închisoare, după 
expirarea primei pedepse. 

Fără a mi se da dreptul la ultimul cuvânt, magistraţii s-au retras 
pentru deliberare şi, după mai puţin de cinci minute, s-au întors, grefierul 
citind într-o limbă română stâlcită sentinţa mea de condamnare la 15 ani de 
muncă silnică pentru crimă de uneltire contra ordinii sociale. 

Aveam dreptul la recurs. Şi am avut intenţia de a-1 face. 

întors în cameră, le-am comunicat colegilor ce am păţit, cum în 
decursul celor două ore cât am lipsit dintre ei, am luat contact cu aşa-zisa 
„lume liberă”, mai corect spus cu cei care ne luau libertatea, la ordinele 
securităţii. 

Eram abătut şi îngândurat, cum rareori mai fusesem în viaţă. 
Camarazii mei făceau haz de cei 15 ani de condamnare a mea, având 
convingerea că „vin americanii” şi că cei 15 ani de condamnare ce i-am 
primit o să-i execute cei ce mi i-au dat. Nu eram de părerea lor, dar nici nu 
încercam să-i contrazic, să le răpesc şi ultima speranţă ce le mai rămăsese în 
acest coşmar de infern comunist. 

Am aşteptat să se dea stingerea, după care, liniştindu-mă, m-am 
regăsit din nou pe drumul cel bun. Nu împărtăşeam speranţa lor că vin 
americanii şi ne vor scoate din închisori, tenninându-se cu acest vis urât, 
atât de macabru pentru neamul românesc, căci eu ştiam bine că americanii 
ne-au vândut ruşilor şi că pacea încheiată între marile puteri pecetluise 
această nenorocire chiar şi cu un tennen ce va fi respectat de către 
semnatari: 50 de ani. 

Am început să-mi fac obişnuitele rugăciuni ale zilei, să-mi repet 
psalmii memoraţi în Sighişoara şi în perioada celor doi ani de „fugar”. Şi, 
deşi avusesem parte de o zi rea, totuşi nu eram obosit, nu-mi venea somnul. 
Am început rugăciunea inimii - „Doamne Iisuse Hristoase, Fiul lui 
Dumnezeu, miluieşte-mă pe mine păcătosul!” - şi am adormit. Dimineaţa 
eram liniştit, cu mintea limpezită - ştiam ce aveam de făcut, convins că 
îngerul meu păzitor este lângă mine şi că nu mi se poate întâmpla acum ceva 
mai rău decât cei 15 ani de condamnare. 

Prima hotărâre a fost să înaintez recurs în termen legal. Poate îl va 
înainta şi avocatul din oficiu, folosind argumente juridice. Eu nu aveam 
decât unul, care în vremuri normale, şi nu la comunişti, ar fi fost luat în 
considerare. 

Recursul trebuia să-l scriu ca să rămână mărturia despre aceste 
vremuri apocaliptice, atunci când în mod sigur binele va învinge răul şi 
astfel vom scăpa şi noi de comunişti. 

Aflasem între timp, în închisoare, că lucrările la Canal au fost sistate 
şi că fuseseră condamnaţi câţiva ţapi ispăşitori, printre care şi medici 
deţinuţi, care au colaborat cu securiştii la exterminarea deţinuţilor politici. 

întâi trebuia să cer hârtie şi creion ofiţerului de serviciu pentru 
redactarea recursului. 

Eram deja în 1955, după şapte ani de la arestările masive din 15 mai 
1948, şi se mai potolise demenţiala ură de clasă a securiştilor; cursese destul 
sânge nevinovat, torturile intraseră în faza caracterizată de noi astfel: „Nu ne 
băteau cu parul, ci cu mâinile înmănuşate”. 

Pentru redactarea recursului am cerut sfaturi unui fost procuror, care 
ajunsese deţinut politic şi era cu noi în cameră. Părea un om de bună 
credinţă. Acestuia i-am povestit ce am păţit eu la Canal, cum am întocmit 
acel certificat de deces cu diagnostic real, din care se putea deduce clar că la 
Canal au murit oamenii de foame şi frig, şi care au fost măsurile luate de 
atunci împotriva mea, culminând cu această condamnare la 15 ani de 
închisoare. I-am spus că vreau să scriu de data aceasta că eu am avut 
dreptate, refuzând colaborarea cu securiştii, neîntocmind certificate de deces 
false, aşa cum doreau ei, ca să nu poată fi învinuiţi că ei au aplicat măsuri de 
exterminare, ajungându-se până la crime. Acum, odată cu desfiinţarea 
Canalului, au fost condamnaţi şi medicii deţinuţi politic, alături de securiştii 
care au aplicat aceste măsuri de exterminare. Am dat exemplu pe 
comandantul de la colonia Capul Midia, maiorul Borcea, unde era un medic 
din Braşov, pe nume Radu, care a fost condamnat împreună cu acest ofiţer 
comandant. 

Acesta din urmă îl întreba în fiecare dimineaţă pe medic: „Câţi 
deţinuţi au murit în timpul nopţii?”. Dacă medicul răspundea că au murit 
mai puţin de zece, acesta îi reproşa că nu şi-a făcut norma. Voiam să arăt în 
recurs că eu sunt condamnat că n-am vrut să particip alături de securişti la 
exterminarea deţinuţilor politic, iar acum sunt condamnaţi medici deţinuţi 
care au colaborat cu politrucii la această exterminare. Logic ar fi ca să fiu 
absolvit de această condamnare, tocmai pentru faptul că am refuzat 
participarea la comiterea acestor crime la Canal, pentru care acum sunt 
condamnaţi cei ce le-au comis. 

Discuţia cu procurorul de bună-credinţă a durat în tot cursul acelei 
zile. Seara când ne-am despărţit, procurorul a spus că acum cunoaşte 
adevărul şi că a doua zi îmi va spune ce trebuie să scriu. 

în dimineaţa următoare, procurorul binevoitor mi-a dat următorul 
răspuns: 

- Măi copile, văd că judeci bine lucrurile, dar nu ştii cu cine te lupţi. 
Nu cunoşti sistemul comunist care se bazează numai pe crime şi minciuni. 

Dacă vei scrie pe hârtie cele ce mi le-ai povestit mie, eu te asigur că te vor 
face „dispărut” în cel mai scurt timp, fiindcă dumneata cunoşti adevărul şi 
eşti o mărturie încă vie despre crimele comise de ei la Canal. Eu te rog ca 
pe copilul meu să nu mai scrii aşa ceva pe hârtie. Mulţumeşte lui Dumnezeu 
că ai rămas în viaţă, după ceea ce ai păţit la Poarta Alba, căci eu mă mir 
cum de nu te-au lichidat atunci. Se vede că dumneata nu dai prioritate 
raţiunii, ci sentimentului. Dar trebuie să înţelegi că acest regim trăieşte prin 
crime, acestea sunt hrana lor zilnică, fără de care ar muri. în plus, acest 
recurs pe care vrei să îl faci şi în care să scrii cele ce mi-ai spus, te asigur 
că nu va ajunge la tribunal, ci se va opri la politrucul acestei închisori, care 
îl va prezenta şefilor săi securişti, iar aceştia îl vor da ocultei care menţine 
acest regim de teroare prin frica pe care a inoculat-o tuturor celor ce vor să 
trăiască oricum, dar să trăiască. 

Cele ce mi le spunea procurorul nu erau pentru mine noutăţi. Le 
cunoşteam de când am făcut primii paşi în Frăţia de Cruce, ca să mi le 
confirm şi să-mi îndreptăţesc lupta mea anticomunistă. 

Dar modul cum mi le prezenta acest om cu experienţă juridică şi, 
bineînţeles, opozant convins al regimului comunist, căci altfel nu s-ar fi aflat 
printre noi, mi-a temperat puţin dorinţa de a le dovedi şi eu comuniştilor cât 
de mincinoşi şi de criminali sunt. Şi cum se întâmplă în viaţă, când iei 
hotărâri fără a fi convins pe deplin de justeţea lor, ca pe parcurs să apară 
confirmarea că a fost foarte corectă acea hotărâre, tot aşa şi de această dată, 
deşi cu sufletul îndoit, am acceptat sfatul acestui binevoitor, fiindcă din 
punct de vedere raţional nu avea nicio fisură. 

A doua zi i-am comunicat hotărârea mea cu menţiunea că, deşi, 
formal, trebuie să accept să cânt în cor cu majoritatea celor din cameră, care 
mai aşteaptă încă pe americani, totuşi eu am altă certitudine, pe care nimeni 
şi nimic nu mi-o poate şubrezi: este nădejdea că numai Bunul Dumnezeu ne 
poate salva din acest iad. 

L-am anunţat pe ofiţerul de serviciu că renunţ la recurs. I-am 
mulţumit în mod deosebit sfătuitorului mei şi am intrat în programul meu 
zilnic: rugăciunea. 

Şi nu a trecut nicio săptămână, când surpriza binefăcătoare a apărut. 
Am fost scos din această cameră şi dus într-una mai mică, unde se aflau 
patru camarazi studenţi de la Cluj, pregătiţi toţi pentru transferul la Zarea 
din Aiud. Ştiam sigur că locul meu de detenţie a rămas acelaşi, şi anume 
Zarea din Aiud. 

Toţi cei patru pe care i-am regăsit în acea cameră erau buni prieteni 
şi luptători convinşi anticomunişti, binecunoscuţi în Universitatea clujeană, 
atât pentru faptul că erau fruntaşi la învăţătură, cât şi pentru atitudinea lor 
anticomunistă afirmată ori de câte ori li se dădea ocazia. Printre aceştia se 
afla Ovidiu Cotruş, nepotul poetului Aron Cotruş, exilat în Spania. Era 
student la Litere şi Filosofie, şeful studenţilor legionari de la această 
facultate. Era unul dintre cei mai iubiţi studenţi ai lui Lucian Blaga, sortit 
să-i fie urmaş la catedra universitară, fără alţi concurenţi care să-l poată 
egala. Făcuse deja şapte ani de închisoare, spera să fie pus în libertate, dar 
nu era prea sigur. 

Se îmbolnăvise grav în detenţie, avea o hepatită cronică netratată, 
care i-a provocat moartea curând după eliberare. 

Este binecunoscut faptul de către toţi deţinuţii politic care au avut 
norocul să stea cu Ovidiu Cotruş în aceeaşi celulă, în diferitele închisori prin 
care a trecut, că acesta considera drept o obligaţie morală de a sacrifica două 
ore din timpul său pentru a ţine prelegeri, adevărate cursuri universitare, 
făcând incursiuni în literatură, filosofie, morală, istoria religiilor etc. La 
închisoarea Jilava a prezentat camarazilor săi din celulă, zilnic câte două 
ore, timp de şase săptămâni, analiza psihologică a eroilor romanului „Crimă 
şi pedeapsă” al lui Dostoievski. Nouă, studenţilor camarazi clujeni, în celula 
în care ne aflam, în cele două săptămâni cât am stat împreună, ne-a 
prezentat, tot câte două ore zilnic, romanul „Posedaţii” al lui Dostoievski. 
De-abia atunci am putut înţelege „fenomenul Piteşti”. Era recunoscut de toţi 
camarazii, de toţi studenţii şi de toţi câţi l-au cunoscut mai bine, ca fiind o 
„enciclopedie ambulantă”, alături de celălalt titan al culturii generale, 
profesorul George Mânu, veteranul din Zarea Aiudului, care de asemenea 
nu a acceptat să facă niciun compromis, preferând moartea, dar cu 
demnitatea şi cu integritatea morală neştirbită. 

Convieţuirea cu Ovidiu Cotruş şi cu ceilalţi camarazi a fost pentru 
mine cu adevărat o îmbăiere sufletească, o oază, căci ultimii ani de detenţie 
erau din ce în ce mai greu de suportat, odată cu reducerea forţelor noastre 
fizice de pe urma regimului de înfometare la care am fost supuşi. Aveam 
nevoie de acest mediu de reîntâlnire a noastră, ca să ne odihnim o clipă şi 
apoi, cu forţe sufleteşti noi, să continuăm drumul în care nu aveam decât pe 
Bunul Dumnezeu. 

în cartea „Noi nu am avut tinereţe” i-am dedicat lui Ovidiu Cotruş 
cinci pagini, anexând acolo şi portretul său spiritual, pe care i-1 făcuse 


101 




Dr. Teofil MIJA 


Generaţia neînfrântă 


prietenul şi colegul său, Ştefan Augustin Doinaş, în prefaţa ce i-o făcuse 
cărţii lui postume, „Meditaţii critice”, apărută la editura Univers, în anul 
1983. 

în neamul românesc care va dăinui în istorie prin eroii săi, Ovidiu 
Cotruş va rămâne la loc de cinste alături de cele mai realizate personalităţi 
româneşti: Petre Ţuţea, Mircea Eliade, George Mânu, Nae Ionescu, Mircea 
Vulcănescu, C. Noica, L. Blaga şi alţii. 

Al doilea camarad era Ion Gherasim, student la Agronomia din Cluj. 
Făcuse Liceul la Blaj, sub îndrumarea spirituală şi naţională a episcopului 
Ioan Suciu - martir şi erou naţional - cel omorât cu zile în închisoarea 
Sighet. Gherasim mai făcuse închisoare şi în timpul lui Antonescu, cel ce 
declarase război şi Fraţilor de Cruce. 

Ion Gherasim trecuse prin iadul Piteştiului, iar tot ce ne-a povestit 
despre cele întâmplate acolo unde studenţii au fost supuşi spălării creierelor, 
după metoda Macarenko, nouă, celor care n-am trecut pe acolo, ne era 
imposibil să înţelegem, nicidecum să credem că în timpul nostru s-a putut 
produce aşa ceva. A fost Ovidiu Cotruş cel care ne-a lămurit acest fenomen, 
şi totuşi era peste puterile noastre de a crede şi de a înţelege aşa ceva. 

Al treilea camarad era Grigore Nicoară, colegul meu de an şi de 
facultate de la Cluj, ce reuşise să rămână „fugar” nearestat până în anul 
1956. Făcea şi el parte, împreună cu Ovidiu Cotruş, din cenaclul literar al lui 
Blaga. Părinţii săi erau intelectuali (tatăl lui era avocat în Cluj), provenind 
dintr-o vestită familie, toţi plecaţi din vestita comună românească Băneşti, 
de lângă Reghin. Ne depăşea pe noi, toţi colegii, prin cultura literară şi 
filosofică. Vorbea perfect limba franceză, mama sa fiind franţuzoaică. După 
eliberare a ajuns medic dermatolog la Spitalul din Baia Mare, fiind şi el 
urmărit în continuare zi şi noapte de către securiştii criminali. în cele din 
urmă, aceştia l-au aruncat pe unicul său fiu, student în vârstă de 22 de ani, 
de pe acoperişul unui bloc din Baia Mare. O nouă crimă abominabilă în 
palmaresul criminalilor securişti! 

Cel de-al patrulea camarad era studentul teolog Matei, şeful 
studenţilor de la Facultatea de Teologie Cluj. Provenea dintr-o familie de 
ţărani, dintr-o comună de pe Târnava Mică. Eram buni prieteni, ne 
cunoşteam din perioada studenţiei, iar această reîntâlnire ne-a produs o mare 
bucurie. Acum era şi el candidat pentru Zarcă. Acolo ne-am revăzut, căci pe 
vremea aceea ştiam că toate drumurile noastre duc la Zarea din Aiud. 

Timpul de două săptămâni petrecut împreună în acea celulă din 
închisoarea Oradea a trecut foarte repede. A fost un popas binecuvântat şi 
binemeritat pentru noi toţi, căci fiecare în parte avea crucea sa, despre care 
până atunci fiecare credea că a lui e cea mai grea, dar după ce am cunoscut 
fenomenul Piteşti de la sursă, relatat de Gherasim, am mai mulţumit încă o 
dată lui Dumnezeu că niciodată nu ne-a dat mai mult decât am putut duce... 

XIX. Revenirea în Zarea din Aiud 

Doamne, Dumnezeul meu, în Tine 
am nădăjduit. Mântuieşte-mă de toţi 
cei ce mă prigonesc şi mă izbăveşte. 

Psalmul 7 

Ajuns în primăvara anului 1955 din nou în Zarea Aiudului, am 
constatat cât de mult progresase conducerea acestei închisori în aplicarea 
măsurilor de exterminare a deţinuţilor politic. 

Colonelul Koller, comandantul închisorii, găsise o soluţie (invenţie 
proprie), de a ne lua şi aerul şi lumina ce mai răzbăteau printre zăbrele în 
celulele noastre. Dăduse ordin, care fu executat întocmai, ca toate ferestrele 
celulelor să fie acoperite pe suprafaţa lor exterioară cu obloane din scânduri, 
prin care nici aerul, nici lumina nu mai puteau pătrunde prin vreo fisură. In 
plus, mâncarea era atât de lipsită de principiile alimentare de bază (proteine, 
lipide, glucide) încât nu acoperea nici măcar un sfert din necesarul zilnic de 
calorii. 

Deţinuţii nu se mai puteau ţine pe picioare. Fructele şi zarzavaturile 
de mult nu se mai dăduseră. Despre plimbare nici nu mai putea fi vorba, 
căci la Zarcă aproape că niciodată n-a fost respectată acea jumătate de oră 
prevăzută în regulament pentru plimbarea zilnică. Izolările se ţineau lanţ, cu 
sau fără motiv, ci doar la propunerea politrucului de a face miliţianul 
supraveghetor un raport în acest sens. 

Toţi simţeau că ne aflăm într-o fază de strângere a şurubului care ar 
grăbi exterminarea noastră. Secretul în Zarcă era perfect. Nicio veste din 
afară nu mai ajungea la noi. Comunicarea între celule cu alfabetul Morse se 
făcea prin bătăi discrete în perete, căci în Zarcă nu erau ţevi de calorifer. 

încălzirea se făcea cu lemne sau cărbuni. Era un fel de a spune 
încălzire, căci în metodele lor de exterminare, frigul de afară le-a fost cel 
mai fidel ajutor. 

Dacă foamea şi torturile le suportam, ne obişnuiserăm cu ele, în 
schimb frigul era cel mai mare duşman al nostru, mai ales că aveam şi 
organismele sleite de foame. Simţeam cum se pregăteşte ultimul act al 
exterminării noastre, dar nu aveam nicio posibilitate de a ne opune acestor 
măsuri diabolice, folosite peste tot de către comunişti, pentru eliminarea şi 
distrugerea duşmanilor de clasă. 

Simţeam însă în tainiţele sufletului că nici această strângere de şurub 
nu ne va putea învinge, chiar dacă vor mai cădea în această încleştare pe 
viaţă şi pe moarte cu forţele răului, încă mulţi dintre noi. Pe toţi însă nu ne 
vor putea omorî, şi chiar dacă prin absurd am admite şi aşa ceva, crezul şi 
principiile noastre creştine tot vor birui, vor ieşi la suprafaţă ca untdelemnul 
deasupra apei. 

XX. Greva din închisoare - Aiud, 1957 

De vii ne-arfi înghiţit pe noi când s-a 
aprins mânia lor împotriva noastră. 

Sufletul nostru a scăpat ca o pasăre din 
cursa vânătorilor: cursa s-a sfărmat şi 
noi ne-am izbăvit. Ajutorul nostru este în 
numele Domnului, Cel care a făcut cerul 

şi pământul. 
Psalmul 123 

Şefii noştri erau duşi dintre noi, din Zarcă, şi răspândiţi prin ţară pe 
la diferite securităţi pentru tot felul de anchete, utile sau inutile, dar în mod 
sigur pentru a ne lipsi pe noi de un ordin, o dispoziţie dată de sus în jos, în 
care cineva să-şi asume responsabilitatea unor măsuri de autoapărare, 
înainte de a ne distruge complet. Ştiam prea bine că, în mod oficial, şefii 
noştri nu vroiau să fie implicaţi în niciun fel de protest colectiv, ceea ce ar 
face jocul duşmanului, care nici nu aşteaptă altceva decât o dovadă sau chiar 
o bănuială că în închisoare se pune la cale ceva ordonat de şefii noştri, 
pentru ca securiştii să-i considere ca instigatori împotriva condiţiilor impuse 
de administraţia închisorii şi ca să-i condamne din nou, poate chiar şi cu 
pedeapsa capitală, pentru astfel de fapte. Pe de altă parte, toţi ştiam prea 
bine ca să nu cădem sau să ne lăsăm provocaţi la lucruri împotriva 
regulamentului închisorii, provocări pe care ni le făceau direct sau indirect, 
prin colaboratorii lor (turnători, iude). Ajunsesem să ne comportăm în aşa 
fel încât fiecăruia îi revenea responsabilitatea propriilor sale acţiuni sau 
fapte. 

Cu această stare de lucruri am ajuns în primăvara anului 1957. 
Primăvara se suporta mai greu în închisoare, organismele erau epuizate, 
secătuite alimentar şi din cauza frigului îndurat în timpul iernii. Cei din 
Zarcă ajunseseră ca un cazan cu apă caldă înainte de a da în clocot. Ştiam că 
vom muri, căci organismele noastre nu mai rezistau biologic, deşi suportul 
moral era mai tare ca oricând. Dar înainte de a muri, aveam datoria de a ne 
mai opune o dată acestor securişti, cu ultimele forţe ce ne mai rămăseseră, 
ca să nu murim fără a schiţa niciun gest de apărare împotriva răului care ne 
împresura. 

Noi, în Zarcă, eram într-o izolare perfectă. Câţiva erau izolaţi câte 
unul în celulă, alţii chiar lângă celule vecine nelocuite (atât în dreapta cât şi 
în stânga). Alţii, câte 4-6 într-o celulă, dintre care unul, cel puţin, era, în 
mod sigur, turnător. Pe lângă turnători mai apăruse o specie de jigodii, 
neoameni, anume provocatorii, care făceau şi mai greu de suportat viaţa în 
celule. Din această situaţie nu se putea scăpa decât impunându-ţi tăcerea şi 
lipsa oricărei reacţii la provocările lor. 

Şi cum se întâmplă în astfel de situaţii, materialul inflamabil era 
pregătit, lipsea numai scânteia. Probabil, în celular, unde secretul era mai 
greu de păstrat, s-a discutat asupra unor reacţii de apărare din partea noastră 
înainte de a ne lăsa exterminaţi. Riscul unei acţiuni generale era mult prea 
mare şi încă nu se angajase nimeni la această responsabilitate. Dar, când 
cazanul cu apă dă în clocot, vrând-nevrând trebuie să fie luate măsuri în 
consecinţă, cu responsabilitate deplină. 

Cam aceasta era starea generală în închisoarea Aiud, în primăvara 
anului 1957, când Moşul Chioreanu, abia întors dintr-o anchetă de la M.A.I., 
izolat complet în Zarcă, a fost scos pentru o altă anchetă la birourile din 
poarta închisorii. 

în timp ce Moşul Chioreanu era la anchetă, ca la o comandă, toţi din 
celular şi cei din Zarcă au aruncat de la ferestre tablele de scândură, s-a 
făcut un zgomot ca de o explozie prelungită, apoi toţi deţinuţii au apărut la 
ferestre, strigând din toate puterile care le mai rămăseseră: 

- Ne omoară, ne omoară, ne omoară! 

Timp de câteva minute, strigătele păreau un cor puternic, încât s-a 
auzit în oraş, până departe de închisoare. Populaţia oraşului a alergat buzna 
spre închisoare, ca să afle ce se petrece acolo, unde unii deţinuţi disperaţi 
mai continuau să strige: „Ne omoară, ne omoară?'. 

A urmat alarma pentru personalul militar din închisoare. Au venit şi 
trupe ale armatei din oraş, care au început să se alăture focurilor de armă 
care începuseră a fi executate de gardienii din paza închisorii. Noi, din 
Zarcă, nu puteam şti ce se întâmplă în afara închisorii, pentru că aveam 
ferestrele spre curte, dar cei din celulele care aveau ferestre prin care acum 
puteau privi în afara zidurilor închisorii, ne-au spus că poliţia i-a împrăştiat 
cu greu pe locuitorii Aiudului, care au auzit strigătul nostru de disperare, 
„Ne omoară, ne omoară?'. Voiau să afle dacă, intr-adevăr, în închisoare se 
petrec astfel de crime. 

După ce s-au liniştit strigătele disperate şi focurile de armă, gardienii 
au invadat coridoarele, controlând fiecare celulă, ameninţându-i pe deţinuţi 
şi înjurându-i. Acum, gardienii intraseră în panică, umblau înfuriaţi din 
celulă în celulă, căutând în zadar provocatorii, instigatorii la grevă în 
închisoare, care odată identificaţi, în furia aceea oarbă, ar fi putut fi 
executaţi pe loc. Gardienii, care, de regulă, în închisoare umblau fără 
pistoale, acum purtau pistoale, mitraliere, pentru a ne intimida şi a ne 
preveni asupra consecinţelor şi măsurilor ce se vor lua împotriva noastră. 

Ancheta Moşului a fost întreruptă şi a fost trimis cu un gardian la 
celula sa din Zarcă. La intrarea în Zarcă, ofiţerul ce primise sarcina să 
supravegheze Zarea îl întrebă pe gardian: 

- Ce-i cu ăsta? 

- A fost în poartă la anchetă. 

- Bagă-1 la celulă. 

Menţionez că Moşul Chioreanu se întorsese de curând în Zarcă. Iată 
câteva spicuiri din cartea „Morminte vii”, despre cele întâmplate atunci la 
Aiud. 

Bucătarul Ighişan, de profesie medic, ce fusese şi el închis în 
perioada 1941 - 1944 împreună cu „Moşul” în lagărele din Gennania, când 
i-a adus gamela cu mâncare, l-a întrebat: 

„- Moşule, de când eşti aici? 

- De trei zile, i-a răspuns.” 

în continuare, pe apucate, ca să nu fie surprinşi de gardieni, doctorul 
Ighişan i-a raportat Moşului situaţia din celular şi din Zarcă astfel: la etaj, în 
Zarcă sunt izolaţi numai legionari, printre care Radu Mironovici şi George 
Mânu. Despre domnul comandant Pătraşcu nu se ştia nimic. în Celularul 
Mare sunt înjur de 5000 de legionari. 

„Aurel Călin, doctorul Mija, doctorul Boieriu şi alţii mă roagă pe 
mine să le dea dezlegare pentru o grevă generală în tot Penitenciarul, căci 
mizeria a ajuns la culme şi n-o mai pot suporta. îmi era foarte greu să dau o 
asemenea dezlegare care ar fi putut provoca suferinţe enonne pe de-o parte, 
iar pe de altă parte, s-ar fi putut solda cu un mare eşec, dacă nu vor intra toţi 
în grevă. Cum eram mereu singur, nu mă puteam sfătui cu nimeni. I-am 
spus doctorului Ighişan să-i întrebe pe Radu Mironovici, pe Mânu şi pe alţi 
câţiva, ce părere au despre grevă. (...) 

în sfârşit m-am decis. în opta sau a noua zi de la sosirea mea la 
Aiud, când Ighişan a deschis uşa şi mi-a cerut gamela, i-am spus cu voce 
tare: 

- Te rog spune-i domnului şef că refuz mâncarea. Cu ziua de azi 
intru în greva foamei. îl rog să-mi dea hârtie şi creion ca să declar şi în scris. 

Numaidecât a venit gardianul şi m-a întrebat: 

- De ce nu vrei să mănânci? 

- Domnule şef, i-am răspuns, eu sunt de peste cinci ani izolat. Nu 
mai pot suporta singurătatea şi de aceea declar greva foamei, ca să fiu scos 
din izolare. 

- Treaba ta! 

Mi-a trântit uşa în nas şi a încuiat-o. Seara, când mi-a cerut gamela, 
Ighişan mi-a şoptit că Zarea este pe jumătate în grevă. (n.n. la parter erau 
foşti ofiţeri, ţărănişti şi liberali). 

(...)în a cincea zi de grevă, dimineaţa, un gardian m-a dus în faţă, la 
anchetă. îndată după mine au intrat în cameră doi ofiţeri, un colonel şi un 
maior. Colonelul mi s-a adresat: 

- Domnule Chioreanu, eu sunt colonelul - nu i-am reţinut numele) - 
din Ministerul de Interne şi sunt trimis aici ca să anchetez isprava dumitale. 
Abia eşti venit la Aiud şi te-ai şi apucat să tulburi liniştea oamenilor. Pentru 
care motiv ai dat ordin să se intre în această grevă? 

- Domnule colonel, i-am răspuns, de ce vă bateţi joc de mine? De ani 
de zile mă ţineţi izolat complet de lume, de ani de zile nu mai văd oameni, 
afară de gardienii care mă păzesc, şi acum mă acuzaţi că am dat ordin să se 
facă grevă! Cine face grevă afară de mine? Şi prin cine aş putea da ordin? 
Prin gardian? Nu vi se pare că acuzaţia este nu numai nedreaptă dar şi 
absurdă? 

- De ce faci greva foamei? 

- Tocmai pentru a fi scos din izolarea în care mă ţineţi de peste cinci 
ani. 

- Zici că nu ai dat ordin, dar cum îţi explici că până să vii dumneata 
n-a fost nicio mişcare aici, şi cum ai venit dumneata, toţi legionarii au intrat 
în grevă? 

- Eu să explic? Cum să explic? Ce posibilităţi am eu de a comunica 
cu cineva? Eu nu ştiam că şi alţi deţinuţi fac greva foamei, acum aflu de la 
dumneavoastră. 

- Domnule Chioreanu, te rog să ieşi din greva foamei şi să dai 
dispoziţie celorlalţi legionari să iasă, altfel va fi foarte rău, nu numai pentru 
dumneata dar şi pentru mulţi alţii. Dumneata vei fi răspunzător pentru cele 
ce vor urma! 

- Domnule colonel, în ce mă priveşte, eu ies din greva foamei îndată 
ce mă scoateţi din izolare şi îmi veţi da posibilitatea să iau legătura cu 
familia mea. Sunt opt ani de când am fost arestat şi de atunci nu mai ştiu 
nimic de ei, şi tot de atunci nu am mai citit o carte, o revistă sau un ziar. Nu 
cred că mai există pe globul pământesc o ţară în care condiţiile deţinuţilor să 
fie atât de grele. Pentru aceasta am făcut greva foamei. în ce priveşte cererea 
ca să dau ordin deţinuţilor să iasă din grevă, dacă, precum spuneţi, sunt în 
grevă, eu nu am cum să dau un asemenea ordin, căci sunt complet izolat. 
Dar, chiar dacă n-aş fi izolat, tot nu aş da niciun fel de ordin. Eu nu am 
calitatea de a da ordine. Din momentul când am fost arestat, eu nu mă simt 
legat politic de nimeni. Sunt un simplu deţinut şi nu răspund de faptele 
nimănui, după cum nimeni, în afară de mine, nu răspunde de faptele mele. 

Discuţiile au fost lungi şi anevoioase; colonelul când mă anunţa că în 
puşcărie o să-mi putrezească oasele, că ei nu se lasă înduplecaţi de 
atitudinea mea, când îmi imputa că această atitudine nu face decât să aducă 
suferinţă şi necazuri celorlalţi deţinuţi. 

- Eşti un egoist, domnule Chioreanu, că nu te gândeşti decât la 
ambiţia dumitale şi nu îţi pasă că atâţia camarazi ai dumitale o să plătească 
cu viaţa această prostie, (n.n. ameninţare directă cu împuşcarea a 
instigatorilor la grevă!) 

Ceasuri întregi au trecut astfel. Aproape de amiază, când colonelul 
slobozea un nou torent de ameninţări asupra mea, auzim strigăte puternice 
venind de la Celularul Mare: 

- Ne omoară... Ne omoară... Murim de foame!... Ne asasinează!... 

Apoi nişte zgomote puternice ca şi când s-ar sparge uşile şi 

ferestrele. Tot aşa veneau strigăte şi zgomote de la Zarcă. Colonelul şi 
maiorul s-au ridicat în picioare, au ascultat puţin, apoi au ieşit din cameră şi 
m-au încuiat acolo. Zgomotele şi împuşcăturile au mai durat cam o jumătate 
de oră, apoi au încetat. în tot timpul cât au durat ţipetele şi împuşcăturile 
eram într-o stare sufletească teribilă. Mă gândeam că se putea să se fi tras în 
deţinuţi şi că, până la urmă, rezultatul acestei greve să fie numai un morman 
de cadavre. Mă gândeam acum că, dacă au făcut să curgă sânge, mie nu-mi 
mai rămânea decât să ţin greva până la moarte. O tăcere apăsătoare s-a lăsat 

pe întregul penitenciar. Nu mai auzeam absolut nici un zgomot. A trecut 
astfel ziua şi începea să se întunece. în sfârşit, s-a deschis uşa şi un gardian 
mi-a spus să ies. M-a dus înapoi în Zarcă. Ajungând în curtea Zărcii, am 
văzut că în faţa clădirii erau o grămadă de paturi, iar în momentul când am 
dat să intru, un ofiţer în uniformă kaki şi vreo trei subofiţeri după el: 

- Ce-i cu ăsta?, a întrebat ofiţerul pe gardian. 

- A fost la anchetă, a răspuns gardianul. 

- De când? 

- De azi dimineaţă. 

- Deci nu a fost aici când s-a produs scandalul? 

-Nu. 

- E singur în cameră, ori cu alţii? 

- Singur. 

- Du-1 atunci la locul lui. 

Am intrat în cameră, pe care am găsit-o aşa cum am lăsat-o. Toate 
camerele în care erau deţinuţi nu mai aveau obloane. Mi-am dat numaidecât 
seama ce s-a întâmplat. Deţinuţii au spart ferestrele şi au doborât obloanele. 
Ca pedeapsă, li s-au scos paturile la toţi. Al meu nu l-au luat pentru că nu 
fusesem aici. Dimineaţa, când am ieşit să-mi golesc tineta, mi-am luat 
îndrăzneala să-l întreb pe gardian. 

- Ce s-a întâmplat aici, domnule şef, cât eu am lipsit? 

S-a uitat lung la mine, apoi mi-a răspuns: 

- Or stricat ferestrele şi or doborât obloanele şi drept pedeapsă li s-or 
luat paturile. 

Vorbea cu destulă bunăvoinţă. Se vede că l-a impresionat 
manifestaţia. 

- Dar cu puşcăturile ce-a fost? 

- Au venit pionierii de la cazarma din apropiere şi au tras în aer, ca 
să bage frica în ei. Acum, ce faci? Mănânci? 

- Nu! Continui greva până la moarte! 

La vreo jumătate de oră după aceea, mi-au luat şi mie patul şi mi-au 
dat în schimb o rogojină. Mă aşteptam să mă ducă din nou la anchetă, dar nu 
m-au dus. Gardianul m-a mai întrebat de câteva ori dacă vreau să mănânc. I- 
am răspuns totdeauna prin nu! Am dormit si eu o noapte pe rogojină apoi, în 
dimineaţa următoare, deci în a şaptea zi de grevă a foamei, a venit un 
gardian şi mi-a spus: 

- Ia-ţi tot ce ai şi vino! 

M-a dus în prima curte, unde mă aştepta un camion-dubă. Am fost 
ultimul care m-am urcat în el. Mai erau acolo cu spatele către mine alţi şase 
deţinuţi. Am putut să-i recunosc pe Radu Mironovici, George Mânu, Călin 
Aurel şi doctorul Mija. Pe ceilalţi doi, chiar în faţă, nu i-am putut identifica, 
înainte de a mă urca în camion, mi-au legat mâinile la spate cu cătuşe, apoi 
doi gardieni m-au ridicat şi m-au aşezat pe platforma camionului, cu spatele 
către ceilalţi. Patru gardieni cu pistoalele automate aveau grijă să nu facem 
nicio mişcare.” 


Voi n-aţi fost cu noi în celule 

de Radu Gyr 

Voi n-aţi fost cu noi în celule 
să ştiţi ce e viaţa de bezne, 
sub ghiare de fiară, cu guri nesătule, 
voi nu ştiţi ce-i omul când prinde să urle, 
strivit de cătuşe la glezne. 

(...) 

Voi nu ştiţi în crunta-nchisoare 
cum minte speranţa şi visul, 
când uşile grele se-nchid în zăvoare, 
şi-n teama de groaznica lui încleştare 
pe sine se vinde învinsul. 

(...) 

Când porţile sparge-se-or toate 
şi morţii vor prinde să urle, 
când lanţuri şi ziduri cădea-vor sfărmate, 
voi nu ştiţi ce-nseamnă-nvierea din moarte, 

căci n-aţi fost cu noi în celule. 

XXI. Din nou la securitatea lui Bainer şi Gruia 

Strigat-au drepţii şi Domnul i-a auzit şi 
din toate necazurile lor i-a izbăvit! 

Psalmul 35 

Aici vreau să completez cele relatate de Moşul. în camionul-dubă 
am fost urcaţi 13 deţinuţi, toţi din Zarcă. în camera în care am fost izolaţi la 
Gherla eram patru din acest lot, pe care noi toţi credeam că ne duc să ne 
ucidă ca instigatori şi organizatori de grevă în închisoare. Ceilalţi trei, pe 
care Moşul nu i-a văzut, erau: 

- Nae Cojocaru, fost prizonier în lagărul Oranki din Siberia, 
condamnat la 10 ani pentru greva ofiţerilor, organizată în acea închisoare. 
După executarea pedepsei de 10 ani, a fost trimis în ţară, dar, de la frontieră, 
grănicerii l-au adus direct în închisoarea Aiud. A fost, şi în continuare, la 
Aiud, un viteaz între viteji, nefăcând niciun compromis cu regimul 
comunist; 

- Nicu Stănescu, coleg şi bun prieten cu Nae Cojocaru, fuseseră 
împreună pe front, amândoi fiind distinşi nu numai cu decoraţiile româneşti, 
ci şi cu Crucea de Fier, cea mai înaltă distincţie germană; 

- Nicolae Greavu (Lae), student la Teologia din Blaj, student din 
generaţia 1948, un viteaz fără nicio abatere de la crezul naţional-creştin. 
Originar din comuna Olteţ, judeţul Făgăraş, crescuse şi se formase în Frăţia 
de Cruce a liceului „Radu Negru” din Făgăraş, fiind prieten apropiat al lui 
Ion Gavrilă. Lae Greavu este unul dintre cei ce au fost cel mai mult 
pedepsiţi cu izolare şi carceră în închisoarea Aiud pentru atitudinea sa dârză 
şi neînfricată. în celulă se ruga cel mai mult dintre noi, repetând mai ales 
Rozarul Maicii Domnului. Era de o extremă seriozitate şi severitate, mai 
ales cu el însuşi, calităţi care îl făceau respectat de către toţi cei care îl 
cunoşteau. 

Revin la nea Nae Cojocaru, care şi-a scris memoriile (eu le-am citit), 
de o valoare documentară excepţională pentru lupta anticomunistă a 
neamului românesc. El nu se va mai bucura de publicarea lor, căci, din 
cauza bolilor netratate în închisorile comuniste şi cronicizate, a decedat în 
1994. 

împreună cu alţi 12 supravieţuitori din infernul închisorilor 
comuniste, printre care şi subsemnatul, am pus bazele partidului „Pentru 

Patrie”, al foştilor deţinuţi politic, al veteranilor de război, al luptătorilor din 
munţi şi al altor militanţi anticomunişti. înfiinţarea partidului „Pentru 
Patrie” a avut loc în casa camaradului Nae Purcărea, din Braşov, legionar de 
elită, educat în Frăţiile de Cruce şi trecând necompromis prin experimentul 
Piteşti. 

Din cei 13 fondatori ai partidului „Pentru Patrie”, înfiinţat în 1992, 
azi am rămas numai doi: Nae Purcărea şi eu. 

Menţionez şi completez relatările Moşului cu următoarele fapte, 
înainte de a-1 scoate pe Moşul şi de a-1 arunca între noi, pe platfonna 
camionului - dubă, eu am fost încheietor de pluton. Maşina a pornit apoi 
spre o destinaţie necunoscută, dar care la acea oră nu mai avea nicio 
importanţă. Noi eram convinşi că ne vor opri undeva, şi ne vor împuşca, aşa 
cum comiseseră şi până atunci securiştii multe crime, de care eram convinşi 
că niciodată nu-i va întreba nimeni, nicidecum să răspundă de ele şi să fie 
pedepsiţi. 

Cei doisprezece care fuseserăm înghesuiţi în duba-camion, înainte 
de a-1 urca şi pe Moşul, am fost scoşi în acea dimineaţă în curtea Zărcii, 
unul câte unul, unde ne aşteptau doi gardieni împreună cu doi deţinuţi de 
drept comun, probabil fierari, şi ne-au ferecat astfel: lanţuri la picioare, 
lanţuri la mâini şi un alt lanţ scurt, legând lanţul de la picioare de cel al 
mâinilor. Fierarii au bătut niturile pe nicovală la toate aceste lanţuri. Pentru 
noi toţi era o premieră de care nu mai auziserăm până atunci, cu toate că am 
trecut prin multe astfel de ferecări pentru siguranţa lor şi intimidarea şi 
umilirea noastră. 

Nici chiar în literatura de specialitate n-am mai citit despre această 
metodă. Probabil că era invenţia vreunui creier de securist dezumanizat, 
idee pentru care a fost răsplătit cu brevet şi bani ca pentru orice invenţie. 

Camionul - dubă s-a îndreptat spre Cluj. Cât a durat călătoria, 
Moşul, cu pregătirea lui de avocat, şi-a frământat creierul cu tot felul de 
consecinţe ale acestei greve: 

« Mă întrebam acum, dacă ne duc la Cluj sau înapoi la Gherla (n.n. 
de unde „Moşul” revenise cu 10 zile în unnă la Aiud), precum şi dacă odată 
plecaţi din Aiud, mai are rost greva? Pentru mine da, cât timp motivele care 
au cauzat-o nu vor fi înlăturate. Dar eu trebuia să mă gândesc la toţi ceilalţi. 
Toţi au înţeles semnalul meu şi au intrat în grevă îndată după mine. Acum, 
dacă nu ies din grevă şi eu, mă vor urma, o mulţime dintre ei se vor 
îmbolnăvi grav, poate unii vor muri. Ori intenţia mea n-a fost aceasta. Greva 

a fost un semnal de alarmă, care, cu siguranţă, a fost auzit şi la securişti şi în 
opinia publică, deci şi-a atins scopul. Dacă autorităţile vor persista în 
menţinerea unui regim de extenninare, eu nu am dreptul să grăbesc şi, mai 
ales, să agravez acest regim. Se punea deci problema: ce atitudine să adopt 
în continuare? Personal, eram obişnuit cu grevele. Făcusem mai multe până 
acum şi ştiam că numai primele 3-4 zile sunt mai chinuitoare, după aceea, 
corpul intra intr-un fel de letargie, foamea nu te mai chinuieşte, dar simţi 
cum puterile fizice te părăsesc în fiecare zi, apoi cu fiecare oră. Mă aflam 
acum în această fază. Foamea nu mă mai chinuia, iar facultăţile mintale erau 
întregi. De ele aveam acum mare nevoie, ca să gândesc atitudinea justă pe 
care trebuia să o adopt în continuare. Tot gândindu-mă la atâtea probleme, 
nici nu am ştiut când am ajuns în Cluj, şi m-am trezit coborând serpentinele 
de pe dealul Feleacului. » 

în timp ce Moşul se gândea la atâtea, sunt sigur că toţi ceilalţi din 
duba - camion ne făceam fără întrerupere rugăciunile, pe care sunt convins 
că nu numai eu, dar şi ceilalţi, credeam că sunt rugăciunile noastre din urmă. 

Ajunşi la securitatea din Cluj, am fost descărcaţi unul câte unul şi 
repartizaţi câte unul în celulă. Descărcarea noastră s-a făcut în faţa celor doi 
colonei călăi ai securităţii din Cluj - colonelul Bainer şi Gruia (alias 
Griimberg). 

Ultimul scos din dubă am fost eu. Nu ştiu care dintre ei, fiindcă nu 
doream să le văd fizionomiile lombroziene, a exclamat plin de mirare şi ură: 

- Uite-1 şi pe doctorul Mija! Se putea să lipsească martie din post? 

Mi-am închipuit că şi ei sunt surprinşi de ce căutam eu, şi în mod 
sigur şi Lae Greavu, doi copii faţă de toţi părinţii şi bunicii care alcătuiau 
acest lot. Şi aşa s-a şi întâmplat, pe Greavu şi pe mine nu ne-a întrebat 
nimeni nimic, nu aveau nevoie de părerile noastre privind regimul criminal 
comunist, ni le cunoşteau prea bine din anchetele prin care amândoi 
trecuserăm şi pe la securitatea din Cluj. Nu ştiu cât au fost ceilalţi 
componenţi ai acestui lot anchetaţi aici la Cluj. Sigur nici Nae Cojocaru, 
nici Nicu Stănescu, cei cu care am stat la Gherla în aceeaşi celulă drept 
pedeapsă, n-au fost anchetaţi. Cu nea Nae Cojocaru am rămas împreună 
numai o jumătate de an, iar în cealaltă jumătate de an am rămas numai trei, 
pe Nae Cojocaru luându-1 personal colonelul Goiciu (comandantul închisorii 
Gherla, un criminal înnăscut, fost hamal în portul Galaţi, după unii, cumnat 
cu Gheorghiu - Dej). L-au zidit intr-un cap de coridor, unde avea doar o 
mică deschizătură prin care primea mâncarea şi alta prin care să evacueze 

scaunul şi urina. Aici a stat murdar, nebărbierit, cu lenjeria neschimbată, 
timp de şase luni, până la expirarea pedepsei de un an izolare, la Zarea 
închisorii Gherla. 

Redau ancheta Moşului de la securitatea Cluj. 

“După-amiază, un domn în civil m-a invitat să merg la «tovarăşul 
colonel». M-a dus într-o cameră elegantă unde, la un birou, un colonel cu 
ochelari m-a invitat să iau loc pe scaunul din faţa lui. 

- Domnule Chioreanu, începu el, eu sunt colonelul... din M.A.I. şi să 
fac actele de trimitere a dumneavoastră şi încă a câtorva conducători în 
judecata Tribunalului Militar, pentru rebeliune în închisoare. Ce aveţi de 
spus? 

- Domnule colonel, eu mă bucur din toată inima că, în sfârşit, am să 
ajung în faţa unei instanţe de judecată, unde să pot spune şi să arăt condiţiile 
inumane în care sunt deţinut de ani de zile, precum şi torturile şi atentatele 
la care am fost supus. Sunt convins că forurile superioare, cele politice, cele 
judiciare, nu cunosc aceste condiţii, şi acum voi avea prilejul să le fac 
cunoscute. Chiar dacă s-ar întâmpla să mai adaug câţiva ani la cei 20 la care 
sunt condamnat, va fi totuşi un câştig, nu numai pentru mine, dar şi pentru 
toţi deţinuţii din toate închisorile. 

- Pentru cei cărora le-aţi dat ordin să intre în grevă? 

- Eu nu am dat niciun ordin, domnule colonel, dar un alt colonel, 
acum câteva zile în Aiud, aducându-mi aceeaşi acuză, mi-a spus că tot 
Penitenciarul Aiud este în grevă. De la el am aflat, nu din altă parte. Eu, 
repet, nu am dat niciun ordin şi nici nu puteam da, chiar dacă aş fi vrut, căci 
de ani de zile sunt ţinut izolat şi nu am văzut decât gardieni în uniformă. 
Cum aş fi putut, şi prin cine, să dau ordin? Mai mult, de când am intrat în 
închisoare, am renunţat la orice activitate politică, deci din acest punct de 
vedere nici nu mai am cui să dau ordine, nemaisimţindu-mă legat de cineva. 

- Bine, acestea le veţi lămuri în faţa Tribunalului. Acum mie să-mi 
daţi o declaraţie scrisă, în care să arătaţi motivele care v-au detenninat să 
faceţi greva foamei şi dacă aţi dat sau nu ordin şi altora să facă acelaşi lucru. 
Bine? 

- Bine, domnule colonel, sunt gata să dau o astfel de declaraţie. 

- Acum, domnule Chioreanu, din moment ce v-aţi atins scopul de a 
face cunoscute doleanţele dumneavoastră, nu credeţi că greva nu mai are 
niciun rost mai departe? Sunteţi şi aşa destul de slăbit. Eu vă sfătuiesc să 

mâncaţi, să prindeţi un pic de putere pentru ancheta şi judecata care oricum 
urmează. 

- Bine, domnule colonel, în aceste condiţii renunţ la greva foamei. 

- îmi daţi o declaraţie scrisă? 

- Da. 

Mi-a dat hârtie şi cerneală şi am făcut o declaraţie scurtă, în care am 
arătat că, în vederea procesului care ni se pregăteşte, renunţ la greva foamei. 

- Bine, mi-a spus foarte vesel şi binevoitor colonelul. Acum, 
domnule Chioreanu, sunteţi foarte slăbit şi nu e bine să mâncaţi o mâncare 
substanţială. Vă dau un cozonac uşor, cu un ceai vitaminizat, şi de mâine 
dimineaţă veţi primi o mâncare mai substanţială, apoi după ce vă refaceţi 
puţin, începem ancheta. Acum mergeţi să mâncaţi. » 

A urmat pentru Moşul o noapte de nesomn, întrebându-se dacă a 
făcut bine sau nu, renunţând la grevă. 

« în trei zile am terminat de aşternut pe hârtie tot ce doream să se 
ştie. La urmă colonelul mi-a spus: 

- Domnule Chioreanu, eu am terminat cu dumneavoastră. Aşteptaţi 
liniştit. Voi înainta dosarul acolo unde trebuie. Pot să vă comunic că 
lucrurile s-au liniştit şi la Aiud, toţi au ieşit din grevă. 

- Dar cei care au fost aduşi aici odată cu mine? 

- A, ei au ieşit îndată ce le-am spus că aţi ieşit dumneavoastră. Şi au 
fost trataţi tot aşa ca şi dumneavoastră. 

Pe colonel nu l-am mai văzut niciodată. La vreo zece zile de la 
venirea la Cluj, un gardian, de această dată în uniformă, îmi spune: 

- Ia-ţi lucrurile şi hai! 

M-am urcat intr-un jeep, între doi gardieni, şi am pornit.» 

XXII. La Zarea din Gherla 

Dintru adâncuri am strigat către tine: 

Doamne! Doamne, auzi glasul meu! 

Psalmul 129 

Noi, ceilalţi doisprezece, care l-am însoţit pe Moşul la Cluj, am 
renunţat la greva foamei pe care am ţinut-o timp de şapte zile. Când ne-a 
anunţat personal colonelul Bainer că „şeful nostru” a renunţat la grevă, i-am 
spus că nu din cauză că a renunţat şeful nostru renunţăm la grevă, că aşa 
cum n-am primit ordin de la el să intrăm în grevă, tot aşa nici acum nu ieşim 
din grevă fiindcă a ieşit el, ci noi considerăm că protestul nostru prin grevă 
nu-şi mai are rost o dată ce am fost scoşi din condiţiile inumane din Aiud, 
împotriva cărora am protestat prin grevă. 

Peste două zile, tot izolaţi şi strict supravegheaţi de patru gardieni, 
cu aceeaşi dubă - camion am fost duşi şi internaţi la Zarea închisorii din 
Gherla. Eram pedepsiţi cu regim sever în continuare, pe o perioadă de un an, 
după care ne-am întors iar la locul nostru în Zarea Aiudului. 

Am ocupat la Zarea din Gherla o celulă la parter, la fel ca şi cea din 
Zarea Aiudului. Eram într-o formaţie foarte bună, patru într-o celulă, 
respectiv nea Nae Cojocaru, Nicu Stănescu, Lae Greavu şi eu. 

Am amintit că, după şase luni, pe Nae Cojocaru l-a luat colonelul 
Goiciu dintre noi şi l-a zidit de viu într-un capăt de coridor, dar a 
supravieţuit. 

Făcând un bilanţ la sfârşitul anului de pedeapsă, aici, la Gherla, am 
constatat că noi, cei trei care mai rămăseserăm în celule după ce-1 luaseră pe 
nea Nae Cojocaru dintre noi, tăcuserăm mai multă izolare şi carceră decât 
timpul petrecut în celulă, şi că toţi patru ne-am întors din Gherla la Aiud, 
bolnavi de tuberculoză. 

îmi amintesc cum în timpul când executam o izolare în celulele din 
pivniţa Zărcii, am fost scos grăbit şi introdus în ţarcul de plimbare, de care 
noi nu avuseserăm parte un an întreg, nicidecum când executam o pedeapsă 
de izolare. Avea loc tocmai atunci, la închisoarea Gherla, vizita procurorului 
general al RPR (probabil Răpeanu). Ştiind temnicerii că procurorul va vizita 
şi celulele de izolare din subsolul clădirii, m-au scos pe mine de la subsol, şi 
m-au băgat să mă plimb în ţarcul de la curtea Zărcii. De acolo am reuşit să 
observ, prin crăpătura dintre scânduri, trecerea acestei delegaţii compusă din 

4-5 civili, însoţiţi de politrucii penitenciarului. La ieşirea lor de la subsol în 
curte, am strigat că vreau să raportez şi eu ceva acestei delegaţii. S-au oprit 
toţi în faţa uşii de la intrarea în ţarc şi m-au întrebat ce am de raportat. Eu le- 
am explicat că sunt ţinut pedepsit în acele celule insalubre de la subsol, pe 
care ei le-au vizitat şi că tocmai pentru acest fapt am fost scos, deşi fără 
drept de plimbare, ca să nu mă găsească ei în acele celule. Şi iată ce mi-a 
răspuns procurorul general al R.P.R.: 

- Nu-i nimic dacă mori, un legionar mai puţin pentru regim, iar 
americanii şi camarazii tăi din ţările capitaliste vor veni şi-ţi vor ridica o 
statuie aici. 

Mi-au întors spatele şi au plecat, iar pe mine m-a scos un gardian şi 
m-a băgat din nou în aceeaşi celulă de izolare, la subsol. 

Peste câţiva ani, în ianuarie 1964, la ultima izolare pe care am făcut- 
o la Aiud, în perioada de reeducare, cu intenţia lor vădită de a mă asasina (în 
cartea mea am descris această întâmplare), politrucul colonel Iacob mi-a 
declamat exact acelaşi slogan ca şi procurorul general. 

Regăsindu-ne cei patru camarazi şi buni prieteni care ne cunoşteam 
din Zarea Aiudului, am fost toţi foarte bucuroşi şi mulţumiţi că ne vom duce 
împreună calvarul acestor suferinţe. Toţi credeam din toată fiinţa noastră în 
ajutorul Bunului Dumnezeu şi eram convinşi că şi de data aceasta vom reuşi 
să supravieţuim condiţiilor atât de bestiale pe care ni le aplicau. Aveam 
zilnic timpul împărţit pentru meditaţii şi rugăciune individuală, rugăciune în 
comun, texte din Biblie, literatura şi poezia detenţiei etc. 

Nea Nae Cojocaru ne-a povestit despre cei zece ani petrecuţi în 
Siberia, Nicu Stănescu - întâmplări de pe front. Era căsătorit, soţia sa era 
medic la Brăneşti, nu departe de Bucureşti, unde aveau casă proprie cu curte 
şi grădină, gospodărie în toată legea. Avea un băieţel de 10 ani, pe care îl 
adora. Nea Nae Cojocaru nu avusese timp să se căsătorească. Fusese avocat 
în Hârşova, dar provenea dintr-o familie de făgărăşeni colonizaţi în 
Dobrogea, după primul război mondial. 

Rugăciunea Rozariului o făceam zilnic numai noi, cei doi studenţi - 
Greavu şi eu. 

Am suportat foarte uşor tot regimul de teroare, înfometare şi izolare 
ce ni se aplica pentru exterminarea noastră, fiindcă Dumnezeu era cu noi în 
tot timpul. 

Poezia lui Radu Gyr - „Iisus în celulă” - parcă ni se potrivea şi 
nouă; era nelipsită din repertoriul nostru de poezii în programul zilnic. 
Prietenii adevăraţi suportă mai uşor suferinţa în comun. 

Am extins acest capitol al grevei din Aiud, deoarece în precedenta 
mea carte l-am amintit doar. Am fost convins că alţii au putut să-l prezinte şi 
mai bine. Spre exemplu, Moşul, care îi acordă în cartea sa, „Morminte vii”, 
un număr de 16 pagini. 

După ce am ajuns în Zarea din Gherla, noi, cei 13 luaţi din Zarea 
Aiudului, au mai fost aduşi, disciplinar, încă 100 de legionari din Celularul 
Mare. Era probabil un lot format din cei din celular, cărora trebuia să le 
intensifice metodele de extenninare, pentru a nu mai ajunge niciodată în 
libertate. 

Vreau să redau pe scurt cât a pătimit Moşul în acel an la Gherla. 

Despre nea Nae Cojocaru am relatat în ce condiţii a trăit în ultimele 
şase luni înainte de a ne întoarce la Aiud. Acum, când recitesc cele scrise de 
Moşul, despre câte a pătimit la Gherla, cu greu mă pot abţine ca să nu-mi 
dea lacrimile. Nimeni n-a fost mai torturat, mai umilit şi mai distrus decât 
dânsul în această perioadă la Gherla. 

Moşul descrie astfel primul contact cu Zarea din Gherla: 

« Totul era pregătit în celulă pentru primirea mea. 

Dintre cele patru paturi, un singur pat, cel din interior, era prevăzut 
cu saltea, cearceaf şi pernă, celelalte erau numai fiare goale. M-am trântit pe 
spate în pat şi am început să mă gândesc la noua mea situaţie. N-am apucat 
însă să mă adâncesc prea mult în gânduri, că am auzit o bătaie în perete. Am 
răspuns în alfabetul Morse de închisoare, iar vecinul m-a întrebat cine sunt. 
I-am spus numele: Moşul. „Da? Sigur?”. „Da”. „Veniţi la ţeava de la 
calorifer”. M-am ridicat şi m-am dus la cele două paturi din fund care 
acopereau aproape în întregime fereastra şi caloriferul. M-am lungit pe patul 
de jos care lega caloriferul meu de cel al camerei vecine. 

- Moşule, mă auzi? 

- Te aud foarte bine, cine eşti? 

- Sunt doctorul Mija şi mă bucur că vă ştiu aici, scăpat din Cluj.» 

I-am spus pe scurt cum au renunţat la greva foamei toţi cei 

doisprezece veniţi odată cu dânsul la Cluj, cum ne-au ameninţat că ne vor 
face proces pentru încercare de rebeliune în închisoare, cum toţi eram 
îngrijoraţi de soarta dânsului, dar în acelaşi timp convinşi că, aşa ca în altă 
asemenea situaţie, se va apăra pe viaţă şi pe moarte, ştiind bine că în felul 

acesta ne apără şi pe noi. I-am spus că bădia Radu Mironovici este în prima 
cameră de la intrare cu încă cinci legionari, că George Mânu se află 
deasupra camerei dânsului, că Aurel Călin este şi el undeva pe la etaj, că, 
după noi, au mai fost aduşi de la Aiud la Gherla înjur de 100 de legionari, 
vreo 20 de naţional - ţărănişti, 5-6 liberali şi 4-5 de altă formaţie. 

Cât priveşte regimul de la Gherla, i-am spus că este mult mai bun ca 
la Aiud, două plimbări pe zi câte o jumătate de oră şi medicamente pentru 
cei bolnavi (aşa a fost la început!). 

I-am relatat ce ştiam despre cele petrecute la Aiud, iar în încheiere i- 
am spus că, oricum, noi credem că un efect bun tot a avut greva. Şi Moşul a 
adăugat: 

- Da, am auzit şi eu, mai mult decât atât nu se poate obţine, bine că 
s-a terminat cu atât. 

Dar Moşul a avut la Gherla un tratament de extenninare rapidă. Iată 
ce ne spune: 

« Personal însă nu m-am ales cu niciun câştig. Am rămas tot izolat 
şi, faţă de hrana pe care spuneau vecinii mei că o primesc, hrana mea era 
mult mai slabă. 

(...) Apoi a venit toamna şi a început să fie frig. Vecinii mei îmi 
spuneau că primesc căldură prea multă, pe când caloriferul meu era rece. 
(n.n. dovadă sigură că se unnărea asasinarea lentă prin foame şi frig a 
Moşului). 

Am cerut de mai multe ori gardienilor să-mi repare caloriferul. Fiind 
izolat, nu mă bucuram nici de plimbare ca toţi ceilalţi. » 

Printr-o complicitate cu maistrul pe care gardianul l-a adus ca să 
repare caloriferul. Moşul l-a convins să-i repare caloriferul de-a binelea şi să 
nu mai sufere de frig. 

« într-o zi de duminică, după ce mi-a dat ceaiul, gardianul deschide 
uşa şi-mi spune: 

- Ia-ţi gamela şi vino cu mine. 

Trecem prin fundul curţii, se opreşte la o uşă de fier, o deschide, şi 
mă împinge înăuntru, încuind repede. O putoare teribilă m-a lovit drept în 
cap... Era o hrubă de cărămidă netencuită, 3 metri pe 2, cu un plafon jos, să- 
1 atingi cu mâna... Aceasta era, se pare, modul în care maiorului Goiciu îi 
plăcea să-şi tortureze deţinuţii. 

La amiază au venit doi gardieni ca să-mi aducă mâncarea. Dacă ar fi 
fost numai unul, aş fi încercat să sar afară. Timp de şase zile intra câte un 

gardian şi-mi lăsa gamela cu mâncare pe masă... începând cu ziua a treia, 
nu mă mai puteam ridica din cauza durerilor de şale, căci aburii pătrunseseră 
peste tot, ca şi în hainele care acum miroseau nu numai a fecale, dar şi a 
putreziciune. De fiecare dată când deschideau uşa să-mi aducă de mâncare, 
strigam: „Să vină medicul!”. 

în sfârşit, când n-am mai putut vorbi decât în şoaptă, în ziua a 
şaptea, zi de vineri, a venit medicul... A făcut un pas, n-a putu intra de 
putoare şi mi-a spus: 

- Sunt doctorul, de ce m-aţi chemat? 

Am făcut un efort şi cu voce foarte scăzută i-am spus: 

- Domnule doctor, ca om şi ca medic, puteţi admite ca un deţinut să 
fie ţinut aici în aceste condiţii? Sunt bolnav şi nu mă mai pot scula din pat. 
Fac apel la conştiinţa dumneavoastră de om şi de medic, să mă ajutaţi ca 
înainte de moarte să pot respira aer curat. 

- Cum te cheamă, domnule? 

- Nistor Chioreanu. Vă rog să ţineţi minte numele meu şi când va 
veni vremea, să spuneţi condiţiile în care am murit. 

- Am să fac tot ce este omeneşte posibil. Şi a plecat. 

Nu aveam nicio încredere că va putea face ceva. Auzisem despre 
maiorul Goiciu atâtea ticăloşii şi acte de cruzime, încât nu-mi puteam face 
nicio iluzie. Şi totuşi minunea s-a întâmplat: după masă, a venit gardianul şi 
mi-a spus să ies afară. Am încercat, dar mi-a fost cu neputinţă să mă ridic 
din pat. A venit el şi m-a ridicat, dar în loc să mă ducă la camera mea, am 
ajuns la uşa vechiului castel, m-a coborât pe scări şi am ajuns la subsol, într- 
o cameră de izolare. M-a culcat pe patul de jos, m-a acoperit tot cu pătura, 
apoi s-a grăbit să plece; bănuiesc fiindcă puţeam îngrozitor. Fiindcă timp de 
şase zile nu adormisem decât pe apucate, am căzut intr-un somn profund. 
M-am trezit cu nişte dureri teribile de şale şi-mi era îngrozitor de frig. Când 
a venit gardianul cu mâncarea, i-am spus că nu voi mânca până ce nu mă 
vor pune în condiţii omeneşti de detenţie. 

A doua zi a venit medicul şi i-am spus şi lui acelaşi lucru. Mi-a spus 
că, dacă mănânc, îmi va da medicamente şi o hrană de refacere. Am stat şi 
aici o săptămână. 

în a şasea zi au venit doi gardieni, m-au ridicat pe sus şi m-au dus în 
fundul curţii la baie, m-au dezbrăcat la piele, m-au îmbăiat şi mi-au dat 
haine curate, după care m-au dus în camera mea, unde era cald şi aerul 
curat. 

- Mănânci acum?, m-a întrebat gardianul de servici. 

- Nu mănânc până nu mă scoateţi din izolare. A venit iar doctorul cu 

un sanitar şi cu un gardian. 

- Domnule Chioreanu, dacă refuzi mâncarea te vom hrăni cu forţa...” 

Şi Moşul descrie cum au încercat să-l hrănească cu forţa, dar nu au 

reuşit: 

„Nu intenţionam să mor, să merg până la ultima limită a puterilor. 
După două zile doctorul a venit iar. Acum nu mai puteam vorbi... Eram în a 
optsprezecea zi de nemâncare. Doctorul m-a examinat, apoi mi-a spus: 

- Domnule Chioreanu, astăzi încă vă mai pot salva, dar mâine nu mai 
garantez de viaţa dumneavoastră. Corpul vă miroase deja a cadavru. Dacă 
acum ieşiţi din greva foamei, mă fac luntre şi punte şi vă salvez. Vă mai 
promit că voi încerca, după ce vă refaceţi, să vă ajut să ieşiţi din izolare. 
Primiţi? Am făcut din cap în semn afirmativ. Peste câteva minute doctorul 
s-a întors şi cu mâna lui mi-a dat puţin câte puţin, o ulcică destul de mare de 
lichid dulce, cu trei feluri de vitamine şi întăritoare. Apoi mi-a spus: 

- Acum dormiţi şi când vă sculaţi vă dau altceva. 

Trei zile în şir am mâncat sub supravegherea medicului. în a opta zi 
la amiază în loc de mâncare de regim, gardianul mi-a adus o gamelă cu 
fasole. I-am spus că eu am regim, nu fasole. El mi-a spus: „Asta mi-a dat, 
asta vă dau”, şi a plecat. 

Mi-am dat seama că dacă mănânc ciorba aceea de fasole, stomacul 
meu se face praf. Nu m-am atins de ea şi m-am hotărât să intru din nou în 
greva foamei. 

I-am comunicat prin perete doctorului Mija situaţia şi hotărârea mea. 

„Pentru nimic în lume să nu faceţi treaba asta, Moşule, mi-a spus. 
Fasolea este o hrană perfectă, dar să nu o mâncaţi, s-o sugeţi boabă cu 
boabă. Până deseară să o terminaţi şi aveţi puţină răbdare că într-o zi două 
găsim noi mijlocul să vă dăm vitamine.” A doua zi tot Dr. Mija mă cheamă 
la bara de fier de la calorifer. 

- Moşule! 

- Da. 

- Fii atent, am lărgit gaura din perete pe lângă ţeavă şi îţi împingem 
nişte polivitamine învelite într-o cârpă. Ia câte una după fiecare mâncare. 

îndată am auzit mişcarea pe care o făcea pacheţelul cu vitamine de-a 
lungul ţevii de calorifer, şi nu după mult timp a apărut. L-am luat în primire. 

Era un gest aşa de măreţ, o jertfă atât de frumoasă, încât, de emoţie, mi-au 
dat lacrimile şi nu găseam cuvinte potrivite pentru o aşa faptă. 

- Mija... 

- Da, Moşule. 

- Mă nebunilor, voi sunteţi nişte îngeri mă! Sunt aşa de emoţionat că 
nu ştiu ce să vă spun. Vă sărut pe toţi cu lacrimi în ochi, dar vă rog să nu 
mai faceţi vreo imprudenţă, că de vă prinde, va omoară Goiciu. 

- Să n-ai teamă, Moşule. La uşa de la intrare în coridor este în 
permanenţă un om de pază şi cum intră cineva, în câteva clipe se şi dă 
alarma. Numai dumneavoastră să găsiţi un ascunziş bun pentru 
medicamente. 

[...] 

După încă două săptămâni am început să mă ridic din pat şi să fac 
plimbări prin cameră. Am observat gaura din perete unde fusese băgat 
hornul sobei de încălzit. M-am apropiat mai bine şi auzeam cum voci de 
deasupra mea vorbeau cu cei de deasupra lor. Ştiam că deasupra mea era şi 
doctorul Boeriu. Am cerut vecinilor mie să-mi facă de pază, am venit iar la 
horn. Am vorbit tare: 

- Alo, aici Moşul, care vorbiţi acolo? 

- Aici doctorul Ighişan, Moşule de unde vorbiţi? 

- Din camera mea şi vă aud foarte bine. 

- Dar vine hornul până la dumneata? 

-Da! 

- Extraordinar. Ce proşti am fost. Nu ştiam asta şi tocmai am 
confecţionat o sfoară, şi-ţi lăsăm medicamente până în dreptul geamului. Şi 
ne tot gândeam cum să facem. Stai puţin, Moşule! 

N-au trecut nici cinci minute şi în horn a apărut un săculeţ lăsat cu o 
sfoară. L-am dezlegat, l-am golit în gamela mea, l-a legat din nou la sfoară, 
şi i-am spus: „Trage”. 

Sfoara s-a ridicat numaidecât, apoi am auzit vocea lui Boeriu: 

- Moşule, alifia este pentru durerile dumitale reumatice, iar 
bucăţelele de slănină sunt strânse de noi din mâncare, anume pentru 
dumneata. Mănâncă 2-3 odată cu ciorba. Şi de acum înainte eşti în 
subsidenta noastră. 

[.’..] 

Intr-o zi aproape de Paşte, vecinii dau semnalul de alannă. M-am 
aşezat în pat, aud că se deschide lacătul, se deschide uşa şi intră maiorul 

Goiciu însoţit de doi locotenenţi majori şi un locotenent. M-am ridicat în 
picioare fără să spun nimic. 

- Cum îi?, m-a întrebat maiorul Goiciu 

- Cum vedeţi, am răspuns. 

- Eh, n-ai murit, tu-i mama mă-sii! 

- Nu, am răspuns, dar nu din mila dumneavoastră. 

- Da’ din a cui? 

- Din mila lui Dumnezeu. 

- 'Tu-ţi Dumnezeul Dumnezeului tău! 

Şi s-a întors să plece. Când să iasă pe uşă a dat cu ochii de gaura 
hornului. S-a oprit. 

- Ia uitaţi-vă dobitocilor pe unde vine Dumnezeul lui. Ia astupaţi 
numaidecât hornul. 

Şi în aceeaşi zi l-au astupat. » 

După un an de regim de pedeapsă la Zarea din Gherla, ne-am întors 
iarăşi la Zarea din Aiud. Planurile securiştilor de a ne asasina pe toţi şi, în 
mod sigur, pe Moşu, nu le-au reuşit. Şi nu le-au reuşit căci cu noi este, a fost 
şi va fi Dumnezeu. 

Şi noi în celula noastră ne-am rugat zilnic împreună, căci rugăciunea 
în comun e mai puternică, pentru sănătatea tuturor celor ce erau în suferinţă 
şi în mod deosebit pentru salvarea lui Moşu - pentru că eram siguri că s-a 
făcut un plan de a-1 asasina. 

împreună cu studentul teolog Greavu făceam rugăciunea Rozariului 
- cu aceeaşi intenţie. Şi nu ne-am pierdut nici noi, nici Moşul. Aveam 
speranţa că Dumnezeu nu ne va lăsa pe mâna îndiavoliţilor - şi ne va ajuta 
şi de această dată să supravieţuim, deşi forţele noastre erau tot mai 
diminuate din încercările tot mai grele. 

XXIII. Ultima încercare de a mă asasina 

Ia aminte la rugăciunea mea, că m-am smerit foarte. 

Izbăveşte-mă de cei ce mă prigonesc, că s-au întărit 
mai mult decât mine. Scoate din temniţă sufletul meu, 
ca să laud numele Tău, Doamne. Pe mine mă 
aşteaptă drepţii, până ce-mi vei răsplăti mie. 

Psalmul 141 

După expirarea pedepsei de un an de izolare la Zarea închisorii din 
Gherla, ne-am întors toţi cei 13 deţinuţi (aleşi din Zarea Aiudului spre a fi 
condamnaţi pentru instigare şi organizare de rebeliune în închisoare) în 
Zarcă, la Aiud. Nu murise niciunul dintre noi în timpul cât am stat în regim 
sever de izolare în Zarea din Gherla, dar, aşa cum toţi patru câţi fuseserăm 
în aceeaşi celulă ne-am îmbolnăvit de tuberculoză, aş putea afirma fără să 
greşesc că şi dintre cei 100 de deţinuţi luaţi din celularul din Aiud şi trimişi 
în acelaşi regim de exterminare ca şi noi, majoritatea au plecat din Gherla 
după un an de izolare, bolnavi de tuberculoză. 

Nu ştiu câtă izolare şi carceră au făcut şi ei, dar noi cei patru din 
aceeaşi celulă, făcând un calcul, am constatat că am petrecut mai mult de 
jumătate din timpul de un an, cât am rămas la Gherla, cu pedepse date de 
politruci fără ca noi să fi călcat regulamentul închisorii, în celulele de 
pedeapsă de la subsolul Zarcăi şi în carcere. Dintre noi toţi, cei asupra 
cărora s-au exercitat cel mai mult torturi pentru a fi asasinaţi au fost Moşul 
şi nea Nae Cojocaru. Ambii însă au scăpat cu viaţă, ca prin minune. Suntem 
convinşi că numai Dumnezeu i-a salvat, ca şi pe noi, ceilalţi, consideraţi 
instigatorii şi organizatorii grevei din penitenciarul Aiud. Ceea ce regimul 
comunist nu admite şi nu iartă niciodată. 

Ultima lovitură criminală pentru exterminarea celor ce încă mai 
supravieţuiam, dintre cei care după calculele lor nu mai trebuia să ieşim vii 
pe poarta închisorii Aiud, a fost reeducarea. Putem spune, fără a greşi, că 
torturile aplicate de securiştii comunişti în scopul extenninării deţinuţilor 
politic, încet dar sigur, au depăşit cu mult pe cele aplicate legionarilor în 
timpul dictaturii regelui tiran, imoral şi criminal Carol al II-lea şi pe cele ale 
generalului Antonescu. Unii securişti au fost angajaţi în „întrecerea 
socialistă”. Inovaţiile în torturi, bestialităţi, umilinţe, chinuri inimaginabile 
erau repede însuşite şi aplicate „cu mult zel şi ură proletară” de către aceste 

fiare „cu chip de om”. Torturile şi bestialităţile securiştilor au depăşit orice 
limită imaginabilă. Cei ce au aplicat aceste metode de extenninare nu s-au 
deosebit prea mult prin grade militare, etnie sau şcolarizare. Aproximativ pe 
aceleaşi coordonate se înscriu şi turnătorii, delatorii, această subspecie 
umană care a provocat uriaşe suferinţe deţinuţilor politic, atât în securităţi şi 
în închisori, cât şi după eliberarea noastră. 

Securiştii comunişti erau capabili să producă orice crimă, dacă 
superiorii le-ar fi dat asemenea ordin. De altfel se ştie azi, din declaraţiile 
foştilor securişti, că aceasta era prima condiţie pentru a deveni angajat al 
poliţiei politice. Şi cum deţinutul politic era proscris (scos în afara legii), 
condamnarea lui din oficiu la exterminare venea automat. Astfel securiştii 
îşi permiteau să comită orice crimă fără teama de a fi traşi la răspundere 
vreodată de instanţele judecătoreşti..Cinismul şi bestialitatea cu care au 
săvârşit securiştii atâtea crime contra umanităţii, nemaiîntâlnite până atunci 
într-o ţară pretins civilizată, se pot înscrie la loc de frunte în „Cartea 
recordurilor” (Piteşti, Aiud, Gherla, Canal etc). 

Rezistenţa şi supravieţuirea unora dintre deţinuţii politic este greu de 
explicat pe cale raţională. Perioada 1957-1962 este totuşi pentru cei rămaşi 
în Zarcă, deşi slăbiţi de puteri, înfometaţi, torturaţi şi umiliţi peste măsură, o 
perioadă în care am reuşit să ne cunoaştem mai bine pe noi înşine, pe 
semenii noştri, dar mai important decât atât, să-l cunoaştem pe Dumnezeu. 
A fost o perioadă de intensă trăire creştină, de trăire în duh şi în adevăr. In 
celulele în care am avut norocul să fie printre noi un preot adevărat am 
simţit şi noi cum suntem păziţi de îngerul nostru, care ne-a ajutat să trăim în 
armonie, frăţietate, creştineşte. Numai astfel se explică rezistenţa pe care am 
avut-o de a nu cădea în ispita diavolului, atunci, după 1962, când s-a 
instituit reeducarea şi în închisoarea Aiud. 

Politrucii securişti controlau, prin turnătorii pe care îi plasau în 
celulele noastre, starea de spirit, rezistenţa noastră, pe care cei ce nu cred în 
Dumnezeu nu o înţeleg şi nu o pot admite. 

Pentru partidul comunist şi câinii săi de pază, securiştii, rămăsese 
doar o redută de cucerit: legionarii din închisoarea Aiud. Şi doreau, conform 
statutului lor, proletarizarea prin desfiinţarea neamului, intrând totul în 
marea cuşcă sovietică, să distrugă definitiv această redută, atât biologic, cât 
mai ales spiritual. Şi făcând, la eliberarea noastră din 1964, un bilanţ în 
acest sens, putem spune că, chiar dacă din punct de vedere biologic au reuşit 
în bună parte, totuşi, spiritual au trebuit să-şi recunoască eşecul. Cu toate că 

şi-au mobilizat la Aiud, în această perioadă, toate forţele în experimentarea 
planurilor lor criminale pe care le-au aplicat cu succes la Piteşti. Deşi 
suntem siguri că au fost călăuziţi şi de tovarăşii lor de drum pe calea 
înrobirii statului nostru, prin dispariţia oricărei forme de rezistenţă, cu 
excepţia grupelor de luptători din rezistenţa armată din întreg lanţul carpatic, 
distrugerea elitei neamului şi inocularea fricii în sufletele românilor (cuvânt 
care nici nu se mai folosea de nimeni înainte de evenimentele din decembrie 
1989), totuşi le stătea încă în faţă forţa spiritului din penitenciarul Aiud, pe 
care nicicum nu o puteau învinge. Presaţi probabil şi din exterior 
(acceptarea în Organizaţia Naţiunilor Unite) au hotărât ca cei ce vor 
supravieţui diabolicelor măsuri de reeducare să ajungă în aşa hal, încât după 
eliberare (cei ce nu vor accepta reeducarea) să rămână în libertate complet 
epuizaţi, iar alţii înrolaţi în slujba lor. 

Era clar că ţinta reeducării de la Aiud a fost proiectată în hrubele 
ocultei ce urmărea desfiinţarea neamului românesc, iar metodele şi măsurile 
experimentate în URSS erau deja aplicate cu succes în ţara noastră. 

Lovitura fatală, terminală, folosită de călăul colonel de securitate 
Gheorghe Crăciun, directorul penitenciarului Aiud în perioada reeducării, 
era izolarea cu regim special de asasinare prin extenninare, într-o fostă 
capelă creştină a penitenciarului. Nu trebuie uitaţi nici colaboratorii angajaţi 
în acţiunea de reeducare a colonelului Crăciun: colonelul politic Iacob, 
primul adjunct al lui Crăciun, colonelul Ivan, plutonierul Dumitrescu şi 
ceilalţi ofiţeri şi politici, ajutaţi de subofiţeri securişti, paznicii de închisori, 
selectaţi şi verificaţi ca fiind cei mai devotaţi conducătorilor regimului 
comunisto-securist. 

Menţionez că acest colonel de securitate Gheorghe Crăciun era 
chestorul Poliţiei Cluj pe timpul grevei studenţeşti de la Cluj din 1946. Este 
bine cunoscut faptul că poliţiştii de atunci au flancat şi condus spre Căminul 
studenţesc Avram Iancu hoardele comunisto-maghiare de la fabrica 
Dermata şi atelierele CFR Cluj, ca să dea o lecţie de pomină „reacţiunii” 
reprezentată atunci în Cluj de studenţii români din acest cămin. Prinzând de 
veste, studenţii români au reuşit să se baricadeze la etajul I al căminului, 
evitând astfel în mod sigur o baie de sânge. Tot colonelul Crăciun, ajuns 
apoi şeful Securităţii din Sibiu, este executantul condamnărilor la moarte ale 
luptătorilor anticomunişti din Munţii Apuseni, conduşi de maiorul Dabija, 
centru din care au făcut parte şi mulţi colegi de la Universitatea clujeană. 

Din aceste grupuri de rezistenţă armată anticomunistă am făcut şi eu parte, 
înainte de a pleca, în ianuarie 1949, la Bucureşti. 

După rezistenţa opusă la reeducare de către majoritatea deţinuţilor 
izolaţi în Zarcă, a urmat în perioada reeducării o altă formă de izolare şi mai 
diabolică. In jumătate dintre cele 60 de celule din Zarcă am fost izolaţi doar 
câte un singur deţinut politic într-o celulă, sau cel mult doi, dacă unul nu se 
mai putea ridica de pe rogojina aşternută direct pe podea. Concomitent, în 
celulele rămase cu mai mulţi deţinuţi, politrucii au avut grijă să-şi plaseze 
turnătorii, aşa-zişii reeducaţi, care le-au amărât şi mai mult zilele 
nereeducaţilor, provocându-i la tot felul de discuţii despre reeducare, şicane 
şi umilinţe. Instinctul de apărare al celor nereeducaţi i-a obligat să-şi ia drept 
scut autoizolarea, nescoţând niciun cuvânt, abţinându-se de la orice fel de 
discuţii cu acei indivizi lipsiţi de scrupule. 

Se tenninase cu reeducările la Piteşti, Gherla, Canal şi la celelalte 
închisori. Rămăsese doar Aiudul. Ştiau securiştii prea bine că aici, la Aiud, 
este tot ce a mai rămas în viaţă dintre adversarii politici, capabili oricând de 
a protesta şi a mărturisi adevărul despre genocidul îndreptat şi executat 
asupra neamului românesc, a cărui responsabilitate o poartă în întregime 
partidul comunist din România şi securitatea. Toţi experţii securităţii, o 
întreagă armată de consilieri ai PCR, erau acum întruniţi la Aiud şi angajaţi 
să-i extennine fizic şi psihic pe legionari, ultimul obstacol în calea 
animalizării neamului nostru. Şi au început cu reeducarea şi cu izolarea. 

Pedepsirea deţinuţilor cu un regim de izolare în celulele morţii dintr- 
o fostă capelă creştină, pe o durată limitată între 7 şi 21 de zile, se făcea în 
baza unui raport al gardianului de serviciu din Zarcă, de regulă impus de 
către ofiţerul politic. Nu conta dacă era sau nu vreun motiv de încălcare a 
regulamentului închisorii de către respectivul deţinut politic pedepsit. Totul 
se petrecea în afara celor mai elementare norme de legalitate şi 
responsabilitate. Puteai fi pedepsit cu regim de izolare, în cadrul planului de 
asasinare pe care ni-1 aplicau, şi pentru simplul fapt că paznicul miliţian 
afirma că te-a surprins uitându-te duşmănos şi ameninţător la el în timp ce te 
însoţea ca să goleşti tineta la WC. 

După cum am mai amintit, în închisoarea Aiud, în corpul de clădire 
dintre Zarcă şi celular era o clădire numită „secţie” unde au fost construite 
trei capele creştine (ortodoxă, catolică şi refonnată), toate având forma unei 
mici biserici, datând de pe vremea întemeietorului acestui blestemat locaş, 
împărăteasa Maria-Tereza. Regimul comunist a transformat una din aceste 

capele în celule de izolare, prin compartimentarea unor pereţi de beton înalţi 
de 6-8 metri, atât cât fusese înălţimea capelei. Câteva din aceste celule, care 
corespundeau altarului, aveau şi aerisire spre exterior, prin micile ferestre 
ale altarului, care acum erau acoperite cu scânduri bătute în cuie, dar în aşa 
fel ca să poată intra aerul rece din timpul iernii. Nu aveau nicio sursă de 
încălzire, iar gardienii aruncau apă pe pavimentul de ciment, care iama se 
transforma în gheaţă. Uneori şi pe pereţi sclipeau flori de gheaţă. Toate 
aceste celule erau iluminate pennanent, zi şi noapte, pentru ca miliţianul 
paznic să poată observa prin vizetă orice mişcare a condamnatului. Zidurile 
din beton asigurau în permanenţă o temperatură în celulă mai scăzută decât 
cea din afara clădirii. 

Intr-o astfel de celulă te aruncau gardienii după ce te percheziţionau 
şi te lăsau numai în cămaşă, indispensabili, pantaloni, vestă şi o bonetă, iar 
în timpul iernii şi mantaua de puşcăriaş. 

In fiecare dimineaţă pedepsitul primea raţia de alimente pentru ziua 
întreagă: un polonic de apă caldă sărată, iar tot a treia zi şi câte 80 grame de 
pâine. 

Acolo m-am convins că cel mai mare duşman al omului nu este 
foamea sau setea, ci frigul, pentru unii insuportabil. Nici nu-mi pot închipui, 
nici nu pot să-mi explic cum am putut totuşi rezista frigului în celula cu 
gheaţă, fără îmbrăcăminte adecvată. Iar, pentru ca suferinţa să fie şi mai 
insuportabilă, gardienii discutau pe coridor împreună cu politrucii, ca să-i 
auzim noi, amuzându-se cu întrebarea „Câţi deţinuţi au mai rămas în viaţă?” 
Doamne, cum i-ai putut răbda să comită atâtea crime? Mă întreb adesea şi 
azi cum mai pot să trăiască în mijlocul familiei lor, lângă neveste şi copii, 
poate şi nepoţi, părinţi, bunici sau rude, în societate, acei securişti temniceri, 
nişte călăi care, în întreaga lor carieră, au chinuit, au torturat, au bătut cu ură 
şi cu sete, au asistat la zvârcolirile între viaţă şi moarte ale victimelor lor. Ei 
au provocat, au colaborat şi au asistat la acele tragice spectacole care nu pot 
fi de nimeni admise, înţelese fiind ca asemenea cu lupta pierdută a unui 
şoricel în faţa pisicii. 

Aceste celule de izolare din capela creştină au funcţionat fără 
întrerupere în toată perioada reeducării din 1962-1964, ca o moară ce 
macină zi şi noapte. Exista o planificare a victimelor, ţinută de colonelul 
politic Iacob, pentru pedepsirea (adică asasinarea) prin izolare în celulele 
morţii, după cum acestea erau ocupate sau se eliberau. Au reuşit să scape în 
perioada reeducării numai acei deţinuţi din Zarcă ce erau imobilizaţi la pat, 

dar în mod excepţional se aplica această izolare şi acestor bolnavi, dacă erau 
surprinşi comunicând cu vecinii de cameră prin alfabetul morse sau prin 
ţeava de la calorifer. Ce diferenţă între regimul de detenţie al legionarilor, 
care erau închişi pentru apărarea ţării şi a neamului pe care duşmanii 
încercau să-l distrugă, faţă de regimul de închisoare aplicat celor câţiva 
fruntaşi comunişti, consideraţi singurii responsabili de genocidul neamului 
românesc, inclusiv pentru crimele din decembrie 1989! 

Reuşisem să scap cu bine şi după astfel de izolări, dar am avut totuşi 
parte de una, ultima, în care mi-am văzut moartea cu ochii! în mod sigur 
numai mâna nevăzută a lui Dumnezeu m-a salvat şi de această dată. Am 
simţit cum îngerul meu păzitor m-a scos din acel infern. Iată cum. 

Era pe la începutul lunii ianuarie 1964. în Zarcă rămăseserăm tot 
mai puţini dintre cei pe care politrucii ne considerau refractari la reeducare, 
irecuperabili. Pe mine mă „băgase” (deci fără voia mea) până la această dată 
de două ori, de fiecare dată într-o altă cameră, la secţia cu reeducaţi. Dar, de 
fiecare dată, eu refuzam să scot măcar o vorbă, aşa că m-au readus în celula 
mea, de unul singur, din Zarcă. 

în câteva cuvinte, mă simt obligat pentru necunoscători ca să explic 
reeducarea de la Aiud din perioada 1962-1964, înainte de eliberarea 
deţinuţilor politic din închisorile comuniste. 

Regimul comunist şi stăpânii lor din întuneric au hotărât ca aceşti 
ultimi supravieţuitori, ca prin minune, care au reuşit să îndure toate 
metodele de asasinare la care au fost supuşi, să nu iasă pe poarta închisorii 
în libertate (mai bine spus, dintr-o închisoare mai mică într-una mai mare), 
decât distruşi biologic şi compromişi moral, în aşa fel ca niciodată, dacă 
totuşi vor mai rămâne în viaţă şi afară, să nu mai constituie un pericol pentru 
regimul comunist. Să renunţe la crezul lor naţional-creştin pe care să-l 
autocondamne şi să colaboreze cu securitatea. 

Spre deosebire de Piteşti, acolo nu se mai foloseau bătaia şi spălarea 
creierului, ci se foloseau izolările ca mijloc de represiune, annă ce poate 
aduce aceleaşi rezultate, fără teama de vreo responsabilitate, căci acest 
sistem fusese bine studiat ştiinţific şi verificat înainte de a trece politrucii la 
aplicarea lui. 

Fiecare deţinut care intra în reeducare trebuia să-şi facă autocritica, 
să-şi pună cenuşă pe cap, să recunoască, în public, că alesese un drum greşit 
în viaţă, că se desolidarizează de toţi cei ce vor continua să rămână şi să 
meargă pe acel drum, să-i demaşte pe toţi care mai persistă în crezul lor 


131 




Dr. Teofil MIJA 


Generaţia neînfrântă 


naţional-creştin, să recunoască regimul comunist ca singurul regim cu 
dreptul de a conduce societatea noastră şi întreaga lume. In final, trebuia să- 
şi ia angajamentul că el a va colabora cu regimul comunist când va ajunge 
în libertate. Unii mai zeloşi (adică, mai ticăloşi) şi-au luat chiar angajamente 
în scris că vor colabora cu securitatea, că vor deveni turnători! 

în camerele de reeducare nu se putea sta de vorbă cu cineva decât în 
prezenţa unui reeducat. Nu este cazul aici să spun ce dureri sufleteşti 
suportam când auzeam pe unii cum înjură pe mentorii lor, dar şi mai greu 
suportam când vedeam feţe bisericeşti dând mâna cu diavolul. 

Sentinţa asupra noastră, a celor din Zarcă, nereeducabilii, ne fusese 
deja dată: trebuia să fim extenninaţi cât mai repede. Ne încadraseră perfect 
în categoria celor nedecedaţi încă, dar care urmau a fi asasinaţi prin foame şi 
frig. 

Noi eram atunci complet dezinformaţi, nu ni se putea strecura în 
Zarcă nici cea mai mică informaţie de afară, de natură politică. Secretul în 
Zarcă era strict supravegheat şi direct de către politruci. Ca atare, nu ştiam 
pe atunci că se hotărâse pe plan internaţional, şi era fixat deja termenul pe 
care ţara noastră trebuia să-l respecte, 1 august 1964, data până la care să fie 
eliberaţi toţi deţinuţii supravieţuitori din închisorile comuniste. 

Bănuiam că aveam un raport pentru izolare pe care mi-1 promisese 
gardianul Barabas, un criminal înnăscut, pentru că într-o dimineaţă nu am 
ieşit de la WC atât de repede cât ar fi dorit el. M-a acuzat că am întârziat în 
WC ca să scriu pe pereţi mesaj pentru alt camarad din Zarcă. Bineînţeles că 
nici nu s-a sinchisit să intre în WC să se convingă dacă am scris sau nu, căci 
el ştia bine că aceasta este o acuzaţie falsă. Adevărul îl ştia el prea bine, că e 
ordin de la colonelul politic Iacob ca să-mi găsească nod în papură, şi să mă 
poată astfel izola. însă motivul real al noii izolării de acum era a doua 
tentativă eşuată de a mă face să accept reeducarea. 

Mă pregăteam sufleteşte şi aşteptam din zi în zi să fiu dus la izolare, 
în capelă. De abia după vreo două săptămâni, când se eliberase una din cele 
mai de temut şi îngrozitoare celule de izolare, m-au băgat acolo. Celula era 
orientată spre Nord, gheţărie curată, având o fereastră de altar bătută în 
scânduri, pe unde intrau frigul şi umezeala ca afară, în curte. în prezenţa 
plutonierului Biro, care pe atunci era şeful acestei secţii de izolare (a 
morţii), am fost dezbrăcat de alt gardian cu gradul de sergent-major, lăsat 
numai în cămaşă şi în indispensabili şi aruncat în mijlocul acelei celule. Uşa 
s-a închis. Era vădită intenţia lor de a mă ucide, căci mai mult de câteva ore 

n-aş fi putut rezista în acel ger. Rămas în mijlocul celulei, fără nicio 
posibilitate de reacţie, ştiam sigur că securiştii gardieni nu plecaseră din faţa 
uşii, ci mă pândeau pe vizetă, trebuind să raporteze ofiţerilor politici situaţia 
şi reacţia mea. Ca o străfulgerare mi-a apărut atunci în minte ce trebuia să 
fac. Să mă împotrivesc cu ultimele mele puteri acestui abuz de a mă băga 
dezbrăcat la izolare în celula îngheţată pe paviment şi cu flori de gheaţă pe 
pereţi. Dintr-un salt m-am repezit la uşă, bătând în ea cu pumnii cât m-au 
ţinut puterile şi strigând să vină directorul închisorii, deoarece gardienii vor 
să mă omoare prin congelare. Cred că erau vreo zece celule de izolare în 
capelă, la ora aceea toate fiind ocupate de victime ca mine. Băteam zadarnic 
în uşă, căci nu răspundea nimeni, deşi ştiam bine că gardianul este acolo 
lângă uşa mea, dar nu vrea să răspundă. 

La un moment dat, au început a bate în uşi şi deţinuţii de la celelalte 
celule, cerând să vină ofiţerul de serviciu pentru a rezolva cazul meu. 

După câteva minute uşa se deschide şi gardianul mă ameninţă că, 
dacă nu tennin cu bătutul în uşă, o să mă pună în lanţuri. Dar mie nu-mi mai 
păsa de ameninţările lui, îmi era indiferent ce va urma, îmi vedeam moartea 
cu ochii, aşa că cel puţin cu ultimele puteri să încerc să mă apăr. Am început 
să zbier şi să bat şi mai tare în uşă până când, în sfârşit, a venit ofiţerul de 
serviciu. I-am raportat plin de revoltă acestui securist abuzul comis de 
plutonierul Biro, adică refuzul de a mă lăsa la izolare cu pantaloni, vestă, 
manta şi bonetă, aşa cum prevede regulamentul închisorilor. Bineînţeles că 
ofiţerul de serviciu s-a scuzat, spunând că nu el, ci colonelul Iacob a semnat 
raportul de pedepsire în aceste condiţii. Ca atare, numai colonelul Iacob 
putea rezolva această situaţie. 

Această discuţie cu ofiţerul de serviciu a fost auzită de toţi deţinuţii 
pedepsiţi din celulele învecinate. Au auzit şi strigătul meu disperat că „vor 
să mă omoare”, ceea ce am repetat de câteva ori şi din toată puterea mea şi 
pentru ofiţerul de serviciu. I-am spus acestuia că nu voi înceta strigătele 
până ce nu voi primi hainele ce mi-au fost reţinute de plutonierul Biro. Uşa 
s-a închis din nou, eu am rămas lipit de ea, şi continuam să strig din toate 
puterile: „Mă omoară, mă omoară!”. 

Nu după mult timp a sosit şi colonelul Iacob, însoţit de ofiţerul de 
serviciu şi de plutonierul Biro. Le-am raportat tuturor, de data aceasta pe o 
voce potolită, fiindcă rămăsesem aproape fără pic de energie, că se 
urmăreşte asasinarea mea, prin faptul că am fost aruncat dezbrăcat în miez 
de iarnă, într-o celulă cu gheaţă pe jos şi pe pereţi şi că vreau să se ştie că 

vor răspunde cândva pentru aceste crime premeditate. La auzul ultimelor 
cuvinte toţi s-au congestionat la faţă, se uitau unii la alţii nehotărâţi, dar 
vădit mâniaţi, parcă erau o haită de lupi adulmecându-şi prada şi neştiind 
cine să mă înşface primul. Salvarea mea a venit când au început să mă înjure 
şi să mă ameninţe pe întrecute, promiţându-mi, în loc de hainele de care în 
mod abuziv am fost dezbrăcat, că mă vor pune în lanţuri şi mă vor duce la 
carceră dacă nu încetez cu urletele şi cu bătutul în uşă. Le-am răspuns că pot 
să scoată pistoalele ca să mă împuşte, ce mai contează o crimă în plus pe 
lângă atâtea altele. Colonelul Iacob a fost de acord cu mine, mi-a răspuns că 
nu e nicio pagubă, nu pierde clasa muncitoare nimic prin dispariţia mea, că 
va fi cu un legionar mai puţin în ţară. Mai auzisem cândva această 
ameninţare - slogan, şi mi-am adus aminte că, tot în astfel de împrejurări, la 
Zarea din închisoarea Gherla. 

Din nou colonelul Iacob s-a arătat „ghişeftar”, propunându-mi 
„marea cu sarea” ca să accept reeducarea, dacă doresc libertatea. Erau 
acestea ultimele presiuni ce se mai puteau face asupra noastră, timpul îi 
presa şi pe ei, aşa că încercau prin toate vicleniile şi tertipurile să-şi 
îndeplinească angajamentul luat faţă de ocultă: distrugerea definitivă a 
Mişcării Legionare. Mi-a promis că mi se vor da hainele reţinute şi mutarea 
la o altă celulă, dar că totuşi nu le voi scăpa teafăr. Uşa s-a închis, iar eu am 
început să aştept îndeplinirea promisiunii. Peste vreo 10-15 minute, care mi 
s-au părut ore, uşa se deschide din nou şi gardianul îmi aruncă hainele în 
mijlocul celulei. M-am îmbrăcat în grabă şi-am început să măsor celula în 
lung şi-n lat, cu paşi domoli, sperând că astfel mă voi încălzi puţin. Era 
destul de târziu, căci a apărut „numărătoarea” cu predarea serviciului. Era 
sâmbătă seara şi în mod sigur şi gardianul din timpul zilei, fiind grăbit, nu a 
avut vreme să explice celui ce preluase serviciul de noapte, ceea ce se 
petrecuse cu mine. M-am convins despre aceasta la scurt timp, căci 
stingându-se becul din celula mea, am bătut în uşă, a venit noul gardian, 
care în loc să remedieze defecţiunea, a găsit o rezolvare mai simplă, a 
deschis uşa şi m-a „băgat” în celula de vizavi, care era neocupată, celulă 
fără gheaţă şi mult mai călduroasă. Aşteptam totuşi ca gardianul să repare 
pana de curent electric din „celula morţii”, dar fie că, din comoditate, n-a 
vrut, fie că n-a găsit electrician sau bec. Oricum eu am rămas în noua celulă 
şi în scurt timp am adormit „buştean”. La schimbul de dimineaţă, fiind 
duminică, în mod sigur gardienii care îşi predau serviciul au considerat că 
aşa este situaţia normală a ocupanţilor acestor celule, nimeni dintre ei nu-şi 

închipuia că s-ar putea face altceva decât ce au ordonat politrucii. în ziua 
următoare, gardianul de serviciu de la „celula morţii” era altul decât cel din 
sâmbătă cu scandalul, despre care cei ce ne torturau uitau uşor şi repede, 
căci astfel de scene pentru ei erau obişnuite, numai noi supravieţuitorii 
ajungeam în pragul disperării, cu reacţii imprevizibile. începusem să 
socotesc zilele: sâmbătă, duminică, luni, trei zile au trecut, am primit şi cele 
80 de grame de pâine pe lângă polonicul cu apă caldă sărată. Voi mai primi 
în aceste şapte zile de izolare încă o dată 80 de grame de pâine şi mă voi 
întoarce la celula mea din Zarcă. în toate aceste şapte zile, rugăciunea mea a 
fost către Tine, Doamne, Mâna Ta salvatoare a fost şi de această dată întinsă 
spre mine, ca de atâtea ori când mi-am văzut moartea cu ochii în acest iad al 
închisorilor comuniste. Nicio forţă din lume, nimeni n-ar fi fost în stare să 
creadă că mai poate salva din ghearele duşmanilor neamul românesc, neam 
din care şi eu fac parte, dar duşmanii mei şi ai neamului nostru nu fac parte 
din acest Neam. Dumnezeu cel Atotputernic, El singur a fost cel care mi-a 
salvat încă o dată viaţa din ghearele securiştilor. 

în următoarele trei zile n-a mai trecut niciun politruc pe la „celulele 
morţii”. Au fost acele ultime trei zile pentru mine o carte deschisă din 
memoria aparent sărăcită la maximum de nutriţie. Fără eforturi am putut 
repeta totuşi cele peste 2000 de strofe, majoritatea învăţate în puşcărie, 
foarte mulţi psalmi din Vechiul Testament, Acatistul şi Paraclisul Maicii 
Domnului, texte din Sfintele Evanghelii, Epistolele Sfinţilor Apostoli etc. în 
plus repetam toate textele importante ale doctrinei legionare, legile, 
poruncile şi intonam în surdină cântece legionare şi doine de pe Târnave etc. 

Forţa sufletească mi-a fost principalul sprijin, annă neînvinsă. Mi se 
umplea inima de bucurie gândindu-mă la camarazii mei care au mai rămas 
în viaţă neînfricaţi şi neînvinşi în lupta pe viaţă şi pe moarte cu aceste unelte 
îndiavolite, securiste, KGB-iste. îl revedeam pe Moşul Nistor Chioreanu din 
timpul când am fost izolaţi la Zarea din Gherla, pe cei 13 camarazi, ridicaţi 
din Zarea Aiud, consideraţi organizatori şi instigatori la grevă în închisoare 
şi cum, după un an întreg de chinuri, Dumnezeu ne-a salvat. îl revedeam în 
minte pe Nae Cojocaru, de asemenea din lotul celor 13, avocatul din 
Hârşova descendent dintr-o familie de ardeleni făgărăşeni, fost prizonier de 
război în Siberia, cel care s-a opus formării în lagăr, dintre ofiţerii prizonieri 
de război, a diviziilor de voluntari trădători, „Tudor Vladimirescu” şi 
„Floria, Cloşca şi Crişan”. Aceşti voluntari au călcat jurământul militar faţă 
de ţară şi neamul românesc, la ademenirile viclene ale Anei Pauker şi ale lui 

Walter Neulander Roman, tatăl lui Petre Roman, trecând de partea ruşilor. 
Nea Nae Cojocaru a fost unul dintre ofiţerii din lagărul internaţional de 
prizonieri care au iniţiat şi au condus greva foamei din lagărul de la Oranki, 
din Siberia. La această grevă de protest împotriva condiţiilor inumane în 
care erau ţinuţi ofiţerii prizonieri din toate ţările subjugate de armata 
sovietică au participat majoritatea ofiţerilor. A fost nea Nae Cojocaru, de 
care m-am legat sufleteşte ca de un frate mai mare şi drag, cel mai curajos şi 
viteaz deţinut politic pe care l-am cunoscut în închisorile comuniste, 
neadmiţând să facă niciun compromis cu duşmanii neamului românesc. 
Gândindu-mă la Nae Cojocaru, nu se putea să nu-mi apară în minte şi figura 
de erou şi martir a lui Lae Greavu, căci împreună cu el şi cu nea Nicu 
Stănescu am împărţit celula de izolare de la Zarea din Gherla de-a lungul 
unui an de zile. 

Ieşind după şapte zile din celula morţii şi ajungând iarăşi în celula 
de izolare din Zarcă, cu rogojina pe podea şi cu oblonul de scânduri la 
fereastră, mi-am luat un legământ faţă de Dumnezeu, Salvatorul meu, pe 
care mă străduiesc să-l respect în zilele cât voi mai avea de trăit pe pământ. 
Acest legământ este scris pe coperta a patra a cărţii „Noi nu am avut 
tinereţe”, pe care am reuşit să o scriu ca să rămână document despre 
suferinţele, umilinţele, torturile şi masacrarea generaţiei noastre de studenţi 
1948, de către Partidul Comunist din România, prin criminalii săi, securiştii. 
M-am legat prin jurământ în faţa lui Dumnezeu în momentele cele mai grele 
şi disperate din acea perioadă, că, dacă voi rămâne în viaţă, mă voi ruga 
necontenit pentru sufletele camarazilor şi ale tuturor eroilor creştini ai 
neamului românesc şi că voi ajuta din toate puterile pe semenii noştri căzuţi 
în nenorocire. Şi singur Dumnezeu ştie cum şi cât m-am străduit să-mi 
îndeplinesc acest legământ sfânt. 

Revenit cu bine în celula de izolare din Zarcă, starea sufletească pe 
care o trăiam făcând comparaţie între cele două celule de izolare, cea pe care 
o părăsisem şi cea în care mă aflam în acele momente, mi s-a părut 
asemănătoare unei bucurii pe care o trăieşte un copil când şi-a găsit jucăria 
pierdută. Şi începui recitarea poeziilor de Radu Gyr. Prima care mi-a venit 
în minte fiind „Iisus în celulă”: 

Azi noapte Isus a intrat în celulă. 

O, ce trist, ce înalt părea Crist. 

Luna a intrat după El în celulă, 

Şi-L făcea mai înalt şi mai trist. 

Mâinile lui păreau crini pe morminte, 
Ochii adânci ca nişte păduri, 

Luna-L spoia cu argint pe veşminte, 
Argintindu-i-se pe mâini vechi spărturi. 

M-am ridicat de sub pătura sură: 

- Doamne, de unde vii? Din ce veac? 

Iisus a dus lin un deget la gură 

Şi mi-a făcut semn ca să tac 

A stat lângă mine pe rogojină 

- Pune-mi pe răni mâna ta! 

Pe glezne avea urme de răni şi rugină 
Parcă purtase lanţuri cândva 

Oftând, şi-a întins truditele oase 
Pe rogojina mea cu libărci. 

Prin somn lumina, iar zăbrele groase 
Lungeau pe zăpada Lui vărgi. 

Părea celula mea munte, părea Căpăţâna. 
Şi mişunau păduchi şi guzgani, 

Simţeam cum îmi cade tâmpla pe mână 
Şi-am adormit o mie de ani. 

Când m-am trezit din grozava genună 
Miroseau paiele a trandafiri, 

Eram în celulă şi era lună, 

Numai Iisus nu era nicăieri. 

- Doamne, şoptesc, beznă, tăcere, 

De nicăieri nici un răspuns, 

Doar razele reci ascuţite în unghere 
Cu suliţa lor m-au împuns. 

- Unde eşti Doamne ? am urlat în zăbrele, 

Din lună venea fum de cătui. 

M-am pipăit şi pe mâinile mele 
Am simţit urma cuielor Lui. 

„Molima din Piteşti s-a răspândit şi în afara închisorilor şi întreaga 
generaţie 1948 a fost condamnată de acest morb înspăimântător cu numele 
de cod «transformarea omului în contrariul său». 

Mulţi dintre colegii noştri rămaşi în libertate au acceptat 
compromisul şi, tăcuţi, docili şi indiferenţi la marasmul din jurul lor, au fost 
luaţi de val şi purtaţi în neştire şi înregimentaţi în tot felul de activităţi 
colaterale, contribuind la îngroşarea masei amorfe de inşi fără opinii, 
devenind tovarăşi de drum, mergând alături de putere, mândri că nu-i 
aparţin, dar mulţumindu-i că-i ocroteşte, împotriva cui oare? 

Generaţia 1948 a fost sacrificată. 

Păstrez cu sfinţenie mărturia unui coleg care, rămas în libertate, cu o 
seninătate dezarmantă, mi-a mărturisit într-o clipă de răvăşire pe care o 
traversa atunci, următoarele: 

« - Dragul meu, de tine a fost bine, te-au arestat, te-au închis şi 
ţinut departe de toate frământările ce au urmat şi de care noi, cei rămaşi în 
liberate, am avut parte. Noi am fost chinuiţi, umiliţi, batjocoriţi şi ocupaţi tot 
timpul cu şedinţe peste şedinţe, la orice oră din zi şi din noapte, antrenaţi în 
tot felul de munci ce nu ţineau de profesia noastră şi, totodată, îndemnaţi să 
ne luăm tot felul de angajamente, şi câte ne-am mai luat! Eram obligaţi să ne 
facem autocritica şi să criticăm pe cei din jurul nostru, şi cu cât acestea erau 
mai denigratoare şi acuzatoare, cu atât erai mai apreciat. Ajunseserăm să nu 
mai avem încredere în nimeni şi nici chiar în noi înşine. Ne suspectam unii 
pe alţii, ne turnam unii pe alţii şi eram în stare să ne sfâşiem între noi dacă 
ni s-ar fi cerut. Am fost obligaţi să ne prosternăm în faţa unor neisprăviţi, 
inculţi şi răi pe măsura prostiei lor şi pe deasupra a trebuit să-i învrednicim 
cu omagiile noastre. Să le mulţumim pentru îndrumările date şi să-i 
aplaudăm ori de câte ori deschideau gura şi spuneau numai prostii. Ce ştii tu 
cât a trebuit să ne prostituăm şi cât am suferit noi! I-am adulat, i-am sărutat 
peste tot, i-am lins şi-n fund, de toate am făcut pentru că am fost nevoiţi să 
facem de toate. Mergeam în 4 labe behăind lozinci în care nu credeam, dar 
la capătul drumului era osul pe care toţi îl râvneam şi cu cât ne apropiam de 
el cu atât era ridicat mai sus, iar noi eram obligaţi să ne adâncim mai mult în 
mocirlă. Da, am făcut de toate, şi cu ce ne-am ales, că doar tot medic sunt şi 

eu ca şi tine, care vorba aceea, ai fost duşman al regimului, adică şi al meu, 
şi să ştii că şi eu şi noi toţi am aplaudat atunci când te-au ridicat din mijlocul 
nostru.»” (Dr. Nicu Ioniţă, „Spălarea creierului”) 

Mărturie zguduitoare care mă scuteşte de la orice comentariu. 

Cât de puţin au înţeles unii din liberate regimul de exterminare din 
închisori, încât au avut convingerea că sacrificiile din afara penitenciarelor 
erau mai mari decât ale noastre! 

XXIV. Eliberarea 

Ne-am ridicat să punem rânduială 
In Ţară, în Gândire şi Cuvânt 
Cum n-am avut hârtie şi cerneală 
Am scris cu sânge-n Cer şi pe Pământ 
Anii de groază din România comunistă - Virgil Mateiaş 

Cu ultimele loturi de deţinuţi politic care au ieşit pe poarta 
penitenciarului Aiud, în vara anului 1964, în marele gulag al PCR, am fost 
eliberaţi şi cei vreo două sute „nepuşi încă în libertate”. Era după-amiază. 
Un lot de vreo douăzeci de camarazi care aveau domiciliile trecute pe actele 
de identitate la Bucureşti am fost încărcaţi ca nişte saci pe podeaua unui 
camion. Aşa am trecut prin poarta închisorii, unde am fost număraţi ca 
simple obiecte de către ofiţerul de serviciu. După momentele de 
neîncredere, căci tot nu eram încă siguri că ne vor pune în libertate, ci mai 
degrabă ne vor duce în altă închisoare, camionul s-a oprit intr-un loc viran 
în apropierea gării Teiuş. Acolo ni s-a permis să ne ridicăm pe podeaua 
camionului unde gardianul ce ne însoţise nu ne-a permis să privim decât în 
jos, şi să coborâm din camion pe măsură ce un alt gardian ne striga după un 
tabel de luare în primire a aşa ziselor „obiecte de valoare”. Unii dintre noi 
au mai primit şi carnetele de CEC, cu infime sume de bani ce ni s-au plătit 
după chinuitoarea, istovitoarea şi umilitoarea noastră muncă de robi la Canal 
sau la minele de plumb de la Baia Sprie (10% din ceea ce încasa M.A.I. de 
la respectivele întreprinderi pentru munca noastră). Altora dintre noi, aceste 
carnete CEC nu ne-au mai fost date nici până azi, gardienii motivând că 
atunci, în grabă mare, nu ni le-au găsit, dar că ni le vor trimite ulterior la 
adresele declarate de noi la eliberare. Promisiune comunistă! Iată, începeam 
să ne dăm seama că respiram aer liber, dar încă nu ne venea să credem că 
suntem cu adevărat „liberi” alături de românii liberi din marea închisoare 
RPR. După ce formalităţile de „eliberare” s-au încheiat, prin înmânarea 
către fiecare dintre noi a câte unui bilet galben de călătorie gratuită pe CFR, 
doi gardieni care presimţeau că o dată cu eliberarea noastră îşi pot pierde şi 
serviciul, s-au despărţit de noi ca de nişte obiecte fără preţ şi fără a scoate 
niciun cuvânt pentru noi, s-au urcat în camion şi s-au îndreptat spre centrul 
oraşului Teiuş. Noi, toţi cei rămaşi lipsiţi de ura şi cizma gardienilor 
imbecilizaţi şi capabili de orice crimă la ordinul superiorilor, ne-am privit în 

primul moment cu neîncredere şi suspiciune. Era reacţia instinctuală a 
noastră faţă de cei pe care nu-i cunoşteam prea bine şi nu ştiam cum au 
trecut examenul reeducării. Apoi şi bucurie şi durere. 

Prima mea grijă mărturisită, şi a a tuturor, era de a ajunge cât mai 
repede „acasă” în mijlocul celor dragi. Primul trecător pe care eu l-am 
întâlnit în drum spre gară a fost un civil care s-a apropiat de mine şi, cu 
oarecare teamă în glas, m-a întrebat dacă nu cumva venim de la închisoarea 
Aiud. Probabil că mai văzuse şi până atunci în acel loc astfel de grupuri. Din 
întâmplare, aşa zicem noi, când nu ne putem explica anumite situaţii, acesta 
era fratele unui coleg al meu de liceu şi de la Facultatea de Medicină, 
doctorul Nicolae Borchină, care fusese şi el condamnat cu lotul Centrului 
Studenţesc Cluj pentru activitate legionară, dar numai la zece ani pe care îi 
executase şi era de mult ajuns acasă. I-am spus acestui străin binevoitor 
numele meu, iar el a spus că mă cunoaşte din relatările fratelui său. Acesta 
era primul om liber pe care l-am întâlnit după 15 ani de detenţie în 
închisorile comuniste. A scos din buzunar unica monedă de doi lei şi s-a 
scuzat că nu are mai mult, dar ne-o dăruieşte din toată inima. I-am mulţumit 
şi ne-am îmbrăţişat. Era un semn de bun augur că primul ce m-a văzut este 
un cunoscut, nu un duşman. In apropiere, era o prăvălie, am intrat şi am 
cerut de toată această sumă bomboane. Vânzătoarea cred că şi-a dat seama 
după cum eram îmbrăcat în haine groase şi cârpite că nu pot fi rătăcit pe 
acolo decât ca eliberat de la Aiud. Mi-a dat o pungă mare cu bomboane, în 
mod sigur mult mai scumpă decât moneda mea de doi lei. M-am întors la 
grupul de camarazi liberi, ce nu se mai urnea din locul unde îi lăsasem, şi 
am împărţit bomboanele „frăţeşte”, după regula celulei. Şi niciunuia dintre 
noi nu-i venea să creadă că este aievea. Au fost acele bomboane, cel puţin 
pentru mine, cele mai bune pe care le-am mâncat vreodată. 

în cartea „Noi nu am avut tinereţe” am relatat pe larg călătoria de la 
Teiuş până la halta din comuna mea, precum şi multe alte aspecte, prima 
luare de contact cu lumea liberă, oarecum şi întâlnirea cu mama şi cu cei 
dragi din familie. Menţionez că, la coborârea din trenul cursă de persoane în 
halta comunei noastre, Bratei, mutată acum la un kilometru distanţă de 
localitate, au trecut atunci în miez de noapte pe lângă mine, care eram 
dezorientat şi nu ştiam încotro s-o iau, cel puţin vreo 10 bărbaţi consăteni, 
navetişti la Mediaş sau Copşa Mică, dintre care n-am recunoscut pe 
niciunul, dar nici ei pe mine. Ajuns acasă, am aflat că, în majoritate, aceştia 
erau saşi care supravieţuiseră deportării din anul 1945, în Rusia. întorcându- 

se acasă, şi-au găsit averea distrusă de ţigani, iar pământul naţionalizat, aşa 
că au fost nevoiţi să se angajeze lucrători în fabrici ca să-şi asigure 
existenţa. 

Rămas singur pe peronul staţiei, m-am îndreptat spre o lumină, acolo 
fiind biroul impiegatului. Voiam să las micul meu bagaj, între care pătura pe 
care reuşise mama să mi-o aducă la Canalul Morţii, la vorbitor, în vara 
anului 1951. Cântărea vreo trei kg, fiind dublă. Eu nu mai eram în stare să 
duc în braţe încă un km până acasă. Cântăream atunci numai 47 kg, la 
înălţimea mea de 175 cm, fiind şi foarte slăbit de putere. Spre surprinderea 
mea, m-a întrebat direct: „ Veniţi de la Aiud. D-voasîră sunteţi vărul 
impiegatului Teofil Munteanu de ia gara AţelT ’ Am răspuns afirmativ, dând 
din cap, în timp ce el şi începuse să-l sune la telefon pe vărul meu, pe care îl 
lăsasem în unnă cu 17 ani copil mic, iar acum era impiegat în gara Aţei. 
Convorbirea noastră a fost scurtă. „Bade, eu sunt Teofil, vărul d-voastră din 
Dârlos. Să ştii că lelea (adică mama) te aşteaptă, ştie că veniţi !’’’. 

Am trecut peste momentul sfâşietor de greu, întâlnirea cu mama, 
care la ora aceea nu dormea, ci mă aştepta, aflând deja că eram viu. Primise 
această veste, dorită din toată inima ei, de la un camarad elev, bun prieten, 
din comuna vecină Alma şi care se eliberase şi ajunsese acasă cu vreo 10 
zile înaintea mea. Era Duminică dimineaţa. Până la intrarea în biserică, 
trecuseră pe la noi toate rudele şi toţi prietenii ca să mă vadă viu, deoarece 
criminalii securişti aveau grijă ca suferinţa să nu rămână numai a noastră în 
închisori, ci să o transmită şi familiilor, minţind că eu am murit în 
închisoare. 

Calvarul nostru din închisoare l-am tratat în cartea „Noi nu am avut 
tinereţe”. 

La biserică nu m-am putut duce, fiindcă nu aveam „haine şi 
încălţăminte de Duminică”. Dar, după ieşirea credincioşilor din biserică, 
aproape toţi au venit acasă la noi ca să mă vadă viu, în frunte cu preotul şi 
cu preoteasa. Preotul nostru, ca şi foarte mulţi preoţi de prin satele de pe 
Târnave, a plătit şi el cu un an de închisoare crezul său naţional-creştin. în 
zilele următoare mi-am obţinut buletinul de identitate şi livretul militar, 
după ce, conform regulilor introduse de partidul comunist, am fost obligat să 
trec, prima dată, pe la securitatea din Mediaş ca să mă ia în evidenţă!!! Au 
trecut mai mulţi securişti prin biroul unde mi se făceau aceste formalităţi 
foarte importante, dar n-am putut afla atunci cui îi revenise sarcina de a mă 
lua în primire şi a fi, în tot timpul, pe urmele mele, ca propria-mi umbră. 

Când mi-am primit livretul militar, de la Comisariatul militar (aşa i se 
schimbase numele Cercului de recrutare) am constatat că am rămas tot 
„soldat neinstruit”, deşi absolvisem şcoala militară de ofiţeri de rezervă de 
pe lângă Facultatea de Medicină din Iaşi. 


Imn morţilor 

de Radu Gyr 

Morminte dragi, lumină vie, 
sporite’ntr’una an de an, 
noi v’auzim curgând sub glie, 
ca un şuvoi subpământean! 

Aţi luminat cu jertfe sfinte 
pământul, până’n temelii, 
căci arde ţara de morminte, 
cum arde cerul de făclii. 
Ascunse’n lut, ca o comoară, 
morminte vechi, morminte noi, 
de vi se pierde urma’n ţară, 
vă regăsim mereu în noi! 

De vi s’au smuls şi flori şi cruce 
şi dacă locul nu vi-1 ştim, 
tot gândul nostru’n el v’aduce, 
îngenuncheri de heruvim. 

Morţi sfinţi în temniţi şi prigoane. 
Morţi sfinţi în lupte si furtuni, 
noi am făcut din voi icoane, 
si vă purtăm pe frunţi cununi. 
Nu plângem lacrimă de sânge, 
ci ne mândrim cu-atâţi eroi. 

Nu! Neamul nostru nu vă plânge, 
ci se cuminecă prin voi. 

XXV. încadrarea în câmpul muncii 

Spre Tine, Doamne, am nădăjduit, 
să nu fiu ruşinat în veac! 

Psalmul 70 

Adaptarea la noua viaţă, zisă liberă, am făcut-o încetul cu încetul, 
dar inevitabilul s-a produs chiar la două luni după ce m-am angajat ca 
asistent medical la o circumscripţie sanitară din Mediaş. Medicul-şef al 
acestei unităţi sanitare era un bărbat mai vârstnic, fost coleg de clasă la 
liceul din Dumbrăveni cu socrul meu, şi se numea Mohai. Acesta a trimis o 
informaţie la Raion, probabil la cererea securităţii, privind comportamentul 
meu la noul loc de muncă. Nu-i pot reproşa nimic din tot ce a scris despre 
mine pe o pagină întreagă, decât numai fraza de încheiere prin care anula 
toate calificativele foarte bune ce mi le-a dat la noul meu loc de muncă şi 
anume: „ deşi are aceste calităţi, din punct de vedere practic, tot încăpăţânat 
a rămas". Această declaraţie mi-a arătat-o un văr al meu mai îndepărtat, 
care făcuse şcoala de ucenici la întreprinderea Gaz Metan Mediaş şi 
ajunsese căpitan de securitate, iar când lumea a crezut că unii dintre ofiţerii 
securişti au fost „puşi pe liber”, nu a fost decât o manevră a securităţii, 
pentru a-şi putea plasa „ofiţerii” acoperiţi în instituţii, ca să-i urmărească la 
locul de muncă pe toţi cei ce intrau în vizorul securităţii. Acest văr al meu 
era unul dintre aceştia, fiind repartizat la raionul Mediaş. Infonnaţia 
medicului Mohai a ajuns la el, m-a chemat, mi-a arătat-o, a rupt-o în faţa 
mea şi m-a sfătuit să-mi schimb locul de muncă, fiindcă acel medic 
niciodată nu-mi va da o caracterizare bună pentru securitate. I-am mulţumit, 
l-am ascultat şi chiar în acea lună am reuşit să mă transfer la Spitalul 
Orăşenesc Mediaş, secţia Interne, la colegul meu dr. Todan, care ajunsese 
între timp medic primar şi şef de secţie. Cu vărul meu, fostul şi actualul 
securist, am rămas în bune relaţii de rudenie, dar acea dată a fost prima şi 
ultima în care m-a prevenit, adică mi-a întins o mână în situaţia grea în care 
mă aflam. Deşi la intrarea în „lumea liberă” eram tentat să cred că nu e mare 
diferenţa între situaţia din închisori, unde erau numai două categorii sociale, 
victime şi călăi, şi cea din lumea liberă oprimată, terorizată şi înfricoşată de 
acelaşi partid comunist, prin câinii săi de pază, securiştii, m-am convins 
repede după relaţiile de serviciu ce eram obligat să le am cu societatea 
„multilateral dezvoltată” (adică mutilată) că rezistenţa la comunizare, 

proletarizare, animalizare este încă foarte puternică, iar în satele româneşti 
de pe Tâmave era dominantă. Acolo partidul reuşise să aibă foarte puţini 
membri, recrutaţi din pleava satului, în majoritate ţigani. La noi în comună 
atât preşedintele sfatului (aşa se numea atunci primăria), cât şi preşedintele 
CAP erau ţigani. în comuna noastră fuseseră, până la 23 august 1944, 150 
de familii de români, 150 de familii de saşi şi vreo 40-50 de familii de 
ţigani. în 1965, saşii erau în descreştere, familiile de români în uşoară 
creştere, iar ţiganii se dublaseră. 

Azi, când scriu aceste rânduri (anul 2007), în comuna noastră 
familiile de români s-au dublat, ajungând la 300, iar ţiganii completează 
restul de familii, ca satul nostru să aibă conform ultimului recensământ 
peste 800 de familii. 

Rezistenţa anticomunistă am constatat-o şi la populaţia de la oraşe, 
din care se alesese neghina, acei noi ipocriţi activişti de partid şi securişti. 
Primii, cu tot felul de funcţii, ca secretari de partid cu tineretul, activişti de 
partid pe linie de învăţământ, de culte, de agricultură etc. în mod sigur toţi 
erau securişti acoperiţi. Aceştia convocau fel de fel de şedinţe încheiate cu 
chiolhanuri în care se îmbătau atât bărbaţii, cât şi femeile, interesate să-şi 
menţină serviciul de medic sau de asistentă medicală, profesoară, 
învăţătoare, telefonistă ş.a., după care masculii, indiferent că erau căsătoriţi 
sau nu, se întorceau triumfători la partid. Cam acelaşi era sistemul de 
menţinere şi a femeilor din întreprinderi, care acceptau prietenia şefilor lor. 

în ce priveşte munca medicală propriu-zisă, am afirmat că prima 
mea angajare oficială la Mediaş a fost la Circumscripţia sanitară a medicului 
Mohai, de unde am fost obligat să mă transfer la Spitalul Orăşenesc Mediaş, 
secţia de boli interne, unde şef de secţie era fostul meu coleg Todan. în 
această secţie am fost angajat pe post de asistent medical, dar colegilor mei 
din spital şi în special doctorului Todan i-a fost oarecum penibil să mă 
considere subaltern ca asistent medical, şi a acceptat să lucrez ca medic, 
având acelaşi număr de bolnavi ca oricare medic din acea secţie, iar 
medicul-şef Todan unnând să semneze şi actele medicale ale bolnavilor 
trataţi de mine, eu neavând parafă şi nici dreptul de a semna ca medic. în 
această secţie, am rămas până în 1968, când am plecat la Cluj, 
reînmatriculat la Facultatea de Medicină. Am fost în relaţii bune cu doctorul 
Todan, mai corect spus el se străduia să aibă relaţii colegiale cu mine, eu 
neştiind atunci că el era cel care dădea regulat informaţii despre mine la 
securitate. Am aflat acest lucru târziu, abia în 1979, de Crăciun, când 

securitatea m-a chemat şi mi-a pus în vedere să părăsesc Mediaşul, că altfel 
ei nu-mi mai garantează viaţa. Această avertizare mi-au făcut-o securiştii 
din Mediaş, respectiv maiorul Ferenţ, în prezenţa şefilor săi ierarhici din 
Sibiu, colonelul Bleahu, dintr-o comună vecină, fost slugă la oi la un unchi 
al meu. Bleahu a plecat la armată cu fluierul în şerpar, iar la întoarcere era 
ofiţer de securitate. Celălalt era colonelul Gergely - pe a cărui mamă am 
tratat-o în salonul meu de la secţia de boli interne, o ţigancă unguroaică din 
Rupea, care nu ştia vorbi româneşte. Aceasta era comisia care a scos pe 
birou un dosar foarte gros, din care, răsfoind, mi-a spus nume de persoane, 
respectiv toate autorităţile din comuna Laslea, judeţul Sibiu, unde eu 
fusesem repartizat în 1969, la terminarea Facultăţii de Medicină, ca medic 
de circumscripţie, apoi de la colegii mei din spital, oprindu-se la cea mai 
acuzatoare informaţie ce şi-au permis să mi-o citească (fiindcă nu avea 
implicaţie politică), prin care doctorul Todan informa securitatea că pentru 
aceea am eu atâta popularitate şi pacienţi în Mediaş, fiindcă vin bolnavii la 
spital şi întreabă de doctorul Todan, iar eu le răspund că eu sunt acela, ca să- 
i iau pacienţii. Nu ştiu dacă ei au dat crezare unei astfel de invenţii din 
partea unui turnător care nu mai avea altceva ce să mintă, dar eu am încercat 
să-i conving că orice aş fi putut să fac, dar numai aşa ceva nu-mi putea trece 
prin minte, întrucât eu consider că toată lumea ne cunoaşte bine ca medici, 
atât pe el cât şi pe mine. 

In anul 1990 m-am întâlnit în acelaşi vagon de tren spre Braşov cu 
doctorul Todan, el urcându-se din Mediaş, iar eu din halta comunei noastre 
Bratei. Eram însoţit de o nepoată pe care am adus-o la Braşov şi am ţinut-o 
la noi din clasa a V-a până în clasa a VUI-a, după care s-a întors iarăşi acasă, 
la părinţii ei, făcând naveta la liceul din Mediaş. Fiind tren personal, în 
vagonul de clasa I eram numai noi trei. Atunci colegul Todan a început să-şi 
ceară iertare că eu a trebuit să plec din Mediaş, că el m-a turnat în tot timpul 
la securitate, dar că trebuie să-l înţeleg, că pe timpul acela tot al treilea era 
turnător la securitate, dar că totuşi nu el m-a turnat cel mai mult în acea 
perioadă, ci directorul spitalului, Dr. Ionel, cel care a fost transferat de la 
Mediaş la Braşov, la cabinetul de boli interne al Dispensarului PCR Braşov. 
I-am răspuns că eu l-am iertat de atunci de când am aflat ce rol a jucat, dar 
sunt convins că Dumnezeu nu-1 va ierta pentru că mi-a făcut mie rău ca să-i 
fie lui bine. 

încetul cu încetul am aflat că aproape toţi medicii mai aveau câte o 
normă în plus: unul era medic la securitate, altul la Poliţie, altul preşedinte 

de sindicat, altul director de spital, altul director de policlinică, altul secretar 
de partid etc. Erau unii dintre ei, ajunşi acum în funcţii politice, care în mod 
sigur semnau state de plată şi la securitate. 

în general vorbind, nu-şi manifestau atitudinea ostilă faţă de mine, 
dar nici nu se bucurau de întoarcerea mea printre ei, ca să văd 
compromisurile pe care le-au făcut. Unii dintre aceştia poate s-ar fi bucurat 
chiar să nu mă mai fi întors niciodată din închisoare, ca să nu-i văd cât de 
decăzuţi au ajuns din punct de vedere moral. 

Directorul Policlinicii mi-a spus odată chiar direct că sunt nedorit 
printre ei şi mi-a dat exemplul cu cei cinci ocupanţi ai unui compartiment de 
tren de şase locuri - în care toţi îşi doreau să nu mai accepte pe altul printre 
ei. Mi-a reproşat că nu cunosc tâlcul acestei povestiri şi că eu nu ar fi trebuit 
să mă mai întorc acasă la Mediaş, ci să mă fi dus în altă parte. I-am reproşat 
că eu m-am întors acasă la mine în timp ce el este un venetic la Mediaş. 
Soţia sa, evreică, avea rude în Austria. El, în calitate de director de 
policlinică si secretar de partid, şi în mod sigur şi colaborator al securităţii, a 
cerut paşaport pentru Austria şi dus a fost. 

în scurt timp, securitatea a reuşit să mă izoleze de rude, de prieteni, 
de colegi, încercând să mă ţină sub urmărire pas cu pas, ziua şi noaptea. 

Veneau prieteni, colegi şi rude şi mă anunţau că nu mai îndrăznesc 
să vină pe la noi pe acasă fiindcă sunt chemaţi la securitate ca să dea 
declaraţii despre ce au discutat cu mine. Unora le-au propus chiar să-i facă 
turnători. 

Locuiam la Mediaş într-o casă săsească cu şapte apartamente. Din 
familiile care locuia acolo, trei erau cunoscute ca turnători ai securităţii şi 
identificau pe oricine ne trecea pragul. Se încercase şi reuşise o 
marginalizare a soţiei şi a mea. 

Alături de aceste lichele patentate, turnători, au fost şi oameni de 
omenie, care nu s-au lăsat ameninţaţi şi intimidaţi de securişti şi au 
continuat să rămână alături de noi. 

Telefonul era ascultat continuu. îmi amintesc că odată telefonul nu 
mai avea ton, stare în care a rămas trei zile. Deşi am anunţat şi am cerut să 
vină cineva să îl repare, cererea noastră a rămas fără răspuns. 

într-o zi, soţia m-a anunţat că un lucrător de la telefoane repară ceva 
pe stâlpul din faţa casei noastre. De bună credinţă, l-am rugat pe acest om să 
vină să repare şi telefonul nostru. Omul a venit, a luat legătură cu masa de 
comandă de unde i s-a răspuns cu o ploaie de înjurături cum numai securiştii 

ştiu să înjure. I s-a reproşat acestui angajat cum de a îndrăznit să umble la 
telefonul doctorului Mija. Omul s-a speriat şi, îngrozit de ceea ce va păţi, m- 
a întrebat: „Cine sunteţi dumneavoastră, domnule?” I-am răspuns că sunt 
medic şi că nu trebuie să se sperie, fiindcă toate telefoanele medicilor sunt 
ţinute sub observaţie. Omul a crezut, dar numai pe jumătate, ceea ce i-am 
spus eu. Ştia el bine ce îl aşteaptă. 

Telefonul nu era defect, dar era scos din funcţiune fiindcă probabil 
lipsea de la serviciu persoana căreia îi eram daţi în primire ca să ne asculte 
convorbirile. 

XXVI. Căsătoria 

Când familia nu va mai fi întemeiată pe taină, 
oamenii vor fi o turmă de fiare sălbatice, destrăbălate. 

Pr. Arsenie Boca 

în 28 februarie 1965 m-am căsătorit cu soţia mea, Lidia, care-i fiică 
de preot greco-catolic. A rămas orfană la vârsta de 15 ani, cu încă patru 
frăţiori în urma ei. Tatăl său a fost arestat şi a avut parte de patru ani la 
Canalul Morţii. Preoteasa, mama ei, învăţătoare, nepoată a luptătorului erou 
ardelean Axente Sever, a murit în primele luni după arestarea soţului, la 
naşterea celui de al cincilea copil, azi prorector ştiinţific la Politehnica din 
Timişoara. 

După eliberarea din închisorile iadului comunist, tatăl ei a fost 
angajat ca muncitor necalificat la TRCL Mediaş (întreprindere de 
construcţii), de unde a ieşit la pensie în 1977. Soţia mea a reuşit, în timp ce 
era angajată, făcând zilnic naveta Mediaş - Blaj, 30 km, să fie absolventă a 
Facultăţii de Agronomie din Bucureşti, secţia cursuri fără frecvenţă, iar în 
anul când ne-am căsătorit era ingineră la C.A.P. - Aţei, făcând zilnic naveta 
la 10 kilometri de Mediaş. Căsătoria noastră a fost un bun prilej pentru un 
coleg de-al ei, comunist sadea, fiu de cârciumar din Valea Lungă, să 
înainteze un memoriu la Raion, reclamând că el face naveta în comuna 
Biertan la 30 km de Mediaş, iar fiica unui preot greco-catolic, căsătorită şi 
cu un fost deţinut politic, face naveta numai la 10 kilometri de Mediaş. 

Drumul vieţii noastre familiale a fost lung şi greu. Nici nu vreau să- 
mi mai amintesc de câtă suferinţă am avut parte, provocată de securişti, prin 
uneltele lor. Ne-am lovit de multă răutate omenească, ipocrizie, prostie, 
nerecunoştinţă şi imbecilitate, încât azi, făcând un bilanţ, pot spune cu mâna 
pe inimă, că nu prin puterile noastre am reuşit să supravieţuim, ci numai 
Dumnezeu ne-a ferit să fim victime ale josniciei omeneşti. Dar, în ciuda 
acestor adversităţi, pe care am început să le considerăm ca făcând parte din 
viaţa noastră, fără însă a le accepta nicio clipă, Dumnezeu ne-a ajutat ca să 
avem întotdeauna cele necesare traiului, ca pentru o familie modestă şi fără 
pretenţii deosebite. Deşi am pornit în viaţa de familie de la lingură şi 
furculiţă, am reuşit, apoi, să fim materialiceşte în rând cu toată lumea. Dar, 
în această luptă a vieţii Dumnezeu ne-a trimis şi ajutoare ori de câte ori 
eram deznădăjduiţi şi credeam că am ajuns la limita rezistenţei noastre. Au 

fost în primul rând părinţii noştri, oameni cu frică de Dumnezeu, adevăraţi 
trăitori creştini, o parte dintre rude şi alţi prieteni sinceri. Trebuie să relev 
ajutorul pe care ni l-au dat în permanenţă naşii noştri de cununie, pe care 
Dumnezeu ni i-a scos în cale chiar atunci când aveam mai mare nevoie de 
ei. 

Este vorba de verişoara mea Puşa, învăţătoare, căsătorită cu Nelu 
Tătaru, fiu de ţărani dintr-o comună din apropiere de Turda şi care atunci era 
director economic la una dintre cele mai mari fabrici din Mediaş, Emailul 
Roşu. Mama Puşei era mătuşa mea, învăţătoare, verişoară cu tata, iar tatăl ei 
fusese notar la noi în comună şi avusese şi el parte de trei ani de viaţă în 
infernul închisorilor comuniste, pentru că a vrut să rămână român şi creştin. 

In noiembrie 1965 soţia era gravidă de câteva luni. Era frig şi ea 
făcea zilnic naveta la CAP Aţei. Atât soţia, cât şi eu nu voiam să ajungem 
sub nicio formă în conflict cu autorităţile. Nu voiam să le dăm ocazia de a 
ne face şi mai mult rău decât cel pe care ni-1 făcuseră până în 1964, fără 
teama că vor răspunde cuiva pentru suferinţele şi nedreptăţile pe care ni le- 
au produs cu vârf şi îndesat. Dar ceea ce nu doream să se întâmple s-a 
întâmplat - soţia s-a îmbolnăvit. Boala s-a agravat şi am internat-o la 
Spitalul de Maternitate din Mediaş, unde şef de secţie şi secretar de partid 
era doctorul Florin Fodor. 

Fiind o chestiune prea intimă, nici nu vreau rememorez cauzele care 
au dus la pierderea copilului. 

XXVII. Perseverenţa pentru reînmatriculare 

Intru dreptatea Ta, izbăveşte-mă şi 
mă scoate, pleacă urechea Ta către 
mine şi mă mântuieşte. Că întărirea şi 
scăparea mea eşti Tu. 

Psalmul 70 

Situaţia de oarecare relaxare a ajuns la culme în 1968, odată cu 
neintervenţia României alături de Pactul de la Varşovia, în pedepsirea celor 
ce ceruseră reabilitarea victimelor comunismului şi pedepsirea criminalilor 
acestora. Şi astfel „primăvara de la Praga” a fost înecată în sânge, pentru a fi 
exemplu celor ce ar mai încerca să scape de cizma comunistă sovietică! 
Zadarnice au fost până atunci şi memoriile şi intervenţiile mele pe la toţi 
oamenii de bine (pe care, chiar dacă ajunşi în funcţii înalte, îi credeam că nu 
şi-au vândut sufletul), ca să mi se aprobe reînmatricularea spre a-mi termina 
Facultatea de Medicină şi să-mi obţin diploma de medic. Adevărul este că 
eu am muncit foarte mult după ce m-am eliberat din închisoare în 1964, 
vrând parcă să recuperez cei 17 ani ce mi-au fost furaţi de comunişti. Am 
insistat, ca nimeni altul, la Ministerul învăţământului ca să-mi aprobe să 
obţin diploma de medic. Funcţionara de la biroul respectiv, o doamnă 
distinsă şi binevoitoare, deşi aflasem mai târziu că era soţia unui ofiţer de 
securitate, mi-a spus odată direct că nu înţelege această perseverenţă a mea, 
pentru că aproape toţi studenţii care au ieşit din închisoare, cu studiile 
neterminate, au renunţat de a mai tot interveni la minister, fără niciun 
rezultat, găsindu-şi alte profesii în viaţă. Eu i-am răspuns că acesta este 
dreptul meu, fiindcă la ieşirea din închisoare mi s-a promis că vom primi 
drepturi în rând cu toţi cetăţenii, deoarece noi am plătit cu vârf şi îndesat 
faţă de regimul comunist. Respectiva doamnă mi-a spus, cu această ocazie, 
că numai doi dintre studenţii medicinişti, unul bucureştean, pe nume Turcu, 
şi eu, am mai rămas să perseverăm pentru înmatriculare. “Dar şi Turcu a 
renunţat în ultimul timp să mai urce scările Ministerului, ci trimite numai un 
memoriu, scris la o maşină veche şi defectă, pe care noi toţi îl ştim acum pe 
de rost. Dar d-voastră cum de reuşiţi să veniţi aproape săptămânal la noi, 
tocmai de la Mediaş?” Eu i-am răspuns atunci cu pilda din Biblie cu 
judecătorul vestit ca nedrept, şi care totuşi i-a făcut dreptate unei văduve, 
fiindcă se săturase de rugăminţile ei. Discutam deschis cu această doamnă, 

fără ocolişuri, spunându-i adevărul adevărat, fără a-1 adapta la „cum bate 
vântul”. în cele din urmă am căzut împreună de acord ca să mă înscriu fără 
examen de admitere la Facultatea de Biologie din Cluj, secţia fără frecvenţă, 
şi ea mi-a promis că va face tot posibilul să îmi dea din partea Ministerului 
şi aprobarea pentru reînmatriculare la Medicină. Şi s-a ţinut de cuvânt, căci 
în atmosfera generală creată în ţară în 1968, ea m-a chemat la Minister şi 
mi-a dat aprobarea pentru reînmatriculare în anul VI de medicină. Nu vă pot 
spune cât i-am mulţumit lui Dumnezeu şi eu, dar mai ales soţia mea, care 
era mult mai convinsă de ajutorul lui Dumnezeu, cerut prin rugăciune 
permanentă, din inimă curată. De acum îmi vedeam cu ochii visul 
profesional împlinit. La această dată ajunsesem deja în anul IV la Biologie. 
N-am renunţat nici la această facultate pe care am absolvit-o în 1972, 
obţinând nota 10 la examenul de diplomă. Tot cu nota 10 am obţinut şi 
diploma de absolvire a Institutului medico-farmaceutic din Cluj. Doctoratul 
în Ştiinţele medicale l-am făcut la Facultatea de Medicină din Cluj, Clinica 
de boli infecto-contagioase, în perioada 1972-1977. între timp am promovat 
treptele de medic de medicină generală, medic specialist de medicină 
generală, medic specialist în epidemiologie şi boli infecţioase, stagiul la 
Clinica de boli infecţioase Cluj, medic primar boli contagioase. Acesta a 
fost drumul meu pe linie profesională. Concomitent, am absolvit cursuri de 
perfecţionare în Medicina Mediului, Medicina Sportivă, Medicina Muncii, 
Statistică şi Informatică cu aplicaţii în Medicină. 

împreună cu dr. Constantin Cismaş, camaradul şi colegul meu, am 
înfiinţat în 1990 Dispensarul Medical al foştilor deţinuţi politic, dotat şi cu 
un cabinet de stomatologie, în care era încadrat, cu jumătate de nonnă 
zilnic, un medic de la Policlinica Stomatologică din Braşov. în 1993, noi 
doi, dr Cismaş şi cu mine, împreună cu un grup de medici pensionari, 
prieteni, am înfiinţat Asociaţia Filantropică Medical-Creştină „Cristiana” 
Braşov, la început filială a Cristianei Bucureşti, iar din 1996 devenită 
persoană juridică independentă. Din 1994 am rămas preşedintele acestei 
Asociaţii, reuşind între timp să înfiinţam şi un cămin de bătrâni, în 1999, al 
Asociaţiei Cristiana, în municipiul Săcele, lângă Braşov, precum şi o cantină 
de ajutor pentru săraci. Despre toate aceste realizări am dat interviuri în 
presa locală şi în cea centrală, la televiziunile locale şi la cele centrale. 

XXVIII. Iarăşi student la Cluj 

Până la bătrâneţe şi cărunteţe, Dumnezeule, 

să nu mă părăseşti. 

Psalmul 70 

în timpul petrecut la Cluj, ca student în anul VI, colegii mei de grupă 
şi de an nu cunoşteau situaţia mea reală şi nici eu nu doream să le-o spun, 
ştiind bine că securitatea din Mediaş i-a atenţionat despre prezenţa mea la 
Cluj. Am acceptat explicaţia pe care mi-au găsit-o colegii de grupă, şi 
anume că diferenţa de vârstă dintre mine şi ei (20 de ani) se datorează 
faptului că eu înainte am fost o bună perioadă de timp asistent medical, dar 
că în cele din urmă m-am hotărât să studiez medicina şi să devin medic. îmi 
amintesc că, atunci când m-am prezentat cu actele pentru reînmatriculare, 
am rugat-o pe secretară, care s-a arătat foarte binevoitoare faţă de mine, ca 
să mă repartizeze într-o grupă fără fete, întrucât eu sunt căsătorit. Ea mi-a 
spus că o astfel de grupă în anul nostru nu este, doar una cu o singură fată, 
în care este şi şeful de an, Mareea. Mai târziu am aflat că Mareea era 
nepotul lui Constantin Drăgan şi că, după absolvire, s-a logodit cu o 
studentă de la Agronomie. Ambii făcând parte din echipa de dansuri 
naţionale a universităţii, la prima ieşire peste graniţă, au rămas pierduţi în 
Germania. Toţi colegii mei de grupă erau de bună calitate, bine educaţi, „cu 
cei şapte ani de acasă” şi fruntaşi la învăţătură. Ca student întârziat, tot 
timpul l-am petrecut împreună în grupa noastră. Diferenţa de vârstă se 
impunea, dar ei erau veseli şi cu orice preţ ar fi vrut să particip şi eu la 
veselia lor. 

Lucrurile au mers bine până în ajunul Crăciunului. Era o zi de lucru. 
Crăciunul nu se mai sărbătorea, adică era interzis, dar toată lumea încă îl 
prăznuia până în 1968. Grupul nostru a hotărât să mergem la colindat pe la 
familiile noastre (ale celor din Cluj) şi chiar pe la profesorii noştri mai 
bătrâni şi mai tradiţionalişti. La urmă ne-am oprit la familia colegei noastre 
Codruţa Mărcuş. Părinţii ei ştiau că vom veni, ne pregătiseră o masă cu 
bunătăţi ca de Crăciun şi stropită cu vinuri bune. După ce am tenninat 
repertoriul nostru de colinde, am fost invitaţi să ne aşezăm la masă. Dar eu 
de când am intrat în casă, nu-1 puteam scăpa din priviri pe tatăl Codruţei, pe 
care l-am cunoscut imediat ca fiind un prieten şi camarad de la Facultatea de 
Agronomie. Erau trei fraţi, toţi buni camarazi. El scăpase cu o condamnare 

mai mică decât fraţii săi. Erau de loc chiar din Mănăştur şi în perioada 
primei mele studenţii ne-am întâlnit mereu şi ajunseserăm buni prieteni. 
Acum nu îndrăzneam să-i spun ceva, nu ştiam ce s-a mai întâmplat şi din 
cauza colegilor mei de grupă voiam să evit o scenă plângăreaţă, dar n-am 
reuşit, din cauza lui, care şi el mă recunoscuse cum am intrat în casă. Insă i- 
a trebuit un timp ca să se dezmeticească şi să se hotărască să vină să-mi 
pronunţe numele, să mă strângă în braţe, să plângem amândoi şi de bucurie 
şi de durere. Toţi cei prezenţi nu mai erau în stare de niciun gest, iar eu am 
transformat scena într-o bucurie, afirmând că nu oricine are ocazia de a fi 
coleg de an şi de facultate cu fata fostului meu coleg de odinioară, chiar 
dacă era de la altă Facultate. Petrecerea s-a prelungit până târziu, în noapte. 
Colegii auzeau din gura mea tot calvarul, dar şi vitejia generaţiei noastre de 
studenţi, din care făcea parte şi tatăl colegei mele de grupă de la a doua 
facultate, Codruţa Mărcuş. Toţi mi-au promis că acesta va rămâne secretul 
nostru, că se cunosc prea bine după şase ani de convieţuire ca studenţi în 
aceeaşi grupă, dar că în anul lor sunt şi câţiva studenţi turnători, acoperiţi, că 
nu numai ei, ci toţi colegii de an îi cunosc şi se feresc de ei. 

în acel an de studiu nu am făcut decât două stagii de clinică, la boli 
interne şi la ginecologie şi obstetrică. Am profitat cât am putut mai mult de 
aceste două stagii, care în practica mea medicală de mai târziu m-au 
avantajat, eu cunoscându-le şi stăpânindu-le ca orice medic specialist. 

îmi amintesc de o situaţie ce mi-a produs o mare bucurie la Mediaş, 
mie şi familiei mele, deşi la început când am văzut că a apărut în 
apartamentul meu un colonel îmbrăcat în uniformă de aviaţie, prima reacţie 
a fost că securiştii pot să îmbrace orice uniformă şi am avut o strângere de 
inimă. Colonelul era de la fonnaţia de aviaţie din Mediaş, dar eu nu-1 
cunoşteam şi la ora aceea aveam încă o repulsie faţă de unifonna militară. 
S-a prezentat, avea un nume unguresc pe care eu l-am uitat şi mi-a spus că 
are o nepoată din Cluj în vizită la familia sa şi că această nepoată vrea să mă 
vadă. Mi-a spus că nu e prea departe, e în faţa porţii şi că mă roagă să merg 
cu el împreună ca să o văd. La auzul acestei invitaţii, suspiciunea că e doar 
un truc al securităţii mi-a crescut şi mai mult. Totuşi m-am dus. Mare mi-a 
fost mirarea când în faţa mea a apărut o doamnă care a încercat să-mi sărute 
mâna, dar eu mi-am tras-o, am îmbrăţişat-o şi am sărutat-o din tot sufletul şi 
pe ea şi pe soţul ei. Erau cu o motocicletă cu ataş şi au venit din Cluj în mod 
special numai pentru a-mi mulţumi că eu i-am redat viaţa în timp ce ea 
fusese internată la Clinica de Obstetrică şi Ginecologie din Cluj. îmi 

aminteam perfect de acele câteva zile când eu îmi făceam stagiul de student 
din anul VI la această clinică. Respectiva doamnă era internată cu 
diagnosticul de sarcină în luna IV pe V, dar suferea şi de epilepsie. în 
această situaţie avea aprobarea să i se facă o operaţie de mică cezariană ca 
să i se extragă fătul, termenul de sarcină fiind depăşit pentru procedeul de 
raclaj uterin. Medicul primar la care era internată era un foarte bun 
practician, singurul medic ungur rămas în clinică din timpul ocupaţiei 
Ardealului de către unguri (1940-1944). Acel medic se comportase foarte 
corect, chiar protejându-i pe medicii români rămaşi în continuare să lucreze 
în acea clinică. Eu, să mă ierte că i-am uitat numele, dar nu l-am uitat pe al 
medicului său secundar, care se numea Achim. Se pare că profesorul 
Căprioară, şeful clinicii, ar fi vrut să-l scoată mai devreme pe acest medic cu 
bune sentimente colegiale, dar ezita încă să-l anunţe că ar fi de dorit să facă 
loc altora mai tineri. Operaţia de mică cezariană a fost programată şi 
executată de doctorul, să-i zicem, Pereny, împreună cu secundarul Achim. 
Se pare că mâna primă a fost Achim. După ce extragerea fătului s-a făcut, 
femeia a intrat într-o criză de epilepsie, cei doi operatori s-au speriat, au 
suturat repede uterul şi împreună cu el şi cele două uretere (tuburile prin 
care se elimină urina din rinichi în vezica urinară). S-a făcut şi sutura 
tegumentelor abdominale şi se aştepta o evoluţie favorabilă postoperatorie. 
Dar n-a fost aşa. Au trecut 24 de ore şi femeia intrase în anurie (adică nu 
mai urina). 

Se întruneşte consiliul medical al clinicii, iar profesorul Căprioară 
hotărăşte ca să fie din nou deschis abdomenul şi să se constate care este 
cauza anuriei. A doua operaţie a fost efectuată de către aceiaşi medici. Era 
cel mai grav caz din clinică şi dimineaţa aproape că profesorul Căprioară, la 
raportul de gardă, întreba dacă nu cumva a murit această pacientă, dar nu 
avea curajul să o spună răspicat. La raportul de gardă asistau toţi medicii din 
clinică şi studenţii ce erau repartizaţi pentru stagiu, iar medicul de gardă 
raporta ce se întâmplase în acea după amiază şi noapte în clinică (internări, 
naşteri, cazuri grave). La cazurile grave s-a discutat încă o dată cazul 
pacientei cu anurie, doctorul Pereny anunţând încă o complicaţie, bolnava 
face febră, e suspectă şi de o congestie pulmonară. Aceasta după relatările 
doctorului Achim. După amiază doctorul Pereny a venit personal la 
contravizită. Dacă moare bolnava, ce se va întâmpla? Vizita în salon am 
făcut-o împreună. I-am cerut voie să consult şi eu dacă este pneumonie sau 
nu. Bolnava era în situaţie foarte gravă însă cu semne clinice evidente de 

edem pulmonar, care se putea uşor trata. I-am sugerat medicului Pereny ca 
să cheme medicul de gardă de la Interne (erau clinici în clădiri separate). 
Acesta a venit, a confirmat diagnosticul pus de mine. Eu i-am aplicat 
tratamentul corect ca pentru edem pulmonar, iar dimineaţa, la raportul de 
gardă, medicul Pereny nu a mai aşteptat ca profesorul să întrebe care este 
starea pacientei, ci a declarat că bolnava este în afara oricărui pericol, că 
este salvată, dar această salvare i-o datorează doctorului Mija, care ştie 
medicină internă şi care a pus diagnosticul corect de edem pulmonar, cei de 
la Interne confirmând acest diagnostic. Apoi doctorul Mija i-a aplicat 
tratamentul salvator. Profesorul Căprioară mă cunoştea, eram coleg în 
această serie cu fiica sa, studentă foarte bună, care a ajuns mai târziu 
profesoară la Nefrologie, în locul unui alt profesor bun, decedat prea 
devreme (Manasia), iar secţia de nefrologie îi poartă numele. Bineînţeles că 
bolnava noastră a aflat de tot ce s-a întâmplat, iar doctorul Pereny a lăsat-o 
în grija mea până la externare. Aceasta era acum, după un an, bolnava care a 
venit în mod special din Cluj la Mediaş, ca să-mi mulţumească pentru că i- 
am salvat viaţa şi promiţându-mi că, fiind romano-catolică, nu mă va uita 
niciodată în rugăciunile sale. Cu unchiul ei din Mediaş, colonelul de aviaţie, 
am rămas în continuare în bune relaţii de prietenie, acesta spunând ori de 
câte ori se discuta despre mine, bine sau rău, că eu sunt salvatorul nepoatei 
sale. 

Examenele la sfârşit de an n-au fost grele pentru mine, aproape la 
toate am luat nota maximă, afară de una la disciplinele politice, cărora le-am 
dat foarte puţină importanţă, ca dovadă că nici nu-mi mai amintesc care era 
titlul lor. Niciuna dintre discipline nu avea profesor, ambele erau conduse de 
câte un conferenţiar. La examen asistau amândoi, la fiecare disciplină. La 
prima, care cred că era economie politică, am primit nota 8. La al doilea 
examen, care cred că era socialism, am tras subiectul cu titlul: Portretul 
medicului comunist. Am vorbit până m-a întrerupt, dându-mi nota 10. De 
fapt eu îi expuneam portretul medicului creştin (fără de arginţi). Cel care îmi 
dăduse nota 8 s-a scuzat că nu şi-a dat seama că eu am studiat atât de bine 
aceste două discipline, că mi-ar fi dat şi el nota 10. 

O, vis al vieţii studenţeşti! 


156 




Dr. Teofil MIJA 


Generaţia neînfrântă 


XXIX. Medic de circumscripţie sanitară 

Dacă am face un efort susţinut să ne 
tratăm semenii cu respect, impactul asupra 
noastră dar şi aspra societăţii 
ar fi uluitor. 

Henry Charles Liuk 

In toamna lui 1969 mi-am luat în primire circa sanitară din comuna 
Laslea. Era o circă foarte grea. Erau două case de naşteri, una în satul de 
reşedinţă şi alta în satul Mălîncrav, care era mai mare decât Laslea şi la o 
distanţă de 15 km de reşedinţă. Aveam ocazia să-mi dovedesc ce-a mai 
rămas din calităţile mele de organizator şi gospodar din timpul acţiunilor 
noastre de rezistenţă armată anticomunistă din codrul Fetea (care se găsea 
chiar pe hotarul unui sat al circumscripţiei mele, anume Noul-Săsesc) şi din 
timpul studenţiei. Mi-am dăruit toată puterea de muncă şi priceperea 
profesională pentru a face din această circumscripţie una model şi am reuşit. 
In primul rând, mi-am asigurat colaborarea autorităţilor satului (preotul, 
profesorii, miliţianul, secretarul de partid, preşedintele CAP şi cel al IAS), 
care speram să-mi asigure alimente suficiente pentru bucătăria Caselor de 
naştere. Eu mi-am propus ca, în toată viaţa, să nu iau bani de la bolnavi. De 
la profesorul Haţeganu am rămas cu sfatul său de a nu specula alimentele 
sau medicamentele (era în perioada 1945-1950). El spunea aşa: cea mai 
ingrată dintre profesii este medicina, fiindcă medicul trăieşte din suferinţa 
omului, din bolile lui, iar dacă le mai şi speculezi, este chiar o crimă. 

Laslea era, în acea vreme, într-o bună situaţie materială, pentru toţi 
locuitorii comunei. Erau kilometri de podgorii şi livezi. Nu prea era teren 
agricol, dar totuşi suficiente recolte de cereale ca să le ajungă de la o recoltă 
la alta. Toamna, un brigadier pleca de la fenna IAS cu un camion de mere 
care se păstrau şi în timpul iernii. Ducea întâi o porţie la primar, apoi la 
postul de miliţie, apoi la grădiniţa de copii şi tot ce mai rămânea descărca la 
noi, pentru casa de naşteri şi personalul circumscripţiei: medici, asistente 
medicale, femei de serviciu, iar dacă era recolta bogată dădea şi pentru 
şcoală. 

Dispensarul medical avea în proprietate doi cai frumoşi, căruţă 
pentru vară şi sanie pentru iarnă, iar în ultimul meu an de activitate la acest 
dispensar am reuşit să obţin o autosalvare cu şofer de la Spitalul Mediaş. 

Vizitiul cailor era angajat al dispensarului, şi din partea CAP-ului 
primise luncă şi un loc arabil pentru ovăz şi porumb. La marginea comunei 
era terenul de fotbal, pe care noi îl foloseam pentru cositul fânului şi al 
otavei. Toamna, la cositul otavei, participam şi eu, după-amiaza, ca să 
dovedesc vizitiului că am fost şi am rămas un bun cosaş. 

Caii dispensarului erau dresaţi ca în drumul de deplasare în satul 
Noul Săsesc, atât la dus cât şi la întors, să se abată din drum şi să se 
oprească în dreptul barăcii de la marginea comunei, unde în tot timpul 
anului se fabrica rachiu. 

Vizitiul avea două sticle a câte un litru; una o umplea la dus, iar 
cealaltă la întors. Era rachiul necesar pentru raţia noastră pe timp de o 
săptămână, pentru protocol. 

In ce mă priveşte pot spune că băutura era gratuită în circumscripţia 
Laslea, şi niciodată nu am cumpărat-o, în schimb celelalte alimente, în mod 
deosebit carnea, totdeauna le-am plătit. 

Am reparat dispensarul (camera aparatului de Rontgen şi camera de 
farmacie). Am zugrăvit dispensarul în interior şi în exterior, aducând 
îmbunătăţiri şi la casa de naşteri, privind circuitele funcţionale. Am introdus 
apă curentă în dispensar, captată dintr-un izvor din dealul grădinii 
dispensarului, circa 50 metri de conductă, primită aproape gratis (pe un preţ 
de fier vechi), deşi era ţeavă nouă, cumpărată de la depozitul de conducte al 
gazului metan ce se afla în comuna Daneş, la trei kilometri de Laslea. Am 
prelungit conducta de apă până în faţa dispensarului, unde am făcut o 
cişmea cu robinet, de la care se aprovizionau cu apă foarte mulţi localnici, 
căci era foarte bună. De asemenea, primăria a montat acolo şi un jgheab 
pentru adăpatul vitelor. 

In ce priveşte casele de naşteri, menţionez că se înregistrau înjur de 
115-120 de naşteri pe an. Tot ce era naştere nonnală rămânea la casele 
noastre de naşteri. Diagnosticul îl stabileam eu, iar, dacă se întâmpla să vină 
o femeie gravidă în timpul serii pentru naştere, eu nu mai plecam acasă la 
Mediaş, ci rămâneam acolo în timpul nopţii ca să supraveghez naşterea. 
Pentru mine nu existau ore de serviciu. Plecam de acasă dimineaţa şi mă 
întorceam seara. Necazul era că nu exista decât un singur autobuz, care 
pleca dimineaţa la cinci din Noul Săsesc, trecea prin Mediaş spre Sibiu şi se 
întorcea seara, ajungând în Noul Săsesc la ora 21. De acela nu mă puteam 
folosi. Trenurile personale se opreau la trei km de comună, la halta comunei. 
Timp de doi ani am făcut naveta cu autobuze sau camioane de ocazie, 

îndeosebi ale Gazului Metan, care circulau zilnic între Mediaş şi Daneş (la 
şapte km de Laslea), unde era baza lor tubulară. Coboram în şosea, la locul 
unde drumul comunal din Laslea venea la şosea. De aici mai aveam un km 
până în comună. 

Profesorul Goia, de la Cluj, spunea că fiecare medic are cimitirele 
lui, iar Haţieganu spunea că medicii sunt categoria socială cu cele mai 
puţine apariţii injustiţie, căci dacă medicul face o greşeală, ce poate provoca 
invaliditatea bolnavului sau chiar în timp să constituie un factor favorizant 
de deces, nu trebuie condamnat prin justiţie, deoarece conştiinţa lui morală 
(şi pe atunci medicii aveau conştiinţă morală) îi va fi suficient judecător şi în 
toată viaţa lui va fi marcat de acest eveniment. 

In foarte bune relaţii am fost, în această perioadă, cu preotul, care 
avea o familie cu cinci copii. Pe preoteasă eu am moşit-o la două naşteri. 
Era un preot adevărat. Dacă în zilele de lucru era vreo sărbătoare, eu 
mergeam la biserică şi cântam în strană (doar făcusem şi doi ani de teologie, 
mama dorind să devin preot). De Crăciun, în Ajun, am plecat cu preotul la 
colindat, ca să strângem bani pentru biserică. Personal am lăsat acolo o 
mărturie a trecerii mele prin această comună şi biserică. Am cumpărat o 
Evanghelie cu pereţii argintaţi, a costat cât două salarii de ale mele, şi am 
dăruit bisericii un Hrisov din partea mea, scris pe prima pagină. O astfel de 
Evanghelie cu coperte argintate am dăruit şi bisericii noastre în acelaşi timp, 
împreună cu un suport din lemn de stejar sculptat, pe care se aşează icoana 
sărbătorii respective, la care se închină credincioşii. Când rămâneam peste 
noapte în sat, fie dormeam în dispensar, fie mă duceam la o familie fruntaşă, 
unde, în tot acest timp, am avut o cameră închiriată. 

Am trecut, în această perioadă, pe lângă un mare pericol, de care 
numai Bunul Dumnezeu m-a scăpat. Era în 3 ianuarie 1971. Anul Nou era 
sărbătorit de comunişti în două zile, timp în care înceta munca peste tot, cu 
excepţia acelor secţii din întreprinderi cu foc continuu. La dispensarul din 
Laslea erau programate, în acele zile, asistentele medicale şi moaşa ca să 
facă de serviciu la domiciliu (punând această planificare pe uşa 
dispensarului) şi cei ce aveau nevoie de îngrijiri medicale li se adresau lor, 
la domiciliul fiecăruia. Dacă erau urgenţe medico-chirurgicale, se chema 
autosalvarea. Am amintit că eu obţinusem în cele din urmă o autosalvare 
pentru dispensarul Laslea, având în vedere că pentru a ajunge la spitalul 
Mediaş în cel mai scurt timp ar fi făcut o oră şi jumătate (distanţa Mediaş - 
Laslea şi apoi Laslea - Mediaş). 

Plecasem din Mediaş dimineaţa, la ora 7,30, cu autosalvarea ca să 
ajungem în Laslea cel mai târziu la ora 9. Drumul era foarte greu, ninsese în 
toată noaptea şi continua să ningă, zăpada era necurăţată de pe şosea, erau 
doar dârele urmelor roţilor de autovehicule. 

Când am ajuns la dispensar, cum toţi cei trei medici (pediatrul, 
stomatologul şi cu mine) lipseam în timpul Anului Nou, sala de aşteptare era 
plină de bolnavi, care ne aşteptau. Deşi consultam cu uşurinţă, având 
suficientă experienţă medicală, totuşi bolnavii, în loc să se împuţineze în 
sala de aşteptare, parcă tot mai mulţi erau. După vreo oră a venit la mine în 
cabinet moaşa, ca să mă anunţe că a sosit să nască contabila de la IAS. Am 
întrebat-o câtă dilataţie are colul uterin şi mi-a spus că are numai doi 
centimetri, deci puteam sta liniştit să consult bolnavii. Peste încă o oră, 
moaşa vine şi îmi spune că s-a mai dilatat un centimetru, iar eu nici atunci 
nu m-am dus ca să văd în ce stadiu se află. N-au mai trecut decât vreo 10 
minute, că intră moaşa grăbită în cabinet şi mă cheamă că naşte gravida. Am 
ajuns în sala de naşteri, am consultat gravida, am constatat că e complet 
dilatată şi că a început travaliul. Era a doua naştere a acestei femei şi în mod 
normal totul trebuia să se termine cu bine. Când am consultat gravida, am 
constatat că era febrilă, ceea ce moaşa nu observase. Era deci o naştere 
precipitată. Am rămas lângă gravidă până a născut. Copilul perfect sănătos, 
cântărea 3200 gr, iar femeia s-a liniştit după ce i-am arătat copilul. Era un 
băieţel. Am lăsat-o din nou în grija moaşei, ca să-i urmărească eliminarea 
placentei, iar eu am trecut în cabinet, continuând consultaţiile. Trecuse deja 
o oră şi femeia nu eliminase încă placenta. Era un semn rău. A trebuit să 
încerc eu, să elimine placenta, prin manevra de delivrare manuală de 
placente, aşa cum scrie la carte şi se practică şi în clinică în astfel de cazuri. 
N-am mai aşteptat decât un sfert de oră şi am efectuat delivrarea manuală de 
placentă. Cunoşteam bine metoda, o mai practicasem şi în clinică. După ce 
am extras manual placenta, am examinat-o ca să mă conving că nu a mai 
rămas în uter vreun rest placentar, căci dacă ar mai fi rămas, pe acolo ar fi 
continuat hemoragia (în starea de graviditate, prin placentă se absoarbe din 
uter sânge pentru hrana fătului). Acesta era acum pericolul, o hemoragie 
postoperatorie, adică o scurgere continuă de sânge după naştere. Când m-am 
despărţit de mama băieţelului, i-am spus moaşei să-i pună un tampon 
intravulvar şi să observe dacă mai continuă hemoragia, dacă mai „musteşte” 
în termen de specialitate. Dacă tamponul rămânea curat, însemna că 
hemoragia intrauterină s-a oprit şi că naşterea s-a terminat cu bine. Dar n-a 

fost să fie aşa! După vreo 15 minute a venit moaşa să mă anunţe că are 
hemoragie. M-am dus să mă conving şi aşa era, aşa că i-am spus moaşei să-i 
schimbe tamponul. Situaţia nu se schimbase, ceea ce însemna că era încă 
ceva rest placentar în uter, care menţinea hemoragia. I-am măsurat lăuzei 
tensiunea arterială. Era 100/60 ml Hg. Era scăzută, aşa cum se întâmpla în 
naşteri cu hemoragii mari. Nu mai aveam timp de pierdut. I-am pus lăuzei o 
perfuzie cu un flacon de 500 ml ser fiziologic, şi i-am spus moaşei să 
pregătească copilul să-l înfăşeze bine că vom pleca cu autosalvarea la 
Mediaş ca să o predăm serviciului de specialitate pentru continuarea 
tratamentului la acest caz ce a început să se complice. Urcarea şi plecarea 
bolnavei s-a făcut sub supravegherea mea. Am pus bolnava pe targă fără a o 
ridica în picioare, i-am schimbat tamponul, i-am pus copilul bine înfăşat în 
braţele moaşei, iar perfuzia am fixat-o intr-un cârlig din peretele 
autovehiculului. I-am mai măsurat încă o dată tensiunea arterială, care mai 
coborâse puţin, era 9/6. Am pornit cu salvarea spre Mediaş, aveam de 
parcurs 25 de km pe o şosea aproape înzăpezită. Temperatura era de zi 
geroasă, iar salvarea era neîncălzită. Am acoperit bolnava cu două pături, 
moaşa era bine îmbrăcată de iarnă, la fel ca mine, iar eu m-am aşezat în 
cabină lângă şofer. După ce am trecut şi ne-am îndepărtat cam vreun 
kilometru de comuna mea natală, autosalvarea s-a oprit brusc. Şoferul a 
controlat motorul şi a început să înjure. Era cel mai nepriceput dintre şoferii 
ce serveau autosalvările de la spitalul Mediaş, iar în seara precedentă, unul 
dintre colegii săi îi deşurubase buşonul de la baia de ulei a motorului. Pe 
drum, buşonul s-a pierdut, tot uleiul a curs din motor, aşa că era oprit fără 
nicio speranţă de a-1 mai putea umi din loc. I-am mai luat încă o dată pulsul 
bolnavei, am constatat că devenise frecvent şi greu perceptibil. Era semn 
rău, iar eu am început să intru în panică. I-am lăsat acolo în drum, 
spunându-le că merg în comună la telefon ca să chem o salvare cu care să 
ajungem cât mai repede la maternitatea din Mediaş. Am parcurs distanţa de 
drum până în comună în marş forţat, însă singurul telefon era la cooperativa 
de consum ce era chiar la şosea, era ocupat fiindcă erau în total vreo şapte 
posturi telefonice servite prin acea centrală, încât de abia după vreun sfert de 
oră am reuşit să vorbesc cu salvarea din Mediaş şi să-l rog pe dispecer să 
trimită urgent o altă salvare, care să transporte în timp util bolnava la 
maternitate. Terminând convorbirea, am şi plecat aproape în fugă la locul, 
unde, pe şosea, rămăsese în pană salvarea noastră. îmi dădeam şi mai mult 
seama de gravitatea cazului, era în pericol viaţa acestei femei nevinovate, iar 

eu am început să mă rog mai mult ca niciodată, ca Bunul Dumnezeu să mai 
facă o minune şi să o salveze. Când m-am apropiat de locul unde lăsasem în 
şosea salvarea, rugăciunile mele erau şi mai puternice. Am ajuns, am 
deschis uşa din spate a salvării, dar bolnava şi moaşa nu mai erau acolo. Am 
deschis uşa cabinei şi l-am trezit pe şoferul care donnita. Acesta mi-a spus 
că între timp a venit o altă salvare din Dumbrăveni, care mergea la Mediaş, 
că au trecut bolnava din salvarea noastră în cealaltă şi că totul a fost bine. 
Dar nu fusese deloc bine, făcuse o greşeală capitală, căci în loc să o ia pe 
bolnavă cu targa şi să o transpună astfel în cealaltă salvare, ei au sculat 
bolnava de pe targa salvării noastre, şi pe picioarele ei au urcat-o în cealaltă 
salvare, aşezând-o pe targa acelei salvări. Când am mai auzit şi ce greşeală 
au făcut, mi-a venit să o iau singur la fugă pe jos spre Mediaş, ca să ajung 
mai repede la maternitate. Parcă prin minune, a apărut un IMS al Gazului 
Metan, pe al cărui şofer îl cunoşteam foarte bine, lîindcă-l avusesem în 
tratament, la spitalul din Mediaş. L-am rugat să mă ducă direct la 
maternitatea din Mediaş, ceea ce şoferul a acceptat cu multă bunăvoinţă. 
După ce am pornit cu IMS-ul spre Mediaş, i-am spus în câteva cuvinte 
şoferului ce am păţit şi l-am rugat să nu mă mai întrebe nimic. îmi făceam 
rugăciunile atât de concentrat încât uneori, fără să-mi dau seama, le 
spuneam rostite cu glas scăzut. Am ajuns la maternitate, i-am mulţumit 
şoferului, asigurându-1 de toată recunoştinţa mea. Am urcat la etajul clădirii 
şi am intrat direct în sala de operaţii. Aici, atmosferă de biserică, de 
mormânt, nimeni nu scotea niciun cuvânt, toţi aveau câte ceva de îndeplinit 
pentru salvarea acestui caz. Perfuzia pusă de mine la plecare era aproape 
consumată, dar şi flaconul de sânge pentru transfuzie era deja pregătit. De 
gardă era doctorul Mudura, un braşovean, bun prieten al meu, care avea 
mâna pe pulsul bolnavei, care devenise aproape imperceptibil, iar tensiunea 
arterială scăzuse la 5/4. O situaţie foarte gravă, care doar printr-o minune 
dumnezeiască putea fi rezolvată. Dr. Mudura şi-a întors capul spre mine şi 
m-a întrebat: 

- Este ruptură de uter? 

- Nu, domnule doctor, în mod sigur nu, fiindcă eu am făcut delivrare 
manuală de placentă şi uterul era integru. Am controlat şi placenta şi cred că 
n-a rămas nici un rest placentar. 

- Aţi adus placenta ? 

- Da. Şi moaşa noastră a adus placenta, pe care ginecologul a început 
foarte minuţios să o controleze. Spre surprinderea noastră, lipsea o bucăţică 

din placentă, cam de mărimea unei monede de 2 lei, din partea superioară 
unde se face inserţia cu colul uterin. Am reuşit să-i punem transfuzia. în sala 
de operaţie, aceeaşi atmosferă de biserică. Tensiunea arterială s-a ridicat la 
6/4. Cu experienţa lui, dr. Mudura a considerat că acum poate interveni tot 
manual pentru un control al uterului (în astfel de situaţii era interzis de a 
intra în uter cu instrument metalic). După câteva minute, doctorul Mudura 
scoate mâna din uter cu acea bucăţică rămasă încă pe partea superioară a 
uterului, aproape de colul uterin, care întreţinea hemoragia şi pe care el 
reuşise să o racleze cu mâna. în minutele următoare hemoragia s-a oprit. 
Trecuserăm de la starea de disperare şi neputinţă de a salva viaţa unei femei 
nevinovate, la relaxarea şi bucuria că Dumnezeu s-a îndurat de viaţa ei şi de 
noi, cei ce, indirect, am fi avut-o pe conştiinţă dacă ar fi murit. Eu eram 
vinovat oarecum că n-am făcut o consultaţie suficientă în timp ce femeia era 
gravidă, ca să aflu că, după prima naştere, femeia a făcut endometrită (o 
infecţie uterină), care s-a vindecat, dar a lăsat cicatrici uterine (sinechii). 
Dacă eu aş fi ştiut toate acestea de la început, aş fi putut presupune că nu va 
fi o naştere normală, şi aş fi trimis-o să nască la maternitate. Erau apoi 
vinovaţi moaşa şi toţi cei ce n-au transportat-o pe bolnavă pe targă, au 
ridicat-o în picioare, obligând-o astfel să treacă dintr-un autovehicul de 
salvare în altul. Vinovaţi şi şoferii care au făcut o glumă macabră în seara 
precedentă, deşurubând buşonul de la baia de ulei a motorului, ca să-şi bată 
joc de colegul lor, când i se va opri salvarea în drum. 

Trecuseră deja vreo patru ore de când ne străduiam să salvăm viaţa 
acestei mame. Acum era salvată cu ajutorul Bunului Dumnezeu, care mi-a 
ascultat încă o dată rugăciunile. 

Când toţi respiram uşuraţi că trecuserăm cu bine printr-o aşa grea 
încercare, uşa sălii de operaţie se deschide şi îşi face apariţia ca un disperat 
soţul contabilei mame, el fiind inginer la IAS-ul unde îşi avea şi ea serviciul, 
îl cunoşteam bine, i-am sărit în faţă, l-am îmbrăţişat şi i-am spus că soţia 
este în afară de orice pericol. Trăise şi el câteva ore cu sentimentul că soţiei 
sale i se va putea întâmpla ceva rău, după ce se întorsese dintr-o deplasare 
direct la casa de naşteri ca să-şi vadă soţia şi băieţelul nou-născut. Nu ştiu ce 
va fi simţit în momentul când a aflat că soţia sa a trebuit internată imediat 
după ce a născut, la maternitate. A plecat cu aceeaşi maşină de serviciu şi a 
nimerit aici la maternitate, direct în sala de operaţii unde soţia sa începuse 
să-şi revină şi să-l strige pe nume. I-am lăsat de s-au sărutat, şi-au strâns 
mâinile, după care eu l-am întrebat: 

- Aveţi bani la d-voastră ? 

- Am suficienţi, mi-a răspuns el. 

- Atunci, am continuat eu, coborâţi în stradă la primul restaurant, se 
numeşte „Sticlarul”, cumpăraţi două sticle de coniac, iar de la cofetăria de 
alături, care în mod sigur a rămas încă deschisă şi la această oră, cumpăraţi 
o tavă de prăjituri ca să ajungă la opt persoane, cu d-voastră, care, sigur, n- 
aţi mâncat nimic de azi de la amiază şi aduceţi-le toate aici ca să ne veselim 
împreună, şi să-i mulţumim lui Dumnezeu că s-a îndurat de soţia d-voastră 
şi de noi toţi ca să trecem cu bine printr-o mare încercare. în mod sigur, 
soţia d-voastră are suflet curat şi se roagă lui Dumnezeu pentru sănătatea şi 
binele familiei d-voastră. 

- Da, aşa este, mi-a răspuns inginerul. Soţia mea provine dintr-o 
familie care i-a dat atâta educaţie, cât mi-au dat şi mie părinţii mei, 
muncitori de la oraş. Tatăl ei este preot, iar mama învăţătoare într-o comună 
din judeţul Mureş. N-a putut face decât liceul, căci în învăţământul superior 
copiii de preoţi nu erau primiţi, din cauza luptei de clasă. Dar să ştiţi de la 
mine, domnule doctor, că eu nu cred că sunt multe femei atât de 
credincioase ca soţia mea. 

Inginerul ar fi vrut să-şi mai descarce sufletul, dar eu l-am oprit, 
spunându-i să se grăbească la cumpărături, ca să mai găsească deschisă 
cofetăria. Peste o jumătate de oră s-a întors cu prăjiturile şi cu cele două 
sticle de coniac. 

între timp medicul Mudura a fost chemat la sala de naşteri pentru o 
altă naştere dificilă, iar eu am rămas lângă bolnava ce-şi revenise bine după 
al doilea flacon de sânge şi începuse să-şi schimbe culoarea feţei spre 
nonnal, din paloarea foarte accentuată pe care o avusese înainte de aceste 
transfuzii. întorcându-se şi doctorul Mudura din sala de naşteri, am deschis 
o sticlă cu coniac, am băut toţi câte un pahar şi am mâncat cu poftă aproape 
toate prăjiturile din tavă. I-am spus inginerului ca cealaltă sticlă de coniac să 
i-o ofere doctorului Mudura şi să-i mulţumească pentru că i-a salvat soţia 
din ghearele morţii. I-am propus ca, atunci când va veni ca să-şi scoată soţia 
din maternitate, să aducă şi trei saci de mere pentru medicul şi personalul 
care l-a ajutat în această seară la salvarea acestei mame. Târziu, când a venit 
în maternitate schimbul de noapte, ne-am despărţit bucuroşi că totul s-a 
terminat cu bine. Pe mine inginerul m-a dus până acasă. L-am rugat să 
treacă pe la preotul din sat ca să-i ceară să se roage lui Dumnezeu pentru 
soţie şi băieţelul nou-născut, promiţându-i că şi eu am să-l rog pe preot să 

facă rugăciuni de mulţumire lui Dumnezeu pentru salvarea celor două 
suflete de crin. Şi de această dată, numai cu ajutorul Bunului Dumnezeu, am 
scăpat şi eu de o mare nenorocire, care ar fi putut întrerupe cariera mea de 
medic. 

Munca la circumscripţia rurală Laslea a fost întotdeauna până la 
limita rezistenţei mele. Dar aici am avut şi numeroase satisfacţii 
profesionale, căci de multe ori veneau la consultaţii, la dispensar, şi oameni 
din alte comune. Uneori foloseam şi aparatul Rontgen (de raze X), dar cât 
mai rar, întrucât echipamentul de protecţie pe care îl aveam nu era suficient. 
Reuşisem să procur reactivi şi să înfiinţez un punct de laborator pentru cele 
mai uşoare şi uzuale analize de laborator, hematologice şi biochimice. 

Dar nu m-a părăsit nici aici, umbra mea, securistul, un căpitan ce 
supraveghea primăria Laslea cu cele patru sate: Roandola, Noul Săsesc, 
Mălâncrav şi Floreşti. 

în fiecare sat aveam punct sanitar încadrat cu o asistentă medicală, 
iar în Mălâncrav, sat ce era mai mare decât reşedinţa Laslea, aveam şi casă 
de naşteri, la care era încadrată o moaşă. Cred că lumea ce venea la 
dispensar observa buna organizare şi gospodărire, disciplina pe care am 
impus-o acolo, precum şi prestaţiile medicale bune, pe care eu şi cei doi 
colegi pe care îi aveam în subordine, pediatrul şi stomatologul, le efectuam. 

Conform legislaţiei sanitare în vigoare, medicul de medicină 
generală era şi şeful circumscripţiei, răspunzând de toate problemele 
organizatorice privind bunul mers al circumscripţiei. 

XXX. Flagrant securist 

„ Comunismul ameninţă civilizaţia şi cultura 
Oriunde. El nu e numai duşmanul naţiunilor, 
ci şi al tuturor oamenilor, al Dumnezeului 
lor, al tuturor manifestărilor omeneşti. 
Iosif Mackiewics - Victoria provocării 

Dar căpitanul de securitate mi-a pus la cale un flagrant. Dimineaţa a 
trecut pe la mine o săsoaică, care era angajată la o fabrică din Sighişoara. 
Securitatea a obligat-o să vină la mine la consultaţii, să-mi ofere un plic cu 
bani pentru a-i elibera un certificat medical (un concediu de câteva zile). 
Femeia, simplă, timorată de securist ca majoritatea populaţiei, 
necunoscătoare a şiretlicurilor şi a procedurilor ticăloşite ale securiştilor, a 
căzut în cursă şi a venit la mine la consultaţii să-mi ceară un certificat de 
scutire medicală, deşi nu era bolnavă. Menţionez că dispensarul era situat în 
mijlocul satului, într-o clădire cu 13 camere: sala mare de aşteptare pentru 
cabinetele de consultaţii medicină generală şi stomatologie, cabinet de 
pediatrie cu sală de aşteptare şi cu circuit funcţional separat, casa de naşteri, 
cu sală de consultaţii, sală de travaliu, sală de naşteri, dormitor, bucătărie, 
toate cu circuit funcţional separat, camera de fannacie, camera Rontgen etc. 

Femeia având în buzunar plicul cu bani, a intrat în cabinetul meu de 
consultaţii în apropierea amiezii, când era maximum de bolnavi în sala de 
aşteptare. M-a rugat încet să-i dau un certificat de scutire medicală, fiindcă 
vrea şi ea să rămână trei zile acasă ca să-şi rezolve nişte probleme personale. 
I-am răspuns clar că dacă nu este bolnavă, eu nu pot să-i dau concediu 
medical, la care ea mi-a răspuns că mă roagă mult să-i dau acest certificat, 
fiindcă ea ştie că eu am mai eliberat astfel de certificate. Apoi a scos plicul 
din buzunar şi mi l-a pus pe birou. Fără să judec prea mult, dând frâu liber 
instinctului de conservare şi apărare, i-am spus pe un ton ridicat să-şi ia 
plicul înapoi şi să iasă din cabinet. Ea era derutată, probabil că nu se putea 
întoarce la căpitanul de securitate restituind plicul. Acesta o aştepta la ea 
acasă. A întârziat să ia plicul de pe birou. Eu m-am sculat de pe scaun, am 
prins-o de ceafă, am deschis uşa şi i-am dat un brânci de s-a dus vreo doi 
metri depărtare de la uşă. Toţi cei din sală au rămas fără reacţie la gestul 
meu necugetat. Mi-am dat seama că am greşit, că trebuia să mă stăpânesc şi 
să rezolv calm această situaţie, dar trebuie să şi recunosc că nu reuşesc să 

mă stăpânesc în faţa unor astfel de provocări, ceea ce nici în detenţie nu am 
reuşit întotdeauna. Am ieşit nervos din dispensar, şi aşa cum este prin 
fiecare comună din Ardeal, trece prin mijlocul ei şi o vale. Aşa era şi în 
Laslea. Valea trecea prin faţa dispensarului, iar peste vale era un pod mare. 
Nu aveam vreme de pierdut, dar chiar şi în situaţia aceea nenorocită în care 
mă aflam, când am văzut podul, mi-a venit în minte promisiunea electorală 
a politicienilor de altă dată (ca şi a celor de azi) în timpul propagandei prin 
sate. Atunci când nu mai aveau cu ce să-i mintă, să-i înşele, să-i 
îmbrobodească pe ţărani, le spuneau următoarele, fiind siguri că în sat există 
vale şi că nu sunt suficiente păduri: 

- Vă facem poduri! Iar ţăranii răspundeau: 

- Păi, n-avem vale. 

- Nu-i nimic, vă aducem valea. 

în Laslea erau însă şi poduri şi vale. Pe podul din faţa dispensarului 
stătea îngrijorat directorul adjunct al şcolii generale, profesorul de educaţie 
fizică şi sport Mantch. Era fiul preotului evanghelic din comuna Moşna de 
lângă Mediaş, acolo unde fusese şi socrul meu preot la început (soţia e 
născută în această comună). Se cunoşteau bine amândoi, erau prieteni. 
Această prietenie au continuat-o şi copiii lor, deci şi cu ginerele părintelui 
Stoian. Când m-a văzut profesorul ieşind nervos din dispensar, s-a îndreptat 
spre mine şi m-a întrebat: 

- Aţi luat plicul ? 

- Nu, i-am răspuns. 

La răspunsul meu, profesorul şi-a făcut cruce cu amândouă mâinile 
şi mi-a spus : 

- Faceţi-vă cruce şi d-voastră, mergeţi la biserică, aprindeţi o 
lumânare că aşa ştiu că este obiceiul la d-voastră, la români, şi mulţumiţi lui 
Dumnezeu care, în mod sigur, numai el v-a apărat de data aceasta de a nu 
ajunge din nou în închisoare. Femeia care a trecut cu plicul pe la d-voastră a 
fost trimisă de căpitanul de securitate al comunei noastre, care vă urmăreşte 
pas cu pas şi intenţionează să vă trimită din nou la închisoare. Ea a trecut pe 
la mine pe acasă, înainte de a veni la d-voastră şi mi-a spus că e trimisă de 
căpitan ca să vă prindă că luaţi bani de la bolnavi şi să vă bage din nou la 
închisoare. Eu nu am avut curajul să-i spun să nu facă aşa ceva, temându-mă 
că o să-i spună căpitanului că eu am oprit-o să vină la d-voastră. Poate că de 
i-aş fi spus, aş fi riscat pentru d-voastră, însă eram mai mult decât sigur că 
d-voastră nu veţi cădea în cursa întinsă de căpitanul de securitate, căci eu vă 

cunosc bine, am totală încredere în d-voastră şi ştiu că aţi trecut prin 
încercări şi mai grele şi aţi scăpat cu bine. Mă bucur din toată inima că aţi 
scăpat şi acum cu bine şi vă invit, dar nu azi, de mâine încolo în orice zi ca 
să treceţi pe la mine să bem împreună un pahar de vin. I-am mulţumit şi 1- 
am asigurat că sunt rodat cu şiretlicurile şi cursele securiştilor, şi că ştiu să 
mă apăr ca a doua oară să nu mai ajung în închisorile comuniste. 

Nu ştiu ce i-o fi explicat femeia, care s-a întors la căpitanul ce o 
aştepta la ea acasă, dar ştiu că, ieşind de la această femeie, securistul s-a dus 
direct la primărie unde îl aşteptau primarul, secretarul de partid şi alţi doi 
activişti de partid. A tras o ploaie de înjurături, aşa cum numai securiştii şi 
ţiganii de la uşa cortului ştiu să înjure, pentru că eu şi de data aceasta am 
reuşit să le încurc planurile pe care şi le-au făcut pentru a fi din nou arestat, 
de această dată nu pe motive politice, ci ca infractor de drept comun. Am 
mulţumit încă o dată lui Dumnezeu că m-a apărat de a cădea victimă 
planurilor securiste diavoleşti. Şi fiindcă simţeam nevoia de linişte, ca de 
aer, m-am dus la preot şi i-am povestit tot ce am păţit. Cum era de aşteptat, 
el m-a încurajat şi m-a asigurat că atât timp cât voi rămâne cu Dumnezeu, 
nimeni nu-mi va putea face nici un rău. 

„Rămâneţi întru mine şi eu voi rămâne cu voi!”, zice Mântuitorul. 

XXXI. Pensionarea şi plecarea soţiei din agricultură 

Arată-ne, Doamne, mila Ta şi mântuirea Ta dă-ne-o nouă. 

Psalm 84 

în 6 decembrie 1966 am plecat în audienţă la Ministerul 
Agriculturii, ca să obţinem, pe baza recomandărilor din Certificatul medical 
dat de Clinica de Nefrologie din Fundeni, plecarea definitivă din Ministerul 
Agriculturii a soţiei pentru a se angaja în industria uşoară. 

Acolo, surpriză! Erau cel puţin 30 de ingineri agronomi care veneau 
să obţină apropierea de familie. Majoritatea acestora erau cu vechime de 
mulţi ani şi solicitau un drept nonnal. Portarul le-a spus că nu aveau ce 
căuta în acea zi la audienţă, deoarece şeful cel mic, Nicolae Giosan, se duse 
să-l felicite pe şeful cel mare, Nicolae Ceauşescu (era 6 decembrie, 
Sărbătoarea Sfântului Nicolae). 

Am stat la coadă, aşa era încetăţenit şi generalizat pe atunci "statul la 
coadă” pentru orice trebuia să cumperi sau să rezolvi cu autorităţile statului. 

înainte de a ajunge la ministru, trebuia să treci prin faţa şefului de 
cadre, care făcea o selecţie a celor ce pot ajunge la acesta. Intrând în camera 
de la subsol, unde se făcea prima vamă pentru a ajunge la ministru, am fost 
întâmpinaţi astfel de şeful cadrelor din minister, un fost cioban: 

- Ce vrei, bre? 

Mă gândeam să nu-i răspund, dar îmi părea rău ca să fi venit la 
Bucureşti fără niciun rezultat. 

- Tovarăşe şef, vreau să ne aprobaţi să ajungem azi la domnul 
ministru. 

- Ce vreţi cu tovarăşul ministru? Spuneţi-mi mie, că mai întâi eu 
trebuie să ştiu! 

- Soţia mea s-a îmbolnăvit în câmpul muncii. Pe la sfârşitul lunii 
noiembrie s-a dus la câmp să semene grâu. A răcit la rinichi, a rămas 
bolnavă şi nici în agricultură nu mai putea să rămână, ca să umble pe teren, 
prin frig şi să se îmbolnăvească din nou. 

- Ce vorbeşti, bre? De ce s-a dus la Agronomie, dacă ştia că e 
bolnavă? De aici nu pleacă nimeni, îi place, bine, nu-i place, treaba ei. 

Ultimele cuvinte mi le-a spus pe un ton ridicat şi ameninţător. 

- Tovarăşe, i-am răspuns pe un ton şi mai ridicat, eu am venit din 
Ardeal, de la Mediaş, ca să rezolv această problemă, noi nu mai plecăm de 

aici până nu vorbim cu tovarăşul ministru. El s-a enervat şi iarăşi a început 
să strige. Soţia plângea şi îmi făcea semn să cedez. 

- Ascultă, bre, aici eu hotărăsc cine merge la tovarăşul ministru şi 
cine nu. Nu mă învăţa mata pe mine ce trebuie să fac. Vă rog, ieşiţi afară! 

- Bine, dar aceste acte unde le depun? 

- Daţi-le la mine şi plecaţi. 

Când am ieşit în sala de aşteptare, ceilalţi ingineri care aşteptau 
rândul ca să ajungă la tovarăşul Bre ne-au reproşat că, din cauză că l-am 
enervat pe Şefu', acum nici lor nu le va mai rezolva nimic. 

Rezultatul triajului de la tovarăşul şef Bre îl puteam afla numai după 
ce eram trecuţi toţi prin faţa tovarăşului de la cadre. Am rămas în sala de 
aşteptare. Dar, ca să fie operativ, tovarăşul Bre, după ce îşi vărsase 
desconsiderarea faţă de intelectuali, el, clasa muncitoare, a ieşit în sală şi a 
anunţat că lista celor admişi pentru audienţă la tovarăşul ministru se va afişa 
la poartă la ora 14. Am plecat şi ne-am întors la ora 14. Lista era afişată, dar 
scurtă. Cuprindea numai cinci solicitanţi, printre care şi soţia mea, din cei 
vreo 30 câţi fuseserăm dimineaţă. Audienţa cu ministrul era fixată la ora 18. 

Seara ne-am prezentat la portar, întrebându-1 unde ţine tovarăşul 
ministru audienţe. 

- Sunteţi trecuţi pe listă?, ne-a întrebat. 

- Da. 

Aprobarea cerută de noi era semnată deja de un locţiitor al 
tovarăşului ministru şi se afla intr-un plic cu adresa soţiei, la poartă. Ne-am 
luat plicul, am mulţumit portarului şi ne-am dus direct la gară. Aveam tren 
spre Mediaş, la ora 20. După şapte ore de mers intr-un vagon neîncălzit, am 
ajuns acasă. Am mulţumit încă o dată Bunului Dumnezeu că între cei cinci 
aleşi pentru audienţă a fost şi soţia mea. Un obstacol trecut dintre cele foarte 
multe ce vor urma în calea noastră de abia de acum înainte. 

Şi, fiindcă suntem la capitolul suferinţelor prin boală, mângâierea 
tonifiantă nu poate fi dată decât de Cartea Cărţilor (Sfânta Scriptură), căci 
numai Mântuitorul, ca om şi Dumnezeu, a putut spune fără a greşi: “Eu sunt 
calea, adevărul şi viaţa!”. Când nu găsesc răspuns imediat la anumite 
probleme de viaţă, merg în bibliotecă să văd ce părere au avut şi cum au 
rezolvat cele mai mari personalităţi unele probleme pe care le întâlnesc şi eu 
în viaţă. Pentru probleme de medicină îl întreb pe Hipocrate, cel ce a pus 
bazele ştiinţei medicale, pe Pasteur, cel mai mare binefăcător al omenirii 
prin descoperirea vaccinurilor, pe Alexis Cărei (convertitul la creştinism în 

urma vizitei făcute la Lourdes, în Franţa, unde s-a arătat Maica Domnului pe 
la mijlocul secolului al XlX-lea unei fetiţe păstoriţe şi apoi el, medicul, a 
scris cel mai frumos şi convingător eseu despre rugăciune). Iar din România 
merg la cel mai mare medic al nostru, la Nicolae Paulescu, căruia “oculta” i- 
a furat premiul Nobel pentru descoperirea insulinei, la profesorul Haţeganu 
din Cluj, pe care comuniştii l-au alungat de la catedră şi l-au umilit cum 
numai ei se pricep să o facă. Lista acestor medici este lungă, la loc de frunte 
eu îi consider pe cei care au urmat pilda “doctorilor fără de arginţi”, Sfinţii 
Pantelimon, Cosma şi Damian. 

Revenind la profesorul Haţeganu (pe care Dumnezeu m-a învrednicit 
să-l am trei ani profesor de Medicină Internă, în 1946, 1947 şi 1948), acesta 
spunea următoarele: “In omenire există un echilibru, pe care l-a formulat 
Kant, iar Laplace l-a pus sub formă matematică în legea echilibrului 
universal care guvernează universul. Noi, oamenii, părticică din univers, 
bineînţeles că suntem supuşi de asemenea acestei legi, pe care chimistul 
francez Lavoisier, cel pe care revoluţia franceză, una dintre cele mai mari 
nenorociri ale omenirii, l-a trimis la ghilotină, a formulat-o astfel: în lume 
nimic nu se pierde, în lume nimic nu se câştigă, totul se transfonnă. Şi 
profesorul Haţeganu continua: omul este sortit să plătească o parte din 
suferinţa de pe pământ prin boli. Urmărind evoluţia bolilor în decursul 
istorii omenirii, se constată că bolile l-au însoţit pe om ca propria sa umbră. 
Şi când medicii credeau că au eradicat o boală scăpând omenirea de 
suferinţa provocată de aceasta, venea o nouă boală care îi lua locul şi 
producea aceleaşi suferinţe. Cel mai elocvent exemplu îl avem sub ochii 
noştri. Au fost eradicate majoritatea bolilor infecto-contagioase, s-au 
descoperit medicamente care scurtează şi uşurează suferinţa prin boală, dar 
în locul acestora, asistăm azi la bolile civilizaţiei, ce ocupă primul loc în 
morbiditate şi mortalitate, aici situându-se accidentele de pe urma 
maşinismului, a mijloacelor de transport mai rapide, avioane, trenuri, 
autovehicule etc, apoi bolile psihice. în locul bolilor venerice, destul de bine 
prevenite şi supravegheate, a apărut SIDA, cu care omenirea va mai avea 
încă mult de luptat. Şi, aşa cum spunea profesorul Haţeganu, noi suntem 
sortiţi să acceptăm pe acest pământ, pe lângă alte şi multe feluri de suferinţe, 
şi pe cea prin boli, care rămâne cea mai constantă şi perpetuă. 

Pentru că am ajuns până aici, aş vrea să închei expunerea prin 
suferinţe şi boli a familiei noastre. 

Soţia a rămas obligată la un strict regim igieno-dietetic, pe care l-a 
respectat întocmai până în prezent şi pe care va trebui să îl suporte şi în 
continuare. 

Fără ajutorul lui Dumnezeu n-am fi reuşit în această perioadă, când 
egoismul, rapacitatea şi dezinteresul faţă de durerile şi suferinţele semenilor 
au ajuns anne de îmbogăţire şi de parvenire. 

XXXII. Sănătatea şi îmbolnăvirile mele 

Averea unui om se măsoară prin bucuriile pe care 
le iubeşte şi le binecuviintează şi pentru care este 

iubit şi binecuvântat. 

Tomas Carlyse 

In ce priveşte suferinţa care a mai încăput în palmaresul meu să o 
mai plătesc şi prin boli, aş putea spune următoarele: tuberculoza contactată 
în închisoarea Gherla n-am simţit-o ca boală aproape deloc, fiindcă suferinţa 
iadului închisorii, în izolarea Zarcăi din Gherla, ocupase toată zona 
cerebrală a mea în care era localizată durerea, nemaipermiţând şi senzaţiilor 
de durere de la alte boli să-şi mai găsească loc în viaţa mea. 

După eliberare, viaţa tumultuoasă care m-a obligat să recuperez tot 
ce îmi furase din viaţă regimul comunist timp de 17 ani m-a făcut imun la 
durerile pe care pe care le “duceam pe picioare” aproape în fiecare 
primăvară, neacordându-le nicio importanţă. Ştiam că vin şi trec sigur şi fără 
tratament medicamentos, aşa cum se obişnuise organismul meu în perioada 
detenţiei, şi nici nu aş fi avut timp de boală, căci aproape în tot timpul, în 
perioada de activitate profesională, după ce mi-am luat diploma de medic, 
am îndeplinit aproape fără întrerupere două norme pe statele de plată, norma 
de bază plus una ca suplinitor pentru circumscripţiile sanitare vacante, plus 
policlinica cu plată, în care vizitele la domiciliu îmi răpeau mult timp, şi alte 
şi alte consultaţii la familie sau prieteni, pe care nu-i puteam refuza. Trebuie 
să socotesc şi timpul dedicat recuperării profesionale, constând în repetarea 
anului al Vl-lea la facultatea de medicină (din pricina condamnării politice), 
o nouă facultate, cea de biologie, de cinci ani, apoi alţi cinci ani pentru teza 
de doctor în ştiinţele medicale, nenumărate drumuri, în acest scop, la Cluj şi 
la Bucureşti, cursurile de reciclare, şedinţele de studiu profesional, 
simpozioanele, care m-au făcut să uit de bolile mele, neavând timp şi pentru 
aşa ceva. 

Aceste activităţi şi elanul meu s-au oprit brusc în toamna anului 
1995, când a trebuit să mă internez la Clinica de Urologie din Târgu-Mureş, 
la Profesorul Dorin Niculescu, care, în 15 noiembrie, m-a operat de un 
polip pe vezica urinară. Am rămas cu sondă uretrală până în ianuarie 1996, 
când am suferit o nouă intervenţie pe vezica urinară, de data aceasta şi 
pentru prostată. 

în Ajunul Crăciunului din 1995, prietenul meu, Gelu Simu, coleg de 
la liceul din Dumbrăveni, iar acum profesor de anatomie patologică la 
Facultatea de Medicină din Târgu-Mureş, m-a chemat la telefon ca să îmi 
comunice rezultatul de la biopsie. 

- Teo, să ştii că polipul operat este de natură canceroasă, dar nu te 
teme, că la tine nu va merge mai departe, ca la alţii. 

Bănuiam răspunsul, căci operaţia ce mi s-a efectuat a fost făcută ca o 
demonstraţie pentru studenţi şi prezentată pe un ecran mare de televiziune în 
sala de operaţie, pus chiar pe peretele din faţa mea. Bineînţeles că şi eu am 
putut să văd operaţia şi să o unnăresc de la început până la sfârşit. Mi s-a 
făcut numai rahi-anestezie (injecţie intratiroidian cu efect de anestezic 
asupra abdomenului inferior şi a membrelor inferioare). 

Discuţiile teoretice pe marginea cazului operat, prin explicarea 
termenilor şi timpilor operaţiei, a diagnosticului diferenţial etc., le dădea de 
înţeles studenţilor că, după aspectul polipului extirpat, coroborat cu semnele 
clinice, diagnosticul ar fi aproape sigur de polip (tumoră) malignă, recte 
canceroasă. 

I-am mulţumit lui Gelu pentru vestea proastă - cadou de Crăciun. 

Gelu era vesel şi binedispus, aşa cum îl ştiam din liceu. I-am 
mulţumit şi pentru telefon, ne-am mai depănat câteva amintiri de la liceul 
din Dumbrăveni, şi apoi ne-am urat Sărbători fericite, eu promiţându-i că ne 
vom revedea în 3 ianuarie 1996, când eram programat pentru a doua 
operaţie pe vezică, de această dată şi pentru adenom de prostată. 

în ajunul Anului Nou 1995/1996 am luat parte, la Mediaş, la slujba 
de înmormântare a socrului meu, care a avut loc la Catedrala greco-catolică 
din Mediaş, al cărei protopop a fost. 

Am asistat în biserică la slujba înmormântării, oficiată de preoţi 
greco-catolici, în prezenţa reprezentanţilor tuturor cultelor creştine din 
Mediaş. La cimitir n-am putut să merg, fiindcă în acelaşi timp a trebuit să 
merg la spital, la chirurgie, pentru a mi se schimba sonda uretrală. 

în 3 ianuarie 1996 m-am prezentat la clinică, la Târgu-Mureş, pentru 
a doua operaţie pe vezică şi pentru adenom de prostată. M-am externat după 
o săptămână, tot cu sonda după mine, întorcându-mă la Braşov. După o lună 
am revenit pentru control. De data aceasta nu am mai rămas internat decât 
trei zile, fixându-mi-se program de control lunar, pe care l-am respectat în 
primele şase luni. De fiecarte dată controlul prin endoscopie se încheia cu 
bune rezultate. Dar, când s-a împlinit un an de la prima operaţie, profesorul 

m-a oprit în clinică, m-a internat, mi-a făcut în două zile toată seria de 
analize ce se fac în laboratorul clinicii lor pentru astfel de îmbolnăviri. Am 
fost supus la a treia intervenţie chirurgicală pentru trei polipi vezicali. 

Am revenit la control peste o lună, şi apoi la trei luni. Nu s-au 
împlinit doi ani de la prima operaţie, căci, în vara anului 1997, profesorul a 
hotărât că ar fi bine să nu ne bazăm numai pe tratamentul chirurgical, ci că 
este necesar să adăugăm şi tratamentul cu citostatice, pentru aplicarea căruia 
el îmi recomandă Spitalul Panduri din Bucureşti. N-am mai pierdut timpul, 
căci după două zile m-am prezentat acolo cu toate actele medicale. După ce 
acestea au fost citite cu atenţie, inclusiv rezultatul de la biopsie, profesorul 
de la Panduri a pus mâna pe telefon şi l-a chemat pe medicul-şef de la 
Spitalul Fundeni, specialistul în aplicarea tratamentului citostatic la astfel de 
polipi maligni (canceroşi). 

Am ajuns greu la Spitalul Fundeni, deşi eu cunoşteam foarte bine 
Bucureştiul, din perioada 1949-1950, când am stat acolo ca „fugar”. 
Respectivul medic mi-a întocmit programare şi m-a rugat să o respect, ca să 
avem bune rezultate cu acest tratament. Programul era următorul: în primele 
şase luni să mă prezint o dată pe săptămână la tratament cu citostatice, apoi 
în următoarele şase luni - o dată la două săptămâni, iar în anul următor, al 
doilea de tratament - o dată pe lună. Pot să vă spun că am respectat întocmai 
acest program, deşi călătoria Braşov-Bucureşti şi retur o suportam tot mai 
greu. Rezultatul tratamentului a fost salvator! 

Concomitent, tot o dată la trei luni, mergeam la control la Târgu- 
Mureş în primii cinci ani, iar în următorii cinci ani numai o dată la şase luni. 
De fiecare dată după controlul endoscopic, profesorul mă bătea pe umăr şi 
îmi spunea: 

- Şi de data aceasta este bine, domnule coleg, iar eu îi mulţumeam. 
Atât doar, că a refuzat bani sau orice cadou din partea mea. 

Când s-au împlinit 10 ani de la prima operaţie, exact în 15 noiembrie 
2005, m-am dus la control, şi de data aceasta mi-am permis să-l bat eu pe 
umăr şi să-i spun: 

- Domnule profesor, au trecut 10 ani de când m-aţi operat de cancer 
vezical, timp în care am fost ca un copil ascultător faţă de tot ce mi-aţi cerut 
dumneavoastră să fac. Acum vă rog să nu vă supăraţi că v-am bătut eu pe 
umăr, dar n-am cuvinte şi nici nu ştiu în acest moment cum să vă 
mulţumesc, fiindcă m-aţi salvat în mod sigur dumneavoastră, dar cu ajutorul 
Bunului Dumnezeu, la Care eu mă rog şi m-am rugat în tot timpul ca să mă 

ţină cât mai mult în viaţă, o mărturie vie, ca a domnului avocat Chioreanu, 
pe care tot dumneavoastră l-aţi salvat. El şi-a intitulat „Morminte vii” cartea 
despre infernul închisorilor comuniste. Vă rog să-mi permiteţi a vă oferi, 
drept recunoştinţă, cartea vieţii mele, „Noi nu am avut tinereţe”, care este o 
mărturie a luptei anticomuniste a generaţiei studenţeşti de la 1948. 

XXXIII. Ameninţarea securiştilor 

Cine se va ridica cu mine împotriva celor 
ce viclenesc şi cine va sta împreună cu mine 
împotriva celor ce lucrează fărădelegea? 
Doamne, când s-au înmulţit durerile mele în 
inima mea, mângâierile Tale au veselit 

sufletul meu. 

Psalmul 93 

Aşa după cum am amintit despre avertizarea şi ameninţarea din 
partea securiştilor, ţin să menţionez următoarele. De la eliberarea mea din 
închisoare, la 1 august 1964, şi până în dimineaţa Ajunului de Crăciun al 
anului 1978, eu nu am mai fost chemat şi anchetat la securitatea din Mediaş. 

în acea dimineaţă, la ora 6,00, doi securişti, îmbrăcaţi civil, ne-au 
bătut la uşă şi m-au invitat la securitate ca să dau o declaraţie. Ştiam ce mă 
aşteaptă! 

Acolo m-au băgat într-o celulă la subsol şi nimeni nu m-a mai 
întrebat nimic, dar nici eu nu am cerut nimic până în după-amiaza zilei a 
doua de Crăciun. Atunci, un alt securist îmbrăcat civil m-a scos din acea 
celulă şi m-a dus direct în biroul tovarăşului şef colonel Ferenţ. Alături de el 
erau şi cei doi şefi de la securitatea judeţeană Sibiu: colonelul Gergely, şeful 
securităţii judeţene şi tovarăşul colonel Bleahu Ieronim, procurorul securist 
şef al judeţului. 

După vreo două ore de ameninţări şi umiliri, în care se întreceau 
fiecare să îmi dovedească cât de „bandit” am rămas şi ce mare pericol 
prezint eu pentru clasa muncitoare şi regimul umanitar comunist, mi-au zis: 

- Să pleci cât mai repede din Mediaş, fiindcă noi nu îţi mai garantăm 

viaţa. 

Eu am promis că voi pleca, dar trebuia să îmi găsesc un loc de 
muncă în alt judeţ. Un alt civil m-a scos din acel birou m-a dus la poartă şi 
m-a lăsat în stradă. 

Nu pot descrie momentul reîntâlnirii cu soţia, dar după ce ne-am 
îmbrăţişat şi lacrimile noastre s-au întâlnit, am făcut împreună o rugăciune, 
cerându-i bunului Dumnezeu să ne aibă în pază, să ne ajute şi să nu ne 
părăsească. 

în 3 ianuarie 1979, colonelul Ferenţ, însoţit de un alt securist, a venit 
la spital şi, în prezenţa şefului de secţie Todan, a şefului sindicatului sanitar 
şi a câtorva asistenţi şi asistente medicale, m-a prezentat şi m-a demascat ca 
pe un mare bandit, care nu mai are ce căută printre muncitorii sanitari 
cinstiţi, angajaţi la construirea socialismului în ţara noastră. 

în concluzie, eu am promis că îmi voi respecta angajamentul verbal 
luat cu o săptămână înainte, în faţă şefilor securităţii judeţene. 

întors acasă, i-am arătat soţiei „cadoul” primit de la securişti după 
Anul Nou: prelucrarea, terfelirea şi umilirea mea în faţa unor membri ai 
sindicatului sanitar din spital - dintre care pe doi îi ştiam că sunt turnători. 
Cum ne-am petrecut sărbătorile în continuare, vă puteţi uşor închipui, 
stimate cititor. 

în luna ianuarie, pe socrul meu l-au chemat din nou la securitate, ca 
să afle ce am hotărât în legătură cu plecarea, de fapt expulzarea din Mediaş. 
L-au trimis pe socrul meu din nou la mine ca să mă determine să plec din 
Mediaş, până nu e prea târziu. Bineînţeles că socrul meu a început primul să 
fie îngrijorat şi cu privire la rămânerea mea riscantă, în continuare, la 
Mediaş. Probabil că securiştii, ştiindu-1 om bătrân, mai puţin cunoscător al 
metodelor lor criminale, au căutat să-l ameninţe şi pe el cu o nouă arestare, 
în cazul că nu va reuşi să mă convingă să plec din Mediaş. Aşa se face că, 
de data aceasta, socrul a venit de la securitate direct la noi acasă, şi, 
profitând de lipsa soţiei mele, mi-a spus cum l-au ameninţat securiştii, dar 
era şi mai grav, chiar pericol imediat faptul că securiştii vor încerca alte 
metode de convingere, pe care le suportase şi socrul în cei cinci ani de 
detenţie. L-am liniştit pe socru, spunându-i că sunt pe cale să-mi rezolv 
transferul în alt judeţ, convins fiind că îl vor chema din nou la securitate, 
doar cu scopul de a-1 timora. De data aceasta i-am spus direct socrului că 
aceste presiuni vor culmina, în speranţa lor că mă vor timora şi voi semna 
angajamentul de turnător. 

Tot în zilele acelea îmi ieşi în cale, ca din întâmplare, unul din cei 
doi ofiţeri securişti care l-au însoţit pe maiorul Ferenţ la spital, pentru a mă 
demasca în faţa membrilor sindicatului sanitar ca pe un bandit periculos 
pentru regimul comunist. 

Acesta m-a oprit, m-a rugat să continui drumul cu el pe strada cea 
mai circulată din oraş, pentru ca prietenii şi cunoscuţii care ne vor vedea 
împreună să-şi piardă încrederea în mine, considerându-mă colaboratorul 
securiştilor. M-a întrebat securistul în ce stadiu mă aflu cu găsirea unui 

serviciu în alt judeţ şi pe când mi-am programat plecarea. Ştia bine că eu 
acceptasem propunerea lor de a pleca din Mediaş, dar numai cu condiţia de 
a-mi găsi un serviciu corespunzător pregătirii mele de medic. I-am răspuns 
că voi îndeplini promisiunea pe care mi-am luat-o, de a pleca din Mediaş, 
dar totul depinde de ce serviciu voi găsi în alt judeţ. Iar când acest transfer 
se va realiza, în mod sigur vor afla şi ei odată cu mine, dacă nu cumva 
înaintea mea. 

XXXIV. încercare de transfer la Râmnicu -Vâlcea 

înfrânt nu eşti atunci când sângeri 
Şi nici când ochi-n lacrimi ţi-s. 

Cele mai crâncene înfrângeri 
Sunt renunţările la vis. 

Radu Gyr 

Soţia era de acord să plecăm în alt judeţ, convinsă fiind că eu pot să 
mă adaptez oriunde unor noi condiţii de muncă. In felul acesta vom scăpa de 
nişte ticăloşi care îşi făcuseră o profesie din a ne urmări pe amândoi pas cu 
pas. 

Dintre cele câteva posturi scoase la transfer de Ministerul Sănătăţii 
pentru anul acela, ne-am oprit amândoi asupra unui post de epidemiolog şi 
medic infecţionist la Spitalul din Râmnicu-Vâlcea. Oraşul era aproape de 
Mediaş, având legături directe atât pe şosea, cât şi pe calea ferată. în plus 
era şi posibil un transfer între aceste două oraşe, care erau de acelaşi grad 
privind transferurile, deşi Râmnicu-Vâlcea era capitală de judeţ, ceea ce 
Mediaşul nu era. în schimb, populaţia Mediaşului era de aproape trei ori mai 
mare decât a oraşului Râmnicu - Vâlcea (80.000 faţă de 28.000). 

M-am prezentat la Direcţia Sanitară Sibiu, de care aparţinea oraşul 
Mediaş, ca să pregătesc dosarul pentru transfer. Directorul Direcţiei Sanitare 
Sibiu era un epidemiolog - Dr. Suciu - cu care mă întâlnisem la Cluj în 
timpul când amândoi ne efectuam stagiul de medici specialişti în boli 
infecto-contagioase şi epidemiologie. S-a arătat foarte surprins când i-am 
spus că vreau să plec prin transfer la Râmnicu-Vâlcea, deşi el cunoştea la 
acea oră foarte bine necazurile pe care le aveam cu securitatea, care mă 
obligase să plec din acel judeţ. Prin funcţia pe care o ocupa, dar nu numai 
aşa, ci şi prin originea socială sănătoasă, (era fiu de muncitor CFR-ist), era 
în cele mai bune relaţii cu tovarăşii de la securitate, al căror colaborator 
devotat devenise. A încercat să mă convingă (juca teatru) că el îmi va aranja 
o situaţie de încadrare mai bună (eram încadrat la baza de salarizare), că o să 
mă transfere chiar el la Sibiu, intr-un post mult mai bun şi că, dacă insist să 
plec oricum, îmi va părea rău. Totuşi a fost atât de fals şi de ticălos, 
admiţându-mi să-mi depun dosarul de transfer cu actele medicale necesare, 
pe care el, la data de 1 iulie a.c., să-l predea într-o şedinţă ţinută pentru 
problema transferurilor la Ministerul Sănătăţii, directorului Direcţiei 

Sanitare din judeţul Vâlcea. Trebuia luat şi avizul Ministerului Sănătăţii, pe 
lângă cel al directorului din judeţul Vâlcea, pe care îl obţinusem chiar de la 
începerea tratativelor de transfer. 

Am aşteptat liniştit şi convins că transferul se va face între cei doi 
directori de direcţii sanitare ai judeţelor Sibiu şi Vâlcea, la data de 1 iulie, cu 
ocazia şedinţei de la Minister, când doctorul Suciu trebuia să predea dosarul 
meu de transfer directorului Ceapă - directorul din Râmnicu-Vâlcea. 

Aveam pe atunci, de curând cumpărată, o „Skodiţă”, primul, 
singurul şi ultimul meu autoturism, cu care m-am prezentat singur, în data 
de 2 iulie 1978, ca să-mi preiau în primire noul post de la spitalul din 
Râmnicu-Vâlcea. Dar, surpriză! O nouă lovitură şi mai greu de suportat. 
Directorul adjunct al spitalului m-a anunţat, ca un fulger din senin, că 
transferul meu nu s-a putut legaliza, fiindcă directorul Suciu - şeful 
Direcţiei Sanitare din Sibiu - nu a prezentat comisiei dosarul meu pentru 
transfer. Nu pot să relatez ce mi-a trecut atunci prin gând, ce-am simţit şi cât 
de greu mi-a venit să cred această nouă mârşăvie a directorului Suciu, în 
spatele căruia se găseau şi acţionau securiştii. 

Nu ştiu să mai reconstitui cât am rămas atunci în faţa acestui coleg 
care, în mod sigur, nu cunoştea adevărul adevărat al acestui refuz, dar n-am 
mai putut scoate niciun cuvânt. Nu ştiu ce va fi gândit atunci despre mine 
acest director adjunct care, în mod sigur, nu era amestecat în această nouă, 
nedreaptă şi nemeritată lovitură pe care o primeam şi trebuia să o suport. 
Tot el a fost cel care a vorbit primul: 

- Domnule coleg, duceţi-vă aici la partid, căci ei sunt singurii care vă 
mai pot rezolva situaţia transferului dumneavoastră. 

Am mai zăbovit puţin, simţeam că mi-a revenit şi glasul care mă 
părăsise de-a binelea, aşa că i-am mulţumit binevoitorului meu şi l-am 
întrebat: 

- Unde este aici partidul? 

- In centru, mi-a răspuns el. Toată lumea din Vâlcea îl ştie, e o 
clădire zugrăvită în alb, căreia cu mândrie vâlcenii îi spun „Casa Albă”, 
întrebaţi când veţi ajunge în centru, că toată lumea ştie clădirea, de curând 
construită, şi o veţi găsi uşor. 

Ne-am despărţit. Am plecat pe şosea spre centru la volanul 
autoturismului Skoda (destul de ieftin pe atunci, doar 53.000 lei, adică 
valoarea a cinci salarii de medic). 

După circa un kilometru de mers pe şosea, am tras pe dreapta într-o 
parcare. Primul lucru pe care l-am făcut a fost o rugăciune către Sfântul 
Anton. Era o zi de marţi, iar eu, ortodoxul, mă rugam şi acestui sfânt catolic, 
încă de pe când eram în primele clase de liceu. Noi, ortodocşii, aveam în 
Dumbrăveni o simplă capelă, departe de internatul în care locuiam elevii 
bursieri, dar şi aceasta rămânea închisă în zilele de peste săptămână. Dar pe 
când aproape de liceul nostru şi internatul din curtea lui se afla Biserica 
Romano-Catolică, a armenilor, ce o primiseră în dar de la Maria-Tereza, în 
secolul al XVIII-lea, şi care se găsea la doar 100 de metri de liceu, fiind 
deschisă în tot timpul zilei. Noi, elevii, indiferent de cultul căruia 
aparţineam, ortodocşi sau greco-catolici, profitam de pauza dintre orele 4 şi 
5 după-amiază şi intram zilnic să ne facem rugăciunile în această biserică. 
Acolo am învăţat şi novena Sfântului Anton, ce m-a însoţit în întreaga viaţă, 
pe lângă rugăciunea inimii şi cele obişnuite din timpul zilei. 

Voiam să-mi revin în urma şocului primit şi să-mi fac un plan de 
apărare. Eram disperat. Acasă nu mă mai puteam întoarce cu acest refuz de 
transfer. Soţia mea era convinsă că vom reuşi să ne transferăm la Râmnicu- 
Vâlcea, unde puteam locui pentru început la un unchi al ei, Comei Axente, 
fost inginer petrolist, pensionar, fără copii, fost primar în Câmpina. 

Avea un apartament foarte frumos cu trei camere. Era dintre primele 
construite pe bani. Soţia lui, de loc din Sighişoara, era profesoară de limba 
franceză. Comei fusese membru al Uniunii Scriitorilor Români, dar epurat 
după 1944. A scăpat de internare în lagăr, după 1944, şi de arestările din 
1948, căci, în timpul cutremurului din noiembrie 1940, a fost grav avariată 
şi închisoarea Doftana, în care se afla un grup de comunişti, în frunte cu 
Gheorghiu-Dej. Dar ca toţi primarii legionari care s-au comportat corect cu 
toată lumea, independent de apartenenţa lor politică, tot aşa şi Comei 
Axente, primarul din Câmpina, s-a purtat foarte corect cu acel grup de 
comunişti, reparând în grabă ceea ce fusese distrus de pe urma cutremurului, 
în 1948, în timpul arestărilor legionarilor din întreaga ţară, după ce partidul 
comunist se consolidase, a fost arestat şi Cornel Axente, printre cei 15.000 
de legionari arestaţi în noaptea de 14 / 15 mai. 

Soţia lui Cornel a plecat la Bucureşti, la Gheorghiu - Dej, şi i-a adus 
aminte cum Cornel Axente i-a salvat la Doftana pe comunişti. Urmarea a 
fost că, chiar în acea zi, Cornel Axente a fost eliberat şi nu a mai fost arestat 
niciodată în viaţa sa, până a murit, în 1994. în Uniunea Scriitorilor nu a mai 
fost primit, deşi piesa sa, foarte reuşită, intitulată „Iepuroii”, prezentând 

viaţa elevilor din clasa a VUI-a de liceu, s-a jucat pe toate scenele teatrelor 
din ţară. 

Doream şi eu să-l cunosc mai bine pe acest inginer de o cultură rar 
întâlnită în lumea tehnicienilor. La Râmnicu-Vâlcea îşi ocupa timpul cu 
meditaţiile pe care le dădea elevilor de liceu şi celor ce doreau să intre în 
învăţământul superior. Dădea meditaţii la matematică, chimie, limbile 
engleză, germană, franceză şi latină. Concomitent scria proză. Manuscrisele 
au rămas la o nepoată pe care a înfiat-o şi nu ştiu ce s-a ales de opera sa 
literară. O pierdere ca atâtea alte comori ale culturii noastre. 

Stând în acea parcare, mă gândeam ce atitudine să adopt la noua 
lovitură primită. 

Colegul meu medic, ce mi-a comunicat vestea înfrângerii, a pierderii 
unei bătălii, m-a îndemnat să merg la partid. Dar eu nu călcasem până la 
acea oră scările vreunui sediu de partid! Ce puteam face acum? Posibilităţile 
mele de apărare, ca şi cele de atac, se năruiau văzând cu ochii. Ce îi voi 
spune soţiei când voi ajunge acasă? Oare ea va mai fi în stare să suporte şi 
această ticăloşie a securităţii? Ce îmi va rămâne pe viitor de făcut? Dacă nu 
aş fi fost convins că Dumnezeu nu mă va părăsi şi că mă va ajuta, m-aş fi 
dat bătut. îmi era greu să admit că mă vor asasina, simţeam că în spatele 
acestor atacuri asupra mea se ascunde altceva. Pentru moment nu-mi puteam 
da seama, dar această bănuială îmi încolţise bine în minte. 

Oricum, eu voi rămâne pe poziţia pe care mi-am transformat-o în 
crez din primele clase de liceu. Şi mi-am adus aminte de Corneliu 
Codreanu, care ne învăţa că, în viaţă, decât să învingi printr-o infamie, mai 
bine să cazi luptând pe calea onoarei. 

M-am hotărât: voi lupta, dar numai pe calea onoarei. Voi folosi însă 
toate căile legale existente la această oră pentru a-mi apăra viaţa. 

Forul suprem la acea oră era partidul! Voi merge şi la partid, le voi 
comunica şi lor această nedreptate ce mi-a fost făcută, luându-mi-se fără 
niciun motiv un transfer acceptat între cei doi directori de direcţii sanitare. 
Le voi spune cum, fără niciun motiv, m-am trezit că acest drept legal mi-a 
fost răpit în mod abuziv. De către cine? 

Voi merge la partid, tot sunt în Râmnicu-Vâlcea. Voi vedea ce 
răspuns voi primi, apoi voi hotărî ce am de făcut. Zis şi făcut. M-am urcat în 
maşină, am plecat din locul de parcare, şi, cu atenţia sporită, am ajuns în 
centru. N-am avut nevoie să întreb pe nimeni ca să aflu clădirea partidului, 
eram aproape de ea, şi, după descrierea colegului meu, aceasta trebuia să fie. 

Am parcat din nou Skodiţa intr-un loc potrivit - jumătate pe trotuar, 
jumătate pe carosabil - şi m-am îndreptat spre sediul partidului, aflat doar la 
20 de metri de locul unde mă aflam atunci. 

Surpriză! Nimeni la poartă. M-am uitat în jur încă o dată, m-am 
asigurat că eram singur acolo, am intrat şi am urcat scările la primul etaj. 
Mi-a ieşit în întâmpinare o doamnă şi m-a întrebat pe cine caut. I-am 
răspuns că vreau să vorbesc cu tovarăşul secretar care răspunde de probleme 
de sănătate. Mi-a arătat uşa biroului în care îl puteam găsi pe acest secretar. 
Am bătut la uşă şi am intrat. Am dat bineţele cuvenite unui domn cu o 
figură plăcută, care, plin de bunăvoinţă, m-a invitat să iau loc pe scaun. I-am 
mulţumit şi m-am aşezat pe scaunul din faţa biroului. 

Imediat m-a întrebat: 

- Cu ce problemă aţi venit la noi? 

După cum vorbea, am bănuit că ar fi un profesor care şi-a menţinut 
felul cum discuta în şcoală cu elevii. 

Am început să-i spun că am venit să-mi iau postul în primire la 
Spitalul Judeţean, prin transfer din judeţul vecin Sibiu, că sunt medic 
specialist în boli infecto - contagioase şi epidemiologie, după un curs de trei 
ani de specializare în Clinica de Boli Infecto-Contagioase din Cluj, că deşi 
transferul meu s-a făcut cu aprobarea celor doi directori ale direcţiilor 
sanitare, la minister urmând să fie doar predat dosarul de către directorul din 
Sibiu celui din Vâlcea, deci o simplă formalitate, totuşi când m-am prezentat 
să-mi iau postul în primire, directorul adjunct al spitalului mi-a spus că 
transferul meu nu s-a aprobat, nu ştie nici el din ce cauză, dar mi-a 
recomandat să vin la dumneavoastră ca să rezolvaţi acest caz. 

După ce acest secretar m-a ascultat cu atenţie, a pus mâna pe telefon 
şi i-a cerut directorului Direcţiei Sanitare din Vâlcea să vină urgent la partid. 

Acest director, tovarăşul Ceapă, era bun prieten cu directorul Suciu, 
iar după vreo doi-trei ani, am aflat că amândoi au fost schimbaţi din 
posturile pe care le ocupau, pentru că pretindeau şi luau câte 10.000 lei 
pentru un transfer de la un oraş mai mic la unul mai mare sau chiar de la 
dispensare rurale la dispensare urbane. 

N-au trecut nici zece minute după ce secretarul îi ordonase 
directorului să vină la partid, că acesta a şi sosit, intrând în cabinetul 
secretarului şi salutându-1 astfel: 

- Să trăiţi, tovarăşe secretar! 

Secretarul nu i-a răspuns, ci l-a invitat să ia loc pe scaunul ce mai 
rămăsese liber în faţa biroului. 

Nu voi încerca să prezint portretul acestui director, care, la intrarea 
în birou, salutându-1 pe secretar, i-a făcut şi o plecăciune, ceea ce arăta că nu 
are coloană vertebrală. 

Dintr-o privire, mi s-a părut un tip antipatic, un prea-supus în faţa 
superiorilor şi neîndurător cu subalternii. Şi m-am convins mai târziu că am 
avut dreptate, căci prima impresie asupra unui om nu prea dă greş. 

Secretarul l-a întrebat direct: 

- De ce nu i-aţi aprobat transferul acestui medic specialist? Aşteptaţi 
ca să mai cheltuim şi noi cu întreţinerea altuia la cursuri de specialitate şi să- 
1 avem tocmai peste trei ani, când omul acesta este medic specialist, intră 
direct pe post şi în plus are şi locuinţă aici, încât nu trebuie să i-o mai 
căutăm noi. 

Până la sosirea directorului, eu îi spusesem secretarului că aveam 
asigurată şi locuinţa în oraş, la o rudă. 

- Ştiţi, tovarăşe secretar, dânsul face parte dintr-o sectă religioasă 
neadmisă de stat! 

Eu nu am mai aşteptat replica secretarului, am izbucnit într-un râs 
spontan, greu de stăpânit şi apoi le-am spus: 

- Neam de neamul meu nu am fost sectanţi, eu sunt creştin ortodox 
ca şi dumneavoastră, cu deosebirea că eu merg la biserică. 

Răspunsul acesta mi-a venit fără să-l caut. Discuţia s-a întrerupt aici. 
Cei doi s-au uitat întrebător unul la altul, apoi secretarul a spus: 

- Tovarăşe doctor, am înţeles totul. îmi pare rău că acum nu vă mai 
pot ajuta fiindcă sesiunea de transferuri din acest an s-a încheiat. Dar vă rog 
să veniţi anul viitor cu acest dosar la mine şi eu vă promit că în mod sigur vă 
aduc în Râmnicu-Vâlcea. 

La această promisiune a secretarului, plină de bunăvoinţă, eu nu 
puteam decât să-i mulţumesc. Am aruncat şi o privire de dispreţ către 
directorul Direcţiei Sanitare, şi am părăsit biroul zicând „La revedere”. 

Am ieşit din sediul partidului tot fără a vedea vreun portar. M-am 
dus direct la maşină, m-am urcat şi am luat-o spre Sibiu, unde voiam să 
ajung înainte de a pleca directorul Suciu de la birou. Şi am ajuns. 
Cunoşteam şi eram cunoscut de aproape toţi câţi erau încadraţi şi lucrau 
atunci la Direcţia Sanitară, căci, până mi-am întocmit dosarul de transfer, 
trecusem deseori pe colo. 

Pe distanţa Râmnicu-Vâlcea - Sibiu, drum parcurs uşor în cel mult 
două ore şi jumătate, mi-am făcut planul întâlnirii cu doctorul Suciu. El era 
cel care la ordinul securităţii din Sibiu mi-a refuzat acest dosar şi nu l-a 
prezentat la Ministerul Sănătăţii în ziua transferurilor (01.VII.1978), după ce 
el avea toate actele şi aprobările necesare. 

M-am rugat Bunului Dumnezeu să mă ajute să mă stăpânesc, ca să 
nu-i răsplătesc fapta aşa cum merita. 

Pe drum spre Sibiu, mă gândeam din nou care este planul securiştilor 
faţă de mine. Pe de o parte, mă somează să plec din judeţ, că nu-mi mai 
garantează viaţa, iar pe de altă parte tot ei sunt aceia care, prin slugile lor 
credincioase, pun alt plan în aplicare, de a nu-mi aproba plecarea din 
Mediaş. începeam să desluşesc duplicitatea planului lor. 

Ajuns la timp, cu ajutorul lui Dumnezeu, la Sibiu, în acea zi în care 
mi s-a năruit orice speranţă de a mai pleca din Mediaş, am intrat cu această 
stare sufletească în biroul directorului Suciu, colegul meu, şi, în loc de 
bineţe, i-am spus: 

- Ascultă, măi pramatie şi ticălos ce eşti, cum ai putut să-ţi baţi joc 
de mine, lăsându-mă să cred că mi-ai aprobat transferul, iar ieri în ziua când 
trebuia să predai dosarul la minister directorului Ceapă din Vâlcea, tot 
ticălos ca şi tine, nu i-ai predat dosarul meu? Ba şi mai mult, nici nu m-ai 
anunţat că mi-ai refuzat dosarul. Mă pui să mai fac şi un drum cu maşina la 
Vâlcea ca să-mi iau postul în primire, ca să mă umileşti şi să mă faci de râs 
şi acolo. 

Şi i-am mai tras o înjurătură, atât de tare, că a auzit secretara din 
anticameră şi a deschis uşa, crezând probabil că-1 iau şi la bătaie. 

El a fost cel care i-a strigat secretarei să închidă uşa, probabil dorind 
ca aceasta să nu audă tonul şi ameninţările mele. 

După ce secretara a închis uşa, el mi s-a adresat pe un ton mai mult 
decât colegial: 

- Ascultă, Teo, eu ţi-am spus eu că o să regreţi că vrei să pleci de la 
noi, ceea ce ar fi fost suficient ca să înţelegi că eu nu te las să pleci din 
judeţ. Uite, îţi promit că te aduc prin transfer aici la Sibiu, te fac şef, îţi dau 
postul pe care îl meriţi, numai să nu pleci din judeţ. 

Câtă perfidie în tot ce debita el atunci. Şi din nou i-am spus: 

- Ascultă, ticălosule, cum poţi vorbi că mă aduci tu la Sibiu, când ştii 
ce dosar am eu şi ştii bine care este părerea şefilor tăi securişti, al căror 
colaborator eşti tu, condiţie fără de care n-ai fi ajuns director? Toate acestea 

să le spui unor naivi şi proşti care îţi mai pot asculta minciunile pe care tu le 
debitezi din obişnuinţă. Să ştii că transferul a fost dreptul tău şi ai avut 
posibilitatea să mi-1 aprobi sau nu. Am pierdut un an în care trebuie să mă 
mai suportaţi, dar te asigur că voi reuşi, însă ţine minte că ţi-o voi plăti când 
îţi va fi lumea mai dragă. 

Dar n-a fost nevoie, căci, după câţiva ani, a făcut accident vascular 
cerebral şi a rămas paralizat la pat. Şi am continuat: 

- în anul viitor va fi sesiune de concurs. Transferul a fost dreptul tău 
şi nu mi l-ai dat, dar concursul este dreptul meu, nu mai depinde de tine şi te 
asigur că mă voi duce la concurs şi-l voi lua, chiar dacă ar fi să mă duc la 
Pomârla şi tot mă voi duce, ca să scăpaţi de mine, dar şi eu de voi. 

Şi am ieşit din birou, fără a-1 saluta, nici pe el, nici pe prietena sa, 
secretara. Mă descărnasem sufleteşte, mă simţeam uşurat şi liniştit. M-am 
urcat în maşină şi am plecat spre casă (spre Mediaş), drum de încă o oră de 
mers. 

Pe drum aveam două lucruri de rezolvat. Rugăciuni de mulţumire lui 
Dumnezeu, căci eram convins că răspunsul dat secretarului din Râmnicu- 
Vâlcea n-a fost rodul gândirii mele, ci fiindcă aşa mi-a venit mie în acel 
moment. 

A doua problemă căreia trebuia să-i găsesc răspuns era cum îi voi 
spune soţiei despre cele ce am avut de suferit în această zi, a căror 
consecinţă va fi sigur rămânerea noastră la Mediaş încă un an, în care eram 
sigur că securiştii mă vor suporta, din moment ce ei s-au opus transferului 
meu la Râmnicu-Vâlcea. în plus îmi apărea posibilitatea de a cunoaşte ce 
planuri au securiştii cu mine, oricum ceva duplicitar. 

XXXV. încă un an de aşteptare şi răbdare 

Jertfa de esenţă superioară este jertfa voită şi continuă. 

Gheorghe Istrate - îndreptar FDC 

Ajuns cu bine acasă, i-am spus direct soţiei înainte de a o îmbrăţişa. 

- Mai avem un an de aşteptat până vom reuşi să plecăm definitiv din 
Mediaş. Iar ea parcă intuise totul, având pregătit următorul răspuns: 

- Trebuie să ne lăsăm în voia lui Dumnezeu. El singur a mai rămas 
ajutorul nostru. Eu sunt convinsă că El are alte planuri cu noi, mult mai 
bune decât cele urzite de duşmanii noştri şi chiar decât ale noastre. Nu fi 
supărat, eu m-am rugat toată ziua la Dumnezeu ca să ne lumineze calea. 
Trebuie ca şi tu să te laşi în voia lui Dumnezeu, căci eu am ajuns azi la 
această soluţie, ca fiind cea mai bună pentru noi. 

M-a îmbrăţişat, lacrimile noastre s-au întâlnit din nou, am făcut 
obişnuita rugăciune în comun, după care am intrat în baie, am făcut un duş, 
mi-am schimbat lenjeria îmbibată cu nu ştiu câte transpiraţii din timpul zilei. 
După aceea, prânzind împreună, am aflat că până la acea oră, soţia ţinuse 
post negru, annele ei invincibile fiind postul şi rugăciunea. în timpul mesei, 
niciunul n-am mai discutat despre cele petrecute în timpul zilei. 

Ca de obicei, la căderea nopţii, când parcul oraşului devenea aproape 
pustiu, noi am făcut din nou obişnuita plimbare acolo, discutând tot felul de 
fapte din timpul căsniciei noastre. 

La vreo săptămână după eşuarea transferului la Râmnicu-Vâlcea mi- 
a ţinut calea acelaşi securist (căruia probabil îi revenise sarcina de a-mi 
număra paşii în fiecare zi), întrebându-mă cu ifose de învingător: 

- Când v-aţi hotărât să plecaţi din Mediaş? 

Iar eu i-am răspuns: 

- Peste un an. Mai trebuie să mă suportaţi încă un an, fiindcă aşa aţi 
hotărât dumneavoastră când mi-aţi împiedicat transferul la Râmnicu- 
Vâlcea. 

Şi-a întors spatele şi s-a îndepărtat de mine. 

A fost acea perioadă de aşteptare, până la publicarea posturilor 
pentru concurs, greu de suportat. Munceam şi mai mult decât până atunci. 
La serviciu discutam numai strictul necesar. Evitam să răspund la provocări 
din partea şefului meu, tot coleg de an de facultate, Popa, care la terminarea 
facultăţii, târâş-grăpiş, a aterizat direct pe funcţia de şef la Sanepid, uitând 

şi bruma de cunoştinţe medicale cu care plecase din facultate. Şi-a găsit 
exact locul cel mai potrivit pentru el, în menajeria partidului. Dimineaţa 
strângea informaţiile de la turnătorii din spital, le preda apoi unui securist de 
legătură sau chiar direct la sediul Securităţii. Era „Servus” cu toţi securiştii, 
de la portar până la şef. Urma apoi al doilea punct greu din programul zilei: 
se afunda în vreun restaurant sau vreo cârciumă, întotdeauna însoţit de 
vreun ofiţer de securitate, mai făcea aici şi ore suplimentare, pe care avea 
întotdeauna grijă să le treacă în condica de serviciu în dimineaţa următoare. 
Şi altfel spus, acesta era reprezentantul medicilor „fără halat” (cum li se 
spunea medicilor de la Sanepid), descalificat profesional în raport cu 
înaintarea în grad la securitate. 

Dar în această perioadă de aşteptare până la concurs, de un an, în 
care eram ferm convins că voi obţine un post corespunzător intr-un alt judeţ, 
eu am început să dibuiesc firul călăuzitor al securităţii în legătură cu 
expulzarea mea din Mediaş. Totul era inclus în procesul prevăzut la acea oră 
în planurile securiştilor, în funcţie de politica noastră externă, ce începuse să 
mai privească şi la ceea ce se întâmplă în Occident, iar unii dintre noi 
ajunseserăm ca nişte piese dintr-un joc de şah, folosite după interesele lor 
interne şi externe. 

Pe plan intern se produsese o oarecare destindere, securitatea 
aruncând „peste bord” elementele duşmănoase de tip Paul Goma. 

Şi cum în sistemul politic comunist orice noutate avea ecou 
obligatoriu în turma securiştilor, am înţeles că toată hărţuiala mea a fost 
pusă la cale de securişti, care la început nu erau încă hotărâţi asupra tacticii 
şi strategiei pe care aveau să le adopte faţă de mine. 

Cel mai puţin informat despre aceste intenţii ale securiştilor eram eu, 
victima lor. De-abia pe parcurs, refăcând cu grijă toate ameninţările şi 
atitudinea lor faţă de mine, am putut să desprind, din bucăţică în bucăţică, 
planul criminal ce mi-1 pregătiseră pentru ca eu să dispar din evidenţa lor. 

Dar ca în orice fenomen, în care există mulţi factori ce se implică şi 
se intersectează, cunoscuţi sau necunoscuţi, tot aşa de greu era şi în cazul 
meu să cunosc adevărul, mai ales atunci când eu eram cel ce mă aflam în 
centrul acestor maşinaţii. De-abia mai târziu, tot analizând şi despicând firul 
în patru, am ajuns la unele concluzii, care sunt strict personale, dar care sunt 
convins că reflectă cel puţin în parte planul ce l-au avut atunci securiştii, un 
plan bine pus la punct, în legătură cu viitorul meu. 

S-au succedat atunci pe plan intern o serie de proteste împotriva 
dictaturii proletariatului (adică a prostimii), printre care unele şi cu ecou 
internaţional: 

I. Protestul minerilor din Valea Jiului, reprimat cu brutalitate de 
securişti. Conducătorul acestora, Constantin Dobre, a fost torturat şi 
întemniţat. 

II. înfiinţarea Sindicatului Liber al Oamenilor Muncii din România - 
S.L.O.M.R., la care au aderat mulţi sindicalişti din sindicatele comuniste. 
Acest sindicat a fost înfiinţat de către Dr. Ionel Cană şi ing. Gh. Braşoveanu. 
La acest sindicat au aderat şi mulţi intelectuali. Printre conducători a fost şi 
Vasile Paraschiv, un muncitor din Ploieşti. El a fost declarat de securitate 
nebun şi apoi expulzat din ţară, dar n-a vrut să rămână în străinătate şi a 
revenit acasă. Atunci securitatea l-a internat intr-un spital de psihiatrie, 
după ce au încercat să-l asasineze. Paraschiv a fost bătut şi lăsat în comă 
într-o pădure, ca să moară acolo. A fost găsit de un pădurar, care l-a salvat. 

III. Cazul Paul Goma, care a fost o mare lovitură pentru regimul 
comunist, pe care securiştii au rezolvat-o, expulzându-1 fără drept de apel. 
El a înfiinţat organizaţia Charta '77, la fel ca şi cea de la Praga, ce a fost 
privită cu speranţă de mai bine de foarte mulţi intelectuali. Toţi aceştia au 
fost persecutaţi, terorizaţi. 

Cred că aceste evenimente i-au pus în stare de alarmă şi pe securiştii 
din Sibiu. Se ştie că securiştii din Făgăraş şi din judeţul Sibiu au avut mult 
de luptat cu grupurile de rezistenţă anticomunistă, mai ales în perioada când 
aici şeful Securităţii era colonelul Gh. Crăciun, unul dintre cei mai mari 
criminali. în plus, securitatea din Sibiu poate rămâne în Cartea Recordurilor, 
prin faptul că îşi recruta turnătorii începând cu copiii de 8 - 10 ani 
(pionieri). 

Cele trei evenimente apărute în 1977, pe plan naţional, le-au dat 
ocazia securiştilor sibieni să-şi facă curăţenie în ograda lor, încercând să 
scape în primul rând de supravieţuitorii din Aiud, care ne-am opus 
reeducării. 

Printre aceştia, în evidenţele lor, eram şi eu, ţinut sub observaţie, 
urmărit pas cu pas zi şi noapte, întinzându-mi-se tot felul de curse şi 
momeli, din care Dumnezeu m-a ajutat să scap de fiecare dată cu bine, 
hotărât să rezist planului lor de a mă lichida. 

în mod sigur, în urma unui ordin venit de sus, (securitatea nu 
acţionează decât la ordinul superiorilor), şi ei trebuiau să lichideze, 

neinteresând metodele folosite, pe cei ce-i mai considerau un obstacol în 
calea proletarizării, animalizării şi satanizării românilor. 

Dacă ei ar fi avut ceea ce niciunul dintre securişti nu are, adică un 
pic de sentiment uman, o urmă de omenie, ar fi putut să mă cheme la 
securitate, să-mi ofere paşaport prin care să mă expulzeze, să mă arunce 
peste bord şi ar fi scăpat cel mai uşor de mine, iar eu de ei. 

Ei nu au ales pentru mine această metodă de asasinare. Dacă eu aş fi 
fost bine informat la acea dată despre noua ofensivă pornită de securişti 
pentru lichidarea ultimelor obstacole în lupta „victorioasă” împotriva a tot 
ce ar mai putea fi o opoziţie la planurile lor diabolice de distrugere a 
sentimentului patriotic şi a bisericii creştine, aceşti doi piloni ai rezistenţei 
noastre bimilenare, în mod sigur aş fi găsit alte metode de rezistenţă, de 
rezolvare a unui caz simplu pe care ei îl complicau, dându-i şi amploare, ca 
să-şi justifice obiectul muncii grele pe care o efectuau. 

La drept vorbind, mie nici prin gând nu-mi trecea atunci ca să le ofer 
soluţia cea mai simplă şi pentru ei şi pentru mine, cerându-le să-mi dea un 
paşaport ca să pot pleca în necunoscutul exil. Mă temeam că dacă aş avea 
îndrăzneala de a le cere paşaport ca să plec definitiv din ţară, de abia atunci 
ar fi avut motiv ca să mă considere duşman şi bandit înrăit şi să mă facă 
dispărut fără urmă, aşa cum se mai întâmplase şi cu alţi duşmani de-ai lor. 

Faptul că nu mi-au pennis să plec din Mediaş, prin transfer, şi 
acceptarea mea de a mai rămâne încă un an în acel oraş, chiar sub 
ameninţările lor că nu-mi mai garantează viaţa, m-a făcut să cred că ei au 
jucat un rol dublu. Erau convinşi că, prin intervenţia lor, mi se va bara 
drumul oriunde aş fi vrut să ajung prin transfer, omiţând însă şi posibilitatea 
de a scăpa din ghearele lor printr-un concurs, unde intervenţia lor ar fi fost 
mai puţin sigură de rezultat, concursul fiind public, cu patru membri 
profesori universitari în comisie, care unii nu erau în solda securităţii. 

Pornind de la acest atac asupra mea, la început nu au luat în calcul că 
prin plecarea mea din Mediaş se va reduce foarte mult obiectul muncii lor, 
căci cei vreo 30 - 40 de haidamaci, care erau salariaţi ai securităţii din 
Mediaş, în majoritatea lor nişte neisprăviţi, nu iubeau munca propriu-zisă, 
ci acest mod ticălos de a petrece timpul, trăgând cu urechea în dreapta şi în 
stânga pe unde treceau. Făceau aşadar „muncă de teren”. 

Odată cu plecarea mea din Mediaş, în mod sigur nu le mai rămâneau 
duşmani înrăiţi ca mine care trebuiau urmăriţi pas cu pas. Şi în mod sigur, 
pe parcurs, au fost dintre ei şi câţiva care mai puteau încă să gândească, ceea 

ce le-a permis să constate că nu e bine să ne lichideze chiar pe toţi, 
rămânând astfel fără obiectul muncii lor la cooperativa „ochiul şi timpanul” 
(sau „ochiul şi urechiul” cum ziceau securiştii unguri). 

Parte din aceste constatări le-am făcut numai pe baza celor petrecute 
cu mine pe parcurs, când posibilitatea mea de a le preveni în vreun fel era 
nulă. 

Având în faţă încă un an în aşteptarea publicării posturilor scoase la 
concurs în anul următor (1979 - în aprilie), mi-am reluat serviciul cu multă 
grijă faţă de toţi colegii şi pacienţii pe care îi aveam în tratament şi mă 
feream de a da ochii cu ofiţeri de securitate prin oraş, care, în lipsă de 
ocupaţie, băteau toată ziua străzile oraşului, intrând şi prin restaurantele 
întâlnite prin cale, ca să-şi mai astâmpere setea şi să-şi înlocuiască energia 
consumată prin caloriile gradelor de alcool ale băuturilor. 

De la susţinerea tezei de doctor în ştiinţele medicale îmi luasem 
adio, prin refuzul colegilor mei medici, membri de partid, de a-mi da aviz 
favorabil pentru susţinerea acestui examen, pretextând că după legile 
comuniste în vigoare numai membrii de partid au dreptul de a h doctori în 
ştiinţele medicale. 

Boala soţiei se agravase şi comisia de expertiză a trecut-o la gradul I 
de invaliditate. 

Aproape în tot acest timp eu reuşisem să obţin cam lună de lună o 
suplinire, fie la un dispensar medical din Mediaş, fie la un dispensar dintr-o 
comună din jurul Mediaşului, unde plecam după-amiaza, după orele de 
serviciu, şi mai îndeplineam o jumătate de normă (trei ore şi jumătate). 

Ceea ce mi-a adus în această perioadă cel mai mare câştig faţă de 
colegii mei de policlinică cu plată erau consultaţiile la domiciliu, în special 
după-amiaza şi în timpul nopţii. 

Vizitele la noi acasă ale prietenilor şi colegilor, şi chiar şi ale unor 
rude, se răriseră, de când au aflat că eu sunt strict urmărit de securitate. 
Mulţi dintre aceştia fuseseră anchetaţi la securitate după ce îmi făcuseră 
vizite, ei fiind derutaţi că despre acestea nu ştiam decât noi. Nu ştiam că 
sunt anunţaţi despre vizite chiar de către vecinii cu care locuiam în aceeaşi 
casă. 

în ce mă priveşte, activitatea mea de zi cu zi se rezuma, în afara 
consultaţiilor la domiciliu de la policlinica cu plată, la drumul până şi de la 
serviciu şi la mersul în fiecare duminică la biserică, unde cântam la cor. 

XXXVI. Concursul pentru ocuparea postului de medic 

epidemiolog la Braşov 

Un exemplu bun este cea mai folositoare învăţătură. 

Ben Franklin 

îmi prinsese chiar bine această linişte de acasă, căci începusem să 
mă pregătesc pentru examenul de concurs, după tematica obţinută de la un 
coleg care reuşise să intre tot prin concurs în Braşov, cu doi ani în urmă. 
Este vorba de fostul meu coleg de an, de la Facultatea de Medicină din Cluj, 
Dr. Nicolae Cordea, specialist ftiziolog (în tuberculoză). 

Aveam tot mai mult convingerea că voi reuşi să iau concursul, 
fiindcă toată acea tematică o stăpâneam deja foarte bine din practica mea 
medicală. Rămăsese doar să aprofundez şi subiectele de fizio-patologie 
(funcţiile bolnave ale organismului). 

Această siguranţă, pe care o aveam deja, m-a îndreptăţit să le spun 
celor doi inspectori sanitari de la Direcţia Sanitară Braşov că eu nu mă tem 
de concurs. Principalul lucru era ca să scoată un post la concurs, fiindcă 
dintre toate oraşele din Ardeal, Braşovul era cel care îmi convenea cel mai 
mult. 

Şi a trecut vara, a trecut şi iarna, şi în primăvara lui 1979 s-au 
publicat posturile vacante pentru concursul ce urma să se ţină la sfârşitul 
lunii aprilie sau la începutul lunii mai. 

Ţin să menţionez că, după ce securiştii m-au împiedicat să obţin 
transferul la Râmnicu-Vâlcea, niciun securist nu m-a mai acostat pe stradă 
şi nici la securitate nu am mai fost chemat pentru anchetă. 

Aceasta nu înseamnă însă că securiştii au renunţat la urmărirea 
activităţilor mele. Din contră - prin verii mei şi prin socrul meu când, din 
„întâmplare”, îi întâlneau pe stradă îmi transmiteau aceleaşi veşti bune - că 
nu îmi mai garantează viaţa dacă nu voi pleca din Mediaş. Dar apoi nici pe 
ei nu i-au mai chemat la securitate. 

Tennenul în care trebuia făcută înscrierea la concurs a fost de doar 
câteva zile. Bineînţeles că şi acest termen scurt îşi avea rolul lui, exact aşa 
cum se lăudau comuniştii, că la ei orice activitate, orice lege, trebuie să se 
facă numai şi numai în folosul clasei muncitoare. 

Posturile scoase la concurs erau din următoarele mari oraşe: 
Bucureşti - 2, judeţul Ilfov - 2 (cu sediul tot în Bucureşti, dar după un an 

avea să se înfiinţeze judeţul Giurgiu, aşa că cei ce au sperat să rămână în 
Bucureşti au fost obligaţi să se mute la Giurgiu), Constanţa - 1, Iaşi - 1 şi 
Braşov - 1; deci în total 7 posturi pentru 37 de concurenţi înscrişi. 

In timpul când ţara era împărţită în regiuni, şi spre tristă amintire, 
Braşovul se numea Oraşul Stalin, directorul Direcţiei Sanitare era un medic 
ce fusese în facultate mai mic decât mine. Se numea Mircea Migea, era 
dintr-o comună de pe Târnave, nu departe de Brateiul meu. în 1967, venind 
odată în inspecţie la spitalul din Mediaş, ne-am revăzut şi ne-am bucurat, iar 
el mi-a oferi posibilitatea de a mă aduce prin transfer la spitalul din Braşov, 
chiar sfătuindu-mă să nu mai rămân la spitalul din Mediaş, unde în situaţia 
mea de fost deţinut politic, practic niciunul dintre medicii cu funcţie nu mă 
va proteja, ci din contră, o să-mi facă multe greutăţi şi nedreptăţi. Şi a avut 
dreptate. Eu am cerut timp de gândire pentru acest pas spre Braşov, care 
atunci mi se părea foarte greu de făcut. Trebuia să o las acasă pe mama, care 
era singură, socrul meu era tot singur, aveam apartamentul pe care de abia 
reuşisem să-l cumpărăm şi mai aveam încă rate de plătit şi alte şi alte 
motive, mai ales de ordin subiectiv, m-au determinat să nu plec nicăieri. 

Adevărul este că am pierdut atunci o bună ocazie, exact cum pierzi 
un tren ce pleacă din gară. în zadar am mai încercat să ajung la scut timp 
după aceea la Braşov. Directorul Mircea Migea îşi dăduse demisia din 
funcţia de director, iar cei ce i-au luat locul n-au mai fost atât de înţelegători 
şi de binevoitori. 

Acum voiam din toate puterile să pot lua concursul şi să ajung, în 
sfârşit, la Braşov. 

Cu doar două zile înainte de expirarea termenului la depunerea 
actelor pentru ocuparea postului vacant prin concurs, m-am prezentat la cei 
doi colegi ai mei care acum ajunseseră inspectori sanitari la Direcţia 
Sanitară Braşov - Dr. Nicolae Cordea şi Dr. Troenaru. Pe amândoi îi 
cunoşteam foarte bine, Dr. Cordea fiindu-mi coleg de an la facultate (din 
prima serie), iar Dr. Troenaru fusese medic la dispensarul Gaz Metan din 
Braşov, în timp ce eu eram medic la Policlinica Centrală a Gazului Metan 
din Mediaş şi, în această calitate, eu îi controlam din când în când activitatea 
din dispensarul său. 

Ne-am retras toţi trei intr-un birou liber, ca să nu fim deranjaţi şi le- 
am spus că am văzut în ziarul „Muncitorul Sanitar” că este scos la concurs 
un post de epidemiolog la Sanepidul Braşov pentru care eu vreau să mă 
prezint la concurs ca să-l ocup, că trebuie să plec din Mediaş, presat, mai 

bine spus expulzat de securitate, care mă ameninţă că nu-mi mai garantează 
viaţa dacă voi continua să rămân în acel oraş. 

Le-am spus ce-am păţit la Râmnicu-Vâlcea şi că este acum ultima 
mea încercare, pe viaţă şi pe moarte, şi că nu ştiu ce se va întâmpla cu mine 
dacă voi pierde şi acest ultim tren. 

Braşovul era singurul oraş care nu condiţiona primirea dosarului de 
înscriere la concurs de buletinul de identitate, adică să ai domiciliul stabil în 
oraşul pentru care dai concursul. 

Ei au înţeles situaţia mea disperată, dar mi-au spus, cu multă părere 
de rău, că acest post a fost vândut, tot unui medic fără buletin, de aceea n-au 
pus acea condiţie pentru concurenţi, dar ceea ce face imposibilă ocuparea 
acestui post este faptul că, din decembrie 1978, persoana respectivă ocupă 
postul din interese politice şi în mod expres pentru el a fost scos postul la 
concurs, ca să-şi poată legaliza ocuparea acelui post. 

O linişte de mormânt s-a aşternut între noi. Eu am rămas din nou 
fără replică, dar tocmai când mă vedeam mai distrus şi mai disperat, din 
interiorul fiinţei mele, probabil din instinct de apărare şi de conservare, le- 
am spus următoarele: 

- Pe mine nu mă interesează toate acestea, indiferent că postul este 
vândut deja sau ba, ocupat sau neocupat, eu am dreptul legal să mă prezint 
la concurs şi vă asigur că eu voi reuşi să ocup acest post, fiindcă mie nu mi- 
e frică de niciun concurs. 

Niciunul dintre ei n-a mai zis niciun cuvânt, iar eu le-am spus că 
plec la Mediaş şi a doua zi dimineaţa, ultima zi de depunere a dosarului 
pentru concurs, voi veni să-l depun şi eu. 

Nu ştiu ce vor fi gândit ei despre mine şi cum au comentat răspunsul 
meu, dat cu atâta convingere că eu oricum voi reuşi la concurs şi voi ocupa 
acel post. Probabil că şi-au spus că din cauza unei absenţe de 17 ani din 
societatea multilateral dezvoltată (mutilată) eu sunt complet rupt de realitate 
şi nu pot concepe că nimic nu se face fără încuviinţarea partidului şi sub 
supravegherea directă a câinilor lui credincioşi - securiştii. Asta ar fi fost 
ceva scuzabil, dar colegul meu, Cordea, mi-a spus când m-am reîntors la 
Braşov, cu examenul luat, că el m-a compătimit când m-a auzit cu câtă 
siguranţă le-am afirmat că eu voi lua acest concurs, a cărui soartă era deja 
pecetluită de securitate, şi şi-a cerut acum scuze că a crezut că fac o 
declaraţie nepermisă pentru un om sănătos la minte. 

în dimineaţa următoare m-am întors la Braşov ca să depun dosarul 
pentru concurs. Cum era şi firesc, m-am adresat secretarei Direcţiei Sanitare 
ca să-mi primească dosarul. Aceasta a refuzat primirea dosarului - mi-a 
spus că de dosare se ocupă contabila-şefă a Direcţiei Sanitare. Drept care 
m-a îndrumat la biroul respectiv. Era pentru mine o dovadă în plus că acel 
dosar unnează un alt circuit decât cel normal, făcând o haltă la persoana ce 
răspundea de intrarea şi ieşirea banilor! 

M-am prezentat cu dosarul la biroul contabilităţii, am întrebat cine 
este doamna contabilă-şefă Roşea. De după biroul cel mai spaţios s-a ridicat 
o doamnă între două vârste, un tip comun de femeie, care m-a întâmpinat 
aşa: 

- Aţi venit degeaba cu acest dosar, înscrierile s-au tenninat ieri, azi 
nu mai primim dosare pentru concurs. 

M-am uitat lung la acea doamnă, şi din cele spuse, şi din expresia 
feţei sale, mi-am dat seama cât de interesată era ca persoana care ocupa deja 
acest post de patru luni, prin detaşare, să nu aibă alt concurent la concurs, 
fiindcă dosarele se depuneau la Direcţia Sanitară, ce avea postul scos la 
concurs. 

I-am pus dosarul pe masă şi i-am spus: 

- Doamnă, vă las acest dosar depus în tennen, fiindcă azi e ultima zi 
de depunere, şi vă rog să-mi daţi o dovadă că vi l-am predat! 

Modul cum i-am vorbit a enervat-o şi a început să strige: 

- Te rog, domnule, să ieşi afară din birou, du-te unde vrei, dar eu nu- 
ţi mai primesc dosarul. 

în această situaţie, mă întreb, ce aţi fi făcut fiecare dintre 
dumneavoastră dacă aţi fi fost în locul meu? 

Se repeta situaţia de la Râmnicu-Vâlcea; atunci mai aveam o 
speranţă, un an de aşteptare. Era acum însă un fel de ultimatum pentru mine 
şi mă şi vedeam definitiv învins, la picioarele securiştilor din Mediaş, care 
de data aceasta, complet stăpâni pe situaţie şi pe viaţa mea, erau capabili să 
mă facă dispărut pentru totdeauna. 

Am stat puţin să mă calmez, n-am reuşit să zic decât un „Doamne, 
ajută!”, dar din tot sufletul şi inima mea, apoi am deschis uşa, sigur doamna 
contabilă-şefă a respirat uşurată că eu am renunţat şi plec, fără să observe că 
eu i-am lăsat dosarul pe masă şi am început de data aceasta să-i răspund cu 
un ton în voce ca să fiu auzit din toate birourile: 

- Te rog, doamnă, pentru ultima dată, să-mi primeşti dosarul, este 
dreptul meu pe care dumneata trebuie să mi-1 respecţi, indiferent de ce 
interese ai dumneata ca să nu mi-1 primeşti. 

La auzul acestui strigăt disperat al meu, primul care a ieşit din birou 
să vadă ce scandal are loc la biroul contabilei-şefe, a fost chiar directorul 
adjunct al Direcţiei Sanitare - medic primar de boli pulmonare, cunoscut de 
toţi sub numele de „Floricel”. 

- Ce se întâmplă aici?, a întrebat el. 

Şi bineînţeles că eu i-am explicat cu o voce potolită că această 
contabilă, care nu ştiu ce interese are şi pe cine apără, nu vrea să-mi 
primească dosarul pentru concurs, deşi mă încadrez în tennenul legal, azi 
fiind ultima zi de depunere a dosarelor. 

Fără să întrebe pe contabilă motivul pentru care nu voia să primească 
un al doilea dosar (în mod sigur o ştia mai bine decât mine, cunoştea şi 
motivul pentru care nu voia să primească alt dosar), s-a adresat astfel: 

- Vă rog să primiţi dosarul şi să respectaţi legea. Nu dumneavoastră 
triaţi dosarele, ci comisia din minister. Să nu mai aud de astfel de abuzuri 
din partea dumneavoastră. Apoi mi s-a adresat mie: 

- De unde sunteţi, domnule coleg? 

- De la Mediaş. 

- Mergeţi liniştit acasă. Mâine vom avea şedinţă la minister şi eu 
personal duc toate dosarele acolo. Vă doresc succes la concurs şi m-aş 
bucura mult dacă v-am putea avea coleg şi colaborator. 

- Mulţumesc mult, domnule director, că m-aţi scos din această 
încurcătură, produsă nu de mine, ci de doamna contabilă-şefă. Vă asigur că 
voi face tot posibilul să reuşesc a ocupa acest post pe care l-aţi scos la 
concurs. Sunt convins că şi Dumnezeu mă va ajuta, tot aşa cum m-aţi ajutat 
şi dumneavoastră. Şi vă promit că voi fi în viitor colaboratorul 
dumneavoastră. 

Ne-am strâns mâna. El a spus: 

- La revedere! 

Iar eu am răspuns: 

- Dumnezeu să ne ajute! 

Am simţit că i-a plăcut acest salut, şi nu m-am înşelat, căci mai 
târziu, după ce ne-am cunoscut mai bine, am constatat că era un om corect şi 
drept, cu frică de Dumnezeu. 

Am plecat de la spital direct la prima biserică pe care am găsit-o. M- 
am rugat, mulţumindu-i lui Dumnezeu pentru că totul s-a terminat cu bine, 
şi speram să fie un început de drum bun. Şi aşa avea să fie. 

Era pe la sfârşitul lunii martie. Natura începea să învie. Admirând-o, 
mă rugam zicând: „Ajută, Doamne, ca şi neamul românesc să învie din 
robia comunistă!”. 

Voiam să ajung cât mai repede acasă. Dar ieşind din biserică, mi-am 
adus aminte că, trecând prin parc, pot ajunge la clădirea telefoanelor. Mai 
fusesem şi în alte dăţi în Braşov, aşa că mă puteam orienta bine. 

Ajuns la telefoane, am făcut o comandă cu numărul telefonului de 
acasă. Lidia mi-a răspuns la telefon, iar eu i-am comunicat plin de bucurie: 
„Dumnezeu ne-a mai salvat odată. Aştept să ajung acasă cât mai repede ca 
să-ţi spun totul”. Şi telefonul nostru s-a întrerupt, semn că cel ce ne asculta 
fusese pe fază. 

Când am intrat în casă, soţia mi-a sărit în braţe şi amândoi am plâns 
de bucurie. 

- Am trecut, apoi, la rugăciunea în comun, prin care ne-am îmbăiat 
sufletele. 

Masa era pregătită pentru cină. Am închinat creştineşte un pahar de 
vin, după care i-am povestit soţiei cum era să pierd examenul din cauza 
intereselor oculte ale contabilei-şefe. 

La terminarea cinei ne-am permis să mai bem şi un al doilea pahar 
de vin bun, recomandat de nevasta mea, care, în calitate de inginer agronom, 
se specializase la pivniţele din Blaj, în vinificare şi şampanizare, fiind 
recunoscută ca o bună degustătoare. 

A venit şi data concursului. Trei probe orale şi o probă scrisă. 
Examenul se ţinea la Institutul Cantacuzino - din Bucureşti. Probă scrisă cu 
10 întrebări, subiecte pe care noi trebuia să le dezvoltăm, să le tratăm în 
decurs de două ore. 

Am fost supravegheaţi în sală de către medici şi asistenţi universitari 
şi s-au respectat întocmai normele şi instrucţiunile prevăzute pentru astfel de 
concursuri. 

A doua zi a fost programată prima probă orală. Aceasta consta în 
expunerea unei probleme de medicină preventivă din clinica bolilor infecto¬ 
contagioase. Aveam timp 20 de minute pentru schiţarea unui plan de 
expunere a subiectului pe care noi îl extrăgeam dintr-o serie de bilete 
aşezate pe biroul comisiei. Secretara comisiei, de asemenea o profesoară 

universitară, nota în evidenţa lor numărul subiectului care a fost extras. 
Expunerea trebuia să dureze 20 de minute, în care să spunem tot ce ştiam 
despre subiectul respectiv. 

în sala în care ne aflam toţi, aşteptând să intrăm la examen şi apoi să 
ni se comunice media notelor obţinute la această probă, acordate de către cei 
trei profesori examinatori, am constatat că, după proba scrisă, numărul 
candidaţilor se redusese, ceea ce însemna că cei care nu erau bine pregătiţi 
au preferat să renunţe la concurs. 

Eram chemaţi să intrăm în sală în faţa comisiei examinatoare, după 
alfabet. A sosit momentul să ajung şi eu în faţa comisiei, după cele 20 de 
minute de gândire. Eram relaxat şi convins că am reuşit să înscriu pe impur 
tot ce se cunoştea la acea oră despre subiectul respectiv. în plus primele şi 
ultimele minute le-am rezervat pentru rugăciune, un „Doamne, ajută!” la 
început şi unul la sfârşit, aşa cum se cade să înceapă şi să sfârşească lucrul 
orice creştin, dar mai ales noi, românii. 

Ajuns în faţa comisiei, i-am salutat printr-o uşoară plecăciune, am 
predat biletul cu subiectul secretarei de comisie, care l-a verificat cu 
evidenţa lor, apoi m-am aşezat pe scaun în faţa comisiei şi am început să 
expun subiectul pe care îl trăsesem şi anume: „Plan de profilaxie şi 
combatere a hepatitei cu virus B”. în timpul expunerii, niciunul dintre 
profesori nu m-a întrerupt, nu mi-a pus nicio întrebare în plus, dovadă că 
epuizasem subiectul respectiv, spusesem tot ce se putea spune la acea oră 
despre această temă. 

Când s-au împlinit cele 20 de minute, îmi terminasem expunerea. 
Preşedintele m-a felicitat, am părăsit sala, făcând loc următorului, pe care 
secretara nu l-a chemat imediat după ieşirea mea din sală, ci după vreo cinci 
minute. 

în sală se crease între noi o apropiere, dar strict colegială, discuţiile 
rămânând legate numai de felul cum a răspuns cel ce ieşea de la comisie. 

După ce toţi au trecut prin faţa comisiei, se făcuse ora 3 p.m. 
Preşedintele a ieşit din sală, însoţind-o pe secretară care ne citea notele 
obţinute. Toţi obţinusem note de trecere. 

Preşedintele a făcut următoarele consideraţii: 

- în general suntem mulţumiţi de pregătirea dumneavoastră la acest 
concurs. Vreau însă să-l felicit pe cel care a dovedit că este cel mai bine 
pregătit, a fost stăpân pe subiect, dar putea adăuga mai mult despre căile de 
transmitere a virusului hepatic B. Unde este colegul doctor Mija? 

Şi-a rotit privirea împrejur şi m-a zărit tocmai în fundul sălii. 

- El este. Şi a arătat cu degetul spre mine. Eu am fost luat prin 
surprindere, nu mă aşteptam să fiu felicitat faţă de colegi, n-am fost pregătit 
cu răspunsul, şi în timp ce toţi colegii s-au străduit ca să mă vadă, eu abia 
am putut rosti cuvintele: „Vă mulţumesc”. 

Preşedintele a mai făcut apoi două - trei observaţii generale în 
legătură cu respectarea planului de expunere a subiectului, ca să se 
încadreze fiecare pe cât se poate în cele 20 de minute rezervate expunerii. 
Ne-a urat succes în continuare şi astfel prima zi de concurs s-a tenninat cu 
bine. 

Cer scuze cititorilor mei pentru că am redat şi felicitările pe care le- 
am primit din partea preşedintelui de comisie. Nu aş vrea să fie considerată 
această apreciere a preşedintelui ca o lipsă de modestie din partea mea. Dar 
aşa s-au petrecut lucrurile, şi din cele ce voi relata în continuare sunt sigur 
că veţi înţelege de ce am reprodus această laudă. 

In zilele următoare, cele două probe orale care au urmat, respectiv de 
organizare sanitară şi de laborator, s-au desfăşurat în linişte, doar că după 
fiecare probă eram tot mai puţini cei care continuau concursul. 

Am omis să amintesc faptul că în timpul desfăşurării concursului, 
după ce a ieşit de la comisie contracandidatul meu pentru ocuparea postului 
vacant din Braşov, a ieşit din sală şi profesoara - secretară de comisie, care 
în faţa noastră şi-a dojenit astfel protejatul: 

- Cum se poate să nu cunoşti cel mai elementar lucru, că febra 
tifoidă se transmite prin apă? 

Eu am reţinut acest reproş, aşa cum n-am să pot uita niciodată nici 
felicitările pe care mi le-a adresat preşedintele comisiei în faţa tuturor 
colegilor concurenţi. 

Aveam însă o mare strângere de inimă. După fiecare probă, amândoi 
primiserăm aceeaşi medie a notelor obţinute. Mai rămânea nota de la 
lucrarea scrisă, nu ştiam dacă fuseseră toate corectate. în mod sigur încă nu 
fuseseră corectate, căci comisia urma să corecteze numai pe ale acelora care 
am continuat concursul. în final, rămăseserăm mai puţin de jumătate din 
numărul celor înscrişi la concurs. 

Mă rugam Bunului Dumnezeu ca să-mi lumineze drumul spre soluţia 
salvatoare. Şi Dumnezeu mi-a ascultat rugăciunea. 

M-am hotărât să intru la comisie şi să cer explicaţie în legătură cu 
ceea ce preşedintele îmi spusese, anume că, deşi după părerea lor m-am 

prezentat cel mai bine la prima probă de concurs, puteam să adaug şi alte căi 
de transmitere ale virusului hepatic B. 

Aveam cu mine şi regulamentul Ministerului Sănătăţii în legătură cu 
măsurile de prevenire a îmbolnăvirilor cu virusul B. Acolo nu era trecută 
altă cale de transmitere decât prin sângele infectat, aşa cum expusesem eu în 
faţa comisiei. 

Mi-am mai zis un „Doamne, ajută!”, mi-am făcut curaj, am bătut la 
uşa biroului şi am intrat la comisie după ce se comunicaseră notele şi la 
proba a treia. Deşi încă nota de la proba scrisă nu era comunicată, şi cu toate 
că eram convins că din cele zece întrebări primite la proba scrisă, cel puţin 
cinci le-am făcut de nota 10, dar totuşi mai mult ca oricând eram îngrijorat 
fiindcă ştiam prin câte nedreptăţi am fost obligat să trec până am ajuns 
acolo. Iar acum intr-adevăr era ultima mea şansă de a scăpa cu viaţă de 
mâna urmăritorilor mei securişti din Mediaş. 

Ajuns în faţa comisiei, am spus următoarele: 

- Onorată comisie, vin în faţa dumneavoastră ca să vă cer un sfat. Nu 
ştiu dacă voi lua acest concurs sau nu, dar dacă voi lua concursul şi mă voi 
duce la Braşov, unde postul de epidemiolog este de inspector sanitar, ce voi 
face? 

Tovarăşa profesoară secretară a comisiei m-a întrerupt şi mi s-a 
adresat cam iritată: 

- Tovarăşe, dacă nu sunteţi mulţumit cu nota, puteţi face contestaţie! 

Eu am continuat să-i explic preşedintelui: 

- Domnule preşedinte, mi-aţi reproşat că nu am expus complet căile 
de transmitere a virusului hepatitei B, dar de cine să ascult? De 
regulamentul ministerului, care deocamdată recunoaşte numai transmiterea 
prin sânge, sau de dumneavoastră care aveţi dreptate? 

Odată cu regulamentul pe care l-am pus pe masa examinatorilor, am 
scos şi impurul după care mi-am expus subiectul şi i-am spus preşedintelui 
că în impur am scris că se discută azi şi despre alte căi de transmitere - 
secreţii, lapte, spermă etc. 

Secretara comisiei, care a urmărit atent expunerea mea, de data 
aceasta, vădit enervată, s-a adresat direct preşedintelui, spunându-i: 

- Lăsaţi-1 în pace, doar eu i-am spus că dacă nu e mulţumit cu nota 
poate să facă contestaţie. 

Eram obligat de data aceasta să-i răspund ei direct, şi i-am răspuns: 

- Tovarăşă profesoară, probabil nu aţi fost destul de atentă la ceea ce 
am spus eu. Am venit aici nu ca să fac contestaţie pentru note, căci 
rezultatul probei scrise încă nici nu s-a comunicat. Eu am venit aici să cer 
lămurire în legătură cu ce atitudine să adopt pe teren. Şi vă rog să nu mă mai 
îndemnaţi şi a treia oară să fac contestaţie, căci dacă eu voi fi nevoit să fac 
contestaţie, dumneavoastră în veci nu veţi mai face parte dintr-o comisie de 
examinări. Aţi uitat că, în timpul examinării, aţi ieşit în sală, în faţa noastră, 
a tuturor concurenţilor şi v-aţi admonestat protejatul, contracandidatul meu, 
care nu a ştiut cel mai elementar lucru, şi anume că febra tifoidă se transmite 
prin apă. 

în birou s-a instalat o linişte neobişnuită, după care preşedintele, 
obişnuit probabil cu astfel de reproşuri, mi s-a adresat direct mie: 

- Domnule coleg, observaţia pe care v-am făcut-o nu a influenţat cu 
nimic nota, aţi văzut că aţi obţinut notă maximă. Dar e vorba de concurs şi 
noi obişnuim să mai punem candidaţilor şi întrebări din care să ne dăm 
seama dacă el este interesat să urmărească ce s-a mai adăugat pentru 
cunoaşterea subiectului respectiv. Am fost convins că ştiaţi şi aceste noi 
achiziţii în problema respectivă, dovedindu-ne acum, încă o dată, că aveţi 
notate în foaia pe care v-aţi făcut planul de expunere şi aceste noi achiziţii. 
Mergeţi în teren şi ascultaţi de Ministerul Sănătăţii. 

- Vă mulţumesc, domnule preşedinte. Şi am ieşit din birou. 

A doua zi s-au comunicat rezultatele. La Braşov s-a mai suplimentat 
un post, pe care l-am luat eu, dar mai trebuia ca fostul deţinător al acestui 
post să-l părăsească. Acesta însă continua să vină la serviciu în mod 
onorific. 

Deşi ştiam că telefonul meu de acasă este pus sub observaţie de către 
securişti, totuşi i-am trimis un telefon cifrat soţiei, pentru a o scoate din 
starea de nesiguranţă, dusă până la disperare, căci acesta era ultimul şi 
hotărâtorul pas pentru tot restul vieţii noastre. 

Ajuns acasă, mi-am sărutat şi mi-am îmbrăţişat soţia, şi primul lucru 
pe care l-am făcut a fost o rugăciune de mulţumire, convinşi mai mult ca 
oricând, că de data aceasta numai Dumnezeu ne-a salvat din mâna 
securiştilor din Mediaş. Acum eram convinşi că planul lor nu s-a putut 
îndeplini. Nu mi-au dat paşaport ca să scape de mine. S-au opus transferului 
meu la Râmnicu-Vâlcea. 

Erau convinşi că eu nu voi reuşi să iau concursul, deoarece era 
aranjată reuşita doar a contracandidatului. Şi cred că nimeni din Braşov nu 

putea bănui măcar că toate aranjamentele lor vor da greş în ultimul moment, 
fiind nevoiţi să găsească soluţia numirii mele pe un nou post. 

Pierderea cea mare au suferit-o securiştii din Mediaş care, prin 
plecarea mea, şi-au anulat obiectul muncii. Intenţia lor de a scăpa de mine 
din Mediaş, adică de a mă expulza în alt judeţ, s-a transformat în beneficiul 
meu. Cred că nimeni dintre ei nu şi-a putut închipui că eu voi putea intra în 
Braşov prin concurs, şi aceasta în condiţiile în care cei din Braşov erau 
convinşi că protejatul lor ar putea rămâne de pagubă. Şi la propriu şi la 
figurat. 

A fost comisia de examinare care de această dată nu a mai avut altă 
soluţie decât să ne declare egali în media obţinută la concurs, iar Ministerul 
Sănătăţii a fost cel care a găsit soluţia. Incredibil, dar adevărat! Cine este 
mare şi puternic ca Dumnezeul nostru? 

Am plecat din Bucureşti cu dovada (concursului luat) în buzunar, 
urmând să se perfecteze, cu data de 1 iulie 1979, transferul meu de la 
Mediaş la Braşov, în interes de serviciu. Această încadrare îmi aducea 
buletin de Braşov, apartament şi scutire pentru un an de zile de plata chiriei 
la I.L.L. 

Când m-am întors la spital, primul pe care l-am întâlnit a fost chiar 
directorul spitalului, care m-a întrebat cu un aer de superioritate: 

- Ai reuşit la concurs? 

- Nu ştiu, i-am răspuns, deşi în buzunar aveam dovada că am luat 
concursul pentru un post în Braşov, dar voiam să tăinuiesc acest rezultat, 
temându-mă că, dacă securiştii vor afla adevărul, vor face tot ce le stă în 
putinţă ca să rămân în Mediaş. 

în plus, faţă de acest director aveam mare teamă, fiindcă trecuse cu 
totul în braţele securiştilor, dovadă era postul pe care îl ocupa. Fusese cu doi 
ani în urma mea la Facultatea de Medicină din Cluj şi, în mod normal, ar fi 
trebuit să-mi rămână îndatorat pe toată viaţa căci, într-o situaţie prin care a 
trecut, libertatea sa mi-o datora mie. 

- Eram convins că te-ai prezentat degeaba la concurs în Bucureşti. 
Puteai să ştii şi tu că aceste concursuri sunt astfel aranjate, arvunite din timp, 
pe bani grei. Ţi-ai pierdut timpul degeaba prin Bucureşti. 

- Poate, i-am răspuns eu. Ne-am despărţit lăsându-1 să creadă că are 
dreptate. 

N-au trecut nici două săptămâni şi m-am întâlnit cu un fost coleg din 
prima serie, şeful Igienei Alimentare din Sanepidul Sibiu. Era medicul 
primar, Dr. Liuba. 

- Servus, Teo, mi-a spus el şi mi-a strâns mâna. Să ştii că mă bucur 
că te-am întâlnit ca să-ţi pot comunica o veste bună pentru tine. Ştii că ai 
reuşit la concursul de la Minister şi ai ocupat un post vacant la Braşov. Am 
fost în săptămâna trecută la Galaţi şi m-am întâlnit cu un coleg care 
participase şi el la acel concurs pentru un post vacant la Iaşi, dar n-a reuşit. 
Mi-a spus însă următoarele: „să ştii că a fost şi un concurent de la noi, din 
judeţul Sibiu, mi se pare de la Mediaş, care a fost cel mai bun dintre noi toţi 
câţi ne-am prezentat la concurs. Preşedintele l-a felicitat în faţa noastră. Să 
ştii că tare m-am bucurat de ceea ce îmi spunea colegul gălăţean, căci în 
felul acesta vei reuşi să scapi cu bine de colegii noştri ticăloşi, care, pentru 
a-şi crea avantaje, nu mai ştiu de niciun Dumnezeu. 

Eu i-am mulţumit pentru vestea bună pe care s-a grăbit să mi-o dea 
şi, bineînţeles, pentru faptul că el a rămas încă un coleg cinstit sufleteşte, aşa 
cum îl ştiam de când ne cunoşteam. în continuare, l-am întrebat: 

- Ai mai spus cuiva de această reuşită a mea, mai ales colegilor de la 

Sibiu? 

- Nu, n-am mai vorbit cu nimeni despre tine. 

- Te rog, dacă vrei să-mi faci un bine până la capăt, să nu mai discuţi 
cu nimeni despre acest subiect. Păstrează-1 numai pentru tine, căci mie încă 
mi-e frică de securişti şi de colegii noştri ticăloşi din Direcţia Sanitară, ca nu 
cumva să-mi anuleze examenul luat prin concurs, căci tu ştii ce mi-au făcut 
anul trecut cu transferul la Râmnicu-Vâlcea. Eu am dovada reuşitei 
examenului în buzunar, o port mereu cu mine ca să fiu sigur că n-o vor 
vedea răuvoitorii. Aştept să fie anunţată Direcţia Sanitară doar cu puţin timp 
înaintea efectuării transferului (aşa sunt eu infonnat), ca ei să nu mai aibă 
timp pentru a-şi mai pune maşina draconică în funcţiune. 

Ne-am despărţit ca doi prieteni şi colegi buni, la un pahar de vin de 
Tâmave. Era obligaţia mea de a sărbători şi în felul acesta reuşita pe cât de 
mult dorită de mine, pe atât de nedorită de cei fără Dumnezeu. 

Mai era o săptămână până la termenul prezenţei mele la noul loc de 
muncă din Braşov. Am plecat împreună cu soţia la Braşov, să ne găsim o 
locuinţă şi să mă prezint viitorului meu şef - doctorul Braun, directorul 
Sanepidului Braşov. 

Acesta ne-a primit pe amândoi, foarte amabil şi curtenitor, în biroul 
său, cu următorul reproş: 

- Bine, domnule doctor, dar dacă aţi vrut să veniţi la Braşov, de ce 
nu aţi venit de la început la mine, căci vă aduceam eu fără atâta tevatură? 

Eu i-am răspuns: 

- Pentru un singur motiv. Dacă nu luam concursul, nici nu aţi fi ştiut 
cine sunt, acum, că voi veni la dumneavoastră cu toate drepturile ce mi se 
cuvin ca pentru un transfer în interes de serviciu, aveţi ocazia să mă ajutaţi. 
Ştiţi că n-am locuinţă la Braşov, fiindcă nici buletin de Braşov n-am, şi apoi 
celelalte în legătură cu serviciul propriu-zis, sper să le putem rezolva cu 
bine şi vă asigur că vom putea colabora în bune condiţii. 

Şi n-am greşit, căci atât doctorul Braun cât şi eu ne-am respectat 
obligaţiile de serviciu şi promisiunile ce ni le-am făcut la această primă 
întâlnire. 

în săptămâna dinaintea plecării din Mediaş s-a produs o toxiinfecţie 
alimentară la elevii de la internatul Grupului Şcolar Petrol. Dintre cei 
aproape 1500 de elevi, circa 600 locuiau în internat, din care 300 au 
contractat această boală provocată de o enterobacterie din grupa 
Salmonelelor. 

Această salmonela a provenit din carnea de pui de găină care a fost 
scoasă de la congelator pentru pregătirea unui banchet cu ocazia „Zilei 
învăţământului”, care a avut loc sâmbăta, la cantina internatului. După 
banchet, bucătăresele nu au mai introdus în congelator puii rămaşi negătiţi 
în acea seară, iar peste două zile au pregătit din aceştia mâncare pentru 
elevii interni. 

Pe medicul de la acest dispensar şcolar, Dr. Friedman, l-au aşteptat 
marţi dimineaţa la cabinet cinci elevi bolnavi, toţi prezentând aceeaşi 
simptomalogie. Dar după aceştia au mai venit la dispensar încă vreo 15 elevi 
bolnavi, acuzând debut brusc: stare de rău general, astenie, cefalee, ameţeli, 
frisoane, greaţă, vărsături, diaree cu scaune numeroase etc. Doctorul 
Friedman, un sas bine pregătit profesional, a intrat în panică şi a anunţat 
spitalul şi Sanepidul, care, la rândul lor, au anunţat Direcţia Sanitară din 
Sibiu, inclusiv securitatea. în decurs de două ore, toate aceste autorităţi, din 
Mediaş şi din Sibiu, au intrat în alertă şi s-au deplasat la acel internat, unde 
diagnosticul de toxiinfecţie alimentară era deja stabilit de către medicul-şef 
de la secţia de boli infecto-contagioase, unnând a fi confirmat, din 
coprocultură, agentul patogen. 


205 




Dr. Teofil MIJA 


Generaţia neînfrântă 


în secţia de boli infecto-contagioase s-a stabilit a fi internate numai 
cazurile foarte grave, aceasta din lipsă de locuri. 

Eu fusesem învoit de la serviciu în acea zi, pentru a-mi rezolva 
problema în legătură cu transferul la Braşov. Totuşi, pe la ora 3 p.m., m-au 
găsit şi pe mine şi m-au chemat la spital ca să stau de vorbă cu directorul. 

M-am prezentat la cabinetul directorului, unde mai erau prezenţi 
şeful secţiei de boli infecto-contagioase, şeful Sanepidului şi şeful 
Sindicatului Sanitar. 

Menţionez că directorul spitalului primise deja adresa de la Minister 
prin care era anunţat că, pe baza concursului pe care-1 dădusem la Ministerul 
Sănătăţii, eu eram transferat în interes de serviciu la Sanepidul din Braşov. 
Discuţia între noi doi avusese loc în urmă cu câteva zile, iar eu l-am întrebat 
atunci când a primit această adresă. El mi-a răspuns că chiar în ziua aceea. 
Era trimisă această adresă (ce mi s-a comunicat şi mie) exact în timpul legal, 
pentru rezolvarea acestei probleme. Dar mie tot îmi mai era teamă, chiar cu 
aceste acte în mâna mea, ca nu cumva să intervină în defavoarea mea 
securitatea, care în mod sigur a fost informată chiar de către director sau 
poate prin politrucul spitalului, fostul meu coleg, în prezent şeful 
Sanepidului Mediaş. Nu i-am cerut directorului să păstreze, discret, această 
adresă căci era inutil şi nici nu voiam să se ştie că eu trăiesc în continuare cu 
frică de securitate, care dispunea de viaţa mea. 

Nu a mai trebuit să-mi justific absenţa de la serviciu în acea zi, toţi o 
cunoşteau deja. Directorul spitalului mi-a expus ce se întâmplă la internatul 
Grupului Şcolar Petrol (o situaţie gravă şi urgentă, o toxiinfecţie 
alimentară), rugându-mă să preiau supravegherea acelui focar epidemic cu 
toată responsabilitatea. 

Le-am spus că am nevoie de perfuzoare şi multe soluţii rehidratante. 
Am completat o listă cu medicamente simptomatice (emetiral, clordelazin, 
scobutil) şi antiseptice intestinale (saprosan etc). în aceste cazuri nu sunt 
indicate antibioticele. 

Eu am spus că voi începe prin a face triajul epidemiologie tuturor 
elevilor din internat, care, bineînţeles, nu vor mai avea voie să participe la 
cursuri împreună cu colegii lor externi, decât după stingerea focarului. Am 
cerut ca medicul şcolar să rămână pennanent cu mine şi să mă ajute la 
întocmirea foilor de observaţie ale bolnavilor şi la prescrierea de tratamente 
de rehidratare în special, iar pentru lupta în focar i-am cerut directorului să 

detaşeze câte trei asistente medicale pentru fiecare tură (opt ore), care să 
aplice medicamentele prescrise de medici. 

Incubaţia bolii este scurtă - 12 - 36 ore - aşa că până a doua zi de la 
apariţia focarului epidemic, noi aveam depistaţi ca îmbolnăviţi aproape 300 
din efectivul de 600 de elevi interni. Au fost şi 4 cazuri din cele 10 persoane 
adulte ce lucrau la blocul alimentar al internatului. S-a ivit şi un caz de 
îmbolnăvire la o bucătăreasă, care era în concediu şi nu mai fusese în 
ultimele zile nici măcar în vizită pe la colegele ei. A avut ghinionul să se 
îmbolnăvească şi ea, fiind confirmată prin examenul de coprocultură. 

In a patra şi a cincea zi am mai depistat doar câteva noi cazuri de 
îmbolnăvire, ca apoi să nu mai apară niciun alt caz. 

Toate perfuzoarele din spital şi toate soluţiile rehidratante din 
fannacia spitalului (completate de noi cu multe lichide şi săruri) le-am 
folosit în această perioadă. 

Eu am rămas în tot timpul în acest focar, unde o bună parte dintre 
camerele Internatului le-am transformat în saloane de spital. Dr. Friedman 
pleca noaptea acasă, dar şi eu reuşisem în această săptămână să trec pe 
acasă, în mare grabă, de vreo două ori. 

Niciuna dintre autorităţile locale nu a mai revenit nici măcar în vizită 
în acest focar epidemic. 

XXXVII. Despărţirea fără regret de Mediaş 

Intoarce-se-vor vrăjmaşii mei înapoi, în orice 
zi Te voi chema. Iată am cunoscut că Dumnezeul 
meu eşti Tu. în Dumnezeu am nădăjduit, nu mă voi 
teme: ce-mi va face mie omul? 

Psalm 55 

Duminică dimineaţa, când împreună cu medicul şcolar ne 
bucuraserăm că am reuşit să stăpânim şi să stingem acel focar intr-un timp 
record, a apărut, aşa cum se spune în popor, că „după război mulţi viteji se 
arată”, colegul meu Dr. Popa, şeful Sanepidului Mediaş. 

Văzându-mă obosit, dar şi indispus de prezenţa lui nedorită, acesta 
mi s-a adresat prieteneşte: 

- Te rog să nu mai fii necăjit. Ţi-am adus o veste bună, recompensă 
după o săptămână atât de grea pentru noi (n.n. profita, pe nedrept ca 
întotdeauna, şi el de rezultatul muncii altora: „doi cu sapa, trei cu mapa”) ca 
să te bucuri şi tu, dar să ştii că te costă o vadră (10 litri) de vin. Dacă eşti de 
acord cu propunerea mea, ţi-o spun. 

- Sunt de acord, cu toate că vestea pe care bănuiesc că vrei să mi-o 
comunici eu o cunosc de două luni, dar oricum, te rog, spune-mi-o. Şi el a 
început să-mi spună: 

- Teo, să ştii că ai reuşit la concurs şi de mâine trebuie să te prezinţi 
la Braşov să-ţi iei în primire noul post. 

Eu i-am răspuns: 

- Deşi cunoşteam în mod sigur cu mult înaintea ta această „veste 
bună” pe care, totuşi, te-ai grăbit să mi-o anunţi, mâine dimineaţă, cu ocazia 
despărţirii noastre, voi aduce vinul la birou. 

Şi m-am ţinut de cuvânt. Luni dimineaţa am dus la birou cei 10 litri 
de vin, plus două tăvi cu plăcintă cu brânză, le-am pus pe birou şi le-am 
spus tuturor: 

- Vă rog să vă serviţi, dar pe mine să mă scuzaţi că nu pot rămâne 
acum mai mult aici. Plec să-mi iau în primire noul serviciu de la Braşov, dar 
nu plec definitiv din Mediaş, aici rămân mama şi, deocamdată, soţia, iar eu 
vă promit că tot medieşan voi rămâne, fiindcă eu sunt de aici, aici am casă, 
aici mi-am petrecut toată viaţa şi sper să mă întorc cât de curând acasă. Un 
„la revedere” pentru toţi şi am părăsit la timp biroul, felicitându-mă că m- 

am putut stăpâni şi mulţumindu-i lui Dumnezeu că am încheiat, cu bine 
totuşi, o perioadă atât de grea şi de nesigură din viaţa mea. 

Acasă mă aşteptau mama şi soţia. Mi-am luat rămas-bun de la 
mama, asigurând-o că voi reveni peste o săptămână, iar împreună cu soţia 
ne-am urcat în maşina noastră şi am plecat spre Braşov. 

Comentariile, speculaţiile, regretul unora şi părerile de bine ale 
altora în legătură cu plecarea mea la Braşov nu le-am aflat şi nu m-au 
interesat. In mod sigur, plecarea mea, ţinută secret, a fost o surpriză pentru 
mulţi. N-am aflat niciodată care a fost reacţia securităţii care, până în 
decembrie 1989, m-a lăsat în pace. 

în mod sigur, după sosirea mea la Braşov, a ajuns şi dosarul meu la 
securitatea de aici. 

XXXVIII. Buna colaborare cu directorul Sanepidului Braşov 

Alinaţi durerea oamenilor aflaţi în suferinţă. 

Nimeni nu vrea sfaturi, ci susţinere. 

John Steinbeck 

Cât a rămas Dr. Braun director, nu m-au chemat niciodată la 
securitate. Totuşi, o singură dată, Dr. Braun mi-a atras atenţia că cei de la 
securitate s-au interesat de mine, întrebându-1 pe el despre atitudinea mea la 
serviciu. îmi aduc bine aminte că era după doi ani de la sosirea mea la 
Braşov. Cu această ocazie Dr. Braun, inspectorul şef al Sanepidului Braşov, 
a încercat să afle direct de la mine cum de-am reuşit eu, care nu sunt 
membru de partid, să ocup un post de inspector sanitar? I-am răspuns că nu 
am nicio vină, fiindcă atunci când am dat concursul la Bucureşti, la minister, 
nu m-a întrebat nimeni dacă sunt sau nu membru de partid. Discuţia s-a 
prelungit, Dr. Braun pretextând că eu nu-mi cunosc atribuţiile de serviciu, 
căci în doi ani de zile eu nu am întocmit niciun proces de sancţionare în 
niciun dispensar inspectat de mine. Eu i-am răspuns: 

- Eu când controlez o unitate sanitară, închei un Proces Verbal de 
control, în care consemnez toate deficienţele constatate, dau recomandări de 
remediere, cu tennen de execuţie, şi după expirarea termenului mă întorc să 
văd dacă respectivul medic controlat a remediat deficienţele constatate şi 
înscrise în Procesul Verbal. 

- Şi dacă n-a respectat recomandările? Ce faceţi? 

- Ştiu ce vreţi să spuneţi: că în mod legal ar trebui să-l amendez. 

- Şi de ce nu aţi amendat pe nimeni până acum? 

I-am răspuns: 

- Dacă eu am făcut nişte recomandări în scris pentru deficienţele 
constatate, cu fixarea de termene convenite, iar respectul n-a respectat acele 
recomandări după ce i-am explicat cum să le remedieze, m-am şi rugat de el 
să se încadreze în termenele fixate, şi totuşi el n-a făcut nimic din tot ce eu 1- 
am rugat să facă, înseamnă că pe ăsta în zadar îl amendez, căci fie că are din 
ce plăti amenda fără a-şi subţia bugetul, fie că are pe cineva în spatele lui 
care-1 ţine în braţe. 

Iar doctorul Braun m-a întrebat: 

- Deci pe aceştia nu-i amendezi? 

- Nu, fiindcă ei tot nu plătesc amenda, la ce să-i amendez?! 

Dr. Braun a dat din cap ca semn al neputinţei, apoi a spus: 

- Vezi că tot am învăţat ceva ce nu scrie la Talmud! 

Dr. Braun, până la pensionare, nu m-a mai chemat la raport şi nici 
despre securiştii care mă urmăreau nu mi-a mai comunicat nimic. 

La scurt timp după pensionarea sa, Dr. Braun s-a îmbolnăvit şi 
aproape un an a fost ţintuit la pat. Dintre toţi medicii din Braşov, pe mine m- 
a chemat să-l tratez, şi am acceptat această dorinţă a sa, fiindcă el faţă de 
mine s-a purtat corect şi colegial. Ceea ce îi cerusem când am venit cu soţia 
la Braşov şi l-am anunţat că eu voi fi cel ce am luat concursul şi urmează 
peste o săptămână să mă prezint la post, el s-a străduit să se ţină de cuvânt şi 
să mă ajute cu obţinerea buletinului şi a unui apartament cu repartiţie, 
drepturi ce-mi reveneau datorită transferului meu în interes de serviciu. Şi, 
deşi Dr. Braun ocupase acest post foarte important pentru politica sanitară a 
regimului comunist, totuşi foarte puţini dintre medicii din Braşov i-au mai 
deschis uşa în timpul perioadei sale de boală. Eu am rămas medicul său 
preferat până când şi-a dat obştescul sfârşit. Bineînţeles că am participat şi 
la înmormântarea sa, la slujba religioasă ce s-a oficiat la capela evreiască de 
la cimitirul din Livada Poştei. Alături de mine mai participa şi un coleg 
medic de la Sanepid, Dr. Alexandrescu. Acesta venise cu basca pe cap, 
probabil cunoştea această obligaţie impusă bărbaţilor ce asistau la 
înmormântarea evreilor. Eu, care pentru prima dată în viaţa mea am 
participat la o astfel de înmormântare, fiind vară, am venit cu capul 
descoperit, iar unul dintre cei ce se ocupau de organizarea înmormântării 
mi-a pus pe cap o tichie din hârtie cartonată. 

Slujba înmormântării s-a oficiat atât în româneşte, cât şi în ebraică. 
Predica s-a rostit numai în româneşte. Din predică am înţeles că Dr. Braun 
avea o funcţie de prim rang la templul evreiesc. 

M-am întrebat atunci cum a putut Dr. Braun să împace două poziţii 
antagonice: profesor de ateism la şcoala de Partid din Braşov şi trăitor în 
cultul religios mozaic. 

Asistenţa la înmormântare nu a depăşit 25 de persoane, majoritatea 
acestora fiind români ortodocşi. 

XXXIX. Acceptul pentru susţinerea tezei de doctorat 

Că mare eşti Tu, cel ce faci minuni, Tu 
eşti singurul Dumnezeu. Povăţuieşte-mă 
Doamne pe calea Ta şi voi merge întru 

adevărul Tău. 

Psalmul 85 

Trebuie să menţionez că, din timpul când Dr. Braun era inspector şef 
sanitar, eu am obţinut acceptul de a-mi susţine teza de doctorat, dorinţă 
binemeritată pentru munca de cercetare ştiinţifică depusă timp de cinci ani. 
Teza trebuia prezentată şi susţinută în faţa unei comisii universitare care să- 
mi acorde, în baza acesteia, titlul de doctor în Ştiinţe Medicale. Am amintit 
în aceste însemnări cum colegii mei, membrii de partid din Mediaş, n-au 
vrut să-mi elibereze aviz favorabil în acest scop pentru motivul că nu sunt 
membru de partid. Când eu nu mai speram să-mi pot susţine această teză a 
intervenit un eveniment neprevăzut în favoarea mea, la care Dr. Braun are 
meritul de a nu se fi opus, cum făcuseră colegii mei răuvoitori din Mediaş. 

Iată cum s-au petrecut faptele în favoarea mea. în 1981, nu ştiu care 
au fost cauzele pentru care Direcţia Sanitară din Braşov trebuia să facă o 
expoziţie de teze de Doctorat ale medicilor din Braşov. Dar cum Braşovul 
este prea departe de Cluj sau Târgu-Mureş şi gravitează spre Bucureşti în ce 
priveşte cercetarea medicală, pe atunci medicii braşoveni nu considerau că e 
necesar să se ocupe şi de cercetare. 

Doamna Dr. Malene, directoarea Direcţiei Sanitare Braşov, reuşise 
să prezinte secretariatului de partid cu probleme de cultură numai trei teze 
de doctorat ale medicilor braşoveni. 

Alergau în dreapta şi în stânga, dar altele nu mai găseau. în 
disperarea lor, o persoană anonimă din Direcţia Sanitară, pe care am trecut-o 
în rândul binefăcătorilor mei, pentru care mă rog în rugăciunile mele zilnice, 
a spus doamnei doctor Malene, de faţă fiind şi secretarul de partid cu 
probleme de cultură, că el mai ştie pe cineva care are o teză de doctorat. 
Acesta eram eu. M-am trezit chemat la Direcţia Sanitară în faţa celor doi, 
respectiv a doamnei Malene şi a secretarului de partid, care m-au întrebat 
direct: 

- Aveţi şi dumneavoastră o teză de doctorat? 

- Da, am răspuns eu. 

- Şi unde o aveţi? 

- Am predat-o la Ministerul Sănătăţii. 

- Pentru ce? 

- Pentru că după ce am muncit la ea cinci ani şi toţi cei din clinica 
bolilor infecto-contagioase din Cluj, unde mi-am făcut această teză, precum 
şi cei de la Institutul Cantacuzino din Bucureşti, care mi-au efectuat 
analizele de laborator, spun că e de mare valoare în probleme de organizare 
sanitară şi de prevenire a complicaţiilor poststreptococice, iar cei din 
Minister recunosc că aplicarea concluziilor rezultate din aceste cercetări are 
şi o mare contribuţie de economie pentru Stat, ea totuşi nu a primit aviz 
favorabil din partea colegilor mei de la Mediaş pentru că eu nu sunt membru 
de partid. 

- Ce are una cu alta, a izbucnit mânios secretarul de partid, care a 
mai tras şi o înjurătură cu prefectura pe care refuz să o reproduc aici. Apoi a 
continuat: 

- Tovarăşe doctor, aduceti-ne un exemplar al tezei şi vă promit eu că 
pe loc vă dau şi avizul de susţinere a tezei. 

Şi s-a ţinut de cuvânt. Peste două zile când i-am predat un exemplar 
din teză (îl aveam în plus, pe lângă cele predate la Minister, la Institutul 
Cantacuzino, la conducătorul ştiinţific, Prof. Gavrilă, la Facultatea de 
Medicină şi la Biblioteca Universităţii Cluj). Toate aceste exemplare le-am 
predat acestor instituţii şi conducătorului ştiinţific, chiar la terminarea tezei 
de Doctorat, considerând că acel ultim aviz pe care mi-1 cerea Facultatea de 
Medicină Cluj, prin semnătura tovarăşului rector Fodor, era o simplă 
formalitate din moment ce eu elaborasem această teză şi fusesem admis prin 
concurs ca doctorand, fără să se facă nicio discriminare între membrii de 
partid şi nemembri. 

Avizul dat de secretarul de partid a fost trimis oficial la Facultatea de 
Medicină din Cluj, o copie a acestuia fiindu-mi înmânată de către 
directoarea Malene. 

In zilele următoare, expoziţia cu cele patru teze de Doctorat s-a făcut 
la sediul Societăţii Ştiinţelor Medicale din Braşov. Spaţiul de expoziţie a 
fost acoperit cu lucrări şi referate ale medicilor ţinute cu ocazia şedinţelor 
acestei societăţi. 

Când m-am întors acasă m-am bucurat împreună cu soţia. Astfel, 
secretarul de partid a recunoscut contribuţia adusă de această teză la 
progresul medicinii româneşti, salvând zeci de mii de copii din toată ţara de 

bolile invalidante (complicaţiile îmbolnăvirilor prin infecţii streptococice 
acute - post-streptocociile - respectiv infecţiile localizate pe endocard) şi de 
artrite (infecţiile pe articulaţiile mari ale membrelor). 

Soţia îşi avea şi ea o parte de contribuţie la această teză. Aproape în 
întregime ea mi-a dactilografiat-o, şi tot ei îi datorez şi o parte din unele 
reprezentări grafice. 

Când vine vorba de recunoştinţă, trebuie să le mulţumesc în primul 
rând asistentelor medicale pentru recoltarea de probe pentru laborator, în 
mod deosebit asistentei medicale de la Grupul Şcolar Petrol, ai cărei naşi de 
cununie am devenit chiar în acea perioadă, precum şi altei bune prietene, 
funcţionară la Gaz Metan la biroul de proiectări, care mi-a tras în tuş toate 
schemele, reprezentările statistice şi s-a ocupat şi de compactarea tezei. Ea 
avea să devină preoteasă, măritându-se cu un teolog, rudă prin alianţă, la 
cununia lor religioasă tot noi fiindu-le naşi. 

Nu pot să relatez momentul când, întorcându-mă acasă, i-am 
comunicat soţiei că şi de această dată, chiar dacă cu întârziere, Dumnezeu 
nu ne-a uitat şi astfel am reuşit să publicăm şi să valorificăm pentru neamul 
românesc o lucrare de mare valoare ştiinţifică, organizatorică, în probleme 
de sănătate colectivă şi cu o nesperată economicitate, care a salvat de la boli 
invalidante, prelungindu-le viaţa atâtor copii şi tineri, aducând statului 
nostru economii bugetare foarte însemnate. 

Scena de bucurie din familia noastră s-a repetat, îmbrăţişându-ne, şi 
lacrimile noastre întâlnindu-se, după care a urmat rugăciunea în comun de 
mulţumire lui Dumnezeu, singurul care ne-a putut salva de răutatea şi de 
invidia unor colegi răuvoitori, care n-au fost în stare toată viaţa lor să 
prezinte la Societatea Ştiinţelor Medicale vreo cercetare personală cu 
rezultate aplicative pentru uşurarea suferinţelor prin boli ale semenilor 
noştri. 

La clinica de boli infecto-contagioase din Cluj, susţinerea tezei mele 
s-a poticnit pentru încă un an, până la 2 iulie 1982. Aceasta deoarece fostul 
conducător ştiinţific al tezei mele, profesorul Ioan Gavrilă, murise între 
timp, iar noul conducător propus pentru a răspunde de această teză a devenit 
profesorul Gorgan, cel ce i-a luat locul la catedră profesorului Gavrilă. 

Profesorul Gorgan avea pe atunci un cumul de funcţii, dintre care 
bineînţeles cele politice erau pe primul plan: secretar de partid pe clinică, 
director de clinică, şef de catedră, membru în Senatul Universitar şi alte 
funcţii şi onoruri care de abia încăpeau pe cartea sa de vizită. 

Eram sigur că nu se mai poate opune, dar a găsit fel de fel de 
pretexte pentru amânarea fixării datei de susţinere a tezei, cu încă un an. O 
perioadă de aşteptare de care eu am avut mereu parte când trebuia să mi se 
recunoască nişte drepturi absolut legale. Chiar începusem să cred că totuşi s- 
a terminat cu perioada în care am fost scoşi în afara legilor existente în 
R.P.R., daţi pe mâna securiştilor care puteau lua hotărâri de viaţă şi de 
moarte asupra noastră. 

Profesorul Gorgan s-a convins că nu mai era nimic de adăugat la 
teza mea, faţă de cum am redactat-o, având avizul favorabil al profesorului 
Gavrilă şi cu dedicaţia următoare: „Mamei şi soţiei mele”. 

Şi în cele din urmă, după câteva discuţii lămuritoare şi hotărâtoare 
pe care le-am avut împreună, teza a fost acceptată aşa cum fusese redactată, 
anunţându-mi data şi comisia examinatoare numită de către Rectorat şi 
Senatul Universitar. 

La Braşov n-am mai avut nicio adversitate. Se părea că totul intrase 
în normal, pe o linie dreaptă şi ascendentă. 

Mă străduiam din toate puterile ca să nu răspund la provocări, 
evitam discuţiile politice, bancurile şi în mod deosebit mă feream şi îi 
ocoleam pe turnători, pe care începusem să-i depistez foarte uşor, după atâta 
experienţă amară, nemeritată şi scump plătită. 

Aveam la dispoziţie o asistentă cu care făceam controale în teren la 
unităţile sanitare. Şi nu a fost zi de la Dumnezeu în care să nu am măcar un 
proces verbal de control, cu excepţia ultimei zile din lună când întocmeam 
raportul de activitate pe luna în curs. Intr-o lună, din curiozitate, am numărat 
în registrul de procese verbale de control, pe cele întocmite de mine. Am 
constatat că numărul lor era egal cu cel al celorlalţi şase medici de la 
Sanepid, la un loc, care aveau aceleaşi obligaţii de serviciu şi acelaşi plan de 
controale în teren ca şi mine. 

Asistenta ce mă însoţea în controale pe teren, la un moment dat, mi-a 
spus ce discutau medicii şi asistenţii medicali de la unităţile controlate de 
noi: 

- Vine în control Dr. Mija, care sigur este „pocăit” (sectant). Refuză 
mâncare, băutură, cafea, ţigări, orice cadou şi alte ademeniri la care colegii 
lui nu rezistă. Nu amendează pe nimeni. Insă să te ferească Dumnezeu să 
apuci pe gura lui! 

Adoptasem această atitudine salvatoare pentru mine, datorită 
educaţiei mele moral creştine şi patriotice, primită din familie, apoi în 

şcoală, în liceu şi în facultate. Nu pot nega nici faptul că, în tot ce făceam, 
eram foarte atent ca să nu mai ajung în mâinile Securităţii, deci trăiam şi eu 
cu acelaşi sentiment de frică faţă de securitate ca majoritatea locuitorilor 
acestei ţări, cu deosebire că eu îl trăiam mult mai intens. 

In plus, ţineam seama şi de sfatul pe care mi l-a dat la venirea mea în 
Braşov colegul Dr. Cordea, ce ocupa funcţia de inspector sanitar la Direcţia 
Sanitară. El mi se adresase cu toată sinceritatea, spunându-mi: 

- Teo, să nu uiţi că aici, la Braşov, la orice acţiune apare obligatoriu 
şi reacţiunea. Lasă-i în pace, nu încerca să-i faci mai buni şi să îndrepţi 
lucrurile care merg prost. Nu-ţi pune mintea cu ei, că orice încercare a ta de 
a le schimba năravurile este sortită eşecului, încă din start. Nu uita că ei sunt 
mulţi, iar tu eşti singur. Asta nu înseamnă să nu-ţi faci cât mai corect datoria 
de organ de îndrumare şi control. Notează în procesul verbal, pe care te rog 
să-l închei cu orice ocazie când eşti într-o unitate sanitară, toate defecţiunile 
şi neregulile constatate. Acestea consemnează-le, negru pe alb, să nu faci 
niciun rabat. Dar nu trece mai departe, încercând să-i sancţionezi. Să ştii că 
nu mai este nicio deosebire între sectorul sanitar şi celelalte sectoare ale 
vieţii noastre publice. Peste tot o apă şi-un pământ, egalitatea. Iţi aduci 
aminte când noi eram în Cluj şi tăcuserăm cunoştinţă obligatorie cu operele 
lui Lenin? Din zecile de volume scrise de acest criminal fără egal al 
omenirii, totul se reduce la o simplă frază: a spus prostului că este egal cu 
deşteptul. Şi ceea ce este şi mai rău este că prostul l-a crezut şi se comportă 
ca atare cât timp va mai exista comunismul pe faţa pământului. 

Iar sfatul colegului Cordea mi-a fost toiag de apărare. 

Cât timp am fost la Mediaş, mă deplasam mai uşor la Cluj ori de câte 
ori era nevoie, până când mi-am editat teza. Acum, de la Braşov ajungeam 
mai greu la Cluj cu Skoda. Eram nevoit să fac acest drum cu trenul. îmi 
amintesc că, de la primirea aprobării până la data susţinerii, în perioada 
aceea de un an, am fost obligat să fac cinci drumuri Braşov-Cluj şi retur cu 
trenul, la chemarea profesorului Gorgan. 

XL. Susţinerea tezei 

Putem să o considerăm viaţa ca 
un şir nesfârşit de necazuri şi suferinţe 
sau putem să o considerăm o împlinire 
de comori. Amintirile frumoase sunt a 
doua noastră şansă de fericire. 

Regina Elisabeta II 

A venit şi ziua mult aşteptată atât de soţia mea, cât şi de mine. Am 
făcut toate pregătirile, aprovizionarea cu cele necesare şi am plecat la Cluj 
ca să ajungem în seara ce preceda data susţinerii tezei. Am donnit la 
verişoara mea, Jenica Popovici, căsătorită la Cluj cu un coleg de an de 
facultate, prieten şi bun camarad, Marius Pop. 

La ora 10.00 era fixată susţinerea tezei. în Cluj, la Rectorat, în 
clinici, la Biblioteca Universitară, avusese grijă Rectoratul ca să anunţe 
acest eveniment ştiinţific medical, prin afişe mari prin care doctorii era 
invitaţi să se prezinte la această susţinere de teză de doctorat a medicului 
doctorand Teofil Mija din Braşov, cu subiectul: „Infecţiile streptococice în 
colectivităţi şi complicaţiile acestora - poststreptocociile”. 

Pe atunci, examenul de admitere la Medicină se dădea la începutul 
lunii iulie, după sesiunea de Bacalaureat. Se găseau şi braşoveni în Cluj, 
care citiseră această invitaţie, printre care o colegă din Braşov, Dr. Barta, 
care venise cu fiul său ca să dea examen de admitere şi bineînţeles că a 
asistat la susţinerea tezei mele. 

Pe atunci mai trăiau mama şi socrul meu, şi ar fi fost de datoria mea 
să-i aduc la Cluj ca să ia parte la acest eveniment. Dar educaţia noastră nu 
ne permitea a ne lăuda cu rezultatele muncii. 

Mi-am invitat însă nişte prieteni şi colegii din Cluj, care m-au ajutat 
şi m-au înţeles atunci când am repetat anul VI şi când mi-am efectuat 
specializarea la clinica de boli infecţioase pentru a fi medic specialist în boli 
infecto-contagioase şi epidemiologie. La fel şi în repetatele vizite ce le-am 
făcut la Cluj până la terminarea tezei, o parte din aceasta efectuându-se chiar 
în timpul stagiului meu de medic specialist, când foştii mei colegi, în prima 
serie, ajunşi acum cadre didactice la această clinică, mi-au pus la dispoziţie 
un cabinet din clădirea birourilor şi a laboratoarelor, unde eu am putut locui 
gratis în toată această perioadă. 

Totuşi am avut invitat şi pe cineva din familia mea. Era un unchi al 
meu, văr cu mama, ajuns judecător la Cluj, şi căsătorit cu o soră a vestitului 
profesor de la medicină Goia. Unchiul meu, Ioan Lazăr, locuia cu familia la 
cumnatul său, profesorul Goia, deoarece casa lui era ocupată abuziv de un 
general ce venise cu diviziiile trădătoare „Tudor Vladimirescu” şi „Horia, 
Cloşca şi Crişan”. Deşi unchiul meu era judecător, nu a reuşit să-şi obţină 
locuinţa pe căi legale, cum înţelegeam noi legea, adică „să se facă dreptate 
chiar dacă ar fi să piară lumea”, căci comuniştii spuneau că e legal numai 
ceea ce e în folosul clasei muncitoare. 

Cu un ceas înainte de ora fixată pentru susţinerea tezei am trecut pe 
la doamna Crainic, administratoarea cantinei de la Colegiul Universităţilor, 
am lăsat 10 kg de vin de Târnave şi doi litri de rachiu dublu rafinat. Meniul 
îl tăcuserăm împreună înainte cu o săptămână, pentru 15 persoane, în 
principal era mâncare de păstrăvi şi tot ce se cade pentru o masă de amiază, 
din care nu lipsea nici tortul aniversar. Am convenit cu preţul şi am dat 
acont de jumătate din suma totală. Am trecut, apoi, pe la florărie, unde am 
cumpărat cinci buchete cu gladiole, de asemenea comandate din ziua 
precedentă - flori excepţional de frumoase - pentru a le dărui membrilor 
comisiei, iar un buchet era pentru a fi pus pe masa de la Colegiul 
Universitar, lăsat apoi cadou pentru administratoare, soţia colegului meu 
bun, amândoi robind la „Canalul Morţii”, în 1951-1952. El nu a putut 
participa la această bucurie a noastră, fiind o zi de lucru, din cauza faptului 
că avea serviciu la o circumscripţie rurală foarte îndepărtată de Cluj, de 
unde se întorcea acasă numai duminica. 

Menţionez că atât eu, cât şi soţia, eram îmbrăcaţi în haine de 
sărbătoare, cele mai bune şi mai frumoase pe care le puteam avea atunci. 
Eram îmbrăcat intr-un costum negru, cămaşă albă şi cravată albastră. 

Ştiam bine expunerea pe care trebuia să o fac în timp de 30 de 
minute, după care urmau întrebările din partea membrilor comisiei, iar în 
încheiere se citea unul sau două referate asupra valorii tezei, date de clinici 
sau instituţii competente în problema studiată, inclusiv un raport din partea 
Ministerului Sănătăţii. 

Preşedintele comisiei, doamna profesoară Macavei de la Clinica I 
Medicală, a citit numai raportul din partea Ministerului Sănătăţii (pe care îl 
găsiţi printre anexele cărţii). 

Toate aceste recenzii, în număr de aproape 30, le aveau numai 
preşedintele comisiei, aşa că niciunul din membrii comisiei nu ştia 

conţinutul acestora, chiar nici conducătorul ştiinţific, succesorul 
profesorului Gavrilă. M-am convins de aceasta chiar atunci, în timpul citirii 
acestei recenzii, când profesorul Gorgan îl urmărea cu foarte mare atenţie. 

După ce s-a citit şi recenzia din partea Ministerului Sănătăţii, un 
adevărat certificat de calitate a tezei, comisia, împreună cu tot auditoriul 
care umpluse amfiteatrul mare al clinicii, s-au ridicat în picioare, eu stând în 
aşa fel ca să fiu privit şi de comisie şi de auditoriu, iar doamna profesoară 
Macavei a citit actul prin care eram declarat doctor în ştiinţele medicale. A 
urmat un ropot de aplauze, apoi felicitările şi mulţumirile ce mi-au fost 
adresate de fiecare membru al comisiei. Dar când i-a venit rândul 
profesorului de Epidemiologie, Paina, cel cu care eram în foarte bune relaţii, 
ne cunoşteam şi ne respectam cel mai mult, eu fiindu-i îndatorat pentru 
ajutorul de specialitate ce mi l-a oferit în timpul editării tezei, acesta s-a 
adresat astfel comisiei şi celor prezenţi în amfiteatru: 

- Domnilor, opriţi-vă cu felicitările şi mulţumirile. Acestea nu 
trebuie adresate colegului nostru, doctorului Mija, ci soţiei sale. Uitaţi-vă pe 
ultima bancă din amfiteatru, acolo este o doamnă mai mică de statură, care 
plânge şi nu-şi mai poate opri plânsul. A plâns de bucurie şi în timpul când 
el ne-a făcut prezentarea tezei, şi în mod sigur are de ce plânge acum de 
bucurie, căci doctorul Mija, acest neastâmpărat, care, în timp de cinci ani, 
până a reuşit să ne prezinte această teză de valoare cum rar am mai întâlnit 
în ultimul timp, ne-a necăjit chiar şi pe noi aici, atunci vă puteţi închipui ce 
i-a făcut soţiei sale în această perioadă, care era obligată, iertaţi-mă că spun 
încă o dată, să-l rabde şi să-l ajute pe acest neastâmpărat. 

Toată asistenţa şi-a întors privirile spre soţia mea, căreia îi curgeau 
şiroaie de lacrimi pe obraji, iar eu m-am repezit, şi nici nu mai ştiu cât de 
repede am ajuns, şi ne-am îmbrăţişat din toate puterile noastre şi cu toată 
dragostea şi dăruirea reciprocă. Lacrimile noastre s-au împreunat din nou, 
eu am scos batista şi mi-am şters lacrimile. Apoi am venit în faţa comisiei 
şi, în câteva cuvinte, rostite din inimă, i-am mulţumit că ne-a oferit un 
moment de bucurie prin care am uitat de toate greutăţile şi răutăţile 
omeneşti. 

In faţa lor, mi-am îndreptat mâinile spre cer în semn de rugăciune, 
mi-am mai făcut o cruce mare spunând, în zgomotul ce se crease în 
amfiteatru: „Doamne, îţi mulţumim, şi, Doamne, nu ne lăsa, căci noi 
rămânem în Tine!”. 

Am distribuit buchetele de gladiole celor patru membri din comisie 
şi i-am invitat, conform obiceiului statornicit în astfel de ocazii, ca să vină la 
cantina Colegiului Universitar. Toţi au primit invitaţia cu multă bucurie. Era 
un moment în care în amfiteatru sigur mai pluteau îngerii noştri păzitori. 

Când am ajuns la cantina Colegiului Universitar, masa era pregătită 
într-o cameră separată. Membrii comisiei dispuneau toţi de autoturisme 
proprii, aşa că eu n-a trebuit să asigur transportul decât unchiului meu, Ioan 
Lazăr. împreună cu mulţi alţi medici de la clinica de boli infecţioase şi cu 
prietenii mei din Cluj, pe care i-am invitat să participe şi ei la acest moment 
de bucurie pentru noi toţi, căci unii dintre ei de asemenea „nu au avut 
tinereţe”, am rostit în surdină un „Tatăl nostru”. însă toţi m-au rugat să-l 
spun mai tare, şi pentru ei. 

Eu eram cu Skoda, şi ştiam că nu trebuie să pun gura pe pahar, că în 
mod sigur va trebui la sfârşit să-l duc pe fiecare „la casa lui”. Şi aşa a fost. 
Am închinat primul pahar de rachiu, cu toţi, prefăcându-mă că beau, dar n- 
am băut nimic. De vină a fost rachiul foarte bun, poate şi căldura (era în 2 
iulie), dar în camera noastră era un ventilator care făcea ca temperatura să 
fie agreabilă. 

Toţi au băut rachiu cu plăcere, eu ştiam că acesta e înşelător. S-a 
creat bună dispoziţie şi s-a discutat numai despre teză. Eu am vorbit foarte 
puţin. La fel şi soţia, care s-a întreţinut mai mult cu profesorul Paina, căci ne 
cunoşteam bine din timpul când am locuit în clinică şi când în două rânduri 
ea mi-a făcut câte o vizită şi aici. 

După o supă bună cu tăiţei, ca „la mama acasă”, a urmat pentru 
fiecare câte un păstrăv, servit pe o tavă mare ca să încapă şi garnitura. 

Momentul al doilea de creştere a bunei dispoziţii a început odată cu 
desfacerea damigenei cu 10 litri de vin vechi de Târnave - foarte bun, dar şi 
foarte înşelător. Alegerea acestui vin a fost meritul soţiei mele. 

Această bucurie, fără a uita că suntem la Colegiul Academic 
Universitar din Cluj, s-a prelungit până seara la orele 18.00, când s-a adus 
pe masă tortul care trebuia să încheie masa festivă. începeau să vină clienţi 
(numai cadre didactice universitare) pentru a lua cina, aşa că profesorii 
membrii din comisie şi-au cerut scuze că trebuie să ajungă şi acasă. 

Când am rămas numai noi şi unchiul Lazăr, am chemat pe doamna 
Crainic, soţia colegului meu, şi i-am oferit buchetul de gladiole ce a rămas 
în tot timpul petrecerii pe masa noastră, i-am sărutat mâna şi i-am spus să-i 

transmită soţului multă sănătate, succes, curaj în lupta vieţii şi tot ceea ce 
mai ştiam noi doi. 

Am plecat de la cantină direct la biserica din incinta Universităţii, 
care încă mai era deschisă, şi numai Dumnezeu ştie cât i-am mulţumit 
pentru această reuşită, de la care nu îmi luasem gândul că se va mai putea 
rezolva sub regimul comunist, după cele ce mi se întâmplaseră la Mediaş. 
Era încă o dovadă că nu trebuie niciodată să pierdem speranţa, şi că, dacă ne 
lăsăm în grija lui Dumnezeu, El ne va ajuta la rezolvarea problemelor, dar 
nu când noi vrem, ci atunci când consideră El că este momentul potrivit. 

Seara ne-am dus la verişoara mea, unde am înnoptat. Am continuat 
şi aici cu discuţiile despre cele petrecute în timpul zilei, dar somnul ne-a 
răpus, căci eram foarte obosiţi şi fizic şi psihic din cauza derulării prea 
rapide a unui deznodământ pe care noi îl aşteptam de câţiva ani. 

Dimineaţa am plecat din Cluj spre Braşov, făcând o oprire la Mediaş 
pentru a-i vedea pe mama şi pe socrul meu. Amândoi s-au bucurat. Socrul, 
mai reţinut, ştia cum să iasă din astfel de momente surpriză. Dar mama a 
plâns şi m-a strâns la piept de bucurie. Poate îşi simţea sfârşitul, căci după 
doar şase luni a trecut la cele veşnice. Slujba de înmormântare a fost oficiată 
chiar în ziua de Crăciun a anului 1982. 

Câtă suferinţă au provocat securiştii familiilor şi în special mamelor 
noastre! In timp ce noi ne zvârcoleam în ghearele lor, întemniţaţi, ei torturau 
odată cu noi şi familiile noastre. Mi-am adus aminte de cea mai frumoasă 
poezie despre mamă, scrisă de George Coşbuc, poetul ţărănimii. 

Această poezie o repetam în celulele noastre, mai ales duminica şi-n 
zilele de sărbătoare, când eram convinşi că mamele noastre merg la biserică 
sau la diferite mănăstiri din ţară şi se roagă pentru supravieţuirea noastră. 
Niciunul dintre noi nu reuşeam să ne oprim lacrimile care în mod sigur se 
întâlneau şi se uneau cu ale mamelor noastre. 

Intr-un târziu, neridicând 
De jos a ta privire: 

Eu simt că voi muri curând 
Că nu-mi mai simt în fire ... 

Mai ştiu şi eu la ce gândeam 
Aveţi şi voi un frate 
Mi s-a părut c-aud la geam 
Cu degetul cum bate 

Dar n-a fost el... 

Să-l văd venind, să-l văd venind 
Aş mai trăi o viaţă 
E dus şi voi muri dorind 
Să-l văd o dată-nfaţă. 

Aşa vrea poate Dumnezeu 
Aşa e datul sorţii, 

Să n-am eu pe băiatul meu 
La cap în ceasul morţii. 

Afară-i vânt şi e-nourat 

Şi noaptea e târzie 

Copilele ţi s-au culcat 

Tu inimă pustie 

Stai tot la vătră-ncet plângând 

E dus şi nu mia vine 

Şi-adormi târziu cu mine-n gând 

Ca să visezi de mine. 

XLI. Accident de maşină în Ajunul Anului Nou -1982 

Când Te-am chemat, m-ai auzit, Dumnezeul 
dreptăţii mele! Intru necaz m-ai desfătat. 

Milostiveşte-te spre mine şi ascultă rugăciunea mea. 

Psalmul 4 

Mama nu a vrut să se mute cu noi la Braşov, nu voia să-şi părăsească 
gospodăria şi să plece din sat. Noi o vizitam de două ori pe lună acasă, 
ducându-i alimente de la Braşov. 

In ultima duminică înainte de a muri, am mers la ea acasă ducându-i 
cele necesare pentru Sărbătorile Crăciunului. Ne-am despărţit cu un 
sentiment nedefinit, ca apoi să fim anunţaţi la telefon de sora cea mică a 
mamei, şi ea văduvă de război, cu care a stat împreună în toată perioada de 
17 ani (când eu „nu am avut tinereţe”, fiindcă mi-au furat-o comuniştii şi 
securiştii criminali) şi rămăseseră nedespărţite şi după ce eu m-am întors din 
detenţie. 

Ultimul Crăciun l-am petrecut împreună la Braşov, dar cum eu 
stăteam în blocul de vis-a-vis de spitalul C.F.R., zis blocul sindicaliştilor, 
bineînţeles locuit şi de securişti, nimeni nu a venit la noi la colindat. 

Aceasta fiindcă de anteriorul Crăciun, cel din 1980, când au venit 
noaptea la noi la colindat consăteni, în majoritate ingineri tineri, de care 
Braşovul nu duce lipsă, un securist m-a ameninţat că, dacă mai este 
perturbată liniştea în timpul nopţii, el cheamă un echipaj de poliţie ca să-i 
aresteze pe colindătorii „gălăgioşi”. Având acest avertisment dat de 
securistul colocatar, bineînţeles că în anul următor nu a mai venit nimeni la 
colindat, deşi biata mamă i-a aşteptat toată noaptea. 

în Ajun de Anul Nou 1981-1982, mi-a spus categoric: 

- Copile, mă pui în maşină şi mă duci acasă. Eu nu mai rămân în 
acest „pustişag”, că la voi nu vine nimeni de sărbători. 

Zadarnic am încercat să o rog în fel şi chip să rămână până după 
Anul Nou. Pregătiserăm cele necesare ca să serbăm Revelionul acasă 
împreună, însă n-am reuşit nicicum să o convingem pe mama ca să mai 
rămână încă două zile. Ea s-a tot opus, aşa că am cedat şi pe la orele amiezii 
am pornit cu maşina spre Mediaş, ca să facem acolo Revelionul împreună. 

Pe şosea nu era zăpadă, se topise, era mâzgă. Soţia s-a aşezat lângă 
mine, iar mama a stat culcată pe bancheta din spate. Soţia era mereu cu 

ochii pe vitezometru, constituia un fel de a doua frână la maşină, 
nepermiţându-mi să depăşesc viteza de 70 km/h. 

După ce am coborât Hula Fişer, mama s-a trezit şi şi-a adus aminte 
că nu şi-a luat leacurile şi ne-a cerut puţină apă ca să şi le poată lua. 
întâmplarea făcuse că nu aveam nicio sticlă cu apă în maşină. Am rugat-o să 
aibă puţină răbdare câţiva kilometri, până în comuna următoare, Buneşti. 
Aici am oprit la dispensarul comunal şi i-am cerut tânărului medic Crăciun 
(tatăl său era radiolog în Rupea) să îmi dea o sticlă cu apă şi un pahar. 
Bineînţeles că imediat mi-a dat. Era şi el pregătit de Revelion. Mama şi-a 
luat medicamentele, a băut apă şi s-a aşezat iarăşi să doannă pe banchetă. 

Am ieşit din comuna Mihai Viteazul şi ne îndreptam spre Saschiz. 
Aveam viteza de aproape 80 km/h. La un moment dat maşina a derapat, eu 
am ţinut volanul nemişcat, s-a întors de trei ori pe şosea, care, spre norocul 
nostru, era liberă din ambele sensuri. Am dărâmat trei bare de protecţie din 
partea stângă care străjuiau un mal de patru metri, şi apoi maşina s-a oprit 
brusc tot în direcţia spre Sighişoara, pe partea stângă a şoselei, în direcţia de 
mers. 

Mama nici nu s-a trezit de pe banchetă. Niciunul dintre noi nu am 
avut măcar o zgârietură. Mama s-a trezit totuşi şi m-a întrebat de ce am oprit 
maşina. Am rugat-o să rămână în continuare liniştită. 

M-am dat jos din maşină, am observat că aripa din faţă şi aripa din 
spate dreapta erau aproape distruse, capota din faţă şi capota din spate, de 
asemenea. 

Altceva n-am mai observat. I-am mulţumit lui Dumnezeu că toţi trei 
suntem teferi. Am făcut semn unui şofer de camioan care se îndrepta spre 
Rupea să oprească. A oprit. L-am mai rugat pe şofer să anunţe poliţia din 
Rupea că am un accident şi să vină să constate. 

- Să fii sănătos, domnule, nu mai eşti în judeţul Braşov, eşti în 
judeţul Mureş. Şi a plecat. 

De-abia atunci a început să-mi fie frică, deoarece ştiam că miliţienii 
din judeţul Mureş erau mai răi decât cei din judeţul Braşov. Am oprit altă 
maşină ce se îndrepta spre Sighişoara, i-am rugat să anunţe postul de miliţie 
din Sighişoara că am un accident de circulaţie şi că îi rog să vină să 
constate. 

Nu a trecut nici jumătate de oră, când văd că pe o bicicletă se 
apropia miliţianul de noi. Cum a ajuns, m-a întrebat: 

- Ce-aţi păţit, domnule? 

- Nu ştiu ce s-a întâmplat, dar rezultatul este cel pe care îl vedeţi. 

El s-a uitat împrejurul maşinii şi mi-a zis: 

- Ia uitaţi-vă că aţi avut explozie pe roata din faţă dreapta. 

Şi aşa era. Am văzut şi eu o spărtură lungă de vreo 15 cm. Apoi el a 
mai adăugat: 

- Vi s-a rupt şi cureaua de la ventilator. 

La Skoda motorul este în spate, rămăsese neatins, doar cureaua de la 
ventilator era ruptă. Sergentul-major de miliţie, pe care îl cunoşteam fiindcă 
la Paştele anterior, tot în drum spre Mediaş, a vrut să mă amendeze că 
depăşisem un camion la postul de control, dar, când i-am prezentat actele şi 
a văzut că sunt medic, mi-a spus că mă iartă, fiind Paştele. Peste două zile, 
când m-am întors spre Braşov, îi făcusem un pachet de bunătăţi de Paşte şi o 
sticlă de vin, era tot el la postul de control, dar nu a vrut să primească nimic. 
Era un român bun, rătăcit printre cei răi. 

în mod sigur mă recunoscuse. Mi-a spus că se întoarce în comună, 
ca să-mi aducă o curea de la o maşină de spălat, care se potriveşte perfect la 
ventilator. Şi peste nicio jumătate de oră s-a întors şi a adus cureaua. Am 
montat-o şi motorul a pornit. Mi-a spus că la intrarea în comună este un 
tinichigiu sas, de la el a împrumutat cureaua, o să ne oprim acolo, ca acesta 
să îndrepte cu un ciocan de lemn aripile din dreapta. Ajungând la 
Sighişoara, să cumpărăm o curea de ventilator, dacă va mai fi vreo prăvălie 
de piese auto deschisă. Dar nu a fost şi aşa am ajuns la Mediaş. Sergentul- 
major ne-a făcut o dovadă de accident, i-am mulţumit tinichigiului pentru 
îndreptarea aripilor, iar pentru cureaua de la maşina de spălat i-am lăsat 100 
de lei. Miliţianul din nou nu a vrut să primească nimic. Şi atunci i-am 
promis că mă voi ruga pentru sănătatea sa şi pentru ca să rămână tot un om 
bun. 

Ajuns în Mediaş, am lăsat maşina în curte la cumnatul meu, 
profesorul Medeşan, urmând ca să vorbesc cu cei doi fraţi saşi buni prieteni, 
unul tinichigiu şi celălalt mecanic-auto, ambii angajaţi la Service Auto 
Mediaş, ca să-mi repare maşina. Erau consătenii mei. 

Plătisem timp de patru ani asigurare CASCO, iar în acel an nu am 
mai plătit, considerând că până atunci am plătit asigurarea degeaba şi că, în 
continuare, o să am grijă să nu fac accidente. Reparaţia ne-a costat aproape 
10.000 lei, a cincea parte din preţul maşinii. Maşina a rămas la Service Auto 
Mediaş până la Paşte, când am venit cu trenul la Mediaş. De Paşte am luat 
maşina şi ne-am întors cu ea la Braşov. 

Timp de trei ani, cele trei bare de protecţie pe care le-am dărâmat au 
rămas nemişcate. 

Nu pot spune cât de rău i-a părut mamei că, din cauza insistenţelor 
ei, era să ne prăpădim tustrei. 

Cu soţia aveam deseori discuţii că prea o ascultam pe mama. Ea era 
fată de preot, crescuse în altă mentalitate, oricum nu putea înţelege de ce eu 
nu-i spun niciodată mamei că nu are dreptate în multe privinţe. Am lămurit 
aceasta pentru totdeauna cu soţia, spunându-i că, în familia noastră de 
ţărani, nu există un copil ca să-i întoarcă vorba mamei sale, adică să-i spună 
că nu are dreptate. Aşa ceva nu se cade să-i spui unei mame. 

Dar cum am ajuns la înţelegere cu soţia, care nu cred că a minţit 
vreodată în viaţa ei, exact aşa cum scrie în Biblie: ceea ce este da, este da, 
ceea ce este nu, este nu; a treia cale nu este admisă (tertium non datur), şi 
anume am asigurat-o, şi ea a fost de acord cu mine, că atunci când mama 
susţine ceva ce noi cu greu putem admite, eu să nu o contrazic, dar să fac 
numai ceea ce e corect şi drept. 

Pentru că şi de acea dată am scăpat cu viaţă intr-un mod miraculos, 
incredibil pentru cei ce nu cred în Dumnezeu, am hotărât ca să facem 
împreună Acatistul, urmat de Paraclisul Maicii Domnului, în fiecare seară, 
în timp de două săptămâni, precum şi o novenă în fiecare marţi timp de 13 
săptămâni. Şi ne-am ţinut promisiunea. 

Doamne, ajută-ne şi nu ne lăsa nici în continuare! 

XLII. Mediaş - Braşov 

Urmărirea unui ideal ne apropie de Dumnezeu. 

Episcopul Ioan Suciu - Eroism 

Păcatul este conspiraţia minţii omului cu diavolul 
împotriva legii lui Dumnezeu, este călcarea legilor 
vieţii printr-un abuz de libertate. 

Părintele Arsene Boca 

Dacă ar fi să fac o comparaţie între anii 1964 - 1979, când am locuit 
în Mediaş, cu perioada 1979 - 1989, când am trăit în Braşov, aş putea spune 
că singura diferenţă între Mediaş şi Braşov pentru familia mea, şi mai ales 
pentru mine, a fost faptul că la Mediaş am simţit şi am avut dovada că 
securitatea m-a urmărit pas cu pas, încercând chiar să mă arunce din nou în 
închisoare, pe când la Braşov, deşi ştiam sigur că securiştii mi-au preluat 
dosarul de la Mediaş, totuşi aici, nu i-am simţit prea des pe urmele mele. 
Probabil că aveau alte metode de a nu se lăsa uşor depistaţi. Am avut şi aici, 
dar foarte rar dovezi, atât eu cât şi mai ales soţia mea, că în câteva rânduri 
au grăbit pasul şi s-au apropiat mai mult de noi, dar fără a da bot în bot sau 
să fi fost chemaţi vreodată la anchetă la securitate. 

După moartea doctorului Braun, a urmat la conducerea Sanepidului 
Doctorul Simionescu. Era un bonom manierat, bun coleg. Era căsătorit cu 
solista balerină de la Opereta Braşov. Avea şi o fetiţă pe care o iubea mult, 
dar pe el în timpul zilei îl puteai găsi mai sigur la Hotel ARO, căci avea o 
jumătate de normă ca medic al Oficiului Naţional de Turism. 

El m-a anunţat doar o dată că securiştii i-au cerut informaţii despre 
mine. în continuare, a reuşit să mă convingă să merg o dată la securitate, 
rugându-mă mult să accept această vizită, căci securiştii nu s-au mulţumit 
numai cu infonnaţiile date de el despre mine, şi că doreşte şeful lor să stea 
de vorbă cu mine, probabil să vadă dacă „n-ai murit” (încercă el să facă o 
glumă). Mă ruga să merg, fiindcă altfel o să-i facă şi lui rău. Am acceptat şi 
m-am dus. 

întâlnirea era fixată chiar la sediul Securităţii în Schei, pentru orele 
11.00. La poartă, subofiţerul de serviciu avea cunoştinţă de vizita mea, m-a 
însoţit personal până la cabinetul unui maior sau colonel despre care am 
aflat, după decembrie 1989, că era cel ce se ocupa de urmărirea legionarilor. 

Avea, după aprecierea mea, în jur de 120 kg (osânza depăşea marginea 
scaunului) şi o mutră de lombrozian-digestivă. 

M-a poftit să iau loc pe scaun în faţa biroului său, un birou foarte 
frumos, ce înainte sigur aparţinuse vreunui bogătaş, şi m-a întrebat cum mai 
stau cu gărgăunii din cap. 

I-am răspuns că nu înţeleg ce vrea să spună, iar el m-a adus direct la 
ceea ce îl mai interesa: 

- Cum mai stai cu Garda şi cu Căpitanul? 

Şi i-am răspuns: 

- îmi pare rău că nu l-am cunoscut pe Căpitan, eram copil pe atunci, 
iar în ce priveşte Garda, dumneavoastră ştiţi mai bine decât mine, nu mai 
există fiindcă securitatea a distrus-o. 

- Şi am făcut rău, am greşit fiindcă am distrus-o? 

- Eu nu pot şti ce părere aveţi dumneavoastră, iar în ceea ce mă 
priveşte, v-am spus opinia mea. 

El s-a enervat vizibil, a schimbat tonul convorbirii şi a început să mă 
ameninţe ca şi cei de la Mediaş, în plus spunându-mi doar că ei sunt organe 
represive şi nu se împiedică de nişte duşmani ai clasei muncitoare, că ei 
trebuie să apere clasa muncitoare împotriva tuturor duşmanilor ei. 

Eu i-am răspuns următoarele: 

- Tovarăşe director-şef, ştiţi ce s-a întâmplat în Poiană cu cel ce şi-a 
dat foc pe pârtia de schi. Eu vă rog să mă lăsaţi în pace, să nu mă mai 
chemaţi niciodată aici, că nu mai vin, mai ales la orele acestea când strada 
este plină de trecători, ca să mă vadă că intru sau ies de la securitate şi să 
creadă că şi eu sunt informator. Şi vă promit că modul cum voi reacţiona eu 
va fi diferit decât cel al lui Liviu Babeş. Aşa se numea eroul martir care în 
primăvara lui 1989 şi-a dat foc pe pârtia de schi Bradul din Poiana Braşov, 
în semn de protest împotriva regimului comunist. Acest regim devenise din 
ce în ce mai insuportabil, el având toată puterea politică prin securişti, care, 
la ora aceea deveniseră stăpâni absoluţi ai neamului românesc. Nimeni nu 
mai avea voie să mai vorbească despre neam, ci numai de grupuri 
profesionale sau sociale. 

Când a auzit cele ce i le-am spus, securistul şcolit să fie fals şi 
mincinos a întors foaia. Şi-a reglat tonul şi mi-a spus în stilul lui agramat: 

- Tovarăşe doctor, eu nu v-am chemat aici să vă fac turnător şi nici 
nu avem nevoie de informaţiile dumneavoastră de la locul de muncă. Ştim 
ce vorbeşti şi gândeşti, şi ce faci acolo. V-am chemat aici ca să ne daţi o 

declaraţie că v-aţi schimbat atitudinea duşmănoasă faţă de regimul nostru 
care vă tolerează aşa cum sunteţi, dintr-un înalt umanitarism pe care nu vrei 
să-l cunoşti şi ca atare nici nu ştii ce e acela. Eu i-am răspuns: 

- Ce trebuie să scriu în declaraţie? Spuneţi-mi ce aveţi nevoie să 
scriu pentru că eu am dat în 15 ani de detenţie foarte multe declaraţii, care 
cred că la ora actuală sunt toate în posesia dumneavoastră, unele, date la 
securitate când n-am mai putut rezista torturilor, au fost scrise aşa cum mi 
le-au dictat securiştii anchetatori. Aşa că vă rog să-mi dictaţi declaraţia, 
oricare ar fi ea, şi eu v-o semnez fiindcă vreau să mai trăiesc. Am auzit că, 
mai nou, de când cu acceptarea noastră la O.N.U., dumneavoastră aţi lăsat-o 
mai moale cu torturile. Nu ştiu dacă e adevărat sau ba, oricum când 
adineauri aţi afirmat că sunteţi organe de represiune şi deci că puteţi să 
folosiţi orice metode de convingere faţă de victimele dumneavoastră, mie 
începe din nou să-mi fie frică de dumneavoastră. Poate încă nu s-a schimbat 
nimic în metodele de a distruge duşmanul de clasă. Aşa că vă rog să-mi 
dictaţi declaraţia, oricare ar fi ea şi eu o semnez că vreau să mai trăiesc şi 
nicidecum să mai trec prin torturile meşteşugite ale securităţii. 

- Ajunge, a strigat el. M-am lămurit cu dumneata. Mai înainte 
spuneaţi ceva de Babeş, acum că nu mai vreţi să muriţi. Ia foaie de hârtie şi 
cerneală şi scrie declaraţia. 

Am început să fac introducerea de anchetă, cu datele personale, după 
care el mi-a cerut să îi dau foaia cu cât am scris. 

- Să scrii neapărat că nu mai eşti duşmanul nostru. (Ştiam că aceasta 
era doar undiţa după care urma angajamentul că accepţi să devii 
colaborator.) 

- O să vedeţi ce am scris şi vă asigur că nu va dura această declaraţie 
mai mult de cinci minute, şi am continuat din nou să scriu. 

Când plecasem în libertate din Aiud, am dat o declaraţie care era 
obligatorie, prin care îmi luam angajamentul că nu voi spune nimănui 
torturile şi tratamentul (n.n. inuman, de exterminare) la care am fost supus şi 
penitenciarele prin care am trecut. Am fost obligat să spun dacă intenţionez 
să fac politică şi ce fel. Şi am scris aşa: 

„întrucât politica nu este o obligaţie ci un drept, rămâne ca eu să 
hotărăsc când voi ajunge în libertate dacă voi mai face sau nu politică. în 
prezent îmi menţin declaraţia dată la locţiitorul politic al închisorii Aiud. 
(Aceasta a fost, în general, poziţia celor care au refuzat reeducarea la Aiud.) 

Eu doresc pe viitor să mă ocup de cercetare ştiinţifică medicală. 
Declar că voi face tot posibilul ca să nu mă mai întorc în închisoare. In 
prezent sunt căsătorit, am obligaţii faţă de familia mea şi sunt convins că pot 
singur să-mi iau toate măsurile preventive de a nu mai trece niciodată prin 
ce am trecut în timpul detenţiei”. 

Şi cu aceasta am încheiat şi am semnat declaraţia şi i-am dat-o ca s-o 
citească. 

- Pentru noi această declaraţie scrisă nu are nicio valoare. Ţi-am spus 
să scrii că nu mai eşti duşmanul regimului. 

- Domnule şef, eu la ora aceasta sunt gata să scriu orice declaraţie 
îmi cereţi şi chiar vă rog să mi-o dictaţi dumneavoastră, sau măcar să mi-o 
schiţaţi cum aţi dori să fie în scris. Mi-aţi spus de trei ori azi că sunteţi 
organe de represiune, iar eu ştiu foarte bine ce înseamnă spusele 
dumneavoastră, am simţit-o pe pielea mea şi nu mai vreau să trec prin ce am 
mai trecut. Pe atunci eram tânăr, rezistent, fără obligaţii familiale. Acum 
sunt în libertate, familist şi nu mai vreau să fiu torturat. Şi nici nu cred că 
mai este cineva azi care să nu ştie că dumneavoastră vă puteţi pennite orice, 
sunteţi o forţă cum nu a mai existat niciodată în ţara românească. Sunteţi o 
forţă de temut şi de neînvins, deci ar fi o mare greşeală ca după ce am scăpat 
cu viaţă din închisoare să mai încerce cineva să-şi măsoare puterile cu 
dumneavoastră. Şi cred că v-am răspuns indirect la insistenţele 
dumneavoastră de a scrie o declaraţie că eu nu mai sunt duşmanul regimului 
comunist. 

Mi-a tras o înjurătură ordinară de mamă şi mi-a promis că o să ne 
mai întâlnim noi. Şi intr-adevăr ne-am mai întâlnit. 

Era pe la începutul lunii august 1990, când strugurii de-abia 
apăruseră pe piaţă. Erau trufandale. Tovarăşul securist, ce mă ameninţase că 
e organ de represiune se întorcea de la Piaţa Dacia, de lângă gară, pe 
Bulevardul Victoria, cu o plasă cu cel puţin vreo cinci kilograme de 
struguri. O căra uşor într-o mână, rămăsese de acelaşi gabarit şi de aceeaşi 
forţă taurină. Avea bani, îşi putea permite să cumpere orice la orice preţ, în 
mod sigur a rămas cu acelaşi grad de securist sau poate fusese chiar avansat 
în grad, poate devenise chiar revoluţionar, aşa cum deveniseră mulţi tovarăşi 
de-ai săi securişti sau nomenclaturişti. Avea o cămaşă cu mâneci scurte, care 
numai nu crăpau din cauza grosimii braţului (era un braţ antrenat). Când m- 
a văzut, m-a recunoscut şi s-a oprit, nehotărât, apoi şi-a continuat drumul ca 
şi când nimic nu s-ar fi întâmplat. 

L-am mai întâlnit de atunci de câteva ori, odată stând de vorbă cu 
alţii ca el în faţa clădirii Poliţiei, altădată din nou pe Bulevardul Victoriei 
(posibil că acolo locuia, dar nu în vreun bloc de locuinţe, ci într-o vilă dintre 
cele ce mai rămăseseră ca din întâmplare nedemolate prin spatele 
blocurilor). 

Este şi azi în Braşov. Se plimbă încruntat pe străzi, la fel ca înainte 
de decembrie 1989. Şi nu numai el, ci şi majoritatea celor ca el, tovarăşi de 
haită care au torturat, au terorizat, au trimis în judecată prin anchetele lor 
mincinoase scoase cu fierul înroşit din nişte epave fizice ajunse la momentul 
psihologic periculos şi unic în viaţa fiecăruia, când eşti în stare să faci, să 
scrii şi să declari orice ţi se dictează spunând: „de acum fie ce-o fi, numai să 
scap de aici”. 

Şi chiar dacă şi în ţara noastră preşedintele a avut curajul să declare 
în Parlament, în decembrie 2006, că regimul comunist a fost ilegitim şi 
criminal, la atât s-a oprit, situaţia nu s-a schimbat. Ba da! S-a schimbat, dar 
în favoarea securiştilor criminali, căci, dacă până în decembrie 1989, 
securiştii deţineau numai puterea politică, azi au ajuns stăpâni şi pe sectorul 
economic-financiar. Şi continuăm să fim o ţară fără vinovaţi, deşi victimele 
comunismului din ţara noastră se cifrează la aproximativ două milioane şi 
jumătate, dintre care o jumătate de milion morţi în anchete, închisori şi 
lagăre de muncă. 

Ţara geme de corupţie, dar nici un corupt nu a fost condamnat. 

Profesorul Florin Constantiniu, istoric, membru corespondent al 
Academiei Române, are un articol publicat în „Dosarele Istorice” an XI, nr. 
1 (113), 2006 - intitulat „Idiotizarea românilor, o realitate crudă, cu 
consecinţe incalculabile”. 

El se întreabă: „De unde atâta ignoranţă, incultură de masă în 
România?” 

După ce analizează această dramă, boală, a neamului românesc, 
conchide: 

„Bătrân şi cu o brumă de cunoştinţe în domeniul istoriei, ... sunt 
convins că există un plan bine elaborat de îndobitocire a românilor prin 
transformarea României într-o simplă colonie a forţelor mondialiste. 
Istoricii sunt reţinuţi de obicei, reticenţi faţă de «teoria complotului», cu 
explicaţia marilor evenimente, prefaceri istorice. 

Promotorii mondializării urmăresc două obiective: anularea 
identităţii şi a popoarelor incluse în sfera lor de dominaţie şi crearea unei 

clase de slujbaşi, limitaţi strict la cunoaşterea meseriei, incapabili să-şi pună 
întrebări asupra altor probleme, situate în afara meseriei lor şi a unui singur 
ţel: cât câştig?” 

Şi el dă tinerilor următorul sfat: „Părăsiţi cât mai repede acest spaţiu 
al „ratării”, de care vorbea Emil Cioran. Nu vă lăsaţi exploataţi de noii 
ciocoi care conduc România. Chiar dacă nu vă veţi putea integra acţiunii 
demolatoare a mondialismului, mergeţi măcar în ţări la a căror conducere 
sunt oameni, nu otrepe.” 

în replică la acest îndemn, i s-a răspuns: 

- Nu cred că părăsirea locului şi a spaţiului natal este soluţia. Poate 
că asta se vrea, să părăsim aceste locuri ca să vină alţii. Aşa că alta ar fi 
soluţia: TREZIREA! Şi această soluţie ne priveşte pe toţi. 

în revista „Lumea” - iunie 2005 - Nicolae Cristache publică un 
articol intitulat „Un popor de editorialişti” - din care extragem: 

„Conducătorii politici, din oricare dintre direcţiile ideologice, n-au 
făcut decât să stoarcă primii, în grabă, ce era de stors şi de hoţit şi de umflat. 
Averile demnitarilor români au crescut invers proporţional cu averile 
membrilor obştii. Dar şi pentru atât, faptele de tâlhărie generalizată, ca scop 
în sine, sunt evidente. Lupta împotriva corupţiei este paravanul după care 
una dintre tabere încearcă să arunce vina pe cealaltă, în interiorul unui 
fenomen imposibil de negat. România nu este o ţară coruptă. România este 
supusă unui jaf sistematic prin rotaţie. 

[...] Ion Iliescu nu a mişcat vreun deget, pentru a aşeza ceva 
vreodată, pentru a mişca ceva, pentru a corecta ceva.” 

Şi speranţele care ne mai rămăseseră, au fost zadarnice. Căci 
tovarăşul Iliescu s-a pus la adăpost, transformând P.C.R. în alte denumiri, 
alte Mării cu aceleaşi pălării, în care şi-au găsit refugiu toţi nomenclaturiştii 
şi securiştii, încât niciunul dintre aceştia să nu poată fi tras la răspundere 
pentru suferinţele şi teroarea instituţionalizată de regimul „ilegitim şi 
criminal” pe care l-au slujit şi l-au apărat aproape 50 de ani şi pe care îl 
apără şi în continuare. 

XLIII. Muncă şi câştig în epoca de aur 

înmulţitu-s-au slăbiciunile celor ce aleargă 
după alţi dumnezei. Nu voi lua parte ia adunările 
lor cu jertfe de sânge, nici nu voi pomeni numele 

lor pe buzele mele. 

Psalmul 15 

După ce ne-am căsătorit în februarie 1965, am trecut şi noi prin 
lipsuri materiale. Am pornit de la „lingură şi furculiţă”. 

Dar noi nu eram o excepţie. Majoritatea, în special tineretul şi noii 
căsătoriţi, o duceau la fel ca noi. Dacă n-ar fi fost prea tristă această situaţie, 
aş putea spune că sărăcia ne era condiţia de viaţă acceptată şi de care chiar 
făceam „haz de necaz”. 

Se terminaseră colectivizările. Ţăranii, dacă n-ar fi reuşit să-şi mai 
uşureze viaţa cu ceea ce sustrăgeau din recoltele C.A.P.-ului, ar fi dus-o 
mult mai greu. Dar conform principiului „unde este acţiune, apare 
obligatoriu şi reacţiunea”, puţini au mai rămas să trăiască din cei 4-5 lei 
primiţi pentru o zi de muncă la C.A.P. 

O mică salvare a ţăranilor au rămas grădinile proprii, în care au 
plantat chiar şi viţă de vie, aşa că măcar zarzavaturi, fructe şi vin mai aveau. 

Oricum, munca la C.A.P. a început să nu mai asigure strictul necesar 
pentru o familie de ţărani, ei fiind obligaţi să caute şi să găsească alte surse 
de venit. Şi le-au găsit: bărbaţii au devenit „navetişti” (chiar şi femeile mai 
tinere), angajându-se ca muncitori necalificaţi la fabricile din oraşele 
apropiate. A fost perioada ce a urmat după ce au rămas C.A.P.-urile sărace, 
terminându-li-se „rapturile” din care au fost înfiinţate prin devalizarea 
gospodăriilor ţăranilor „chiaburi”, adică muncitori cinstiţi şi bogaţi ai 
satelor. 

în oraş, situaţia era mai suportabilă: începuse perioada mărfurilor 
vândute pe puncte, „pe cartele”. Era trist să asişti la o „coadă” şi să te roage 
un ţăran să-i cumperi şi lui o bucată de pâine! 

Muncitorii din fabrici reuşeau să-şi mai rotunjească salariile din mici 
obiecte confecţionate în timpul serviciului (cuţite, bricege, chiar piese auto 
etc), bineînţeles cu acceptul şi vămuirea şefului şi a portarului care nu-i mai 
percheziţiona decât de formă la ieşirea pe poartă la tenninarea serviciului. 

Mai norocoşi erau cei ce lucrau în sectorul alimentar. Aceştia 
reuşeau zilnic să sustragă alimente de la locurile lor de muncă. A fost 
perioada de îmbuibare şi îmbogăţire a nomenclaturiştilor (miliţieni, 
securişti, activişti de partid ş.a.) şi bineînţeles a tuturor celor ce ajunseseră, 
numai ei ştiu prin ce mijloace, ca să distribuie alimente pentru populaţie. 
Această ultimă categorie a format nomenclatura de gradul III, fără de care 
nu ar fi putut să existe nomenclaturiştii de gradul I şi II. Aproape de regulă, 
nomenclaturiştii de gradul III ofereau celor de gradul I şi II, în mod gratuit, 
tot felul de mărfuri, în special mâncare şi băutură pentru „chiolhanuri”. In 
felul acesta, sursă de aprovizionare gratuită pentru „şefi”, îşi asigurau 
protecţia acestora pentru a putea fura orice fără teama de a fi prinşi şi 
pedepsiţi. 

Pentru noi, marea majoritate, a fost perioada „ratelor şi a 
împrumuturilor”: cumpăram totul cu plata în rate! Mobilă, haine, obiecte de 
uz casnic, până şi cărţile le cumpăram tot în rate. Şi trebuie să recunoaştem 
că pe atunci cărţile erau mult mai ieftine, statul ţinând preţurile sub control, 
nu numai la cărţi, ci şi la celelalte mărfuri, comerţul particular şi concurenţa 
de preţuri fiind desfiinţată. 

întâlnirile cu prieteni sau colegi aproape dispăruseră. Securitatea a 
avut grijă ca să ţeasă în jurul nostru o adevărată reţea de provocatori 
(propagandişti!), aşa încât din cel mai elementar instinct de apărare şi 
supravieţuire evitam grupurile unde erau mai mult de două persoane. Unora 
dintre noi, care rămăseserăm ca nişte singuratici în această societate, 
securitatea a reuşit să le distrugă chiar şi familia. 

Marginalizarea noastră a fost şi a rămas prima lor grijă. 

Numitorul comun al celor ce se luptau cu greutăţile şi adversităţile 
vieţii era „frica”, frica organică, o teamă care le paraliza până şi reacţiunile 
instinctuale de apărare! 

Cei ce se vor încumeta să facă o analiză psihologică şi sociologică a 
acestor vremuri, vor putea uşor constata transformarea noastră, a foştilor 
români corecţi, viteji, gata să se ia în piept cu oricine ar fi atentat la onoarea, 
demnitatea, familia şi avutul său agonisit cu greu, uneori moştenit din neam 
în neam, transformaţi în timp prea scurt în unelte docile, cuminţi şi laşi, 
manipulaţi de către secretarii locali de partid prin turnători, trădători şi 
securişti. 

Această situaţia am găsit-o şi am constatat-o după eliberarea mea din 
închisorile comuniste. 


234 




Dr. Teofil MIJA 


Generaţia neînfrântă 


Singurul loc sigur ce ne mai rămăsese în viaţă era propria familie, iar 
secretul rezistenţei ne-a fost rugăciunea. 

Cele şapte minuni ale ”epocii de aur” erau: 

Toată lumea avea de lucru. 

Deşi toţi aveau de lucru nimeni nu muncea. 

Deşi nimeni nu muncea, planul se făcea 100% (şi se depăşea). 

Deşi planul se făcea 100%, nu puteai cumpăra mai nimic. 

Deşi nu găseai nimic, toată lumea avea de toate. 

Deşi lumea avea de toate, toţi continuau să fure. 

Deşi toţi furau, nimic nu lipsea de unde se fura. 

XLIV. Două mari evenimente istorice la Braşov 

Minunate fă milele Tale, Cel ce 
mântuieşti pe cei ce nădăjduiesc în 
Tine de cei ce stau împotriva dreptei tale. 

Psalmul 16 

In Braşov am trăit două mari evenimente istorice: revolta 
muncitorilor de la fabrica de autocamioane Steagul Roşu - în 15 Noiembrie 
1987 - şi Revoluţia furată - din decembrie 1989. 

Despre revolta muncitorilor braşoveni din 15 Noiembrie 1987 s-au 
scris deja multe cronici şi în mod sigur se vor mai scrie. A fost un act de 
mare curaj al muncitorilor, care, pornind de la revendicări sindicale, au 
ajuns la contestarea regimului comunist. 

Ştiu că era o zi de alegeri (nicidecum alegeri democrate, ci 
impunerea unor nomenclaturişti de gradul I). Era pe la amiază. Tocmai ne 
întorseserăm de la biserică. Locuiam pe Bulevardul Lenin, azi Bulevardul 
15 Noiembrie, în blocul sindicaliştilor, vizavi de spitalul C.F.R. 

La un moment dat am auzit strigându-se pe stradă: „Hoţii, hoţii, 
hoţii!”. Erau strigătele unei mulţimi care, deşi ştia ce înseamnă a te opune 
securităţii de atunci, totuşi îşi continuau marşul spre sediul din Braşov al 
P.C.R. Cei din faţă erau bărbaţi, purtând două drapele naţionale. 

Din balcon, ca majoritatea locatarilor din blocul nostru, am privit 
această coloană ce nu se mai termina, formată din bărbaţi şi femei, unii în 
echipamente de protecţie. Această coloană, fonnată din 200-300 de oameni, 
când au ieşit pe poarta fabricii Steagul Roşu, se mărise pe măsură ce 
oamenii de pe stradă intrau şi ei în coloană. 

După ce s-a sfârşit coloana de manifestanţi, i-am propus soţiei ca să 
amânăm masa de amiază şi să ne grăbim să ajungem şi noi din urmă 
coloana. Şi aşa am făcut. Coloana s-a oprit în faţa sediului partidului (azi e 
sediul Prefecturii), câţiva au pătruns în clădire şi au ajuns până în sala „cu 
tot felul de bunătăţi, mâncare, băuturi”, în care aleşii poporului urmau să 
sărbătorească „victoria în alegeri”. 

Piaţa era plină de lume, ca la orice manifestaţie comunistă de 
altădată. Eram deja mii de manifestanţi, încât cu greu ne-am putut strecura 
până în faţa Poştei, de unde puteam privi ce se întâmpla în faţa sediului 
partidului. Se striga în continuare: „hoţii, hoţii!”, unii reuşeau să vorbească 

şi să explice prezenţa lor ca protestatari acolo. Se bătea din palme, se 
aplauda, în timp ce de la etaj se aruncau pentru mulţime toate bunătăţile şi 
băuturile ce urmau să fie consumate seara de aleşii poporului. Protestatarii 
începuseră să strige şi lozinci anticomuniste. 

La un moment dat au fost aruncate tablourile lui Ceauşescu şi ale 
celorlalţi membri din Comitetul Central, cărora manifestanţii din piaţă le-au 
dat foc. 

Trecuse aproape o oră de când stăteam şi aşteptam să vedem ce se va 
mai întâmpla. După ce s-a dat foc tabloului lui Ceauşescu, am văzut apărând 
un grup de miliţieni de pe str. Vlad Ţepeş. Atunci de abia, soţia, mai 
fricoasă decât mine, m-a rugat părăsim acel loc cât mai repede, că acolo va 
fi şi vărsare de sânge. Am ieşit prin strada laterală dintre Poştă şi Primărie, 
şi am luat-o cu pas grăbit spre casă, prin Bulevardul Karl Marx, azi Iuliu 
Maniu. La intersecţia cu strada Cuza Vodă am văzut două camioane cu 
soldaţi securişti, care de asemenea se îndrepta spre Piaţă. Am revenit la pas 
normal, eram printre cei care ne îndepărtam de locul manifestaţiei, de frica 
de a mai fi arestat. 

Miliţia şi securitatea i-au înconjurat pe manifestanţi, i-au legitimat, i- 
au fotografiat şi nu ştiu exact numărul celor pe care au reuşit să îi aresteze 
(cel mult 200). Anchetele acestora au fost greu de suportat, aplicându-li-se 
tot tabietul de torturi şi condamnări, trimiteri în domicilii obligatorii, de 
unde s-au întors de abia după decembrie 1989. 

Azi la Braşov există Asociaţia 15 Noiembrie 1987, care este asociată 
cu Asociaţia Foştilor Deţinuţi Politic din Braşov. Au înscris şi ei o pagină de 
istorie, de rezistenţă anticomunistă, unii cu preţul vieţii, alţii rămânând cu 
sănătatea zdruncinată de pe urma torturilor suportate în timpul anchetelor de 
la securitate, oricum nişte curajoşi şi viteji care şi-au riscat viaţa pentru a 
arăta ţării şi lumii întregi ce înseamnă „umanismul comunist”. 

Al doilea eveniment istoric a fost Revoluţia anticomunistă începută 
la Timişoara în 16-18 decembrie 1989 şi extinsă în toată ţara. „Azi la 
Timişoara, mâine-n toată ţara!” a fost deviza timişorenilor. Cadavrele a 40 
de revoluţionari, ucişi de gloanţele forţelor de represiune, au fost incinerate. 
Apoi la Bucureşti, alţi tineri au fost ucişi de securişti, de miliţieni şi de 
armată, aproape 1200 căzând în luptă. Eroi martiri ucişi au fost şi în alte 
oraşe mari din ţară: Cluj, Braşov, Sibiu etc. La Braşov, numărul eroilor 
căzuţi sub gloanţele apărătorilor comunismului se apropie de 150. Nu se ştie 
oficial, nici până azi, numărul exact al eroilor luptători anticomunişti căzuţi 

în timpul revoluţiei. După unele surse, ar fi 1600 de eroi căzuţi pe întregul 
pământ românesc pentru ieşirea din robia comunistă şi câştigarea libertăţii şi 
a demnităţii umane. Ce se ştie precis şi nu mai necesită nicio documentare 
este faptul că această revoluţie a fost îndreptată împotriva partidului 
comunist din România, respectiv a conducătorilor acestuia şi a apărătorilor 
acestuia, securiştii. 

Toţi românii (cu excepţia nomenclaturiştilor şi a securiştilor, a 
colaboraţioniştilor din justiţie, miliţie, aparatul de partid etc.) am crezut 
atunci sincer că am scăpat de comunism şi comunişti. 

Evenimentele din ianuarie - iunie 1990 ne-au făcut să vedem cum 
idealurile celor ce s-au sacrificat cu convingerea că „vom muri şi vom 
învinge” (cum strigau tinerii din Piaţa Palatului din Bucureşti în 22 
decembrie 1989), precum şi ale tuturor românilor care în acele zile au trăit, 
au crezut şi au fost convinşi că au scăpat de comunişti, au fost înşelate, 
furate, chiar de către aceia împotriva cărora s-a făcut revoluţia din 
decembrie 1989. 

Am ajuns să trăim nişte paradoxuri: 

1) S-au înregistrat şi au fost recunoscuţi ca „revoluţionari” chiar 
comuniştii, nomenclaturişti şi securişti, care în timpul revoluţiei au stat 
ascunşi de teama de a nu fi linşaţi de populaţie, în cazul în care ar fi fost 
întâlniţi şi recunoscuţi. Azi au indemnizaţie lunară de 24 de milioane. 

2) Adevăraţii revoluţionari au fost unul câte unul marginalizaţi, iar în 
funcţiile de conducere s-au instalat aceiaşi călăi care, în mod normal, ar fi 
trebuit să fie judecaţi şi condamnaţi pentru crimele ce le-au comis. 

3) Securitatea a rămas aceeaşi, de fapt singura câştigătoare a 
Revoluţiei. Dacă înainte de decembrie 1989 ea deţinea complet puterea 
politică din România, pentru că şefii ei au reuşit să-l aresteze pe Ceauşescu, 
să-l judece, să-l condamne la moarte, executându-1 chiar în ziua de Crăciun, 
pângărind această sărbătoare scumpă românilor creştini, azi au câştigat şi 
puterea economică, fiind stăpânii absoluţi atât ai domeniului politic, cât şi ai 
sectorului economic din ţara noastră. Pentru a nu fi condamnaţi pentru 
crimele comise, securiştii i-au atras şi pe colaboratorii lor, turnători, în 
funcţii ale Securităţii de azi. 

Noi, muritorii de rând, ne-am ales totuşi cu un mare câştig de pe 
urma Revoluţiei - libertatea de a vorbi, de a critica chiar pe acei conducători 
de azi care şi-au făcut un singur ţel în viaţă: câştigul de bani, prin orice 
metode, fără niciun sentiment de compasiune pentru cei rămaşi săraci. 

Dar şi familia mea a avut un câştig de pe urma revoluţiei. La 
transferul meu în interes de serviciu de la Mediaş la Braşov era prevăzut ca 
un drept câştigat şi repartiţia unui apartament cu două camere. In februarie 
1980 am primit un apartament corespunzător, pe Bulevardul Lenin, azi 
Bulevardul 15 Noiembrie. Locuise aici o asistentă medicală de etnie 
săsească, ce reuşise să obţină plecarea definitivă din ţară, la mama sa în 
Germania. La parterul blocului era o prăvălie mare de televizoare şi alte 
aparate casnice electrice. 

Cele două cutremure ce se abătuseră asupra Braşovului, ultimul în 
1987, avariaseră multe clădiri, printre care şi blocul nostru, situat pe colţul 
străzii. Cel mai avariat apartament a fost al nostru - fiind fisurate atât 
grinzile, cât şi pilonii. 

Zadarnice au fost toate intervenţiile noastre la autorităţile locale 
pentru a ne repartiza un alt apartament, fiindcă aici stăteam într-o frică 
permanentă ca nu cumva să mai apară un nou cutremur care în mod sigur ar 
fi provocat un şi mai mare pericol pentru toţi locatarii acestui bloc. 

în august 1990 s-a dat în funcţiune actualul bloc, în care am primit 
un apartament cu trei camere, în cartierul Răcădău, Str. Someşului nr. 11. 

Pe timpul acela ajunsese prefect de Braşov un intelectual, care mi-a 
înţeles situaţia, şi pe baza multor memorii şi audienţe, prin care ceream să 
mă ajute să plec din acel apartament grav avariat, a profitat de o situaţie ce 
am intuit-o şi apoi în zilele următoare mi-am confirmat-o. Cu o zi înainte de 
a se da în primire apartamentele din acest bloc, ce fuseseră repartizate 
viitorilor locatari chiar înainte de Revoluţie, prefectul m-a chemat şi mi-a 
spus că, în sfârşit, poate să-mi rezolve şi cererea, întrucât persoana căreia îi 
fusese repartizat acest apartament l-a refuzat, aşa că îl poate repartiza 
familiei mele. Inconvenientul era că apartamentul avea trei camere, iar 
familia mea nu avea dreptul decât la două camere. Salvarea mi-a venit când 
eu i-am spus că sunt doctor în ştiinţe medicale şi, conform unei dispoziţii 
din „Epoca de aur”, anumite categorii sociale, printre care şi doctorii în 
ştiinţe, au drept la o cameră în plus atunci când primesc locuinţe prin 
repartiţie. Şi astfel am ajuns să primesc un apartament cu trei camere, la 
etajul I, cu o suprafaţă de 82 m , cel mai bine compartimentat din cele trei 
apartamente aflate pe acelaşi etaj. Şi încă o dată am mulţumit Bunului 
Dumnezeu că am reuşit să obţin un apartament nesperat de bun. 

Enigma cu refuzul celui căruia îi fusese rezervat acest apartament am 
dezlegat-o chiar în primele zile când m-am mutat aici. Se ştia prea bine de 

către locatari că, aproape pe fiecare scară de bloc, era un apartament, uneori 
chiar două, repartizate securităţii, miliţiei sau unor turnători numai de 
aceştia cunoscuţi. Fiind în august 1990, când încă situaţia securiştilor şi a 
turnătorilor nu era bine clarificată, unii dintre aceştia fiind stigmatizaţi şi 
consideraţi vinovaţi pentru crimele ce le-au comis în timpul regimului 
comunist, în mod sigur apartamentul nostru fusese rezervat pentru un astfel 
de membru al cooperativei „ochiul şi timpanul”, responsabil pentru scara 
respectivă de bloc. Probabil cel ce trebuia să ocupe acest apartament avea o 
locuinţă cu care ar fi trebuit să fie răsplătit pentru faptele deosebite, 
ilegitime şi criminale, sau plecase din Braşov cu o altă misiune. In niciun 
caz nu se mai temea că va trebui să fie condamnat pentru crimele comise, 
căci se lansase deja fonnula de guvernare a comunismului cu faţă umană. 

Iliescu reuşise la acea oră să le asigure tuturor acestor comunişti 
condiţii chiar mai bune decât în „Epoca de aur”, având în stăpânirea lor nu 
numai puterea politică, ci şi pe cea economică. 

Supravieţuitorii închisorilor comuniste au început să vorbească şi să 
scrie despre regimul comunist. 

Până în 20 noiembrie 1990 se mai spera că vom scăpa de comunişti. 
Alianţa Civică lansase atunci următorul manifest pentru pedepsirea 
criminalilor şi reabilitarea victimelor. 

pentru martirii noştri din decembrie 1989. 

Pentru copiii martiri ai Timişoarei şi pentru toţi orfanii şi văduvele 
celor ce au fost ucişi de „ Teroarea Roşie”. 

Pentru milioanele de ţărani, „ talpa ” acestei ţări, jefuiţi de pământ şi 
de case, de agoniseala trudită, dezrădăcinaţi, obidiţi şi amărâţi. 

Pentru milioanele de muncitori trudiţi până la epuizare, aduşi la 
disperarea care i-a ridicat în 1977 în Valea Jiului şi în 1987 la Braşov. 

Pentru milioanele de intelectuali umiliţi şi exterminaţi sistematic în 
lagărele şi puşcăriile de la Canalul Dunăre - Marea Neagră, Aiud, Piteşti, 
Sighetul Marmaţiei, Râmnicu-Sărat, Gherla, în întreg gulagul românesc. 

Pentru toate victimele abuzurilor, terorii şi crimelor săvârşite în 
numele unei ideologii a urii, a luptei de clasă, pentru toţi martirii marii 
pătimiri a neamului românesc. 

în numele poporului, cerem să fie adusă în faţa judecăţii naţiunii 
ideologia extremistă de stânga, care a inspirat, generat şi acoperit crime, 
care i-au ferit pe vinovaţi de dreapta pedeapsă. 

Cerem judecarea celor ce au terorizat acest popor blând şi omenos, 
timp de peste patru decenii, a conjuraţiei care a acaparat puterea de stat, a 
născut şi a instaurat cea mai feroce dictatură, a capilor acestei conjuraţii - 
nomenclatura comunistă, şi a braţului ei înarmat, poliţia politică, 
securitatea. 

Cerem condamnarea şi abolirea tuturor legilor nedrepte, începând 
cu constituţiile comuniste, a structurilor şi instituţiilor regimului dictatorial, 
precum şi înlăturarea persoanelor compromise. 

Cerem anularea tuturor măsurilor abuzive antidemocratice şi 
antiumane adoptate de regimul comunist de-a lungul existenţei sale între 
1944-1989 .” 

Din P.C.R. s-au desprins: 

- Frontul Salvării Naţionale 

- Partidul Uniunii Naţionale a Românilor 

- Partidul Socialist al Muncii 

- Partidul Democrat Agrar din România 

- Partidul România Mare 

S-a repetat acelaşi scenariu din 1944-1948, când oculta a fonnat, pe 
hârtie, cât mai multe partiduleţe, zise democrate, pe care le-au unit în 1947 
în PMR (partidul muncitoresc român). 

Acelaşi scenariu l-au folosit în 1990-1992, de data această având 
experienţa din 1944-1947, căci fostele partide din perioada interbelică nu 
mai existau. Foştii lor conducători au fost exterminaţi în închisorile 
comuniste. Post-decembriştii au permis înfiinţarea partidelor de orice fel, 
chiar şi a fostelor partide zis istorice (Partidul Naţional Liberal şi Partidul 
Naţional Ţărănesc Creştin şi Democrat), infiltrându-le chiar de la început cu 
conducători şi membri comunişti. Aşa se explică azi omogenizarea celor ce 
au format aceste partide, toţi proveniţi din acelaşi tată şi aceeaşi mamă, 
partidul comunist din România. Acesta este partidul triumfător în unnă 
revoluţiei furate. Din nou populaţia României a rămas împărţită în două 
tabere; în locul victimelor şi călăilor din timpul „epocii de aur” azi avem 
baroni locali („băieţi deştepţi” sau „grupuri de interese”) şi săraci. 

Frontul Salvării Naţionale s-a transformat în Partidul Democraţiei 
Sociale din România iar în final în Partidul Social Democrat. 

După şapte ani de guvernare comunistă, în noiembrie 1996, la 
alegeri iese Convenţia Democrată din România (C.D.R.), coaliţie de partide 
aflată sub conducerea P.N.Ţ.-c.d. şi P.N.L. 

Toţi cei trei prim miniştri au fost comunişti - Victor Ciorbea, Radu 
Vasile şi Mugur Isărescu. La fel şi preşedintele Emil Constantinescu. 

In 1994, Emil Constantinescu declara următoarele la Europa Liberă: 
„Dacă vine la putere C.D.R., oamenii care au lucrat pentru fosta securitate 
trebuie consideraţi nişte persoane care nu şi-au făcut decât datoria sub 
vechiul regim, care au apărat interesele statului.” 

Tot el a refuzat de a aplica punctul 8 al Proclamaţiei de la Timişoara. 
A refuzat să mai candideze pentru un al doilea mandat de preşedinte, 
declarând că, deşi s-au câştigat alegerile, securiştii sunt cei care deţin în 
continuare puterea! 

Guvernarea C.D.R. a fost un eşec total. P.N.Ţ.-c.d. a dispărut ca 
partid. Cred că se va găsi cineva care să arate lumii ce fel de viaţă au avut 
românii în perioada „Epocii de aur”, în comparaţie cu cea post-decembristă. 

în ziua de 22 decembrie 1989 eram la serviciu, la sediul Sanepidului, 
împreună cu un văr bun, orfan de război, căruia îi internasem nevasta aici la 
Braşov, la serviciul de Endocrinologie, al cărui şef era colegul meu din 
prima serie de la Facultatea de Medicină din Cluj, Dr. Iosif Boilă. 

Eu aflasem şi ştiam, chiar din 17 decembrie 1989, ce se petrecea la 
Timişoara, fiindcă o cumnată de-a mea de acolo ne-a dat un telefon scurt, 
spunându-ne că la Timişoara este revoluţie, că armata a tras în plin, 
omorând mulţi tineri. 

Pe furiş, fiecare ascultam posturi de radio din străinătate, care 
dădeau infonnaţii despre revoluţia de la Timişoara. La noi nu comentau 
nimic, nici la televizor, nici în presa subordonată partidului. 

Pe la orele 11,00 am auzit strigându-se în cor „Veniţi cu noi, veniţi 
cu noi!”. Ne-am uitat pe fereastră şi am văzut o coloană, de bărbaţi şi femei 
deopotrivă, care ocupau întreaga stradă Cuza Vodă. Erau angajaţii de la 
Fabrica de Elicoptere din Ghimbav, care in corpore au plecat dimineaţa în 
marş spre Braşov, pe distanţa a şapte kilometri. Pe parcurs coloana se 
dublase, fiindcă se opreau pe la toate fabricile şi instituţiile ce le ieşeau în 
cale, se postau în poartă şi reuşeau să-i convingă şi pe angajaţii acestora ca 
să li se alăture. 

Când au ajuns în dreptul Sanepidului s-au împărţit cei din faţa 
coloanei în trei grupe: una s-a postat în faţa porţii CIBO (fabrica de 
bomboane), una în faţa Sanepidului şi alta în faţa fabricii de băuturi 
spirtoase, vecină cu noi. Dar toate porţile acestor obiective, în faţa cărora ei 
strigau în cor: „Veniţi cu noi, veniţi cu noi!”, au rămas definitiv închise de 

către directorii respectivi, niciun angajat nereuşind să iasă pe poartă şi să li 
se alăture. Când şi-au dat seama că invitaţia lor este zadarnică, i-au gratulat 
cu strigătul de „trădători” şi au plecat spre aceeaşi piaţă unde manifestaseră 
şi cei din 15 Noiembrie 1987. 

După ce s-a tenninat cu marşul coloanei de manifestanţi prin faţa 
sediului Sanepidului, m-am înţeles cu vărul meu ca să mergem împreună să 
vedem ce se întâmplă în centrul oraşului. După un schimb de cuvinte cu 
directorul care încuiase poarta şi păstrase cheia la el, am reuşit să-l conving 
să ne deschidă poarta ca să plecăm „acasă”. în acele momente, şi cred că nu 
greşesc, comuniştii aveau convingerea că protestatarii vor fi arestaţi, aşa 
cum s-a petrecut în tot timpul regimului comunist cu cei ce încercau să nu 
fie de acord cu tot ce face Partidul sau chiar şi numai bănuiţi sau turnaţi de 
Iudele securităţii. De această victorie a securităţii erau şi mai convinşi în 
primul rând ei, securiştii, precum şi toţi acei comunişti, în special 
nomenclaturiştii, care comiseseră crime sau colaboraseră la înfăptuirea 
acestora. 

Am mers pe acelaşi drum pe care se dusese, înaintea noastră, 
coloana foarte mare, pornită de la Fabrica de Elicoptere Ghimbav spre 
centrul Braşovului. 

Aici erau deja mii de oameni: coloană mare venită de la Rulmentul, 
Tractorul, coloană şi mai mare venită de la Steagul Roşu şi aproape de la 
toate fabricile cu peste 2000 de angajaţi. Numai de la Sanepid, CIBO şi 
fabrica de băuturi spirtoase nu era nimeni, ca să aflu mai târziu că şi de la 
aceste fabrici s-au dat unor şmecheri certificate de revoluţionari, cu profituri 
mult mai mari decât ale adevăraţilor luptători anticomunişti, foşti deţinuţi 
politic, care au îndurat iadul închisorilor comuniste. 

Am rămas cu vărul meu în această mulţime care nu mai contenea să 
strige: „Jos Ceauşescu! Jos comunismul!”. în balconul sediului judeţean al 
partidului ajunseseră deja unii curajoşi, care se rânduiau să ţină mici 
discursuri împotriva comunismului şi a comuniştilor. Se ţinea în permanenţă 
legătura cu cei din Bucureşti, începuseră să apară la televizor imagini de la 
manifestaţia anticomunistă şi anticeauşistă din Bucureşti. Amândoi ne-am 
dat seama că va urma o confruntare între manifestanţi şi securitate. Am 
plecat împreună la Spitalul „Steagul Roşu”, la secţia de Endocrinologie, 
unde am constatat că foarte mulţi dintre bolnavii internaţi părăsiseră deja 
spitalul, fără a-şi mai lua bagajele ce le aveau depuse la magazie. Am ajuns 
acasă la noi, soţia vărului fiind îmbrăcată în haine de spital. Soţia i-a dat 

haine suficiente ca să se îmbrace pentru a călători cu trenul până la Mediaş, 
aşa că amândoi, vărul meu şi soţia sa, au plecat la gară ca să părăsească cât 
mai urgent Braşovul, unde bănuiau că vor fi în mod sigur lupte cu 
securitatea, ceea ce s-a şi întâmplat în timpul nopţii, rămânând căzuţi în 
luptă 120 de tineri, plus tot atâţia răniţi şi internaţi în spitale. In ziua 
următoare am fost de serviciu la Sanepid. Am stat ca pe ghimpi, nu puteam 
părăsi sediul, vedeam bine că lucrurile se precipită, iar eu doream să ajung 
acasă, lângă soţie. La ora 14,00, când mi-a venit colegul de schimb, am 
plecat cu frică pe stradă, fiindcă apăruseră atât echipe de revoluţionari cât şi 
echipe de militari. 

Am ajuns acasă, unde soţia mă aştepta îngrijorată, fiindcă dimineaţă 
când ne-am despărţit ea m-a rugat stăruitor să nu plec la serviciu, ca nu 
cumva să mi se întâmple şi mie ceva. O asigurasem că voi fi cuminte şi că 
mă voi întoarce acasă „teafăr, viu şi nevătămat”. Ştia ea bine pentru ce era 
îngrijorată de soarta mea - şi avea dreptate. In acea după-amiază armata a 
preluat controlul pe străzi. Au mai fost totuşi victime, fiindcă erau 
apartamentele conspirative din blocuri, de unde se trăgea în civili. Un astfel 
de apartament era chiar în blocul nostru, la etajul II, pe scara noastră, de 
unde s-a tras mereu asupra Spitalului C.F.R. de vizavi. Un astfel de cuib de 
vipere era şi la etajul II al clădirii din colţ, de pe strada Izvorul Rece. 

Eu stăteam în dormitor şi priveam la ceea ce se întâmplă pe stradă. 
De la etajul II al acelui apartament, care aveam să aflu că era proprietatea 
fratelui unui secretar de partid, se trăgea mereu în stradă, chiar şi în patrulele 
militare. Stând liniştit şi uitându-mă după perdea în stradă, deodată am auzit 
sunet de sticlă spartă. Prin geamul unde stăteam eu trecuse un glonţ de pistol 
mitralieră care a perforat geamul dublu lăsând o gaură în amândouă sticlele 
ferestrei şi oprindu-se lângă noptiera de la pat. Desigur că m-am speriat. 
Dacă ocheau mai bine ar fi putut să mă împuşte. Am aşteptat puţin, s-a făcut 
linişte, am tras peste perdea şi draperia, apoi m-am târât spre pat, am luat 
cartuşul pe care îl mai păstrez şi azi. Şi din nou i-am mulţumit Bunului 
Dumnezeu că am mai scăpat încă o dată cu viaţă. Am hotărât cu soţia mea 
ca să nu mai intrăm ziua în dormitor, singura cameră ce era în direcţia de 
observaţie a grupului de „terorişti”, al căror cuib era în apartamentul acelui 
comunist (sigur şi omul de încredere al securităţii), căci aceste apartamente 
secrete erau de mult la dispoziţia Securităţii. 

Acest cuib de „terorişti” nu a putut fi distrus de armată decât dând 
foc acoperişului clădirii şi inundând subsolul acesteia. Echipele de militari 


244 




Dr. Teofil MIJA 


Generaţia neînfrântă 


care înconjuraseră clădirea erau fonnate din recruţi. Ei nu cunoşteau tehnică 
şi instrucţie militară, cum cunoşteau „teroriştii”. în disperarea lor, cei patru 
„terorişti” au reuşit să scape din încercuire trecând în curtea din dosul 
clădirii lor (probabil făcuseră instructaj şi ştiau această portiţă de scăpare). 
Pe nici unul din aceşti patru terorişti nu i-au prins. Lumea vorbea că ar fi 
fost libieni, trei băieţi şi o fată. Trei au reuşit să-şi piardă urma prin curţile şi 
grădinile dintre străzile Izvorul Rece şi Castanilor. Unul dintre libieni a fost 
recunoscut când a ajuns în strada Karl Marx, era căpitanul Kramer de la 
securitatea Braşov, care fusese şi politruc la întreprinderea de construcţii de 
lângă Institutul Proiect Braşov. Când unul a strigat probabil că este 
„teroristul”, trecătorii l-au prins, l-au bătut, l-au linşat, iar unul dintre 
trecători a scos şi un cuţit cu care i-a dat lovitura mortală. Cadavrul a rămas 
în stradă, cei ce l-au linşat au dispărut. Cineva a anunţat Salvarea, care l-a 
dus la Morgă. A fost înmormântat creştineşte, apoi securitatea i-a ridicat un 
bust în curtea securităţii, uşor de văzut de toţi cei ce trec pe acea stradă. Am 
auzit că i s-ar fi dat chiar certificat de revoluţionar „post-mortem”, dar nu 
am putut afla sigur dacă familiei sale i s-au acordat şi toate favorurile 
revoluţionarilor, tot „post-mortem”. 

După ce am scăpat încă o dată şi am reuşit (în mod sigur numai prin 
ajutorul Bunului Dumnezeu) să supravieţuiesc, datorită faptului că teroristul 
a greşit foarte puţin când a ochit ţinta, adică pe mine, trebuie să recunosc că 
mi-am luat toate măsurile de apărare. Aşa cum am mai spus, n-am mai intrat 
ziua în donnitor, cameră ce se afla în bătaia puştilor teroriştilor şi, până de 
Anul Nou, am evitat să mai ies pe stradă. 

Revelionul l-am petrecut acasă, numai cu soţia. Un fel de a spune 
„petrecut”, fiindcă în acele zile nimănui nu-i mai venea „să petreacă”, 
nesiguranţa şi neîncrederea în ceea ce ar putea urma începuseră să se 
infiltreze în sufletele noastre. 

La serviciu, nicio mişcare, nicio schimbare deocamdată. Dar când au 
apărut aceste schimbări, cei cunoscători şi interesaţi de a parveni ne-au 
informat că schimbarea conducătorilor administrativi se face tot prin 
comunişti, dar din eşalonul doi, o simplă rocadă, uneori chiar prin copiii şi 
nepoţii lor, ca să nu se piardă moştenirea. 

Dacă totuşi, din întâmplare, au mai apărut şi adevăraţii luptători 
anticomunişti, aceştia au fost „puşi pe liber” de către oculta care susţinea în 
continuare, prin Iliescu, că socialismul a fost bun, vinovat fiind Ceauşescu, 
cel care l-a compromis. 

Au apărut tot lozinci ca: „Nu ne vindem ţara!”, dar în acelaşi timp şi 
de respingere directă a celor din exil, care ar fi dorit să revină în patrie: „Voi 
nu aveţi drepturi egale cu noi, fiindcă n-aţi stat în ţară ca să mâncaţi salam 
cu soia!” 

Cer scuze cititorului că era să alunec şi să mă îndepărtez de subiectul 
şi scopul relatărilor mele. Nu este în intenţia mea să analizez cum s-a furat o 
revoluţie şi o speranţă de mai bine a neamului românesc, după aproape 50 
de ani de robie sovieto-comunistă. Această sarcină revine istoricilor 
adevăraţi, nu politrucilor „zişi istorici”, care au falsificat adevărata istorie a 
neamului românesc, în special pe cea privind perioada interbelică şi pe cea a 
„Epocii de aur”. 

XLV. Revoluţia furată 

Doamne, desparte-mă de oamenii acestei 
lumi, ce-şi iau partea în viaţă, căci s-a umplut 
pântecele lor de bunătăţile Tale. Săturatu-s-au 
fiii lor şi au lăsat rămăşiţele pruncilor. 

Psalmul 16 

După ce lucrurile aparent s-au mai liniştit, au început să curgă 
ajutoare (donaţii) materiale din străinătate, din ţările Europei din afara 
Cortinei de Fier. Acestor străini nu le-a trebuit prea mult timp până a se 
convinge că regimul comunist s-a transformat în neocomunism, aceştia 
devenind şi adevăraţii profitori ai ajutoarelor trimise celor ce se credea că au 
fost eliberaţi din infernul comunist. Aceşti donatori s-au bucurat sincer de 
eliberarea noastră de sub cizma moscovită, dar numai pentru puţin timp. 

Dar după nicio jumătate de an, în iunie 1990, cei ce furaseră 
revoluţia şi-au dat arama pe faţă, arătând că aparţin aceluiaşi regim ilegitim 
şi criminal, transformat în neocomunism. 

Noi, foştii deţinuţi politic anticomunişti, am încercat chiar din timpul 
revoluţiei să ne aducem contribuţia la revenirea neamului pe făgaşul istoriei 
sale normale, pe care tineretul interbelic se luptase până la jertfa supremă 
pentru îndeplinirea visului milenar de a deveni stăpâni în ţara noastră 
frumoasă şi bogată, cu oameni „de omenie” şi cu frică de Dumnezeu. 

Primul dintre noi care s-a grăbit şi a ajuns din Alba-Iulia la 
Bucureşti, chiar în zilele revoluţiei, sperând să ajungă chiar în balconul 
clădirii Comitetului Central al P.C.R., ocupat atunci de „revoluţionari”, a 
fost inginerul Ion Gavrilă Ogoranu. Dar mafia de acolo, care îşi cunoştea 
obligaţia ce trebuia îndeplinită faţă de cei ce-i crescuseră fără Dumnezeu şi 
apărători ai proletariatului internaţional, nu l-a lăsat pe Gavrilă să vorbească 
ceea ce în mod sigur adevărata Românie ar fi trebuit să audă. 

George Marinescu, fostul reporter TV din „epoca de aur”, care a 
recunoscut atunci public că a minţit tot timpul, l-a anchetat pe Gavrilă, ca la 
securitate, adresându-i întrebarea neruşinată, strigătoare la cer: „Contra cui 
aţi luptat dumneavoastră în Munţii Făgăraşului?” Cred că orice comentariu 
este de prisos în faţa acestei obrăznicii comuniste! 

Şi astfel acest erou martir nepereche, cel care a organizat şi a condus 
rezistenţa armată anticomunistă din Munţii Făgăraşului şi a reuşit recordul 

de a nu fi arestat de călăii securişti timp de aproape 30 de ani, a trebuit să 
mai suporte şi înfrângerea crezului pentru care luptase (chiar acum în zilele 
revoluţiei zis anticomunistă), împreună cu toată Ţara Făgăraşului şi cu toţi 
cei ce nu mai voiau să accepte un regim politic criminal, impus de tancurile 
sovietice, cu complicitatea trădătorilor de neam. 

Adevărul adevărat este că cei ce „furaseră” revoluţia aveau frică la 
acea oră numai de foştii deţinuţi politic. Nimic nu s-a schimbat în ce 
priveşte lupta inegală, murdară din punct de vedere politic, contra celor ce 
rămăseseră iubitori de neam şi Dumnezeu. Aceştia rămăseseră constanţi, 
neînfricaţi duşmani ai comunismului, oriunde s-ar afla el. Este lupta 
începută de generaţia studenţilor de la 1922, continuată cu întreaga elită 
interbelică, apoi a generaţiei studenţeşti 1948 şi a supravieţuitorilor 
regimului comunist. Aşa se face că însuşi preşedintele Iliescu, vechi 
comunist, nu scăpa în discursurile şi interviurile sale nicio ocazie de a 
condamna orice poziţie a acestora. Puterea neocomunistă dorea salvarea 
ateo-comuniştilor, în mod deosebit a criminalilor şi a călăilor din ultimii 50 
de ani de înrobire comunistă, printre aceştia pe primul loc situându-se 
securiştii, prigonitorii fără răgaz ai luptătorilor anticomunişti. S-au lansat 
chiar manifeste, dacă îmi aduc bine aminte la Bacău şi Focşani, prin care 
legionarii chemau pe membrii lor la o nouă „rebeliune”. Nimeni însă nu mai 
credea în aceste diversiuni, minciuni ticluite în minţile securiştilor, căci se 
putea constata foarte uşor că aceste manifeste zis „legionare” erau nişte 
falsuri grosolane, ale unor analfabeţi care nu ştiau nici măcar că zvastica 
desenată greşit pe manifest a fost a hitleriştilor, nu a legionarilor. 

XLVI. A.F.D.P.R. 

Oamenii îşi irosesc timpul şi energiile învârtindu-se 
inutil în jurul unei probleme, în loc să încerce să-i 

găsească o rezolvare. 

Henry Ford 

Cu greu a luat fiinţă Asociaţia Foştilor Deţinuţi Politic la Braşov. 
Am răspuns prezent chiar de la început, lucrând ca medic la trierea 
medicamentelor primite ca ajutoare din străinătate şi consultând bolnavii. 
Nu aveam încă un sediu al nostru. Aceste ajutoare în medicamente le-am 
depozitat într-o clădire pe strada Republicii, la etajul II, clădire ce a devenit 
între timp sediul Parchetului judeţului Braşov. Aici făceam şi primele 
consultaţii, în acel depozit de medicamente, pentru cei bolnavi dintre noi. 

Dar chiar din perioada 1990-1991 era deja bine ştiut că nu mai 
rămăsese aproape nimic din idealurile „Revoluţiei”. Se instalaseră din nou 
comuniştii la cârma ţării, prin tot felul de şiretlicuri, diversiuni, minciuni şi 
manipulări, în frunte cu Ion Iliescu şi Petre Roman. 

Străinii din Europa apuseană continuau sincer să se bucure de 
revoluţia noastră, nefiind capabili nici de această dată să înţeleagă 
duplicitatea metodelor comuniste. 

Reuşisem să-i rog pe prietenii şi colegii refugiaţi în 1948 în Franţa, 
Belgia şi Gennania, să ne trimită ajutoare în alimente şi îmbrăcăminte 
pentru cei mai oropsiţi, chinuiţi şi săraci cetăţeni ai „Epocii de aur”: 
luptătorii anticomunişti. 

Bineînţeles că puţini dintre supravieţuitorii torturilor şi terorii 
securiştilor aspirau la posturi politice. Am rămas în afara oricăror maşinaţii 
şi combinaţii politice, cu aceeaşi convingere că politica cere compromisuri 
şi minciuni, mai ales după înăbuşirea în sânge a Pieţei Universităţii. Acum 
era şi mai clar că nomenclaturiştii şi securiştii recurgeau la metodele anilor 
'50 pentru păstrarea puterii. 

După atâtea jertfe şi sacrificii în perioada regimului ateo-comunist, 
ne luptam în continuare să rămânem consecvenţi crezului naţional-creştin. 
Consideram că prima datorie a noastră este de a ne reface legăturile 
sufleteşti, să ne îngropăm morţii, să-i cinstim, aşa cum este tradiţia 
românească, pe eroii şi martirii căzuţi în lupta anticomunistă, să mângâiem 
familiile, copiii şi rudele celor ce s-au dus acolo “unde sunt cei ce nu mai 

sunt”, de unde ne veghează ca să nu cădem în cursele pe care duşmanii 
noştri ni le întind, curse binecunoscute de noi, ca să ne marginalizeze, să 
devenim ineficienţi în acţiunile noastre anticomuniste. 

Adevărul este că, în 1990, singurii care ar fi putut constitui cel mai 
mare şi mai popular partid politic postdecembrist din România erau foştii 
deţinuţi politic şi luptători anticomunişti. Ei dispuneau de cea mai mare 
credibilitate politică, morală şi patriotică. Aproape că nu exista sat sau cătun 
din ţara noastră din care să nu fi fost arestaţi, torturaţi şi terorizaţi, ei şi 
familiile lor, de către securiştii criminali, care aveau această datorie de 
serviciu, condiţie „sine qua non” pentru a fi angajat securist. 

Acesta a fost momentul psihologic crucial, prin care noi am pierdut 
toată zestrea noastră morală, de credibilitate, pe care o câştigaserăm în lupta 
anticomunistă cu forţele diabolice formate din trădători, Iude, vânduţi 
duşmanului, ce ne înrobiseră ţara şi neamul, după 23 august 1944. 

Dacă foştii deţinuţi politic ar fi reuşit să formeze un partid politic, 
azi situaţia ţării şi a neamului nostru ar fi fost cu totul alta, bineînţeles fără 
această mocirlă morală în care se simt cel mai bine o bună parte din 
politicienii noştri, aşa cum bivolul caută balta cu noroi, fiindcă el numai 
acolo se simte bine, acela este modul lui de viaţă. 

Bineînţeles că am fi scăpat ţara de atâţia oportunişti şi parveniţi, care 
n-au decât un singur ţel: câştigul şi îmbogăţirea, indiferent prin ce mijloace, 
a lor şi a rubedeniilor lor, numitorul comun al acestora fiind lipsa de 
conştiinţă morală creştină şi naţională. 

îmi amintesc că, la Bucureşti, colonelul Lăţea era primul preşedinte 
al Asociaţiei Foştilor Deţinuţi Politic din România. M-am dus la el şi am 
promis că noi, braşovenii, suntem de acord cu înfiinţarea Partidului Foştilor 
Deţinuţi Politic. Dar n-a fost să fie. Duşmanii noştri ne-au învins şi de 
această dată. 

Şi mai este un fapt de care nu se ţine cont când se analizează 
anumite momente istorice: am pierdut enorm de mult prin faptul că 
Revoluţia, pentru noi, a venit prea târziu, dar exact atunci când a fost 
calculată de „ocultă”, după 50 de ani de ocupaţie sovieto - comunistă, ca să 
nu mai existe decât rămăşiţe din forţa cu care românii s-au opus înrobirii 
comuniste, rezistând chiar şi în grupări armate de o parte şi de cealaltă a 
Carpaţilor. (Statisticile securităţii au recunoscut peste 11000 de grupări 
anticomuniste care au fost depistate şi condamnate de injustiţia din cei 50 de 
ani de ateo-comunism.) Mai erau puţini din cei ce opuseseră rezistenţă 

comunismului, unii căzând direct în luptă cu duşmanul cotropitor. 
Majoritatea au înfundat diabolicele temniţe comuniste, de unde nu puţini şi- 
au lăsat trupurile istovite şi vlăguite în gropi comune sau în morminte fără 
cruci. Situaţia politică ar fi fost favorabilă pentru noi în anii '70, când încă 
mai erau mulţi dintre cei ce constituiseră pentru noi modele în viaţă, capabili 
să mai redreseze, pe atunci, direcţia corăbiei, care a mai rătăcit şi a rezistat 
pe valurile unei societăţi multilateral mutilate. 

Celor mai mulţi dintre noi ni se părea că situaţia din primul an de 
după revoluţie a degenerat într-o anarhie, părere complet greşită căci 
comuniştii întotdeauna au pescuit în ape tulburi, niciodată în ape limpezi, 
transparente şi la lumina zilei, fiindcă tatăl lor, Diavolul, nu suportă lumina, 
adevărul şi toate celelalte virtuţi moral creştine, care îl deosebesc pe om de 
animal. Tot ce s-a întâmplat în ţara noastră în primii doi ani de după 
revoluţie este bine controlat şi dirijat de forţele oculte, prin dezinformare, 
manipulare şi insistenţe până la saturaţie a mass-mediei, căzută în solda 
unora sau a altora dintre duşmanii noştri. 

Astăzi asistăm neputincioşi la cel mai degradant spectacol al 
politicienilor, care se înjură unii pe alţii ca la uşa cortului, dar acumulând 
bogăţiile acestei ţări în buzunarele lor, în timp ce peste jumătate din 
populaţie trăieşte în sărăcie. 

Şi ca să închei capitolul politic, voi spune doar pe scurt că ceea ce se 
întâmpla la Braşov, se întâmpla şi în alte judeţe şi pe plan central. La Braşov 
a ajuns preşedinte un avocat bătrân, Popa, pe care decembrie 1989 l-a găsit 
la fiul său, exilat în Suedia. Cu ce preţ sau cu ce scop i-a permis securitatea, 
acordându-i paşaport, ca să-şi viziteze fiul refugiat politic în Suedia? Este 
uşor de descifrat. El era unchiul a trei eroi martiri, pentru care primise un an 
de condamnare pentru omisiune de denunţ şi pe care îi blestema că din 
cauza lor a ajuns în închisoare. Menţionez că statutul nostru prevedea ca 
preşedintele să fi executat minim cinci ani de închisoare. 

La intervenţia mai multor prieteni am accept candidatura pentru 
conducerea filialei locale a A.F.D.P.R. De fapt eu eram cunoscut de toţi 
deţinuţii politic din Braşov, căci în 1991, împreună cu colegul şi camaradul 
meu, dr. Cizmaş, am înfiinţat în sediul A.F.D.P.R. Braşov un dispensar 
medical pentru foştii deţinuţi politic, veterani de război, luptători din munţi 
şi membri ai Asociaţiei 15 Noiembrie 1987. în sala în care aveau loc 
alegerile erau în total 80 de membri cu drept de vot. Participa şi un delegat 

de la Bucureşti. La numărătoarea voturilor am obţinut 48 de voturi din 
totalul de 80, deci funcţia de preşedinte. 

Numărându-se voturile ce mai rămăseseră pentru vicepreşedinte, 
care în mod real ar fi trebuit să fie 32 de voturi, unul dintre cei ce prezidau 
aceste alegeri (nu cel de la Bucureşti, care trăgea doar sforile) a anunţat că 
domnul Popa a întrunit 52 de voturi. Imediat m-am ridicat şi am protestat, 
arătând că aritmetic 52 plus 48 fac 100, ori în sală erau numai 80 de 
alegători. Protestele mele au fost zadarnice, eu m-am ridicat şi am părăsit 
sala. 

Nu am vrut să rup unitatea A.F.D.P.R. Braşov. Am rămas membru 
cotizant, aducându-le membrilor acestei Asociaţii sponsorizări din 
străinătate, în materiale şi în valută. 

Contribuţia mea cea mai mare la filiala braşoveană a A.F.D.P.R. a 
fost şi a rămas dispensarul medical, pe care l-am înfiinţat împreună cu 
camaradul meu, dr. Constantin Cizmaş. Am reuşit să aduc acolo prin 
sponsorizare un aparat stomatologic, foarte necesar pentru pensionarii 
bătrâni, unii aproape edentaţi (fără dinţi şi măsele în gură). Am obţinut de la 
Direcţia Sanitară Braşov, prin directorul Petrovici şi prin directorul 
Policlinicii Stomatologice, Dr. Polexe, ca în fiecare zi un medic de la 
Policlinica Stomatologică, ce se afla la 20 de metri de sediul Asociaţiei unde 
funcţiona şi acest cabinet medical, să efectueze o jumătate de normă în 
folosul membrilor Asociaţiei. 

Fiindcă spaţiul pentru cabinetul medical era foarte mic, am obţinut 
tot de la Dr. Petrovici un cabinet medical cu un spaţiu de două camere mari, 
pe strada Castelului (spaţiu luat din cel al Dispensarului Cooperaţiei, care 
avea excedent de spaţiu) şi se găsea la o distanţă de 100 metri de Asociaţie. 

împreună cu dr. Cizmaş ne-am mutat cabinetul medical pe Str. 
Castelului, lăsând ca să funcţioneze numai cabinetul stomatologic în spaţiul 
cabinetului din sediul Asociaţiei. 

Bineînţeles, că mutându-ne cabinetul medical, am mutat şi rezerva 
de medicamente pe care eu o procuram prin sponsorizare de la colegii mei 
din străinătate. Popa, preşedintele Asociaţiei, înconjurat de consilieri ca şi 
el, căci „cine se aseamănă, se adună”, ne-a acuzat pe dr. Cizmaş şi pe mine 
că am furat medicamentele Asociaţiei, transferându-le din cabinetul 
Asociaţiei în noul cabinet de pe Str. Castelului. Era prea de tot. Am avut o 
întrevedere cu Popa şi i-am spus tot ceea ce trebuia să-i spun: că jertfa atâtor 
eroi şi martiri a ajuns să fie trambulină spre parvenire a unor străini de 

sufletul neamului, care ajungând din greşeală în închisoare ca deţinuţi 
politic, locul lor fiind la închisoarea de drept comun, au ieşit cu angajamente 
pe care trebuie să le respecte, însă e păcat şi vor răspunde în faţa lui 
Dumnezeu de toate uneltirile şi mişeliile ce le fac la ordinul celor cu care au 
dat mâna, cu dracul, ca să treacă puntea. 

In scurt timp am reuşit tot împreună cu dr. Cizmaş să înfiinţăm 
Asociaţia Filantropică Medical-Creştină Cristiana Braşov, cu sediul în Str. 
Dr. I. Cantecuzino nr. 14, mutând acolo şi dispensarul Asociaţiei 
A.F.D.P.R.-ului, unde funcţionează şi astăzi, dar transformat în policlinică. 

Străin de interesele deţinuţilor, Popa împreună cu admiratorii săi au 
reuşit să desfiinţeze cabinetul stomatologic, să vândă aparatul stomatologic 
cu o sumă derizorie, zice-se cu două milioane lei, valoarea lui reală fiind de 
cel puţin zece milioane lei. Au vândut şi un autoturism, pe care îl făcuse 
donaţie un nobil austriac, şi pe care de asemenea s-a primit o sumă 
derizorie. Eu le-am propus, când am primit acest autoturism nou, să îl 
vindem şi cu preţul obţinut atunci am fi putut cumpăra un apartament cu trei 
camere spaţioase în centru, care să devină sediul Asociaţiei. Ar fi fost al 
nostru, Asociaţia a rămas fără nimic, intr-un sediu oferit de Primărie, clădire 
degradată, în prezent zidurile fiind cu crăpături mari, iar prin plafon curge 
apa şiroaie când plouă afară. 

Nu am mai participat la şedinţele Asociaţiei, deşi mi s-a rezervat 
după voturile obţinute la alegeri, un loc de consilier. Şi astfel am evitat să 
mă mai întâlnesc cu Popa, care a rămas în scaunul prezidenţial până la 
moartea sa. în locul lui a fost ales preşedinte avocatul Remus Cocoş, bun 
prieten, având împreună relaţii de bună colaborare. I-a urmat la preşedinţie 
inginerul Octav Bjoza, bun organizator şi cu bune intenţii privind activitatea 
asociaţiei. Suntem în bune relaţii de colaborare, iar după alegerile din mai 
2007, când el a fost ales preşedinte de adunarea generală, prin vot secret, am 
fost şi eu ales pe postul de vicepreşedinte. 

Intenţionez să scriu istoricul A.F.D.P.R. Braşov, cu toate necazurile, 
adversităţile şi prea puţinele bucurii de care a avut parte. Braşovul este unul 
dintre judeţele cu cel mai mare patrimoniu de lupte, jertfe şi rezistenţă 
anticomunistă. Aproape că nu există comună în judeţul Braşov, de care 
aparţine azi şi fostul judeţ Făgăraş, în care să nu fie necesară măcar o troiţă 
cu numele eroilor şi martirilor anticomunişti. Aceasta ar trebui să fie datoria 
Asociaţiei, dar la această datorie a fost corigentă. 

XLVII. Partidul Pentru Patrie 

Veniţi să ne bucurăm de Domnul şi să 
strigăm lui Dumnezeu, Mântuitorului nostru. 

Că El este Dumnezeul nostru şi noi poporul 
păşunii Lui şi oile mâinii Lui. 

Psalmul 94 

In ce priveşte activitatea, continuitatea luptei de rezistenţă 
anticomunistă, apărând în acelaşi timp demnitatea şi conştiinţa libertăţii 
neamului nostru, aşa cum am fost educaţi în familiile noastre, în liceu, în 
Frăţia de Cruce, în Universitate, de profesorii noştri, modele de trăire 
creştinească şi românească, în ce mă priveşte aş putea spune următoarele. 
După „Revoluţie”, în care peste 1000 de oameni, în mod special tineri, şi-au 
găsit acolo moartea ca eroi martiri, ne-am întors la „casele noastre”, mai 
aşteptând totuşi „minunea” intrării neamului nostru pe albia lui istorică 
firească. Dar n-a fost să fie aşa, căci pe măsură ce ne îndepărtam de 
„Revoluţie” simţeam tot mai mult că şi această ocazie de a scăpa definitiv 
de comunişti şi de securişti a fost pierdută. 

Ne-am regăsit noi, supravieţuitorii închisorilor comuniste, încetul cu 
încetul, în număr mare la început, apoi tot mai puţini, la sediile Asociaţiilor 
Foştilor Deţinuţi Politic. Noi alcătuiam majoritatea acestor asociaţii, dar 
curând ni s-a barat orice posibilitate de a ajunge să ne putem exprima şi 
realiza crezul nostru naţional-creştin, pe care l-am trăit tot timpul în 
închisoare, securitatea a avut grijă să-şi infiltreze agenţi în asociaţia noastră, 
unii dintre aceştia chiar foşti ofiţeri de securitate, aşa cum am avut un caz şi 
la Braşov. 

Se pierduseră şi şansele de a transforma Asociaţia intr-un mare 
partid românesc anticomunist, bineînţeles nedorit la acea oră de securitate. 
Aceşti securişti reuşiseră să dezbine Asociaţia, făcând ca unii membrii să o 
anexeze partidului liberal, iar alţii ţărăniştilor. 

Se dăduse totuşi libertatea de a fi reînfiinţate partidele istorice, 
precum şi posibilitatea înfiinţării altor noi partide democrate. A fost un alt 
eşec al opoziţiei, căci în aşa zisele partide istorice au intrat mulţi comunişti, 
căci majoritatea ţărăniştilor şi liberalilor muriseră în închisorile comuniste. 

Cei mai bătrâni dintre supravieţuitorii crezului naţional-creştin ne¬ 
am hotărât să reînfiinţăm Partidul Totul pentru Ţară. S-au îndeplinit toate 

formalităţile legale obligatorii şi Tribunalul Bucureşti a aprobat reînfiinţarea 
partidului, cu obligaţia de a înregistra partidul cu denumirea de „Partidul 
pentru Patrie”. înfiinţarea acestui nou partid a avut loc la Braşov, în cartierul 
Schei, în casa colegului Nae Purcărea. 

Din cei 12 membri fondatori ai Partidului, azi nu mai suntem decât 
doi în viaţă: Nae Purcărea şi cu mine. 

în continuare, aproape toţi supravieţuitorii închisorilor comuniste, 
luptătorii din rezistenţa armată anticomunistă s-au înscris în acest partid, 
precum şi un număr destul de mare dintre studenţii din acea perioadă post - 
decembristă. 

Odată partidul înfiinţat şi organizat în toate judeţele ţării, 
conducătorii mai bătrâni de atunci ai partidului i-au asigurat unitatea, 
predând conducerea partidului în mâinile celor mai tineri supravieţuitori din 
închisorile comuniste, aceştia fiind foşti elevi F.D.C.-işti. 

Şi într-adevăr, aceşti tineri camarazi ai noştri s-au achitat de toate 
sarcinile ce le-au revenit la reorganizarea partidului nostru, reuşind şi o altă 
performanţă: singuri, prin munca lor şi donaţiile destul de reduse, aproape 
neînsemnate din partea membrilor acestui partid, toţi trăind în sărăcie, au 
reuşit să clădească în Bucureşti un sediu cu două etaje pentru acest partid. 
Cred că nu mai e cazul să menţionez că, în timp ce celelalte partide au 
primit sedii, în palate şi în vile, noi am fost singurii care n-am primit sediu 
de la stat, ci ni l-am clădit prin munca şi posibilităţile noastre financiare, 
destul de reduse. 

Conducătorul P.P.P. a fost Nistor Chioreanu, autorul cărţii 
„Morminte vii”, în care redă toată lupta şi eroismul de care au dat dovadă 
legionarii atât în închisori, cât şi în mişcările de rezistenţă armată organizate 
în grupuri pe cele două versante ale Munţilor Carpaţi. Eu am fost medicul 
lui personal, şi am fost învrednicit să-i fiu alături în clipa morţii. Pentru 
mine a rămas modelul inegalabil de dăruire, de onoare şi de neabdicare în 
nicio clipă de la principiile noastre moral-creştine. 

După decesul soţiei sale, în 1994, „Moşul”’ (aşa îi spuneau toţi cei 
care l-au cunoscut) s-a mutat la o nepoată a sa, în Scheii Braşovului, unde a 
şi decedat în 1998. Şi-a primit moartea atât de liniştit, cum nu mi-a fost dat 
ca medic să mai întâlnesc alt caz. 

Cu lacrimi în ochi, m-a rugat să zicem un „Tatăl nostru” împreună. 
La sfârşit, şi-a făcut semnul crucii, apoi şi-a ridicat mâinile spre cer, 

schiţând un gest prin care să ne facă să înţelegem că, de acum, totul s-a 
sfârşit pentru el în viaţa pământească. 

Am păstrat cuvintele de adio ce le-am rostit la catafalcului Moşului, 
la înmormântarea din Cimitirul din Alba - Iulia în 29 octombrie 1998: „Şi 
odată cu coborârea lui în mormânt s-a stins unul dintre principalii stâlpi ai 
rezistenţei Neamului Românesc! 

Pentru noi, cei de atunci, puţinii supravieţuitori ai iadului 
închisorilor, „Moşul” a rămas un reper moral-creştin. Şi suntem siguri că 
tineretul de azi şi de mâine, cei ce-şi iubesc cu adevărat ţara şi neamul 
nostru românesc, vor găsi în cartea pe care a reuşit să o scrie Moşul chiar în 
timpul prigoanei comuniste, adevărate lecţii de patriotism şi credinţă trăită 
în frica de Dumnezeu. 

A rămas până la moarte preşedintele partidului nostru. Bătrâneţea şi 
bolile cronice netratate în închisoare îi făceau grele deplasările în teren. 
Ultima dată a fost în mijlocul nostru cu ocazia înfiinţării P.P.P., în 1992, la 
Braşov, în casa lui Nae Purcărea.” 

Cuvântul de salut al primei adunări a membrilor partidului nostru, 
care a avut loc la Bucureşti în 1993, într-o sală vis-a-vis de Cişmigiu, mi l-a 
încredinţat mie ca să-l citesc, la fel ca şi cel de la comemorarea din Cimitirul 
de la Aiud, unde s-au pus bazele Mausoleului Foştilor Deţinuţi Politic de pe 
întreg teritoriul ţării noastre. 

Calculele „ocultei” s-au împlinit, dar numai în parte. Ei au contat pe 
dispariţia noastră biologică, şi au reuşit prin torturi ce au mers până la crime 
odioase. Dar le-a scăpat din vedere faptul că moartea noastră spirituală nu o 
pot stăpâni şi niciodată nu o vor putea nici învinge, căci chiar dacă noi, 
foştii luptători anticomunişti, vom muri toţi, şi momentul acesta nu e prea 
departe, vor rămâne principiile noastre de viaţă, care vor dăinui cât vor fi 
state naţionale şi creştine în lumea asta. 

In încheierea acestor consideraţii absolut personale asupra eforturilor 
noastre post-decembriste de a încerca, cu ultimele puteri fizice şi psihice, ca 
neamul românesc să fie readus în istorie pe făgaşul său natural, vă rog să-mi 
permiteţi să redau şi câteva păreri ale bunului meu prieten şi camarad din 
Centrul Studenţesc Cluj, regretatul Viorel Gheorghiţă. El a fost student de 
elită la Facultatea de Filozofie, bun prieten şi coleg de an cu Ovidiu Cotruş, 
ambii iubiţi şi apreciaţi de cei doi profesori eminenţi ai Universităţii clujene, 
Lucian Blaga şi D.D. Roşea. 

Viorel Gheorghiţă a îndurat şi calvarul Piteştiului. Istoricii de azi, şi 
cei de mâine, vor găsi în cartea sa „Sub semnul ororii depline”, apărută la 
Editura Gordian, Timişoara, 1995, o analiză profundă a fenomenului Piteşti, 
de o inestimabilă valoare documentară, absolut necesară pentru cunoaşterea 
adevărului istoric. 

El reuşeşte să prezinte, pentru cei ce nu ne-au cunoscut decât din 
minciunile istoricilor comunişti, eroismul generaţiei 1948, al celor ce au 
căzut în luptă şi al celor ce au supravieţuit. 

El atrage atenţia celor ce au calomniat şi calomniază încă jertfele 
sfinte împotriva comunismului, tuturor duşmanilor ţării şi ai neamului 
românesc, că „adevărul nu poate fi mult timp ascuns. Acesta va ieşi la 
suprafaţă, ca untdelemnul deasupra apei.” 

„In perspectivă o anumită primejdie persistă totuşi: când martorii nu 
vor mai fi şi ziua aceea nu e prea departe, istoricii nepreveniţi ar putea să 
considere ca adevărate afirmaţiile făcute în circumstanţe cu totul şi cu totul 
nefireşti (n.n. declaraţii smulse prin torturi în timpul reeducării). 

Despre figurile emblematice ale rezistenţei la genocidul moral, ca 
George Mânu sau prinţul Ghica, cine va mai fi în stare să vorbească? In 
felul acesta „Lucrarea” (Cartea Albă editată de S.R.I.) ar putea fi socotită 
chiar desăvârşită, spunând că Mişcarea Legionară este învinsă definitiv! 
Numai că, între timp, s-a mai scris câte ceva. 

Preocuparea aceasta neîncetată, concentrată de a lovi, greu de 
înţeles, va trezi suspiciuni şi astfel presiunile de ocultare şi manipulare a 
informaţiilor vor mai slăbi, iar adevărul va ieşi în sfârşit la iveală, asta dacă 
nu se va declanşa, între timp, sub cine ştie ce pretexte, o nouă prigoană. Mă 
întreb totuşi: prigoană? împotriva cui? Poate împotriva martirilor care nu 
mai sunt, sau împotriva urmaşilor lor (dacă au avut urmaşi), cine ştie? 

Metodele de distrugere a Mişcării Legionare de la apariţia ei au 
rămas aceleaşi: delaţiunea, şantajul, foamea, frigul, epuizarea fizică şi 
tortura. 

Preşedinţii completelor de judecată, de asemenea, erau cadre vechi, 
dispuse la orice ticăloşie ca să-şi salveze viaţa. în temeiul aceluiaşi Cod 
Penal, ieri au condamnat la ani grei şi chiar la moarte militanţi comunişti. 
Azi condamnă partizani anticomunişti. Consecvenţi se dovedesc doar în ura 
neţărmurită faţă de legionari.” 

Şi la întrebarea cum a fost cu putinţă să se ajungă la noi, în formele 
cele mai inimaginabile, la tortură, la reeducare, la spălarea creierelor celor 

ce au trecut prin acest proces drăcesc în închisorile Piteşti, Gherla, Ocnele 
Mari, Canalul Morţii etc., Viorel Gheorghiţă scrie: „Reeducarea, respectiv 
spălarea creierelor, sfărâmarea personalităţii, recompunerea unei alte 
personalităţi în temeiul unei alte valori, cum ar fi cea a luptei de clasă, 
departe de a fi fost singurul scop, cum se pretinde, a fost mai degrabă 
justificarea aberantă a terorii generalizate, a terorii neîntrerupte... 

Nu cred să fi existat în intenţia conducerii partidului, ca iniţiatoare a 
reeducării, recuperarea deţinuţilor politici, a celor condamnaţi la muncă 
silnică îndeosebi. Ceea ce s-a urmărit a fost în mod cert completa lor 
anihilare, fizică şi morală, prin ei înşişi. Nu înainte de a fi smuls şi ultima 
informaţie presupus utilă. 

Sugestia că reeducarea aparţine ca iniţiativă şi concepţie unei 
mentalităţi străine se sprijină pe date indubitabile. Generalul Pantiuşa a fost 
rus. Să fi fost sovieticii străini de cele ce se petreceau în închisorile 
româneşti? Mă îndoiesc. Ana Pauker, Teohari Georgescu, generalul 
Nicolski, colonelul Zeller, Dulberger - Dulgheru, Sepeanu Koller, căpitanul 
Tiberiu Lazăr, ca să nu citez decât câţiva dintre cei vii, au fost evrei. 

(...)Prin forţa lucrurilor, genocidul biologic e ireversibil. Genocidul 
moral, nu neapărat mai mult, în cazul studenţilor, îmi îngădui să afirm că a 
fost un eşec.” 

în timpul reeducării de la Aiud din perioada 1962-1964 nu se mai 
extorcau informaţii, se distorsiona adevărul, se falsificau imagini, se 
sfărâmau caractere, se surpau responsabilităţi, se perfecta acelaşi genocid 
moral ca la Piteşti şi Gherla. Ciudată obsesie, neabandonată încă, în pofida 
faptului că cei vizaţi sunt departe de a mai constitui o primejdie pentru 
forţele angajate în actualele jocuri politice. încercarea de şantajare cu 
publicarea de fragmente din „Cartea Albă”, scrisă de legionari la Aiud, e 
inoperantă, pentru simplul fapt că eventualii vizaţi, chiar dacă ar vrea, nu 
mai au cum să se gândească la funcţii şi la scaune.” 

însemnările mele, atât din cartea pe care am intitulat-o, pe drept 
cuvânt, „Noi nu am avut tinereţe”, cât şi din aceasta numită „Generaţia 
neînfrântă”, cuprind câteva momente din viaţa mea, în care posibilităţile 
mele fizice şi psihice s-au dovedit neputincioase, dar în care am simţit cum 
Dumnezeu a fost cel ce m-a salvat şi m-a ajutat să supravieţuiesc. Ele sunt 
un îndemn pentru cei ce vor veni după noi ca să cerceteze şi să scoată la 
lumină, toate eforturile, sacrificiile şi jertfele generaţiei noastre în lupta 
împotrivită instaurării comunismului în România. 

Singur Dumnezeu cunoaşte tot calvarul nostru şi al neamului 
românesc. De aceea sunt convins că nicio fărâmă de energie morală, jertfită 
pe altarul patriei noastre, nu va rămâne neroditoare, nici nerăsplătită. 

XLVIII. Activitatea socială 

Fericit cel care caută la sărac şi la sărman, 
în ziua cea rea, îl va izbăvi pe el Domnul. 

Psalm 40 


După ce am ieşit la pensie, în decembrie 1992, am căutat să-mi 
îndeplinesc cât mai bine legământul pe care l-am făcut în faţa lui 
Dumnezeu, în cele mai grele momente din viaţa mea, momente de cumpănă, 
între viaţă şi moarte. în astfel de clipe am simţit că puterile fizice mi-au 
cedat, rămânându-mi doar speranţa că Dumnezeu nu mă va părăsi. Atunci 
m-am legat în faţa celui Atotputernic că dacă voi scăpa cu viaţă din infernul 
închisorilor comuniste, mă voi ruga mereu pentru sufletele eroilor şi 
martirilor neamului românesc, în mod deosebit ale celor din generaţia 
noastră studenţească 1948, căzuţi în lupta anticomunistă; că îmi voi folosi în 
continuare toate puterile pentru a ajuta pe semenii noştri căzuţi în 
nenorocire; că voi depune mărturie orală şi scrisă despre torturile, teroarea şi 
metodele criminale de exterminare la care a fost supusă elita neamului 
românesc, în mod deosebit tineretul intelectual (elevi şi studenţi) din 
generaţia 1948, în timpul înrobirii comuniste; că voi susţine orice acţiune ce 
va urmări aflarea adevărului privind intenţiile şi uneltirile de ştergere a 
identităţii neamului nostru şi transformarea ţării noastre într-o suburbie 
sovietică; că voi ajuta la rescrierea istoriei adevărate din perioada noastră 
interbelică şi din timpul regimului comunist, de către istorici competenţi 
obiectivi, nu cum a fost falsificată de politruci impuşi şi pretinşi istorici din 
„Epoca de aur”. 

Vreau să menţionez, ceea ce nu uit să afirm, mai ales când vine 
vorba despre foştii deţinuţi politic anticomunişti, că eu sunt un foarte 
norocos supravieţuitor din iadul închisorilor comuniste. Majoritatea foştilor 
deţinuţi politic au fost exterminaţi, ucişi în beciurile securităţilor, în 
închisori şi în lagăre de muncă forţată. 

Cei ce am reuşit, dar numai cu ajutorul Bunului Dumnezeu, să 
rămânem încă în viaţă, suntem foarte puţini şi din ce în ce mai puţini. 

Este ceva greu de înţeles pentru ignoranţii ce nu cred în Dumnezeu 
şi în intervenţia Providenţei, a grijii pe care o poartă Dumnezeu fiilor Săi, 
care îl ascultă şi îi îndeplinesc poruncile, cum de noi, câţiva, supuşi 

aceloraşi metode de extenninare, totuşi supravieţuim. Nici cel mai mare 
savant pământean nu e în stare să explice şi să rezolve astfel de probleme. 
Dar „ceea ce la om nu e cu putinţă, la Dumnezeu, Creatorul Universului, 
totul este posibil.” 

în capitolele anterioare am stăruit asupra drumului lung şi greu, plin 
de pericole şi hăţişuri pe care a trebuit să-l străbat în cele trei etape cuprinse 
între 23 august 1944-30 decembrie 1989. 

I. 23 august 1944-25 mai 1950 

Intrarea în iadul comunist, 23 august 1944 - ziua trădării naţionale, 
zi de doliu naţional, ziua începutului înrobirii ateo-comuniste a naţiunii 
române. 

Regele Mihai I, căzut din 1942 în plasa comuniştilor, mânat şi de 
dorinţa de răzbunare faţă de mareşalul Antonescu, şeful Statului şi al 
Armatei, ne-a predat annatei sovietice, oprită în Moldova. în această trădare 
faţă de ţara şi neamul românesc a fost ajutat şi de unii politicieni 
iresponsabili, precum şi de camarila şi de plevuşcă ce se aflau atunci la 
Palat. Cu ajutorul acestora, Mihai I ne-a predat atunci armatei sovietice fără 
niciun armistiţiu încheiat în prealabil. Pe Antonescu l-a arestat şi l-a dat pe 
mâna comuniştilor, ce se aflau pregătiţi în acest scop în Palat. Aceştia l-au 
predat apoi pe Antonescu direct lui Stalin, cel mai mare criminal al 
umanităţii din vremurile noastre (peste 160 de milioane de crime). în plus, 
regele Mihai I a aruncat în braţele armatei sovietice şi pe cei 170.000 de 
oşteni români ce luptau pe frontul din Moldova, ca să apere ţara de invazia 
hoardelor ateo-sovieto-comuniste. 

Guvernele ce s-au format după 23 august 1944 au acceptat, la 
ordinul lui Stalin, ca întreaga elită a armatei române să fie considerată 
„criminali de război” (ceea ce Finlanda a refuzat să accepte). Majoritatea 
ofiţerilor Armatei Române au fost apoi judecaţi şi condamnaţi, exterminaţi 
aproape toţi prin foame şi frig, în închisoarea Aiud, în perioada 1947-1951. 
Şi nici până azi, după 18 ani de la eliberarea de sub regimul comunist 
„ilegitim şi criminal”, guvernele pretinse democratice (dar neocomuniste), 
care s-au perindat la conducerea ţării, n-au avut voinţa politică de a-i 
reabilita pe aceşti eroi şi martiri care şi-au dat viaţa pentru apărarea patriei şi 
a neamului românesc. 

Niciodată vreo ţară din Europa nu şi-a renegat annata aşa cum au 
făcut guvernele noastre trădătoare de după 23 august 1944. 

II. 25 mai 1950-31 iulie 1964 

25 mai 1950 - data arestării mele în Bucureşti. începutul calvarului 
prin beciurile securităţii, prin închisorile comuniste, la Canalul Morţii: 
Dunăre-Marea Neagră - Siberia României. 

Torturi, teroare, umilinţe inimaginabile, foame, frig, epuizare şi 
degradare fizică, toate acestea aplicate confonn unui plan diabolic al ocultei 
de a ne extermina după metode criminale. în bestialitatea lor, aceşti securişti 
criminali, prin metodele aplicate, urmăreau ca suferinţele noastre să fie cât 
mai insuportabile şi de cât mai lungă durată. Era reţeta sigură în care 
rezultatul final trebuia să fie extenninarea tuturor opozanţilor instalării 
regimului comunist în ţara noastră - exterminarea „reacţiunii”. 

Este începutul epocii de dictatură a proletariatului, a prostimii, 
convinsă de operele lui Lenin şi de maculatura doctrinară comunistă, că 
prostul este egal cu deşteptul, ba şi mai mult, ca prostul să fie convins că lui 
îi revine rolul de a conduce, în mod deosebit pe intelectuali. Şi trebuie să o 
recunoaştem, cu durere, că o parte dintre intelectualii de atunci au devenit 
primii trădători, supunându-se acestui regim străin de neamul românesc, ce 
urmărea în final distrugerea identităţii neamului nostru. 

Această perioadă, de aproape 15 ani, am încercat şi eu să o descriu, 
atât cât mi-a fost cu putinţă, în cartea pe care am publicat-o în 1995, cu 
titlul: „Noi nu am avut tinereţe”. 

III. 1 august 1964-31 decembrie 1989 

Cuprinde viaţa noastră, a supravieţuitorilor din închisorile 
comuniste. Acolo, în închisoare, ne-am întâlnit numai două categorii: călăi 
şi victime. Şi trebuie să mărturisesc că, şi în această perioadă de aparentă şi 
condiţionată libertate, noi, foştii deţinuţi politici anticomunişti, am avut 
convingerea că tot aceleaşi două categorii sociale alcătuiesc „Epoca de aur” 
a dictaturii comuniste. 

în concluzie, aş putea spune fără să greşesc, că dacă până la 
„Revoluţia furată” din decembrie 1989, toate metodele de exterminare 
aplicate deţinuţilor din închisorile comuniste îşi găseau pentru securiştii 
criminali o justificare, ei ne considerau pe noi duşmanii lor, ai clasei 
muncitoare, după învăţătura leninist-stalinistă. însă, după decembrie 1989, 
când s-a obţinut totuşi un singur drept sigur, acela de a putea vorbi liber, 
(până când?), aceiaşi comunişti şi securişti împotriva cărora s-a făcut 
revoluţia au devenit tocmai ei profitorii revoluţiei. Unii s-au transformat şi 
în „revoluţionari”, încărcaţi cu tot felul de favoruri, pe care singuri şi le-au 

acordat, printre altele şi o indemnizaţie de 25 milioane lei vechi lunar 
(echivalentul a 50 de pensii agricole). 

Aceştia sunt în majoritate cei care, în trecut, au omorât în bătăi, 
schingiuiri şi alte torturi meşteşugite pe foştii deţinuţi politic. Tocmai ei sunt 
şi cei de azi, care ne împiedică pe noi, supravieţuitori, foşti deţinuţi politic, 
ca să participăm, după priceperea şi puterile noastre la salvarea ţării şi a 
neamului nostru, din mlaştina corupţiei şi a imoralităţii vieţii politice, a 
sărăciei pe care ei au generat-o prin îmbogăţirea lor rapidă, prin orice 
mijloace şi metode. 

Au ajuns chiar să ne dea şi lecţii de democraţie, în care ei nu cred, 
fiindcă nici nu fac eforturi să-şi schimbe mentalitatea ateo-comunistă. Ba 
chiar au tupeul să apară la posturile TV şi să-şi afirme în continuare aceleaşi 
principii de viaţă ateo-comuniste, nerecunoscându-şi nicio vină în genocidul 
pricinuit de regimul comunist ţării şi neamului românesc. Nici vorbă să-şi 
recunoască crimele şi să-şi ceară iertare de la cei cărora le-au provocat 
atâtea suferinţe, distrugându-le viaţa. Ba mai mult, în egoismul lor animalic, 
nu îi lasă pe cei competenţi să contribuie la alinarea suferinţelor şi la 
vindecarea rănilor sociale adânci pe care tocmai ei le-au provocat şi le-au 
întreţinut. 

în capitolul acesta despre „activitatea socială”, pe care am reuşit 
totuşi să o efectuăm după decembrie 1989, se pot constata bunele noastre 
intenţii, barate pas cu pas, tocmai de către aceşti foşti comunişti şi securişti 
ajunşi azi şi în posturi înalte de administraţie publică. Am fost şi am rămas 
un obstacol în calea lor doritori de a-şi realiza interese meschine. Ei vor să 
obţină pe căi nedemocrate şi ilegale, tot ceea ce îşi propun în planurile lor de 
îmbogăţire prin orice mijloc, călcând în picioare legalitatea, neinteresându-i 
sub nicio fonnă suferinţa semenilor şi sărăcia acestora. 

în primii ani de după decembrie 1989 mai puteam spera şi chiar 
realiza mai uşor câte un obiectiv social-moral-creştin. Mafia grupurilor de 
interese nu era încă stăpână complet pe sectorul economic. Dar pe măsură ce 
ei reuşeau să pună mâna pe tot ce mai rămăsese neînhăţat au convenit să 
devină solidari în aceste rapturi, „o mână spală pe alta”, încât azi cu greu 
mai poate cineva de bună-intenţie, dar care nu face parte din „gaşcă”, să mai 
realizeze ceva. 

Pe măsură ce am dezvoltat cele trei obiective social-moral-creştine, 
pornind de la zero, fără niciun ajutor financiar din partea statului, chiar dacă 
la început n-am întâmpinat prea multe adversităţi, dar în raport cu 


263 




Dr. Teofil MIJA 


Generaţia neînfrântă 


dezvoltarea noastră, obstacolele ce ne apărau, în mod calculat, în cale au 
fost tot mai greu de învins. Dar ştiam din poezia lui Radu Gyr, că „învins nu 
eşti atunci când sângeri/ Şi nici când ochii-n lacrimi ţi-s / Cele mai crâncene 
înfrângeri / Sunt renunţările la vis”. 

Indiferent câţi oameni egoişti sau lipsiţi de omenie ar fi fost, totuşi 
aceste apucături aveau nişte limite peste care nu se putea trece. Interveneau 
„legea” şi opinia publică. Astăzi ambele aceste limite au ajuns anacronice. 
Cei ce mai cred şi mai practică „omenia” riscă să fie striviţi, călcaţi în 
picioare de cei ce se pretează la mijloace imorale, pentru a-şi atinge scopul: 
îmbogăţirea prin ignorarea oricărui scrupul moral. 

Prima greşeală pe care am făcut-o a fost convingerea că încercând să 
fac un lucru de interes obştesc (înfiinţarea policlinicii pentru săraci, căminul 
de bătrâni şi cantina de ajutor, tot pentru săraci) voi fi înţeles că nu din 
interese meschine şi comerciale, pentru profit personal etc, înfiinţez aceste 
obiective, ci pentru ajutorarea semenilor noştri căzuţi în nenorocire. Aveam 
experienţa ajutorului reciproc din comuna mea. Toţi sătenii săreau în 
ajutorul celui care îşi construia o casă, o şură, un grajd etc., făcând „clacă”, 
adică muncă voluntară de cel puţin câteva ore pe zi. Cine este dispun să 
analizeze această întrajutorare va constata, în primul rând, spiritul de 
solidaritate la bine (există şi solidaritate în rele atât de frecvent întâlnită 
astăzi), traducerea în viaţă a virtuţilor moral-creştine, convingerea că, întâi, 
trebuie să dai ca să ai de unde să primeşti - lucru complet inversat astăzi: 
majoritatea semenilor noştri vor întâi să ia şi apoi să dea, dacă nu cumva 
numai să ia şi să nu dea niciodată. 

Aşa am păţit şi eu în special cu cei cărora le-am cerut ajutorul, bazat 
pe faptul că cei mai mulţi dintre aceştia îmi deveniseră datornici (îi ajutasem 
ori de câte ori au fost la necaz ). O parte dintre aceştia nici nu m-au mai 
cunoscut, alţii, pe măsură ce s-au ajuns, mi-au întors spatele, iar alţii au 
venit, dar cu gândul de a profita şi, văzând că nu pot pune mâna pe ceea ce 
puseseră ochii, s-au retras, mulţumindu-se cu cât reuşiseră să înhaţe 
neobservaţi. 

Dar în afara acestora, pentru care greşisem adresa, rugându-i ca, la 
rândul lor, să mă ajute şi ei pe mine, trebuie să recunosc că adevăraţii mei 
prieteni mi-au stat alături de la început până în prezent, reuşind astfel ca să 
ducem mai uşor greutăţile împreună. 

A doua greşeală pe care am făcut-o este în legătură cu saltul negativ 
pe care şi l-a însuşit majoritatea contemporanilor. Convingerea pe care am 

practicat-o întreaga mea viaţă, respectiv că dacă eu nu pretind şi nu primesc 
şpagă pentru serviciile ce le fac semenilor mei, atât în profesia medicală pe 
care o practic, cât şi în toate relaţiile mele, de a ajuta pe oricine îmi solicită 
un ajutor, atunci şi eu consider că cei care trebuie să-mi rezolve problemele 
absolut în cadrul obligaţiilor ce le revin în serviciul plătit pe care îl ocupă, 
că trebuie să rezolve cererile mele fără a pretinde vreo plată (şpagă). 

Este adevărat că şi înainte de 23 august 1944 s-a furat şi s-a practicat 
corupţia (mai ales în viaţa politică), dar la scară redusă, în comparaţie cu 
situaţia de azi când corupţia este generalizată, de sus până jos. Pe atunci, 
într-o comună, existau cel mult 10% oameni lipsiţi de omenie; acum 
procentul s-a inversat, dispărând diferenţa dintre sat şi oraş. 

în ceea ce priveşte situaţia lumii medicale, din care fac şi eu parte, 
pot afirma că nu au existat, până la instaurarea comunismului în ţara 
noastră, medici plătiţi de stat care să condiţioneze de şpagă acordarea 
asistenţei medicale în dispensare, policlinici, spitale şi clinici universitare. 
Iar dacă totuşi vor mai fi fost şi medici neomenoşi, aceştia erau doar 
excepţii de la regulă. Au existat cabinete medicale particulare, unde 
bolnavul a achitat taxă cu chitanţă în cazul că s-a adresat unor astfel de 
medici particulari. 

Dar tot atât de adevărat este şi faptul că medicii din timpul acela şi- 
au putut construi case frumoase şi confortabile din salariul lor primit de la 
unităţile spitaliceşti în care îşi desfăşurau activitatea profesională. Salariul 
de atunci le ajungea pentru un trai decent, dar şi pentru concedii sau excursii 
în străinătate şi mai ales pentru a-şi putea cumpăra orice carte medicală de 
specialitate, fără a se simţi că această cheltuială le-ar diminua bugetul 
familial. Azi e un sacrificiu pentru medicul cinstit cumpărarea unei cărţi de 
specialitate. Spun acestea fără a da apă la moară celor ce susţin că totuşi 
sărăcia ar fi prima cauză a corupţiei. Aceasta este adevărat, dar numai pentru 
persoanele lipsite de conştiinţă morală. în timpul comunismului, când întreg 
neamul trăia în sărăcie, nici medicul nu avea dreptul să trăiască bine prin 
corupţie. 

Eu nu pot să uit sfatul pe care mi-1 dădea cel mai renumit doctor al 
şcolii medicale clujene interbelice, profesorul Iuliu Haţegan. Acesta ne 
spunea la cursuri: „Medicina este cea mai uşoară dintre toate profesile. Are 
un singur lucru greu: diagnosticul. Acesta trebuie pus corect, fiindcă de el 
depinde vindecarea sau chiar viaţa bolnavului. După ce s-a stabilit 
diagnosticul, tratamentul îl poate face câteodată chiar şi o soră medicală. 

Dar nu trebuie să uitaţi că medicina este cea mai ingrată profesie: noi, 
medicii, suntem singurii profesionişti care trăim de pe urma suferinţei 
oamenilor. Iar dacă această suferinţă o mai şi exploatăm, apoi aceasta 
devine crimă curată pentru noi!” 

Doamne, unde am fost şi unde am ajuns! 

Trebuie să amintesc aici şi despre activitatea mea din circumscripţia 
sanitară Laslea, judeţul Sibiu, când politrucul ce răspundea de acea comună 
(un căpitan de securitate criminal) a obligat-o pe o femeie ca să vină la 
consultaţii cu un plic cu bani, ca să mi-1 ofere în schimbul unui concediu 
medical, pe care să i-1 acord fără ca ea să fie bolnavă. Bineînţeles că am 
refuzat. Chiar când am făcut cuiva un bine în afara serviciului meu, nici 
atunci n-am aşteptat şi n-am primit recompensă necuvenită. 

Soţia mea are o vorbă, de care eu ţin seama în astfel de împrejurări: 
„Să nu aştepţi niciodată recunoştinţă de la cel căruia i-ai făcut un bine, 
fiindcă dacă îţi primeşti aici pe pământ răsplata faptelor tale bune, când vei 
merge în cer, pentru ce mai vrei să primeşti răsplată?” 

In 1975, Maicii Tereza de Calcutta i s-a atribuit premiul „Albert 
Schweitzer”. Ziarul „Time” îi dedică prima pagină cu titlu „Sfinţii vii, 
mesaje de iubire şi de pace”. 

Din scrierile şi mesajele sale către creştini redăm următoarele: 

1) Omul să nu se laude cu ceea ce face, atât timp cât este un 
Dumnezeu deasupra noastră. 

2) Omul este iraţional, ilogic, egocentric. Nu are importanţă, tu 
iubeşte-1. 

3) Dacă faci bine, vor spune că ai scopuri ascunse, egoiste. Nu are 
importanţă. Tu fă acel bine! 

4) Dacă îţi atingi propriile ţeluri, vei găsi prieteni falşi şi duşmani 
adevăraţi! Nu are importanţă, tu realizează-le! 

5) Binele pe care-1 faci, mâine va fi uitat. Nu are importanţă, tu să-l 

faci! 

6) Onestitatea şi sinceritatea te fac vulnerabil. Nu are importanţă, tu 
fii deschis şi cinstit. 

7) Ceea ce ai construit ani în şir poate fi distrus într-o clipă. Nu are 
importanţă, tu să construieşti! 

8) Dacă ajuţi pe oameni, se vor ridica împotriva ta. Nu are 
importanţă, tu să-i ajuţi! 

9) Dă lumii ceea ce ai mai bun în tine şi lumea te va lua la bătaie. Nu 
are importanţă, tu dă lumii ceea ce ai mai bun în tine. 

Pe timpul colectivizării, ţăranii reuşeau să-şi mai mărească venitul 
acela mizer de 4-5 lei zilnic, prin ceea ce sustrăgeau din recolta realizată. 
Poate că nici nu aveau cunoştinţa păcatului, fiindcă ei luau de pe pământul 
care a fost cândva al lor. Şi cam aşa se descurcau în acea perioadă şi 
celelalte categorii sociale: muncitorii din fabrici, lucrătorii din comerţ şi 
transporturi, funcţionarii ş.a. 

Acest obicei comunist s-a moştenit şi se practică şi azi de sus până 
jos. Numai Bunul Dumnezeu ne va mai putea întoarce de pe acest drum. 

Se eluda în „Epoca de aur” calea justiţiei, care îşi pierduse complet 
caracterul de a face dreptate în sensul adevărat al acestei noţiuni. Aceasta 
deoarece comuniştii considerau legal numai ceea ce este în interesul clasei 
muncitoare. în locul justiţiei se încetăţenise o practică aproape generalizată, 
care a fost moştenită şi folosită în continuare. Această practică este numită 
P.C.R. (Partidul Comunist Român), care însemna de fapt: „Pile, Cunoştinţe, 
Relaţii”. P.C.R.-ul era cheia secretă cu care se rezolvau problemele 
personale ce nu puteau fi soluţionate pe cale legală: un telefon, o scrisoare 
de recomandare, o întâlnire de taină etc. Orice se putea rezolva în favoarea 
celor ce foloseau această cale. Mai în glumă, mai în serios, se spunea că la 
Dumnezeu şi în Republica Populară Română totul este posibil (dar numai 
pentru nomenclaturişti şi securişti). 

îmi amintesc de reacţia pe care am avut-o când pentru prima dată în 
„Epoca de aur” (în 1977) am făcut cunoştinţă cu cei ce-mi pretindeau 
foloase materiale pentru ceea ce era de fapt o obligaţie a lor de serviciu. Iată 
cum. Am relatat cum, după ce mi-am terminat teza de doctorat în Ştiinţe 
Medicale, colegii mei de la Mediaş (membri de partid) au refuzat să-mi dea 
aviz favorabil pentru susţinerea tezei, motivând că nu sunt membru de 
partid. în această situaţie m-am prezentat la Ministerul Sănătăţii, care 
cunoştea subiectul tezei şi ar fi vrut să mă ajute, dar şi aceştia mi-au spus că, 
dacă aşa au hotărât membrii de partid, înseamnă că această hotărâre este 
valabilă şi definitivă. 

Totuşi văzând valoarea inovaţiilor şi chiar a invenţiilor pe care le 
conţinea teza mea în problema profilaxiei complicaţiilor poststreptococice, 
ei m-au îndrumat la O.S.I.M. (Oficiul de Stat pentru Invenţii şi Mărci), ca să 
obţin o sumă de bani pentru această contribuţie într-o problemă atât de 

importantă de sănătate publică. Aş fi putut, astfel, prin suma obţinută să 
recuperez o parte din cheltuielile pe care le-am făcut în decursul celor cinci 
ani de cercetare şi de elaborare a tezei. 

M-am prezentat în aceeaşi zi la O.S.I.M. (vis-a-vis de Universitate). 
Am fost primit de către un funcţionar al acelei instituţii, căruia i-am 
prezentat teza şi dorinţa de a obţine brevet de inovaţii şi invenţii pentru 
contribuţiile personale aduse în această problemă. Tovarăşul respectiv s-a 
arătat chiar foarte interesat de oferta mea, cu condiţia să las un exemplar din 
teză ca să fie studiată de ei şi să treacă printr-o comisie, care va decide în 
final cât va rămâne inovaţie şi cât rămâne invenţie. 

în acest scop, urma să semnăm împreună o convenţie, un fel de 
contract oficial. Ceea ce rămânea neoficial era faptul ca eu să accept un 
„fifty-fifty”, adică să fie suma împărţită în părţi egale între mine şi acel 
mijlocitor al acelei tranzacţii. Bineînţeles că eu am refuzat, m-am întors la 
Ministerul Sănătăţii şi am predat acel exemplar, ce îl aveam pregătit pentru 
O.S.I.M., ca să fie folosit de către Serviciul de Cercetări din Minister. 

O astfel de situaţie am repetat-o, prin 1994, şi la Ministerul 
Mediului. Primisem o donaţie de la colegii mei din Germania, un aparat 
Roentgen (pentru radioscopii şi radiografii) pentru a-1 instala în dispensarul 
nostru policlinic din Braşov. Ne-am bucurat foarte mult de această nouă 
dotare a policlinicii, având şi medic radiolog dispus să-şi ofere serviciile 
benevol pentru binele celor săraci. Am plecat la Ministerul Mediului ca să 
obţin aprobarea pentru instalarea aparatului în policlinica noastră. Dar la 
serviciul care se ocupa cu aceste autorizaţii am avut surpriza de a întâlni un 
şef care a folosit faţă de mine metode securiste pentru a mă timora şi a cădea 
cu el la „târguială”. Până nu terminasem tot ce trebuia să-i spun, m-a oprit 
brusc şi cu o satisfacţie greu de definit mi-a spus: 

- O să vă dau în judecată că aţi introdus în ţară materiale radioactive 
fără autorizaţia noastră! 

Am rămas surprins de această ameninţare, căci eu eram bine 
informat şi ştiam că acea autorizaţie costă în jur de vreo zece milioane, 
sumă pe care noi nu o aveam, dar tocmai pentru aceasta mă dusesem la 
minister, ca să obţin măcar o reducere sau plata în rate a acelei sume, fiind 
vorba de o Policlinică pentru săraci, foşti deţinuţi politic şi veterani de 
război. Am evitat să-i răspund imediat, dar în momentul următor mi-am 
adus aminte de samsarul de la O.S.I.M., aşa că de data aceasta eram hotărât 
să-i răspund aşa cum se cuvine, altfel decât în timpul când orice cuvânt 

trebuia să-l cântăreşti bine înainte de a-i da drumul din gură. Pe atunci orice 
putea fi interpretat ca delict sau chiar crimă contra ordinii sociale (a 
comunismului). 

- Bine, domnule şef, am înţeles intenţiile dumneavoastră. Nu mă 
consider vinovat cu nimic, acest aparat a trecut prin vamă, ceea ce denotă că 
cei ce mi l-au trimis au îndeplinit toate formele legale ca să nu fie confiscat 
chiar în vamă. Acum eu mă voi întoarce acasă şi îi voi da foc acestui aparat 
sau voi găsi o altă cale de a-1 distruge şi astfel nu voi mai avea nevoie de 
autorizaţia dumneavoastră. Bineînţeles că îi voi anunţa pe prietenii mei din 
străinătate ca să nu mai trimită nimic, fiindcă ne pun pe noi în situaţia de a fi 
daţi şi în judecată! 

Şi am pornit spre uşă fără a-1 mai saluta. Ca o panteră a sărit şi a 
blocat uşa, spunând că am înţeles greşit ceea ce a vrut dânsul să spună. Eu i- 
atn răspuns că am înţeles foarte bine birocratismul şi cu asta am încheiat 
discuţia şi am ieşit pe uşă, fără ca el să mai încerce să mă reţină pentru alte 
lămuriri. 

Şi fiindcă noi tot nu mai aveam la ora aceea cele 10 milioane ca să 
plătim la Ministerul Mediului autorizaţia de instalare şi de funcţionare a 
acestui aparat, l-am oferit Policlinicii de Boli Pulmonare din Braşov. Am 
făcut o înţelegere cu directorul spitalului de T.B.C., Dr. Ciobanu, ca să ne 
efectueze în policlinica lor, situată la 100 de metri de policlinica noastră, 
toate radioscopiile şi radiografiile pentru bolnavii noştri. Ei s-au bucurat de 
acel aparat, pe care l-au instalat la Sanatoriul T.B.C. din Sânpetru Braşov. 
Bineînţeles că Ministerul Mediului nu i-a dat în judecată pentru introducerea 
în ţară de materiale radioactive, cu toate că nici măcar taxa oficială pentru 
autorizaţia de funcţionare nu au plătit-o. Aşa-i la noi! Ca la noi la nimeni! 

Un al exemplu ar fi următorul, referitor la obstacole, uşi încuiate la 
care eu nu aveam cheie ca să le pot descuia şi nici nu-mi doream să intru 
prin ele, condiţionat de „plocon”. 

în 2001 a apărut Legea 550, prin care se acorda dreptul chiriaşilor să 
poată cumpăra spaţiile comerciale sau cele în care se fac prestaţii în folosul 
public. A apărut lista pe care a alcătuit-o R.I.A.L.-ul, conform acestei legi, 
în care bineînţeles că eram şi noi incluşi ca prestatori de servicii medicale, 
cu spaţiul din Braşov - Str. Dr. I. Cantacuzino nr. 14. 

între timp m-a mai vizitat un consilier local, oferindu-mi un spaţiu 
corespunzător în alt cartier al oraşului, fiindcă are dânsul nevoie de clădirea 
în care funcţionează Policlinica. Fireşte că l-am refuzat. 

Personalul de serviciu din Policlinică i-a surprins într-o bună zi, în 
curtea Policlinicii, pe doi civili bine îmbrăcaţi, care măsurau cu pasul 
laturile clădirii. 

Şi de aici a început un nou calvar. Am fost şterşi de pe lista în care 
eram incluşi cu dreptul de a cumpăra această clădire. Au urmat memorii, 
audienţe, intervenţii la R.I.A.L. şi la Consiliul Local, însă toate fără niciun 
rezultat de soluţionare şi de acceptare a dreptului nostru legal de a cumpăra 
acest spaţiu. Am dat de data aceasta noi în judecată R.I.A.L.-ul şi Consiliul 
Local, pentru nerespectarea Legii nr. 550. Am câştigat cu sentinţă definitivă, 
irevocabilă, dreptul de a cumpăra acest spaţiu. 

S-au împlinit, în 4 noiembrie 2007, trei ani de când ne luptăm pe 
toate căile legale ca să se aplice sentinţa Tribunalului Braşov, prin care ni se 
recunoaşte dreptul de a cumpăra prin negociere directă acest spaţiu în care 
funcţionează Policlinica „CRISTIANA”. 

Am făcut memorii la Parchetul Braşov, la Parchetul General, la 
Avocatul Poporului, la Ministerul Justiţiei, la Comisia de Cercetare a 
Abuzurilor şi a Corupţiei din Parlamentul României etc.. Toate răspunsurile 
primite şi-au însuşit opinia Consiliului Local, respectiv că legea ne dă 
dreptul de a cumpăra acest spaţiu, dar nu îi şi obligă să ni-1 vândă. 

Ne-am adresat executorilor judiciari care de asemenea n-au reuşit să 
îi oblige pe cei de la Consiliul Local şi R.I.A.L. să aplice sentinţa definitivă 
a Tribunalului Braşov. 

Presa locală s-a situat de partea noastră, constatând că noi aveam 
dreptul de a cumpăra acest spaţiu, iar Consiliul Local şi R.I.A.L. persistă în 
abuzul de a nu recunoaşte o decizie definitivă şi irevocabilă a Tribunalului 
Braşov. Atât Primarul Braşovului, cât şi directorul R.I.A.L., au susţinut la 
ultima audienţă că nu ei sunt cei ce se opun deciziei Tribunalului, ci o 
comisie din Consiliul Local, care are obligaţia de a aplica legea. 

De data aceasta am înaintat un nou proces împotriva acestei comisii 
a Consiliului Local. Aşteptăm să ni se facă dreptate. 

Este strigător la cer cum politicienii de azi, care în majoritate şi-au 
făcut rost prin R.I.A.L. de vile şi spaţii comerciale, pe preţuri derizorii, se 
opun ca o Policlinică a oamenilor săraci, unde se acordă consultaţii gratuite 
pentru aceşti nevoiaşi, pentru foştii deţinuţi politic şi membrii Asociaţiei 15 
Noiembrie 1987, să poată fi cumpărată conform unei sentinţe definitive şi 
irevocabile a Tribunalului Braşov. Este trist că azi nu se mai poate spera nici 
pentru punerea în aplicare a unor sentinţe judecătoreşti rămase definitive şi 

irevocabile, atunci când intervin interese ale „băieţilor deştepţi”, care 
acaparează tot, neţinând seama de lege, de nimeni şi nimic. 

Am prezentat două expertize de evaluare, efectuate de către două 
instituţii abilitate în acest scop, ambele evaluând preţul acestei clădiri a 
Policlinicii înjur de 100.000 de Euro. R.I.A.L.-ul a prezentat altă expertiză, 
cu exagerarea preţului de vânzare al acestei clădiri, pe care au estimat-o la 
350.000 de Euro. Conducătorii acestei instituţii şi câţiva consilieri locali, 
interesaţi direct ca această clădire să ajungă în posesia lor, ştiu foarte bine 
că noi nu dispunem de asemenea sumă, ca să participăm la o licitaţie 
pornind de la 350.000 de Euro (licitaţie ilegală, abuzivă, dar lor le este 
permis orice, chiar călcând în picioare o sentinţă judecătorească). 

Există pericolul ca Policlinica oamenilor săraci, a foştilor deţinuţi 
politic, a membrilor Asociaţiei 15 Noiembrie 1987, toţi victime ale 
regimului comunist, să ajungă în posesia unora dintre aceia care au comis 
crime şi atrocităţi. 

Dar noi sperăm că nici de data aceasta Dumnezeu nu ne va lăsa ca să 
fim batjocoriţi de către cei fără de lege. Ei se erijează în Lege, exact ca pe 
timpul de tristă amintire al regimului comunist, când legal era numai ceea ce 
era în favoarea nomenclaturii, iar în prezent, legal, este numai ceea ce este 
în favoarea unor politicieni, care în majoritate sunt cei ce au furat revoluţia 
din decembrie 1989, devenind ei înşişi „revoluţionari”. 

Vreau să ştie contemporanii şi urmaşii noştri că în această luptă 
sisifică pe care o ducem zi de zi cu aceiaşi foşti comunişti, care au rămas cu 
mentalitate, tupeu şi năravuri comuniste, considerând că lor totul li se 
cuvine ca unor „prinţi moştenitori”, în calitate de foşti activişti de partid, 
transfonnaţi fără niciun regret pentru crimele comise în revoluţionari, 
împroprietăriţi cu terenuri şi cu magazine comerciale, cu pensii de zeci de 
milioane, de foşti şi actuali nomenclaturişti şi securişti, care au rămas 
neclintiţi din posturile lor, fără a fi fost traşi la răspundere în vreun fel 
pentru crimele comise asupra a 2.500.000 de români, în timpul regimului 
comunist. Vreau să se ştie că adevărul nu va putea fi ascuns mult timp, că el 
va ieşi în mod sigur la iveală. Şi aşa cum neamul acesta, prin jertfele curate 
ale tineretului, ale copiilor, a scăpat în decembrie 1989 din robia comunistă, 
tot aşa va scăpa şi de aceşti politicieni corupţi şi asupritori. 

Bunul Dumnezeu ne va ajuta să ne realizăm şi în continuare bunele 
şi creştineştile noastre intenţii, acelea de a ajuta pe semenii noştri căzuţi în 

nenorocire, indiferent de câte adversităţi vom întâmpina şi de câte sacrificii 
va trebui să mai facem. 

Căci cine e mare ca Dumnezeul nostru? 

XLIX. Dispensarul policlinic al Asociaţiei Cristiana 

Nn oferiţi scuze, oferiţi soluţii. 

Frank Hubbart 

Dispensarul policlinic din Braşov, Str. Dr. I. Cantacuzino, nr. 14, am 
reuşit să-l înfiinţăm, să-l organizăm, să-l dezvoltăm şi să-l menţinem în bună 
stare de funcţionalitate, dar numai noi şi Bunul Dumnezeu ştim câte 
obstacole, adversităţi, am întâmpinat. Totală indiferenţă, transformată chiar 
în rea-voinţă din partea celor ce aveau datoria să ne ajute în acţiunile 
noastre sociale şi filantropice. 

Acest imobil l-am obţinut în 1993 prin închiriere de la Consiliul 
Local Braşov. Până la data când noi am putut să-l închiriem, acest imobil a 
fost folosit de către întreprinderea C.I.B.O. Braşov (fabrica de bomboane), 
cu destiaţia de creşă şi grădiniţa pentru copiii angajaţilor acestei 
întreprinderi. Au renunţat la acel imobil fiindcă nu mai erau copii care să 
justifice funcţionarea creşei şi a grădiniţei. Scăderea natalităţii a fost una 
dintre nenorocirile apărute după decembrie 1989 din cauza legalizării 
avorturilor (întreruperilor de sarcină). 

Din 1998, printr-o hotărâre a Consiliului Local Braşov, la 
propunerea consilierului fost deţinut politic Rogoz, s-a aprobat darea în 
folosinţă gratuită a acestui spaţiu, pe o perioadă de 10 ani, pentru Asociaţia 
Cristiana. 

Menţionez că, după 1994, după un an de exercitare a funcţiei de 
preşedinte al Asociaţiei Cristiana, colegul şi camaradul meu Dr. Cismaş 
Constantin şi-a dat demisia din această funcţie, din motive de sănătate, aşa 
că de atunci şi până în prezent am rămas eu preşedinte în locul său. 

Timp de cinci ani, până în 1998, am avut o perioadă de dezvoltare a 
Policlinicii, asigurând consultaţii gratuite pentru orice persoană bolnavă ce 
ni se adresează, reuşind ca această Policlinică să fie încadrată cu zece 
medici de diferite specialităţi, toţi „doctori fără de arginţi”, cu un foarte bun 
renume profesional, dar mai ales moral. Trei dintre aceştia ne-au părăsit 
între timp, plecând „pentru viaţa veşnică” la Tatăl din ceruri. Pe aceştia i-am 
trecut în pomelnicul în care se găsesc alături de alţi binefăcători ai 
Asociaţiei Cristiana, oficiindu-se pentru ei rugăciuni de pomenire şi de 
recunoştinţă la capela de la Căminul de bătrâni al Asociaţiei Cristiana din 
Săcele, judeţul Braşov. Ei vor rămâne în amintirea noastră şi a bolnavilor pe 

care i-au tratat cu toată conştiinciozitatea, aşa cum am învăţat noi la şcoala 
medicală clujeană, înfiinţată şi condusă de profesorii noştri din perioada 
interbelică, în frunte cu Haţegan şi Goia, toţi adevăraţi apostoli în slujba 
sănătăţii neamului nostru. 

Cei trei doctori au fost: 

1) Dr. Nicolae Burlacu - medic primar O.R.L. de la Secţia Mârzescu 
a Spitalului judeţului Braşov. Student fruntaş al promoţiei medicale 1946, 
cunoscut pentru lupta sa anticomunistă, a fost condamnat la moarte de către 
injustiţia regimului comunist, pedeapsă ce i-a fost comutată în muncă silnică 
pe viaţă, pentru că a acordat asistenţă medicală răniţilor din Centrul de 
Rezistenţă Armată din Munţii Făgăraşului; 

2) Dr. Mihai Răduţ - medic primar internist, fost director al 
Spitalului Tractorul şi preşedintele Colegiului Medicilor din judeţul Braşov; 

3) Dr. Nicolae Suliman - medic primar O.R.L., om de o nobleţe 
sufletească rar întâlnită. 

Locurile vacante ale acestora s-au completat între timp, aşa că în 
prezent a rămas tot un număr de zece medici care servesc această 
Policlinică. Ei sunt: 

1) Doamna Dr. Sânziana Migea - medic primar de laborator, fost şef 
al Laboratorului Medical al Spitalului Judeţean Braşov; 

2) Doamna Dr. Doina Nistor - medic primar de boli cardiovasculare, 
şef de secţie la Spitalul Judeţean; 

3) Doamna Dr. Elena Pop Guiu - medic primar de medicină 
generală, specialist în oncologie şi ginecologie; 

4) Doamna Dr. Elena Iliuţan - medic primar în medicină de familie; 

5) Doamna Dr. Cristina Dragomir - medic primar de medicină 
nucleară-ecografie 

6) Domnul Dr. Mihai Polexe - medic primar stomatolog, fost 
director al Policlinicii Stomatologice Braşov; 

7) Domnul Dr. Constantin Cismaş - medic specialist neuro- 
psihiatrie; 

8) Domnul Dr. Ioan Ciucă - medic primar internist, fost şef de secţie 
la Spitalul Militar Braşov; 

9) Domnul Dr. Aurel Dediu - medic primar internist fost şef de 
secţie la Spitalul Astra; 

10) Dr. Teofil Mija - medic primar boli infecto-contagioase şi 
epidemiologie, doctor în Ştiinţele Medicale, Directorul Policlinicii 
Asociaţiei Cristiana. 

Asistentă medicală şefă: Mariana Piţul. 

Asistentă farmacie: Daniela Ţepeluş. 

în afara acestor zece medici, care au program săptămânal în 
Policlinică, noi mai beneficiem şi de colaborarea următorilor medici 
specialişti, şefi de secţie din Spitalul Judeţean, pentru bolnavii ce necesită 
internare în spital: 

1) Dr. Ioan Dragomir - medic primar şef, secţie Chirurgie; 

2) Dr. Vary Andras - medic primar şef, secţie Ortopedie; 

3) Dr. Mircea Radu - medic primar şef, secţie Neuro-Chirurgie 

4) Dr. Anton Burducea - medic primar şef, secţie Boli 
Cardiovasculare. 

Acest dispensar Policlinic „fără plată” a rămas rezervat familiilor 
sărace, cu un venit lunar sub salariul minim pe economie, foştilor deţinuţi 
politic - luptători anticomunişti, veteranilor de război, membrilor Asociaţiei 
15 Noiembrie 1987 etc. 

Pentru aceste categorii, cât şi pentru membrii cotizanţi, în medie 
între 300-400 pe an (cei care plătesc lunar o cotizaţie minimă), prestaţiile 
medicale sunt de asemenea gratuite (analize de laborator, ecografie, 
electrocardiografii, tratamente stomatologice şi O.R.L. etc.). 

Cheltuielile de întreţinere ale dispensarului policlinic (încălzire, apă, 
lumină, curăţenie, pază, reparaţii curente, zugrăveli etc) le-am acoperit din 
sponsorizări, foarte puţine din ţară, în majoritate externe de la colegi, 
prieteni, rude şi consăteni saşi, ajunşi cu serviciul şi cu domiciliul în 
străinătate. 

Am avut la început şi un număr mare de voluntari colaboratori, în 
special doamne pensionare, care ne-au uşurat foarte mult munca de 
funcţionare a acestei policlinici. 

Tot în această perioadă au fost comise trei furturi în timpul nopţii, 
hoţi rămaşi neidentificaţi până azi. Au furat obiecte de uz casnic şi aparatură 
medicală. 

Din anul 2000 am amenajat două camere în subsolul clădirii, pe care 
le-am pus la dispoziţia familiei Ilieş care asigură paza de zi şi de noapte a 
dispensarului. 

Aparatura medicală a policlinicii am primit-o de la sponsorii noştri 
din Gennania şi Elveţia. Timp de cinci ani, până în 1998, am avut o bună 
perioadă de linişte şi de dezvoltare a policlinicii. 

Ţin să mulţumesc şi de această dată acelor persoane care ne-au ajutat 
să obţinem acest imobil. în primul rând preotului greco-catolic Marius 
Voinea. Acesta a aflat de la o credincioasă din parohia sa despre desfiinţarea 
creşei şi a grădiniţei C.I.B.O., care nu mai avea pe atunci decât opt copii 
care o frecventau, faţă de 80 câţi erau înainte de decembrie 1989. Preotul 
Marius Voinea ştia că noi căutăm un spaţiu pentru un Cămin de bătrâni şi o 
policlinică pentru săraci, aşa că s-a grăbit şi ne-a anunţat despre renunţarea 
celor de la C.I.B.O. la acest spaţiu. 

Mulţumesc de asemenea tuturor membrilor Consiliului Local de la 
acea oră, în mod special preşedintelui Consiliului, Dr. Ing. Mircea Vătafu, 
director la Electrica Braşov, precum şi doamnei inginer Păltineanu, secretara 
Consiliului. La fel şi colegului Dr. Măzgăreanu, pe atunci inspector sanitar 
cu probleme de pediatrie, în prezent directorul Spitalului de Copii Braşov. 

Toţi aceştia au aprobat pentru Asociaţia Cristiana repartiţia acestui 
imobil, obligându-1 pe primarul de atunci Moruzi să cedeze şi să renunţe la 
combinaţiile privind acest spaţiu promis altcuiva, care în mod sigur nu i-ar fi 
dat destinaţia pe care i-am dat-o noi. 

Am amintit pe câţiva dintre puţinii noştri „binefăcători”, dar lista 
răufăcătorilor noştri pentru acest imobil este mult mai lungă. 

Nu ştiu dacă alţii ar fi rezistat, aşa cum am rezistat noi, atacurilor 
permanente de a fi evacuaţi din acest spaţiu. De când a apărut Legea 
550/2001, prin care ni se dădea dreptul de a cumpăra acest imobil prin 
negociere directă, noi ne luptăm pe toate căile legale cu toţi cei ce reprezintă 
grupul de interese cărora nu le-a mai rămas în viaţă decât instinctul pervertit 
al proprietăţii, respectiv acapararea de cât mai multă avere în afara legilor şi 
a omeniei, în scopul îmbogăţirii personale. 

Inginerul Vele, directorul R.I.A.L. din acea perioadă, a venit cu 
propunerea de a-i ceda lui acest spaţiu. Nu s-a sfiit să spună că are nevoie de 
el pentru a-1 da unor suspuşi. Ne-a oferit, la alegere, alte două spaţii pe care 
noi le-am refuzat, fiind necorespunzătoare pentru o Policlinică. 

Dar Vele nu a renunţat la acest spaţiu. Ne-a dat în judecată ca să fim 
evacuaţi din această clădire. Judecătorii nu i-au admis pretenţiile nedrepte, 
aşa că noi am câştigat acest proces în toate instanţele, de la Judecătorie până 
la Curtea de Apel. Norocul nostru a fost că Vele a fost obligat să renunţe la 
postul de director şi să plece de la R.I.A.L. în concediu de paternitate. Dar 
nici cei ce i-au luat locul în conducere nu ne-au iertat, ci ne-au făcut multe 
alte şicane. 

între timp, în 2001 a apărut Legea 550, prin care au fost obligaţi cei 
de la R.I.A.L. să ne treacă pe lista celor ce intră în prevederile acestei legi, 
pentru a cumpăra prin negociere directă acest imobil. Curând însă ne-am 
văzut şterşi de pe acea listă, rămânând cu dreptul de a-şi cumpăra cabinetele 
medicale prin negociere directă numai soţiile unor parlamentari şi politicieni 
locali. 

Tot în acest timp a venit la mine unul dintre consilierii locali, 
oferindu-mi un alt schimb de imobil pretextând că are el nevoie de spaţiul 
acesta. L-am refuzat, deşi ştiam bine că va fi foarte greu să mai rezistăm 
acestor presiuni din toate părţile. Noi eram singuri, doar cu Dumnezeu, ei 
erau toţi, dar fără Dumnezeu. 

Toate intervenţiile noastre de a fi trecuţi din nou pe lista celor ce au 
dreptul să-şi cumpere spaţiul conform Legii 550/2001 au fost zadarnice. Am 
colindat pe la toate autorităţile locale, Primărie, Consiliul Local, R.I.A.L., 
prin audienţe, memorii, intervenţii pe la politicienii locali. De la toţi aceştia 
am rămas doar cu simple promisiuni, că vor rezolva situaţia ce mi s-a creat 
în mod abuziv în Consiliul Local al Municipiului Braşov. 

Este strigător la cer cum nimeni dintre autorităţile locale sau dintre 
politicienii braşoveni nu ne-a luat apărarea văzând nedreptatea ce ni se 
făcea, mie şi celor ce beneficiau gratuit de consultaţii, tratamente şi 
medicamente în această policlinică. Şi toate aceste nedreptăţi, pentru aceste 
categorii sociale faţă de care Statul avea în primul rând obligaţia de a-i ajuta 
şi a-i respecta pentru lupta lor anticomunistă, se petreceau în timp de 
tovarăşul Vele, prin R.I.A.L., repartiza în mod oficial spaţii de locuit, 
adevărate vile, pentru familiile nomenclaturiştilor, bineînţeles cu 
posibilitatea de a şi le cumpăra pe un preţ derizoriu, după ce tot R.I.A.L.-ul 
a făcut şi reparaţii şi investiţii în aceste imobile, ca să se simtă cât mai bine 
cei ce contribuiseră la distrugerea ţării noastre şi a neamului nostru. 

Toate aceste favoruri făcute foştilor nomenclaturişti şi securişti 
contrastau flagrant cu refuzul autorităţilor ce se străduiau în mod ilegal să ne 

evacueze din policlinica pe care noi, foştii deţinuţi politic anticomunişti am 
reuşit să o înfiinţăm şi să o dotăm corespunzător pentru a ne putea trata 
bolile cronice şi trupurile istovite de pe urma regimului de exterminare la 
care am fost supuşi tocmai de către aceiaşi nomenclaturişti şi securişti, care 
acum continuau să aibă aceeaşi atitudine faţă de noi ca şi în timpul „Epocii 
de aur”. 

In disperare că vom putea fi aruncaţi în stradă, ne-am adresat din nou 
justiţiei. După doi ani de judecată, Tribunalul Braşov a dat o decizie 
definitivă şi irevocabilă, prin care Asociaţia Cristiana avea dreptul legal de a 
cumpăra imobilul şi spaţiul în care funcţiona policlinica din Braşov, Str. I 
Cantacuzino, nr. 14, conform Legii 550/2001, adică prin negociere directă. 

Dar pentru Consiliul Local şi R.I.A.L. această sentinţă nu însemna 
nimic, căci ei nu respectă legea! 

Deşi în sentinţa nr. 1983/C din 3 decembrie 2004 Tribunalul Braşov 
dădea împuternicire şi ordona agenţilor administrativi şi ai forţei publice să 
execute această hotărâre, iar procurorilor să stăruie pentru aducerea ei la 
îndeplinire, totuşi şi acum, în martie 2008 (după mai bine de trei ani de lupte 
cu autorităţile politico-administrative) această sentinţă a Tribunalului 
Braşov continuă să fie ignorată de către Primăria Braşov, Consiliul Local şi 
R.I.A.L. Braşov. 

In luna decembrie s-au împlinit trei ani de la pronunţarea acestei 
sentinţe, timp în care, nefiind aplicată, îşi va pierde valabilitatea, fapt ce m-a 
determinat să intentez un nou proces acestor autorităţi pentru prelungirea 
valabilităţii sentinţei Tribunalului din 3 decembrie 2004. Singura speranţă 
ce ne-a mai rămas este numai Bunul Dumnezeu, şi suntem convinşi că şi de 
această dată El nu ne va lăsa să fim batjocoriţi din nou de cei care, în timpul 
celor 50 de ani de regim comunist n-au reuşit să ne extermine chiar pe toţi 
luptătorii anticomunişti, şi de aceea încearcă în continuare să ne lichideze. 

Aceşti trei ani de luptă surdă cu autorităţile locale au fost pentru noi 
cea mai grea perioadă din cei 18 ani de după revoluţie. Audienţe, memorii, 
intervenţii la Primărie, la Consiliul Local, la R.I.A.L. Braşov, la Parchetul 
Braşov, la Avocatul Poporului, la Ministerul Justiţiei, la Comisia de Abuzuri 
din Parlamentul României, la executori judiciari, la politicieni locali, 
Prefectură etc, toate fără niciun rezultat. 

Intre timp a apărut Legea nr. 236/2006 pentru aprobarea Ordonanţei 
de Urgenţă nr. 110/2005 privind vânzarea spaţiilor ce sunt în proprietate 
privată a statului sau a unităţilor administrativ-teritoriale, cu destinaţia de 

cabinete medicale, precum şi a spaţiilor ce desfăşoară activităţi conexe 
actului medical, publicat în Monitorul Oficial. 

Este clar ca lumina zilei că noi intrăm şi sub incidenţa acestei legi, 
dar nici Primăria Braşov, nici Consiliul Local Braşov nu ne-au anunţat şi 
deci nu ne-au inclus pe lista celor ce beneficiază de această lege, 
nerecunoscându-ne dreptul de a cumpăra spaţiul Policlinicii, o dovadă în 
plus de ce intenţii şi sentimente au aceste autorităţi faţă de foştii deţinuţi 
politic anticomunişti. 

Dar suntem convinşi şi de această dată că Atotputernicul Dumnezeu 
ne va ajuta să rezistăm tuturor acestor obstrucţii şi nedreptăţi. Şi suntem 
siguri că în cele din urmă nicio fărâmă de energie morală consumată pentru 
prea-binele celor ce au nevoie de ajutorul nostru, nu va rămâne nerespectată. 
Şi dacă judecătorul nedrept din Biblie a făcut totuşi în cele din urmă 
dreptate, tot astfel şi justiţia de azi va găsi un mod legal de rezolvare, fără a 
da câştig de cauză celor ce sunt obişnuiţi să acapareze tot ce văd, călcând în 
picioare legile, pe foştii deţinuţi politic, pe săracii ce aşteaptă ajutorul nostru 
prin această policlinică, pe veteranii de război şi pe membrii Asociaţiei 15 
Noiembrie 1987. 

Doamne al puterilor, fii cu noi! 

L. Căminul de bătrâni 

Răbdarea este partenerul înţelepciunii. 

Sf. Augustin 

Mi-am propus că scriu chiar un scurt istoric al Căminului de bătrâni 
Cristiana din Săcele, judeţul Braşov, fiind convins că experienţa prin care 
am trecut de la înfiinţarea acestuia, în 1999, până în prezent, cu eforturile şi 
rezultatele bune, dar mai ales cu adversităţile întâmpinate, poate fi un 
îndemn pentru cei ce vor să ajute pe aproapele nostru. Aceasta în cazul când 
vor împlini cuvintele Mântuitorului, care ne asigură că dacă „rămâneţi întru 
Mine şi Eu rămân cu voi”. 

Drept prefaţă la aceste însemnări privind căminul de bătrâni am citat 
un sfat înţelept primit de la bunicul meu matern, un cioban, gospodar de 
toată lauda, bun cunoscător al drumului corect şi drept pe care oamenii de 
omenie trebuie să îl parcurgă în viaţă. Schiţez pe scurt acest sfat. 

Se ştie că familia ţărănească este compusă din trei generaţii, toate 
locuind şi muncind împreună: bunicii - având bogată experienţă de viaţă 
dădeau sfaturi bune părinţilor noştri, părinţii - munceau şi duceau greul 
gospodăriei, noi copiii - eram numai ochi şi urechi printre ei, ascultându-le 
sfaturile şi ajutându-i la treburi după puterile noastre. 

Vara, când încărcau fânul uscat de pe luncă, bunicul mă chema şi-mi 
spunea blând, dar categoric: „Copile, urcă-te în car, ia hăţurile cailor în 
mână şi prăjina între picioare.” (Acum, îmi trecea astfel toată 
responsabilitatea drumului spre casă - ţel final - mie!). Relatez în 
continuare. Noi am încărcat, am greblat carul şi l-am strâns cu prăjina cât 
am putut (deci noi ne-am făcut datoria la locul de muncă, cu vârf şi îndesat 
ca să nu mai trebuiască altcineva să intervină ca să ne completeze lucrarea). 
Porneşte carul şi ţine caii numai la pas (când porneşti la drum să ştii şi cum 
trebuie să procedezi). Pe drum să ai grijă, ţine caii numai la pas că tu trebuie 
să îi conduci pe ei, nu ei pe tine (să-ţi iei măsuri de prevedere, să nu mai fie 
nevoie ca alţii să te controleze şi să te ajute). Dar bagă de seamă că drumul 
nu e ca pe masă, mai are şi gropi (drumul vieţii nu e mereu drept, nu e neted 
ca pe masă, are şi obstacole, pe care trebuie să le ocoleşti, să le eviţi). Dar 
chiar dacă noi am greblat bine carul şi l-am strâns cu prăjina cât am putut, 
pe drum tot vor mai cădea din car fire de fân sau poate chiar smocuri. N-ai 
ce face. Lasă-le să rămână acolo, căci acolo este locul lor. Tu să nu te uiţi 

niciodată înapoi, ci numai înainte! (După ce ţi-ai făcut corect datoria, tot vor 
mai apărea necazuri în viaţă, dar care nu trebuie să te oprească din drumul 
tău, căci nimeni nu e cruţat de pierderi şi decepţii în viaţă.) Acestea nu 
trebuie să te abată din drumul tău, care să fie numai înainte!” 

Câtă înţelepciune, câtă experienţă de viaţă cu bune şi cu rele, câtă 
dârzenie în hotărârea de a-ţi face datoria în viaţă, cu vârf şi îndesat, 
convingerea de a nu te abate din drumul vieţii, drumul cel bun, unic - chiar 
dacă mai prezintă şi greutăţi care sunt inevitabile. Aceasta este linia moral- 
creştină ce nu ne scuteşte de încercări, de pierderi şi de suferinţă. 

Este acesta un sfat al unui fost cioban, devenit agricultor la 
bătrâneţe, gospodar de frunte în sat, respectat de toţi consătenii, un adevărat 
„pater familias” (şeful familiei), un adevărat model prin exemplul personal. 
El reuşea să se exprime concis, în câteva propoziţii, care dacă ar fi 
dezvoltate ar putea deveni o carte întreagă de pedagogie şi educaţie moral- 
creştină. 

Acest îndemn al bunicului meu mi-a fost călăuză în viaţă. Mi-a fost 
de mare ajutor, mai ales în momentele de cumpănă, momente grele între 
viaţă şi moarte. Şi astfel, descurajarea nu s-a putut instala niciodată în 
sufletul meu, deoarece ştiam că drumul meu este numai înainte! 

In 1992, am fost invitat în Germania de saşii consăteni care între 
timp se stabiliseră acolo. Am acceptat cu multă bucurie această invitaţie, 
împreună cu soţia am prelungit această vizită aproape trei săptămâni, fiind 
invitaţi în Regensburg, Niimberg, Stuttgart şi Aachen, la familii care 
reuşiseră să ajungă în Germania înainte de decembrie 1989, unele, iar altele 
imediat după această dată, toţi având o situaţie materială mult mai bună 
decât avuseseră în satul nostru. 

La Regensburg am stat la o familie prietenă, ambii soţi fiind angajaţi 
la căminul de bătrâni din acea localitate. Femeia lucra pe post de infirmieră, 
iar bărbatul avea în grija sa serviciul de întreţinere a căminului (se pricepea 
la mecanică, la instalaţii, la electricitate, tâmplărie etc, spre mirarea 
localnicilor care erau strict limitaţi la o îndeletnicire). 

De la casa prietenilor noştri consăteni până la Căminul de bătrâni 
(locul lor de muncă) era doar o distanţă de circa 100 m. Am făcut trei vizite 
la acest Cămin şi ne-am documentat asupra a tot ce mă interesa, cu gândul 
de a reuşi să înfiinţăm şi noi, la Braşov, un astfel de aşezământ social creştin 
pentru semenii noştri lipsiţi de mediul familial. 

N-am cuvinte să descriu acest Cămin de bătrâni din Regensburg. Uu 
adevărat paradis pământean. Este condus de călugăriţe romano-catolice. 
Centrul căminului este capela religioasă de la parter, unde zilnic se oficiază 
Sfânta Liturghie. Camerele sunt dotate cu megafoane, de la care puteau 
asculta Sfânta Liturghie şi cei ce sunt netransportabili. Veneau la Sfânta 
Liturghie toţi locatarii căminului, împreună cu cei din personalul de 
întreţinere şi conducere a căminului. Unii locatari veneau în cărucioare de 
handicapaţi. 

La parter sunt birourile, serviciul administrativ, cabinetul medical, 
biblioteca şi un mic serviciu de fizioterapie. în plus acolo este un mic bazar, 
o piaţă mai mică aprovizionată cu tot ce este de trebuinţă acestor locatari; un 
mic bar, cu sucuri, cafele, ceaiuri, dulciuri, patiserie, fructe de orice fel, 
predominând citricele şi strugurii. Unele camere sunt cu două paturi, altele 
asemănătoare unei garsoniere cu hol, un mic dormitor, o cameră 
transformată în birou de lucru, calculator, telefon. Tot acolo este o combină, 
televizor, DVD, radio, videocasetofon etc. 

Baia este dotată cu aparate ortopedice, care îl ajutau pe pacient să 
intre şi să iasă din vană cu uşurinţă. 

Clădirea, cu două etaje, este dotată cu un ascensor central, 
dimensionat pentru a putea transporta o targă şi alte obiecte ce trebuie aduse 
la etaje. 

Blocul alimentar este la subsolul clădirii împreună cu magaziile de 
alimente. Un perete împărţea subsolul în două părţi egale. în cealaltă 
jumătate se află spălătoria şi uscătoria dotată cu ventilatoare de aer cald. 

în dotare, căminul are un autoturism necesar conducerii 
administrative, un autovehicul dotat corespunzător pentru transportul 
alimentelor şi un microbuz cu 20 de locuri pentru transportul locatarilor în 
oraş şi în excursii de o zi pe teritoriul Gennaniei. 

Peste tot curăţenie ca în farmacie, iar personalul de îngrijire este 
selectat ca să poată acorda îngrijire ca pentru membrii familiei sale, 
nicidecum să certe pe cineva dintre pacienţii care i-a dat de lucru, trebuind 
să şteargă locul pe care acesta, fără voia lui, l-a murdărit. 

Când eram încă în Regensburg, înainte de a pleca spre România, m- 
am hotărât că, indiferent care vor fi greutăţile pe care le voi întâmpina, voi 
înfiinţa şi la Braşov un Cămin pentru bătrâni după modelul celui din 
Regensburg, bineînţeles adaptat la posibilităţile noastre româneşti. 

Eram obişnuit cu mentalitatea aproape generală de la noi, că orice 
lucru bun se face în stil românesc, adică „merge şi-aşa!” cum obişnuiau să 
spună în timpul regimului comunist cei ce trebuiau să realizeze lucruri de 
calitate, dar auzeai mereu că „ei se fac că ne plătesc, iar noi ne facem că 
lucrăm”. 

Mi-am spus atunci că şi ţara noastră este frumoasă şi bogată, ca orice 
altă ţară din Europa, că şi la noi au mai rămas oameni de omenie, oameni de 
suflet, că nu toţi s-au făcut prieteni cu dracul până să treacă puntea, 
crezându-se mai şmecheri decât dracul, şi în mâinile dracului au rămas pe 
viaţă! 

Ajuns în ţară, am stat de vorbă cu prietenii, şi cu colegii mei, 
spunându-le ce-am văzut eu la Regensburg, în Germania, şi că m-am hotărât 
să cer şi ajutorul lor ca să ne unim eforturile şi să realizăm şi noi un astfel de 
cămin! 

Porneam de la zero, nu aveam nimic, dar aveam convingerea că 
Dumnezeu ne va ajuta şi că vom reuşi. Aşa am pornit la drum: colegul meu 
de liceu, inginerul Aurel Ursu, colegii medici, dr. Cizmaş şi dr. Dandu, 
precum şi bunul meu prieten, Teodor Haţegan, directorul întreprinderii de 
construcţii SERCONS Braşov, sponsorul nostru chiar de la începutul 
activităţii Asociaţiei Cristiana Braşov, omul care nu are în vocabularul său 
vorba „nu”, căci, ori de câte ori i-am cerut sfaturi sau ajutoare materiale, 
niciodată n-a spus „nu”, ci întotdeauna a găsit tot ceea ce noi aveam lipsă în 
momentul respectiv. 

O primă realizare a fost înfiinţarea Asociaţiei Filantropice Medical- 
Creştine Cristiana Braşov, cu sediul la Biserica de pe Str. 15 Noiembrie, la 
părintele Gheorghe Grindu, care a şi devenit, conform statutului Asociaţiei, 
primul vicepreşedinte, alături de Dr. Cismaş Constantin - preşedinte. Data 
înfiinţării Asociaţiei Cristiana Braşov a fost septembrie 1993, iar după două 
luni am reuşit să obţinem sediu pentru Dispensarul policlinic al Asociaţiei 
Cristiana, comasat cu dispensarul medical al foştilor deţinuţi politic, din Str. 
Castelului, servit de Dr. Cismaş şi de subsemnatul. 

Am fi putut fi mulţumiţi cu acest dispensar policlinic, de pe str. Dr. I 
Cantacuzino nr. 14, care se dezvolta de la zi la zi, ajungându-se în curând la 
un număr de 10 medici de diferite specializări care îl deservesc absolut în 
mod gratuit. 

Dar noi voiam ca, tot în cadrul Asociaţiei Cristiana, să găsim o 
clădire unde să putem pune bazele căminului de bătrâni, aşa cum îl văzusem 
eu în Germania. 

Şi din acest moment începe lupta inegală cu autorităţile politice, 
surde la strigătele de ajutor ale celor ce i-au propulsat în posturile politice 
ale judeţului şi oraşului Braşov. 

Repetatele noastre cereri şi memorii adresate prefectului se opreau la 
juristconsultul Prefecturii, un domn Ştefan, fost ofiţer superior de miliţie, şi 
care, timp de aproape şapte ani, „ne-a dus cu vorba” (româneşte se spune 
altfel). A întrebuinţat faţă de noi tactica din timpul regimului comunist, al 
cărui continuator era, aceea de „hai vino mâine”, doar noi vom obosi şi nu-1 
vom mai deranja. El nu ne-a refuzat categoric niciodată, ne spunea că să 
găsim noi clădirea potrivită şi el va fi de acord ca să o primim pentru 
Cămin. Dar de câte ori mergeam şi îi spuneam că am găsit şi precizam care 
e respectiva clădire, el încerca să ne convingă că aceea este dată deja, 
promisă altora (nici intr-un caz unora care să realizeze ceva în folosul 
populaţiei sărace). 

Am întâlnit în această perioadă în Primăria Braşov un singur om 
sincer şi binevoitor, regretatul arhitect Cornel Popa, pe atunci viceprimar. El 
ne-a oferit un bloc din Răcădău, pe Str. Someşului, care era făcut din 
economiile constructorilor, nu avea niciun stăpân, aşa că revenise de drept 
Primăriei Braşov. Toate formele necesare pentru ca acest bloc să fie dat 
Asociaţiei Cristiana, cu destinaţia de a-1 transforma în cămin de bătrâni, au 
fost întocmite de către arhitectul Comei Popa, mai necesitând doar 
semnătura primarului Moruzi pentru ca această clădire să ne fie dată în 
chirie până vom ajunge în situaţia de a găsi o formulă de a-1 cumpăra în rate 
pentru cămin. 

Dar, în dimineaţa următoare, când m-am prezentat la Primărie ca să 
ridic repartiţia semnată şi de primar, acesta s-a scuzat că nu mai poate să ne 
aprobe repartiţia acestui bloc, fiindcă are obligaţii faţă de S.R.I.. Aşa că a 
fost repartizat apoi angajaţilor S.R.I., care între timp şi-au cumpărat aceste 
apartamente. Orice discuţie cu primarul Moruzi ar fi fost inutilă. 

Am apelat la doamna Doval, directoarea din acel timp a serviciului, 
ce răspundea de proprietăţile statului, transformat mai apoi în S.I.F. 
Transilvania. După lungi tratative, doamna Doval ne-a promis că ne va 
repartiza o clădire ce se pretează pentru a fi transfonnată în cămin de 
bătrâni. Ba şi mai mult, ne-a spus că a găsit chiar şi un sponsor care să o 

cumpere şi să ne-o ofere nouă. Ne-am bucurat toţi foarte mult de această 
ofertă şi am aşteptat data când să perfectăm aceste forme. Dar, surpriză! 
Când m-am prezentat la secretariat şi am cerut ca să vorbesc cu doamna 
directoare Doval, secretara, care mă cunoştea bine de la multele vizite făcute 
în acel birou, a scos o gazetă locală în care pe prima pagină era un titlu cu 
litere mari: „A căzut capul directoarei Doval”. Ne-a părut rău de ceea ce 
aflam, căci această doamnă, alături de arhitectul Popa, au fost singurii 
oameni care ne-au înţeles şi ne-au arătat multă bunăvoinţă. 

Urmaşul dânsei în funcţia de director cunoştea problema noastră, dar 
n-a rămas nici dânsul prea mult pe acel post. 

Am insistat din nou pe lângă juristconsultul Prefecturii ca să ne 
repartizeze nouă fosta clădire în care funcţionează Căminul Şcolii de Partid 
(de vipere, cum îi spuneam noi), situat pe panta din spatele sediului poliţiei, 
dar nici aceasta nu ni s-a dat. In cele din urmă a fost repartizată angajaţilor 
Poliţiei. 

Pe atunci se practica următoarea metodă de jaf. Se lăsa clădirea 
respectivă în paragină, dispărea tot inventarul, şi aşa degradată intra în 
proprietatea fostei nomenclaturi şi a securiştilor. în felul acesta, un fost 
politruc al unei întreprinderi ajungea proprietarul întregii întreprinderi care, 
de cele mai multe ori, nici nu-şi schimba profilul, ci activa în continuare sub 
conducerea noului proprietar care se trezea peste noapte miliardar. Şi astfel 
proprietăţile statului au ajuns, numai ei ştiu cum, în mâna foştilor securişti şi 
nomenclaturişti ei dispunând azi şi de puterea economică. Toţi braşovenii 
ştiu cum au apărut baronii locali! 

O altă clădire, care ajunsese degradată şi deposedată de toate dotările 
interioare, a fost un Cămin din cartierul Noua, cu 100 de garsoniere, pentru 
care am făcut cerere să-l primim, dar de data aceasta s-au opus chiar 
conducătorii Sindicatului de la Steagul Roşu, pretextând că vor să-şi facă 
acolo sediu. 

Obosiţi şi disperaţi, dezamăgiţi de comportamentul noilor 
conducători politici instalaţi la putere prin „revoluţia furată”, la sfatul 
colaboratorilor mei, am acceptat ca să ne orientăm spre o clădire liberă chiar 
şi în localităţile din vecinătatea Braşovului. 

Protopopul Orendi de la Biserica Neagră ne-a oferit clădirea fostei 
şcoli (destul de veche şi degradată), proprietatea bisericii evanghelice din 
comuna Prejmer, care avea şi un hectar de curte şi grădină. Era la 25 de km 
de Braşov - prea departe pentru noi. 

Primarul din Hălchiu ne-a oferit şi el clădirea fostei şcoli a saşilor, 
unde pe lângă faptul că era la fel de departe, mai necesita şi prea multe 
investiţii. 

Consilierul nostru, al Asociaţiei Cristiana, dl. ing. Grigore, ne-a 
informat că în Săcele am putea găsi un astfel de sediu pentru căminul 
nostru. Zis şi făcut! M-am prezentat la primarul din Săcele, Vasile Laţa, cel 
ce fusese director economic la Electroprecizia. A rămas doi ani pe post de 
contabil la întreprinderea SERCONS a lui Teodor Haţegan, după care a fost 
ales primar în Săcele. 

Eu îl cunoşteam destul de bine, din controalele ce le făcusem la 
această întreprindere, pe linie de Igienă a Muncii, şi a activităţii din 
dispensarul medical ce funcţiona în această întreprindere. 

El ne-a dus şi ne-a arătat o aripă de la Spitalul Orăşenesc, unde se 
turnase deja fundaţia, urmând ca eu să continui lucrările de construcţie 
pentru încă două etaje, convins fiind că eu voi renunţa la propunerea lui. 

Teodor Haţegan i-a spus: 

- Măi Vasile, cum poţi tu crede că Dr. Mija are bani să construiască 
o aripă a Spitalului, care va costa 4-5 miliarde, ca tot să nu fie a lui, ci a 
spitalului? 

Iar primarul Vasile Laţa a spus: 

- Vezi, eu atât am şi atât vă pot oferi. 

Pe noi ne-a însoţit la spital şi ing. Ştefănescu, viceprimar, om de 
omenie, care a spus: 

- Domnule primar, noi avem ceva care ar putea să fie uşor 
transformat în cămin. Este internatul de elevi de la Grupul Şcolar de 
Construcţii şi Montaj, din Str. Gh. Moroianu nr. 11. Să mergem să-l vadă. 

Acest cămin a fost pentru familia noastră piatra de încercare a vieţii, 
copilul nostru de suflet. Iar azi, când ne aflăm în acest cămin, uităm de toate 
greutăţile şi adversităţile întâmpinate de la înfiinţare (în noiembrie 1999) şi 
până în octombrie 2007, când vedem că stăruinţa, munca neîntreruptă şi mai 
ales rugăciunile permanente ale soţiei mele, precum şi convingerea noastră 
că Dumnezeu nu ne va părăsi şi ne va ajuta să parcurgem acest drum lung şi 
greu. Ne bucurăm, fără a ne atribui nouă această reuşită, ci numai bunului 
Dumnezeu şi colaboratorilor noştri care au rămas alături de noi şi la bine, 
dar mai ales la greu. 

Şi astfel, 50 de persoane, lipsite de mediul familial, şi-au găsit aici 
adăpost şi masă şi s-au încadrat uşor în „marea familie” a căminului. Aici 
sunt lipsiţi de grija zilei de mâine şi sunt respectaţi şi trataţi ca fraţi creştini. 

Despre acest cămin reporterii TV sau de la cotidiane şi reviste locale 
şi centrale, ce ne vizitează des, spun că nu este cu nimic mai prejos decât un 
hotel de trei stele, în ceea ce priveşte „casă - masă”. 

Şi trebuie să fie astfel, căci pentru dotarea şi buna funcţionare a 
acestuia, sponsorii noştri (o familie din Germania, oraşul Villigen, inginerii 
Irmgard şi Hans Rosch) au investit până acum peste 100.000 de Euro. Şi 
aceste sponsorizări ei le-au realizat de la parohia romano-catolică din acel 
oraş, prin Asociaţia Caritas. 

S-au convins aceşti sponsori că donaţiile ce ni le-au făcut nu s-au 
dus ”pe apa Sâmbetei”, ci au rodit dând acest minunat cămin. 

Aceleaşi mulţumiri şi recunoştinţă pentru ceilalţi sponsori din 
străinătate: Episcopia Romano-catolică din Mainz prin familia Zima Petre, 
apoi consătenii, prietenii şi colegii mei din Hamburg, Stuttart, Regensburg, 
precum şi familia Lucia Benovici şi colaboratorii să din Elveţia, Biserica 
Vallonă din Utrecht - Olanda, ajutorul şcolar din Irlanda prin profesorul 
Jim, sponsorii noştri din Franţa şi alţii. 

Aceleaşi mulţumiri pentru buna colaborare cu locatarele din cămin 
Claudia şi Ioana, precum şi cu locatarii Derdena şi Iordan. 

Nu pot încheia acest capitol fără a aminti şi de buna colaborare cu 
toţi angajaţii căminului, în mod deosebit cu doamnele Maria Puia şi Aurelia 
Naty. 


287 




Dr. Teofil MIJA 


Generaţia neînfrântă 


LI. Cantina de ajutor pentru săraci 

Niciun om nu-şi poate ajuta prietenii 
fără a se ajuta pe sine însuşi. 

Emerson 

în anul 1998, am reuşit cu ajutorul Bunului Dumnezeu să înfiinţăm 
şi o cantină pentru săraci. La început aceasta a funcţionat în subsolul clădirii 
Policlinicii Cristiana. 

Am beneficiat de ajutorul financiar pe care ni l-a acordat în acest 
scop Asociaţia Caritas a Mitropoliei greco-catolice din Blaj prin directoare 
grădiniţei din Braşov, înfiinţată tot de Caritas Blaj, respectiv doamna Maria 
Hociotă. 

Ajunseserăm ca împreună să putem acorda zilnic o masă caldă de 
amiază pentru persoanele triate în acest scop de către Serviciul Social din 
Primăria Braşov. 

Masa caldă de amiază se pregătea în bucătăria blocului alimentar al 
căminului de bătrâni din Săcele şi era transportată de acolo la subsolul 
policlinicii noastre din Braşov, cu un autovehicul proprietate a Asociaţiei 
Cristiana. 

în 2001 reuşisem să acordăm masa caldă de amiază unui număr de 
80 de persoane sărace. La zece familii din această categorie le duceam masa 
de amiază la domiciliu, cu mijlocul nostru de transport. 

Primăria Braşov ar fi trebuit să ne sprijine în această acţiune de 
ajutorare a unor familii recomandate tocmai de Serviciul Social pentru a 
primi acest ajutor. Dar cum la noi, la români, este mai greu până începem un 
lucru, căci ne lăsăm mult mai uşor în a-1 duce la îndeplinire, aşa a fost şi la 
noi cu această cantină. Banii promişi de Primăria Braşov nu ne-au fost 
retribuiţi, aşa că a trebuit să ne limităm numai la posibilităţile noastre 
financiare. între timp nici ajutorul de la Caritas - Blaj nu ne-a mai fost 
asigurat, după retragerea Primăriei Braşov din această acţiune filantropică. 

Am hotărât să continuăm activitatea cantinei, dar numai pentru 
săracii domiciliaţi în Săcele. Aceştia vin zilnic, la orele 14, după ce se 
serveşte masa de amiază locatarilor căminului, şi primesc în sufertaşe 
aceeaşi mâncare caldă de la amiază, unnând a o consuma la domiciliul lor. 

Selectarea acestor săraci se face de către parohiile creştine din 
Săcele, respectiv ortodocşi, romano-catolici şi reformaţi. 

Numărul celor cărora le-am putut asigura gratuit în Săcele o masă 
caldă la prânz a fost la început înjur de 20 de persoane. In prezent mai avem 
10 persoane care vin după orele 14.00 şi primesc de la căminul nostru o 
masă caldă de amiază, o porţie dublă ca să le rămână şi pentru cină. Numai 
pentru acest număr redus de săraci din Săcele mai reuşim să asigurăm acest 
ajutor. 

Sperăm să putem menţine şi în continuare acest ajutor distribuit 
gratis pentru persoane foarte sărace din Săcele, atâta timp cât Bunul 
Dumnezeu ne va ajuta ca acest cămin să se mai dezvolte şi să-şi poată 
asigura o sursă financiară permanentă de la sponsorii noştri din străinătate. 

LII. Epilog 

„Oamenii aud, văd şi recunosc toată opera creaţiei, dar refuză să-l 
recunoască pe Creator, însuşi Dumnezeu Atotputernicul şi veşnic.” 

Alexis Cărei - Omul, fiinţă necunoscută 

„Scopul istoriei este de a fi urmaşilor învăţătură” - Miron Costin 

„Creştin, român şi om - sunt cele trei valori care cuprind sufletul 
românesc. 

Ne descompunem, ne lepădăm de noi înşine, murim sufleteşte. 

Tinerii de acum au conştiinţa de acum, dar nu mai au suflet 
românesc. Moare sufletul creştinesc al neamului. 

Avem nevoie să ne rugăm sufleteşte, să ne reorientăm valorile, să 
credem în oameni şi în Dumnezeu.” (Ion Ianolide - întoarcerea la Hristos) 

„Ori te-ar asculta, ori nu, tu, fiul omului să nu te temi de ei şi de 
vorbele lor, să nu te sperii, deşi ei vor fi pentru tine spini şi ciulini. Ai să 
trăieşti între ei ca între şerpi, să nu te temi de vorbele lor, să nu te sperii, ca 
să le spui cuvintele mele, ori te-or asculta, ori nu te-or asculta” - Ezechil 
2,3-7 

„Sfârşitul secolului XX şi începutul secolului XXI găsesc poporul 
român într-o stare de dezbinare fără egal, într-o stare de sărăcie materială, 
dar mai ales morală, iar primul lucru ce trebuie făcut pentru a ieşi din 
această situaţie este aflarea adevărului, indiferent care este. 

Avem nevoie de adevăr pentru a afla cât de adânc ne-am afundat în 
noroiul istoriei. Avem nevoie de adevăr pentru a şti cine ne-a omorât 
bunicii, cine ne-a mutilat părinţii şi cine ne-a ucis prietenii. Avem nevoie de 
adevăr, căci numai ştiind adevărul vom putea şti ce trebuie să facem pentru 
a salva ce mai este de salvat. Avem nevoie de adevăr, ci nu de linişte!” - Un 
elev de liceu, Bucureşti, 1991. 

La începutul lunii august 2007 am primit un transport cu ajutoare 
umanitare din partea sponsorilor noştri din oraşul Villingen - Germania, 
familia Hans şi Irmgard Rosch. Ei sunt responsabilii Asociaţiei Caritas a 
Bisericii Romano - Catolice, pentru sponsorizări în Oradea şi în Braşov. 

Reporterul TV care venise să filmeze T.I.R.-ul cu remorcă ce ne-a 
adus donaţii (mobilă, obiecte de uz casnic, obiecte de îmbrăcăminte etc) 
pentru a face un reportaj despre acest eveniment de la căminul de bătrâni i-a 
luat întâi un interviu şoferului care conducea acest transport, al 39-lea de 
acest fel după decembrie 1989 în România. 

Şoferul a declarat că vine la Braşov absolut dintr-un sentiment de 
sinceră prietenie faţă de noi, cei ce am reuşit să înfiinţăm şi să asigurăm o 
bună funcţionare unui astfel de obiectiv social medical-creştin. 

Apoi, adresându-mi-se mie, reporterul m-a întrebat: 

- Domnule doctor, care credeţi dumneavoastră că este cel mai 
valoros lucru din această lume? 

- Sufletul, i-am răspuns spontan şi foarte convins, pentru că numai 
cu acesta plecăm de pe pământ şi ne prezentăm în cer la judecata lui 
Dumnezeu. Toate celelalte bogăţii aici rămân. Noi trebuie să strângem 
comori sufleteşti, cu acestea să ne umplem sufletul, să nu ne prezentăm cu el 
gol în faţa lui Dumnezeu, ori, răul cel mai mare pe care l-au tăcut comuniştii 
pe pământ este lupta continuă împotriva lui Dumnezeu şi a sufletelor 
oamenilor. Şi astfel, vedem azi în această epocă a materialismului şi 
egoismului victorios, cum foarte mulţi dintre semenii noştri au suflet de 
piatră faţă de semenii lor. Ei sunt robii ignoranţei, marele duşman al binelui 
în favoarea semenilor. Omul nu mai vrea să judece, să cunoască adevărul, să 
facă efort de gândire şi voinţă, să-şi asume responsabilitatea faptelor sale, 
să-L cunoască pe Cel ce singur în această lume a putut spune: „Eu sunt 
Calea, Adevărul şi Viaţa”. Şi Mântuitorul Iisus Hristos ne-a asigurat: 
„Rămâneţi întru mine şi eu rămân cu voi. De veţi rămâne întru mine şi 
cuvintele mele vor rămâne în voi, orice veţi vrea şi veţi cere vi se va da 
vouă. De veţi ţine poruncile mele, veţi rămâne în dragostea mea...”. Mai 
mare dragoste decât acesta nimeni nu are, ca să-şi dea viaţa pentru prietenii 
săi... „De vă urăşte pe voi lumea, să ştiţi că pe mine mai înainte de voi m-a 
urât” (Ioan, cap. 15). 

Am arătat în relatările anterioare greutăţile întâmpinate în cadrul 
Asociaţiei Foştilor Deţinuţi Politic, dar pe care le-am prevăzut că le vom 
întâmpina din partea unui regim politic post - decembrist, care rămăsese tot 
cel care i-a întemniţat pe studenţi, masacrându-i la Piteşti, şi au atâtea alte 
crime pe care numai cei ce le-au comis (securiştii) le ştiu. 

Nu credeam însă că vom întâlni atâtea răutăţi şi fărădelegi, atâta 
prostie şi egoism feroce tocmai din partea celor ce trebuiau să ne sprijine în 
acţiunile noastre filantropice, medical-creştine. Aceste acţiuni cădeau în 
sarcina guvernanţilor, care dacă ar fi judecat normal şi ar fi fost oameni de 
omenie, ar fi trebuit să se bucure că noi le veneam în întâmpinare, rezolvând 
şi problemele care pentru ei erau sarcini de serviciu. Dar ei nu pot înţelege 

nimic pentru că le lipseşte iubirea: „Iubirea e drumul, singurul care duce sus 
spre Dumnezeu. 

Supunându-ne lui Dumnezeu, şi alipindu-ne de comunităţile fireşti 
din care face parte, omul e de abia atunci un om adevărat, pentru că de abia 
atunci îşi cunoaşte adevărata poziţie omenească în lume.” (Puiu Gârcineanu) 

Din ce în ce, aparent, ne este tot mai greu să separăm adevărul de 
minciună, dar adevărul nu va putea fi ţinut sub obroc şi nici învins vreodată 
în lume, căci adevărul este Dumnezeu, lumina cea adevărată, care luminează 
întru întuneric şi întunericul nu a biruit-o. 

Tăcerea este cel mai bun aliat al neocomuniştilor, dar noi nu vom 
tăcea atâta timp cât vom mai putea vorbi. Dar tot ce s-a furat până în prezent 
de către neocomunişti rămâne bun furat, inclusiv revoluţia. Revoluţia furată 
a amânat reaşezarea ţării în făgaşul ei firesc. 

Mulţimile au câteodată contact cu sufletul neamului. Aşa a fost în 
decembrie 1989, în 1 decembrie 1918, în 3/15 mai 1848 etc. 

Discursul de condamnare a comunismului şi a comuniştilor, din 
decembrie 2006, care a avut loc cu două săptămâni înainte de admiterea 
României în Uniunea Europeană, este totuşi meritoriu, căci mai bine mai 
târziu decât niciodată. 

Este pentru prima dată după evenimentele din decembrie 1989 când, 
de la tribuna Parlamentului, preşedintele României, domnul Traian Băsescu, 
a condamnat regimul comunist, care a înrobit ţara şi neamul românesc 
aproape o jumătate de veac. 

Noi, supravieţuitorii generaţiei de studenţi 1948, am afirmat acest 
trist şi tragic adevăr ori de câte ori am avut ocazia în public precum şi în 
cărţile pe care am reuşit să le scriem despre iadul închisorilor comuniste din 
România. 

Pentru supravieţuitori, securiştii şi nomenclaturiştii au fost şi rămân 
criminali ai neamului românesc. Ei au extenninat elitele româneşti 
interbelice prin crime şi atrocităţi dictate de conducătorii partidului 
comunist din România, împreună cu magistraţii, miliţienii şi activiştii de 
partid, toţi răspunzători de genocidul neamului românesc. 

Prin exterminarea elitelor, un efect imediat a fost distrugerea 
sistemului de valori. Astfel, principalul criteriu după care s-a separat 
„valoarea” de non-valoare a fost reprezentat de supunerea faţă de regim (în 
toate formele ei). Această stare de degradare otrăveşte în continuare trupul 
ţării. 

Este acest raport o nouă speranţă pentru victimele regimului 
comunist că în sfârşit justiţia actuală va trebui să stabilească gradul de 
vinovăţie al criminalilor, iar victimele acestora să fie reabilitate? 

Sperăm că acest raport nu va avea soarta tristă a celorlalte propuneri 
şi măsuri de asanare morală a regimului nostru democrat de tranziţie, terfelit 
de politicienii postdecembrişti, care au rămas cu mentalităţi comuniste, care 
s-au opus din răsputeri, prin toate şiretlicurile şi hăţişurile parlamentare, ca 
să nu se aprobe nicio lege care să le descopere fărădelegile. Aceste legi nu 
au putut trece prin Parlament, iar dacă totuşi după ani şi ani de amânări şi 
ciuntiri au reuşit să fie votate, n-a mai rămas din proiectele propuse iniţial 
decât nişte caricaturi căzute în derizoriu. 

Exemple sunt: punctul 8 al Proclamaţiei de la Timişoara, legea 
corupţiei fără corupţi, legea deconspirării securităţii (din care singurii 
vinovaţi au rămas turnătorii - victimele acestora), declararea averilor ilicite 
ale politicienilor pentru care politica a fost şi va rămâne o adevărată brăţară 
de aur. 

Se aşteaptă dispariţia victimelor, iar până atunci nu mai este mult, 
pentru ca să nu mai aibă cine să-şi ceară dreptatea. 

Ieşirea din criza generală în care trăim, criză predominant morală, nu 
se va putea realiza atâta timp cât oamenii de caracter nu pot accede în 
funcţiile de conducere. Este recunoscut că cei care conduc astăzi sunt 
interesaţi, în mod direct, să perpetueze sistemul politic ticăloşit. 

Regimul comunist din ţara noastră nu este învins, ci din contră se 
află în apogeul succesului. 

Doamne, iartă-i, că nu ştiu ce fac! 

Eu i-am iertat, dar nu-i pot uita! Dar cei ce sunt la doi metri sub 
pământ nu au cum să-i mai ierte. 

LIII. Anexa 1: Curriculum Vitae 

Teofil Mija 

Data şi locul naşterii: 11 septembrie 1923, comuna Bratei, judeţul 

Târnava Mare (actualul judeţ Sibiu) 

Părinţi: Nicolae şi Emilia - ţărani 

Stare civilă : căsătorit 

Studii: 

• Liceul Timotei Cipariu - Dumbrăveni (jud. Târnava Mică) şi 
Liceul Principele Nicolae - Sighişoara (jud. Târnava Mare); 
Bacalaureat - Liceul Gheorghe Lazăr (1942); 

• Facultatea de Medicină - începută la Iaşi, transferat în 1945 
la Facultatea de Medicină din Cluj; întreruptă în 1948, fiind 
persecutat şi deţinut politic în perioada 1948-1964 (15 ani 
condamnare politică şi doi ani fugar luptător anticomunist); 

• Absolvent al Institutului Medico-Fannaceutic Cluj - 
promoţia 1969; 

• Facultatea de Biologie-Geografie din Cluj, absolvită în 1972; 

• Doctor în Ştiinţe Medicale - Cluj - 1982; 

• Institutul Teologic Ortodox Cluj 1947-1948. 

Experienţa profesională : 

• Medic primar boli infecto-contagioase şi epidemiologie 

• Preşedinte al Asociaţiei Filantropice Medical-Creştine 
Cristiana Braşov 

• Director al Căminului de Bătrâni Cristiana Săcele 

• Am parcurs teptele de promovare: medic de circumscripţie 
rurală, urbană, policlinică; 

• Director al Policlinicii Cristiana din Braşov 

• Participant cu lucrări şi referate la conferinţe, simpozioane, 
comemorări şi sesiuni ştiinţifice medicale pentru elevi, 
studenţi şi foşti deţinuţi politic. 

• Colaborator la revistele: Momento, Puncte Cardinale, 
Permanenţe, Buciumul şi Monitorul Expres. 

• Redactor spiritual al revistei braşovene Astral - în perioada 
2002-2003. 

Diplome de studii: 

• Facultatea de Medicină Generală - nota 10 

• Facultatea de Biologie Cluj - cu nota 10 

• Doctor în Ştiinţele Medicale - 1982 

Diplome de onoare: 

• Cetăţean de onoare al municipiului Braşov, 7 decembrie 
1999; 

• Asociaţia Foştilor Deţinuţi Politic din România - filiala 
Braşov, 11 septembrie 2003; 

• Centrul Rezistenţei Româneşti Anticomuniste - 8 mai 2006; 

• Fundaţia Memento-Timişoara, octombrie 2000; 

• Protejarea şi ajutorarea handicapaţilor operaţi cardiac - 
judeţul Braşov; 

• Pentru mucenicie în slujba Neamului Romanesc - Colegiul 
Naţional "Unirea", 2007; 

Lucrări publicate: 

• 22 lucrări ştiinţifice medicale, referate personale sau în 
colaborare cu Institutul Cantacuzino (publicate în ţară sau în 
străinătate); 

• Cartea de memorii "Am fost coleg şi prieten cu Ionel Golea" 
- Colecţia Omul Nou, 1993, Florida, USA; 

• Cartea de memorii "Noi nu am avut tinereţe" - Editura Lux 
Libris, 2005; 

Activitate didactică: 

• Liceul Sanitar Braşov - cursuri de igienă şi fiziologie - 1990- 
1993; 

• Scoală postliceeală de Asistente medicale cursuri de igienă - 
1990-1993; 

• Facultatea de Educaţie Fizica şi Sport a Universităţii 
Transilvania din Braşov - cursuri de igienă sportivă, urgente 
medico-chimrgicale, biomecanică - 1990-1995 

LIV. Anexa 2: Diplome 

LV. Anexa 3: Refeferatul tezei de doctorat 

Lucrarea doctorului MIJA TEOFIL prezentată ca teză de doctorat 
pentru obţinerea titlului de doctor în ştiinţe medicale este binecunoscută de 
către institutele şi medicii de specialitate atît din sectorul organizării 
sanitare cît şi din cei ai cercetării şi supravegherii în teren a importantei 
probleme de sănătate publică „Infecţiile streptococice cu complicaţiile lor 
cardiace şi renale”. 

încă din anii 1972-1973 doctorul Mija Teofil a prezentat atît 
Ministerului Sănătăţii, cît şi cu ocazia şedinţelor de lucru ţinute sub 
auspiciile Academiei de Ştiinţe Medicale la Institutul Dr. I. Cantacuzino 
Bucureşti precum şi cu ocazia diferitelor simpozioane la Iaşi, Cluj, Sibiu 
etc. o serie de obsedaţii şi contribuţii personale în supravegherea 
infecţiilor streptococice în colectivităţi, în scopul evitării cît mai mult 
posibil a complicaţiilor poststreptococice. 

Cercetător perseverent, dublat de o cultură generală şi o temeinică 
pregătire în medicina generală, medic specialist epidemiolog şi în boli 
infecto-contagioase, în prezent încadrat ca medic epidemiolog la C.S.A. 
Braşov, a reuşit să pună la dispoziţia forurilor superioare de organizare a 
sănătăţii publice, o lucrare complexă şi bine documentată, lucrare care a 
stat la baza întocmirii actualului program de supraveghere a infecţiilor 
streptococice acute şi a profilaxiei complicaţiilor poststreptococice din ţara 
noastră. 

Putem afirma cu toată convingerea că Dr. Mija Teofil se situează 
prin cercetările sale printre înaintaşii activităţii de profilaxie a infecţiilor 
streptococice şi a complicaţiilor acestora. Pentru organizarea ulterioară a 
staţiilor pilot din diferite centre judeţene din ţara noastră, planul complex 
de influenţare a streptocociilor, obiectivul final al lucrării prezentată ca 
teză de doctorat, a constituit un veritabil îndreptar. 

Considerăm că pe lângă contribuţiile originale aduse în elucidarea 
multor probleme din bazele experimentale ale actualului program de 
profilaxie a infecţiilor streptococice şi a complicaţiilor acestora, lucrarea 
are un merit deosebit ca ghid practic pentru reţeaua de bază, demonstrînd 
că în condiţiile actuale existente în teren, se poate obţine printr-o muncă 

susţinută, competentă şi conştiincioasă, o supraveghere eficientă a strepto 
şi poststreptocociilor, asigurând astfel într-o problemă de sănătate publică, 
aplicarea politicii actuale sanitare de ocrotirea sănătăţii şi prevenire a 
îmbolnăvirilor. 

Capitolul intitulat „Incidenţa reală a infecţiilor streptococice acute 
şi a complicaţiilor poststreptococice în ţara noastră”, a elucidat o problemă 
de bază necesară cunoaşterii incidenţei reale a acestor afecţiuni, incidenţă 
incomparabil mult crescută faţă de incidenţa cunoscută declarată, 
permiţând astfel premize reale de alcătuire a unui program de 
supraveghere şi profilaxie a streptocociilor. 

Datele statistice ale problemei, urmărite în dinamică pe 11 ani, 
semnificativ statistic, comparate, corelate, interpretate şi concluzionate 
minuţios şi cu multă competenţă, îl prezintă pe autor ca un cercetător bine 
orientat în problematica medicinii profilactice actuale şi a unor programe 
de sănătate publică. 

Depistarea şi supravegherea formelor uşoare, monosintomatice, de 
glonerulonefrite poststreptococice, sugerează corespondentul sindromului 
postanginos - azi sindromul poststreptococic minor - forme clinice cu 
imunitatea încă incomplet stabilită, care pot genera R.A.A. şi 
glonerulonefrita acută cu tabloul clinic al celor patru sindroame ce o 
definesc. 

Cercetările imunologice întreprinse au sugerat ceea ce pe parcurs 
se acceptă tot mai mult de către cercetătorii pe plan naţional şi mondial şi 
anume că există o populaţie de risc receptivă la complicaţii 
poststreptococice, datorită propriului teren genetic. încercările de a 
despista prin IDR şi alte investigaţii screening aceasta populaţie rămîn în 
continuare în atenţia cercetătorilor. 

în mod firesc, faţă de cele expuse în teză pentru perioada 1972-1975 
se constată în prezent un progres în cercetarea teoretică şi aplicarea 
măsurilor de profilaxie a streptocociilor. Dar cu obiectivitate şi animaţi de 
spiritul cercetătorului angajat în recunoaşterea adevărului ştiinţific, putem 
afirma că rezultatul cercetărilor cuprinse în această teză rămîne ca o bază 
de lansare a acestor progrese, ca un stadiu intermediar obligatoriu, altele 
chiar definitiv elucidate şi acceptate ca atare. 

Pentru munca de cercetare a acestei probleme de sănătate publică 
colectivă a copiilor şi tineretului adult, în care s-a angajat plenar cu toate 
energiile sale creatoare, cît şi pentru valoarea teoretică şi mai ales practică 

a lucrării, adevărat manual la dispoziţia reţelei medicale de bază şi în 
special al medicilor şcolari (pentru a căror legitimare a stăruit cu 
argumente ştiinţifice şi de eficienţă economică), recomand insistent ca să i 
se acorde Dr. Mija Teofil titlul de doctor în ştiinţe medicale. 

Bucureşti, 2. VII. 1982 

Dr. Traian Ionescu 

Doctor în medicină, medic primar de epidemiologie 
Director al Centrului de calcul şi statistică sanitară a Ministerului 
sănătăţii 

LVI. Anexa 4: Nistor Chioreanu (Moşul) 

Se coboară în mormânt unul dintre principalii stâlpi ai rezistenţei 
neamului românesc. 

Este o încercare foarte grea, în aceste momente, de a spune ceva la 
catafalcul celui mai bun dintre noi. Dar, fără doar şi poate, despre Nistor 
Chioreanu ca om politic vor scrie mulţi istorici şi analişti, nu numai din 
România, ci din toate ţările cotropite de comunism. Şi vor mai scrie despre 
el, fără nicio îndoială, criticii literari, atunci când se va reuşi să i se publice 
scrierile, cu deosebire romanul istoric, în care redă ca nimeni altul sufletul şi 
zbuciumul ţăranilor români din satele ardelene de pe Mureş şi Târnave, în 
timpul revoluţiei de la 1848. 

A primit moartea cu atâta împăcare şi seninătate cum nu mi-a fost 
dat să întâlnesc o asemenea atitudine la niciun alt om în lunga mea carieră 
medicală. Când aproape apăruse respiraţia preagonică, a acceptat să facem o 
rugăciune. Şi-a făcut semnul crucii şi apoi şi-a ridicat mâinile spre cer 
schiţând un gest prin care să ne facă să înţelegem că, de-acum, totul s-a 
sfârşit pentru el în viaţa pământească. 

Am apucat a-1 cunoaşte pe Nistor Chioreanu când, fiind student, am 
simţit marele său ataşament faţă de tineretul acestui Neam, ataşament pe 
care l-a ţinut viu atât înainte de 1941, cât şi după ce a ocupat în acel an 
funcţia de Comandant legionar al Ardealului, pe care o deţinuse neuitatul 
Ion Banea până să fie asasinat în lagărul de la Râmnicu-Sărat. 

N-am să vorbesc despre activitatea şi meritele lui Nistor Chioreanu, 
ci doar de cele care au constituit periplul de grele lupte, jerfe şi suferinţe 
prin care a trecut după eliberarea, în 1944, din lagărele din Gennania, prin 
care a fost deţinut împreună cu sute de legionari, în frunte cu Horia Sima, şi 
de unde a revenit în patrie pentru a continua lupta împotriva duşmanului 
comunist cotropitor, luptă începută de neamul românesc, încă din 1919, prin 
Corneliu Zelea Codreanu, la Dobrina şi la Iaşi. 

Pe lângă alte funcţii îndeplinite după revenirea în ţară, în acţiunile de 
reorganizare a Mişcării Legionare şi a luptei de rezistenţă anticomunistă, 
Nistor Chioreanu şi-a asumat-o şi pe aceea de reorganizare a centrelor 
studenţeşti. 

Noi, studenţii clujeni de atunci, l-am avut mereu printre noi. Ne-a 
orientat paşii pe drumul cel bun, ne-a dezvăluit caracterul superior moral- 
creştin, naţionalist şi patriotic, şi ne-a dirijat toată activitatea anticomunistă. 

Din acea perioadă a devenit pentru noi „Moşul”. Şi-mi amintesc că tot pe 
atunci, în 1947, la o întrunire a studenţilor medicinişti clujeni, Moşul ne-a 
spus următoarele: „Ne aşteaptă vremuri grele. Căpitanul le-a prorocit astfel 
când i-a avertizat pe politicienii vremii: „...de vor intra în ţară hoardele 
bolşevice, nu vor mai pleca până nu ne vor sataniza!”. Şi Moşul a continuat: 
„In această situaţie, este greu să mai sperăm ca generaţia noastră să mai 
poată vedea biruinţa binelui asupra răului. Dar avem fiecare datoria ca 
măcar în familile noastre să trăim în crezul nostru naţional-creştin, să reuşim 
ca prin modul nostru de viaţă să transmitem semenilor noştri datoria de a 
împlini acest crez”. 

Intr-adevăr, peste ţara şi neamul nostru au venit vremuri şi suferinţe 
mult mai grele decât îşi putea închipui mintea omenească. 

Pentru noi cei de atunci, puţinii supravieţuitori ai iadului închisorilor 
comuniste, Moşul a rămas modelul de comportament moral-creştin 
inegalabil. 

în închisoarea din Aiud s-a declanşat în primăvara anului 1957 o 
grevă a deţinuţilor politic. Securitatea şi conducerea închisorii, în frunte cu 
diabolicul colonel Koller, aveau convingerea că numai cu aprobarea lui 
Nistor Chioreanu a putut fi organizată şi declanşată acea grevă. între cei 13 
deţinuţi scoşi din Zarcă, cu lanţuri la mâini şi picioare şi cu un alt lanţ de 
legătură între cel de la mâini şi cel de la picioare, ca fiind instigatorii şi 
organizatorii grevei, Nistor Chioreanu a fost cap de coloană, urmat de Nae 
Coj ocara, organizatorul grevelor din lagărele de prizonieri români din 
Siberia. La securitatea din Cluj, acolo unde tronau colonelul Bainer şi 
colonelul Gruia, alias Grunberg, unde am fost transferaţi pentru anchetă. 
Moşul s-a apărat ca un mare avocat ce era, pe viaţă şi pe moarte. Cu 
adevărat „pe moarte”, căci dacă pledoaria lui nu ar fi dărâmat acuza de 
instigator şi organizator al grevei, în mod sigur ancheta s-ar fi soldat cu 
condamnarea lui la moarte, şi poate şi a noastră, a celorlalţi 12 colaboratori 
ai lui. 

în urma schimbărilor ce s-au produs în ţară, după decembrie 1989, 
Moşul a reuşit, împreună cu alţi 13 luptători şi colaboratori apropiaţi, să 
pună bazele Partidului pentru Patrie, dând astfel un suflu de speranţă de mai 
bine celor a căror răspundere morală o purta. în toată perioada care a urmat, 
fiecare convorbire a lui cu cei pe care i-a iubit şi care l-au urmat „şi la bine 
şi la greu” se finaliza cu îndemnuri la pace şi la unitate. Cei care i-am fost 
alături ştim cât de mult a dorit să rămânem neabătuţi de la crezul nostru 


303 





Dr. Teofil MIJA 


Generaţia neînfrântă 


naţional-creştin, de la drumul de sacrificii şi de jertfe, pe care au mers cei 
care şi-au dat viaţa pentru salvarea neamului şi a ţării. 

Am ştiut întotdeauna, prea bine, că şi tu, Moşule, ai fost pregătit în 
orice clipă de jertfa supremă. Dumnezeu din ceruri, care ne-a purtat mereu 
de grijă, a vrut însă să rămâi alături de noi până la această venerabilă vârstă; 
să ne fii stea călăuzitoare şi model de viaţă moral-creştină şi naţională, nouă 
şi generaţiilor viitoare. 

Suntem siguri că nu va trece mult timp şi pe monumentul pe care ţi-1 
vor ridica fiii Neamului Românesc vor fi încrustate cu litere nemuritoare: 
„un om bun, un om modest cu sufletul curat, un om de omenie, UN OM 
ADEVĂRAT ... o viaţă de luptă, de suferinţă şi de dăruire pentru Neam şi 
pentru Ţară, pentru cei mulţi şi oropsiţi”. 

Bunul Dumnezeu să te aşeze. Moşule, în cohorta martirilor şi eroilor 
neamului românesc! 

Dumnezeu să te odihnească în pace! 

Cuvinte de adio, rostite la catafalcul Moşului. 

Alba-Iulia, 29 octombrie 1998 

LVII. Anexa 5: Ion Gavrilă Ogoranu 

Cuvântul de faţă l-am rostit la întrunirea Rezistenţei Anticomuniste, 
ţinută la Braşov, în 8 mai 2006, cu participare internaţională, în frunte cu 
binecunoscutul luptător anticomunist rus Vladimir Bukovski, invitat special. 
La această întrunire s-a păstrat un moment de reculegere şi s-a exprimat 
regretul participanţilor pentru trecerea în “lumea celor drepţi ai păcii eterne” 
a lui Ion Gavrilă Ogoranu. 

Cu ocazia acestei şedinţe pregătite şi planificată organizatoric cu o 
lună în urmă, Ion Gavrilă Ogoranu trebuia să fie decorat pentru întreaga sa 
activitate anticomunistă. Decoraţia şi premiile care i se cuveneau au fost 
predate prietenului său bun, Nae Purcărea, ambii începând lupta 
anticomunistă şi detenţia politică încă din timpul dictaturii Antonescu, pe 
atunci fiind doar elevi de liceu. 

Asociaţia “15 Noiembrie 1987” va promova ideea organizării la 
Braşov a unui Memorial Ion Gavrilă Ogoranu, iar Centrul Rezistenţei 
Anticomuniste va purta numele lui. 

în 4 mai 2006 a avut loc înmormântarea luptătorului anticomunist, 
eroul nepereche Ion Gavrilă Ogoranu, în cimitirul comunei Sântimbru, satul 
Galţiu, judeţul Alba. Au asistat sute de credincioşi localnici şi din comunele 
învecinate, precum şi colegi, prieteni, camarazi de luptă anticomunistă, 
supravieţuitori, veniţi din aproape toată ţara, din Bucureşti, Constanţa, 
Galaţi, Iaşi, Suceava, Maramureş, Oradea, Alba-Iulia, Arad, Sibiu, Făgăraş, 
Timişoara, Craiova, Târgovişte, Ploieşti etc. 

Regretabil a fost faptul că şi de această dată au lipsit reprezentanţii 
autorităţilor statului, la fel ca la înmormântarea, cu doi ani în urmă, a 
luptătoarei anticomuniste Elisabeta Rizea, din comuna Nucşoara-Muscel, de 
asemenea o eroină legendară a neamului românesc. 

Presa din câteva oraşe transilvănene, şi mai puţin cea centrală, a 
anunţat totuşi acest trist eveniment naţional. 

Biserica satului, hărăzită să adăpostească această dureroasă 
despărţire, s-a dovedit prea mică pentru toţi cei care veniseră să-l însoţească 
pe ultimul drum pe eroul Ion Gavrilă Ogoranu. 

Mulţimea de credincioşi a aşteptat pe uliţa din faţa bisericii 
terminarea slujbei de înmormântare, iar organizatorii au hotărât să fie rostite 
la cimitir cuvintele de adio ale acelor foarte mulţi doritori să-şi 

îndeplinească o astfel de îndatorire. Dar şi micul cimitir sătesc s-a dovedit a 
fi neîncăpător pentru întregul cortegiu funerar. 

Şi astfel s-a pogorât în mormânt Ion Gavrilă Ogoranu, în sunetele 
triste ale unui marş funebru cântat de fanfara comunală şi ale Imnului 
Eroilor căzuţi, cântat de toţi camarazii săi de luptă. Acum şi aici şi-a găsit cu 
adevărat liniştea falnicul şi rezistentul trup al camaradului nostru Ion 
Gavrilă Ogoranu, trup istovit şi doborât în sfârşit de o boală neîndurătoare, 
dar niciodată învins de diabolicii securişti ateo-comunişti, în timp de 
aproape de 30 de ani de urmărire fără a-i da de urmă, iar după ce s-au 
întâlnit faţă-n faţă, arestat pentru scurt timp, a fost salvat din ghearele 
securiştilor la intervenţia însăşi a preşedintelui Nixon al Americii, primul 
pământean la acea oră. Securiştii n-au mai îndrăznit să-l execute - el fiind 
condamnat la moarte în contumacie - dar în următorii mai bine de 20 de ani 
până la evenimentele din 1989 l-au supravegheat pas cu pas, zi şi noapte, 
aceeaşi diavoli cu chip de om. 

A crezut şi a sperat că întreaga suflare românească, cu excepţia 
securiştilor, a nomenc la turiştilor, trădători înstrăinaţi de neamul românesc, 
că odată cu dispariţia cuplului de împuşcaţi în ziua de Crăciun a anului 1989 
va fi eliberată ţara de comunişti şi de comunism. Dar cruntă dezamăgire a 
fost pentru el şi pentru noi, toţi camarazii săi. El a simţit-o înaintea noastră 
căci, aşa viteaz cum îl ştiam, a alergat intr-un suflet la Bucureşti, răzbătând 
până la balconul sediului central al PCR, ocupat deja de cei instruiţi de către 
“ocultă” ca să preia puterea politică, majoritatea neocomunişti. Aceştia nu i- 
au permis lui Ion Gavrilă Ogoranu să se adreseze ţării şi să arate direcţia şi 
coordonatele pe care în mod firesc ar fi trebuit să evoluăm în perioada de 
tranziţie, de la comunism la capitalism. 

Şi a trăit o nouă decepţie, o nouă bătălie pierdută, dar care totuşi nu 
l-a înfrânt, căci era convins că înfrânţi sunt numai cei care renunţă la luptă. 
El a continuat să lupte, deşi vedea bine că momentul decembrie 1989 a venit 
prea târziu pentru generaţia noastră de studenţi din anii 1940-1948, şi cum 
neocomuniştii, autoinstalaţi la putere, erau aceeaşi securişti care l-au 
aclamat, iar mai apoi l-au executat pe patronul lor, Ceauşescu (metodă 
preluată de la Lenin şi Stalin), era nonnal ca aceştia să nu se teamă decât de 
foştii deţinuţi politic şi, mai ales, de acei supravieţuitori anticomunişti, în 
frunte cu Ion Gavrilă Ogoranu. 

Zadarnic s-a mai zbătut în continuare Ion Gavrilă Ogoranu pentru 
înfiinţarea unui partid al tuturor deţinuţilor politic, căci între timp apăruse 

Asociaţia Foştilor Deţinuţi Politic din România, formaţie eterogenă şi 
incapabilă de a se opune metodelor de perpetuare a comunismului sub formă 
de neocomunism. în van a prezentat Ion Gavrilă Ogoranu şi un proiect de 
întemeiere a Fundaţiei Luptătorilor din Rezistenţa Armată Anticomunistă. 
Acest proiect avea să se piardă în hăţişurile birocraţiei. în realitate, au fost 
obstacole premeditate ca să se zădărnicească pentru totdeauna coagularea 
forţelor anticomuniste autentice, care să lupte hotărât şi consecvent 
împotriva tuturor vinovaţilor de dezastrul ţării, de distrugerea elitei 
neamului românesc. 

Dar Ion Gavrilă Ogoranu a rămas convins până la moarte că, chiar 
dacă rămân tot mai puţini cei ce nu acceptă neocomunismul, totuşi istoria 
ne-a dovedit că ”cei puţini”, elita, au fost purtătorii, salvatorii şi înfăptuitorii 
idealurilor înalte de biruinţă. Şi pentru împlinirea acestui ideal, a acestui 
crez, a acestui vis, pe care Ion Gavrilă Ogoranu l-a trăit clipă de clipă în 
toată fiinţa sa, nu şi-a pennis odihnă, rabat, compromis sau dezertare. A 
rămas egal cu sine însuşi până în ceasul morţii. 

Pentru a-1 înţelege şi a-1 defini mai bine pe Ion Gavrilă Ogoranu voi 
aminti câteva din cuvintele rostite de el în iulie 2005, la monumentul de la 
Mănăstirea Sâmbăta, cu ocazia comemorării anuale a eroilor luptători 
anticomunişti din munţii Făgăraşului. Iată ce a spus printre altele: 

“Deşi suntem la vârste înaintate, noi nu ne-am terminat încă datoria 
faţă de ţară. Noi nu ieşim la pensie decât atunci când ne vor bate cuiele în 
cele patru scânduri. Şi avem datoria ca idealurile noastre să le trecem în 
mâna celor tineri, ca să le ducă mai departe. Pentru că vrem ca ţara noastră 
să rămână aproape de Dumnezeu, în aşa fel încât spiritul creştin să se 
reverse în tot ce are ţara mai bun, în cultură, injustiţie, în legi şi obiceiuri, în 
viaţa de zi cu zi. Noi nu ne-am terminat misiunea odată cu căderea 
comunismului. Iar idealurile sunt aceleaşi pentru toate timpurile.” 

Testamentul alcătuit de Grupul Carpatin Fagărăşean, pe muntele 
Buzdugan, în Săptămâna Mare a anului 1954, i-am cerut voie lui Ion 
Gavrilă Ogoranu, cât era încă în viaţă, ca să ne permită să ni-1 însuşim şi 
noi, luptătorii din alte grupuri de rezistenţă annată anticomunistă. Acest 
testament am reuşit să-l public în cartea pe care am dedicat-o colegului meu 
Ioan Golea. Redau din acest testament următorul text: 

„Pe potecile munţilor acest grup de tineri n-a purtat numai anne. 
Alături de onoarea, mândria şi conştiinţa libertăţii neamului nostru, alături 
de durerea ceasului de faţă, în inima şi crezul nostru am purtat ca o povară 

scumpă visuri, doruri şi gânduri izvorâte şi călite în dragostea pentru neamul 
nostru, pentru vremurile ce vor să vie.” 

Prin teroare şi frică, regimul comunist a reuşit să reducă la tăcere o 
ţară întreagă, cu excepţia zonelor deţinute de centre de rezistenţă armată din 
munţi, printre care primul a fost cel condus de Ion Gavrilă Ogoranu din 
munţii Făgăraşului. Aceste centre s-au înscris şi vor rămâne în adevărata 
istorie a neamului şi a celorlalte ţări înrobite de comunişti drept acte de 
eroism şi vitejie, ce vor spăla ruşinea laşilor, trădătorilor şi colaboratorilor 
intraţi în solda duşmanului cotropitor şi asupritor. 

Ion Gavrilă Ogoranu va rămâne în istoria neamului românesc ca un 
simbol al rezistenţei luptei armate împotriva comunizării şi slavizării ţării 
noastre, al acelor eroi dispuşi să meargă până la jertfa supremă, care n-au 
vrut să accepte condiţia impusă de ”cei trei mari” care au câştigat războiul, 
adică intrarea României în infernul comunist rusesc pe timp de 50 de ani. 

în perioada 1945-1948 Ion Gavrilă Ogoranu a fost student la 
Facultatea de Agronomie din Cluj - Mănăştur (după 1945 mănăşturenii au 
scris pe un zid înalt la intrarea în comună: “Până aci democraţia, de aici 
înainte Mănăşturul”). Aici şi acum ne-am cunoscut mai bine şi am rămas 
prieteni nedespărţiţi până la moarte. 

Ca student la Cluj, Ion Gavrilă Ogoranu a activat şi în grupele 
studenţilor agronomi care făceau parte din Centrul Studenţesc Ion Moţa. în 
acel Centru activau cei mai buni studenţi la carte, “elita studenţimii 
române”, purtătorii luptei şi conştiinţei naţional-creştine, stegarii 
anticomunismului. 

Ion Gavrilă Ogoranu era ajutorul şefului Grupului de studenţi 
legionari de la Agronomie, eminentul student Vlad Manole, din Banat, 
condamnat după 1948 la 15 ani de închisoare pentru activitate 
anticomunistă, ani pe care i-a executat în diabolica închisoare din Aiud, 
decedând la scurt timp după eliberare. 

Calităţile de bun organizator şi bun gospodar şi le-a dovedit Ion 
Gavrilă Ogoranu din plin în această perioadă postbelică, de grea încercare şi 
suferinţă pentru întreg neamul românesc. Ruşii ne luau cu japca în contul 
armistiţiului tot ce le cădea în cale. Peste ţară s-a aşternut o sărăcie cumplită 
cu tot felul de lipsuri, mai ales alimentare. O secetă abătută asupra Moldovei 
în 1946, după ce locuitorii acestei provincii fuseseră jefuiţi după ocuparea 
de către ruşi, i-a adus pe aceşti fraţi ai noştri, muritori de foame, în culmea 
disperării. 


308 




Dr. Teofil MIJA 


Generaţia neînfrântă 


în acea vreme, mulţi români din Basarabia, din Bucovina şi chiar 
din Moldova de dincoace de Prut se refugiaseră în Transilvania, fugind din 
calea hoardelor bolşevice. Printre refugiaţi s-au aflat şi studenţi de la 
universităţile din Chişinău, Cernăuţi şi Iaşi, la Universitatea din Cluj. 
împreună cu Ion Gavrilă Ogoranu am organizat în cadrul Centrului 
Studenţesc Ion Moţa din Cluj un grup de studenţi voluntari care să asigure 
repartizarea de ajutoare, în primul rând alimentare, pentru aceşti studenţi 
refugiaţi. Noi, cei din Ardeal, împărţeam alimentele noastre primite de 
acasă, cu studenţii refugiaţi, iar din sumele de bani de care dispuneam 
pentru întreţinerea noastră am reuşit să procurăm alimente mai ieftine din 
satele din Transilvania, pe care le comercializam la preţul pieţei la Cluj, 
reuşind astfel să repartizăm frăţeşte bunurile alimentare astfel procurate. 

Dar cel mai mare ajutor pe care l-am putut oferi colegilor noştri 
refugiaţi a venit tot din partea lui Ion Gavrilă Ogoranu. 

El făcea parte dintre studenţii care conduceau cantina Facultăţii de 
Agronomie. în această calitate el reuşea să obţină gratis zilnic câte cinci 
bonuri pentru masa de amiază, pe care noi le repartizam prin rotaţie acestor 
colegi refugiaţi, ca să aibă şi ei astfel o masă caldă cel puţin de două ori pe 
săptămână, la cantina agronomiştilor din Mănăştur. După eşecul grevei 
generale a studenţilor clujeni din luna iulie 1946, noi, studenţii cunoscuţi ca 
iniţiatori şi organizatori ai grevei, a trebuit să ne ascundem ca să nu fim 
arestaţi de poliţie, condusă de chestorul Crăciun, cel ce va deveni mai târziu 
comandantul închisorii Aiud, reeducatorul şi asasinul elitei neamului 
românesc. Salvatorul nostru şi de această dată s-a dovedit a fi tot Ion 
Gavrilă Ogoranu, care ne-a repartizat pe la familii de români mănăştureni, 
binecunoscuţi de el, unde am rămas până a trecut pericolul, iar apoi am 
plecat fiecare pe la casele noastre, scăpând deocamdată de urmărirea Poliţiei 
din Cluj. 

O altă activitate a lui Ion Gavrilă Ogoranu în acea perioadă, 
cunoscută numai de noi, a fost aceea în care l-a cunoscut pe Costache 
Oprişan, şeful Fraţilor de Cruce pe ţară în perioada 1945-1948. Acesta se 
înscrisese şi frecventa Facultatea de Filozofie a Universităţii din Cluj, după 
ce a revenit în patrie, eliberat din lagărele de muncă din Gennania, în care 
au fost deţinuţi legionarii după lovitura de stat dată de generalul Antonescu 
în ianuarie 1941. Costache Oprişan a fost studentul despre care atât Lucian 
Blaga cât şi D.D. Roşea, cei mai renumiţi profesori din universitatea 

clujeană, au afirmat că în întreaga lor carieră universitară nu au mai întâlnit 
un student mai bun decât acesta. 

în această perioadă şi în timpul acestei colaborări, lui Ion Gavrilă 
Ogoranu i-a fost încredinţată reorganizarea Frăţiilor de Cruce de la liceele 
din Transilvania, investind în această acţiune prioritară mult suflet şi multă 
energie. 

în Cluj, Ion Gavrilă Ogoranu a rămas până au început arestările de 
studenţi din 15 mai 1948. A reuşit să scape din încercuire şi să ajungă în 
munţii Făgăraş. Se retrage în aceşti munţi cu un grup de elevi, studenţi şi alţi 
luptători anticomunişti făgărăşeni, reuşind să organizeze cel mai numeros şi 
mai viteaz grup de rezistenţă armată anticomunistă timp de opt ani. Cele 
şase volume pe care le-a scris, intitulate “Brazii se frâng, dar nu se 
îndoiesc”, sunt mărturii şi documente despre rescrierea adevăratei istorii a 
neamului românesc căzut după 23 august 1944 sub cizma muscalo- 
comunistă. 

Ion Gavrilă Ogoranu descrie în această carte şi situaţia din căminul 
studenţilor de la Agronomie din Cluj, unde a locuit şi el în perioada 
studenţiei sale, din 1945 până în luna mai 1948, când a început arestarea 
studenţilor “reacţionari”. Viorel Gheorghiţă, student pe atunci la Facultatea 
de Litere şi Fisolofie-Cluj, arestat şi el în acea perioadă, scrie în lucrările 
sale cum colonelul Rafila (străin de neam), şeful Securităţii din Arad, se 
lăuda că ei, securiştii, în acea blestemată noapte de 15 mai, au reuşit să 
aresteze un număr de 15.000 de legionari, în majoritate intelectuali, studenţi 
şi ţărani. Arestările au continuat în toate universităţiile din ţară, reuşind ca 
din totalul de 14.000 de studenţi câţi eram pe atunci la cele patru universităţi 
(Bucureşti, Iaşi, Cluj şi Timişoara), să aresteze înjur de 3.000, dintre care 
2.000 su fost condamnaţi, iar dintre aceştia, 1.000 au ajuns la închisoarea 
Piteşti, unde au fost supuşi reeducării, masacrării. 

Ion Gavrilă Ogoranu consemnează în cartea sa cum unii dintre 
studenţii din cămin, trădători şi colaboratori ai Securităţii, îi însoţeau 
noaptea pe aceşti călăi prin dormitoarele studenţilor, arătându-le paturile în 
care dormeau studenţii reacţionari pentru a fi arestaţi. Unul dintre aceste 
iude, care şi-a predat colegii pe mâna securităţii, a fost colegul de an de 
facultate al lui Ion Gavrilă Ogoranu, anume Nicolae Giosan, care a fost 
răsplătit nu cu 30 de arginţi, ci cu postul de ministru al agriculturii. 

Ca unul dintre supravieţuitori, prieten cu Ion Gavrilă Ogoranu şi 
camarad de lupte din perioada studenţiei clujene 1945-1948, am rămas şi 

unul dintre medicii care l-am tratat şi încurajat în boala pe care a suportat-o 
şi a acceptat-o în ultimele luni de viaţă ca un martir. Noi, medicii, am 
încercat cu mijloacele ştiinţei omeneşti să-l smulgem din ghearele morţii. 
Dar cu o zi înainte de deznodământ, el fiind încă internat la un spital clinic 
din Cluj, mi-a spus la telefon următoarele: 

-Teo, să ştii că numai sufletul a mai rămas din mine, corpul nu mi-1 
mai simt! 

Şi spunându-mi acestea, mi-am amintit de un alt erou al neamului 
românesc, inginerul agronom Traian Golea (aceeaşi profesie ca a lui Ion 
Gavrilă Ogoranu), care a ajuns după 1948 în exil în America şi care şi-a 
închinat întreaga viaţă luptei pentru apărarea şi salvarea neamului românesc 
din robia comunistă. El a scris, a tipărit şi a difuzat gratis cărţi despre 
România şi neamul nostru înlănţuit, la toate bibliotecile universitare din 
lume, inclusiv în ţările stăpânite de comunismul rusesc. Această activitate a 
sa, pusă în balanţă, întrece în mod sigur suma tuturor celorlalte activităţi ale 
întregului exil românesc. 

Cei doi eroi, Traian Golea şi Ion Gavrilă Ogoranu, au dorit să moară 
în ţară, pe pământul strămoşesc, în “casele” lor. 

Traian Golea s-a întors în România în ultimele zile ale vieţii sale, ca 
să moară şi să fie înmormântat în ţara pentru care şi-a jerfit întreaga viaţă, 
îndeosebi cei 57 de ani de exil. îmi amintesc şi nu voi uita niciodată cum, 
însoţindu-1 în ultimele zile ale lunii septembrie 2004, de la aeroportul 
Otopeni direct la un spital din Braşov, unde o tânără doctoriţă l-a primit 
protocolar şi l-a întrebat sec: 

- Ce vă doare? 

El a privit-o mai insistent şi apoi i-a răspuns cu obişnuitul zâmbet 
care-1 caracteriza: 

- Nimic nu mă doare, domnişoară, numai sufletul, dar ăsta este 
numai al meu, iar dumneata tot nu mi-1 poţi înţelege şi nici nu mi-1 poţi 
vindeca! 

Câtă asemănare între cele două momente terminale ale celor doi 
eroi! Căci şi Ion Gavrilă Ogoranu, în care nu mai rămăsese decât sufletul, n- 
a vrut să moară intr-un spital din Cluj şi i-a cerut distinsei şi iubiei sale soţii 
să-l externeze din spital şi să-l ducă să moară “acasă”, în casa în care această 
soţie eroină, Ana Gavrilă, l-a ţinut ascuns 20 de ani, legându-se sufleteşte 
prin jurământ să împărtăşească aceeaşi soartă în cazul în care ar fi fost 
depistaţi de “câinii securişti”, adică executarea sentinţei condamnării la 

moarte pentru Ion Gavrilă Ogoranu, de care în mod sigur şi ea, soţia, ar fi 
avut parte. 

Este un record, un exemplu de sacrificiu şi iubire fără egal, de 
familie cu adevărat trăitoare în duh creştin. Şi bunul Dumnezeu le-a răsplătit 
fidelitatea, trimiţându-le îngeri păzitori şi apărători împotriva uneltirilor 
meşteşugite, diavoleşti şi omeneşti. Şi sunt convins că atunci când ţara şi 
neamul nostru se vor elibera şi de neocomunism şi îşi vor putea scrie 
adevărata istorie, această casă în care a locuit familia Ion şi Ana Gavrilă va 
deveni un muzeu memorial, un loc de pelerinaj naţional. De-abia atunci 
oameni de cultură, istorici, scriitori, artişti vor imortaliza pentru generaţiile 
viitoare această familie care a supravieţuit numai cu ajutorul Providenţei, 
într-o vreme în care forţele răului au pus stăpânire pe toţi cei laşi, mişei sau 
defetişti, trădători de ţară şi vânzători de oameni. 

Despre eroi ca familia Ion şi Ana Gavrilă sunt convins că atât 
adevăraţii istorici români, cât şi cei străini, vor prezenta rezistenţa armată 
anticomunistă românească şi o vor aşeza la loc de cinstire şi de recunoştinţă 
binemeritată, ceea ce istoricii din ultimii ani nu au făcut. 

In încheiere, la despărţirea pentru totdeauna de pe pământ de Ion 
Gavrilă Ogoranu, noi, studenţii şi camarazii supravieţuitori, cărora bunul 
Dumnezeu ne-a întins o mână salvatoare, ca să putem spune urmaşilor noştri 
ce fel de genocid au aplicat comuniştii prin securişti, magistraţi şi 
nomenclaturişti asupra neamului românesc, recunoaştem că, pe zi ce trece, 
rămânem tot mai puţini dintre aceia care, ca şi el şi ceilalţi luptători din 
Munţii Făgăraşului, am cunoscut şi am participat în centre de rezistenţă 
armată, la adăpostul munţilor şi codrilor ţării noastre. 

Profit de această ocazie, ca noi, supravieţuitorii, să cerem iertare 
pentru toate suferinţele provocate familiilor noastre şi familiilor celor care 
ne-au înţeles şi ne-au ajutat în lupta pe care am dus-o nu pentru un interes 
meschin, ci pentru salvarea neamului din robia comunistă. 

Şi acum, dragă Ioane, acum când nici sufletul tău nu a mai rămas 
printre noi, căci a plecat în ceruri în cohortele eroilor şi martirilor neamului 
românesc, alături de sufletele celor care au pus totul pentru ţară mai presus 
de propria viaţă, noi ne rugăm bunului Dumnezeu ca sufletul tău să-şi 
găsească acolo liniştea şi pacea de care tu, pe pământ, nu ai avut parte. Fii 
liniştit şi împăcat că sămânţa cea bună moştenită de la generaţia interbelică, 
pe care ai semănat-o adânc în brazdele ţării noastre în întreaga ta viaţă, va 

rodi şi nu va pieri niciodată din conştiinţa naţional-creştină a neamului 
românesc. 

Dumnezeu să te ierte şi să te odihnească în pace! 

LVIII. Anexa 6: Generaţia 1948 

Istoria unui neam este în mare măsură răspunsul pe care aceasta îl 
dă provocărilor mediului înconjurător. Dacă un astfel de răspuns nu există, 
identitatea naţională s-a pierdut. 

De multe ori ea, istoria, este scrisă de învingători. Neamurile 
înfrânte, robii, pot avea o existenţă biologică care le impune adoptarea 
valorilor morale, spirituale, culturale ale învingătorilor, uitându-şi propria 
identitate. Este normal, este firesc, şi totuşi la judecata neamurilor, acestea 
venind cu regii şi împăraţii lor, vor trebui să dea socoteală în faţa tronului 
divin de talanţiiprimiţi ca zestre iniţială. 

Ştim sancţiunea dată celor nevrednici, şi groaza ne cuprinde în faţa 
ei: pierderea învierii, şi, deci a vieţii noastre. 

Cine poartă răspunderea pentru această stare? Ne-o spune Cel Fără 
de început: Regii şi împăraţii, deci elitele, cele culturale în primul rând. 

Doar înţelegându-şi menirea şi acceptând-o, cei ce îşi asumă 
conducerea societăţii (sub toate aspectele ei) vor rămâne înscrişi în Cartea 
Neamului ca personalităţi, grupuri sociale şi mai ales ca generaţii 
reprezentative. 

Istoria Românilor nu este nici ea lipsită de asemenea situaţii. 

Generaţiile eroice au modelat sufletul neamului, au creat cultură, 
legislaţii, filozofie, şi au dat în esenţă răspunsul naţional la chemarea lui 
Iisus: creştinismul românesc. 

Noi, cei ce ne-am confruntat cu evenimentele anilor 40-60, suntem o 
generaţie reprezentativă a neamului nostru? Am dorit-o şi credem că da! 
Credem că ni se poate spune: Generaţia de la 1948. 

O generaţie nu este o vârstă biologică, ci o stare de spirit 
caracterizată prin răspunsuri date problemelor cu care se confruntă 
naţiunea într-o perioadă de timp. 

Tineri şi mai puţin tineri, de la elevi de liceu şi studenţi la cei cu 
răspunderi familiale, purtând greul războiului anticomunist, toţi aceşti 
membri ai generaţiei noastre s-au confruntat cu atentatul la desfiinţarea 
istorică şi geografică a poporului român, în încercarea de a-i falsifica 
cultura şi spiritualitatea, negîndu-i-se: 

-originea daco-romană, prin înlocuirea acesteia cu slavismul, limba 
fiind prezentată ca o formă neoslavă; 

-familia, supusă la o încrâncenată luptă între părinţi şi copii, 
recunoscându-se doar meritul de a-i fi conceput, restul-educaţie, poziţie în 
societate, revenind statului; 

-armonia socială, prezentată ca şi familia, ca o minciună, şi 
înlocuită cu războiul claselor, delaţiunea devenind raţiune de stat; 

-forţa care a unit generaţie de generaţie, religia creştină, prezentată 
ca un opium dat maselor şi înlocuită cu materialismul ucigător al libertăţii 
spirituale, al idealurilor şi al bunei creşteri. 

în final, această acţiune urmărea un singur obiectiv: eliminarea 
caracteristicilor naţionale, transformarea neamurilor într-o masă amorfă 
uşor manevrabilă, căreia i se pot inocula idei şi stări sufleteşti ce le rup de 
trecutul lor. 

Evoluţia naţională care, firesc, se produce în secole sau milenii, 
forţată de acest duşman al societăţii omeneşti, a alterat, după cum 
constatăm la jumătate de veac de la începutul acestui experiment, multe 
suflete. Cunoscând, anticipat, consecinţele acestei raţiuni, generaţia de la 
1948 i s-a opus cu toată fiinţa ei. în acest cataclism, generaţia scut naţional 
a fost distrusă atât la propiu cât şi la figurat, dar sângele curs în mişcările 
de rezistenţă armată din munţii noştri şi dramele închisorilor nu au fost 
zadarnice. 

în aceste vremuri apocaliptice mulţi dintre noi erau formaţi ca studii 
şi statut socio-profesional, dar numeroşi luptători, vârfuri ale studenţimii şi 
elevilor ţării (în plină formare profesională) şi-au văzut tăiate toate 
posibilităţile la care le dădeau dreptul calităţile intelectuale dovedite cu 
prisosinţă. 

Generaţie sacrificată, dar, contrar denigratorilor, nu avortată. Nu 
masă de semidocţi, căci celor ce au supravieţuit condiţiilor de exterminare, 
le-a fost dat totuşi să se afirme într-un mod încă anonim. 

Din promiscuitate, din brutalitate, din cea mai cruntă mizerie, din 
tortură, din atacarea cea mai abjectă a fiinţei umane, a germinat o 
puternică sensibilitate, o tendinţă neasemuită spre frumos; din minciună, 
dorinţa de apărare a adevărului cu preţul vieţii. Când peste sufletele curate 
s-a aruncat mocirla şi veninul cel mai ucigător, rezultatul a fost răsărirea 
unei pleiade de peste 200 de poeţi - identificaţi până în prezent. 

Când se urla mai înfiorător decât urletul unei haite de lupi, din 
minţile şi sufletele celor schilodiţi se înălţau rugăciuni şi răsunau cântece 
de duioşie sau de îmbărbătare, melodii care uneori nici nu cântau suferinţa 

sau rănile sângerânde ci simpla nostalgie a iubirilor neîmplinite, iar de 
multe ori bucuria presupusei revederi. 

A existat o generaţie de foc ţintuită şi strivită pe nicovala istoriei de 
loviturile barosului implacabil al timpului care nu se mai termina! 

Convertirea suferinţei în creaţie. 

Epopee scrisă cu sânge. 

Dar supravieţuitorii acestei generaţii nu şi-au spus ultimul cuvânt, 
iar calvarul lor nu a încetat odată cu ieşirea din tranşeele luptei de apărare 
a identităţii neamului românesc. Eliberaţi în 1964, începând cu primăvara 
acelui an unul din ei îşi aminteşte: Trec praguri sau intră-n pridvoare/ 
Năluci ce-au scăpat din vâltoare/ Se-ntorc cu cocorii deodată/ Bătrâni ce- 
au fost tineri odată/ Sunt umbre livide, de soare avide/ Rest de coşmar/ Dar 
spirit amnar/ Păşesc cu lumini peste moarte/ Când iarna de nea ne 
desparte. 

Şi-au început noua viaţă sorbind din cărţi. Au aşteptat ani până li s- 
a dat dreptul finisării studiilor, pe care unii le-au luat de la început, 
schimbându-şi chiar profilul profesional iniţial, şi terminând pe primele 
locuri sau chiar şefi de promoţie, alăturându-se tinerilor de care-i 
despărţea o generaţie. Au devenit ingineri, medici, profesori, economişti, 
preoţi, mulţi, mulţi preoţi, monahi, alţi meseriaşi de elită, de data aceasta 
cu studii. 

Ieşiţi din închisori într-o lume care nu-i voia, care se ferea de ei, 
care îi privea ca pe nişte morţi vii, aceşti foşti tineri au înfrân t adversităţile 
unei structuri organizate pe principii străine neamului nostru, au început o 
adevărată competiţie între durerile personale şi setea de făptuire care a 
adus la realizări superioare multora din cei care nu au cunoscut drama 
generaţiei noastre. Aceste realizări nu au fost rezultatul unei munci de rob, 
a fricii de structurile statale comuniste, ci al unei fireşti nevoi de a trasa o 
urmă în istoria imediată şi a viitorului. Martori ai celor afirmate sunt 
grupurile în mijlocul cărora au trăit, au muncit, şi pe care nu odată le-au 
condus, cu toate că niciodată nu li s-au recunoscut meritele evidente, nici 
când au devenit inventatori. 

Această dragoste nemăsurată pentru pământul pe care au crescut, i- 
a găsit anonimi şi în rândurile celor care s-au ridicat în decembrie 1989. 
deşi posedând dovezi incontestabile de participare la acele evenimente, nu 
s-au gândit nicio clipă să se înghesuie la masa celor care cereau certificate. 

Robii unui crez acţionând în societate şi profesiuni, îmbogăţind 
patrimoniul cultural, spiritual şi tehnic al neamului nostru, aşezându-se scut 
în faţa duşmanului cel dintru început, infirmă părerea că istoria o scriu 
învingătorii. 

învinsă vremelnic, generaţia de la 1948 înscrie totuşi o filă de 
istorie eroică pe care din păcate contemporanii o ignoră sau în cel mai 
fericit caz o subliniază timid şi nesemnificativ. 

Mircea Dumitrescu 

Membru al A.F.D.P.R. Bucureşti 

LIX. Anexa 7: Eminescu, expresia supremă a neamului 

românesc 

Cu frica lui Dumnezeu, cu credinţă şi cu dragoste să ne 

apropiem!” 

Urma o scurtă pauză, în care profesorul cuprindea de la catedră 
întreaga clasă, cu ochii săi pătrunzători. Noi, elevii, stăteam încremeniţi, 
apoi el continua: 

Eminescu este expresia supremă a neamului românesc.” 

De acum înainte, în clasă se înstăpânea o atmosferă de biserică, în 
care vibra de emoţie numai vocea renumitului profesor de limba română şi 
director al liceului “Principele Nicolae” din Sighişoara, Horia Teculescu. 

Aşa îşi începea acest dascăl şi apostol al neamului românesc fiecare 
lecţie despre Eminescu. întreaga viaţă cultural-literară din orăşelul medieval 
de pe Târnava Mare a fost patronată de el în perioada interbelică. Era coleg 
şi prieten bun cu cei mai de seamă poeţi şi prozatori din acea perioadă: Ionel 
Teodoreanu, Ioan Minulescu, Lucian Blaga, Octavian Goga şi alţii. Pe 
aceştia îi invita la Sighişoara ca să ţină conferinţe literare în sala culturală a 
oraşului, căreia el i-a dat numele de “Eminescu”. Aici erau găzduite teatre în 
turneu, precum şi alte conferinţe ale Asociaţiei Astra, al cărei preşedinte era. 
La liceul nostru, lecţiile despre Eminescu erau programate timp de un întreg 
trimestru şcolar. Cunoscând şi trăind această realitate din perioada 
interbelică, nu se poate să nu încerci un sentiment de revoltă când te 
gândeşti că în perioada înrobirii noastre comuniste, opera celui mai mare 
poet român a fost aproape ignorată, redusă în manualele şcolare la o singură 
lecţie, cu cel mult două sau trei poezii comentate, principală şi nelipsită 
fiind “împărat şi proletar”. Dar această poezie nu era analizată din punctul 
de vedere al valorii ei artistice, ci pentru a susţine teoria luptei (a urii, de 
fapt) de clasă. 

După reforma învăţământului din 1949, luând modelul sovietic, 
profesorii deveniseră din “apostoli ai neamului” nişte propagandişti ateo- 
comunişti. Fiindcă şi-a iubit foarte mult neamul, în timpul războiului ruso- 
turc, din 1877, protestând prin articolele sale politice împotriva armatelor 
ruseşti care nu mai voiau să părăsească ţara românească, deşi noi i-am 
ajutat să scape din încercuirile de la Plevna şi Vidin, Eminescu a fost 
considerat poet naţional, ceea ce era contrar doctrinei ateo-comuniste. Dar, 
apoi, a fost considerat extremist, antisemit etc, epitete cu care a fost 

stigmatizat în timpul ocupaţiei comuniste. Declamarea poeziei “Doina” a 
rămas şi astăzi interzisă. Ca unnare, este uşor de înţeles de ce întâlnim foşti 
elevi din acea perioadă care nu ştiu prea multe lucruri despre cel mai mare 
român, Eminescu. 

în calendarul literar, luna ianuarie marchează aniversarea naşterii lui 
Mihai Eminescu. O lună fericită pentru noi, în care au mai văzut lumina 
zilei şi alţi bărbaţi de frunte, eroi, martiri, personalităţi culturale din 
panteonul neamului românesc, şi anume: Domnitorul Alexandru Ioan Cuza, 
cel care a consfinţit Unirea Principatelor, la 24 ianuarie 1859; Iuliu Hossu, 
episcopul greco-catolic, secretarul Adunării de la 1 decembrie 1918, cel care 
a citit “Proclamaţia Marii Uniri” în faţa a 100.000 de români, veniţi din 
toate provinciile româneşti; Gheoghe Lazăr, din Avrig, filosof, inginer şi 
pedagog, organizatorul învăţământului românesc modern; Nicolae Iorga, 
istoricul care a iniţiat “Cruciada românismului”; Viorel Trifa, episcopul 
românilor din America. 

Despre Eminescu s-au scris cele mai multe tomuri de recenzii, 
romane, conferinţe, critici literare, zeci de ediţii ale poeziilor sale, poezii ce 
au fost traduse în aproape toate limbile europene. Evocându-1, este 
surprinzător cum acest “geniu pustiu” a avut timp, forţă fizică şi intelectuală 
ca să creeze o operă inegalabilă, pe cât de vastă, pe atât de de valoroasă. 
Spun surprinzător deoarece, până la descoperirea lui de către Titu 
Maiorescu, a dus o viaţă plină de lipsuri, colindând ţara în lung şi-n lat, 
prezent la studii la Viena şi Berlin. Asigur stimaţii cititori că eu nu 
îndrăznesc să-l cuprind, să-l prezint pe acest geniu al neamului românesc, 
“poet nepereche”, în două pagini de revistă, cu atât mai mult cu cât eu nu 
am nici talent literar, nici pretenţii de istoric, analist sau critic literar. Ceea 
ce încerc eu să redau acum este numai o simplă mărturie despre felul în care 
ne-a fost prezentat Eminescu pe vremea când eram elevi la liceu, ce am 
simţit când ni-1 prezentau profesorii noştri, când îl citeam, îl memoram, îl 
recitam etc. Poezia “Ce-ţi doresc eu ţie, dulce Românie!”, pe care sunt sigur 
că o cunoaşte toată lumea, nu lipsea din programul niciunei serbări şcolare 
sau culturare, iar noi, cei care o recitam, eram răsplătiţi cu aplauze 
prelungite, publicul ridicându-se în picioare. Pentru noi, elevii de atunci, 
educaţia naţional-moral-creştină se făcea în paralel cu obligaţiile de studiu 
şcolar; apoi, ca studenţi, am înţeles mai bine articolele sale politice, cuprinse 
în două volume, ce stăteau permanent pe masa noastră de lucru, alături de 

Biblie şi de tratatele medicale după care ne pregăteam examenele de la 
Facultate. 

La Iaşi am poposit de multe ori sub “Teiul lui Eminescu”. Parcă îi 
vedeam aievea pe “junimişti” şi convorbirile lor literare, simţeam cum ne 
transmiteau şi nouă din patriotismul lor, şi trebuie să recunoaştem, că, în 
educaţia şi fonnarea noastră profesională, modelele acestor bărbaţi curajoşi, 
luptători pe plan cultural şi al afirmării noastre naţionale şi-au lăsat adânci 
amprente. 

Din clasa noastră de liceu cred că nu a existat niciun elev care să nu 
fi ştiut pe de rost măcar zece poezii de Eminescu. Cei mai mulţi reuşiseră să 
înveţe să recite “Luceafărul”, cu cele 98 de strofe. Când am învăţat aceste 
poezii nu ştiam ce “mană cerească” vor deveni pentru noi în timpul detenţiei 
din iadul Aiudului! Cei ce nu uitaserăm încă poeziile lui Eminescu şi ale 
celorlalţi clasici ai literaturii noastre le transmiteam vecinilor noştri de 
închisoare, cu ajutorul alfabetului Morse, prin perete, iar aceştia, la rândul 
lor, ni le tansmiteau pe cele cunoscute de ei. Aşa am ajuns să memorăm în 
jur de 2000 de strofe din diferite poezii şi multe alte lecţii de cultură 
generală sau de specialitate de la profesori universitari, personalităţi de prim 
rang, elita neamului românesc, căreia i s-a săpat mormântul în închisoarea 
din Aiud. Sunt peste 2000 de nume de eroi martiri înscrise pe plăcile de 
marmură din interiorul monumentului pe care supravieţuitorii, foşti deţinuţi 
politic, l-au ridicat în cimitirul din Aiud. Acesta este adevăratul genocid 
asupra neamului românesc din perioada comunistă! 

Ar fi foarte multe de spus despre ce a însemnat acest geniu al poeziei 
pentru sufletele noastre, atunci de liceeni, şi mai târziu de oameni 
împovăraţi de acuzaţiile comuniştilor, dar ar fi un sacrilegiu să-l descriem 
doar în câteva paragrafe. în 1989 am privit la televizor cum fraţii noştri 
basarabeni, mai curajoşi decât noi, cei ce-1 “adulam” pe Ceauşescu, au 
pregătit un spectacol la Teatrul Naţional din Chişinău, cu ocazia aniversării 
poetului naţional Mihai Eminescu; se împlineau 100 de ani de când sufletul 
său trecuse în lumea celor drepţi. A fost un arc peste istorie, de când şi noi, 
elevii liceului din Sighişoara, aniversam în fiecare an pe Eminescu, cu 
poezii, cântece, pe versurile poetului, interpretate de corul liceului, referate 
şi tot ce era mai frumos şi mai reprezentativ din creaţia poetului Eminescu. 

Celor de la Chişinău nu le-a fost frică atunci să recite poezia 
“Doina” şi nici ultima parte din “Scrisoarea III”. Atunci, plângând de 
bucurie, dar totodată şi de necaz, am retrăit bucuria pe care o simţeam în 

liceu, când, cu glasul tremurând de emoţie, recitam minunatele poezii ale 
marelui Mihai Eminescu. 

(Articol publicat de dr. Teofil Mija în revista ,^istraF, nr. 11 din 
februarie 2004) 

LX. Anexa 8: Mari medici creştini, binefăcători ai omenirii 

In domeniul medical, cei mai mari binefăcători ai omenirii au fost 
medicii creştini-trăitori, convinşi de existenţa lui Dumnezeu. 

Printre aceştia, cel din vârful piedestalului a fost şi rămâne doctorul 
Pasteur. El este descoperitorul vaccinurilor, prin care întreaga omenire a 
ajuns în posesia unei anne de luptă invincibilă împotriva multor boli, 
infecţii-contagioase. Azi este unanim recunoscut că e mai uşor să previi o 
boală decât s-o tratezi. Este exact ceea ce reuşeşte prin metoda vaccinurilor 
aplicate chiar de la naşterea copiilor şi până la majorat - şi ori de câte ori ne 
aflăm în pericolul de a contacta o astfel de boală (tetanos, turbare, febră 
tifoidă etc.). Nimeni nu va fi vreodată în stare să evalueze câte vieţi 
omeneşti au fost salvate de la boli şi moarte prin ceea ce Pasteur a dat 
omenirii. Pentru lista medicilor creştini, mari binefăcători ai omenirii, mi-ar 
trebui spaţiul unei cărţi de sute de pagini. Printre acceştia la loc de cinste se 
află şi foarte mulţi medici români, profesori universitari, personalităţi 
recunoscute şi pe plan internaţional. 

Din rândul acesta se desprinde personalitatea inegalabilă, mândria 
noastră naţională, doctorul Nicolae Paulescu (1869-1933). El descoperă 
insulina în 1914, invenţie pentru care sa acordat premiul Nobel, însă nu lui 
Paulescu, cel care îl binemerita. Câţi dintre noi mai ştiu astăzi că un român, 
doctorul Nicolae Paulescu, a descoperit insulina (el a numit-o pancreatină 
căci provenea din pancreas), medicamentul prin care se tratează diabetul, 
salvându-se şi prelungindu-se viaţa a milioane de oameni bolnavi? 

Câţi ştiu, chiar dintre medici şi studenţii în medicină că Paulescu a 
renunţat la numirea ca profesor la o catedră de medicină internă de la 
clinicile din Paris? Această propunere i s-a făcut chiar de titularul acesteia, 
profesorul Lacereaux, unul dintre cei mai mari medici ai secolului trecut. Şi 
cât de mult a stăruit acest profesor ca elevul său, Paulescu, să-i fie atât 
continuator la catedră, cât şi ginere. Dar Paulescu a preferat să se întoarcă în 
ţară după primul război mondial, în România Mare şi unită animat de 
dorinţa organizării Facultăţii de Medicină din Bucureşti după modelul 
francez. 

Aici a înfruntat toate lipsurile şi greutăţilor inerente oricărui început. 
A reuşit să înfiinţeze un laborator modern utilat la catedra de fiziologie, al 
cărei profesor devenise. A avut de luptat până la sfârşitul vieţii şi cu 
mentalitatea unor răuvoitori interesaţi numai de propriile afaceri. 

Pacienţii doctorului Paulescu au fost predominant „săracii”, cărora 
le-a dăruit şi toată agoniseala vieţii sale. 

Câţi mai ştiu că la catedra de Fiziologie profesorul Paulescu a predat 
cursuri despre noţiunea de Dumnezeu şi suflet în Fiziologie? Fiecare din 
cele 12 articole din „Simbolul credinţei” (Crezul) a constituit o lecţie bine 
documentată ştinţific pentru dovedirea existenţei sufletului şi a lui 
Dumnezeu în fiziologie. în 1944, asistentul său, D.V. Trifu, a editat acest 
tratat de Fiziologie. 

Cu câtă durere şi revoltă în suflet a înaintat doctorul Paulescu un 
protest Comisiei de decernare a premiului Nobel pentru descoperirea 
insulinei, premiu ce a fost atribuit pe nedrept celor doi cercetători canadieni! 

Spicuim din acest protest următoarele: 

„Eu am crezut că pe altarul ştiinţei va prima adevărul... Astfel unii 
mi-au furat, în timp ce alţii caută să-mi înăbuşe protestele. Şi aceasta se 
petrece în sânul familiei oamenilor de ştiinţă!.. Altădată credeam şi 
propovăduiam că un savant poate lucra în toată securitatea, fiindcă eram 
convins că data aplicaţiilor sale îl pun la adăpost de orice nedreptate... Din 
nenorocire... m-am înşelat. 

Nu sunt stăpânit de orgoliu ... dar nici nu pot să suport alt viciu, care 
este FURTUL propietăţii ştiinţifice a altuia... Ar fi dezastruos dacă 
asemenea procedee s-ar introduce în ştiinţă - care trebuie să rămână curată 
şi nepătată, ca adevărul pe care îl reprezintă.” 

Doctorul Paulescu a făcut parte din comisia ştiinţifică a celor zece 
savanţi, de diferite specialităţi, propusă de Papa pentru a studia giulgiul în 
care a fost înfăşurat Mântuitorul Iisus pentru înmormântare. Acest giulgiu se 
află expus la Catedrala din Torino - Italia. 

La catafalcul doctorului Paulescu, în 1933, alături de preotul ortodox 
a slujit şi un preot romano-catolic delegat de Papa, care a spus: „Doctorul 
Paulescu a trăit şi a murit ca un sfânt”. 

(Articol publicat de Dr. Teofil Mija în revista Astral”) 

LXI. Anexa 9: Rugăciunea - imnul sacru al sufletului 

„Omul are nevoie de Dumnezeu, după cum are nevoie de apă sau de 
oxigen”. Sentimentul religios unit cu intuiţia sentimentului moral al 
frumosului „şi cu lumina inteligenţei, dau personalităţii umane deplina sa 
înflorire”. 

Continuăm să vă prezentăm personalităţi marcante ale mediului 
medical care prin activitatea lor, desfăşurată în plan spiritual, au schimbat 
adesea destine. 

Alexis Carrel (1873-1944) este cunoscut ca fiziolog şi chirurg 
francez. In afara acestor preocupări dezvoltate prin prisma meseriei, 
reputatul medic a avut o amplă activitate literar-ştiinţifîcă. Capodopera sa, 
”Omul, fiinţă necunoscută”, şi eseul „Rugăciune” - apărut în 1944 - au 
relevat înclinarea filozofică a lui Alexis Carrel. Ca om, a fost un credincios 
obişnuit - devenind un trăitor creştin convins, după un pelerinaj ce l-a făcut 
cu o bolnavă de peritonită tuberculoasă, vindecată în mod periculos la 
Lourdes, la poalele munţilor Pirinei din Franţa. Această localitate a devenit 
de altfel un mare loc de pelerinaj, consacrat Sfintei Fecioare Maria. 

Comisia medicală a constatat cum aproape instantaneu mulţi dintre 
bolnavi s-au vindecat. Miracolul se caracterizează printr-o accelerare 
extremă a procesului de vindecare organică. Singura condiţie ca acest 
fenomen să poată avea loc este rugăciunea. Dar nu e nevoie ca bolnavul să 
se roage el însuşi ci e suficient ca cineva din apropiere să se roage pentru el. 
Asemenea fapte au o înaltă semnificaţie - arătând anumite legături între 
procesele psihologice şi ele organice. Ele dovedesc importanţa obiectivă a 
activităţii spirituale de care noi ne-am ocupat până acum foarte puţin. 

Acestea ne deschid un nou teren de cercetare, o lume nouă. 
Societatea de azi preferă inteligenţa în locul sentimentului. Activităţile 
neintelectuale ale spiritului, precum sentimentul moral, sentimentul 
frumosului şi mai ales sentimentul sacrului le alungăm din viaţa noastră. 
Atrofierea acestor activităţi spirituale fac din omul modern o fiinţă oarbă din 
punct de vedere sufletesc. Cu această infirmitate, societatea rămâne 
nesănătoasă, bolnavă. Prăbuşirea morală, care duce la prăbuşirea civilizaţiei, 
se datorează proastei calităţi a individului. Experienţa ne dovedeşte că forţa 
interioară este cel puţin tot atât de necesară reuşitei în viaţă, cât şi cea 
intelectuală sau cea materială, ba chiar mai mult. 

Activităţile sprituale imprimă mai multă putere personalităţii decât 
cele intelectuale. Primele sunt din ce în ce mai neglijate. Sentimentul 
sacrului spre exemplu, care se exprimă îndeosebi prin rugăciune, tinde să 
dispară. Domeniul ştiinţei cuprinde tot ce este de observat. Prin observarea 
sistematică a omului care se roagă putem afla în ce constă fenomenul 
rugăciunii, tehnica şi efectele sale. „Rugăciunea - zicea Alexis Carrel - este 
o esenţă, o tensiune a spiritului către baza imaterială a lumii; o înălţare a 
sufletului către Dumnezeu; efortul omului de a comunica cu fiinţa invizibilă, 
creatoare a tot ce există; este o stare mistică în care conştiinţa se absoarbe în 
Dumnezeu. Această stare nu este de natură intelectuală, ea nu cere nicio 
cunoştinţă în acest sens. 

Cei simpli îl simt pe Dumnezeu tot atât de natural precum simt 
căldura soarelui sau mirosul unei flori. Acest Dumnezeu, atât de aproape de 
cei care ştiu să iubească, se ascunde de cei care nu ştiu decât să înţeleagă”. 

Pentru a ne ruga, trebuie făcut un efort prin care tindem către 
Dumnezeu. Tehnica rugăciunii ne poate învăţa calea misticii creştine, de la 
Sfântul Apostol Pavel şi până la apostolii anonimi. 

Rugăciunea trebuie să fie asemănătoare convorbirii dintre un copil şi 
părintele său. Te rogi aşa cum iubeşti, cu toată fiinţa ta. Cel mai bun mijloc 
de a comunica cu Dumnezeu este rugăciunea „Tatăl nostru”. Făcând ceea ce 
spune această rugăciune înseamnă să respecţi legile vieţii înscrise în 
ţesuturile noastre, în sângele nostru şi în spiritul nostru. Poţi să te rogi 
oriunde, în Biserică, în singurătatea odăii tale, pe munte, pe câmp etc. 

Rugăciunea este întotdeauna urmată de un rezultat, dacă e făcută în 
condiţii demne. 

Cine nu cunoaşte efectele rugăciunii înseamnă că nu se roagă foarte 
rar şi dovedeşte că sentimentul religios, al sacrului este în această persoană 
pe cale de dispariţie. Rugăciunea acţionează asupra spiritului şi corpului în 
funcţie de calitatea, intensitatea şi frecvenţa sa. 

Vindecările prin rugăciune sunt tot mai mult dovedite. 

(Articol publicat de Dr. Teofil Mija în revista ,, Astral ”) 

LXII. Anexa 10: Călătorie prin Duhul României 

Anual, duhul iubirii de ţară şi de oamenii ei, de mănăstiri, de 
trăitorii din ele şi de neamurile mele mă mână spre locurile copilăriei, ale 
bucuriilor şi ale suferinţelor trăite acolo, comoara cea de preţ a vieţuirii 
mele în România vreme de 60 de ani, până la timpul înstrăinării acum 18 
ani. Parcă o prăpastie fără fund mi-a despărţit viaţa în 1985, mai adâncă şi 
mai lată decât prăpastia închisorilor. Poate pentru că, fie şi în închisoare, 
viaţa mea se petrecea în pământul ţării; poate pentru că trăiesc mereu în 
perspectiva următoarei vizite pe care o voi face în ţară, trecând peste un 
ocean de apă şi de amintiri, la fel de imense. 

De fiecare dată când merg acolo parcă noi aspecte mi se revelează, 
unele rămase în subconştientul meu de la vizitele anterioare, pe care o 
întâmplare măruntă le actualizează la adevărata lor dimensiune spirituală. 
De fiecare dată pierd două zile cu drumul şi această pierdere mi se pare un 
furt din bucuria şederii în ţară. 

Anul acesta am ajuns în ţară marţi, 16 septembrie, două zile după 
hramul Bisericii Sfânta Cruce din America. Probabil că ar fi trebuit să mai 
rămân câteva zile după hram, pentru a-mi linişti inima din emoţiile pe care 
o asemenea sărbătoare le iscă în noi toţi: preot şi credincioşi, aşa că emoţia 
sosirii în ţară s-a suprapus pe un fond sentimental deja sensibilizat, astfel 
că ochii mei au fost mai deschişi, mai apţi să vadă cele ce anii trecuţi 
trecuseră cu vederea. Am stat două zile în Bucureşti şi apoi am plecat la 
Braşov să văd Asociaţia Cristiana, a doctorului Teofil Mija, un fost deţinut 
politic care, eliberându-se şi în mod spiritual după 1990, a înfiinţat această 
asociaţie pentru bătrânii săraci. în închisoare, doctorul Teofil a fost foarte 
bolnav de tuberculoză. Foarte bolnav. Dumnezeu l-a vindecat în mare 
parte, astfel că puterea care i-a mai rămas, ca un dar sfânt, a pus-o în 
slujba celor bătrâni şi neajutoraţi. Am găsit acolo lucrare minunată, 
aproape incredibilă, cu devotament şi nepăsare pentru sine la toţi cei ce 
lucrează pentru semeni, de la medic până la bucătar. Medici din oraş vin la 
azil, după specialitate, şi consultă gratis pe bătrâni, la nevoie. 

Ca peste tot, şi la Cristiana, câinii vagabonzi mişună căutând hrană 
şi adăpost. Ciudat este că nu am văzut nici un câine vagabond slab. Toţi 
sunt bine hrăniţi, oamenii se milostivesc de ei, mă refer la oamenii săraci. 
Am întâlnit un coleg de liceu în Tulcea, Abdulah Remzi, acum pensionar, 
care umblă mereu cu o pungă mare în care are lapte, pâine şi alte lucruri 

de hrănit câinii vagabonzi. Nu-i hrăneşte pe cei din oraş care, şi aşa, sunt 
bine hrăniţi, ci se duce peste Dunăre unde sunt câini mai flămânzi. Uneori îl 
mai şi muşcă pentru că sunt mai sălbatici, dar pe el nu-l nelinişteşte acest 
lucru, îi hrăneşte mai departe, nu-şi face injecţii contra turbării şi, în 
general, trăieşte în bună prietenie cu întreaga haită. Aproape ca în Cărţile 
Junglei. 

Am vizitat case de bătrâni şi aici în America. Poate că cei de aici 
stau mai confortabil, poate mănâncă mai bine, dar acolo, la Braşov este 
altceva: acolo, toţi sunt oameni, nu bolnavi şi îngrijitori, ci pur şi simplu 
oameni care se iubesc, se zbat pentru a mai obţine hrană de la vreo 
întreprindere, sau bani, sau medicamente. Şi mai e ceva: pensionarii 
azilului se întrec în a-şi face viaţa cât mai frumoasă. Camerele lor sunt 
camere româneşti: covoare româneşti, perdele româneşti, perne româneşti, 
tot ce fiecare a putut aduce de acasă pentru a nu se simţi ca în azil, a fost 
adus aici. Am vorbit cu ei aşa cum vorbesc cu bătrânii care stau în casele 
lor, la feciori sau la fiice. Nu am găsit decât o singură bătrână supărată foc 
pe toată lumea, fiindcă acolo în azil vin din când în când extratereştrii care- 
i chinuiesc pe bătrâni, îi muşcă cu dinţii, le răsucesc mâinile etc. I-am 
promis bătrânei că voi lua măsuri ca extratereştrii să nu mai fie admişi în 
azil decât dacă declară în faţa doctorului Teofil că nu-i vor mai muşca pe 
bătrâni. Femeia a fost mulţumită. Avea deplină încredere în mine. 

Doctorul Teofil Mija a fost foarte ocupat. Avea nişte vizitatori din 
Germania, care au venit cu aparate de fotografiat să-i fotografieze pe 
bătrâni. Stătuseră vreo două zile acolo şi, în ziua în care am venit noi, 
plecau. Au făcut o donaţie spitalului şi doctorul cu surorile s-au bucurat. 

Am mai vizitat doi artişti în Braşov: o doamnă, Dorina Dutkay, 
pictoriţă de icoane pe sticlă, icoane care urmează şcoala de pictură pe 
sticlă din Făgăraş şi pe cea de la Nicula. Toate aceste icoane sunt vândute 
pentru procurarea de fonduri pentru azilul doctorului Mija. Al doilea artist, 
Nicolae Purcărea, este un sculptor în lemn, coleg de închisoare cu mine şi 
cu Marcel (n.n. - Marcel Petrişor); lucrează în stil popular, este cunoscut 
în ţară, participă la toate expoziţiile de sculptură. 

Preot Gh. Calciu 

Teofil Mija - Bacalaureat 



Student - anul II 


Cu soţia Lidia, la mănăstire 


Teofil Mija, la vârsta de 85 de ani 

Familia Golea 



Nicolae Golea 



Nelu Golea - erou anticomunist 



Nadia Golea - soţia lui Traian 


Traian Golea 

Eroii anticomunişti, executaţi în 1953 



Vasile Vlad Ion Bucşan 

1998 la aniversarea a 90 de ani a lui Petre Baicu: 
Aurel Ursu, Teofil Mija şi Nae Purcărea. 


La poarta Căminului de bătrâni - Cristiana Săcele 

ÎON GOLEA * EXECUTAT 
MIRCEA SAMOIL'A - EXECUTAT 
AXENTE PACURARU-EXECUTAT 
NICOLAE URSU SERBAN SECU-EXECUTAT 
GHEORGHE BROSCÂTEANU 
FAM. ZAHARIE URSU - JUN. 

FAM. ZAHARIE URSU - SEN. 
ALEXANDRINA TEGLARU 
TOMA BOGDAN S.TEFAN POPA-EXECUTAT 
FAM.SUSANA NEVODAR I0AN CRISTEA ( 
VASILE VLAD-EXECUTAT NICOLAE FLOREA 


Placa monumentului din Fetea 

LXIV. Anexa 12: Organizatorii genocidului comunist din 
România şi unii dintre complici 

Congresul I PMR (congresul VI PCR) - februarie 1948 


Membrii Comitetului Central 

Apostol Gheorghe 

Mateescu Constantin 

Alexa Augustin 

Niculi Ion 

Bonăraş Emil 

Pauker Ana 

Borilă Petre 

Pas Ion 

Chivu Stoica 

Pîrvulescu Constantin 

Chişinevschi Iosif 

Popa Emil 

Constantinescu Miron 

Rădăceanu Lothar 

Constanţa Crăciun 

Rangheţ Iosif 

Coliu Dumitru 

Răutu Leonte 

Chişinevschi Liuba 

Rădăceanu Eugenia 

Dalea Mihai 

Radovanovici Niculae 

Drăghici Alexandru 

Sader Wiliam 

Florescu Gheorghe 

Sălăjan Leontin 

Gheorghe Gheorgiu-Dej 

Solomon Brabu 

Georgescu Teohari 

Şerban Avram 

Iordăchescu Teodor 

Tănase Zaharia 

Luca Vasile 

Ţenescu Olimpia 

Levin Mişa 

Voitec Ştefan 

Maurer I. Gheorghe 

Vasilichi Gheoghe 

Moghioroş Alexandru 

Vaida Vasile 

Moraru Mihail 



Secretariatul CC al PMR 

Secretar general - Gheorghe Gheorghiu-Dej 
Secretari - Ana Pauker 

- Teohari Georgescu 

- Vasile Luca 

- Lothar Rădăceanu 

în februarie 1948 - decembrie 1955 (când s-a ţinut congresul II), 
conducerea PMR a inspirat, a organizat şi a condus următoarele acţiuni cu 
caracer de genocid: represiunea sălbatică împotriva opoziţiei democratice, 
soldată cu peste 1,5 milioane de oameni aruncaţi în închisori şi în lagăre de 
muncă forţată şi cu sute de mii de morţi; subminarea economiei naţionale 
prin copierea sistemului sovietic hipercentralizat, „naţionalizarea” 
principalelor ramuri şi distrugerea liberei iniţiative economice; începerea 
colectivizării forţate a agriculturii şi distrugerea premeditată a micii 
proprietăţi şi a gospodăriilor ţărăneşti, cu deportări masive de ţărani sau 
trimiterea lor în închisoare; refonna învăţământului (prin copierea 
sistemului sovietic) cu efecte dezastruoase asupra nivelului cultural şi 
profesional al naţiunii; Canalul Dunăre-Marea Neagră etapa I, abandonat 
din ordin sovietic, după ce s-au risipit peste 1,5 miliarde de dolari şi au fost 
sacrificaţi zeci de mii de oameni supuşi muncii de exterminare; organizarea 
„experimentului” Piteşti, infern al distrugerii fizice şi morale a tineretului 
român; declanşarea persecuţiilor religioase, sute de preoţi şi credincioşi au 
plătit cu viaţa neclintirea lor întru credinţă. 

Congresul al II-lea PMR (congresul VII PCR), 
Decembrie 1955 


Membrii CC ai PMR 


Alexa Augustin 

Daju Pavel 

Apostol Gheorghe 

Dalea Mihai 

Balalia Dumitru 

Dănălache Florian 

Barna Ioan 

Drăgoescu Petre 

Bereziţchi Dumitru 

Dulgheru Radu 

Bârlădeanu Alexandru 

Fazekas Janos 

Bodnăraş Emil 

Florescu Mihai 

Borilă Petre 

Gavriliuc Mihai 

Breitenhofer Anton 

Gheorghe Gheorghiu-Dej 

Bunaciu Avram 

Gheorghiu Vladimir 

Ceauşescu Nicolae 

Gluvacov Ioan 

Chişinevschi Iosif 

Guină Nicolae 

Chivu Stoica 

Hosu Gheorghe 

Crăciun Constanţa 

Ion Gheorghe 

Coliu Dumitru 

Iordăchescu Teodor 

Constantinescu Miron 

Joja Atanase 

Cozma Ion 

Kovacs Gyorgy 

Cotoţ Ion 
Csupor Ludovic 
Mujic Mihai 
Murgulescu Ilie 
Niculescu-Mizil Paul 
Pas Ion 

Patilineţ Vasile 
Petre Lupu 
Pîrvulescu Constantin 
Popa Gherasim 
Preoteasa Grigore 
Rădoi Gheorghe 
Răutu Leonte 

Membrii supleanţi ai CC al 

Alexe Eugen 
Almăjan Bujor 
Bayerle Iosif 
Banc Iosif 
Berghianu Maxim 
Buntea Ştefan 
Catană Nicolae 
Coşoveanu Iacob 
Cristache Vasile 
Dobre Ion 
Doncea Constantin 
Fulger Cornel 
Gheorghiu Dumitru 
Crişan Nicolae 
Ichim Ion 
Ionescu Vasile 
Ioniţă Ion 
Malinschi Vasile 


Lascu Elena Iordăchescu 
Moghioroş Alexandru 
Sălăjan Leontin 
Scarlat Constantin 
Şerban Miron 
Solomon Barbu 
Stancu Aurel 
Stoica Gheorghe 
Toma Sorin 
Ţurcanu Ene 
Vass Ghizela 
Voitec Ştefan 


PMR 

Manole Ofelia 
Marinescu Aneta 
Mateescu Constantin 
Maurer Gheorghe 
Moisescu Anton 
Nădejde Constantin 
Răceanu Ileana 
Roşianu Mihail 
Simulescu Dumitru 
Toma Ana 
Trofin Virgil 
Ţugui Pavel 
Vaida Vasile 
Vasilachi Gheorghe 
Verdeţ Ilie 
Voicu Ştefan 
Zaharescu Barbu 


Secretariatul Comitetului Central 

Prim secretar al CC - Gheorghe Gheorghiu-Dej 

Secretari ai CC - Chişinevschi Iosif 

- Ceauşescu Nicolae 

- Fazekas Janos 

- Cozma Ioan 

în intervalul în care a condus activitatea partidului (decembrie 1955 
- iunie 1960), comitetul central ales la congresul II PMR este răspunzător în 
faţa lui Dumnezeu şi a poporului român de următoarele: continuarea 
represiunii politice începută în anul 1948 (alţi 600 mii de oameni închişi şi 
zeci de mii de victime); continuarea colectivizării forţate a agriculturii şi a 
politicii de distrugere a ţărănimii; complicitate la asasinarea lui Imre Nagy, 
liderul răscoalei anticomuniste maghiare din 1956. 

Congresul al III-lea al PMR (congresul VIII PCR), iunie 1960 

Membrii Biroului Politic al CC al PMR 

Gheorghe Gheorghiu-Dej - Ceauşescu Nicolae 

Chivu Stoica - Drăghici Alexandru 

Apostol Gheorghe - Maurer Ion Gheorghe 

Bodnăraş Emil - Moghioroş Alexandru 

Borilă Petre 

Membrii supleanţi ai CC al PMR 

Dumitru Coliu - Leontin Sălăjan 

Leonte Răutu - Ştefan Voitec 

Secretariatul CC al PMR 

Prim secretar al CC - Gheorghe Gheorghiu-Dej 

Secretari ai CC - Ceauşescu Nicolae 

- Mihai Dalea 

- Fazekas Janos 

Conducerea PMR din perioada 1960-1965 a continuat politica 
colectivizării forţate a agriculturii, care s-a încheiat în 1962; represiunea 
politică a continuat şi ea, dar după 1962 s-a produs o oarecare reducere a 
acesteia, concomitent cu pregătirea politică a „declaraţiei din aprilie 1964”; 
în 1964 au fost eliberaţi din detenţie peste 50 de mii de deţinuţi politici, 
supravieţuitori ai represiunii sângeroase din anii 1948-1962. 

(extrase din lucrarea lui Gheorghe Boldur-Lăţescu - Genocidul 
comunist în România). 

